
CUVÂNT ÎNAINTE 



Lucrarea Părintelui Stăniloae, „ Chipul nemuritor al lui Dumnezeu " 

respiră duhul autenticei tradiţii patristice fiind destinată unei circulaţii 
universal creştine şi chiar mai mult decât atât. In acest duh, autorul preia 
învăţătura patristică despre chipul lui Dumnezeu din om şi o dezvoltă în 
mod creator, datorită unei gândiri teologice de excepţie, scoţând la iveală 
numeroase aspecte şi implicaţii inedite care conferă lucrării valoare 
universală. Fiecare pagină este un tezaur de gândire şi spiritualitate 
profundă, iar în totalitatea ei lucrarea dobândeşte caracterul unui 
adevărat tratat de teologie dogmatică în cuprinsul căruia sunt abordate 
marile probleme ale învăţăturii de credinţă creştine. Construcţia 
monumentală a lucrării este destinată să risipească anumite erori 
doctrinare care confruntă Biserica în societatea contemporană şi care 
provoacă atâta dezorientare şi confuzie în mintea omului contemporan. 
Vom căuta să prezentăm de aceea câteva jaloane menite să pună în relief 
valoarea decisivă a acestei considerabile lucrări pentru viaţa şi trăirea 
creştină într-o lume care se vrea dominată de pluralism religios şi 
cultural 

Omul a fost zidit după chipul lui Dumnezeu, din iubirea Tatălui, 
manifestată în Fiul (Chipul Tatălui), prin lucrarea de viaţă făcătoare a 
Sfântului Duh, pentru ca omul să devină partener conştient de dialog cu 
Dumnezeu. Sau cum spune autorul, „a fi chip al lui Dumnezeu şi a 
rămâne chip al Lui şi a se dezvolta ca atare, înseamnă a fi partener de 
dialog al lui Dumnezeu. Iar omul, fiind făcut partener de dialog comunicat 
cu Dumnezeu, e făcut spre existenţă eternă ". Paradoxul fiinţei umane, 
constă în calitatea ei de fiinţă creată de Dumnezeu şi în acelaşi timp 
nemuritoare. Aceasta arată că „omul nu este nemuritor prin sine ci prin 
Dumnezeu, fiindcă odată ce L-a creat, pe fiecare, ca persoană de 
neînlocuit Dumnezeu nu mai îngăduie să dispară cu totul din existenţă, 
El nu e nemuritor pur şi simplu ca Dumnezeu, ci pentru că e creat şi 
susţinut în existenţă ca partener conştient de dialog, recunoscut sau nu 
de el, al lui Dumnezeu cel nemuritor <( . 

Omul a fost creat de Dumnezeu în calitatea de chip al Său şi menit 
să se ridice la asemănarea cu Ziditorul său, prin dialogul iubirii 
reciproce. Omul îşi face astfel drumul spre infinitate printr-o continuă 
transcendere spre Dumnezeu, dar şi spre oameni şi lume, dorind să 
cuprindă totul ca şi Dumnezeu. In acest sens, fiecare persoană, chip al 
lui Dumnezeu, e o complexitate unitară de extindere universală care tinde 
să cuprindă toate persoanele şi toată realitatea fără să le confunde cu 
sine. Astfel, menirea omului nu este aceea de a se topi în fiinţa 

universului, ci să personalizeze universul ca să înainteze cu el spre o 
tot mai deplină comuniune cu Dumnezeu în Treime. 

Este adevărat că oamenii s-au abătut de la această cale prin socotinţe 
egoiste, au rupt firea lor de firea dumnezeiască risipindu-se în tot atâţia 
indivizi câţi există. Dar Dumnezeu n-a îngăduit ca să piară făptura zidită 
după chipul Său şi a trimis pe Fiul Său ca să unească firea noastră cu 
firea Sa divină în unitatea Persoanei Lui. Persoana dumnezeiască îşi 
arată şi-şi manifestă astfel infinitatea dumnezeiască în formă nouă, prin 
mediul uman, iar firea omenească are în ea în mod statornic, de această 
dată, tendinţa spre comuniunea desăvârşită cu Dumnezeu. Prin accentul 
pus, cu atâta stăruinţă, pe noţiunea de persoană, Părintele Stăniloae ia 
o poziţie radicală împotriva concepţiilor panteiste care bântuie cu atâta 
furie în lumea contemporană, sub forme diferite, ca unele ce scufundă 
omul în monotonia unei existenţe dominată de forţe impersonale. Sau 
cum spunea el însuşi: „dacă filosofiile panteiste au închis omului 
transcendentul şi au tăiat legătura omului cu el, Hristos ca persoană 
divină a ridicat creaţia din monotonia vieţii, care stăpâneşte imanentul 
în planul superior al transcendentului creator şi mântuitor* Absolutul 
transcendent cu iubirea lui interpersonală ridică acum fiinţa creată a 
omului cu ambianţa nemuririi adevărate şi a infinităţii de viaţă a lui 
Dumnezeu. " Părintele Stăniloae vrea să ne amintească astfel că noţiunea 
de persoană a fost elaborată în focul disputelor trinitare şi hristologice 
de teologia patristică. Filosofia antică, tocmai pentru că era o filosofic 
panteistă, nu ştia decât de indivizi şi substanţe. 

în centrul lucrării Părintelui Stăniloae se află Persoana lui lisus 
Hristos, Fiul lui Dumnezeu şi Chip al Tatălui, dar şi Fiu al omului creat 
după chipul lui Dumnezeu, întrupat pentru mântuirea tuturor. Cu o rară 
insistenţă, autorul subliniază de fiecare dată că actul întrupării Fiului 
lui Dumnezeu se întemeiază pe maxima unire dintre firea Sa divină cu 
cea umană. Pe făgaşul gândirii patristice, se arată că firea umană a lui 
Hristos nu este închisă în ea însăşi şi enipostasiată, adică profund 
ancorată în Persoana sau Ipostasul divin al lui Hristos. „Iisus Hristos, 
spunea Părintele Stăniloae, ne arată prin unirea firii omeneşti cu cea 
dumnezeiască în ipostasul Său unic, că umanitatea nu este închisă, în 
mod fatal, în îngustimea ipostasurilor unei specii supuse legilor im- 
anenţei, după cum nici dumnezeirea Sa nu rămâne închisă în transcen- 
denţa ei Umanitatea devine un mediu al libertăţii şi infinităţii unui 
ipostas absolut al Dumnezeirii treimice iubitoare, ca să adune oamenii 
ca fii în comuniune directă cu Tatăl". „Firea umană devine fire asumată 
în Ipostasul divin al Fiului lui Dumnezeu". 

Pe această cale, autorul respinge două erori doctrinare hristologice 
care subminează grav viaţa şi spiritualitatea creştină. Pe de o parte este 
vorba despre monofizitism, adică de faptul că firea omenească a lui 

Hristos ar fi fost absorbită de firea lui divină rămânând de fapt doar 
firea necreată sau dumnezeiască. împotriva unei astfel de erori, autorul 
spune că în „ contopirea firii omeneşti cu cea divină e implicată ideea 
că firea umană e de o esenţă cu cea divină, fiindcă în calitatea ei de 
fire creată este lipsită de orice valoare. Monofizitismul nu îi recunoaşte 
astfel lui Dumnezeu puterea să dea fiinţă şi unei alte forme durabile 
şi consistente de existenţă şi să o împodobească cu cele mai bogate 
daruri ale Sale şi să se bucure de existenţa ei ca dar al Lui şi de relaţia 
de partener al ei cu Sine în înţelegerea existenţei şi de iubire reciprocă". 

Pe de altă parte, lucrarea respinge cu aceeaşi hotărâre şi eroarea 
nestoriană, care introduce o separaţie radicală între cele două firi ale 
lui Hristos, între firea divină şi firea umană, atât de profundă, încât 
susţinea că în Hristos nu există doar două firi, ci şi două persoane, 
împotriva unor astfel de aberaţii, se subliniază că „ nestorianismul, în 
forma lui veche sau modernă, nu vedea pe Dumnezeu capabil de atâta 
iubire faţă de creaţia Sa, încât să unească creaţia cu firea Sa 
dumnezeiască necreată, la maximum, într-o unică Persoană şi, prin 
aceasta, să se facă Dumnezeu însuşi unul dintre oameni, în comuniunea 
cea mai intimă cu oamenii. Nestorianismul nu vede deplina dragoste a 
lui Dumnezeu în actul creării unor fiinţe conştiente din nimic, care să4 
facă să se coboare până a se face El însuşi Om şi partener al iubirii 
şi al înţelegerii comune a existenţei şi bucuriei de ea cu oamenii". 

în contrast cu aceste erori, Iisus Hristos este mărturisit, în Evanghelii 
şi de învăţătura Bisericii, ca Fiu al lui Dumnezeu, Care, făcându-Se om, 
dar rămânând în acelaşi timp şi Dumnezeu, e singurul în stare să arate 
dragostea şi atotputernicia lui Dumnezeu faţă de noi şi, ca atare, să ne 
mântuiască de moarte şi să ne asigure o viaţă veşnică în comuniune cu 
Sfânta Treime, izvorul vieţii în plenitudine. Luând trup omenesc, Fiul lui 
Dumnezeu duce prin acesta la îndeplinire destinaţia omului, penetrând 
prin trupul lui cosmosul material şi ajutând şi trupurile noastre să facă 
aceasta împreună cu El, din puterea Lui. Astfel, Fiul întrupat şi înviat 
cu trupul pentru vecie adună toată creaţia în El şi o transfigurează. Dar, 
prin aceasta, în Iisus Hristos e implicată şi învăţătura creştină despre 
lume, creaţie a lui Dumnezeu în Treime, transcendent şi atotputernic, 
personal şi iubitor. Dumnezeu adevărat şi om adevărat. 

Lucrarea Părintelui Stăniloae este îndreptată împotriva celor care 
contestă dumnezeirea lui Hristos, că Hristos este Dumnezeu, fără sa se 
realizeze că, pe lângă respingerea naşterii Lui din Fecioară, pe lângă 
respingerea Crucii şi a Treimii, ei contestă şi caracterul creat al lumii 
acesteia şi a putinţei de învingere a morţii persoanelor umane şi a unei 
vieţi viitoare veşnice a lor împreună cu creaţia într-o unitate desăvârşită 
a iubirii dumnezeieşti. Astfel de teorii nu contestă existenţa lui Dumnezeu, 
dar cu ce pot dovedi existenţa Lui dacă n-a venit în lume printr-o 

Persoană a Treimii în mod mai presus de natură şi n-a învins moartea ? 
Din această cauză, astfel de teorii eronate îşi îndreaptă atenţia lor mai 
mult către Vechiul Testament, uitând cu precădere Noul Testament în 
care este vorba despre Sfânta Treime, despre Hristos ca Dumnezeu şi 
Unul din Treime, despre victoria Lui asupra morţii, pe care le contestă. 
Astfel de teorii, care aşează Legea Veche deasupra Legii Noi vorbesc 



Lui internă cu Hristos. 



ţa cea mai presus de fi 
Sfânt fără să vadă legă 



Dar ceea ce este extrem de grav este faptul că astfel de teorii sparg 
unitatea Persoanei lui Hristos, vorbind de un Hristos care rămâne izolat 
în cer şi de un Iisus ca om ce rămâne legat de pământ împotriva unor 
astfel de erori grave care vin să submineze Adevărul revelat, Părintele 

îndumnezeiască. Hristos n-a venit ca să Se divinizeze după cele cereşti 
sau cele pământeşti, ci ca să unească cerul şi pământul în Persoana 
Sa divină, rămânând Dumnezeu şi om atât în cer cât şi pe pământ 
„Chipul nemuritor al lui Dumnezeu", dobândeşte caracterul unui 
adevărat testament pe care ni ha lăsat Părintele Stăniloae şi prin care 
vrea să transmită nouă şi generaţiilor viitoare, peste veacuri, că numai 
în măsura în care vom mărturisi pe Iisus Hristos ca Fiu al lui Dumnezeu 
şi Mântuitor al lumii, neamestecat şi nedespărţit, vom depăşi şi primejdia 
secularizării care vrea să ne închidă în imanetismul unei lumi lipsite 
de orizont spiritual, pentru a ne deschide transfigurării care îşi va găsi 
expresia ei ultimă, la Parusia Domnului, în cerul nou şi pământul nou 
al împărăţiei lui Dumnezeu. 

Pr. Prof Dr. DUMITRU POPESCU 

Decanul Facultăţii de Teologie, Bucureşti 



INTRODUCERE 



în cartea Jisus Hristos sau restaurarea omului" am urmărit în primul 
rând să prezentăm efectul întrupării Fiului lui Dumnezeu pentru eliberarea 
omului şi împlinirea lui prin larga utilizare a tuturor puterilor lui. In cartea 
de faţă. stăruim asupra faptului că Iisus Hristos fiind Fiul lui Dumnezeu 
făcut om, a unificat în Sine toată creaţia cu Dumnezeu, desăvârşind şi 

eternizând această operă a Sa. 

Pe de altă parte, numai unirea umanului cu Dumnezeu în persoana lui 
Hristos dă sens deplin existenţei umanului şi-1 scapă de lipsa de sens a unei 
existenţe trecătoare, supusă morţii. în hristologia patristică s-a insistat mult asupra 
umanului unit cu divinul în Hristos, împotriva monofizitismului, accentuându-se 
prin aceasta valoarea umanului. Astăzi, mântuirea omului pentru viaţa eternă e 
negată de contestarea dumnezeirii lui Hristos, sau de despărţirea omului de 
Dumnezeu în Hristos, în sensul unui nestorianism reluat de denominaţiunile 
sectare. De aceea azi se impune stăruirea asupra învăţăturii că Hristos e cu 
adevărat Fiul lui Dumnezeu cel întrupat, pentru că numai aşa El unifică 
umanitatea şi creaţia în Sine şi prin aceasta e înveşnicită. 

Dacă Hristos e numai „blândul Iisus", sau „Domnul Iisus", nu Fiul Unul 
Născut cel întrupat al lui Dumnezeu, El n-a învins moartea prin crucea Sa şi nu 
poate învia în Sine, la o viaţă desăvârşită şi veşnică,- toată creaţia. 

Dar Hristos se dovedeşte Dumnezeu şi prin faptul că Cel ce Se naşte ca 
om din Maica Lui există ca Persoană veşnică de mai înainte, adică din veci, 
deci că El îşi ia omenescul din Ea şi nu vine la existenţă întru totul din Ea, 
Dacă s-ar fi născut ca orice om, El ar fi numai om, deci nu Dumnezeu din 
veşnicie şi deci capabil să învingă moartea prin înviere. Vom pune deci în relief 
în această lucrare, continuu, că Iisus Hristos ce Se naşte ca om, vine de dincolo 
de lumea temporală ca Fiul lui Dumnezeu Unul Născut şi El adună pe oameni 
în Sine împreună cu lumea lor pentru viaţa veşnică. De aceea vom stărui asupra 
faptului că lumea aceasta nu e din veci, dar e creaţia Lui, având putere asupra 
ei, ca să o ridice din starea ei temporală. Căci, dacă lumea aceasta temporală 
ar fi singura formă de existenţă şi ar exista din veci prin ea însăşi, toată existenţa 
ar fi imprimată de o insuficienţă de nedepăşit şi lipsită de sens. 

Lumea cu insuficienţele ei nu poate fi nici emanaţia unui Dumnezeu 
impersonal. în acest caz, nici izvorul din care ar emana n-ar fi perfect şi 
nici ea n-ar putea scăpa de insuficienţele care o fac lipsită de sens. Totul 
ar fi imperfect şi întunecat din veci şi până în veci şi nimic desăvârşit sau 
în stare să ajungă la desăvârşire. Lumea aceasta nu poate fi decât creată 
din nimic în timp de o existenţă plenară, liberă şi veşnică, care având în 
ea toată mulţumirea, trebuie să fie o existenţă a iubirii şi a unităţii desăvârşite, 
deci între Persoane desăvârşite. Aceasta o spune învăţătura creştină despre 
Sfânta Treime, care, printr-una din Persoanele Ei, născută ca om, poate uni 
cu Sine persoanele umane create, ducându-le la fericita comuniune veşnică 
cu Dumnezeu în Treime. 

Contestarea lui Hristos ca Dumnezeu, chiar de către unii care se declară 
aderenţi ai Lui, implică, pe lângă respingerea naşterii Lui din Fecioară, a Crucii 
şi a Treimii, şi contestarea caracterului creat al lumii acesteia şi a putinţei de 
învingere a morţii persoanelor umane şi a unei vieţi viitoare veşnice a lor 
împreună cu creaţia într-o desăvârşită unitate a iubirii cu Dumnezeu. 

Cei ce cugetă aşa nu contestă existenţa lui Dumnezeu. Dar cu ce pot dovedi 
existenţa Lui, dacă n-a venit ca om în lume printr-o Persoană a Treimii în mod 
mai presus de natură şi n-a învins moartea? Contestând acestea, ei îşi 
concentrează atenţia mai mult spre Vechiul Testament, deşi pretind că de-abia 
ei au descoperit Evanghelia. Dar Noul Testament e plin de mărturiile despre 
Sfânta Treime, despre Hristos ca Unul din Treime, despre victoria Lui asupra 
morţii, pe care ei le contestă, contrar Liturghiei Bisericii care provine din primele 
secole creştine şi le mărturiseşte pe toate. Nesocotirea Noului Testament o arată 
aceştia şi în faptul că unii înlocuiesc Duminica învierii cu Sâmbăta creaţiei 
acesteia, ca una de nedepăşit, că îşi iau numele din Vechiul Testament în locul 
celui de creştini (de la Hristos), ataşându-se unui Dumnezeu necunoscut ca 
Treime, vorbind de un Duh, dar uitând de Hristos. 

Faţă de această slăbire a credinţei în Hristos ca Fiul lui Dumnezeu Cel 
întrupat vom accentua în rândurile ce urmează credinţa în Hristos mărturisit în 
toate paginile Noului Testament şi în toată Tradiţia creştinismului real, în 
Liturghia şi rugăciunile lui. A Biserica şi-a găsit şi formule scurte în care şi-a 
mărturisit această credinţă. în primele secole creştine era uzitat pentru Hristos 
simbolul peştelui, provenit din cuvântul IXTHYS, format din iniţialele cuvintelor 
greceşti: Iisus Hristos, Fiul lui Dumnezeu, Mântuitorul. Avem aici concentrată 
mărturisirea întregii credinţe creştine: Iisus Hristos, Fiul lui Dumnezeu care ne-a 
mântuit prin cruce. 

Din timpul vechi, monahii şi mulţi creştini ortodocşi au ca scurtă 
rugăciune repetată cât mai des: „Doamne Iisuse Hristoase, Fiul lui Dumnezeu, 
miluieşte-mă pe mine, păcătosul". E şi ea o mărturisire concentrată a întregii 
credinţe creştine. Numai dacă e Fiul lui Dumnezeu, Iisus Hristos ne poate 
milui şi mântui de moarte. Biserica a numit pe Iisus Hristos, Mântuitorul, 
cum nu fac unele denpminaţiuni. 

Biserica Ortodoxă n-a despărţit niciodată credinţa, ca act sufletesc, de 
conţinutul ei. De aceea, şi rugăciunile ei liturgice şi particulare, sunt în acelaşi 
timp acte de credinţă şi mărturisiri ale conţinutului credinţei. Nu sunt numai 
manifestări subiective, lipsite de conţinutul credinţei. Nu sunt expresii ale unui 
sentiment vag. Această carte nu face decât să explice conţinutul credinţei creştine 
mărturisit în Noul Testament, în rugăciunile Bisericii şi în învăţătura ei, bazată 
pe Noul Testament. 

Iisus Hristos ne-a mântuit, unindu-ne cu Sine în veci, numai dacă e Fiul 
lui Dumnezeu. Şi numai de aceea ţine să ne şi unească pe toţi cu Sine şi să nu 
ne voiască fărâmiţaţi în grupuri ce se ceartă între ele. Numai dacă e Fiul lui 
Dumnezeu a învins moartea pentru noi şi voieşte să fim toţi cu El în viaţa de 
veci. Numai dacă e Fiul lui Dumnezeu însuşi, care S-a făcut om, a biruit moartea 
în umanitatea Sa şi ne poate da şi nouă viaţa veşnică, pentru că numai aşa 
Izvorul şi Subiectul suprem al Vieţii S-a făcut şi Subiectul umanităţii în 

comunicare cu toate celelalte subiecte umane care-L primesc. Numai dacă Hristos 
este Fiul lui Dumnezeu Cel întrupat, El este Mântuitorul oamenilor, adunaţi în 

umanitatea iubirii izvorâtoare din EL 

Dar a fi Fiul lui Dumnezeu înseamnă a fi Fiul unui Tată şi a fi împreună 
Dumnezeu cu Acela şi cu Duhul Sfânt, în unirea cu care suntem şi noi uniţi 
deplin în dragoste; înseamnă a fi Unul din Treime. 

Sfânta Treime este purtătoarea veşnică a vieţii desăvârşite şi, de aceea, şi 
a dragostei. Căci viaţa deplină este totodată dragoste deplină. Viaţa deplină 
arătată în dragostea deplină este una cu fiinţa supremă şi desăvârşită. Dar 
dragostea nu poate exista decât între Persoane. Sfânta Treime e posesoarea fiinţei 
depline atât prin dumnezeirea acesteia, sau prin calitatea de fiinţă supremă, fără 
lipsuri, cât şi prin calitatea întreit personală, deci iubitoare. 

Numai Treimea, ca Viaţa fără lipsuri în ea însăşi şi de aceea şi ca 
iubire interpersonală desăvârşită, poate fi izvor de viaţă şi pentru noi. Numai 
Ea, prin Unul din ipostasurile Ei făcut om din iubire pentru noi, ne poate 
scăpa şi pe noi de pieire şi ne poate da viaţa fără de moarte în comuniunea 
cu Ea. Şi numai Acesta a putut comunica prin toate actele Lui dragostea 
şi viaţa Treimii, începând cu întruparea Sa ca om pentru veci, continuând 
cu jertfa Sa, cu învierea, cu trimiterea Duhului Său cel Sfânt în noi la 
Botez, cu împărtăşirea trupului şi sângelui Său înviat şi cu petrecerea Lui 
în noi, în cursul vieţii pământeşti şi în viaţa viitoare, dacă ne deschidem 
Lui. Toate sunt fapte ale iubirii Lui, care au efect în noi, dacă ne deschidem 
şi noi Lui cu iubirea care ia putere din iubirea Lui. Relaţia între noi şi 
Dumnezeu cel în Treime e o relaţie de iubire, nu determinată de vreo lege. 
în această relaţie de iubire cu Sfânta Treime prin Iisus Hristos, stă mântuirea 
noastră de moarte şi de nedeplinătatea vieţii: „Că aşa a iubit Dumnezeu 
lumea, că şi pe Fiul Său Unul Născut L-a dat, ca tot cel ce crede întru El 
(deschizându-se Lui) să nu piară, ci să aibă viaţa de veci" (loan III, 17). 

Viaţa deplină este una cu iubirea. Dumnezeu este izvorul vieţii pentru că 
în calitatea de Treime este izvorul iubirii. Cine are în El iubirea, ca relaţie 
normală cu altul, are viaţa. Iar acestea îşi au izvorul în Dumnezeul treimic. „Intru 
aceasta s-a arătat dragostea lui Dumnezeu către noi, că pe însuşi Fiul său Unul 
Născut L-a trimis în lume, ca prin El viaţă să aibă" {I loan IV, 9). Şi avem prin 
El viaţa, pentru că El este iubirea: „Dumnezeu este iubire. Şi cel ce rămâne în 
iubire, rămâne în Dumnezeu şi Dumnezeu rămâne în El" (/ loan IV, 10). Dar 
Dumnezeu este în noi prin Fiul lui Dumnezeu. „Dumnezeu rămâne în el şi el 

în Dumnezeu" (/ loan IV, 15). 

Numai din Dumnezeu Cel în Treime ne vine viaţa, pentru că numai din El 
ne vine iubirea. Dumnezeu cel în Treime este „Cel ce este" cu adevărat, sau 
plinătatea existenţei. Şi din aceea numai din El ne poate veni şi nouă viaţa. Iar 
viaţa aceasta nu ne-a putut veni decât prin Fiul Unul Născut, adică prin Iisus 
Hristos. El e viaţa veşnică, pentru că e împreună cu Tatăl şi cu Duhul Sfânt, 
Viaţa în plenitudine, sau „Cel ce este" cu adevărat. Şi aceasta nu poate fi decât 
în iubire. Veşnicia nu poate fi de aceea decât desăvârşirea în iubire. Ca atare, 
ea nu mai tinde spre altceva mai înalt şi mai deplin, pentru că are în Sine totul. 
Fiul lui Dumnezeu a venit în istorie şi într-un mod nevăzut rămâne în legătură 

intimă cu ea, ca izvor al plinătăţii de viaţă, în care se cuprinde iubirea nemărginită. 
Din El iradiază în noi această iubire ca bunătate, chemându-ne şi pe noi să 
înaintăm în ea spre desăvârşirea vieţii viitoare. El e începutul sfârşitului. El ne 
duce spre acest sfârşit al timpului, care e veşnicia întru desăvârşire, sau plinătatea 
vieţii, a iubirii, a bunătăţii, a desăvârşirii în comuniunea deplină cu Sfânta Treime, 
desăvârşirea şi iubirea prin Sine. 

Numai Treimea ca iubire a putut aduce la fiinţă şi o altă existenţă prin 
creare, deci în libertate şi din adevărată atotputernicie. Numai un Tată care are 
din veci un Fiu iubit, a putut voi să aibă şi alţi fii pe care să-i iubească şi ca 
ei să-L iubească. Şi numai un Fiu care iubeşte din veci pe Tatăl, a putut voi să 
aibă şi alte fiinţe care să iubească pe Tatăl asemenea Lui. Şi numai un asemenea 
Tată a voit să se facă Fiul Său om, ca să-i iubească pe oameni cum iubeşte pe 
Fiul Său Unul Născut făcut om. Iar Fiul a voit şi El să Se facă om, ca să vadă 
şi pe alţi oameni bucurându-se ca fii de iubirea Tatălui faţă de El şi pe ei 
iubindu-L pe Tatăl asemenea Sieşi. Numai un asemenea Tată şi un asemenea 
Fiu au putut voi să adune pe toţi în unitatea lor cu Ei şi între ei înşişi, fără să 
facă din diferenţierea lor personală motive de vrajbă, ci de reciprocă completare. 



CAPITOLUL I 



CARACTERISTICILE GENERALE ALE OMULUI 

CA FIINŢĂ NEMURITOARE 



1. Omul, chipul nemuritor al lui Dumnezeu, 

restabilit şi desăvârşit în Hristos 



O definire a chipului lui Dumnezeu întipărit în om şi o implicare a nemuririi 
omului în această calitate a lui a dat St Atanasie cel Mare. El spune mai întâi 
că Dumnezeu a dat omului nu numai existenţa, ci şi capacitatea de cunoaştere. 
De aceea „le-a dăruit oamenilor ceva mai mult şi adică nu i-a creat pur şi simplu 
ca pe nişte animale neraţionale (necuvântătoare), ci i-a făcut după chipul Sau, 
împărtăşindu-le ceva şi din puterea Cuvântului (Logosului) Său, pentru ca, fiind 
ca un fel de umbre ale Cuvântului şi fiind raţionali (cuvântători), să se poată 
menţine pururea în fericire, trăind în rai viaţa cea adevărată şi anume cea a 
sfinţilor. Fiinţa lor s-a corupt însă când s-au făcut răi. Atunci au căzut în afara 
vieţii din rai, „în moarte şi stricăciune" {De incarnatione Verbi, cap. III). 

„Căci călcarea poruncii, (ieşirea din comuniunea cu Dumnezeu) i-a atras 
la starea cea după fire, că aşa cum neexistând au fost aduşi la existenţă, aşa^să 
suporte, precum se cuvine, şi stricăciunea spre nefiinţă în cursul timpului. Căci 
dacă având odată drept fire nefiinţa, prin prezenţa şi iubirea de oameni ai 
Cuvântului, au fost chemaţi la existenţă, în mod firesc, golindu-se ei de gândul 
la Dumnezeu, şi întorcându-se spre cele ce nu sunt - căci cele rele sunt cele ce 
nu sunt, iar cele bune sunt cele ce sunt - o dată ce s-au despărţit de Dumnezeu, 
Care este, s-au golit şi de existenţă. De aceea, desfăcându-se, rămân în moarte 
şi în stricăciune>Căci omul este după fire muritor, ca unul ce a fost făcut din 
cele ce nu sunt (din nimic). Dar pentru asemănarea lui cu Cel ce este, pe care 
ar fi putut-o păstra prin gândirea la El, ar fi slăbit stricăciunea după fire şi ar 
fi rămas nestricăcios" (Ibidem). 

St Atanasie nu leagă, precum vedem, incoruptibilitatea şi nemurirea 
de o calitate incoruptibilă a corpului material, ci de calitatea spiritului pe 

care-1 are omul. 

Omul rămâne nemuritor până când e însetat mereu de cunoaştere, până când 
trăieşte în conştiinţa că are ceva mereu nou de cunoscut, adică, până când se află 
într-o conştiinţă a legăturii cu Dumnezeu cel infinit, nu în monotonia unei esenţe 
supuse aceloraşi legi, ci în legătură cu Cel care i se face cunoscut în alte adâncimi ale 
Sale. Iar cunoaşterea lui Dumnezeu ca realitate mereu nouă, nesupusă unor legi ale 
repetiţiei, este cunoaşterea Lui ca realitate personală. Iar cunoaşterea aceasta este 
totodată o relaţie iubitoare. Numai iubind pe Dumnezeu şi numai în conştiinţa că e 

iubit de Dumnezeu, omul înaintează într-o viaţă de care nu se satură niciodată. Chiar 
cine iubeşte cu adevărat un om şi e iubit de el, ar vrea să nu moară nici el, nici acela. 
Dar iubirea între om şi om are şi momente de plictiseală, datorită unei uniri paradoxale 
a mărginirii omului cu o anumită permanentă noutate. De aceea, anevoie poate să nu 
ajungă această iubire într-o monotonie de plictiseală continuă, când iubirea se răceşte 
şi comunicarea slăbeşte. 

Numai Dumnezeu e infinit ca subiect de cunoscut, pentru că e un subiect 
care se face cunoscut mereu nou prin iubirea Lui faţă de cel ce găseşte în aceasta 
resurse mereu noi de a-L iubi pe El. Şi numai pentru că Dumnezeu este aşa, 
poate fi şi omul într-o oarecare măsură aşa, ca şi chip al Lui, simţind trebuinţa 
nesfârşitei relaţii cu El, pentru a-L cunoaşte în infinitatea cognoscibilă şi 
comunicabilă a Lui. De aceea, nemurirea este dar al lui Dumnezeu. Omul e 
nemuritor prin legătura cu Dumnezeu şi a fost făcut astfel de Dumnezeu, ca sa 
poată fi făcut nemuritor prin această legătură. 

Dar păcatul, care-1 rupe de Dumnezeu, îl închide în mod egoist în mândria 
proprie, în pretenţia că n-are altceva de cunoscut decât o natură fizică şi biologică 
supusă unor legi ale repetiţiei, care, ca atare, sunt şi singurele posibile de 
cunoaştere ale omitfuî,~fără comunicarea cu Dumnezeu. Dar întrucât omul şi în 
acest caz tot cunoaşte ceva şi conştiinţa sa şi în acest caz trebuie să se ocupe 
cu ceva, el se preqcupă la infinit cu realitatea monotonă pe care o cunoaşte. 
Această preocupare îngustă e una cu moartea lui, care nu e o dispariţie totală, 
ci o veşnica lipsă de reală noutate. El rămâne un chip slăbit al Logosului lui 
Dumnezeu, pentru că rămâne într-o legătură cu creaţia imprimată de raţionalitatea 
lui, dar continuă să existe imprimat de raţionalitatea Logosului, chiar dacă a 
îngustat-o şi strâmbat-o. El nu poate muri de tot, pentru că nu poate ieşi din 
legătura cu Logosul divin, prin constituţia sa raţionala şi prin creaţia raţională, 
păstrând prin aceasta şi el şi ea dacă nu o infinitate în ele înseşi, cel puţin o 
legătură cu Logosul infinit şi o neputinţă de a ieşi din această legătură. Omul 
poate fi deci cu adevărat nemuritor, dacă din mândrie nu-şi alege egoismul 
însingurării. Dar se poate spune că omul este o fiinţă nemuritoare în sens 
alternativ. El nu mai moare cu "totul, chiar şi in cazul ruperii de Dumnezeu, 
pentru că Dumnezeu nu mai anulează nici una din imaginile Sale cunoscătoare 
Create şi nu mai desfiinţează lumea. Dar omul îşi poate alege o nemurire a vieţii 
şi o nemurire chinuită, cu o existenţă închisă, într-un fel, în mărginirea ei. Omul 
e nemuritor pentru că tinde să cuprindă infinitul, dar pe acesta nu-1 poate cuprinde 
niciodată, pentru că mereu dă de o margine peste care vrea să treacă. Omul 
trăieşte paradoxul: mereu lângă o margine, dar mereu având în sine puterea de 
a continua să trăiască şi să se manifeste ca nou, oarecum trecând mereu de 
fiecare nouă margine pentru a da de o alta. Dar marginea peste care trece când 
s-a despărţit de Dumnezeu e iluzorie. Trecerea lui pare viaţă, dar ea e moarte 
sufletească eternă, ca trăire neîncetată lângă margine. Despre depăşirea reală a 
oricărei margini vorbeşte Sf. Apostol Pavel şi, după el, Sf. Grigorie de Nyssa 
care reia ideea Sf. Apostol Pavel (Filip. III, 14) despre tinderea continuă spre 
cgledin faţă, sau despre epectaze. Omul este etern în mod potenţial, pentru că 
înaintează in infinit, in progres interminabil, când nu ramane fixat langa aceeaşi 
margine. El este şi prin aceasta chipul lui Dumnezeu în progres interminabil, 

dacă nu rămâne fixat lângă aceeaşi margine. El este şi prin aceasta chipul lui 
Dumnezeu care e etern, pentru că nu se satură niciodată de infinitatea pe care 
o are Dumnezeu^prin fire, din veci. Când omul va ajunge la deplina unire cu 
Dumnezeu prin Hristos, el se va bucura de o eternitate actualizată pentru că se 
va bucura şi în mod actual de infinitate, dar prm .participare la infinitatea lui 

Dumnezeu, sau prin har, nu prin fire. 

Omul îşi face drumul spre infinitate printr-o continuă transcendere verticală 
şi orizontală. Prin aceasta îşi face drumul spre Dumnezeu, spre oameni şi spre 
lume, dorind să cuprindă totul ca şi Dumnezeu. Transcenderea spre oameni 
înseamnă şi o convergenţă cu ei, pentru că nu poate să cuprindă cele ale semenilor 
săi, dacă nu i le dăruiesc şi ei. Toţi se îmbogăţesc prin Dumnezeu şi unii prin 
alţii. Progresul acesta nu e după trup, ci după suflet. Numai fiindcă e după suflet 
poate înainta la nesfârşit. Omul nu se extinde numai luând, ci dând. Cu cât dă 
mai mult, cu atât se deschide mai mult pentru a primi şi cu atât i se deschid 
mai mult ceilalţi pentru a-i da partea lor. 

Infinitatea progresului sau progresul spre infinit se arată de aceea mai ales 
în continua desăvârşire a omului. Niciodată el nu ajunge la capătul bunătăţii cu 
fapta, a înţelegerii, a delicateţii în raport cu ceilalţi. Totdeauna vede că mai e 
de înaintat. Aceasta arată că omul nu înaintează spre infinitate decât prin 
comunicare cu alte persoane şi, în ultimă analiză, cu Dumnezeu. El trebuie să 
le recunoască pe acelea ca graniţe, dar şi ca izvoare de viaţă ale sale. Dacă n-ar 
fi graniţe, n-ar mai avea de înaintat dincolo de sine şi acelea n-ar mai fi izvoare 
de viaţă şi orizonturi voluntare şi transparente pentru el 

Sf. Atanasie implică nemurirea în legătură cu Cuvântul lui Dumnezeu care, 
pe de o parte, ni se comunică, pe de alta, ne rămâne de necuprins în transcendenţa 
Lui fiinţială şi voluntară şi în infinitatea Lui absolută. Prin comunicare şi prin 
transcendenţa Lui absolută, El stimulează în noi atât voinţa de cunoaştere cât şi 
cuvântul comunicativ care, în fond, sunt identice. Prin aceasta se înţelege raţiunea 
ca una care nu poate epuiza niciodată ceea ce are de cunoscut şi de comunicat, 
deci rămâne ea însăşi mereu nedeplin satisfăcută. Dar chiar prin raţiunea-cuvânt, 
omul întreţine comunicarea sa către altul şi a altuia către sine, în ceea ce se 
arată şi mai mult neputinţa de a se epuiza şi satisface deplin. 

Omul este fiinţă raţională şi cuvântătoare, sau comunicativă, inepuizabilă, 
de aceea însetată de nemurire şi este capabil de nemurire. 

Moartea i-a venit omului ca ceva contrar firii. O simte aceasta în faptul că 
nu se poate împăca cu ea, că îi este o problemă principală şi permanentă. De 
aceea, chiar firea îi spune că nu poate fi răpus de o moarte totală, pentru că în 
el rămâne mereu o sete de cunoaştere şi de comunicare chiar dacă cunoaşterea 
lui se poate reduce la cunoaşterea legilor naturii şi la cunoaşterea semenilor ca 
entităţi nesatisfăcătoare. Chiar în aceasta omul poate avea o anumită înaintare 
permanentă deşi neesenţială. El rămâne chiar în raporturile sale cu semenii în 
dorinţa de a li se impune tot mai mult, de a se folosi de ei tot mai mult. 

Omul nu se satură niciodată de o anumită comunicare cu alţii, chiar dacă 
şi-o perverteşte pe aceasta într-o comunicare de laude proprii şi în dorinţa de a 
fi lăudat neîncetat de cineva, înşelându-se chiar prin aceasta cu o părută infinitate 
a sa, chiar dacă ia în sprijinul acestei comunicări cu alţii un limbaj tot mai gol 

sau tot mai mincinos. El îşi poate arăta neîncetata sete de progres în neîncetata 
căutare a altor scăderi la alţii şi a altor pretinse calităţi la sine. 

Pe când viaţa spirituală a celui ce are pe Dumnezeu şi pe semenii săi ca parteneri 
şi conţinuturi de cunoaştere şi de iubire, sporeşte mereu în plinătate şi bucurie, viaţa 
celui ce nu cunoaşte ca vrednice de preţuire decât cele trecătoare şi eul său, devine 
un chin al golului, al lipsei de sens, al absurdului întregii existenţe. 

Acela trăieşte permanent sentimentul celui ce ar vrea să piară, dar de 
existenţă, totuşi, nu poate scăpa. Aşa cum nu şi-a dat-o el, nici nu şi-o poate 
lua el. Aceasta este moartea trăită veşnic sau iadul. De aceea nici chipul lui 
Dumnezeu nu se şterge în el cu totul, ci se strâmbă din ce în ce mai mult, 
devenind tot mai hidos, din frumos cum era. Chiar moartea lui cu trupul nu e 
şi o distrugere a sufletului, ci mai mult o corupere a lui, care corespunde coruperii 
trupului. Poate ca un fel de trup corupt şi în continuă dar nesfârşită corupţie va 
fi şi trupul lui înviat. 

Omul, putând înainta, prin bunătate în desăvârşirea chipului dumnezeiesc 
din el, la o asemănare tot mai mare cu Dumnezeu, printr-o tot mai mare unire 
în iubire cu Dumnezeu şi cu semenii săi, prin aceasta înaintează şi în viaţa 
nemuririi fericite. Dar la nemurirea cu trupul, potrivit credinţei creştine, el nu 
poate ajunge, după ce trupul a căzut pradă stricăciunii şi morţii prin păcatul 
originar, decât prin , înviere care ni s-a făcut posibilă prin învierea Fiului lui 
Dumnezeu, Care luând trupul nostru a învins moartea în El, prin învierea Lui. 

Din toate acestea se vede că omul poate fi chip al lui Dumnezeu şi destinat 
/prin fire nemuririi, pentru că are un suflet deosebit de trupul alcătuit din materie. 
Trupul n-ar putea înseta de cunoaşterea fără sfârşit şi mereu nouă a lui Dumnezeu 
Cel infinit şi nici de relaţia de iubire nematerială cu Dumnezeu Cel nematerial 
şi deci veşnic şi de înţelegere a semenilor săi şi de comunicarea cu ei. Omul 
însetează după acestea în baza faptului că vede în Dumnezeu, dar şi în semenii 
săi, o adâncime şi o complexitate spirituală nesfârşită şi la semeni o sete de 
cunoaştere şi de comunicare identică cu a sa, unită şi la ei cu setea de veşnicie. 
Dar îşi dă seama că adevărata infinitate, şi deci adevăratul conţinut al unei 
cunoaşteri cu adevărat veşnic nouă, nu poate fi decât o Persoană care nu e 
supusă insuficienţelor persoanelor umane, ci se poate dărui cu voia la infinit. 

Chiar faptul că omul nu se poate împăca cu moartea şi caută mereu drumuri 
spre scăparea de ea sau spre învingerea ei, îl arată ca făcut pentru nemurire. 

Dar drumul de la moartea spirituală în care a ajuns omul, prin întoarcerea 
lui spre lume, ca realitate mărginită în multe feluri şi socotită exclusivă, nu-1 
poate face, după credinţa creştină, decât în Hristos. Căci Hristos este atât 
Dumnezeu cel personal, cât şi omul realizat la maximum în caracterul Lui de 
persoană destinată veşniciei în Dumnezeu. în Hristos umanitatea este ridicată în 
Dumnezeu Cel personal însuşi fără să se topească în El. Şi intrând El ca om în 
relaţie cu oamenii, ca persoane de aceeaşi fiinţă, aceştia toţi pot să rămână în 
veşnicie, dacă păstrează legătura cu El, care poate dărui pe Dumnezeu la infinit. 

Hristos e Fiul şi Cuvântul lui Dumnezeu făcut om. în El, umanitatea este 
încadrată în ipostasul dumnezeiesc, purtător până în veci al firii dumnezeieşti. 
In El, raţiunea umană are, ca în Persoana proprie, cunoaşterea infinităţii dum- 
nezeirii şi o poate comunica oamenilor în mod accesibil lor fără sfârşit. Hristos 

iubeşte şi ca om pe Tatăl cu iubirea de Fiu şi Tatăl îl iubeşte pe El şi ca om 
cu iubirea de Tată. Umanul şi-a căpătat o vrednicie de iubire infinită, fiind 
umanul Fiului lui Dumnezeu, şi umanul devenit propriu al Fiului lui Dumnezeu 
a căpătat capacitatea" iubirii nesfârşite a lui Dumnezeu. Hristos ţine într-o legătură 
de nedesfăcut raţiunea umanităţii cu Raţiunea divină, care e una cu ipostasul 
divin, dar e şi ipostas al raţiunii umanităţii asumate. Aceasta nu mai poate fi 
închisă în lume, ca într-o realitate independentă de Dumnezeu şi exclusivă, ci 
e veşnic scufundată în cunoaşterea dumnezeirii din ipostasul divin, devenit ipostas 
propriu şi o dată cu El în iubirea Tatălui. 

Cuvântul^ lui Dumnezeu a învins astfel în umanitate moartea, a făcut-o 
nemuritoare, întâi pe plan spiritual, iar apoi aceasta s-a repercutat şi asupra 
trupului. Cuvântul, ca chip al Tatălui, a restabilit-o pe ea ca umanitate „după 
chipul Său", iubind împreună cu ea pe Tatăl, ca origine supremă şi inepuizabilă 
a vieţii, iar ea văzând ca părtaşe la Fiul pe Dumnezeu Tatăl. 

Dar Hristos n-a învins numai moartea în spiritul umanităţii asumate, ci şi 
moartea care s-a prelungit în trupul umanităţii. însă n-a învins-o întrucât a păstrat 
trupul neatins de ea. Căci Fiul lui Dumnezeu, asumând umanitatea, a luat şi 
responsabilitatea umanităţii faţă de Dumnezeu, în ultimă analiză faţă de Tatăl 
Izvorul suprem al vieţii. El n-a rămas numai ca Cel ce ne-a întărit, fiind Cuvântul 
suprem, calitatea de persoane care raţionează şi vorbesc şi ele, dar răspunzându-i 
Lui şi Tatălui, ci şi-a însuşit totodată şi calitatea noastră de oameni răspunzători. 
Calitatea aceasta trebuia să meargă, datorită păcatului, până la predarea vieţii 
noastre în mod total Tatălui, dacă am fi voit să depăşim păcatul. Noi însă n-am 
putut să împlinim cerinţa acestei responsabilităţi de bunăvoie, pentru că aceasta 
ar fi echivalat cu depăşirea prin noi înşine a păcatului. însă cum de moarte nu 
putem scăpa, muream fără voie. De aceea, nici n-o puteam învinge, odată intrată 
în firea noastră, fără să devină o predare voluntara totala â umanităţii către Tatăl 
deci o depăşire a păcatului. ' 

Lucrul acesta 1-a făcut Cuvântul lui Dumnezeu ca om. El s-a făcut respon- 
sabil în locul nostru, până la capăt, în faţa Tatălui, suportând moartea cu totul 
de bunăvoie, deci fără de păcat. De aceea a putut-o şi învinge prin înviere. 

Cuvântul lui Dumnezeu făcându-Se om, n-a realizat ca om numai relaţia 
de deplină iubire şi responsabilitate cu Dumnezeu în numele nostru, primind şi 
învingând prin aceasta şi moartea trupului, ci a intrat şi în relaţie de maximă 
eficienţa în bine cu semenii Săi întru umanitate. Această urmare era implicată 
chiar în faptul că El s-a făcut om, de o fiinţă cu noi după umanitate, că deci a 
primit moartea la care aceasta era supusă, dar a biruit-o pentru noi cu puterea 
Lui dumnezeiască arătată şi în umanitatea Lui ridicată la nepăcătuire. 

^ Ca om, relaţia Lui cu noi, ca semeni ai Săi, este relaţia de eficienţă 
mântuitoare a noastră de tot răul, de toată înstfăinarea de Dumnezeu, pentru că 
El este şi Fiul lui Dumnezeu. El ne este tot atât de firesc comunicabil ca om 
pe cat ne sunt semenii noştri. Dar în comunicarea Lui cu noi avem totodată 
comunicarea lui Dumnezeu cu noi. El ne comunică de aceea nemurirea umanităţii 
Lui in spirit, adică nemurirea ce o putem avea în cunoaşterea şi iubirea lui 
Dumnezeu cel infinit, prin faptul că ni S-a făcut atât de accesibil în relaţia cu 
noi ca om, ca oricare om, dar ne comunică şi victoria Sa asupra morţii trupului 

spre o viaţă de veci întru fericire. La aceasta vom ajunge însă şi noi după ce 
vom creşte în alipirea de Dumnezeu Cel infinit prin cunoaştere şi iubire şi prin 
biruirea ataşării la lume ca unica realitate. Creşterea aceasta o realizăm însă tot 
în unire cu El. Mai precis, în viaţa aceasta primim nu numai învierea în spirit 
prin comunicarea spirituală cu Hristos, însă nu fără o creştere în ea şi prin efortul 
nostru, ci şi o anumită arvună a participării la învierea Lui cu trupul, prin 
comunicarea spirituală, dar şi prin cea de puterile trupului Său înviat, în Sfintele 
Taine şi cu deosebire în Sfânta împărtăşanie. Aceasta însă, fiind o împărtăşire 
de trupul Lui, care a trăit în curăţie şi S-a adus jertfă, ne dă şi puterea unui 
efort în creşterea spirituală în aceleaşi calităţi spre învierea viitoare cu trupul. 

Despre învierea în spirit, pe care o câştigăm încă în cursul vieţu pământeşti 
în Hristos, sau în comunicarea cu El prin umanitatea Lui în viaţă spiritual, ne 
vorbeşte El însuşi prin cuvintele: „Adevărat, adevărat zic vpuâ, că vine ceasul 
şi acum este, când morţii vor auzi glasul Fiului lui Dumnezeu, şi cei care vor 
auzi vor învia. Căci precum Tatăl are viaţa în Sine, aşa a dat şi Fiului să aibă 
viaţă în Sine" (Ioan V, 25-26). Iar despre învierea viitoare cu trupul, urmare a 
celei din viaţa aceasta, cu spiritul, tot El spune în continuare: „Nu vă miraţi de 
aceasta, că vine ceasul când toţi cei din morminte vor auzi glasul Lui şi vor ieşi 
cei ce au făcut cele bune spre învierea vieţii, iar cei ce au făcut cele rele spre 

învierea osândirii" (Ioan V, 28-29). _ . 

Hristos, ca Fiul lui Dumnezeu făcut om, este pentru amândouă învierile şi 
„cale" şi „viaţă" pentru că este şi „adevărul" care nu poate fi decât infinitul 
personal ca existenţă plenară şi eternă şi ca susţinător şi creator al existenţei 
create, model al ei şi ajutor pe drumul spre El (Ioan XIV, 6). El e „calea" pentru 
că S-a făcut semen al nostru, comunicându-ne prin aceasta tot mai mult dm 
„viaţa" Sa ca Dumnezeu. El e „calea" noastră spirituală ca fiinţe nemuritoare în 
înaintarea neîncetată în El, ca adevăr şi viaţă. El e „calea" noastră spre învierea 
cu trupul, pentru că a luat un trup pe care 1-a înviat după o viaţă de curăţie şi 
după moartea ca predare către Tatăl, ca să ni-1 dea şi nouă în Sfintele Taine cu 
aceste puteri ale Lui, spre a ajunge la starea învierii Lui, ca „viaţă". 

El ni se face cunoscut în calitate de „cale" de „viaţă" şi de „adevăr 4 ; „cale spre 
înviere şi nemurire chiar prin „glasul" Său, care pe de o parte răsună din Evanghelia 
Sa şi din Biserica ce-L răspândeşte prin zeci de milioane de guri, pe de alta, răsună 
în conştiinţa noastră, trezind răspunderea noastră şi făcându-ne să-L primim şi să-L 



irmam 



în faptul că S-a făcut „glas" omenesc se arată din nou că Cuvântul lui 
Dumnezeu n-a mai rămas numai Cuvântul dumnezeiesc ce ne grăieşte prin 
lucrurile lumii şi prin alţi oameni, ci Şi-a însuşit şi cuvântul nostru, deci că S-a 
făcut şi Unul dintre noi, Care ne vorbeşte ca un semen al nostru, dar cu puterea 
dumnezeiască a Celui ce învie pe cel ce-L ascultă. 

Cuvântul lui Dumnezeu S-a făcut nu numai semen Care ne grăieşte direct 
cuvântul Său - fie şi preluat de alţii - ci şi semen care are nevoie de noi, tot 
spre folosul nostru, o dată ce a spus că cel ce dă de mâncare celui flămând şi 

»»^^o^s «o ™»i knînnv T ni îi va fare acestea (Matei XXV, 33-40). 

El ne ajută şi în împlinirea datoriilor noastre, puşi în rolul celor de care 
are nevoie, însuşindu-şi situaţia semenului nostru ce are nevoie de noi şi ne 
trezeşte umanul prin compătimire. 

Astfel, relaţia noastră cu Hristos, ca drum spre nemurirea noastră spirituală 
şi spre învierea cu trupul pentru veci, nu e o relaţie în afara relaţiei cu semenii 
noştri şi cu lucrurile văzute ca daruri date nouă de El, spre a ni le face daruri 
între noi şi a spori astfel în unitatea iubitoare dintre noi. Hristos în calitate de 
„cale" e străveziu şi prin semenii noştri şi prin lucrurile revelate ca daruri ale 
Lui şi ca daruri între noi. Se înţelege că e „cale" şi prin trupul Său şi prin 
puterile imprimate în El prin faptele Sale mântuitoare, trup şi puteri date nouă 
prin Tainele Bisericii. Astfel, la Hristos ca ţintă a veşniciei noastre nu putem 
ajunge decât prin umanitatea Lui, ca atare e ţintă şi cale comunicată nouă prin 
Taine, dar şi prin semenii noştri şi prin darurile ce ni le facem, ceea ce arată 
că nu putem ajunge la El ca ţintă decât împreună cu alţii. 

Dar numai în Hristos ca om s-a biruit moartea noastră, moartea îngropării 
în egoism. De aceea S-a făcut Dumnezeu Cuvântul om. Drumul acesta cu Hristos 
Cel străveziu prin oameni şi comunicat prin umanitatea Sa vom încerca să-1 
descriem în cele următoare. 

Aşa se poate înţelege sensul dat de.Sf. Atana^ie mântuirii în Hristos, ca 
eliberare de moarte. „Nu era cu putinţă altuia să zidească în om existenţa după 
chipul lui Dumnezeu, decât chipului Tatălui. Şi nu era cu putinţă să facă prin 
înviere pe muritor nemuritor decât Celui ce era însăşi Viaţa, adică Domnului 
nostru Iisus Hristos... De aceea, Cuvântul, deoarece nu era cu putinţă să moară 
- căci era nemuritor - Şi-a luat un trup care putea muri, ca să-1 dea în locul 
tuturor şi, pătimind pentru toţi, datorită sălăşluirii Lui în el «să surpe pe cel ce 
are stăpânirea morţii», adică pe diavolul şi să izbăvească pe cei pe care frica 
morţii îi ţinea în robie toată viaţa" {Evrei II, 14-15). în mod sigur, o dată ce 
Mântuitorul tuturor a murit pentru noi, cei credincioşi nu mai murim ca odinioară, 
din pricina legii care ne ameninţa cu moartea. Căci a încetat această osândă. 
Deci încetând stricăciunea şi fiind nimicită moartea prin harul învierii, de aici 
înainte trupul muritor se desface numai pentru o vreme, când rânduieşte Dum- 
nezeu fiecăruia, ca să putem dobândi „o mai bună înviere" {Evrei IX, 25) {De 
incarnatione Verbi, cap. XXI). 

Dar moartea noastră este învinsă de Hristos prin moartea Lui, pentru că în 
ea a fost lucrătoare suprema iubire a Fiului lui Dumnezeu pentru noi: suprema 
iubire a Lui ca Om faţă de Tatăl, suprema iubire a Lui ca Dumnezeu făcut om 
pentru noi. Viaţa învierii, care ne vine din aceasta, e viaţa desăvârşitei noastre 
comunicări cu Dumnezeu şi deci a celei mai vii şi nesfârşite comunicări a Lui 
cu noi şi a comunicării noastre între noi. Iar aceasta e şi modul celei mai reale 
cunoaşteri a lui Dumnezeu de către noi. Căci numai în dialog direct cu cineva, 
îl cunoşti pe acela. Iar dialogul direct cel mai real este dialogul dragostei. 

Pentru acest dialog al nostru cu Sine ne-a creat Dumnezeu, făcându-ne 
chipuri ale Lui. A fi chip al lui Dumnezeu şi a rămâne chip al Lui şi ase 
dezvolta ca atare, înseamnă a fi partener de dialog al lui Dumnezeu. Iar omul 
fiind făcut partener de dialog comunicant cu Dumnezeu, e făcut spre existenţa 
eternă. Iubirea lui Dumnezeu nu poate uita pe cel cu care a intrat odată în dialog, 

deci nu-1 poate lăsa să înceteze definitiv de a exista. Dialogul îl susţine Dumnezeu 
cu noi prin Cuvântul Său. De aceea prin El ne creează şi când noi slăbim legătura 
directă cu El, ca parteneri de dialog, El Se face om, dar rămâne şi Dumnezeu, 
pentru ca prin nemijlocirea legăturii cu noi, ca om , să ne facă simţită relaţia 
directă în care a revenit cu noi, ca partener de dialog. 

Persistenţa neştearsă a calităţii omului de chip sau de partener de dialog 
cu Dumnezeu, chiar în starea căzută a lui, o arată faptul că chiar cei cu 
mari îndoieli în credinţă, simt trebuinţa absolută să se adreseze, în momente 
grele, lui Dumnezeu în modul cel mai intensiv în care nu se adresează 
nicicând omului, E. M. Cioran spune: „Există momente când, oricât de 
străini am fi de credinţă, ni-1 închipuim pe Dumnezeu interlocutor. îţi pare 
atunci o imposibilitate sau o nebunie să te adresezi altcuiva. Singurătatea, 
în starea ei extremă, impune o formă de convorbire, extremă ea însăşi" {De 
V inconvenient d'etre ne). Poţi să te rupi de orice om, dar nu te poţi rupe 
total de Dumnezeu. Sau uneori chiar în această conştiinţă a părăsirii totale 
din partea oamneilor, simţi că totuşi e Cineva lângă tine, că nu eşti atârnat 
în golul total, în singurătatea metafizică. Dar aceasta înseamnă că numai 
când găseşti prin om pe Dumnezeu, găseşti şi în om un sprijin ferm, care 
nu te lasă în golul totalei neputinţe. Atunci, întâlnidu-te cu altul în experienţa 
ultimului sprijin .comun în Dumnezeu, această experienţă îţi este mai întărită. 
Aceasta uneşte singurătatea mea cu singurătatea altuia - sau nevoia mea cu 
nevoia lui de a ne sprijini, dar fără succes deplin, sau insuficienţa comuniunii 
între noi ca oameni - cu întâlnirea dialogică cu Dumnezeu. Simţi pe 
Dumnezeu venind în dialog cu tine, chiar când nu mai simţi pe nici un om 
în dialog real, sincer, adânc cu tine, sau mai ales atunci. Aceasta ne-o arată 
şi cazul lui Iov. 

Darjnjimtos ÎLÎQtâlnim pe Dumnezeu direct, chiar în comunicare umană. 
Dumnezeu _a cobpx4î Jjjmoduîjde comuiiicăfe"umă~M a fost ridicat 

la treapta de medju aLcpmuniQări^ s-a unit 

apropierea^ desăvârşirea divină a comunicării. Şi din Hristos 

poate câştiga această calitate şi comunicarea între noi. 



2. Cele două sensuri ale nemuririi omului 
cea în Hristos şi cea în afară de Hristos 



Paradoxul fundamental, propriu fiinţei umane, stă în unirea între calitatea 
ei de fiinţă creată de Dumnezeu şi în acelaşi timp nemuritoare. Aceasta îl arată 
pe om ca neexistând prin sine, ci în şi prin Dumnezeu, dar tocmai de aceea 
fiind nemuritor, însă nu prin sine ci prin Dumnezeu, care o dată ce 1-a creat pe 
fiecare ca persoană de neînlocuit, nu mai îngăduie să dispară cu totul din 

existenţă. El nu e nemuritor pur şi simplu ca Dumnezeu, ci pentru că e creat şi 
susţinut în existenţă ca partener conştient de dialog, recunoscut sau nu de El, al lui 

Dumnezeu Cel nemuritor. 

Aceasta dă în Creştinism un sens sau două sensuri speciale morţii cu trupul, 

care totuşi e constatată ca fenomen real. Ca şi viaţa, tot aşa şi moartea omului 
poartă în ea caracterul paradoxal al fiinţei lui. Fiindcă într-un fel oarecare moare, 
dar fiinţa lui e făcută pentru nemurire, moartea e pentru om un eveniment 
nefiresc, de sminteală şi durere. Moartea este evenimentul care proiectează asupra 
întregii omeniri o umbră tragică. Animalele mor şi ele, dar neavând conştiinţă 
nu sunt preocupate în mod chinuitor de ea. Moartea îl preocupă pe om în mod 
chinuitor pentru că e o fiinţă conştientă, şi în conştiinţa lui e sădită voinţa de a 
nu muri, de a dura veşnic. Iar conştiinţa reflectă ceea ce simte fiinţa lui. Astfel, 
moartea şi conştiinţa sau fiinţa omului sunt într-o contradicţie inadmisibilă. Prin 
conştiinţă, deci prin fiinţa însăşi, omul se opune morţii, voind să se apere de 
moarte. Prin voinţă, omul e contrar morţii, alături de conştiinţă, ca însuşiri 
inalienabile ale fiinţei sale, dar moartea îi sfidează conştiinţa, fiinţa şi voinţa, 
părând să pună capăt tuturor. 

Dar conştiinţa, urmând fiinţei, şi voinţa ca altă expresie a fiinţei, nu se dau 
bătute. Deşi ele nu pot evita moartea, conştiinţa inspirată de însăşi fiinţa umană, 
nu poate accepta gândul că moartea va avea ultimul cuvânt. Ea asociază această 
inacceptare cu constatarea valorii unice a persoanei proprii şi a semenilor săi, 
dar şi cu judecata deplin raţională că persoana umană atât de valoroasă nu poate 
fi produsul unei naturi inconştiente, ci opera unei Fiinţe de calitatea ei, dar de 
o viaţă nemuritoare, Care poate da nemurirea şi persoanelor create de Ea, dacă 
rămân sau se întăresc în comunicare cu Ea, după moartea cu trupul, pe care o 

constată ca inevitabilă. 

Dar unii oameni, socotind că moartea cu trupul e moartea întregii lor fiinţe, 
se împacă cu un surogat al nemuririi, adică cu trăirea în memoria urmaşilor, 
pentru admiraţia contemporanilor câştigată cât trăiesc pe pământ. Alţii se 
resemnează cu ideea că ceea ce au devenit ei în viaţa pământească se va reţine 
în ansamblul esenţei universale în care se vor topi. Numai o mică parte din 
oameni se resemnează să nu mai aştepte nici un fel de nemurire, găsind chiar 
în aceasta libertatea de a se bucura fără nici o frână de plăcerile clipelor 
trecătoare. Toate aceste trei categorii de oameni caută să înăbuşe preocuparea 
cea mai mare a conştiinţei şi prin aceasta slăbesc conştiinţa însăşi. Cei din urmă, 
în special, reduc până la o calitate pur teoretică, ineficientă sub raportul moral, 
conştiinţa lor, producând şi o mare dezbinare şi luptă între oameni, printr-o 
lăcomie întreţinută de perspectiva viitorului pământesc, pe care nici o altă fiinţă 
nu o are. La toţi aceştia împăcarea cu moartea personală e solidară cu dispreţuirea 
valorii omului ca persoană, considerând-o pe aceasta ca un produs trecător al 

unei esenţe impersonale. 

Cât de esenţială este însă în realitate problema morţii pentru omul care îşi 

vede valoarea lui ca persoană unică, o arată faptul că prea puţini pot înăbuşi 

teama sau tristeţea gândului la moarte; gândul acesta îşi arată importanţa şi în 

urmările favorabile înnobilării morale a omului, produsă de acest gând. 

Despre importanţa acestui gând pentru om vorbeşte şi Sfânta Scriptură. Ea 
îl prezintă, pe de o parte, pe om creat de Dumnezeu Cel personal, ca o existenţă 

personală, care primeşte un nume distinct de al altora, câtă vreme animalele sunt 
făcute de-a valma, pe de alta, îl prezintă pe Dumnezeu arătându-i omului că e 
expus posibilităţii de a muri, dacă nu va rămâne prin ascultare în legătură cu 
El şi pe calea întăririi spiritului său. Dar îndată după această vestire a morţii, 
ca legată de mâncarea din pomul frumos la vedere şi gustos la mâncare, Geneza 
îl prezintă pe şarpe - întruparea vicleniei şi a sinuozităţii satanei - liniştindu-i 
pe oameni cu asigurarea că nu vor muri, ci vor fi „ca nişte dumnezei, cunoscând 
binele şi răul" (II, 17; III, 4-5). 

De fapt, după mâncarea din acest pom, oamenii au devenit victime ale 
morţii. Dar asocierea acestui tragic eveniment intrat în fiinţa umană cu o 
anumită tocire a sensibilităţii omului pentru grozăvia lui şi o dată cu aceasta, 
pentru valoarea persoanei umane, se arată producându-se curând după aceea, 
în actul uciderii unui om de către alt om, a lui Abel de către Cain. Cine 
nu vede moartea sa ca ceva ce nu trebuie să se întâmple, nu o mai vede 
aşa nici în uciderea altuia. Nesocotirea valorii semenului e legată cu 
nesocotirea propriei valori. Iar valoarea omului, în general, e solidară cu 
conştiinţa creării lui de Dumnezeu ca persoană de neînlocuit. Totuşi, la 
început, acestei " nepăsări i se opunea însă conştiinţa originară a valorii 
omului şi a grozăviei morţii. Cain suferă toată viaţa de omuciderea lui. Cu 
timpul însă oamenii s-au obişnuit tot mai mult cu moartea lor şi cu uciderea 
semenilor lor. Astăzi un om e în stare să omoare milioane de oameni prin 
mijloace tehnice perfecţionate, justificând fapta lui cu pretexte „bune". 

Astfel, liniştirea dată de către satana primilor oameni, că prin întoarcerea 
de la Dumnezeu spre plăcerile materiale şi trecătoare ale naturii nu vor muri, a 
pus stăpânire pe gândirea lor în cursul istoriei, în măsură tot mai mare. Moartea 
nu le mai apărea în toată grăzăvia ei, pentru că şi valoarea omului se estompase, 
socotindu-1 ca produs al unor legi ale naturii. 

Cu reînceperea unei legături deosebite a poporului Israel cu Dumnezeu Cel 
personal, s-a trezit în sânul lui o anumită sensibilitate pentru valoarea omului 
ca operă a unui Creator personal, atent la fiecare persoană şi o dată cu aceasta 
şi caracterul morţii, ca fenomen pe de o parte îngrozitor, pe de alta posibil de 
învins. Mulţi din cei cu o sensibilitate deosebită pentru Dumnezeu Cel personal 
îşi exprimau, pe de o parte convingerea că Dumnezeu nu va lăsa sufletul lor în 
moarte (Ps. XXXII, 19; LV, 14; CXVIII, 17), pe de alta se profeţea că va veni 
Cel ce va învinge şi moartea cu trupul (îs. XXIX, 8; 1 Cor. XV, 54; Oseea 
XIII, 13-14), De aceea, în Vechiul Testament se putea face şi o deosebire între 
moartea drepţilor (Num. XXIII, 10; Prov. X, 2; Prov. XIV, 32) şi moartea 
păcătoşilor (Prov. II, 18; V; VIII, 36), ceea ce arată o anumită deosebire de 
grad în existenţa de după moartea cu trupul, sau ideea că chiar cei morţi se 
bucură într-un anumit fel de nemurire. Aceasta o spune şi domnul Iisus Hristos, 
referindu-Se la cei din Vechiul Testament. Căci El prezintă pe săracul Lazăr 
bucurându-se după moarte de o fericire în sânul lui Avraam, iar pe bogatul 
nemilostiv chinuindu-se în „muncile iadului" (Luca XVI, 22-23). 

Dar pentru celelalte filosofii şi religii dinainte de Hristos, moartea era 
considerată ca un fenomen natural şi inevitabil, legat de esenţa lumii ca unică 
realitate care se manifestă în individuaţiuni trecătoare; deci, nu mai era trăită ca 
un fenomen anormal, tragic, care ar trebui şi ar putea să fie biruit. Dar această 
atitudine faţă de moarte nu putea fi impusă conştiinţei umane, fără ca aceasta 
să nu protesteze, fără ca aceasta să nu vadă nonsensul imprimat de ea întregii 
existenţe. Acest protest împotriva morţii, considerată ca o fatalitate oarbă, îşi 
găsea expresii impresionante în tragediile eline. 

Preocuparea de moarte, dar nu ca o fatalitate inclusă în legile unei esenţe 
oarbe, nici numai unită cu speranţa că ea va fi învinsă prin puterea lui Dumnezeu, 
ci unită cu siguranţă^ că se poate scăpa de ea, a adus-o credinţa creştină, prin 
învierea lui Hristos. în Vechiul Testament, victoria asupra morţii era o speranţă 
întemeiată pe credinţa într-un Dumnezeu superior lumii acesteia şi pe valoarea 
omului creat de un Dumnezeu personal, premise care vor face pe Dumnezeu să 
trimită pe însuşi Fiul Său cel prea iubit în lume, ca să ia trup şi să biruiască 
moartea în Sine. în Hristos această speranţă şi proorocire s-a împlinit, pentru că 
El S-a adeverit fiind Fiul lui Dumnezeu într-o lume creată, biruind în umanitatea 
Sa moartea pentru toţi oamenii. în Hristos, Care, pe de o parte, e Fiul lui 
Dumnezeu născut din fiinţa Lui din veci, pe de alta, Se face om, se confirmă 
astfel caracterul cel mai înalt personal al lui Dumnezeu, ca Dumnezeu al iubirii 
interioare, dar şi valoarea cea mai înaltă a omului în faţa lui Dumnezeu, o dată 
ce nu e numai creat de El, ci şi trimite pe însuşi Fiul Său să Se facă om asemenea 
lui, ca să învingă moartea omului în Sine însuşi, prin suportarea ei. 

La baza victoriei asupra morţii stă deci faptul că moartea nu ţine de o lume, 
care e singura şi suprema realitate, sau emanaţia unei esenţe mai presus de care 
nu e nimic, ci că moartea a apărut într-o lume care are deasupra ei un Dumnezeu 
personal şi anume un Dumnezeu Care îşi arată atenţia faţă de un om nu numai 
prin faptul că 1-a creat, ci şi prin faptul că i-a dat atâta valoare încât atunci când, 
folosind rău libertatea ce i s-a dat şi cade sub puterea morţii, trimite după o 
vreme pe însuşi Fiul Său să Se facă om şi să-1 scape de ea. Dacă omul n-ar fi 
creat ca persoană de Dumnezeu Cel personal, moartea n-ar fi rodul libertăţii lui 
şi ea n-ar putea fi învinsă, iar dacă Dumnezeu ar fi o singură Persoană. El S-ar 
face om dintr-o necesitate şi nu din iubire faţă de oameni, deci n-ar fi deplin 
Persoană şi întruparea Lui n-ar fi un act de putere, dar şi de iubire al unui 
Dumnezeu care are în Sine însuşi şi iubirea şi puterea de a ne scăga de moarte 
şi de a ne asigura o viaţă veşnică, pentru dialogul iubitor cu El. In acest caz, 
moartea ar fi o veşnică fatalitate lipsită de sens. 

Astfel, victoria asupra morţii e solidară cu credinţa în Dumnezeu Cel 
Treimic şi deci iubitor şi creator al lumii şi cu valoarea acordată omului de un 
astfel de Dumnezeu. Căci, numai un astfel de Dumnezeu a putut crea pe om 
din iubire, ca persoană cu care vrea să fie într-un veşnic dialog al iubirii. Victoria 
asupra morţii, deci curajul omului de a se angaja pe drumul ce duce la ea, o 
dată cu redescoperirea întregului nonsens chinuitor al morţii, e solidară cu 
credinţa în Dumnezeul Treimic, Creator al lumii, deci şi cu capacitatea şi voinţa 
Lui de a scăpa pe om, ca fiinţă de valoare, de absurditatea morţii. 

Dar însăşi învăţătura despre creaţia lumii §i a omului e solidară cu învăţătura 
despre Dumnezeu Cel în Treime şi cu cea despre biruirea morţii prin Hristos, 
Fiul lui Dumnezeu Cel întrupat. 

Dacă lumea nu e creată, ea există din veci prin ea însăşi, iar dacă există din veci 
prin ea însăşi, toate insuficienţele ei fac parte din fiinţa ei, sau tot ce socotim că e rău, 
ca lupta, duşmănia, minciuna, uciderea, provin din aceeaşi esenţă a ei, ca şi ceea ce 
socotim că e bine, ca prietenia, adevărul, înţelegerea reciprocă etc. Deosebirea între 
acestea e în acest caz cu totul relativă, sau numai de cuvinte. 

Dacă lumea există prin ea însăşi din veci, nu există un Creator superior ei, 
Care are în Sine o adevărată perfecţiune, Care ne poate face şi nouă după moarte 
parte de o viaţă veşnică, fără durerile şi suspinele pe care viaţa în lumea aceasta 
le produce oamenilor, sau şi le produc ei înşişi, pentru că au rupt comuniunea 
cu Dumnezeu, Izvorul vieţii desăvârşite şi cu adevărat bune. în acest caz, fiinţele 
umane apar şi dispar unele după altele, definitiv, suportând pentru o vreme viaţa 
supusă unei agitaţii fără sens. Totul e în acest caz o desfăşurare fără rost, fără 
scop, fără explicaţie, lipsită de orice lumină a sensului, o mişcare oarbă. 

Dar dacă lumea a fost creată de o Fiinţă superioară conştientă şi cu adevărat 
desăvârşită şi eternă, Fiinţa aceea trebuie să fi avut un motiv ca s-o creeze. 
Lumea n-a putut ieşi dintr-o esenţă oarbă, involuntară, căci aceasta ar face lumea 
necesară acelei esenţe şi imperfecţiunea lumii ar ţine de imperfecţiunea aceleia. 
Nu s-ar afla nicăieri o realitate perfectă, cu o putere absolută în ea însăşi, putere 
din care nu poate lipsi conştiinţa atotluminoasă şi libertatea deplină. 

Deci, Fiinţa creatoare trebuie să fie o Fiinţă personală. Iar dacă ea e 
desăvârşită, motivul pentru care a creat lumea trebuie să corespundă desăvârşirii 
ei, prin urmare trebuie să fie un motiv cu totul ireproşabil, nu un capriciu, nu 
o dorinţă de distracţie într-o plictiseală de care vrea să scape, nu un moft trecător, 
care caută să iasă dintr-o monotonie. Iar motivul cel mai ireproşabil nu poate 
fi decât iubirea. în Fiinţa creatoare trebuie să se afle o iubire anterioară, din 
veci, căci, o bucurie conştientă cum e cea produsă de iubire, n-a putut să-i vină 
din afară de ea, schimbându-i cu totul viaţa şi arătândo şi pe ea supusă 
schimbării, deci imperfecţiunii, sau setei de perfecţiune, pe care nu o putem găsi 
nici în lume. Dar iubirea nu există acolo unde o persoană e singură. Căci dacă 
numai o persoană poate iubi, ea nu poate iubi decât o altă persoană. 

Iată de ce credinţa creştină leagă strâns creaţia de Sfânta Treime. Credinţa 
creştină învaţă că Dumnezeu a creat lumea pentru că El este un Tată care are 
un Fiu din veci. Căci fiind un Tată iubitor, vrea să-şi întindă iubirea de Tată şi 
spre alte persoane conştiente. Dar pe acestea nu le aduce la existenţă prin naşterea 
lor din Sine, căci aceasta ar relativiza valoarea unicului său Fiu, şi iubirea faţă 
de El, din care să se hrănească iubirea faţă de creaturi. Iubirea Lui de Tată faţă 
de Fiul Său e absolută, pentru că e un Fiu unic. Numai din iubirea aceasta se 
poate explica iubirea îndreptată spre alte fiinţe conştiente, care nu ţin totuşi de 
propria Lui fiinţă. 

Dar pentru că aceste fiinţe create, înzestrate cu libertate, ca să poată 
răspunde şi ele în mod liber iubirii Creatorului, au ieşit din comunicarea cu El 
şi prin aceasta au căzut într-o existenţă mai mult moartă decât vie, sau într-o 
existenţă redusă la extrem, Tatăl a mers mai departe cu iubirea Lui şi L-a făcut 

pe Fiul Său Cel nemuritor şi de o fiinţă cu Sine om, ca Acesta să biruiască 
moartea umanităţii asumate în El însuşi, iar prin legătura Lui cu oamenii prin 
această umanitate, să-i scape şi pe ei de moarte, ba chiar să-i ridice la calitatea 
de fii egali în umanitate cu Sine. 

Sfântul Atanasie a luptat ca nimeni altul pentru apărarea calităţii lui lisus 
Hristos de Fiu veşnic al Tatălui şi de o fiinţă cu El, conştient că numai prin 
aceasta El ne-a putut scăpa de moartea veşnică şi ridica la calitatea de fii ai 
Tatălui, împreună cu Sine, făcându-ne părtaşi de veşnica fericire în comunicarea 
iubitoare cu Tatăl şi cu Sine în Sfântul Duh. 

Astfel, învăţătura despre creaţie, unită cu cea despre mântuire, asigură 
valoarea şi existenţa veşnică a persoanelor umane, spre deosebire de concepţiile 
panteiste, care nu permit oamenilor decât o topire în esenţa inconştientă, făcând 
din toată frământarea oamenilor de pe pământ un lucru fără sens şi coborând 
pe oameni la gradul egal cu toate obiectele inconştiente şi trecătoare. 

Dar Sfântul Atanasie vede şi o altă legătură între creaţia omului şi 
între mântuirea sau scăparea lui de moarte, cu Sfânta Treime. El identifică 
pe Fiul lui Dumnezeu cu Cuvântul Lui. Dacă Dumnezeu n-ar avea din veci 
născut din El pe Cuvântul Său, ci ar fi lipsit de Cuvânt sau de Raţiune, 
lumea ar ieşi din El ca dintr-o esenţă inconştientă şi neliberă. Cuvântul sau 
Raţiunea cea veşnică înseamnă nu numai prezenţa unei conştiinţe în 
Dumnezeu, ci şi a unei posibilităţi de împreună sfătuire şi liberă şi iubitoare 
hotărâre în ceea ce priveşte actul creării lumii. 

Fiind opera unui Dumnezeu tripersonal, sau fiind creată prin Cuvântul sau 
Raţiunea personală a unui Dumnezeu personal, lumea poartă în ea amprenta 
raţionalităţii. Această amprentă o poartă şi omul. Ba chiar mai mult. în vreme 
ce lumea poartă amprenta unei raţionalităţi ca obiect, omul poartă, pe lângă 
amprenta raţionalităţii ca obiect de cunoscut, şi amprenta raţiunii subiective, sau 
cunoscătoare, arătându-se prin aceasta după chipul Cuvântului sau al Fiului 
Tatălui, deci ca o fiinţă pusă prin fiinţa ei în dialog cu Tatăl, împreună cu Fiul. 
Deci, omul e ridicat în dialogul interior al Sfintei Treimi, suprema existenţă 
dialogică şi iubitoare. Numai această calitate a omului conferă şi lui şi lumii un 
sens: lumea e un conţinut al dialogului între om şi Dumnezeu Cel în Treime, 
sau prin ea omul creşte în înţelegerea şi iubirea lui Dumnezeu, Cel ce i-o dăruieşte 
din iubire, ca să-1 aibă prin ea partener al unui dialog al înţelegerii şi iubirii. 
Raţionalitatea imprimată în creaţiune de Cuvântul dumnezeiesc pe seama 
cunoaşterii omului, o face pe aceasta luminată de un sens, o face pe ea însăşi 
„lumină", fapt exprimat de cuvântul românesc „lume" (lumen). 

Dar fiind creat ca partener de dialog cu Tatăl, împreună cu Fiul, omul e 
creat ca fiinţă nemuritoare. Sfântul Atanasie vede, de aceea, nemurirea omului 
în calitate de chip al Fiului, ce are să înainteze la nesfârşit în asemănare cu El, 
prin cunoaşterea inepuizabilă a Lui. 

Lumea obiectelor are o raţionalitate spre a fi cunoscută de oameni, fiinţe 
cu o raţiune conştientă, capabilă să se îmbogăţească de lumina lumii şi prin ea 
să cunoască tot mai mult lumina infinită a Cuvântului, sau a Raţiunii personale 
dumnezeieşti. Pecetea raţiunii dumnezeieşti e imprimată astfel în dublu sens, sau 
în mod complet în oameni, ca chipuri ale ei, făcuţi să înainteze în asemănare şi 

în legătură cu Ea în veci. A cunoaşte o persoană înseamnă a o şi iubi. Fiind 
chipul Cuvântului dumnezeiesc personal şi infinit, chemat să-L cunoască şi să-L 
iubească pe El tot mai mult, fiind adică fiinţa raţională şi iubitoare în calitate 
de persoană, care înaintează în veci în cunoaşterea şi iubirea Raţiunii personale 
dumnezeieşti, omul este creat ca fiinţă nemuritoare. 

Oamenii au fost făcuţi pentru viaţa nemuritoare, pentru că dialogul lor 
cunoscător şi iubitor, ca persoane raţionale, cu Cuvântul sau Raţiunea ipostatică 
infinită, nu se poate sfârşi niciodată. Ei nu ajung niciodată la capătul cunoaşterii, 
la capătul setei de cunoaştere şi iubire. Dar în acelaşi timp, neavând în ei 
infinitatea conţinutului pe care-1 doresc şi fiind liberi de a rămâne sau nu în 
dialog cu Cuvântul cel infinit şi în ceea ce poate fi cunoscut din el, oamenii au 
putut să părăsească acest dialog. De fapt, când e văzută ca încorporare de raţiuni 
ale Raţiunii personale supreme, pot înainta şi prin ele în cunoaşterea şi deci şi 
în iubirea acelei Raţiuni de caracter personal. Astfel, raţiunile ei sunt văzute ca 
nişte legi definibile şi în repetiţie monotonă şi în scurtă vreme omul vede că nu 
mai are de cunoscut ceva cu adevărat nou în ea, chiar dacă poate înainta în 
ramificaţiile tot mai amănunţite ale acestor legi. Numai raţiunile ei, ce sunt 
văzute ca iradiind din persoana Cuvântului (Logosului) dumnezeiesc, ţin deschis 
drumul spre infinitul acelei Persoane. Iar Persoana aceea este izvorul vieţii 
iubitoare nesfârşite. Chiar persoanele umane, când sunt văzute în ele înseşi, când 
îşi limitează raţiunea la cunoaşterea raţiunilor lucrurilor şi a lor ca legi definite 
în ele înseşi, nu rămân deschise infinitului şi nu pot întreţine la nesfârşit setea 
de cunoaştere a omului. Numai când ele se pun prin lucruri sau prin ele înseşi 
în legătură cu Persoana care e izvorul infinit de viaţă, devin şi ele transparente 

şi izvoare ale vieţii, una pentru alta. 

Oamenii, ieşind din legătura cu Cuvântul ipostatic şi în general cu Dum- 
nezeu Cel din Treime ca izvor al vieţii, au murit. Au murit sufleteşte, dar aceasta 
le-a adus şi moartea trupului. Căci numai un suflet plin de viaţă ce o primeşte 
din comunicarea cu Dumnezeu cel personal, cu Dumnezeul comuniunii treimice, 
poate da şi materiei trupului puterea să se opună procesului de corupere; numai 
o astfel de viaţă poate da sufletului lucrător în trup putere să ţină materia lui 
ferită de acest proces. 

Subliniem legătura strânsă ce o vede Sfântul Atanasie între nemurirea 
sufletească (prin setea de cunoaştere şi de iubire nesfârşită) în comuniune cu 
Raţiunea ipostatică divină şi nemurirea trupească, precum şi între moartea 
sufletească şi moartea trupească, ce i-a venit omului din ieşirea lui din comu- 
niunea cu Dumnezeu Cuvântul ipostatic sau personal. 

Aceasta ne face să înţelegem şi legătura pe care o vede Sfântul Atanasie 
între eliberarea de moartea trupească şi cea sufletească, pe care ne-a adus-o Fiul 
şi Cuvântul lui Dumnezeu prin întrupare, răstignire şi înviere. 

Când omul a căzut în cunoaşterea obiectelor lumii, ca supuse unor legi fără sens, 
§i deci în moartea spirituală, ca unul ce socotea că a ajuns la capătul cunoaşterii sale 
închisă în nimic, a venit Cuvântul dumnezeiesc ipostatic şi a luat firea omenească, 
deschizând raţiunii acesteia, şi prin ea tuturor celor ce se alipesc de El, orizontul 
învecinat al infinităţii Sale, scăpându-i de moartea cunoaşterii finite. Aceasta se 
prelungeşte ca efect şi asupra trupului, înviindu-1 din moarte. 

Prin aceasta, cade obiecţia ce se aduce, de obicei de teologia occidentală învăţă- 
turii Părinţilor, că înţeleg mântuirea ca pe un act cu efect fizic. învăţătura Părinţilor, 
punând accentul de mântuire pe eliberarea de moarte, apare, dimpotrivă, completă şi 
fundamentală faţă de doctrina occidentală, care vede mântuirea deseori numai într-o 
justificare juridică, sau într-o iertare a păcatelor de către Dumnezeu, fără nici o urmare 
asupra fiinţei umane, iar azi, mai mult ca un impuls dat spiritului omenesc spre dreapta 
comportare în relaţiile sociale, fără un ajutor al puterii lui Dumnezeu. 

Credem că această insuficientă înţelegere a mântuirii, stă şi în legătură cu 
un anumit nestorianism al hristologiei occidentale, după care Hristos e mai mult 
„un om pentru oameni", ca model al omului legat mai strâns de Dumnezeu, un 
model rămas destul de pasiv şi de neputincios. Ortodoxia, păstrând doctrina 
Părinţilor, accentuată cu deosebită putere de Sfântul Atanasie, vede mântuirea 
în scăparea noastră de moarte, de moartea spirituală în primul rând, iar aceasta 
nu o putea realiza decât Fiul şi Cuvântul lui Dumnezeu, făcându-Se om. 

Căci Cuvântul lui Dumnezeu ne eliberează de moartea trupului, nu 
învingând-o fizic, El însuşi rămânând în afara ei, sau chiar însuşindu-Şi-o, ci 
învingând-o întâi în sufletul omenesc, pe care 1-a luat o dată cu trupul. Cuvântul 
sau Raţiunea ipostatică a lui Dumnezeu, asumând în Sine umanitatea noastră, 
i-a deschis acesteia din nou setea şi posibilitatea de nepierdut de a. cunoaşte 
conţinutul infinit al Lui şi de-a comunica cu El, ca Raţiune ipostatică divină, în 

dialog veşnic cu Tatăl, 

Aceasta a dat şi sufletului omenesc al lui Hristos puterea de a învinge coruperea 

(sau stricăciunea) trupului şi prin aceasta moartea prin înviere dinăuntru. 

Astfel, Sfântul Atanasie spune: „Dar căzând omul prin neascultare în corupere 
şi moarte, aceasta a Scut iubirea de oameni a Cuvântului să vină la noi şi să Se arate 
Domnul între oameni. Pentru că noi am fost cauza întrupării Lui şi pentru a noastră 
mântuire S-a lăsat mişcat de iubirea de oameni, ca să Se sălăşluiască în trup omenesc 
şi să Se arate în el" (Despre întruparea Cuvântului, cap. V). 

Pentru a sublinia că omul e exclusiv de la Dumnezeu şi nu din ceva exterior 
lui, Sfântul Atanasie accentuează că Dumnezeu 1-a creat din nimic, exclusiv cu 
puterea Sa şi numai prin aceasta îl susţine. De aceea, dacă Dumnezeu nu S-ar 
îndura de om ca să-1 scoată din moarte, prin Fiul şi Cuvântul Său întrupat, omul 
s-ar întoarce în nimicul din care a fost adus la existenţă. Sfântul Atanasie spune 
aceasta astfel: „Deci, călcarea poruncii i-a întors pe ei la starea cea după fire, 
că aşa cum neexistând au fost aduşi la existenţă, aşa să suporte, precum se 
cuvine, şi stricăciunea spre nefiinţă în cursul timpului" (Op. cit., cap. V). 

Şi numai Cel ce a adus pe cel creat la existenţă din nimic putea să-1 readucă, 
iarăşi, din alunecarea spre nimic. De aceea, Fiul lui Dumnezeu, făcându-Se om, 
primeşte prin jertfa Sa întâlnirea cu nimicul în fiinţa omenească pentru ca să-1 
biruie din nou, transformând slăbiciunea externă, adusă omului de păcatul 
despărţirii de Dumnezeu, într-un act de dăruire a Sa ca om lui Dumnezeu. 

Credem că ideea aceasta a Sfântului Atanasie se poate înţelege în sensul 
că omul ieşit din comuniunea cu Dumnezeu, se simte mereu la marginea 
existenţei, gata să dispară cu totul. Dar el nu pierde, totuşi, existenţa cu totul. 
Căci Dumnezeu nu reneagă o persoană unică, creată odată din nimic. Dacă 
celelalte individuaţiuni lipsite de conştiinţă se întorc rând pe rând în masa 

generală a naturii, creată de Dumnezeu, sau pot fi înlocuite cu alte individuaţiuni 
ale speciei lor, persoanele umane, având fiecare unicitatea ei, cu care le 
îmbogăţeşte pe celelalte, şi conştiinţa acestei unicităţi şi în ea setea şi putinţa 
de a se îmbogăţi spiritual la infinit, sunt menţinute de Dumnezeu ca persoane, 
chiar dacă ajung din necomunicare cu Dumnezeu şi între ele la un minimum de 
existenţă. Aceasta e moartea lor. Fiecare rămâne veşnică în manifestarea unei 
valori unice create de Dumnezeu chiar dacă nu şi-a actualizat valoarea ei. Iar 
Hristos, Fiul şi Cuvântul lui Dumnezeu însuşi, îi readuce pe oameni de la această 
margine a existenţei făcând din primirea acestei trăiri a marginii sale o 
recunoaştere a faptului că umanul există exclusiv din puterea lui Dumnezeu, iar 
prin aceasta dăruindu-se lui Dumnezeu printr-o dăruire a fiinţei sale. 

Numai pentru concepţiile panteiste moartea oamenilor înseamnă o dispariţie 

totală ca persoane şi o durată a lor ca natură în marea esenţă. Dar dacă omul e 

creat ca persoană, ca să dureze ca persoană, fie şi numai în marginea existenţei, 

aceasta se datorează faptului că el e menţinut prin puterea Cuvântului personal 

Care 1-a creat şi i-a imprimat chipul său ipostatic. Adică, el păstrează într-un 

anumit grad şi fel redus, chipul personal al Cuvântului. Căci altfel el n-ar mai 

putea exista ca persoană. în baza acestui fapt şi a legăturii pe care o păstrează 

prin aceasta cu Cuvântul, Acesta scapă pe om de moartea definitivă, care îl 

ameninţă, făcând din slăbiciunea extremă la care a ajuns un prilej de a se deschide 

şi dărui deplin Tatălui şi a primi din puterea Tatălui şi a Sa ca şi Cuvânt după 

al cărui chip a fost creat omul, readucerea lui la plinătatea vieţii. Omul, dacă ar 

rămâne în sine însuşi, n-ar mai fi nimic. Dar el păstrează chiar la marginea 

existenţei sale, în sine, chipul personal al Cuvântului şi legătura cu El. De aceea, 

Cuvântul nu-1 lasă să moară cu totul. Oamenii creaţi ca persoane unice de un 

Dumnezeu personal, nu mai sunt lăsaţi să dispară de Dumnezeu Cuvântul, după 

chipul Căruia au fost creaţi. O persoană nu poate fi uitată nici de persoanele 

umane, care au comunicat cu ea. Cu atât mai puţin de Cuvântul creator al ei. 

Insă, de chipul Cuvântului imprimat în om ţine şi voia lui. Căci chipul se 

arată în dialogul omului cu Dumnezeu. De aceea, dacă omul nu aduce şi voia 

sa de comuniune cu Hristos, Acesta îl lasă în existenţa lui golită de conţinut şi 

anume de conţinutul comuniunii, care nu se poate dărui fără voia lui. Aceasta 

e moartea în care cade omul când nu primeşte pe Hristos. Omul e făcut ca un 

vas elastic, dotat cu libertate şi menit să se umple la nesfârşit de conţinutul vieţii 

dumnezeieşti, deşi n-a fost cu totul gol nici la început. Dar dacă se închide apei 

vii, venite de la Dumnezeu, el devine un vas golit şi încreţit în el însuşi, chinuit 

de vidul lui. El se usucă asemenea unei grădini neudate, scoasă din comunicare 

cu râul vieţii. De aceea, în Hristos, vasul umanităţii s-a umplut şi cu voia ei de 

apa vieţii infinite a ipostasului ei dumnezeiesc. Iar ceilalţi oameni, cu care a 

intrat în comunicare prin umplerea după umanitate cu viaţa Lui dumnezeiască, 

se umplu şi ei de viaţa învierii şi fericirii de veci, dacă primesc şi ei comunicarea 

cu El. Altfel, rămân morţi sufleteşte în cursul vieţii pământeşti, dar şi după 

moartea lor cu trupul, căreia îi sunt supuşi toţi oamenii, în urma coruperii generale 

în care a intrat materia, chiar când a devenit trup al unor suflete alipite la Hristos. 

Dar ceilalţi vor continua să fie şi mai vii după moartea cu trupul, care suferă 

fenomenele coruperii. Iar în ziua sfârşitului acestui chip al lumii coruptibile, vor 

învia şi cei ce s-au dus de aici şi au rămas morţi sufleteşte, dar vor fi chiar în 
trupurile înviate, morţi sufleteşte mai departe şi de această stare se vor resimţi 
într-un fel de nedescris şi în trupurile lor. 

De aceea, afirmaţia Sfântului Atanasie că, dacă nu s-ar fi făcut Fiul lui 
Dumnezeu om, omul ar fi dispărut total în neant, poate fi conciliată cu învăţătura 
Sfintei Scripturi şi a Bisericii că cei morţi în păcate nu mor de tot, ci rămân 
într-o moarte spirituală veşnică, în sensul că tot ce mai au ei ca existenţă nu 
mai e dintr-o putere dată lor, ci din slăbită pecete a Cuvântului lui Dumnezeu, 
lăsată de Acesta în ei. Ei îşi trăiesc nimicnicia lor în gradul extrem şi deci şi suferinţa 
şi izolarea de nedescris, dar totuşi sunt ţinuţi şi în atâta conştiinţă de Cuvântul, ca 
chipuri ale Lui, cât să-şi poată trăi conştient nimicnicia, chinul şi izolarea. 

De altfel, chiar în această existenţă chinuită se vădeşte valoarea persoanelor 
umane, ca existenţe unice, de neînlocuit, şi o dată cu aceasta bogăţia imaginaţiei 
creatoare a lui Dumnezeu. Şi într-un fel chiar această existenţă strâmbată de 
libertatea proprie şi redusă la extrem, e mai mult decât nefiinţa pur şi simplu, 
în acest sens, Sfântul Ioan Damaschin afirma că chiar şi existenţa demonilor e 
mai bună decât nimicul (Dialogus contra Manichaeos; PG 94, 1541). Dumnezeu 
vrea să arate că poate tolera chiar şi existenţa persoanelor care uzează de 
libertatea lor într-un mod potrivnic Lui. Contrariul ar însemna o renegare a 
importanţei libertăţii date de El creaturilor Sale conştiente. Dumnezeu îşi arată 
şi în aceasta atât generozitatea cât şi atotputernicia Lui, care nu se teme de 
lucrarea creaturilor potrivnice Lui şi nu vrea o iubire de silă a lor, care n-ar fi 
adevărată iubire. Pe lângă aceea, El nu vrea să anuleze fără urmă unicităţile 
create odată de El, ca unele din mărturiile imaginaţiei Sale creatoare. 

Deci, omul e prin sine mort, în sensul în care am vorbit. Dar în Hristos el 
începe să fie viu încă de pe pământ, cu sufletul, ca să continue să fie viu şi 
după moartea cu trupul, iar în ziua cea de apoi să învie şi cu trupul, spre veşnica 
viaţă fericită şi spre mărturia valorii sale şi după trup. 

Dar aşa cum în moartea sa altul a ajuns prin sine, întrucât s-a rupt de 
comunicarea cu Dumnezeu, tot aşa el poate rămâne mort sufleteşte şi după 
învierea cu trupul, dacă nu se deschid şi cu voia sa comunicării cu Fiul lui 
Dumnezeu, Cel care a înviat ca om, pentru ca să ne comunice şi nouă învierea, 
întâi învierea în spirit, iar prin aceasta, ca pregătire, şi viitoarea înviere cu trupul. 

însă din faptul că Dumnezeu ne-a adus, după căderea în moarte, viaţa Sa, 
în directa comunicare prin umanitatea asumată de Fiul Său, şi noi o primim în 
modul cel mai uşor, acceptând comuniunea cu El, ca şi din faptul că Fiul şi 
Cuvântul său a pregătit această coborâre în umanitate prin Revelaţia dată 
poporului evreu, în sfârşit, din faptul că, în general, a rămas chiar în oamenii 
morţi sufleteşte o anumită legătură cu Dumnezeu cel personal şi o anumită sete 
de nemurire personală, în grad mai puţin sau mai mult accentuat, rezultă şi o 
altă concluzie: anume, că chiar prin natura sa, omul poate afla în sine şi în 
semenii săi pe Dumnezeu Cuvântul, mai ales când el se sileşte să trăiască la un 
nivel mai înalt umanitatea sa. Iar aceasta înseamnă ca Hristos, ca unire a Fiului 
lui Dumnezeu cu umanitatea, într-un anumit moment al istoriei, e înscris ca 
virtualitate chiar în firea noastră. Faptul că numai prin umanitatea asumată în 
ipostasul Său ni se face Fiul lui Dumnezeu apropiat şi comunicabil la maximum. 

înseamnă că umanitatea este cel mai corespunzător mediu prin care ni Se 
comunică Dumnezeu, sau că Dumnezeu a făcut umanitatea ca pe chipul şi organul 
cel mai comunicabil al Său cu oamenii, aceştia având pe Hristos virtual în ei. 
Aceasta înseamnă că umanul întreg se cere după Hristos, sau în el este înscris 
în mod prefigurat Hristos. Aceasta arată că nu numai Dumnezeu pregăteşte şi 
iniţiază întruparea Fiului Său ca om ci şi umanitatea se doreşte după această 
întrupare şi, în Maica Domnului, vine în întâmpinarea acestei voinţe a lui 
Dumnezeu. Dar aceasta mai arată şi o anumită legătură a oamenilor dinainte de 
arătarea Fiului lui Dumnezeu, ce se va întrupa ca Hristos, sau a celor de după 
întrupare, dar rămaşi în afara credinţei în El, cu EL 

Dar aceasta se arată în ei numai dacă nu rămân scufundaţi în lume, ca în 
unica realitate, adică dacă trăiesc o anumită transcendere spre Dumnezeu Cel 
personal, prin toate. Atunci ei descoperă moartea ca pe ceva anormal, nu ca pe 
o topire firească în esenţa impersonală. 

Ş-ar putea spune, de aceea, că Dumnezeu S-a adresat oamenilor cu Cuvân- 
tul: „In orice zi în care veţi mânca din pomul cunoaşterii binelui şi răului, veţi 
muri", sau: „Iată am pus înaintea ta viaţa şi moartea" (DeuL XX, 11) de trei 
ori: la începutul existenţei lor, când S-a făcut cunoscut firii lor încă nepervertite, 
ca Dumnezeu personal, şi le-a dat prima lege de neataşare exclusivă la natură; 
când S-a făcut din nou, prin poporul Israel, cunoscut ca Persoană, dându-i legea 
pe Sinai; şi când a venit în maximă apropiere de oameni, în Hristos. în toate 
cele trei rânduri li s-a pus în mod clar în conştiinţă, atât sensul vieţii adevărate, 
cât şi al morţii. Şi prima dată, oamenii alegând natura în locul legăturii cu 
Dumnezeu Cel personal, au ales moartea, dar aceasta prin nepăsare faţă de ea; 
a doua şi a treia oară, unii primind legătura^ cu Dumnezeu, au ales viaţa, iar 
ceilalţi au ales moartea prin aceeaşi nepăsare. în Geneză, după ce au ales natura, 
adică moartea, s-au ascuns de Dumnezeu, Cel ce se arăta ca persoană în 
comunicare, prin Cuvântul Său cel personal şi prin comunitatea Lui cu ei prin 
acest Cuvânt. Prin aceasta au înăbuşit în ei conştiinţa care le vorbea de 
Dumnezeu. La fel fac, în mare parte, cei care nu acceptă revelaţia dată în Vechiul 
Testament, în care le vorbeşte Dumnezeu Cel personal, dar şi cei ce nu primesc 
nici pe Cuvântul, venit prin întruparea în Hristos în maximă apropiere. Toţi fac 
aceasta, alegând moartea, „în orice zi", ca ataşare la lume, în locul legăturii cu 
Dumnezeu, înăbuşindu-şi conştiinţa prin care le vorbeşte El, sau ascunzându-se 
de El. Dar în unii, glasul lui Dumnezeu cel personal nu e înăbuşit cu totul în 
conştiinţă. 

în cea mai mare apropiere şi eficienţă ne-a înfăţişat Cuvântul lui. Dumnezeu 
nemurirea ca plinătate de viaţă prin învierea cu trupul. Căci dacă omul a fost 
creat prin Dumnezeu Cuvântul, nu ca raţiune fără trup, ci ca raţiune în trup şi 
în contextul lumii, în El e dată putinţa de a veni la oameni în trup, pentru a-i 
învia cu trupul, sau a-i aduce în mod real la nemurire în fiinţa lor integrală, 
alcătuită din suflet şi trup. Dacă n-ar fi venit Cuvântul lui Dumnezeu în trup, 
chiar drepţii din Vechiul Testament ar fi rămas într-o nemurire nedeplină, pentru 
că n-ar fi înviat cu trupul. Iar viaţa omului nu e deplină fără trup. 

Cu aceasta s-ar putea concilia şi faptul că, pe de o parte, cei buni din 
Vechiul Testament se duceau în sânul lui Avraam, cu faptul că, pe de alta, 

Hristos i-a scos din „iad" şi i-a mutat la Rai prin coborârea Lui la iad, act care 
e prezentat în iconografia ortodoxă ca înviere a lui Hristos. Aceasta ar putea 
însemna că cei din sânul lui Avraam, deci aflaţi la un fel de viaţă, sunt mutaţi 
prin apropierea lui Hristos Care învie, la şi mai multă viaţă, ca să trăiască nu 
numai prin nădejde, ci, cu oarecare anticipare, chiar viaţa integrală pe care au 
avut-o în trup, desigur întru totul purificată. 

A simţi comunicarea cu Cuvântul lui Dumnezeu Cel întrupat, înseamnă a 
simţi şi viaţa dumnezeiască trăită de El în trupul Lui; iar aceasta poate însemna 
o simţire a ei prin rădăcinile spirituale, dar totuşi sensibile, ale trupului propriu 
rămase în suflet după moarte. Poate în acest sens e de înţeles şi spusa Sfântului 
Evanghelist Matei că „multe trupuri ale sfinţilor adormiţi s-au sculat şi ieşind 
din morminte, după învierea Lui, s-au arătat multora" (Matei XXVII, 52-53). Ei 
îşi trăiau probabil în mod anticipat, dar spiritual foarte puternic, trupurile lor, şi 
oarecum îi simţeau aşa şi pe alţii, sau făceau şi pe alţii să îi simtă astfel, încât 
li se părea şi lor şi altora că sunt chiar în trupuri. 

S-ar putea ca aşa să se simtă şi cei ce mor în Hristos prin credinţă, după 
învierea Lui. Ei îşi simt intens viaţa ce au avut-o în trup, în unire cu Hristos 
Cel înviat cu trupul, deşi învierea propriu-zisă cu trupurile o vor primi numai 

la învierea de obşte. . A .. , ., . 

Vom încerca, în capitolul următor, să surprindem mai mtai modurile de 
trăire a setei de infinitate a firii omeneşti în legătură cu Dumnezeu Cel infinit 
şi personal; a celor ce aleg viaţa şi înaintează în nemurire, ca amprentă a lui 
Dumnezeu Cel nemuritor în ei. Dar cei ce nu înaintează în aceste moduri ale 
trăirii setei lor de infinitate, se înfundă în nemurirea morţii. Iar în capitolul de 
după el, vom încerca să prezentăm structura ontologică a fiinţei umane, în care 
e implicată nemurirea omului. 



3. Nemurirea omului implicată în setea lui de experienţă nouă, 
de transcendere şi convergenţă, sau comuniune fără sfârşit 



A scrie o carte exhaustivă despre om este un lucru imposibil. 

bucuriile. 



prietenie, de frică, de antipatie, de iubire, nu pot fi cunoscute decât de omul care le 
trăieşte prin experienţa directă a vieţii sale interioare. Iar altul i le cunoaşte primind 
comunicarea lor de către primul, dar şi prin faptul că însuşi trăieşte aceleaşi dureri, 
bucurii, griji, într-un mod înrudit, deşi nu întru totul la fel Aceasta arată că fiecare 
aduce propria sa experienţă în cunoaşterea experienţei interioare a altuia, dar şi 
îmbogăţirea propriei experienţe prin a altuia. Această experienţă proprie stă şi la baza 
„ştiinţei" istorice, sau a înţelegerii documentelor, care nu sunt cunoscute ştiinţific 
decât în textul lor ca şi comunicări aproximative ale experienţei celor ce le-au scris. 

Experienţa unora din conţinuturile interioare amintite e provocată chiar de 
procesele materiale ale naturii şi ale trupului aflat în contact cu natura exterioară. Dar 
ea, la rândul ei, mijloceşte o altă cunoaştere a naturii exterioare, întrucât omul ştie 
prin ea ce dureri şi plăceri sunt implicate pentru om în anumite obiecte şi procese ale 
naturii, facându-1 să ia atitudine faţă de ele în consecinţă. în sensul acesta, omului îi 
e de folos şi ştiinţa, căci îl ajută să organizeze procesele naturii, într-un mod care să-i 
uşureze viaţa, punând în valoare alte şi alte energii ale ei, în alte şi alte moduri. 

In felul acesta, ştiinţa şi experienţa se ajută una pe alta. Fără ştiinţă, omul e lipsit 
de o anumită experienţă şi fără experienţă, ştiinţă e lipsită de un ajutor indispensabil. 

Medicul cunoaşte, prin ştiinţa redusă la ea însăşi, numai o dereglare vizibilă 
a vreunui organ al trupului. Durerea interioară produsă omului de ea sau de vreo 
înţepătură a vreunui obiect exterior, nu o cunoaşte decât din comunicarea ei de 
către omul înţepat sau cu vreun organ dereglat. însă medicina, aflând din 
comunicarea oamenilor despre aceste dureri, poate ajunge prin încercarea 
anumitor remedii la acela prin care ei pot evita dereglările sau le pot vindeca. 

Chimia cunoaşte, prin ştiinţa ei, componentele care alcătuiesc tinereţea şi 
armonia unei feţe umane. Dar nu cunoaşte prin ea însăşi sentimentul de atracţie 
provocat de ea asupra altei persoane şi nu poate defini ştiinţific nici plăcerea 
faţă de ea, manifestată în ochii altei persoane. 

S-a spus că materia are în ea însăşi puterea care produce asemenea experienţe 
spirituale, căci se constată şi la animale. Dar la animale nu se constată trăirea 
conştientă a acestor experienţe şi aprecierea lor etică, pe baza căreia omul poate lua, 
prin voinţă, atitudine de aprobare sau de frânare a acestor experienţe contrar pornirilor 
automate trupeşti. Aceasta arată prezenţa în om a unui factor superior materiei şi 
proceselor materiale. Şi mai mult, atestă existenţa în om a unui factor superior 
materiei, durerile de alt ordin, produse în el de absenţa persoanelor iubite sau chiar 
durerile produse în el de dereglări şi înţepături în organele lui trupeşti. Alături de ele 
stau bucuriile ce le avem în legătura iubitoare cu alte persoane, bucurii deosebite de 
plăcerile pe care ni le procură satisfacerea poftelor trupului cu cele materiale. 

In sfârşit, într-un grad şi mai înalt, atestă existenţa în om a unui factor superior 
proceselor materiei, faptul că omul nu se mulţumeşte decât pentru scurte clipe cu 
satisfacţiile ce le oferă natura materială trupului său. Iar satisfacţiile trupeşti cele mai 
depline şi permanente îl lasă pe om într-o stare din ce în ce mai tristă, după fiecare 
din ele, dacă rămâne numai la ele. De aci, necesitatea transcenderii lor. Omul nu 
găseşte bucurii adevărate decât în transcenderea satisfacţiilor ce i le dă natura. Conţi- 
nutul vieţii interioare a omului e alcătuit şi provocat nu numai de legătura pozitivă cu 
natura prin trup, ci şi transcenderea ei la legătura iubitoare cu alte persoane. Aceasta 
da un conţinut mai înalt vieţii interioare a omului. Dar nici acest plan al vieţii interioare 
nu-1 mulţumeşte deplin. Un conţinut superior, care mulţumeşte deplin, e adus în om 
prin transcenderea legăturii cu semenii, la legătura prin credinţă cu Dumnezeu, 
Persoana absolută capabilă să ne asigure tot ce doreşte viaţa noastră. Omul credincios 
şi-a găsit în aceasta o deplină şi statornică linişte şi aşezare a vieţii sale. 

Experienţa însăşi îl face pe om mereu nou. Ea nu are numai o funcţie de 
cunoaştere, ci şi de zidire continuă a omului. în experienţa de acum aduc tot ce 
am ajuns să fiu prin experienţele trecute, dar prin ea aduc ceva nou în existenţa 
mea. In fiecare clipă sunt tot ce am experiat, plus experienţa de acum. De aceea, 

niciodată nu pot spune că am terminat în esenţă cu cunoaşterea mea, dar nici 
cu zidirea mea. Sunt mereu deschis unei formări în continuare, prin experienţele 
viitoare, care vor îmbogăţi totodată cunoaşterea mea. Iar în faptul că omul nu 
se socoteşte niciodată ajuns la capătul formării şi al cunoaşterii sale, e implicată 
conştiinţa omului că e destinat eternităţii sau nemuririi. Omul e făcut să alerge 
mereu, mai departe, în eternitate. Sfântul Apostol Pavel a dat expresie acestei 
însuşiri a omului, spunând: „Nu am luat răsplata, nici nu sunt desăvârşit, dar 
urmăresc că doar o voi prinde. Fraţilor, eu încă nu mă socotesc să o fi cucerit. 
Ci una fac: cele dinapoi uitându-le şi tinzând la cele dinainte, alerg la ţintă, la 
răsplata dumnezeieştii chemări, întru Hristos Iisus" (Filip. III, 11-14). Prin 
aceasta se arată că experienţa cu adevărat nouă e una cu transcenderea lumii. 

Kierkegaard a vorbit de importanţa clipei, pentru a face ceea ce ni se cere, deci 
de neamânare, de folosire a fiecărei clipe, pentru a nu ne obişnui cu a lăsa timpul ce 
ni s-a dat să curgă sterp. Dar în această adâncă răspundere pentru fiecare clipă e 
implicată conştiinţa că de fiecare clipă depinde împlinirea mea pentru eternitate. 
Aceasta pentru că de fiecare clipă e legată răspunderea mea pentru mine şi pentru 
cineva care se poate ca şi mine pierde în eternitate din negrija mea. 

Omul e o fiinţă cu o acută conştiinţă a valorii timpului, pentru că e o fiinţă 
ce se pregăteşte în relaţiile temporale cu alţii pentru eternitate. El trăieşte în 
timp conştiinţa eternităţii şi înaintând spre ea. Experienţele lui sunt imprimate 
de preocuparea de eternitate. Ele se îmbogăţesc în relaţiile temporale cu alţii 
pentru eternitate. Omul vrea să devină mereu nou, pentru că vrea să se 
desăvârşească, să devină atotcuprinzător, a toate înţelegător, să ajute pe cât mai 
mulţi daţi, de Dumnezeu, într-o anumită clipă, în seama lui. 

Omul este o fiinţă mereu conştientă de insuficienţele sale şi de neîmplinirile 
datoriilor sale. Dar nu se poate resemna să rămână în ele, ci tinde mereu spre 
îndreptarea sa şi prin împlinirea datoriilor sale. însă nu o poate face aceasta, 
decât în relaţie cu alţii. Iar acesta e un drum nesfârşit. El nu poate spune cândva 
că s-a împlinit şi apoi să înceteze să mai existe. E făcut pentru o împlinire 
continuă a sa, pentru că nu are niciodată infinitatea pe care o caută, ca dobândită. 

Numai omul care se lasă biruit de egoism, sau se socoteşte alcătuit numai 
dintr-un trup supus legilor repetiţiei, îşi slăbeşte întinderea spre o împlinire 
superioară şi spre experienţe mereu noi. Numai acest om încetează tot mai mult 
de a fi nou. Acesta e omul pătimaş care, satisfăcând spasmodic, pentru scurte 
clipe, plăcerile sale cu cele ce i le oferă lumea, se trezeşte mereu într-o tristeţe 
căreia nu-i găseşte leacul în transcenderea din cadrul naturii, ci crede că poate 
scăpa de ea, revenind la aceeaşi satisfacere a patimii sale. Şi o dată cu constatarea 
că satisfacţiile pătimaşe ce i le oferă natura prin plăcerile trupeşti nu-i oferă 
transcenderea reală, el mai face constatarea că o anumită transcendere v care-1 
scoate din tristeţe şi-1 duce spre o mulţumire mai durabilă, este comuniunea cu 
altul. Astfel, el se poate dispensa rând pe rând de lucrurile materiale, mai bine 
zis de ceea ce vede în ele ca mijloace care să-i satisfacă vreo patimă, reţinând 
din folosirea lor tot mai mult ceea ce îi lărgeşte şi adânceşte cunoaşterea şi 
experienţa spirituală mai durabilă şi comunicarea cu alţii. Fără îndoială, ea e 
mai mult decât experienţa plăcerilor ce o dau lucrurile sau satisfacerea ţrugului 
cu el. Chiar natura îi devine acestuia un mijloc de transcendere spre-cfţ1%Qa^E| 

spirituală, mai ales când e văzută ca loc de întâlnire cu altul. Cată vreme e 
văzută în ea însăşi, natura apropiată îi devine omului proprie mai des, in sens 
egoist iar cea depărtată îi rămâne străină. In amândouă cazurile ea îl lasă singur. 
Numai când e în comunicare sufletească cu altul, omul nu e singur. El 
transcende natura spre altul, sau spre alţii, chiar când ei nu sunt de faţa, daca 
vede imprimată în ea prezenţa de odinioară a unor persoane cu care a comunicat. 
Această transcendere e exprimată în cântecele populare ale oricărui popor. 

O casă în care locuiesc nu este pentru mine numai un spaţiu geografic, sau 
geometric, de atâţia metri pătraţi, cuprinzând anumite obiecte determinabile 
ştiinţific", ci un loc de experienţe unice pentru mine şi greu de definit. Ea are 
în sine amprenta vie a unor fiinţe dragi, cu care am locuit în ea. Un câmp în 
care mergeam cu părinţii, ca la un loc propriu al familiei, înconjurat de alte 
locuri în care lucrau aceiaşi oameni, care mi-au devenit prin aceasta apropiaţi, 
mă leagă cu un sat de oameni familiari. El a devenit pentru mine un spaţiu 
geografic general şi abstract. Transcenderea se dovedeşte astfel una cu comu- 
nicarea familiară. Ea îi face familiară şi natura. Altfel îi rămâne străină. In acest 
caz, pe de o parte, omul caută să o stăpânească fără nici o simţire, pe de alta, 
e înfricoşat de ea, ca de o ambianţă oarbă care-i poate aduce surprize primej- 
dioase. Dar ea-i devine familiară şi când vede pe Dumnezeu prin ea. 

Dar nici natura şi nici persoana altuia nu-i dă omului adevărata transcendere. 
Ele îi pot numai mijloci omului o transcendere adevărată, după care se cere. Ele 
nu-i dau ceea ce doreşte. Nu-i dau plinătatea mulţumirii. 

Aceasta arată cum omul se poate folosi de toate, în urcuşul său spre 
Dumnezeu, dar el trebuie să le depăşească pe toate. _ 

Omul e o persoană, iar persoana tinde „la o depăşire neîntrerupta, ca tunţa 
care se autocreează" 1 El vede însă că autocrearea sa e dependentă de un Creator 
superior, care i-a dat această existenţă şi cu care trebuie să rămână în legătura. 
Depăşirea aceasta e nesfârşită în două feluri: omul caută să-şi lărgească mereu 
conştiinţa, ca să cuprindă toată existenţa care îi este accesibilă, dar şi să-şi dea 
seama că dincolo de ea este o realitate care nu-i este accesibilă, dar care o 
explică pe cea accesibilă. Prin aceasta, conştiinţa voieşte să cunoască toate cate 
sunt, dar nu numai la suprafaţă, ci în sensurile şi explicaţiile ultime pe care le 
au într-o existenţă mai presus de ele. Prin aceasta se formează omul tot mai 
mult pe sine însuşi, dar se şi umple tot mai mult de viaţă. Prin aceasta, omul 
se ştie în acelaşi timp pe sine ca o fiinţă care, deşi se imprimă de toate,, le 
depăşeşte sau le transcende pe toate. El se ştie capabil să cuprindă în conştiinţa 
toate, dar îşi dă seama prin ea şi de ceea ce e mai presus decât toate şi după 
care rămâne însetat. Le depăşeşte, cuprinzând alte şi alte din cele ce pot fi 
cuprinse şi, depăşindu-le pe toate, tinde cu sete nesatisfăcută spre ceea ce e de 
necuprins, prin aceasta depăşindu-se totodată pe sine însuşi. ^ 

In nici o privinţă el nu se socoteşte, cât timp trăieşte^ ajuns vreodată 
la capătul mişcării lui şi deci al formării şi plinătăţii sale. In general, omul 
nu se împlineşte numai prin contactul cu lucrurile, de care-şi dă seama ca 
nu-1 pot satisface decât superficial şi trecător. El se împlineşte într-o mai 
mare măsură, prin comunicarea cu persoanele. Cunoaşterea şi experienţa 
persoanelor umane e în mod deosebit fără sfârşit, căci din ce le cunoaşte 

omul mai mult, mai intim, din aceea vrea să le cunoască şi mai mult. 
Fiindcă nu termină a-şi îmbogăţi viaţa din această comunicare cu ele, cu 
ajutorul căreia sporeşte tot mai mult şi în cunoaşterea şi în înţelegerea 
lucrurilor. Setea lui de eternitate şi nădejdea în putinţa satisfacerii ei e 
întreţinută astfel în om şi de comunicarea cu semenii săi. 

Căci comunicarea cu semenii nu-i aduce numai conţinuturi noi în 
conştiinţa sa, peste care poate trece, ci îl ţine în legătură cu alte subiecte, 
ca şi cu nişte izvoare de viaţă, cu care poate înainta în tăria şi căldura 
vieţii, în desăvârşirea cunoaşterii de sine, a lor şi a tot ce există. Ele suflă 
ca persoane în el viaţa, cum a suflat Dumnezeu în Adam. Aceste subiecte 
nu au şi ele calitatea şi conştiinţa de a fi superioare lucrurilor, dar mai ales 
de a fi focare inepuizabile în viaţă. De aceea, omul, în setea lui de cunoaştere 
a tuturor, nu se poate ridica deasupra persoanelor, ca deasupra obiectelor. 
Ele rămân în ele însele focare de viaţă, înmulţindu-i viaţa lui chiar prin 
faptul că sunt libere în comunicarea lor. Dar ele nu-i închid urcuşul spre 
un Subiect superior lor, ca suprem izvor de viaţă, ci dimpotrivă îl fac 
străveziu pe Acela, îl ajută pe om să-L simtă pe Acela, sau îi sunt însoţitoare 
spre comuniunea cu Acela, ca suprem focar de viaţă în Sine. 

De aceea, omul îşi dă seama că şi comunicarea cu semenii, dacă sunt văzuţi 
ca ultimă realitate, chiar dacă ar dura etern, are în ea şi anumite insuficienţe şi 
o anumită monotonie. El simte trebuinţa şi poate s-o întregească pe aceasta prin 
comunicarea cu o conştiinţă subiectivă desăvârşită. Simte trebuinţa unei alte şi 
supreme transcenderi. Chiar în neîmplinirea setei de transcendere prin natură şi 

prin oameni, simte că e ceva infinit mai înalt decât ele. 

Această simţire, care susţine pe om în această transcendere adevărată a sa, 
îi întăreşte credinţa într-un Absolut de caracter personal. Prin credinţă şi nădejde, 
omul anticipează şi realizează în parte depăşirea şi transcenderea tuturor, sau 
unirea cu Cel ce e mai presus de toate, dar nu separat şi contrar lor, ci susţinător 
al lor şi al fiinţei sale proprii. „Aceasta înseamnă a te angaja, cu fiinţa întreagă, 

sau a adera total... la lume şi la Dumnezeu" 2 . 

Căci omul, având în sine o sete de infinit, e chiar prin aceasta mărginit, dar în 
comunicare cu nemărginitul în sensurile cele mai înalte, nu în sens fizic şi monoton, 
şi vrea să înainteze în comunicarea cu el, simţindu-1 că e capabil de această comu- 
nicare. Aceeaşi mărginire şi legătură conştientă cu Nemărginitul absolut şi-o trăieşte 
omul şi în relaţia cu lumea obiectelor şi a persoanelor văzute ca medii prin care i se 
face transparent acel Absolut. Căci în relaţiile cu ele nu-şi trăieşte numai mărginirea 
sa, ci şi mărginirea lor. Dar tocmai trăind mărginirea lor, trăieşte setea sa şi nevoia 
lor de Nemărginitul absolut sau îl străvede pe El, ca dincolo de toate cele mărginite, 
îl vede pe Cel lipsit de orice insuficienţă, pe Cel ce le poate explica şi satisface pe 
toate în tot ceea ce doresc bun persoanale, în tot ceea ce le lipseşte lucrurilor. Căci 
nu poate avea loc o trecere fără sfârşit, de la mărginit la mărginit. Aceasta înseamnă 
că ar fi ceva lipsit de rost. Iar persoanele celorlalţi îi comunică şi ele omului mărginirea 

lor şi legătura cu nemărginitul, prin setea lor de Nemărginitul absolut. 

De aceea, omul voieşte să le cunoască pe toate, pentru că, cu cât 

cunoaşte mai multe lucruri şi cu cât comunică cu mai multe subiecte, cu 

atât e întâmpinat în mai multe părţi de nevoia şi de setea lor de Absolut, 
care o confirmă pe a sa. 

Astfel, omul voieşte să cunoască, sau să cuprindă în conştiinţa sa toate, 
pentru că prin toate poate ajunge mai uşor la Creatorul şi Susţinătorul 
tuturor. „A fi persoană înseamnă a participa la tot ce este" 3 . Aceasta pentru 
că fiecare om este un focar dornic să se proiecteze în el razele tuturor 
lucrurilor, dar şi lumina Celui mai presus de ele, dar şi să se întoarcă spre 
ele, luminat de ele. Omul trebuie să le adune într-un fel pe toate şi să se 
unească cu cât mai mulţi, nu numai pentru a le vedea în unitatea lor pe 
toate şi pe toţi, ci şi pentru a vedea prin toate şi prin toţi, pe Cel ce este 
mai presus de toate şi de toţi. în depăşirea reală a tuturor, omul se afla nu 
numai pe sine ca subiect superior lor, dar întins spre Subiectul absolut, ci 
şi pe semenii săi. Transcenderea continuă spre ei îi este şi ea o transcendere 
reală, care completează transcenderea spre lumd şi spre sine însuşi, pentru 
că în transcenderea spre ei constată că, pe de o parte, ajunge în interiorul 
real al lor, dar pe de alta, îi rămân necuprinşi, ca şi sinea proprie, dar în 
acelaşi timp îi vede însetaţi de Cel cu adevărat necuprins de el şi de ei. 
Şi iarăşi, pe de altă parte, în unirea sa cu ei şi în unirea tuturor în Cel 
necuprins, se vede şi pe sine neconfundat cu ei şi cu Subiectul suprem. Şi 
tocmai în aceasta stă bucuria lui, că e în unirea cu alţii şi le cuprinde pe 
toate în comuniune cu alţii dar fără să se confunde cu ei. Iar în această 
comuniune se simte liber şi în ea poate înainta la nesfârşit, cum se simte 
liber şi în comuniunea pe care o are, fără să se sature de ea, cu Dumnezeu, 
când vede în ei pe Dumnezeu şi comunică prin ei cu Dumnezeu, faţă de 
care, de asemenea, rămâne neconfundat. Fiecare vrea să aibă tot mai mult 
ca al său modul celuilalt de a le înţelege pe toate sau să aibă unit cu sine, 
în înţelegerea lor, pe celălalt. Dar aceasta se întâmplă când unul doreşte să 
se dăruiască deplin celuilalt. Căci prin aceasta primeşte darul de sine deplin 
al celuilalt. Fiindcă atunci fiecare vede pe celălalt prelungit cu fiinţa lui în 
Dumnezeu Cel infinit. Dar întrucât nici unul nu încetează vreodată de a 
înainta în dăruire, când îl are pe Dumnezeu în sine, nici unul nu se poate 
dărui vreodată întreg. E un prilej de bucurie, ce sporeşte în eternitate. 

Dar dacă omul ca persoană tinde să cuprindă toate şi să fie deasupra lor 
şi crede că poate ajunge să le cuprindă pe toate, mai ales prin alte persoane, şi 
cuprinzându-se prin reciprocă dăruire una pe alta, dar nu reuşeşte să ajungă la 
capăt, aceasta trebuie să fie o stare realizată în Dumnezeu. El le cuprinde ca 
Persoană în mod real pe toate şi e deasupra tuturor, dar le cuprinde prin alte 
Persoane, cuprinzându-se una pe alta, în mod deplin din veci, prin dăruire 
reciprocă totală, şi totuşi fără să se confunde. Spre o astfel de comuniune deplină, 
tind să se transcendă oamenii între ei, unul spre altul. De aceea, ea e totodată 
o transcendere spre Sfânta Treime, atraşi de Ea şi de puterea Ei. Persoanele 
umane pot înainta la infinit în comuniunea dintre ele şi în comuniunea lor, 
întrucât în atracţia lor reciprocă lucrează Sfânta Treime, care îi atrage prin aceasta 
şi spre Ea. Atracţia concretă cea mai deplină între noi şi Sfânta Treime o exercită 
Hristos. Comunicând cu El prin umanitatea Lui, comunicăm cu Unul din Treime, 
iar împreună cu El comunicăm cu Tatăl şi-L avem în noi pe Duhul Sfânt. Prin 

Fiul lui Dumnezeu făcut pentru veci Unul dintre noi, Sfânta Treime ne adună 
pe toţi cei ce voim şi, împreună cu noi, toate legăturile noastre cu lumea, în 
relaţiile Ei interpersonale. Toţi şi toate suntem adunaţi în Sfânta Treime, fără să 
ne confundăm ca persoane, cum în unitatea Sfintei Treimi nu se confundă 
Persoanele. Căci suntem adunaţi în Fiul, care comunică fără să se confunde cu 
Tatăl şi cu Duhul Sfânt. Şi nici noi nu ne confundăm cu Fiul, pentru că El 
rămâne Izvorul tot mai intensei filiaţii personale a noastre faţă de Tatăl şi a tot 
mai intensei frăţii a noastre unul cu altul. Căci Persoana Fiului, devenită Persoană 
centrală a umanităţii, rămâne ca cea mai intens atractivă Persoană între persoanele 
umane şi între ele şi Sfânta Treime. Şi o persoană nu anulează alte persoane, 
mai ales când e foarte dezvoltată în iubire. Cu atât mai puţin ne anulează pe 
noi Persoana Fiului. 

Dacă Fiul lui Dumnezeu nu s-ar fi făcut om, transcenderea noastră din creaţie 
spre Dumnezeu, cel transcendent ar rămâne o simplă aspiraţie, o simplă tensiune în 
veci neîmplinită. Saltul nostru din creaţie nu s-ar putea realiza. La fel, unirea între noi 
ar rămâne mereu insuficientă, căci n-ar fi unirea între noi în acelaşi Frate unificator, 
dar şi valorificator al fiecăruia dintre noi. Numai fiindcă a venit Hristos, Dumnezeu 
Se face în mod real totul în toate şi noi putem fi adunaţi cu trupurile noastre în Sfânta 
Treime şi putem trăi în deplinătatea fiinţei noastre, prezenţa iubitoare a Sfintei Treimi 
şi prezenţa noastră unii în alţii, fără să ne confundăm cu Persoanele Treimii şi între 
noi. O dată ce umanitatea a primit în ipostasul Cuvântului un ipostas etern, fiecare 
persoană umană are în El o existenţă pentru eternitate, ca una ce se află într-un dialog 
real sau posibil etern cu Cuvântul făcut om şi împreună cu El cu Tatăl, în Duhul Sfânt. 

înaintând în Hristos, fiecare la nesfârşit, în comunicarea cu ceilalţi şi în 
comuniunea nesfârşită cu Sfânta Treime, omul înaintează totodată în unitatea 
sa, fără să anuleze componentele sale contrastante. Modelul suprem al acestei 
unităţi neamestecate şi neconfundate îl avem în Hristos, în Care umanitatea este 
unită cu dumnezeirea într-o singură Persoană fără să se confunde. El e centrul 
de atracţie al unirii tot mai depline a componentelor umane, a oamenilor între 
ei şi cu Dumnezeu. Aceasta e direcţia transcenderii continue a omului. Ea tinde 
spre o unitate tot mai strânsă între toate componentele firii umane: suflet şi trup, 
fiinţă creată şi unită cu Dumnezeu cel necreat, persoană în sine şi comuniune, 
persoană mărginită şi indefinită, om şi natură, fiinţă imprimată de temporalitatea 
trecătoare şi destinată eternităţii, având de pe acum în ea arvuna eternităţii. 
Unitatea deplină constă în unitatea neconfundată a tuturor în Dumnezeu, având 
la temelie credinţa într-un Dumnezeu în Treime, creator, susţinător şi călăuzitor 
al tuturor spre Sine prin Unul din Ea făcut om. 

Vom intitula, de aceea, capitolul următor: Nemurirea omului implicată în 
unitatea lui contrastantă omnilaterală, în mişcarea nesfârşită spre desăvârşire. 

Pentru Creştinism, toate cele neexistente prin ele sunt create de Dumnezeu 
sau sunt aduse la existenţă din voia şi puterea lui Dumnezeu Cel necreat şi, ca 
atare, nu sunt făcute să se afle într-o opoziţie cu El sau între ele, ci sunt create 
pentru a se uni prin libertate tot mai mult între ele şi cu Dumnezeu. Dacă apare 
şi lupta între ele şi unele din ele se opun chiar Creatorului, acest lucru e contrar 
binelui şi adevărului. Binele şi adevărul constau în unirea tuturor întreolaltă şi 
cu Creatorul lor. Toate sunt făcute să tindă prin fire spre unirea întreolaltă şi cu 

Dumnezeu. In mod conştient, trebuie să tindă spre aceasta fiinţele conştiente, 
recunoscându-şi o valoare eternă, pentru că sunt făcute din iubirea aceluiaşi 
Dumnezeu şi chemate să se desăvârşească în viaţă, în iubirea faţă de Dumnezeu 
şi întreolaltă, aducând fiecare o contribuţie la îmbogăţirea reciprocă şi menţi- 
nându-se neconfundate ca fiinţe unice. Unirea lor cu Dumnezeu şi întreolaltă e 
o dublă unire în care nu se poate înainta decât simultan. Nu lupta stă la originea 
lucrurilor şi a persoanelor şi nu lupta e modul lor etern de existenţă, ci la originea 

lor este iubirea unui Dumnezeu personal, faţă de toate şi aceasta e sădită în 
fiinţa lor ca ţintă pe care au s-o urmărească şi ele. O astfel de mişcare de continuă 
transcendere spre Dumnezeu a considerat-o Dionisie Areopagitul proprie şi 
cetelor îngereşti. Dar el n-a văzut în urcuşul lor continuu spre Dumnezeu şi o 
apropiere tot mai mare între ele, fără să se confunde. 

Mişcarea la care sunt chemate fiinţele create conştiente însă nu e numai o 
mişcare spre Dumnezeu, ci pentru ca El să le aibă prin apropierea lor din ce în 
ce mai mult pe toate unite cu El şi asemenea Lui, ele trebuie să aibă şi o mişcare 
convergentă întreolaltă. Şi în măsura în care se sălăşluiesc toate mai mult în 
Dumnezeu şi unele în altele, îşi găsesc mai mult „odihna" sau aşezământul 
statornic în Dumnezeu şi unele în altele, scăpând de spaime, de nelinişti, de 
insuficienţe, care justifică sau sunt produse de lupta între ele. „Odihna" aceea 
înseamnă că nimic nu mai atrage fiinţele create conştiente la o ieşire din unirea 
fericită cu Dumnezeu şi între ele, pentru că nu şi-ar găsi în El tot ce le poate 
mulţumi. Ea e o mulţumire desăvârşită, fără sfârşit, în această unire cu El şi 
întreolaltă, având în aceasta fiecare totul. în această unire, totul este identic şi 
totul mereu nou. Şi amândouă procură o mulţumire desăvârşită şi fără sfârşit 
fiinţelor conştiente create. 

Creştinismul recunoaşte necesitatea unei lupte, dar a unei lupte pentru 
unitate, pentru convergenţă, pentru transcenderea comună spre izvorul şi centrul 
tuturor, o luptă împotriva închiderii în mândrie, în egoism, în unilateralitatea 
trupească, sau în reducerea experienţei la cele materiale şi lumeşti. Recunoaştem 
necesitatea luptei împotriva tendinţei de eliminare a unora din componentele 
existenţei, necesitatea unei lupte pentru îmbrăţişarea tuturor. E necesitatea unei 
lupte, mai ales, împotriva egoismului propriu. Prin aceasta se promovează binele 
adevărat, adică binele care promovează existenţa tuturor în armonie. 

Transcenderea adevărată nu poate fi de aceea fără convergenţă sau comu- 
niune. Numai prin amândouă acestea, omul înaintează de fapt spre Absolutul 
personal Treimic, după care însetează. Prin amândouă acestea, se realizează 
planul lui Dumnezeu Cel în Treime, Care a creat omenirea pluripersonală, nu 
pentru a se lupta în ea însăşi, ci pentru a se realiza unirea tot mai deplină a ei, 
şi a ei cu Dumnezeu, dar şi cu voia ei, şi prin aceasta pentru a o actualiza ca 
o omenire pluripersonală îndumnezeită, dar nu prin ea însăşi, ci prin har, ca să 
fie Dumnezeu totul unificator în toate. 

Dar omul poate întoarce această sete de absolut şi de îndumnezeire 
spre sine însuşi, printr-o mândrie fără sfârşit. Aceasta e o transcendere 
iluzorie, lipsită de convergenţă, sau de comuniune. Dar poate fi ca nesfârşită, 
fiind susţinută de iluzia omului că este sau devine prin sine Dumnezeu. Ea 

e împreună cu contrariul comuniunii, cu lupta fiecăruia cu ceilalţi, sau a 

unor grupuri cu ceilalţi sau cu celelalte. 

Numai prin convergenţă sporeşte în toţi viaţa cea cu adevărat în plinătate, 
sau sporeşte neîncetat în sens. Prin aceasta sporeşte în Dumnezeu Cuvântul, Care 
e Raţiunea ipostatică a lui Dumnezeu. Sensul e una cu viaţa şi aceasta e una cu 
comunicarea iubitoare între persoane, care are la vârful ei şi ca izvor al ei 
comunicarea între Persoanele Sfintei Treimi. Această comunicare o realizează 
oamenii prin experienţă, transcendere şi convergenţă fără sfârşit. Ea e una cu 
viaţa în bucurie mereu crescândă. Numai Cuvântul sau Raţiunea ipostatică divină, 
izvorul supremei comunicabilităţi, poate să ne aducă astfel mântuirea sau 
scăparea din nonsensul morţii eterne, a închiderii în sărăcia egoismului. 

Unde slăbeşte această comunicare prin experienţă, transcendere, conver- 
genţă, viaţa spirituală a omului slăbeşte şi, o dată cu aceasta, se instalează şi 
lipsa de sens şi de bucurie. Acolo se instalează egoismul trist şi neputincios de 
a trăi viaţa adevărată. Aceasta e moartea trăită sau trăirea tristă a lipsei de sens. 
Aceasta se întâmplă pentru că omul nu mai comunică în mod real viaţa sa 
semenului, sau se închide comunicării ei din partea aceluia. Acela a tras, la 
început cu voinţă, apoi din neputinţă, peste fiinţa proprie, oblonul mândriei, care 
dispreţuieşte pe celălalt. El nu mai vede taina semenului şi a lumii, ci atât acela 
cât şi lumea sunt văzute în suprafaţa lor, ca ultimele realităţi, menite doar spre 
o exploatare asemenea obiectelor. Acolo omul e singur. El nu mai vede nici în 
sine decât trupul cu scurtele lui plăceri trecătoare. 

în realitate, nici acela nu moare de tot, dar trăieşte şi va trăi o existenţa 
fără viaţă, fără sens, fără o bucurie consistentă, continuă. Iar când va vedea că, 
după moartea trupului, el totuşi trăieşte, dar în acest mod necomunicabil şi lipsit 
de sens, această existenţă va fi, prin eternitatea ei, cel mai mare chin pentru el. 

Nu mai vorbim că acolo unde nu este transcendere şi convergenţă, nu e 
numai monotonie, ci şi duşmănie făţişă şi ascunsă. Iar aceasta nu accentuează 
numai nonsensul existenţei, ci o face şi dureroasă. Şi dacă, atâta timp cât e trăită 
pe pământ, caracterul ei dureros mai poate fi suportat, prin nădejdea că va înceta 
o dată cu moartea trupească, în existenţa viitoare acest caracter e agravai la 
nesfârşit de conştiinţa că nu va înceta niciodată. t 

Astfel, de nemurire nu pot scăpa nici cei ce s-au făcut incapabili de 
nemurirea fericită, refuzând experienţa largă, transcenderea şi convergenţa sau 
comuniunea. Căci poartă şi ei pecetea conştiinţei, pusă asupra lor de Cuvântul 
creator. Dar nemurirea lor veşnică e totodată moarte veşnică. Ei voiesc în veci 
să se mândrească, să se dispreţuiască reciproc, să cunoască alte şi alte motive 
justificatoare de despărţire şi duşmănie între ei. Ei vor vedea că fiinţa omenească 
nu poate fi redusă la un război limitat, ci are în ea o sete nelimitată, chiar dacă 
e întoarsă spre rău. Dar pe când celor ce se comunică şi se transcend, indefinitul 
fiinţei lor, sau legătura lor cu izvorul infinit al existenţei, le este spre îmbogăţire, 
spre viaţă, spre bucurie, celorlalţi le e spre sporire în monotonie, în scârbă de 
ei şi de alţii, în chin fără sfârşit. E o sete veşnică spre rău. 

4. Nemurirea omului implicată în unitatea lui contrastantă omnilaterală, 

în mişcarea nesfârşită spre desăvârşire 



Omul este o unitate omnilaterală de componente contrastante în continuă 
întărire, dar care poate deveni o unitate de contrarii, din care unele luptă să le 
domine sau chiar să le excludă pe celelalte. în primul caz, omul se realizează 
integral printr-o continuă depăşire orizontală spre lume şi spre semenii săi şi 
verticală spre Absolutul personal, după care însetează. în al doilea caz, îşi 
restrânge fiinţa în mod contrar ei, la unele din componentele ei în luptă cu altele 
şi înăbuşindu-le pe acelea. Depinde de libertatea fiecăruia spre care din aceste 
două stări voieşte să înainteze. 

Sf. Maxim Mărturisitorul, vorbind de unitatea tuturor componentelor 
realităţii, le vede pe acestea făcute pentru armonie, iar pe Hristos ca vârf al 
unităţii în care e chemat să se întărească omul. El zice: „Nu tot ce e deosebit 
e contrar. Căci opoziţia e fapta voinţei arbitrare ce se mişcă contrar raţiunii; iar 
deosebirea e proprie firii stăpânite de raţiune. Cea dintâi sfâşie firea, cea de a 
doua o ţine, evident, unită. Deosebirea fiinţială serveşte întregirii şi susţinerii 
componentelor firii, .nu înseamnă deci o contradicţie spre descompunerea ei. 
Căci firea nu are în sine ceea ce e contrar firii: nici nu are războiul vreo raţiune" 
{Despre cele două firi în Hristos cel Unul şi Dumnezeul nostru, PG 91, col. 
193). Sfântul Maxim nu aprobă deci spusa lui Heraclit: „Războiul e tatăl tuturor", 
Sf. Maxim face deosebire între contraste şi opuse, spunând: „Nu tot ce 
contrastează se şi opune spre desfiinţarea celuilalt" (PG 91, 212). Contrastele 
se pot şi armoniza. 

Armonia între componentele firii umane şi între ele şi toată creaţia şi 
Dumnezeu, armonia după care tânjeşte în adâncul ei şi care se desăvârşeşte în 
eternitate, e simţită ca proprie normalităţii ei. Ea se datorează faptului că toate 
sunt opera iubirii creatoare a lui Dumnezeu, omul fiind chemat prin însăşi firea 
sa să desăvârşească armonia întregitoare în sine şi cu Dumnezeu, sau armonia 
cu semenii şi cu tot universul în Dumnezeu. Cu cât sporeşte în apropierea de 
Dumnezeu Cel personal, cu atât sporeşte în armonia sa şi în armonia lui cu toţi 
şi cu toate. în aceasta e implicată nemurirea lui ca veşnică înaintare în Dumnezeu 
şi în unirea cu toţi şi cu toate. Dimpotrivă, pornirea spre lupta cu toţi şi cu toate, 
sau spre „bellum omnium contra omnes" e văzută de credinţa creştină ca o cădere 
a firii umane din normalitatea ei, sau în păcatul de la început al omului, moştenit 
de toţi urmaşii, spre slăbirea umanităţii lor. Ea nu poate duce pe om la desăvârşire 
şi la pacea lui în sine şi cu toate. 

In această luptă se justifică duşmănia, ura, minciuna, uciderea, deci nu se 
mai vede o deosebire între bine şi rău. Ce e socotit bine de unii e socotit rău 
de alţii. Ea întreţine o tulburare şi o tensiune continuă a urii. O asemenea 
justificare nu poate avea la bază, cum am spus, decât o concepţie panteistă, care 
vede în însăşi esenţa din care provine toată contradicţia şi lupta inexplicabilă şi 
fără sens, manifestată între acestea. Pe când Creştinismul vede aceste contradicţii 
şi lupte ca păcat, această concepţie panteistă le vede ca anormale. 

Vom prezenta în acest capitol unele din aspectele unităţii între componentele 
contrastante ale fiinţei umane, atât în tendinţa lor firească spre armonie sporită între 
ele, cât şi în lupta nefirească între aceste componente, văzute ca fiind contrarie unităţii 
slăbite a acestei fiinţe şi în pornirea de slăbire a ei. întrucât omul se simte în adâncul 
său chemat să întărească unitatea sa armonică între toate componentele sale şi, prin 
aceasta, armonia între el şi Dumnezeu şi între el şi semenii săi, în capitolele ce vor 
urma, vom prezenta cu deosebire modurile în care omul poate promova această 
unitate şi, prin aceasta, înaintarea în Dumnezeu ca sân al vieţii nemuritoare a tuturor. 
Dar în fiecare capitol vom arăta pe scurt şi modul în care omul poate promova 
contradicţia între componentele fiinţei sale destinate promovării unităţii sale în el 

însuşi şi cu semenii săi şi cu întreaga realitate. 

a) Omul e în general o persoană unitară şi în acelaşi timp nespus de 
complexă. Unitatea persoanei umane şi, în acelaşi timp, complexitatea ei se arată 
în faptul că un sine unitar se manifestă într-o multiplicitate nesfârşită de gânduri, 
de simţiri, de acte, prin care vrea să ajungă la exprimarea sa integrală, dar 
niciodată nu ajunge la capăt. El tinde prin aceasta spre o plenitudine, dar vede 
că nu este în puterea lui să ajungă prin sine la ea, că pentru ea are nevoie de 
tot ce există şi de Absolutul de care depind toate. Omul e o fiinţă indefinit de 
complexă şi destinată eternităţii şi pentru că el cuprinde virtual şi tinde să 
actualizeze şi să unească tot mai mult toate formele contrastante ale realităţii, 
fără să ajungă vreodată la capătul acestei tendinţe. 

b) Omul îşi apare, prin aceasta, ca unul ce nu poate fi cuprins. El îşi dă 
seama că participă la infinit, dar nu este el însuşi infinitul, îşi trăieşte mereu, o 
dată cu indefinitul, insuficienţa, relativitatea, dar unite cu o aspiraţie către absolut, 
către infinit, de care se simte legat. Acest aspect contrastant se poate exprima 
şi astfel: omul e creatură a lui Dumnezeu şi participă la viaţa lui Dumnezeu, 
dar nu la fiinţa Lui. El nu face parte din fiinţa lui Dumnezeu, dar nici nu e 
separat de Dumnezeu. El e creat de Dumnezeu, dar nu e cu totul lipsit de 
participarea la Dumnezeu şi despărţit de El. Nu e un „aruncat într-o lume" 
despărţită de Dumnezeu, cum spunea Heidegger. El e susţinut obiectiv în 
existenţă de Dumnezeu Cel infinit şi nu poate să nu tindă subiectiv spre Absolut. 
Dar poate identifica Absolutul în mod greşit, confundându-1 cu esenţa lumii din 
care face parte şi el, pentru că se cunoaşte şi pe sine şi cunoaşte şi lumea ca 
indefinită. Absolutul cugetat astfel nu e încă Absolutul adevărat, căci nu-1 poate 
mulţumi cu adevărat. Pe lângă aceasta, Absolutul adevărat nu-i poate lipsi 
conştiinţa şi libertatea, deci caracterul personal. Omul nu tinde spre un absolut 
insuficient în oarecare măsură, spre un absolut care să nu-1 poată mângâia cu 
conştiinţa lui despre, sine, cu iubirea lui liberă, având caracter de persoană. De 
aceea, transcenderea omului spre un fel de absolut imanent nu-i o transcendere 
adevărată, căci ea nu-1 duce la legătura^ cu ceea ce îl mulţumeşte în mod 
desăvârşit. O astfel de falsă transcendere îl îngustează mai degrabă pe om într-un 
grad enorm şi-1 sileşte să se resemneze cu ideea că moartea lui ca fiinţă vizibilă 
e o moarte totală. 

Dar această îngustare şi resemnare nu o poate primi omul cu bucurie 
şi ea nu poate fi realizată decât printr-o cugetare teoretică necorespunzătoare 
aspiraţiei fiinţei sale. De fapt, omul tinde spre nemurire şi rămâne nemuritor. 

Căci rămâne atârnat obiectiv de un Absolut personal. Dar nu-i mai puţin 
adevărat că, la mulţi, legătura subiectivă cu Absolutul personal se slăbeşte 
din pricina voinţei lor. Ei acoperă prin aceasta legătura obiectivă cu acel 
Absolut. Iar urmarea e o mare sărăcire spirituală a fiinţei lor şi o reducere 
a complexităţii unităţii ei. Iar egoismul în care se închid tot mai mult, prin 
mândrie, pe măsura ruperii de Absolutul personal, rămâne şi el într-o 
preocupare duşmănoasă de alţii. Prin aceasta, locul înţelegerii adevărate a 
acelora îl iau invenţiile a tot felul de gânduri duşmănoase pe seama lor. 

Numai pătrunderea lui Dumnezeu Cel personal în lumea noastră, în Persoana 
lui Hristos, a deschis orizontul planului superior lumii monotone şi 1-a descoperit 
omului în mod obiectiv şi subiectiv. Absolutul adevărat şi îmbogăţirea cu 
preocupările infinite ce i le pune omul în legătura cu El i-au devenit astfel 
omului accesibile în mod real din iniţiativa lui Dumnezeu, Care a trimis pe Fiul 
Său în lume ca om, în comunicare cu oamenii. Dacă filosofiile panteiste au 
închis omului transcendentul şi au tăiat legătura omului cu el, Hristos a ridicat 
creatul în planul superior al transcendentului creator şi mântuitor, din monotonia 
morţii, care stăpâneşte imanentul. Absolutul transcendent cu iubirea Lui interper- 
sonală ridică acum, în ambianţa nemuririi adevărate şi a infinităţii Lui de viaţă, 
fiinţa creată a omului. Creştinismul opune negării lipsite de sens a transeenden- 
tului, ridicarea în plinătatea vieţii lui a fiinţelor create, din monotonia apăsătoare 
a apariţiei şi dispariţiei lor, adică la îndumnezeirea lor nu după fiinţă, ci după 
har. Iar aceasta e una cu viaţa lor veşnică şi fericită, cu existenţa lor de nesfârşită 
complexitate şi îmbogăţire, dată ca aspiraţie chiar în fiinţa lor. Aceasta e 
nemurirea fericită, care se deschide ca posibilitate omului. Aceasta aduce adevă- 
rata lui împlinire. Contrară ei este nemurirea în monotonia unei false trăiri a ei. 
O dată ce Dumnezeu i-a dat existenţă creaturii spre a dura etern, aceasta poate 
adapta putinţa ei de nemurire, din opoziţie faţă de Creator, unei nemuriri într-o 
extremă sărăcie şi chin. în capacitatea omului de participare la Dumnezeu e dată 
putinţa înaintării lui la nesfârşit în această participare. Dar în ea e dată şi putinţa 
lui Dumnezeu de a-Şi manifesta puterile şi viaţa Lui prin uman. Iar suprema 
manifestare a lui Dumnezeu prin uman se realizează în Hristos, Care încadrează 
şi actualizează deplin umanul în ipostasul Lui, ceea ce înseamnă că însuşi Fiul 
lui Dumnezeu Se manifestă prin gândirea, simţirea şi vorbirea umană, dar îşi 
poate însuşi şi pătimirea omului. 

c) Prin aspectele contrastante enumerate, omul poate spori în cunoaşterea 
că sinea sa este un mister în veci inepuizabil, dar un mister care nu stă de sine, 
ci e unit cu un mister suprem de sine existent şi fără nici o insuficienţă în 
existenţa lui. Din ce ştie omul mai mult despre sine, se cunoaşte mai mult ca 
mister, dar, în acelaşi timp, ca un abis în care poate aduna şi din care poate 
scoate mereu alte sensuri, cum spune poetul Pierre Emmanuel 4 . Dar nu numai 
aceste sensuri îi apar mereu nedepline, ci şi sinea proprie îi apare, în acelaşi 
timp, insuficientă în ea însăşi. în experienţa abisului inepuizabil al şinei mele, 
eu trăiesc totodată insuficienţa mea, sau mă trăiesc deschis spre un alt abis fără 
insuficienţe. Omul este astfel un mister inepuizabil, prin care iradiază la nesfârşit 
razele de lumină ale misterului absolut, de care e dependent. Aceasta însă poate 
fi şi un prilej de amăgire, pentru om, făcându-1 să se socotească pe sine însuşi 

una cu Infinitul absolut, sau ca reprezentând infinitatea supremă pe care ar ayea-o 
împreună cu lumea, ca ultimă realitate. Dar această infinitate a lui e imprimată 
de o insuficienţă care îl duce în mod sigur la moartea trăită ca sărăcie extremă 
fără sfârşit. Omul care se lasă amăgit de ea se face că nu observă aceasta. 
Neobservând paradoxul între caracterul inepuizabil al şinei, dependent în acelaşi 
timp prin setea ei de o infinitate de dincolo de sinea sa, acest om transformă 
setea după infinitatea transcendentă într-o sete de a se întări şi îmbogăţi prin 
sine însuşi într-un egoism nesăturat, manifestat în diferite forme: încredere 
nelimitată în sine, voinţa nesăturată de dominare asupra altora, acapararea de 
bunuri materiale cât mai multe etc. Sunt amăgiri de care se lasă cucerit cu toată 

conştiinţa caracterului lor trecător. 

d) Unitatea contrastantă omnilaterală a omului se arată şi în calitatea sa de 
ipostas, sau de persoană compusă din spirit şi trup. Prin spirit, omul poate tinde 
spre tot mai mare participare la Dumnezeu, prin trup, el poate tinde să cunoască 
lumea întreagă. Dar numai pentru că are în trup spiritul, poate să îmbrăţişeze 
în conştiinţa sa lumea în tot mai mare întindere şi are putinţa de a-şi întinde 
cunoştinţa şi lucrarea sa tot mai departe asupra ei. Prin ochi, el priveşte lucrurile 
până departe şi prin instrumente îşi sporeşte mereu raza acestei priviri. în aceasta 
se arată că omul este un ipostas în acelaşi timp unitar şi compus: puterile 
sufletului şi ale trupului sunt concentrate într-o conştiinţă unitară şi pornesc din 
ea. Trupul, având sufletul în el, e comensurabil în acest sens cu universul. Şi 
cum omul nu se satură niciodată de a-şi întinde cunoaşterea mereu mai departe, 
universul, corespunzând acestei sete nesfârşite a omului, are şi el o extindere la 
a cărei margine omul nu poate ajunge niciodată, sau practic nu şi-o poate închipui. 
Dar, în acelaşi timp, în această extindere a universului, a cărei margine omul 
nu şi-o poate închipui, vede o insuficienţă a lui, echivalentă cu o mărginire din 
toate punctele de vedere, înăuntrul căreia omul nu vrea să rămână, ci tinde spre 
Absolutul cu adevărat infinit, care îi întreţine setea veşnică de cunoaştere. 

în această unitate ipostatică a sufletului şi trupului, în nesfârşită mişcare 
spre cuprinderea întregii realităţi create şi necreate, e implicată putinţa unirii 
într-un ipostas a firii dumnezeieşti şi omeneşti, în ipostasul lui Dumnezeu 
Cuvântul, despre care Maxenţiu Scitul (daco-romanul), Leonţiu de Bizanţ 
şi Maxim Mărturisitorul spun de asemenea că e compus şi în mod actual 

atotcuprinzător. 

Hotărând să creeze pe om ca pe o fiinţă, care, deşi compusă dii^tru^ şi 
suflet, e capabilă să cuprindă în mod unitar atât planul spiritual *până la 
Dumnezeu, cât şi cel vizibil-material al realităţii, Dumnezeu 1-a creat cu o fire, 
pe care asumându-Şi-o Fiul Său, poate să cuprindă prin ea, în modul cel mai 
intim, în Sine toată creaţia Sa: 1-a făcut pe om cu o fire prin care, asemenea 
Fiului Său întrupat ca om, să i se facă proprie întreaga creaţie. în unire cu 
Hristos, omul însuşi, care vede întreaga creaţie sensibilă transfigurată şi 
ipostasiată în El, o poate transfigura şi ipostasia el însuşi. Dacă omul poate pune 
pe cele materiale o pecete spirituală prin cunoaşterea lor de către spirit prin trup, 
Dumnezeu Cuvântul pune însăşi pecetea dumnezeiască pe lumea văzută de El 
prin trup. Şi această pecete o poate pune şi omul unit cu Hristos. 

In faptul că omul cunoaşte universul şi depăşeşte cunoaşterea lui, în calitatea 
lui de unitate între spirit şi trup, păstrându-1 în suflet şi punând pe el o pecete 
spirituală prin trup, se arată că trupul participă la calitatea de subiect sau de 
persoană a omului. Trupul îi este astfel omului şi obiect dat şi participant la 
calitatea lui de subiect. El îşi cunoaşte trupul şi prin trup lumea, dar la această 
cunoaştere a trupului ca stare şi ca mediu de cunoaştere a lumii, participă şi 
trupul ca subiect. Ba chiar la cunoaşterea lui Dumnezeu. Căci mintea care se 
ridică, peste trup şi peste lumea cunoscută, la Dumnezeu, e mintea aflătoare în 
trup şi e ajutată în activitatea ei de către trup. 

Aceasta arată că, deşi trupul participă la subiectivitatea omului, el îi este dat 
omului, pe de altă parte, în grijă, dar nu numai în grija de a-1 întreţine pentru a 
manifesta prin el viaţa spirituală, ci şi de a-1 face o unealtă tot mai aptă pentru acest 
scop. Omul trebuie să facă tot mai mult din trup o unealtă a spiritului. Trebuie să-1 
pregătească prin aceasta spre a fi după înviere deplin supus spiritului şi transparent 
spiritului, şi prin spirit, lui Dumnezeu. Spiritul nu poate şi nu trebuie să vrea să excludă 
trupul din unitatea personală cu el, dar nici să facă din grija de existenţă biologică a 
trupului unica preocupare. Trupul primeşte o comensurabilitate cu universul întreg şi 
cu conţinutul infinit al lui Dumnezeu, numai întrucât devine un instrument al 
spiritului, stăpânit de setea de a cuprinde universul şi pe Dumnezeu, fără a se confunda 
cu ele. Pe măsură ce ne ocupăm mai mult de trup ca realitate exclusivă, el devine mai 
opac, mai puţin mijloc transparent şi cuprinzător al tuturor, inclusiv al lui Dumnezeu, 
devine mai puţin trup omenesc şi mai mult trup animalic. 

Iar odată cu trupul, devine şi lumea opacă, în ea observându-se numai 
repetiţia aceloraşi legi. Lumea devine transparentă când e văzută ca operă creată 
şi susţinută de un Subiect suprem iubitor, ca dar al iubirii Sale pentru noi. Ea 
devine transparentă, când, văzând-o ca dar al lui Dumnezeu pentru toţi, folosim 
cele ale ei ca daruri între noi. Prin aceasta, ea ni se arată, pe de o parte, ca 
având o origine într-un Subiect superior nouă, iubitor faţă de noi, pe de alta, ca 
destinată să ne fie supusă nouă; pe de o parte, ne vedem legaţi de ea, pe de 
alta, detaşaţi de ea; pe de o parte, inferioară nouă, pe de alta, valoroasă pentru 
raporturile între noi şi chiar pentru formarea noastră spirituală şi ca nedepinzând 
de noi în existenţa, în durata şi în organizarea ei. Ea ne devine drum transparent, 
prin iubire, spre semeni şi spre Dumnezeu. 

Numai când trupul e penetrat de spiritul însetat de comunicarea cu altul şi 
cu Dumnezeu, eu trăiesc în conştiinţă, o dată cu misterul şinei mele, unit cu el, 
şi misterul în parte cognoscibil al trupului meu şi al lumii. Cunosc că prin spirit 
nu numai trupul e făcut participant la calitatea mea de subiect, ci şi lumea e 
unită cu trupul şi transformată în trupul participant la calitatea mea de subiect. 
Fără lume ca părtaşă la subiectivitatea mea, n-aş cunoaşte lumea. La cunoaşterea 
şi simţirea a orice cunosc şi simt, participă şi ceea ce cunosc şi simt. La lucrarea 
mea asupra lumii ca obiect, participă şi lumea făcută de spiritul meu, participantă 
la subiectivitatea mea. Nu se ascunde aici putinţa prefacerii pâinii în trupul 
Domnului, prin spiritul Lui uman şi prin dumnezeirea Lui, prezente în trupul 
Lui, care o atinge? Nu se ascunde aici taina spiritualizării trupului şi a lumii? 
Sf. Gngorie de Nyssa afirmă că omul, unind în sine spiritualul şi biologicul 
(animalicul), are misiunea să-1 spiritualizeze pe cel din urmă 5 . 

S-ar putea spune că dacă raţiunea divină, care stă la temelia omului, nu e 
numai puterea care-1 face pe om spirit, ci şi puterea care prin spirit preface 
raţionalitatea cosmosului în raţionalitate biologică a trupului (începând din 
pântecele mamei, care hrăneşte trupul nou cu sângele format din hrana ei şi 
continuând cu hrănirea trupului omului după naştere), spiritul le uneşte pe acestea 
două fără să le confunde şi prin aceasta spiritualizează tot mai mult trupul şi 
lumea. în sufletul omului sunt puterile care organizează materia în trup şi lucrează 
prin el. Vede şi animalul prin ochii lui, dar nu vede în mod conştient, mănâncă 
şi animalul, ca şi omul, dar el nu pune nimic conştient în actul mâncării vitale. 
Raţiunea structurată în animal nu are decât puterile vitale. Raţiunea structurată 
în om se realizează într-un suflet, care pe lângă puterile vitale, sau biologice, 
are şi pe cele spirituale. De aceea, omul poate e şi chemat să depăşească tot mai 
mult prin conştiinţă trăirile şi simţirile biologice, în trăiri şi simţiri spiritualizate. 

Bărbatul şi femeia au în sămânţa lor unită, concentrate nu numai trupurile 
lor specifice, ci în ea sunt prezente, ca într-un întreg, trupul fiecăruia din ei şi 
sufletele lor, iar sufletele lor unite prin unirea între trupurile lor, fac să răsară 
nu numai un trup nou, ci şi un suflet nou, desigur nu fără lucrarea lui Dumnezeu. 
Căci ei depăşesc prin conştiinţă unirea lor pur trupească. în acest sens, urmaşii 
părinţilor sunt numiţi sămânţa lor (Geneza XXI, 13; XXVIII, 14 etc). De aceea, 
în faptul că omul pune în actele lui trupeşti - chiar în actul unirii dintre bărbat 
şi femeie - conştiinţa responsabilităţii sale, trupul îşi arată marea importanţă şi 
cinste cu care e învestit prin prezenţa lucrătoare a spiritului conştient şi liber în 

actele săvârşite prin el. 

Dar când actele trupeşti voite sunt săvârşite de om fără această conştiinţă 

a responsabilităţii proprii lui, pentru marile consecinţe ale lor, ele sunt socotite 
acte de ruşine, cum sunt socotiţi şi oamenii care le săvârşesc. Chiar în aceasta, 
omul arată că şi actele lui săvârşite prin trup sunt totodată acte ale spiritului şi 
nu le poate săvârşi ca acte de animal, o dată ce el aduce în sistemul de legi al 
fiinţei sale elementul libertăţii în sprijinul conştiinţei. Actele animalului nu sunt 
socotite acte de ruşine, pentru că ele nu sunt acte de conştiinţă şi libertate. Deci, 
spiritul face trupul şi, prin el, lumea participantă la subiectivitatea şi misterul 
lui. Căci ele prin ele n-ar avea această calitate, precum nici calitatea de mister. 
Dar lumea o cunosc ca mister ce nu ştie de sine, cum nu ştie nici trupul. Insă 
omul, ca spirit, ştie de sine şi de amândouă numai prin amândouă, ceea ce arată 
participarea lor la subiectivitatea spiritului şi neputinţa de a le cunoaşte în deplina 
lor obiectivitate. Dar, prin aceasta, misterul lumii îmi apare, pe de altă parte, ca 
şi al trupului, şi, mai mult, ca insuficient în sine, deşi nu e dependent de mine 
şi, prin aceasta, e superior puterii mele. Lumea mă leagă astfel de semeni şi de 
Dumnezeu. îmi devine transparentă pentru viaţa spirituală a semenilor şi pentru 
Dumnezeu. Din pradă egoistă ce hrăneşte şi dezvoltă egoismul, duşmănia şi 
despărţirea între oameni, devine punte iubitoare între toţi şi între toţi şi Dum- 
nezeu. Prin ea se străvede şi se comunică lumina lor. Lucrurile ce se dăruiesc 
se umplu de razele iubirii comunicante. Ele se eliberează de pecetea pusă pe 
ele de lăcomia, mândria, voluptatea egoistă. Omul se sfinţeşte prin lucrurile 
dăruite, şi ele însele se sfinţesc, mai ales când sunt dăruite săracilor care au 

reală nevoie de ele, pentru că prin ele se prelungeşte iubirea curată şi milostivă 
a lui Dumnezeu şi a oamenilor. 

Paradoxul relaţiei mele cu lumea constă, pe de o parte, în nevoia mea de 
ea, pe de alta, în nevoia de a-mi stăpâni lăcomia de prea multe din ea, dăruindu-le 
altora. Sau mă folosesc de ea în ambele sensuri. Cu cât o folosesc mai mult 
pentru altul, detaşându-mă de ea, o folosesc mai mult pentru mine. Căci mie 
îmi trebuie trupeşte prea puţin, deşi e bine să tind să o cunosc, să o posed 
spiritual la nesfârşit, în toată întinderea ei indefinită. Numai prin detaşarea 
trupească de lume transfigurez lumea, introducând în ea, prin cunoaştere şi 
dăruire, dragostea faţă de alţii şi prin aceasta văzând pe Dumnezeu. 

Omul se uimeşte de puterea ce i s-a dat de a ajunge cu ajutorul lui 
Dumnezeu şi cu colaborarea celorlalţi la stăpânirea lumii şi la transfigurarea 
cosmosului şi de a se ridica la treapta de dumnezeu prin har, dar îşi dă 
seama şi de limitele foarte înguste ale puterii sale sau de neputinţa sa, când 
socoteşte că puterea ce o are este de la sine. Căci puterea aceasta îi vine 
din renunţarea la sine. Omului i s-a lăsat latitudinea de a folosi puterea ce 
i s-a dat şi numai prin sine şi deci şi închipuirea că o are de la sine. Natura 
dominată de el, cu iluzia că poate face din ea tot ce voieşte, îi arată curând 
limitele lui prin poluarea, sterilizarea ei produsă de tehnica umană, prin 
energiile ei folosite peste o anumită măsură şi prin nevrozele care-i slăbesc 
pe oameni, prin depărtarea lor de viaţa liniştită în sânul naturii. 

El poate înainta mult în stăpânirea naturii, dar nu trebuie să rămână în 
limitele ei. Sau poate folosi o altă cale prin care poate stăpâni natura, ridicându-se 
peste ceea ce este ea: puterea dobândită din creşterea sa spirituală, din unirea 
cu Dumnezeu, prin smerenia sa. 

e) Unii existenţialişti francezi înlocuiesc considerarea existenţei ca mister 
cu considerarea ei ca absurdă. Camus atribuie mai ales lumii caracterul absur- 
dului 6 . Mai precis, el vede absurdul în raportul dintre conştiinţă şi iraţionalitatea 
lumii. El atribuie conştiinţei o anumită raţiune. Dar absurdul îl vede în faptul 
că raţiunea conştiinţei nu vede în lume raţiunea pe care o caută, cum nu o vede 
nici în viaţa noastră din lume, care sfârşeşte cu moartea, ca tot ce e mai absurd. 
Orice încercare de a depăşi absurditatea raportului între conştiinţa care caută 
raţionalul şi lumea iraţională, Camus o vede ca o simplificare „iraţională" 
(sinuciderea, uciderea altui om, iluzia în valoarea organizării raţionale a vieţii, 
credinţa în Dumnezeu). Dar noi socotim că dacă omul s-ar împăca pur şi simplu 
cu conştiinţa că sinea proprie şi lumea sunt absurde, nu şi-ar mai pune nici o 
întrebare despre sensul lor. De fapt, Camus crede că trebuie să ne împăcăm cu 
conştiinţa lipsei de sens a lumii şi a vieţii noastre. Dar omul nu poate să nu se 
întrebe despre sensul existenţei sale şi al lumii. Aceasta ar însemna să nu mai 
acceptăm nici raţiunea conştiinţei, sau să o socotim şi pe aceasta o iluzie. Dar 
prin ce poate ajunge cineva la conştiinţa că lumea e absurdă, dacă nu prin faptul 
că o priveşte de pe o poziţie a raţiunii, sau că o vede contrazicând setea raţională 
a omului după un sens? De unde conştiinţa despre sens, dacă totul ar fi absurd? 
Credem că din acest impas, sau din această contradicţie totală, care ar trebui să 
paralizeze orice gândire umană, ne scoate, fără să se coboare în animalitatea 
trecerii peste problemele existenţei, considerarea şinei proprii şi a lumii ca mister 

care ne descoperă, în acelaşi timp, nişte sensuri ale existenţei ascunse în ele. 
Astfel, existenţa uneşte în ea ca alte două contraste, misterul şi sensul 

De altfel, chiar în renunţarea celor ce consideră existenţa ca absurdă, la 
orice încercare de a afla în ea un sens, e implicată recunoaşterea ei ca mister, 
care nu ne dă voie de a spune în mod sigur că este absurdă. 

Numai având un caracter de mister se pot scoate din ea anumite sensuri, 
cum nu se pot afla în caracterul de realitate considerată absurdă. Dar aceste 
sensuri nu epuizează misterul existenţei, ci ele menţin misterul ei. Trăim acest 
mister ca un nucleu spiritual de nedescompus, închis în pereţii săi, dar iradiind 
prin porii lui lumina unor sensuri şi puteri eficiente. 

Existenţa ca mister ne permite, de exemplu, să constatăm totuşi că în lume 
există persoane deosebite de obiecte. Iar persoanele sunt sensuri şi în acelaşi 
timp, mistere inepuizabile în cunoaştere şi trăire. Trăirea persoanei ca mister ne 
permite să o recunoaştem ca o mare valoare, ca un adânc inepuizabil de sensuri. 
Mai vedem, de exemplu, jertfa persoanei pentru altă persoană. Dar, în acelaşi 
timp, atât persoana cât şi jertfa ei ne apar ca mistere de mare valoare şi nu ca 
manifestări absurde. în general, însuşi faptul de a fi al lumii, al omului dotat cu 
conştiinţă, ascunde nişte sensuri, care sunt în acelaşi timp mistere inepuizabile, 
nu nişte simple absurdităţi opace, din care nu izvorăsc sensuri. însăşi conştiinţa 
capabilă să cugete lumea ca absurdă este o valoare, pentru că, după opinia lui 
Camus, ea descoperă totuşi un adevăr. Unirea misterului şi a sensurilor în 
existenţa lumii pune întrebări continue. Dacă întrebările nu caută sensuri, sau 
sunt absurde, de ce le mai punem? De ce nu negăm însăşi conştiinţa care afirmă 
absurditatea lumii? Dar trebuind să punem întrebări despre sensul lumii, trebuie 
să deducem că fiinţa noastră şi existenţa lumii ascund în ele nişte sensuri care 
se cer descoperite. Faptul că fiinţa noastră întreabă despre sensurile existenţei 
arată că ea ascunde asemenea sensuri. Chiar moartea socotită ca absurdă, 
neputându-se concilia uşor cu viaţa raţională, trebuie socotită ca mister. 

Aspectul de absurd al realităţii ni se impune, la urma urmelor, când ne 
oprim la ceea ce e superficial, opac şi pur biologic în lume şi în om; când nu 
vedem dimensiunea spirituală a omului şi un sens al lumii, care răspunde acestei 
dimensiuni. Existenţa omului şi a lumii apare absurdă când omul şi lumea nu 
există decât pentru ca omul să-şi hrănească şi satisfacă animalic trupul din ea, 
până la o moarte definitivă a sa. Absurdul din absenţa recunoaşterii unui sens 
şi anume, al unui sens profund, inepuizabil şi etern, care suscită mereu la noi 
întrebări ale lui. Absurdul e reducerea existenţei umane la satisfacerea unor pofte 
ale trupului trecător. De părerea că existenţa omului şi a lumii e absurdă ne 
scapă numai conştiinţa inevitabilă că în ea este un sens, dar nu un sens limitat, 
superficial, trecător. Absurdul stă în reducerea existenţei la sensul limitat, opac, 
superficial, trecător, al unei existenţe pur biologice. De fapt, reducerea existenţei 
la un astfel de „sens" ne-o vădeşte ca absurdă. t 

Dimpotrivă, misterul vădeşte caracterul spiritual, profund, indefinibil, ine- 
puizabil al existenţei. Chiar căutarea nesfârşită a lui dă existenţei un sens. In 
considerarea existenţei ca realitate absurdă, aceasta nu e văzută ca unitatea 
contrastelor, ci e redusă la o unitate simplistă, de caracter inferior, în ceea ce 
se arată o îngustare, o simplificare şi o superficializare a gândirii însăşi, până 

la resemnarea cu actul simplist, unilateral al renunţării la orice înţelegere a 
existenţei, prin declararea ei facilă ca absurditate, în care nu se poate găsi vreun 
sens. Avem aici ultima concluzie la care ajunge reducerea realităţii la planul 
accesibil simţurilor, reducere care nu vede unitatea atotcuprinzătoare a contras- 
telor, al cărei vârf nu poate fi decât un Absolut personal. 

Acest Absolut e misterul insondabil. A nu-L vedea pe El, ci a vedea 
totul ca absurd e a renunţa Ia efortul exercitării demnităţii umane de fiinţă 
gânditoare, făcută să tindă spre cunoaşterea Absolutului, spre unirea cu El, 
spre transfigurarea a tot ce există, ca maximă trăire prin ea a misterului 
suprem, văzut ca izvor de sensuri nesfârşite şi de puteri capabile să asigure 
omului o existenţă fericită fără sfârşit şi adâncirea continuă a bogăţiei sale, 
ca unitate a contrastelor atotcuprinzătoare. 

Gândirea din ultimele secole a căutat să vadă în existenţă numai raţionalul, 
care o reducea la componentele limitate şi superficiale. Mai nou, s-a trecut la 
cealaltă extremă: se vede existenţa numai ca absurdă, ceea ce reduce realitatea 
la o opacitate superficială. Numai în faptul mereu adeverit că în tot ce cunoaştem 
e, pe de o parte, un sens raţional, pe de alta, un mister, care niciodată nu poate 
fi terminat de a fi cunoscut, se arată că existenţa e un mister insondabil, dar, în 
acelaşi timp, un sân nesfârşit de sensuri, de lumină. 

f) Dacă în unitatea de contraste indicate s-a arătat îndeosebi caracterul 
omului de creatură legată de Dumnezeu Cel necreat şi caracterul lui de unitate 
între spirit şi trup, prin care e legat, pe de o parte, de Dumnezeu, pe de alta, de 
lume, al treilea aspect al unităţii contrastante a omului e distincţia lui ca persoană 
şi unitatea lui deosebit de intimă cu celelalte persoane, în care se manifestă firea 
umană comună. Omul uneşte în sine unicitatea ca persoană şi comunitatea de 
natură cu ceilalţi. Dar aşa cum unicitatea contrastantă între spirit şi trup, legat 
de lume, a omului, care e mai îngustă decât cea de creatură legată de Dumnezeu 
Creatorul şi Proniatorul, e încadrată în cea dintâi, aşa şi unitatea persoanei umane 
distincte, cu celelalte persoane umane, prin ceea ce se arată unitatea firii umane, 
e încadrată în legătura mai largă a firii umane cu lumea şi a acesteia în legătura 
sa ca şi creatură, cu Dumnezeu Creatorul şi Proniatorul. 

Aceasta nu e numai o afirmaţie bazată pe constatarea obiectivă că persoana 
umană nu poate exista în afara legăturii cu lumea şi a lumii cu Dumnezeu, ci 
şi pe putinţa întâlnirii fiecărei persoane cu Dumnezeu, prin semenii săi, aşa cum 

am văzut că această întâlnire e posibilă şi prin sinea proprie, ca suflet şi trup si 
prin lume. r 

întâlnirea aceasta se experiază într-un fel negativ şi pozitiv. Fiecare 
persoană trăieşte în comuniunea cu altă persoană, pe de o parte, o viaţă pe 
care nu o trăieşte în singurătate, pe de alta, o neputinţă de a ajunge la 
capătul reciprocei comunicări, cât şi sentimentul că toată această comunicare 
rămâne şi va rămâne insuficientă. Experiez taina indefinită a celuilalt şi el 
experiază taina mea tocmai în această comunicare. Dar tot în ea eu experiez 
o limitare a tainei lui, ce mi se comunică la nesfârşit, şi el a aceluiaşi 
caracter al tainei mele. Dar, în acelaşi timp, eu simt că mă pot comunica 
totuşi în mod cu atât mai real, mai pricinuitor de viaţă pentru el, cu cât 
mă hrănesc din izvorul unei Persoane supreme, care mi se comunică şi 

celălalt o poate face aceasta la feL Ba chiar ne comunică cu atât mai deplin 
unul altuia, cu cât simţim că ne comunicăm prin celălalt lui Dumnezeu, 
întrucât mă comunic eu însumi ca persoană umană, comunicarea mea e 
mereu insuficientă; dar întrucât comunicarea mea se hrăneşte din comunicarea 
izvorului comunicant, deci personal, desăvârşit (infinit sub toate raporturile) 
eu mă pot comunica celuilalt mereu în mod pricinuitor de viaţă. Astfel, 
tocmai în comunicarea reală sau cea mai reală dintre noi, simţim că ni se 
comunică Dumnezeu. Dar nu ne confundăm nici cu Dumnezeu, nici între 
noi. Aceasta se arată şi în insuficienţa comunicării noastre, sau prin îngustarea 
comunicării lui Dumnezeu către mine prin celălalt, sau a comunicării mele 
către Dumnezeu. 

Treapta cea mai înaltă a „vederii" lui Dumnezeu prin om o realizăm în 
Hristos, precum treapta cea mai înaltă a comunicării umane cu noi, ca Dumnezeu 
şi cu Dumnezeu Tatăl prin umanitate, e realizată în Hristos. El ne dă şi nouă 
tăria cea mai înaltă a comunicării cu oamenii şi prin oameni cu Dumnezeu. El 
ne înţelege pe toţi ca nimeni altul şi de aceea are cea mai mare milă de noi. El 
ni se dă tuturor, celor ce voim, ca o „pâine" spre viaţă, ajutându-ne să înaintăm 
şi noi în această pornire de dăruire reciprocă. 

De fapt, ceea ce îmi face bucurie în comunicarea cu celălalt nu e ceea ce 
îmi dă deosebit de el însuşi, ci el însuşi prezent în tot ce-mi dă. Persoana însăşi 
e viaţă pentru altă persoană. Totuşi în această dăruire reciprocă persoana nu se 
confundă cu cealaltă persoană. în acest caz n-ar mai avea bucurie una de alta. 
Dacă în existenţa supremă n-ar fi această bucurie şi înţelegere a celorlalte 
existenţe, atunci aceasta nu ar fi o existenţă a bucuriei, o existenţă desăvârşită. 

Neconfundarea, dar şi îmbogăţirea reciprocă a persoanelor umane, se 
datorează deosebirii între persoane cu toată intimitatea realizată între ele. Ele 
sunt deosebite în aşa măsură, că niciodată una nu ajunge să trăiască bucuria, 
durerea, înţelegerea celeilalte, la fel cum le trăieşte aceea. Dar tocmai în faptul 
că altul trăieşte durerile şi bucuriile mele într-un mod deosebit de cum le trăiesc 
eu, îmi sporeşte bucuria şi îmi micşorează durerea şi, în general, îmi sporeşte 
viaţa. Fiecare participă la viaţa spirituală a celeilalte, dar o trăieşte în modul 
propriu. In aceasta se arată totodată angajarea reciprocă. Sufăr uneori pentru 
altul poate mai mult decât suferă el pentru sine, tocmai pentru că prin faţa lui 
naşte în mine simţirea unei suferinţe mai mari decât poate o are el de fapt. Şi 
aceasta îl umple de o mai mare mângâiere. îl înţelegem totuşi pe celălalt ca pe 
un om asemenea nouă căci, deşi nu trăim ca el însuşi viaţa lui, trăim în comun 
cu el viaţa lui în mod dublu. Numai aşa ne îmbogăţim şi ne întărim spiritual în 
relaţia cu fiecare, dar nu ne confundăm. Setea acestei îmbogăţiri şi întăriri 
nesfârşite întreţine dorinţa de a cunoaşte pe toţi oamenii şi de a ajunge la maximă 
comunicare în Dumnezeu cu toţi. 

Aceasta arată că suntem făcuţi ca fiinţe nemuritoare, căci în viaţa pămân- 
tească nu putem ajunge la comunicarea cu toţi, dar nici la capătul comunicării 
cu vreuna dintre alte persoane. Comunicarea desăvârşită cu toţi va fi una cu 
împărăţia cerurilor. Toţi vom fi transparenţi tuturor; viaţa fiecăruia va fi plină 
cu a tuturor. Şi Dumnezeu însuşi ne va fi atunci deplin transparent şi propriu 
tuturor. Atunci vom avea fiecare toată viaţa ce o putem primi ca oameni de la 

Dumnezeu prin toţi. Fiecare va purta în sine, în felul său, viaţa tuturor şi, prin 

ei, a lui Hristos. . 

Natura umană va actualiza atunci, prin persoanele umane, toate resursele 

ei de iubire interioară din iubirea ce-i vine din Fiinţa dumnezeiască, Care-Şi 
trăieşte iubirea în Persoanele Sfintei Treimi. 

g) Rămânând în veci şi eu şi celălalt unic, celălalt are nevoie de mine, 
pentru a se îmbogăţi şi întări, pentru a nu fi în tristeţea singurătăţii, dar şi 
eu am nevoie de celălalt pentru aceleaşi motive. 

De aceea, avem nevoie să ne şi vorbim pentru a ne mărturisi atenţia 
unul faţă de altul, pentru a ne îmbogăţi şi întări fiecare prin atenţia dătătoare 
de viaţă a altuia. Convorbirea e mijlocul comunicării vieţii de la unul la 
altul, mijlocul comunicării unuia către altul, fără a se confunda. Ii vorbesc 
altuia, dornic să ştiu că mă ascultă cineva; am nevoie să-mi vorbească, 
pentru ca să văd că are cineva nevoie de mine. Nu numai vorbindu-mi, 
celălalt mi se dăruieşte ca viaţă, ci şi ascultându-mă. In vorbire, fiecare om 
se transcende spre altul şi se transcend împreună spre Cel care a sădit în 
ei trebuinţa de a se transcende împreună, vorbindu-şi. Vorbesc pentru că 
sunt făcuţi să gândească unul cu altul şi să-şi vorbească unul altuia şi 
împreună să gândească la Absolutul personal şi să-I răspundă vorbirii Lui 
către ei. Vorbesc pentru că sunt făcuţi să-şi comunice viaţa ce o au din 

sursa comună a Creatorului. . w . 

Dar având nevoie de altul pentru a se cunoaşte pe sine, omul trăieşte 
totodată pe altul ca mister asemenea sieşi. Ştiu, pe de o parte, că misterul 
altuia e ca al meu, dar, pe de alta, îmi rămâne un mister mai necunoscut 
pentru că nu-1 trăiesc ca pe al meu şi e într-un fel deosebit de al meu. Dar 
fără trăirea lui nu mă trăiesc pe mine. Fără cunoaşterea mea ca mister, nu-1 
cunosc pe el ca mister şi nici viceversa. Mereu ştiu ceva în plus de el şi 
mereu îl experiez ca mister. Mereu trăiesc în el o realitate deosebită de 
mine, dar în comunicare cu mine. Ne comunicăm unul altuia şi rămânem 
incomunicabili. E o nouă unitate a contrastelor. în aceasta experiem împreună 
fondul nostru comun incomunicabil totuşi, sau unitatea de fiinţă şi deosebirea 
ca persoane. Pierre Emmanuel vede în unitatea acestui fond comun incomu- 
nicabil al nostru, pe Dumnezeu, supremul mister care iradiază totuşi prin 
noi, mai precis prin comunicarea dintre noi: „Incomunicabilul este deci 
existenţa însăşi în experienţa radicală ce o face omul de sine. Cuvântul 
«incomunicabil» este contrariul unui cuvânt privativ, căci nimic nu e mai 
puţin privativ ca această experienţă, chiar când e a neantului nostru. In ea, 
la sursa existenţei, ni se descoperă nouă două stări fundamentale şi 
contradictorii: singurătatea noastră cu mizeria ei ireductibilă şi excesul nostru 
sfâşietor de a fi, ţâşnit din noi pentru a ne deborda din toate părţile... Pentru 
că noi avem ca temelie incomunicabilul, noi putem comunica în el, garantul 
nostru, unitatea noastră desăvârşită. Dar nu putem pune în comun noi înşine 
ceea ce depăşeşte tot darul omenesc, toată măsura care n-ar fi decât de la 
om; noi nu ne putem da pe Dumnezeu. Incomunicabilul este actul etern al 
lui ' Dumnezeu care se dă, Iubirea nedivizată, motorul neobosit a toată 

comunicarea" (La face humaine, Editions du Seuil, Paris, 1965, p. 99). Dacă 
am fi perfect comunicabili, n-am mai avea, după o vreme nevoie unul de altul 

Predându-mă altuia, rămân totuşi în mine însumi inconfundabil; şi 
celălalt la fel. Cu cât mi se predă mai mult, cu atât îl simt mai prezent în 
mine, ca deosebit de mine. Nu pot dispune de el şi nici el de mine. Dar 
ne putem preda prin jertfă, cu voia, unul altuia. Şi nu pot fi întreg fără o 
comunicare cu el, fără să mi se dea el întreg şi eu lui întreg. Cuvintele ne 
arată ca doi (sau mai mulţi), căci sunt mijloc de comunicare între noi, dar 
ne ţin în acelaşi timp distincţi şi necesari unul altuia în distincţia noastră, 
sau tocmai din pricina ei. Suntem neputincioşi să ne comunicăm conţinutul 
misterului propriu unul altuia prin cuvinte, deşi ele ne sunt mijloacele de 
comunicare a lui ca fapt. Ne susţinem viaţa prin comunicare reciprocă şi 
totuşi rămânem conţinuturi de mistere incomunicabile. Ne susţinem viaţa 
continuu prin comunicarea continuă ca mistere, prin faptul că nu ne epuizăm 
în ceea ce ne comunicăm. Aceasta ne ţine mereu vie dorinţa de a primi 
tot mai mult din altul, prin comunicarea lui. Ne simţim de o fiinţă, dar 
persoane deosebite, inconfundabile. Trăim în comun aceeaşi fiinţă, dar în 
mod deosebit. Şi nu o putem epuiza în comunicare nici ca fiinţă comună, 
nici ca fiinţă trăită de fiecare în alt mod, ca persoană inconfundabilă. Celălalt 
îmi rămâne, chiar prin voinţa lui de a mi se comunica tot mai mult, un 
zid peste care nu pot trece. Aceasta arată că nu eu am produs persoana 
altuia şi nici ea nu s-a produs pe sine, şi deci, nici nu ne putem desfiinţa 
în ceea ce avem fiecare deosebit de trup. Nici părinţii nu produc persoana 
copilului şi nici nu o pot face, prin educaţie, întrutotul ca a lor. Fiecare 
persoană ce vine pe lume e unică, fără voia ei şi a altora. Aceasta arată 
că fiecare persoană e adusă la existenţă de un suprem Cauzator de persoane, 
ca mistere, având în sine ca mister suprem virtualităţile persoanelor unice. 
„Naşterea" din părinţi se adaugă la „facerea" lui Dumnezeu. De aceea, nu 
pot trece peste acest produs al „facerii" Lui. 

Heribert Muhlen a scos din faptul neputinţei de a trece peste persoana 
celuilalt argumentul personologic al existenţei lui Dumnezeu şi a văzut în 
neputinţa de a pătrunde în acela, „sfinţenia" lui, căci a văzut în aceasta 
transparenţa lui Dumnezeu prin ea. Facem experienţa lui Dumnezeu în 
întâlnirea cu altă persoană. Trăim în altul atât limita noastră şi deci 
neprovenirea persoanei lui de la noi, cât şi deschiderea unui orizont dincolo 
de persoana lui, limitată, şi ea. Cu cât îl trăim mai intim pe altul t;a mister, 
dar ca mister dependent, cu atât îl trăim mai mult pe Dumnezeu şi invers. 
Trăim în aceasta o nouă trebuinţă de transcendere nesfârşită. 

„Referirea concretă la oricare altă persoană revelează şi face posibilă 
referirea apriorică la ceea ce e mai înalt şi, de aceea, pentru creştini, referirea 
la orice altă persoană este referirea la ceva antepenultim; punctul final al 
referirii lor este Dumnezeu însuşi, prin Care avem harul şi nădejdea, care 
sunt deja prezente în dragoste". „Posibilitatea trăită a dezmărginirii co- 
experiată totdeauna în întâlnirea personală, depăşeşte infinit limitarea reci- 
procă experiată în fascinaţia prin altă persoană . 

Chiar în misterul inepuizabil şi, în acelaşi timp, nedeplin satisfăcător 
pentru mine, al altuia, îl trăiesc pe Dumnezeu Care, pe de o parte îl susţine 
pe acela, pe de alta, îl depăşeşte. Iar misterul altuia nu-1 pot face sa se 
evaporeze prin nici o apropiere a mea de el. Cu cât mă apropii mai mult 
de o persoană prin iubire, cu atât sunt mai uimit şi mai copleşit de misterul 
lui. De altfel, aceasta se întâmplă şi cu misterul meu. Cu cât mă aprofundez 
mai mult în meditaţia la mine, cu atât îmi devine mai de neînţeles. Cu cat 
mă trăiesc mai profund, cu atât îmi dau mai mult seama de neputinţa de 
a mă cuprinde, de a mă înţelege. Şi totuşi, nu mă pot mulţumi nici cu 
mine, nici cu celălalt, cu cât ne apropiem mai mult, cu atât ne cerem mai 
mult după depăşirea noastră, ca să găsim pe Dumnezeu şi invers. Cu cat 
ne pătrundem mai mult, ne pătrundem de neputinţa de a gândi şi vorbi în 
mod adecvat despre Dumnezeu, deşi n simţim mai mult în aceasta apropiere 
a noastră. Cu cât ne vedem mai mult ca limitaţi, cu atât ne simţim mai 
mult ca destinaţi unirii cu Absolutul personal. 

Celălalt îmi este şi graniţă, dar şi sân care mă primeşte şi peste care 
nu pot trece fără să mă păgubesc şi pe mine însumi. Numai prin aceea ma 
transcend pe mine, ies din păruta infinitate a mea, care e mai degrabă o 
închisoare, că sunt primit într-o altă adevărată realitate, pe care nu mi-o 
pot anexa în realitatea altuia. Realitatea adevărată a lui o trăiesc chiar în 
faptul că am nevoie să fiu primit de el, ca să mă transcend. Nu pot intra 
în hotarul fiinţei lui fără voia lui. Iar o dată ce mi se deschide, îl descopăr 
ca pe o altă infinitate pe lângă cea a mea. Sau abia prin ea nu se deschide 
şi infinitatea mea ca infinitate vie, sau mi-o trăiesc comunicând-o altuia. 
Dacă nu e altcineva care mi se deschide, rămân în păruta infinitate a sărăciei 
mele. însă când e o deschidere reciprocă adevărată, ne transcendem împreuna 
spre Infinitul absolut, trăindu-ne, pe de o parte, fiecare şi în mod reciproc 
insuficienţa existenţei, pe de alta, transparenţa spre Infinitul absolut. In acest 
sens, cei ajunşi „în sânul lui Avraam" trăiesc în el sau prin el în sânul lui 

Tll 1 TYl TI f *7 f*W 

Şi dacă omul ca persoană nu se poate realiza cu adevărat decât fiind 
primit de o altă persoană, el nu se poate realiza în mod total satisfăcător, 
decât dacă Absolutul spre care tinde e şi El o Persoană care-1 primeşte, 
fiindu-i totodată o supremă graniţă, care nu e o simplă, măruntă, extindere 

proprie. ,„-,-... 

Pe de altă parte, chiar în sine însuşi, Absolutul ca Persoana desăvârşit 

realizată trebuie să fie nu numai o Persoană care se. extinde, ci una care e 

primită de altă Persoană. în felul acesta, înţelegem cum Comuniunea 

interpersonală, sau Sfânta Treime, e forma supremă a existenţei. Numai în 

Ea, sau prin Ea, se trăieşte adevărata infinitate. Un dumnezeu care n-ar fi 

o Persoană ce se dăruieşte şi e primită din veci de altă Persoană, ar fi 

dumnezeul unei părute infinităţi. Infinitatea e în persoană. Mai precis, e 

trăită de persoane în comun. . A 

h) Importanţa eternă a fiecărei persoane în unicitatea, dar şi in 
comunicarea specifică adusă de ea celorlalte şi de celelalte ei, se arată prin 
faptul că fiecare persoană cunoscută odată ne rămâne de neuitat; şi anume 

în măsura în care am realizat oarecare comunicare personală cu ea. Dacă 
ar fi toate la fel, n-ar putea rămâne neuitate. Fiecare pune o pecete vie a 
ei pe viaţa spirituală a celei cu care a comunicat. în aceasta se arată valoarea 
veşnică imprimată fiecăreia de Dumnezeu. Nu o uităm noi, pentru că e o 
existenţă vie, unică, şi a pătruns în noi prin comunicarea unică, cum nu 
sunt unice şi nu pătrund în noi spiritual plantele şi animalele, decât ca 
specii inconştiente, nu ca persoane unice. 

Unicitatea şi imprimarea de neuitat a oricărei persoane în mine se poate 
arăta şi în neputinţa de a uita răul ce mi 1-a făcut, când nu sunt în stare 
să trec de la acest rău la taina pozitivă, plină de bogăţii nesfârşite a ei, 
care copleşesc un act rău pe care mi 1-a făcut vreodată. Dar aceasta îmi 
tulbură şi vederea îndreptată spre mine şi mă ţine într-o duşmănie care este 
una cu superficialitatea. L-am coborât şi pe el şi pe mine la treapta de 
fiinţă nespirituală. Aceasta mă izolează de toţi, dar mă ţine în acelaşi timp 
legat, prin reaua amintire şi prin neiubirea continuă, într-o legătură 
chinuitoare cu ei. De aceea, e atât de necesar să dăm iertare celor ce ne-au 
făcut rău, precum e necesar să primim iertare de la cei cărora le-am făcut 
vreun rău, sau nu le-am făcut binele datorat. Căci şi aceasta împiedică 
comunicarea altora cu noi şi a noastră cu ei. Acest lucru e necesar ca să 
scăpăm de amintirea chinuitoare a altor persoane şi să restabilim pe veci 
comunicarea între noi şi ele, ca unii ce ne-am îmbunătăţit şi deschis. 

i) O altă unire de contrast, care caraterizează persoana umană, este 
caracterul trecător şi importanţa veşnică a momentelor trăite şi a faptelor 
săvârşite. Prin aceasta chiar persoana umană se arată, pe de o parte, 
temporală, pe de alta, destinată eternităţii. Sau persoana ridică prin ea însăşi 
chiar timpul în planul neuitat al veşniciei, nu întrucât rămâne mereu 
succesiune de clipe, ci întrucât tot ce s-a trăit din clipele trecătoare de o 
persoană se imprimă pentru veci în ea, ca într-un ecran unic, care se reflectă 
ca atare şi în persoanele cu care se află în legătură. Aceasta face ca Veşhicia 
fiecăreia să aibă un conţinut deosebit, întrucât fiecare s-a imprimat în timp, 
pentru veci, de alte gânduri, simţiri, fapte trecătoare, relaţii. Dar veşnicia 
fiecăreia se reflectă în veşnicia celorlalte persoane cu care a fost în legătură, 
putându-le influenţa în bine sau în rău. O eternitate fără o conştiinţă personală 
distinctă, imprimată altfel de timpul ei şi purtătoare a ei şi în comuniune 
cu alte conştiinţe personale este de neînţeles. Eu mă voi bucura etern şi 
voi bucura şi pe alţii de cele bune, făcute în timpul altora, pentru că mi 
le-am făcut şi mie, sau voi fi chinuit etern de cele rele făcute în timp 
altora, pentru că s-au imprimat şi în mine şi în alţii. Toate acestea reprezintă 
relaţii prelungite cu alţii în eternitate. Dar iertarea e ca o apă recreatoare, 
din care se nasc la viaţă nouă cei ce şi-au greşit. Iar cele bune făcute altora 
şi iertarea acordată lor le-am datorat faptului că i-am văzut pătrunşi de 
mine şi arătaţi deci mie în taina lor şi în realitatea existenţei lor de Dumnezeu. 
Mă voi bucura deci, de cele bune făcute în timp, ca de cele prin care am 
adâncit relaţia mea cu ei şi cu Dumnezeu, care se prelungeşte într-o bucurie 
veşnică. 

j) în general, omul este o unitate a contrastelor prin faptul că e creatură, 
dar totodată chip dinamic al Creatorului. Prin aceasta, tinde spre tot mai 
mare transparenţă şi lucrare a lui prin sine. El se ştie în extremă dependenţă 
de El ca şi creatură dar, în acelaşi timp, capabil să cugete şi să lucreze 
liber ca un subiect şi să tindă spre o legătură tot mai strânsă cu Subiectul 
suprem, ca să se unească tot mai mult cu El şi să-1 vadă în toate tot mai 
transparent, fără să se confunde cu El, ci rămânând ceea ce este. Mişcarea 
spre Absolut îl menţine, pe de o parte, prin ea însăşi, ca mister în calitatea 
de chip al Absolutului, pe de alta, prin penetrarea lui tot mai mare de EL 
Acestui caracter dinamic al chipului, Părinţii i-au spus asemănare. Căci prin 
ea se umple, pe de altă parte, tot mai mult de bunătatea generoasă a Lui. 

Această înţelegere a chipului, ca unitatea cea mai cuprinzătoare a 
contrastelor, Sfântul Grigorie de Nyssa o exprimă prin prezentarea chipului, 
ca totalitatea bunătăţilor într-un grad mărginit şi într-o existenţă creată, dar 
ca atare, şi cu posibilitatea de schimbare, spre deosebire de Dumnezeu Care, 
le are pe toate ca Cel necreat şi în măsură infinită şi fără schimbare: „Deci 
chipul purtând în toate pecetea frumuseţii prototipice, dacă n-ar avea vreo 
deosebire în ceva, n-ar mai fi chip, ci ar arăta în toate acelaşi cu Acela, 
adică având în toate identitatea. Ce deosebire vedem, deci, între el şi 
Dumnezeu şi ce referire are chipul la Dumnezeu? Aceea că unul este necreat, 
iar celălalt creat. Iar deosebirea acestor însuşiri are ca urmare alte însuşiri 
deosebite. Astfel se recunoaşte că firea necreată e numaidecât şi neschimbată 
şi pururea la fel, iar cea creată e cu neputinţă să fie fără schimbare." 

Dar binele, tot după Sf. Grigorie de Nyssa, nu se poate opri la nici o 
limită. Omul tinde mereu spre vârful divin, dar nu poate ajunge niciodată 
acolo. Dar în aceasta este şi un pericol. Căci omul se poate lăsa ispitit să 
se considere dumnezeu sau să creadă că poate ajunge la treapta de dumnezeu 

prin sine însuşi. 

N l) s |nsă, în calitatea de chip dinamic al lui Dumnezeu şi deci în năzuinţa 
de a se ridica tot mai sus, spre modelul necreat şi neschimbat, e dată, ca 
o altă formă a unităţii contrastelor, libertatea şi responsabilitatea lui. Omul 
e dat lui însuşi prin creaţie, dar e dat nu ca să rămână unde este, ci ca să 
se ridice, pe de o parte, prin efortul lui, pe de alta, prin ajutorul lui 
Dumnezeu într-un urcuş continuu spre Prototip. Iar aceasta o poate face 
numai prin unirea libertăţii cu responsabilitatea. Numai prin unirea ambelor, 
poate înainta tot mai mult spre Dumnezeu, al Cărui chip este; spre Dumnezeu 
Care este binele desăvârşit, dar Care este şi El liber. Pe de o parte, Dumnezeu 
e binele neschimbat pentru că e nelimitat, pe de altă parte, binele nu poate 
fi impus cu sila şi cucerit prin efort. De aceea, într-un anumit sens, în 
Dumnezeu, binele coincide cu libertatea desăvârşită. Dar faţă de cine e bun 
Dumnezeu? Creştinismul are la această întrebare un răspuns: e bun Tatăl 
faţă de Fiul şi invers. Şi Se bucură fiecare de bunătatea celuilalt şi o arată 
celuilalt împreună cu Duhul Sfânt. în Dumnezeu totul e bunătate. El e 
bunătatea desăvârşită din veci. Şi un bine desăvârşit nu poate slăbi, deci 
nu e supus schimbării. Dar în El e şi libertatea deplină. Omul nefiind în 
binele desăvârşit, neschimbat, ci fiind chemat să urce continuu în el, are o 

libertate care se poate hotărî şi împotriva binelui. Dar aceasta nu e o libertate 
superioară, ci una care este în creştere, prin exercitarea ei în bine. Omul 
e creat liber, dar îi este dată şi puterea de a se face prin el însuşi tot mai 
liber, sau tot mai neliber, dar păstrând părerea că e liber, adică de a se 
folosi în mod schimbător sau de a nu se folosi de libertatea lui. Libertatea 
e pentru el o putere pe care o poate păstra şi dezvolta, dar o poate şi lăsa 
să slăbească, lăsându-se stăpânit de poftele unilaterale ale componentelor 
sale inferioare. Omul e liber, dar îşi promovează adevărata libertate numai 
întărind fiinţa sa ca unitate omnilaterală a componentelor sale contrastante 
în Dumnezeu, de la Care provin toate. Nepromovând-o pe aceasta, dă drumul 
răului. 

Libertatea ţine de persoană, iar persoana umană e unitatea compusă a 
tuturor contrastelor, care leagă pe Dumnezeu cu toată creaţia Lui. Dând 
drumul răului, slăbeşte persoana. 

Prin libertate, omul e chemat să înalţe tot mai mult fiinţa sa integrală 
în Dumnezeu. Astfel, libertatea ţine de însăşi natura umană, creată, susţinută 
şi atrasă de natura divină, cum au arătat Sf. Maxim Mărturisitorul şi hotărârile 
Sinodului VI ecumenic. 

A. 

In libertate stă demnitatea omului, creat după chipul lui Dumnezeu. 
Libertatea îl face pe om o fiinţă părtaşă în mod deosebit la ^Dumnezeu ca 
Absolut. Omul vrea să fie prin sine însuşi ca şi Dumnezeu. Iasă Absolutul 
ontologic e numai unul: Dumnezeu. Omul e făcut să tindă şi să se unească 
cu acest Absolut. Numai aşa poate fi tot mai părtaş la Absolut şi libertate. 
Dar în pornirea lui spre Absolut, spre existenţa prin sine, omul, poate vedea 
Absolutul şi în sine sau în lume. Dar aceasta e un fals absolut, pe care 
nu-1 hrăneşte cu viaţă. 

In general, toate intercondiţionările componentelor amintite îl arată pe 
om ca o unitate ipostatică sau personală a componentelor diferenţiate până 
la cea mai mare extremitate între ele. Nici unirea nu e împiedicată de ele, 
nici deosebirea între ele nu e desfiinţată de unitate {Despre cele două voinţe 
ale lui Hristos Cel Unul, Dumnezeul nostru, PG, 91, 201). 

Dacă omul dezvoltă calitatea de unitate contrastantă omnilaterală a sa, 
ca persoană cu apartenenţa sa la natura umană comună, el poate progresa 
într-o tot mai mare unire cu toţi, fără să se confunde cu ei, câştigând de 
la fiecare ceea ce le este propriu. Dacă, dimpotrivă, dă atenţie numai la 
ceea ce îl deosebeşte de alţii, înaintează într-un individualism separatist care 
merge până la luptă cu ceilalţi şi-1 sărăceşte la extrem. Dar şi dacă dă 
atenţie numai fiinţei comune, poate ajunge la un dispreţ al persoanelor ca 
atare, încurajându-se să omoare milioane de oameni, cu mângâierea că 
rămâne specia, socotită greşit că e întărită în această calitate de o gândire 
comună, abstractă, impersonală şi schematică. 

Dar oamenii nu se simt bine nici când se reprimă caracterul lor de 
persoane distincte, care se pot îmbogăţi unele prin altele, în favoarea speciei, 
nici când se luptă unii împotriva altora în mod individualist. 

In calitatea omului de unitate a tuturor componentelor contrastante este 
dată, pe de o parte, necesitatea de a le menţine pe toate într-un anumit 

echilibru, pe de alta, trebuinţa de a ridica acest echilibru la trepte tot mai 
înalte, prin transfigurarea tuturor în unirea cu Dumnezeu. Prin unitatea între 
toate laturile acestei sinteze, omul are în el setea apropierii de Absolut şi 
destinaţia de a le împăca pe toate în Dumnezeu. Iar dacă nu satisface această 
sete, laturile care îl leagă pe om de lume prin trup, ajung să se impună în 
mod ^exclusiv, sărăcindu-1 şi chinuindu-1. 

în cazul dintâi, componentele omului se integrează tot mai mult în 
unitatea lor, prin străbaterea aspectelor înrudite cu Dumnezeu de către El; 
în cazul al doilea, componentele înrudite cu lumea tind să se afirme singure, 
slăbind sinteza umană şi făcându-1 pe om trup opac, legat de o lume opacă 
şi o fiinţă sărăcită spiritual. Ele iau, în acest caz, un caracter de contrarii 
sau de antiteze contradictorii, în loc de a fi recunoscute ca laturile întregitoare 
ale universului creat de Dumnezeu, concentrate în om şi menite să fie tot 
mai penetrate prin om de Dumnezeu. 

Toate dramele omului şi ale istoriei vin din neluarea în seamă de către 
oameni a calităţii lor de unităţi ale tuturor componentelor şi din faptul că, 
în această unitate, nu se pot menţine decât printr-o întărire continuă a unităţii 
lor, în calitatea de componente ale sintezei fiinţei lor. Unitatea în om şi 
unitatea frăţească între oameni nu se poate menţine şi întări, decât prin 
înălţarea continuă a calităţii lor de componente ale întregului uman, legat 
de Dumnezeu, spre Dumnezeu. 

în loc de a se vedea progresul în această înălţare continuă a echilibrului 
între componentele contrastante, el s-a văzut de cele mai multe ori depinzând 
de lupta dintre ele. S-a tins, astfel, când spre o extremă, când spre alta şi 
lupta dintre ele a însemnat de fapt o luptă între oameni, care ţineau la una 
sau la alta şi voiau să impună exclusiv punctul lor de vedere tuturor. 

Omenirea nu se poate înălţa la calitatea ei decât printr-o transcendere 
continuă spre Absolutul personal, de la care vin şi în care sunt chemate să 
se adune toate contrastele care constituie fiinţa umană şi creaţia. 
Transcenderea spre Absolutul personal îl duce pe om la o tot mai mare 
înălţime spirituală şi, împreună cu aceasta, la o tot mai deplină pace şi 
unitate a sa şi la o tot mai frăţească pace şi unitate între el şi semenii săi. 
Căci pe măsură ce se practică, ea îl face pe Dumnezeu tot mai transparent 
şi mai eficient în creaţie şi, prin aceasta, îl unifică pe om şi pe om cu 
semenii lui în El, ca Izvor creator al tuturor. 

Transcenderea de sine a fiecăruia e singura care poate duce la oprirea 
luptei între oameni. Dar ea e împreună cu crucea înfrânării. 

Numai prin această transcendere, omul se înalţă tot mai mult în calitatea 
de om adevărat, penetrând contrastele inferioare prin cele superioare, făcând 
să strălucească şi în cele dintâi lumina unificatoare a Absolutului. 
Transcenderea fără sfârşit e ţinta spre care e chemat omul, e cerinţa interioară 
esenţială a lui. Ea îl face tot mai unitar, dar îl menţine în acelaşi timp, 
multiplu şi îl face tot mai bogat. Prin har şi efort, el se înalţă tot mai sus, 
spre omul adevărat, şi tot mai frumos. Căci acestea fac în om, ca într-un 
chip şi ca într-o oglindă tot mai clară, tot mai transparentă, frumuseţea 
Prototipului. Creatul uman se face prin spirit tot mai mult transparent al 

Necreatului, iar trupul tot mai mult transparent al spiritului, în loc să se 
facă acoperământ întunecat şi opac al spiritului şi al lui Dumnezeu, ca şi 
contrar spiritului şi lui Dumnezeu. Contrastele inferioare se fac tot mai mult 
medii şi organe ale celor superioare, nu antiteze ale lor. 

Efortul acesta de transcendere îl descrie un poet, opunând transcenderea 
satisfacţiilor uşoare şi sterpe aflate la îndemână: 

„ Săgeţile voastre s-au oprit pe aproape, 
A mea zbârnâind peste munţi şi hârtoape 

s-a ridicat prin noroaie şi mărăcini, 

Iar voi nunteaţi printre vecini. 

Prin smârcuri, prin sterpeciuni am umblat 

balauri să tai, cu zmei să mă bat, 

să mă apropiu de neumblatul tărâm 

din drum să întorc ape şi stânci să sfărâm . 

Fiind adevăratul om, Făt-Frumosul basmelor româneşti, care se trans- 
cende continuu, era o frumuseţe fermecătoare, plină de armonia tuturor 
darurilor, fiind mai tare şi mai frumos ca zmeii uriaşi, hâzi şi unilaterali. 

Ca o astfel de transcendere continuă trebuie înţeleasă mişcarea neîncetată 
a omului creat spre Dumnezeu de care vorbeşte Sf. Maxim Mărturisitorul 
în opera sa „Ambigua" (cap. VII). 

Dar pentru a aprecia şi mai mult importanţa efortului cerut omului, 
pentru înaintarea sa în unitatea componentelor sale şi în unitatea cu Absolutul 
personal, care e totodată Absolutul comuniunii, şi cu toţi şi cu toate în 
sânul Lui, e necesar să învingem falsa unitate a contrariilor, care trebuie 
depăşită, ca una care promovează mai mult lupta decât unitatea. 

Această unitate arată în ea nişte contrarii ireconciliabile prin fire: viaţă 
şi moarte, bine şi rău, adevăr şi minciună. Acestea îşi pun pecetea lor 
contradictorie şi pe componentele menite să se armonizeze în om, producând 
lupta trupului împotriva sufletului, lupta eului propriu împotriva celorlalţi, 
afirmarea existenţei legate de lume, împotriva lui Dumnezeu. 

Dar cum poate fi învinsă lupta dintre acestea, cum pot fi aduse la 
armonie, eliminându-se moartea contrară vieţii, minciuna ca mascare prin 
cuvânt a răului, lupta componentelor inferioare împotriva adevărului unităţii 
tuturor, eliminându-se prin aceasta în general răul? 

Ridicarea umanului din această stare de luptă între componentele lui 
devenite contrarii s-a realizat de Dumnezeu Cuvântul însuşi, Care a şi creat 
pe om ca unitate armonioasă, nu ca unitate în continuă tendinţă de sfâşiere. 

Moartea a fost învinsă în el de viaţa adevărată, întrucât a fost demascată 
pretenţia mincinoasă a ceea ce duce spre ea, ca ducând spre viaţă. Căci 
moartea şi-a luat puterea din slăbirea spiritului, omul închizându-se în 
plăcerile trupeşti trecătoare, cu iluzia că acestea reprezintă viaţa. Lupta între 
egoisme a fost învinsă, demascându-se ca un rău, prin jertfa lui Hristos, 
din dragoste pentru oameni. împotrivirea faţă de Dumnezeu a fost învinsă, 
demascându-se şi ea ca alipire a omului la ceea ce e trecător şi ca închidere 

faţă de izvorul vieţii, faţă de izvorul dragostei infinite, care e Dumnezeul 
iubirii sau al Treimii. Timpul a fost conciliat în Hristos cu eternitatea, setea 
omului după eternitate aflându-şi împlinirea în învierea lui Hristos, în temeiul 
întăririi spiritului prin iubirea de Dumnezeu şi de oameni dusă până la 
moarte, sau până la nesocotirea totală a plăcerilor trupeşti egoiste şi 
trecătoare. 

Astfel, toate s-au împăcat, în Hristos şi prin Hristos, înlăturându-se 
lupta dintre ele, demascându-se şi biruindu-se răul ca rău, minciuna ca 
minciună, înlăturându-se falsa justificare a morţii (sau a plăcerilor trecătoare 
egoiste ce duc la moarte), ca viaţă. 

Trupul îşi recapătă viaţa prin puterea spiritului, armonia cu semenii şi 
cu natura din puterea dragostei de Dumnezeu şi de oameni, din neînăbuşirea 
setei după dragostea infinită, după bucuria eternă de comuniunea cu 
Dumnezeu şi cu semenii. 

în general, lupta, răul, minciuna se învinge prin depăşirea concepţiei 
că tot ce există e bun, pentru că vine din unica esenţă, contradictorie în 
ea însăşi, în baza unor legi de neînvins. Unde nu e decât această esenţă 
nu e posibilă nici libertatea adevărată, nici transcenderea adevărată. Acolo, 
setei omului de continuă depăşire a strictei legităţi, care închide totul în 
ceea ce ne înconjoară, nu i se acordă atenţia cuvenită. 



CAPITOLUL II 



NEMURIREA OMULUI IMPLICATĂ ÎN MIŞCAREA 
NESFÂRŞITĂ SPRE SINE ŞI ÎN RELAŢIILE SALE 



1. Omul, conştiinţă de sine în mişcarea de transcendere nesfârşită 

spre misterul său şi spre Cel absolut de Care depinde 



Omul este existenţa care îşi pune întrebarea fundamentală: ce sunt? Dar ca 
să-şi pună această întrebare, trebuie să ştie de sine. Astfel, omul este un eu care 
ştie mereu de sine, dar care-şi pune mereu întrebarea: ce sunt? El e însoţit mereu 
de o lumină care iese din sine, dar de o lumină care e proiectată în acelaşi timp 
spre sine şi caută să ştie din ce în ce mai bine ce este şinele propriu. El îşi 
spune, sieşi eu, iar celui cu care vorbeşte îi spune tu şi celui despre care vorbeşte 
sau gândeşte îi spune el, adică se foloseşte de pro-nume, în neputinţa de a se 
preciza, pe sine sau pe altul, printr-un nume adecvat, ce este. „Numele" ce se 
dă fiecărui om nu e nici el un nume care-1 caracterizează cu adevărat, ci unul 
care-1 distinge pe fiecare om de alţii. Totuşi, spunând eu, omul exprimă realitatea 
cea mai pasionantă pentru sine. Spunând eu, exprimă şinele său conştient şi 
activ, ca realitatea cea mai imediată. Nu ştie ce este acest eu, dar îl trăieşte 
continuu la maximum. Prin eu, mă trăiesc în mod conştient pe mine şi trăiesc 
toate în legătură cu mine. A doua realitate pasionantă şi legată de cea imediată 
a eului eşti tu. Tu mă verifici, mă întăreşti în existenţă. Prin tine verific ceea ce 
cunosc şi trăiesc şi eşti un al doilea conţinut de trăire imediată. Tu mă şi faci 
să sufăr şi mă răneşti, după eul propriu, cel mai mult. Dar mă şi vindeci. Iar el 
este cel ce a fost sau va fi în rolul de tu, lucrând în mine sau pregătindu-mi 
trăirea ce mi-o produci tu. Ca eu sunt subiect şi primul obiect al cunoaşterii, şi 
toate le cunosc prin mine, legate de mine. Iar pe tine te cunosc ca pe cel ce te 
ştii pe tine şi toate în legătură cu mine sau prin tine. Dar numai prin eul meu 
te cunosc. Mă cunosc şi pe mine ca centru şi ştiu că te cunoşti pe tine ca centru. 
Numai în depăşirea proprie ne completăm cunoaşterea. 

Ştirea continuă de sine ca eu a omului e, în acelaşi timp, o preocupare 
practică continuă de sine; se apreciază, se priveşte cu nemulţumire, se judecă, 
se bucură, regretă anumite lucruri şi stări ale sale, se îndeamnă la anumite 
cuvinte, fapte, atitudini, planuri şi se opreşte, de la altele, ca centrul tuturor 
acestora. Pe toate le referă la sine. Dar prin toate acestea e legat de alte persoane 
şi de lucrurile din afară. Omul, mai ales, vrea să se facă pe sine cum doreşte, 
sau cum crede că trebuie să fie. El ştie de sine şi se vrea pe sine, dar nu se 
cunoaşte în întregime; şi se vede că este într-un fel, dar vrea să dezvolte acest 

fel al lui de a fi, sau să se schimbe. Eul se mişcă şi se schimbă continuu, 
rămânând totuşi identic. 

Dar în toate aceste preocupări de sine are ca temelie ştirea de sine şi ca 
motiv întrebarea despre ce este şi ce trebuie să devină. Aceasta înseamnă că 
ştirea de sine nu este şi o cunoaştere satisfăcătoare a sa şi constatarea, în parte, 
a ceea ce este, nu înseamnăşi o mulţumire cu ceea ce este. Mai ales, în persoanele 
mai reflexive, nemulţumirea cu ceea ce ştiu de ele şi cu ceea ce văd că sunt, e 
produsă de o insuficienţă pe care şi-o cunosc, dar aceasta impune şi o întrebare 
continuă cu scopul de a se cunoaşte mai bine şi de a se apropia de ceea ce 
cunosc din ele; dar aceasta impune şi o întrebare continuă, în scopul de a se 
cunoaşte mai bine şi de a se apropia de ceea ce cred că trebuie să fie. Astfel, 
omul se întreabă continuu, teoretic şi practic, despre sine, dar nu poate răspunde 
niciodată deplin satisfăcător. Dar tocmai prin întrebarea continuă despre sine şi 
prin răspunsurile nesatisfăcătoare, se transcende mereu pe sine. Se transcende 
în sensul că el caută o împlinire şi un răspuns dincolo de sine, neaflând de sine 
răspunsul deplin. în întrebarea despre sine se include şi întrebarea despre o 
supremă existenţă, de care-şi dă seama că depinde. 

In ceea ce am spus se arată o caracteristică specială a persoanei umane. 
Numai omul se întreabă şi numai el nu poate răspunde niciodată exhaustiv. însă 
a şti de sine, dar a şi întreba de sine, e un lucru extrem de important. Animalul 
nu-şi poate pune întrebări despre sine, pentru că nu ştie, în general, de sine. 
Apoi, chiar în a nu putea răspunde niciodată satisfăcător la întrebarea ce este, 
se arată că omul e mai mult decât tot ce se poate defini, că niciodată nu se 
poate cuprinde, oricâte răspunsuri noi şi caracterizări şi-ar da despre sine, îşi 
manifestă în aceasta conştiinţa incomprehensibilităţii sale. Dar el se ştie că 
depinde de ceva care depăşeşte cuprinderea sa. Prin aceasta îşi adaugă conştiinţa 
că are fiinţa sa în dependenţa de un infinit deosebit de sine, mai presus de 
cuprinderea sa, care împrimă şi existenţei umane o incomprehensibilitate. 

S-a spus de aceea că persoana umană este un mister; este apofatică sau 
inexprimabilă în sens propriu. 

Dar e un mister care ştie de existenţa sa ca mister şi care e capabil să 
întrebe despre sine. Ba chiar trebuie să întrebe despre sine. Fiind conştient că 
e un mister, omul e în acelaşi timp conştient că poate progresa şi trebuie să 
progreseze în cunoaşterea misterului său. Dar, totodată, are conştiinţa că niciodată 
nu va ajunge la capătul misterului său, dându-şi seama că rădăcinile fiinţei sale 
sunt susţinute de un Infinit, cu care e legat şi de care depinde. El e o lumină 
care luminează din întuneric. Socrate a formulat sentinţa: „Ştiu că nu ştiu nimic". 
E o sentinţă care se referă în primul rând la om, sau şi-o spune omul despre 
sine însuşi. Dar chiar negaţia lui Socrate are şi ceva pozitiv în ea: omul ştie că 
nu ştie nimic. Animalul nu ştie de aceasta. La aceasta se mai poate adăuga: 
omul este un sine sau un eu care se întreabă mereu despre sine, care e nemulţumit 
că nu ştie destul despre sine, sau că nu se poate defini. El nu poate răspunde 
niciodată deplin satisfăcător întrebărilor sale, dar trebuie totuşi să şi le pună 
mereu. Faptul că nu încetează de a se întreba mereu despre sine arată că el ştie 
că este un sine propriu-zis, care se întreabă mereu despre sine şi care prinde 
totuşi câte ceva despre sine şi speră să prindă mereu altceva şi altceva, dar 

niciodată nu se va mulţumi cu ceea ce va răspunde sau totdeauna va spune, 
după răspunsurile sale, că rămâne mai departe nemulţumit şi că va continua să 
întrebe. Prin aceasta ştie totdeauna că e mai mult decât ştie şi vede din sine. 
Ştie că este şi acest este e un mister care depăşeşte orice reuşeşte să ştie despre 
sine. E un mister trăit în mod conştient. Ştie că e un subiect care ştie ceva, că 

e deci persoană. 

Chiar în conştiinţa omului de a şti că nu se poate defini, se arată că el 

trăieşte ca o existenţă mai adâncă decât se poate cuprinde. Intr-un fel, omul ştie 

despre sine mai mult decât poate cuprinde. Chiar trăirea sa conştientă ca mister 

îi lărgeşte conştiinţa sa despre sine. El se cunoaşte şi în acelaşi timp nu se 

cunoaşte. Despre el se poate spune ceea ce spune Dionisie Areopagitul despre 

Dumnezeu, că negaţia e tot aşa de adevărată ca şi afirmaţia. Eu îmi sunt cunoscut 

mie însumi şi prin faptul că mă ştiu mai presus de cunoaştere, pentru că port 

în mine pecetea lui Dumnezeu, Care îmi e şi cunoscut şi necunoscut. Chiar 

întunericul sau misterul propriu îmi este totodată o lumină; şi lumina e întuneric 

sau îl luminează ca mister. Nereuşita continuă de a epuiza prin cunoaştere 

misterul propriu îl mână pe om la o transcendere eternă, care e totodată o 

îmbogăţire eternă a vieţii şi a cunoaşterii sale. Chiar aceasta îi dă perspectiva 

nemuririi sale. 

Astfel, omul e, pe de o parte, un mister, pe de alta, are în conştiinţa şi 
experienţa de sine o lumină proiectată neîntrerupt din sine, spre sine şi spre 
misterul suprem de care ştie că depinde. Conştiinţa de sine îl însoţeşte neîncetat, 
ca o conştiinţă ce vrea să ştie tot mai mult despre sine. Numai în somn, ea nu 
funcţionează. în acelaşi timp, prin conştiinţa de sine, omul nu ştie nimic de sine, 
sau nu ştie numai că este, ci prin ea se ştie că este deosebit de toţi şi de toate. 
Căci vede în jurul său şi alte persoane şi o lume de lucruri cu care e în legătură 
necesară. El poate face deci deosebiri între mistere, fiind şi legat de ele. El le 
sesizează şi ca alte mistere, prin cunoaştere insuficient definitorie. 

Prin conştiinţa de sine, omul se examinează adeseori pe sine, în trăsăturile 
sale distinctive, care-1 deosebesc de alţii, dar niciodată nu ajunge să înţeleagă 
ce este el, deşi trăieşte ca deosebit de alţii. Ştie că este şi că este distinct de 
toate, dar nu ştie exhaustiv ce este şi tot ceea ce îl deosebeşte de alţii. Dacă ar 
fi numai trup material ar termina repede cu conştiinţa de sine. Conştiinţa şi 
conştiinţa de sine îi sporeşte prin îmbogăţirea continuă cu cunoştinţa lumii 
obiectelor şi a celorlalţi oameni, dar niciodată nu ajunge la o înţelegere deplină 
a sa şi a tuturor lucrurilor şi persoanelor. Sinea proprie rămâne mereu o taină 
insondabilă, ca şi sinea. altora şi lumea întreagă, deşi prin trăire şi observare îi 
este şi el şi îi sunt şi toţi şi toate într-un anumit grad şi fel cunoscute. Cel mai 
necunoscut rămâne misterul de care depind toate, împreună cu sine, deşi, pe de 
altă parte, ştie de existenţa Lui prin judecată şi printr-o anumită trăire a Lui, ca 
de Cel de care depind toate. Omul se îmbogăţeşte nu numai prin ceea ce îi 
comunică alţii, ci şi prin lumea obiectelor, datorită faptului că prin conştiinţa de 
sine şi prin conştiinţa despre ele se vede mai înalt decât ele, dar şi prin faptul 
că găseşte chiar în materialitatea lor sensuri, care depăşesc această materialitate 
şi puterea sa şi care îi pun întrebări: de unde sunt, cum se ţin împreună, spre 

să-şi exercite funcţia de lumină a lor, pentru a se lumina pe sine. Dar nu o poate 
face în mod suficient. El e lumina lor, nu are nevoie de ele ca să-şi împlinească 
această funcţie, precum şi ele sunt făcute să contribuie la a-1 face pe om, prin 
lumina proiectată de el asupra lor, dar şi prin cea descoperită de el în ele mai 
conştient de sine. Lumea e dependentă de el, dar nu în existenţa şi în structurile 
ei; şi el e dependent de ea, dar nu în existenţa lui, ci în necesitatea valorificării 
ei şi^ a valorificării mai depline a sa. Deci amândouă sunt dependente una de 
alta în existenţa lor şi în lumina ce şi-o dau reciproc, dar şi de un subiect superior 
şi el^ lumii, dar şi omului, creat de El în legătură cu lumea: în dependenţă între 
ele în scopul luminării şi valorificării reciproce. întrucât omul vede neputinţa 
lumii de a se valorifica prin ea deplin şi neputinţa lui de a trece şi el peste 
anumite limite în valorificarea ei, îşi dă seama că lumea nu e ultima realitate şi 
mei el ultimul stăpân al ei, ci amândouă se transcend reciproc spre un subiect 
superior. Cuvântul suprem, care a creat lumea raţională ca obiect şi pe om şi 
pe semenii săi ca fiinţe raţionale subiective, continuă să formeze la nesfârşit pe 
fiecare, prin cuvintele ce i le spune prin lume şi prin semenii săi. 

Dar, deşi în dependenţă reciprocă în rostul valorificării lor, între om şi lume este 
o ierarhie valorică. Omul deţine poziţia superioară faţă de lume prin conştiinţa prin 
care descoperă sensurile ei şi prin libertatea lui de a o organiza în diferite moduri, 
deseori alternative. Lumea are ca scop pe om, dar nu prin ea, ci printr-un subiect care 
pune pe om ca subiect, care o foloseşte, deasupra ei. 

Omul e o lumină prin care se luminează în primul rând pe sine, din sine 
dar dându-şi seama că nu din sine, în ultimă analiză. Se luminează pe sine dar 
in legătură cu alte persoane şi cu lumea; şi ajutat de ele. Şi am spus că se 
luminează pe sine şi luminează în parte lumea, ca o lumină ce răsare din 
întunericul său luminos. Dar nu numai din întunericul luminos al lui, ci şi din 
cel de care depinde şi din toate cuvintele ce i le spune acela prin lume şi prin 
semeni, sau din toată existenţa lor. Toate se luminează şi toate rămân taine 
Absolutul de care depind toate este lumina supremă şi în acelaşi timp întunericul 
sau misterul suprem. Cel mai aproape de om e misterul şinei proprii El o 
caracterizează şi e esenţa ei. Dar omul deşi ştie de ea, nu ajunge la esenţa si 
temelia sa. Omul e identic cu sine şi, în acelaşi timp, prin conştiinţa şinei sale 
de ea însăşi, e susţinută în el o anume dualitate, mai ales că prin sinea sa vede 
şi o temelie a sa deosebită de ea. De aci şi numele de conştiinţă, care exprimă 
natura unei cunoaşteri în care omul nu e singur, el nu poate ajunge niciodată la 
sentimentul unei totale singurătăţi. Sau în singurătatea sa e chinuit de sinea sa 
ca de un altul; ea se cere după întâlnirea cu altul, sau ştie că chiar dacă e 
despărţit de toţi şi de toate, undeva e Cineva deosebit de sine. în această conştiinţă 
a sa se reflectă faptul că în sinea sa este prezent Subiectul cel mai presus de 
ea. Sinea sa susţine conştiinţa omului despre ea, dar ea se sustrage unei cunoaşteri 
depline a ei. Omul e o existenţă singular-duală, care, pe de o parte, e lumină 
arătata, pe de alta, izvor de lumină de necuprins. Prin această dualitate se 
depăşeşte pe sine Căci îşi dă seama că sinea sa e izvor de lumină prin ceea ce 
este in ea, dincolo de ea. Sinea omului susţine mereu interesul conştiinţei lui 
ţaţa de ea. Ea se află într-un dialog, care nu e numai între ea şi ea, ci un dialog 

care se alimentează mereu din cineva mai presus de ea. Sinea sa nu se predă 
niciodată total conştiinţei sale despre ea, ca dovadă că nu poate ieşi din legătura 
cu taina celui mai presus de ea. Sinea cunoscătoare înaintează mereu în 
cunoaşterea sa, dar nu ajunge niciodată să-şi cuprindă temelia sa. 

Dar sinea, ca realitate niciodată epuizabilă în cunoaştere, e un izvor de 
îmbogăţire pentru o cunoaştere fără sfârşit. Iar aceasta arată pe om ca unit în sinea sa 
cu izvorul infinit al realităţii şi al luminii, cu Dumnezeu, viaţa fără de sfârşit, izvor 
inepuizabil de îmbogăţire spirituală şi cunoaştere. în această legătură cu Dumnezeu 
Cel infinit în viaţă şi în lumină stă misterul persoanei umane. Omul soarbe mereu din 
viaţa şi lumina nesfârşită a lui Dumnezeu, chiar prin sinea sa, dar rămâne mereu 
departe de capătul deplinei vieţi şi lumini. El rămâne persoană distinctă, dar 
nedezlegată de Dumnezeu, izvorul vieţii şi al luminii. El nu e Dumnezeu, dar e în 
comunicare cu Dumnezeu, şi de aceea, nu e niciodată cunoscut deplin, căci prin 
aceasta ar trebui să cunoască pe Dumnezeu deplin. E un abis la al cărui fiind nu se 
poate ajunge, pentru că acest abis închis în sine nu e abisul lui, ci e deschis abisului 
lui Dumnezeu ca loc în care omul e afundat. Eului îi apare, prin misterul eului 
cunoscător şi cunoscut, un al Treilea suprem. Omul e şi prin aceasta un chip al Treimii. 

Sunt tot una eu, cel ce cunosc şi cel cunoscut şi totuşi în acţiunea cunoaşterii 
se iveşte o anumită dualitate între eul cunoscător şi eul cunoscut. Dacă aş fi 
numai un eu cunoscător, n-aş fi preocupat decât de lucrurile şi de persoanele 
deosebite de mine. Omul n-ar avea o conştiinţă de sine. Deci n-ar fi nici 
cunoscător. Deci omul nu poate avea o viaţă spirituală decât prin această 
dedublare în eul cunoscător şi eul cunoscut, din care ultimul e afundat în infinitul 
dumnezeiesc. Dacă n-ar fi această dedublare, omul nu s-ar deosebi de animale. 
Animalul e mişcat şi el de trebuinţele sale trupeşti. Dar această mişcare nu e 
susţinută de o conştiinţă de sine. E ceva analog proceselor din trupul omenesc, 

nesesizate de om prin conştiinţă. 

în om are loc o „îndoire" a sa spre sine. Ca eu cunoscător, omul se întoarce 
spre sine ca eu cunoscut. Se întoarce spre sine prin conştiinţa de sine. Se priveşte 
pe sine cu lumina conştiinţei de sine. Primind lumina din această conştiinţă, o 
întoarcere spre sine. Şi în cunoştinţa de sine e atâta lumină câtă primeşte din 
conştiinţa de sine. Dar totuşi o vede răsărind dintr-un fond de mister, în care 
tinde să pătrundă. Şi chiar dacă nu-1 poate pătrunde, are altfel conştiinţa şi 
cunoştinţa lui: prin trăirea lui. Sinea îi alimentează lumina cunoaşterii ei, dar 
lumina aceasta îl face sinea numai în parte cunoscută. în măsura în care e mai 
cunoscută, îi revelează mai mult calitatea de mister. 

Aceasta pentru că eul meu cunoscător nu se ştie numai pe sine ca eu de 
cunoscut, ci şi un adânc în care e afundat sau de care e străbătut. Căci eul de 
cunoscut se prezintă eului cunoscător nu numai ca eu de sine, ci mai mult decât 
atât. în această calitate se prezintă ca având în sine rezerve inepuizabile care-1 
depăşesc. Prin aceasta, chiar eul cunoscător se ştie pe sine primind lumină nu 
numai de la eul de cunoscut, ci şi de la ceea ce e mai presus de el, ca licărind 
în el etern rezerve necunoscute, sau fiind într-o legătură intimă cu Dumnezeu. 

Astfel, în trebuinţa de a se întreba mereu şi de a-şi da mereu alte răspunsuri, 
se arată că omul e însetat şi de o infinitate de alt ordin. In însetarea de infinit 

rfspunzându-şi la întrebări nedeplin satisfăcător, el sporeşte nu numai în 
cunoaşterea de sine, ci şi în cunoaşterea despre Dumnezeu şi, astfel, se şi 
depăşeşte pe sine. De aceea, niciodată nu ajunge la sfârşitul întrebărilor şi 
răspunsurilor sale şi al cunoaşterii sale, sau al setei sale de mai multă viaţă, care 
implică şi o cunoaştere sau sete de Dumnezeu. Dar aceasta implică trebuinţa de 
a-şi prelungi existenţa în veci. Căci nimic nu pasionează şi nu bucură mai mult 
pe om decât cunoaşterea a toate şi unirea cu toate, care nu se poate realiza decât 
în cunoaşterea şi unirea cu Dumnezeu. Dacă niciodată nu-şi satisfcae deplin 
setea cunoaşterii şi a unirii cu toate, niciodată nu va ajunge la capătul înţelegerii 
depline a existenţei sale. Sf. Grigorie de Nyssa a vorbit de epectazele omului. 
Omul se întinde mereu de la ceea ce ştie, de la bunătatea şi bucuria atinsă la o 
cunoştinţă, la o bunătate şi la o bucurie şi mai înalte. Niciodată nu isprăveşte a 
se cunoaşte pe sine. In setea sa nesfârşită de a se cunoaşte, de a se face mai 
bun şi mai unit cu toate, e implicată setea după existenţa fără sfârşit şi viaţa 
fără margini. A se opri undeva, la o margine, înseamnă a suferi pe urmă de o 
plictiseală de moarte. 

Iar din faptul că omul niciodată nu ajunge să se cunoască şi să se realizeze 
deplin, în comuniune cu toate, urmează concluzia firească a modestiei pe care 
trebuie să şi-o mărturisească continuu. El e o fiinţă minunată în bogăţia ei, dar 
mai ales în conştiinţa bogăţiei la care poate ajunge. însă, în faptul că niciodată 
nu ajunge la deplina mulţumire cu ceea ce cunoaşte şi cu realizarea sa ca om 
din comuniunea cu ceilalţi, se arată că bogăţia aceasta nu e prin ei, ci e legată 
de un izvor deosebit şi are nevoie de o existenţă eternă şi de o comunicare cu 
Absolutul personal pentru a fi dobândită. 

Omul e dotat cu facultăţile sufleteşti, prin care poate avea setea de a cunoaşte 
şi de a răspunde acestei dorinţe de a se cunoaşte şi de a cunoaşte tot mai mult 
şi de a realiza prin bunătate o tot mai adâncă şi mai largă comuniune, care-1 
duce la comuniunea cu Absolutul personal. Adică e dotat cu o raţiune, sau, în 
general, cu puterea înţelegerii şi cu pornirea de a fi bun şi tot mai bun. 

Chiar şi numai în setea de a cunoaşte se arată că e dotat cu raţiune şi cu 
voinţă, spre a înainta în acest sens. Dacă n-ar fi dotat cu înţelegere, n-ar avea 
setea de a înţelege şi voinţa de a cunoaşte, de a se înţelege cu alţii şi de a se 
bucura de darurile ce i le pot comunica ei. Dacă n-ar fi dotat cu raţiune şi cu 
voinţa de a cunoaşte şi de a se uni cu toţi la nesfârşit, nu s-ar întreba la nesfârşit 
despre sine şi despre misterul său. în însăşi întrebarea continuă despre sine şi 
despre misterul său, se arată dorinţa şi voinţa de a cunoaşte şi de a se uni prin 
cunoaştere şi bunătate cu toţi, simţind că numai aşa va ajunge să fie fericit. 

Legat de această sete şi de putinţa de a se cunoaşte şi de a cunoaşte tot mai mulţi 
semeni şi de a înainta la tot mai multă comuniune cu ei, este şi faptul că persoana 
umană e, pe de o parte, mereu aceeaşi, pe de alta, mereu nouă. Dacă n-ar fi mereu 
aceeaşi,^ n-ar fi în ea setea şi putinţa înaintării la nesfârşit, voinţa de a fi mereu mai 
fericită în comuniune cu alţii. Deşi devine mereu nouă, ea se bucură de această noutate 
sau de o bogăţie şi înţelegere mereu nouă, pentru că rămâne mereu aceeaşi. Omul 
poate spune despre sine şi despre legătura sa cu toţi şi cu toate alte şi alte lucruri şi 
vrea să se vadă ajuns la alte trepte ale binelui sau ale comuniunii iubitoare şi 
cunoscătoare cu ei, pentru că rămâne mereu acelaşi. De ar^a mVinHată nu ^ cam™ 

de aceasta. Dimpotrivă, setea lui după aceasta a devenit tot mai mare, pe măsură ce 
înaintează mai mult în ea. Iar în această putinţă şi trebuinţă de a se întineri mereu prin 
comuniunea cu alţii, dar rămânând acelaşi, se arată iarăşi că fiinţa lui e însetată şi 

2. Raportul între eu, tu şi el 
şi transparenţa Sfintei Treimi prin el 



In mod direct şi permanent, eu nu mă trăiesc decât pe mine. Eu adun în 
mine toată cunoştinţa de la tine, de la el şi de la lume (care n-are o iniţiativă 
în a mi-o comunica) şi o comunic ţie şi lui. Totul trece prin mine. Ce nu vine 
în mine, ni* ştiu. Ce nu aflu eu că se comunică, iarăşi nu ştiu. Chiar dacă vin 
cunoştinţele de la tine şi de la el, dacă nu vin şi de la mine, nu ştiu de ele. 
Chiar dacă le comunică semenii mei între ei, dacă nu ştiu eu de aceasta, e ca 
şi când nu şi le-ar comunica. 

In acest sens, eu sunt centrul adunător şi răspânditor de lumină. Iar dacă 
nu eşti tu şi el, nu pot aduna lumina, n-am cui s-o comunic şi nu ştiu de adunarea 
şi de răspunderea ei de către tine şi de către el, adică de ceilalţi. Dar tot eu ştiu 
că şi tu şi el, sau şi alţii sunt centre adunătoare şi răspânditoare de lumină. Tot 
eu ştiu că şi tu şi el sunteţi fiecare un eu, sau un centru adunător şi răspânditor 
de lumină, ca şi mine. 

Dacă n-aş şti eu de tine şi de el, n-aş avea de unde aduna lumina şi cui o 
dărui. Dar tu şi el sunt centre pentru mine, mai ales pentru forţa comunicantă 
şi solicitantă ce-o au faţă de mine. 

Cum se împacă această părută contradicţie a centralităţii mele şi a dependenţei 
mele de centralitatea celorlalţi? Cum se împacă faptul că numai prin mine ştiu totul, 
dar fără tine şi el n-aş şti nimic sigur? Din faptul că eu, tu şi el nu ne suntem simplu 
exteriori, ci într-un anumit sens tu şi el sunt legaţi de inferioritatea mea şi o 
condiţionează, formând împreună un multiplu triunghi. Eu deţin poziţia unui unghi 
fix, dar al unui unghi care nu e în afara legăturii cu celelalte două unghiuri. în modul 
cel mai direct, ştiu numai de mine, dar nu ştiu de mine fără ca, chiar prin ştiinţa mea, 
să ştiu şi de tine şi de el. Eu ştiu că nu mă realizez decât răspunzând solicitărilor 
conştiente ale lor şi nevoii mele de a mă comunica lor. 

Eu sunt peretele transparent şi izvorâtor de lumină, avându-te în faţă pe 
tine şi lateral pe el, cu alţi pereţi transparenţi şi izvorâtori de lumină şi de 
solicitări. Fără tine şi fără el, eu n-aş fi o curte vie şi luminată. Eu ştiu de mine 
direct că trimit lumină spre tine şi spre el şi tot eu ştiu că tu trimiţi lumina ta 
comunicantă şi solicitantă spre mine şi că amândoi trimitem lumina spre el şi 
el spre noi. De tine ştiu numai prin mine, dar nu fără să aflu de la tine că te 
deschizi prin ascultare mie, că tu mi te comunici şi că tu mă deschizi prin 
solicitare ţie, şi că eu am nevoie de tine şi tu de mine. De peretele din faţă ştiu 
direct, pe când despre cel lateral ştiu prin faptul că îmi comunici tu, sau că mi 
s-a comunicat şi mi se va putea comunica, ca şi tu. Uneori locul peretelui din 
faţă rămâne ocupat, dar ştiu că el e locul ce poate fi ocupat de un perete lateral. 
In rolul acestui perete poate intra când unul când altul din pereţii multipli laterali 
în calitate de el, în care caz tu ca perete din faţă, treci în rol de perete lateral. 

Dacă n-aş fi decât eu şi n-aş şti decât de mine, aş fi închis în singurătatea 
mea. Sau n-aş şti nimic de mine, nici de datoriile mele faţă de tine şi de alţii. 
Fiecare trăieşte cu adevărat ca eu numai ştiind de tu şi de el, numai ştiind că 

se ştiu şi ei ca eu cu atenţia ascultătoare, solicitantă şi comunicantă îndreptată 
spre sine, care e văzut de ei ca tu şi el, sau cu această atenţie îndreptată spre 
alţii, în calitate de alţi pereţi sau ca celulele legate între ele, ale unui fagure de 
miere. Dacă n-ar fi cineva care să-mi spună: te iubesc, sau care să spună de 
mine prin altul: îl iubesc, sau îţi cer, sau îi cer şi îţi comunic şi îi comunic 
cutare lucru, nu m-aş mai simţi un centru de viaţă pentru alţii, ci în afara oricărei 
atenţii. Eu mă ştiu ca centru pentru ei, dar îi ştiu şi pe ei ca centru pentru mine. 
Dar eu trebuie să ştiu aceasta. Eu sunt centrul pentru ei, dar am nevoie de tine 
şi de el, ca centre pentru mine, sau ca să constat că sunt recunoscut ca centru 
al lor, cum şi ei, pe de altă parte, sunt centre ale atenţiei mele. Valoarea deplină 
a fiecăruia se susţine prin recunoaşterea fiecăruia de către ceilalţi. 

în raportul dintre eu, tu şi el, se reflectă raportul Persoanelor Sfintei Treimi. 

Omul îl simte pe celălalt ca centru de putere şi de autoritate solicitantă 
pentru sine dar, primul lucru, numai dacă acela e un focar iradiant de atenţie şi 
de iubire pentru sine. Nu în mine e puterea pentru mine, ci în altul. Dar în mine 
e puterea pentru altul. Vom vedea că această putere a altuia pentru mine stă în 
dăruirea lui pentru mine şi puterea mea pentru altul în dăruirea mea pentru acela. 
„Cel ce voieşte să fie între voi mai mare, să fie slujitorul vostru" (Matei XX, 
27). Dar trebuie să fie un izvor personal din care să iradieze cu adevărat o iubire 
şi o dăruire atotgeneroasă şi neţărmurită. Altfel, oamenii n-ar avea de unde lua 
puterea pentru această reciprocă iubire şi dăruire. Ei simt că nu-şi pot da unii 
altora toată puterea. Ei îşi pun unul în altul nădejdea, dar constată curând că 
nu-i poate veni unuia de la altul tot ceea ce îi trebuie. Aceasta arată doar că 
există un Altul de la care le vine tot ce nădăjduiesc, că au în faţa lor un centru 
comunicant şi solicitant suprem, pentru trebuinţa lor şi a altora, nu a Lui. 

Deci faptul de a fi tu şi el pentru alţii nu mă pune într-o situaţie inferioară 
faţă de cei ce se socotesc în relaţie cu mine eu, ci abia aceasta arată că eu sunt 
important pentru ei. Mă simt dependent de celălalt, dar îl simt în acelaşi timp 
având trebuinţă de relaţia cu mine. Dar eu nu-i pot da lui toată puterea, dacă 
aştept eu însumi putere de la el. Şi nici el nu-mi poate da toată puterea ce-o 
aştept. Fiecăruia i se face transparent prin altul un Tu suprem de la Care poate 
nădăjdui cu adevărat toată puterea pentru sine şi celălalt şi Căruia trebuie să-i 

răspundă pentru sine şi pentru alţii cu toată fiinţa. 

Omul se descurajează până la moarte în sfera relaţiei cu alţii. Suferă de o 
singurătate ucigătoare în a nu fi un tu şi un el pentru alţii, în a nu fi solicitat 
de ei. Dar se şi dezamăgeşte neprimind de la aceia toată puterea pe care o 
aşteaptă. Aceasta arată că în principiu numai fiind un tu pentru un Eu nelimitat 
în viaţă, în putere şi în atenţie pentru mine pot să am viaţa fără sfârşit, după 
care sunt însetat. Dacă trăiesc cu bucurie atenţia altuia, care e tu sau el pentru 
mine, simt valoarea ce mi-o acoperă ei valoarea lor pentru mine. Dar aceasta e 
o valoare pe care n-o pot defini, căci nu pot defini ce e acest tu sau el pentru 
mine şi ce sunt eu pentru ei. Deşi nu ne cunoaştem unul pe altul până la capăt, 
totuşi avem unul în altul un sprijin. E un sprijin cu atât mai mare cu cât suntem 
fiecare de necuprins. Dar ne simţim în acelaşi timp insuficienţa reciprocă. Şi 
aceasta ne face să cugetăm şi să simţim că există un Eu cu adevărat infinit, în 
care avem toată nădejdea vieţii. Numai de la o existenţă supremă, care are forma 

Eu plin de atenţie pentru mine, îmi poate veni tot ajutorul. Noi suntem 
işnuiţi să căutăm cunoaşterea a ceva, despărţindu-1 de altceva. Dar în 
cunoaşterea şi în îmbogăţirea reală de sine omul nu poate înainta decât în relaţia 
cu alţii. Cel ce nu iubeşte pe alţii nu are putinţa să spună ceva mereu nou nici 
despre sine, pentru că nu i se revelează sinea proprie stimulată şi întărită de 
puteri şi înţelegeri ale altor persoane, de importanţa acelora pentru sinea proprie. 
De aceea, setea nesfârşită a omului de a se cunoaşte şi a se umple de viaţă 
deplină în misterul său indefinit, nu poate fi susţinută decât de relaţia cu un Tu 
cu adevărat infinit. Fără îndoială, aceasta nu înseamnă o contopire a persoanei 
sale cu Acela, precum nu se întâmplă aceasta nici în relaţia mea cu alte persoane 
umane. Dar dacă numai în unire cu altele se actualizează în parte virtual ităţile 
mele ascunse, numai în unire cu Absolutul personal mi se pot actualiza la 
maximum aceste virtualităţi, sau pot înainta veşnic în această actualizare. 

Dar precum eu simt în relaţie cu alţii dorinţa de a exista veşnic, pentru a mă 
realiza cât mai mult prin ei, aşa simt şi alţii, în voinţa lor de a mă avea fără sfârşit ca 
tu şi ca el preţuit de* ei, dorinţa lor ca eu să fiu veşnic. Simt că ei vor cădea într-o 
durere iremediabilă dacă mă vor pierde vreodată pentru totdeauna. Şi simt că eu voi 
cădea într-o tristeţe iremediabilă şi într-o reducere de nevindecat a fiinţei mele dacă 
nu-i voi avea în veci. Trăiesc o rezervă de iubire veşnică şi netrecătoare în ei pentru 
mine, precum ei simt în. mine o rezervă de iubire veşnică şi mereu nouă în trăirea mea 
ca tu şi ca el de către ei. Totuşi această simţire a iubirii lor faţă de mine şi a iubirii 
mele faţă ei, însetată de veşnicie, este unită şi cu sentimentul unei neputinţe de a fi 
veşnic unii cu alţii, aşa cum voim şi de a ne putea da unii altora veşnicie, după care 
însetăm. Dar aceasta arată trebuinţa trăită de noi a unui Eu care nu ne poate da veşnicia 
pe care o vrea iubirea Lui pentru noi şi care ne poate da şi asigurarea mângâietoare 
de a fi cu El şi unii cu alţii în veci. Această valoare a ta şi a oricărui el apropiat pentru 
mine şi valoarea mea pentru tine şi pentru oricare el apropiat, arată şi unicitatea 
fiecărei persoane, chiar dacă fiecare are, în acelaşi timp, rolul de eu şi de tu şi de el. 
Nici unul nu poate fi înlocuit de altul. Şi nici unul nu se poate bucura de fiecare din 
alţii, dacă nu este unic şi dacă el însuşi nu e deosebit de fiecare. 

Unicitatea fiecărei persoane, dar şi valoarea ei pentru celelalte, se arată şi 
în faptul că fiecare poartă un nume distinct şi răspunde ea însăşi când e chemată 
pe nume. Numele trezeşte atât conştiinţa de sine a persoanei, cât şi conştiinţa 
ei şi a celor ce o cunosc despre unicitatea ei de neînlocuit şi dorinţa celorlalţi 
de a o avea veşnic şi neputinţa de a o uita. Prin nume, avem veşnic o persoană 
cunoscută odată de noi, în conştiinţa noastră. în amintirea numelui fiecărei 
persoane se arată capacitatea şi necesitatea omului de a-şi aminti de fiecare 
persoană pe care a cunoscut-o, ca pe o persoană de neînlocuit. Ba chiar toate 
amintirile pe care le are omul prin trecutul său despre sine sunt legate de persoane 
distincte de care nu poate să nu-şi amintească, aşa cum nu poate să le confunde, 
o dată ce au un nume distinct. Nimeni nu se poate gândi la sine şi nu se poate 
bucura, fără să se gândească la cei pe care i-a cunoscut ca persoane distincte. 
De aceea este imposibil ca o persoană să uite definitiv persoanele pe care le-a 
cunoscut şi pe care le distinge prin numele lor. Prin numele lor, prin care ni le 
amintim, prin care le aducem chipul distinct în conştiinţa noastră, nu mai putem 
cugeta că ele intră într-o totală nefiinţă, ci rămânem într-un fel legaţi cu ele 

pentru veci. Fără ele am fi goi de bucurii, de doruri, de gânduri. Suntem şi vom 
fi mereu cu ele. Fără ele n-am mai fi nici noi înşine. Suntem cu ele chiar dacă 
întâlnirea cu ele s-a făcut în trecut, sau dacă se află mereu la distanţă de noi. 
Nu mă pot cunoaşte decât ca imprimat de alţii. 

Numele ce-1 port nu e pentru mine, ca fiinţă singulară, ci indică relaţia sau 
legătura mea cu alţii, iar numele altora relaţia lor cu mine, în distincţia lor. 
Numele meu e bucurie sau dor pentru alţii, al altora e bucurie sau dor pentru 
mine. Eu sunt şi rămân întipărit în mine, cât exist eu şi ei pe pământ, ca semn 
că eu nu dispar definitiv din existenţă pentru ei şi ei pentru mine, în veci. Suntem 
legaţi pentru veci unii de alţii şi fiecare e imprimat în fiinţa spirituală a altora. 

Prin nume, se menţine în amintire valoarea şi unicitatea proprie a fiecăruia, 
care-1 face să însemne ceva unic pentru toţi care l-au cunoscut şi indică trebuinţa 
de a păstra neştearsă în ei amintirea celor pe care i-au cunoscut, ca unii ce ocupă 
o parte de neînlocuit din viaţa spirituală a tuturor. 

Prin nume, ne păstrăm unii pe alţii într-o legătură tainică, afectivă, de nedesfăcut. 
Căci numele e o proiecţie a persoanei distincte a celui ce-1 poartă în cel ce-1 rosteşte. 
i în neuitarea persoanei şi a numelui ei se manifestă trebuinţa şi putinţa de a rămâne 
fa nesfârşit în legătură susţinătoare de viaţă unii cu alţii, sau se arată sentimentul, sădit 
în firea noastră, că vom fi veşnic şi nu ca fiinţe singulare, ci împreună cu toate 
persoanele cunoscute, fără a se pierde nici una într-o esenţă generală. 

Dacă prin cuvântul eu mai pot cugeta în câte o clipă că sunt singur pentru 
mine, numele nu-1 port câtuşi de puţin pentru mine în izolare, ci mă arată ca 
fiind pentru alţii, ca persoană în comuniune. Prin nume, nici nu mă pierd ca 
persoană distinctă, nici nu sunt indicat ca o entitate singuratică. Numele indică 
relaţia unuia cu altul ca persoane unice, dar nu o simplă relaţie memorială, 
formală, statistică, ci afectivă, ontologică. Prin nume, pot fi sau lăudat sau detestat 
şi batjocorit. Prin pomenirea numelui cuiva, îi trimit aceluia iubirea mea şi deci 
o putere, dar îi pot trimite şi batjocura mea şi deci o slăbire. Prin pomenirea 
numelui, arăt însă, în amândouă cazurile, că sunt legat de acela. Prin pomenirea 
numelor celor răposaţi, Biserica le trimite putere de viaţă, ajutându-le să scape 

de chinul singurătăţii. 

Sfântul Maxim menţionează în toate definiţiile ce le dă ipostasului sau 
persoanei faptul că e un cineva deosebit, o altă persoană, că în fiecare se arată 
existând concret esenţa (firea) în mod unic, de neînlocuit. Persoanele umane nu 
sunt repetiţii identice, care pot fi înlocuite. El arată că nu e valoroasă numai 
specia. Sau că specia există şi e valoroasă prin persoanele unice în care există 
concret. De aceea, ele nu-şi sunt numai ajutoare şi întregiri biologice, ci şi 
întregiri spirituale. Fiecare persoană e de neînlocuit în ceea ce este, deci şi în 
ceea ce poate da altora, cum nu sunt animalele. Dar şi această unicitate este 
greu de definit, deşi o trăim şi ne îmbogăţim real din ea, cu ceea ce nu ne putem 
îmbogăţi din altele. Fiecare persoană poate înainta la nesfârşit în cunoaşterea de 
sine şi a altora şi are nevoie şi de alţii, ca unici, în această cunoaştere a sa. 
Fiecare persoană poate da ceva propriu, la nesfârşit, celorlalte. De fiecare 
depinde, în parte, îmbogăţirea fără sfârşit şi bucuria altora. Aceasta înseamnă 
că unicitatea eului propriu îşi are importanţa numai în comuniunea cu alte euri 
distincte, de neînlocuit între ele. Căci, dacă ar fi singur sau în relaţie cu persoane 

identice, n-ar fi nici el un eu deosebit, care să aibă nevoie de altele spre 
îmbogăţirea sa. Aici avem o altă unire a contrastelor: oamenii au o fiinţă comună, 
dar se disting ca persoane. Amândouă sunt necesare şi fac posibilă comunicarea. 
Nu se poate afirma nici una în defavoarea celeilalte şi nu trebuie să facă aceasta. 
Dar în aceasta se arată marea bogăţie şi imaginaţie creatoare a Celui ce a 
adus persoanele umane, atât de variate şi de reciproc întregitoare, la existenţă, 
dar şi voinţa Lui ca ele să se facă tot mai unite, în temeiul unităţii de natură. 
Acela trebuie să fie şi El însuşi un eu de neînlocuit în comuniune cu alte Euri 
veşnice de neînlocuit în baza unităţii de fiinţă, pentru a fi putut să imagineze şi 
să creeze astfel de Euri de ireductibilă originalitate în comuniune. Cine nu ştie 
în sine de unicitatea Sa în comuniune cu alte subiecte, n-a putut să-şi imagineze 
şi să creeze această mulţime de Euri de ireductibilă unicitate în comuniune. Iar 
cum unicitatea aceasta în comuniune nu poate fi decât un fapt trăit în conştiinţă, 
căci în individuaţiunile inconştiente totul se repetă uniform sau nu se pot îmbogăţi 
unele pe altele fără să se altereze, Creatorul trebuie să fie şi El o comuniune de 
euri conştiente. 

Pe de altă parte, eurile umane unice, putându-se îmbogăţi pe ele însele şi unele 
pe altele la nesfârşit, prin noutatea specifică şi afectuoasă ce şi-o comunică, arată nu 
numai valoarea lor prin ele însele, ci şi valoarea unora pentru altele. De aceea, 
Dumnezeu nu poate fi gândit că anulează pe vreunul prin moarte definitivă, căci nu 
poate anula nici o dovadă vie a imaginaţiei Sale creatoare şi a voinţei de întindere 
între ele, a unei iubiri ce le îmbogăţeşte şi le bucură fără sfârşit. 

Dar cu aceasta se pune problema morţii. Faptul ei suscită cu deosebită 
putere întrebarea omului despre sine. Numai pentru om, faptul morţii e o sursă 
a celor mai grave şi neîncetate întrebări. Aceasta pentru că el ştie, pe de o parte, 
că va muri, iar pe de alta, are şi experienţa că fiecare din semenii săi e o existenţă 
de neînlocuit pentru ceilalţi; în sfârşit, pentru că nu termină niciodată întrebările 
despre sine şi nu încetează nici setea de îmbogăţire nesfârşită în comuniunea cu 
ceilalţi, sete pe care o întreţine constatarea înaintării continue în cursul vieţii 
pământeşti, prin comuniunea de neînlocuit cu fiecare. Toate acestea îl fac pe 
om să nu se poată împăca cu moartea, să considere că, dacă ea ar fi definitivă, 
ar fi o absurditate care îneacă toată existenţa într-un non-sens, că toate persoanele 
ar fi nişte începuturi fără continuare, conştiinţe ce răsar cu sete de îmbogăţire 
nesfârşită, ca să fie anulate curând după apariţie, fără să aibă nici un folos din 
calitatea lor de asemenea cunoştinţe. 

Omul se sperie şi se teme de moartea înţeleasă în două feluri: 

a) Ca eventuală stingere definitivă a conştiinţei personale; 

b) Ca eventuală trecere la chinuri veşnice, pentru o viaţă pământească în 
care nu şi-a făcut datoria faţă de Dumnezeu şi de semeni şi, deci nu s-a format 
ca om adevărat, care să poată fi deschis unei vieţi fericite la nesfârşit sau capabil 
de ea^ şi să fie în veci o bucurie pentru alţii. 

In teama de a se stinge, ca conştiinţă personală, se arată că omul ţine, chiar 
dacă nu din partea lui, la această conştiinţă sau la existenţa sa ca atare. Deci, 
această conştiinţă despre nevoia existenţei sale fără sfârşit nu şi-a dat-o singur. 
Şi e drept de cugetat că puterea care i-a dat-o nu i-a dat-o ca să-şi bată joc de 
el. Omul vede în durata sa fără sfârşit tot sensul existenţei. Şi dacă el nu mai 

vede un sens al existenţei, aceasta nu mai are rost pentru el. Aceasta arată că 
moartea este un eveniment care nu se poate împăca cu sensul existenţei. Ea face 
din toată existenţa o realitate inexplicabilă, o repetiţie oarbă, fără nici un scop, 
o realitate bolnavă. Existenţa apare ea însăşi neputincioasă. Ea prezintă existenţa 
în luptă cu non-existenţa, fără ca să poată învinge nici una. Moartea stinge 
persoana, care singură ştie de un sens, adică dă un sens existenţei,^ sau în ea 
existenţa ajunge la un sens. Moartea atinge lumina existenţei, supunând-o unui 
întuneric atotstăpânitor. Dar persoana, ca lumină a existenţei, care vede sensul 
în toate cele ce există, nu se poate obişnui cu lipsa de sens a existenţei, cu 
această neputinţă a ei. Persoana e, prin fire şi prin însăşi realitatea ei, contrară 
morţii, o dovadă că existenţa îşi are o deplinătate. Omul nu se poate obişnui cu 
gândul că persoana sa, ca conştiinţă a sensului tuturor, ca dovadă a deplinătăţii 
existenţei, nu durează veşnic. El nu poate cugeta că una şi aceeaşi persoană nu 
durează veşnic sau că nu aceeaşi persoană durează veşnic, ca subiect care 
înaintează fără sfârşit în cunoaşterea sensului fără sfârşit al existenţei, al puterii 
veşnice a existenţei. Căci un sens cunoscut impune necesitatea aprofundării lui 
continue, la nesfârşit. Veşnicia, ca condiţie a înaintării fără sfârşit în sensul 
existenţei, a biruinţei veşnice a existenţei asupra non-sensului sau a nedeplinătăţn, 
e înscrisă în setea persoanei după cunoaşterea tot mai adâncă a sensului mereu 
mai luminos revelat şi fără sfârşit. Căutarea acestui sens e înscrisă în persoana 
omului ca logos creat prin Logosul divin. în aceasta şi stă misterul inepuizabil 
al fiinţei umane, în calitatea ei de persoană, în garantarea sensului existenţei, al 
puterii ei asupra a ceea ce e neputincios în existenţă. Desigur, aceasta nu înseamnă 
că veşnicia nu ţine de firea omului, ci de persoană. Dar firea omului există real 
sau concret în persoană. Persoana e singura formă în care există firea umană. 
Şi numai persoana vede sensul ei sau al naturii umane, care se manifestă în ea, 
în nemurirea ei. Numai ea vede, preţuieşte şi realizează tot mai multe valon 
umane. în persoană se activează conştiinţa firii umane despre nemurirea ei, ca 
dar sădit în existenţa ei de către Creator, o dată cu crearea ei pentru sporirea la 
nesfârşit a valorilor umane. Moartea apare, astfel, ca ceva nefiresc, ca piedică 
în calea actualizării adevărate şi depline a existenţei create şi a firii umane în 
persoana nemuritoare. Şi prin aceasta apare ca opusă voii Creatorului. Dar opusă 
nu printr-o putere a creaţiei, mai tare decât Creatorul, ci prin voia liberă dată 
creaturii de către Creator. Moartea trebuie să fi intrat în firea omului, 
actualizându-se în persoana lui, printr-un act personal sau voit al persoanei, 
contrar firii lui, mai bine zis, contrar destinaţiei ei spre nemurire, sădită în ea 
de Dumnnezeu. Moartea a adus ceva nefiresc în fire. 

Dar, în acelaşi timp, teama de moarte pe care o trăieşte omul arată că firea 
lui nu s-a alterat cu totul, că, deci, e posibilă o revenire la starea ei firească, 
adică la nemurire, dar nu prin puterile ei, ci tot prin puterea lui Dumnezeu, care 

i-a dat şi la început nemurirea. A 

Teama de moarte, ca trecere la chinuri eterne pentru o viaţă pământeasca 
neconformă firii, presimte că moartea ce va fi trăită astfel, va fi o diminuare, o 
slăbire a firii, dar nu o distrugere totală a ei ca existenţă personală. Şi nefnnd 
ceva propriu firii, ea poate fi evitată sau înlăturată. 



72 DUMITRU STĂNILOAE 



AH 



JMTBWr Mft^i™ Mt ^Ţ»» ■" i | i i ii 



Astfel, ideea unei morţi totale, i se pare omului neîntemeiată. Iar de moartea 
ca chin veşnic crede că poate scăpa prin revenirea la trăirea conformă propriei 
firi. Lui i se impune gândul că nu poate muri de tot, pentru că e persoană şi, 
ca atare, rămâne într-un fel de existenţă şi poate reveni cât trăieşte la asigurarea 
vieţii adevărate, depline, printr-o vieţuire nouă, în comuniune cu Dumnezeu şi 
cu semenii săi, prin iertarea din partea lor; ba poate reveni la acea viaţă chiar 
după moarte, prin pomenirea lui de către cei ce trăiesc. 

Căci moartea e o slăbire a vieţii la maximum, prin ieşirea din comuniunea 
cu Dumnezeu şi' cu semenii. Relaţia cu oamenii îi poate fi omului atât prilej de 
comunicare a vieţii din partea lor şi a lui Dumnezeu, în schimbul dăruirii sau 
a deschiderii sale, cât şi un prilej de continuă închidere a lui faţă de Dumnezeu 
şi de semeni şi, prin aceasta, de slăbire a vieţii sale. Omul poate proiecta asupra 
lui Dumnezeu şi a semenilor şi o undă de repulsie. El poate fi preocupat de 
oameni şi în scopul de a-i dispreţui pe ei şi chiar pe Dumnezeu, în care ei cred, 
sau de a-i invidia pe semeni şi de a-i împiedica în realizarea lor. Iar aceasta are 
ca urmare o însingurare, o scădere şi o strâmbare a vieţii sale. El caută, prin 
aceasta, să contribuie la moartea lor, dar, prin aceasta, contribuie la moartea sa 
proprie. Celălalt îmi poate fi şi ajutor, dar îl pot face şi prilej de sporire a mea 
în invidie, în ură, în duşmănie. Aceasta se întâmplă când omul nu mai ştie de 
existenţa lui Dumnezeu, nu mai vede pe semenii săi ca taine cufundate în taina 
infinită a lui Dumnezeu. Prin aceasta, persoanele în care se concretizează natura 
umană, în loc de a actualiza iubirea de sine a firii, întărirea şi dezvoltarea ei în 
viaţă, devin factori de superficializare, de dezbinare şi de slăbire a firii. Iar prin 
aceasta rup firea umană din ei de Dumnezeu, Care a sădit în ea pornirea iubirii 
ce trebuie să se activeze în persoanele în care trebuie să se realizeze ea, ca şi 
din iubirea din firea dumnezeiască activată prin Persoanele Sfintei Treimi, după 
chipul Căreia a fost creată şi în legătură cu care trebuie să se activeze în persoane 
firea umană. 

Viaţa este, astfel, o întărire a firii umane în unitatea ei şi în legătură cu 
Dumnezeu. Iar moartea o slăbire a unităţii firii umane în ea însăşi şi în legătura 
cu Dumnezeu. Oamenii şi-au procurat astfel, prin păcat, nu numai despărţirea 
de Dumnezeu, ci şi despărţirea între ei. Slăbind firea în unul şi slăbind prin 
aceasta şi legătura cu Dumnezeu în el, a slăbit-o şi în ceilalţi. De aceea, cu cât 
e mai slăbită unitatea între persoane, cu atât îşi provoacă ei înşişi mai mult 
moartea unii altora şi ajung până la a se bucura reciproc de moartea lor. Dar 
unii dintre ei pot învinge această solidaritate în moarte, prin harul lui Dumnezeu 
sau prin iubirea Lui, când o primesc, şi o fac şi iubire între ei. Şi pot ajuta şi 
altora prin bunătate, iertare şi comuniune să iasă din moarte, fie cât sunt pe 
pământ, fie după aceea. 

în orice caz, moartea cu trupul e aşteptată ca un eveniment care va aduce 
mai multă lumină în misterul persoanei umane, ca existenţă legată de Dumnezeu, 
Izvorul sensului pentru care e făcută persoana noastră. 

Omul e un mister, pentru că e un abis cufundat în abisul luminos al existenţei 
lui Dumnezeu. Păcatul a adus o sărăcire a misterului personal, pentru că nu mai 
are conştiinţa trăirii depline în abisul existenţei lui Dumnezeu şi a slăbit însăşi 
această trăire. Iar moartea slăbeşte la maximum înrădăcinarea celui cu fiinţa 

slăbită de păcatul egoismului şi al mândriei în abisul sensurilor fiinţei divine şi 
comunicarea lor de către Dumnezeu, către acela. Iar chinurile din iad sunt produse 
de sărăcia sau superficialitatea vieţii lui. Negăsind în sine decât sila de sine şi 
fiind într-o singurătate pe care singur şi-a pregătit-o, acela dă proporţii 
halucinante singurătăţii sale şi neputinţei de comunicare reală cu care s-a obişnuit 
în cursul vieţii pământeşti. Aceasta îl ţine într-un fel de stare schizofrenică 
neîncetată. 

De aceea, moartea, pentru cei care au trăit o astfel de viaţă fără să se 
pocăiască, fără să-şi înmoaie fiinţa în relaţia cu Dumnezeu şi cu semenii, aduce 
o uriaşă agravare a stării lui. Dimpotrivă, pentru cei care au lucrat bine, însă nu 
au putut ajunge la înţelegerea deplină a sensului vieţii şi al valorii faptelor lor 
bune şi a puterii lor creatoare de comuniune, va aduce o mare lumină prin 
înlăturarea multor nesiguranţe şi înceţoşări ale înţelesului existenţei, prin vederea 
tuturor într-o lumină cu mult mai clară şi mai adâncă care iradiază din Dumnezeu, 
de Care s-au apropiat şi din pomenirea lor recunoscătoare de către cei cărora 
le-au făcut bine. 

Faptul că suntem făcuţi pentru eternitatea vieţii plenare în Dumnezeu şi 
pentru comuniune cu ceilalţi şi că împlinirea setei după ea, înscrisă în firea 
noastră, depinde şi de noi, se arată în responsabilitatea noastră necondiţionată 
faţă de noi înşine şi de semenii noştri, responsabilitate prin care simţim încă de 
aici că ne pregătim pentru acea viaţă. 



3. Responsabilitatea umană în faţa forului 
conştient suprem şi alternativa ei 



Din cele spuse până acum despre mişcarea continuă a omului, dar în formele 
pe care le alege el, s-a văzut că a doua trăsătură principală care-1 caracterizează 
este aceea de a fi o existenţă în faţa unei continue alternative. Şi nu e mişcat 
fără voie într-o direcţie sau alta, ci se află în situaţia de a trebui şi a putea alege 
continuu felul mişcării şi direcţia ei. E al doilea lucru pe care-1 ştie omul despre 
existenţa sa. E a doua caracteristică ce-1 deosebeşte de animal, pe lângă conştiinţa 
mereu întrebătoare despre sine. 

Dar ceea ce-1 face să aleagă între două posibilităţi este de foarte multe ori 
nu deosebirea între ceea ce îi aduce o plăcere mai mare sau mai mică, sau între 
ceea ce îi dă perspectiva unei plăceri şi a unei neplăceri, ci între ceea ce e bine, 
în sens superior pentru sine şi pentru alţii şi ceea ce-1 dezvoltă cu adevărat, şi 
între ceea ce îl sărăceşte, îl îngustează şi îi strâmbă fiinţa. Prima e ajutată de 
responsabilitatea ce ţine în mod firesc de conştiinţa lui şi o adânceşte, a doua 
vine o dată cu slăbirea responsabilităţii. 

Caracterul de fiinţă alternativă a omului se arată aci în aceea că el poate 
alege şi fapte şi, în general, un drum contrar responsabilităţii sau justificat de o 
falsă responsabilitate, care-1 antrenează într-o minciună continuă prin care îşi 
adoarme conştiinţa. E o viaţă mincinoasă prin care acoperă sau alterează, o dată 
cu realitatea din afară, însăşi realitatea sa. 

In aceasta se arată că omul e dat sieşi de o putere personală supremă, dar îşi e 
dat nu pentru a se lăsa cum şi-a fost dat, ci pentru a dezvolta ceea ce i s-a dat să fie, 
adică fiinţa comunitară, dar şi cu putinţa de a face şi el mai departe, cu ajutorul altora 
şi ajutând pe alţii, dar, în primul rând, cu ajutorul Creatorului, Care vrea ca el să 
crească în comunitate. A fost dat ca chip al existenţei trinitare supreme, pentru a se 
face după asemănarea Ei; a fost făcut după chipul lui Dumnezeu cel în Treime pentru 
a se dezvolta în asemănarea cu El, din puterea Lui. Iar aceasta înseamnă a-şi exercita 
responsabilitatea în ajutorul dat altora, de a se face şi ei la fel. A fost adus la existenţă 
ca o fiinţă creată, dar şi creatoare, nu în sensul de a se crea din nimic, ci de a se duce 
pe sine şi pe alţii mai departe în dezvoltarea posibilităţii date sau de a se dezorganiza 
pe sine şi pe alţii ca operă a lui Dumnezeu, producând dezbinare între sine şi alţii. 

Dar el nu se poate dezvolta decât prin exerciţiul responsabilităţii. Iar aceasta nu 
se activează cu adevărat decât ca responsabilitate în faţa lui Dumnezeu. însăşi respon- 
sabilitatea îl face pe Dumnezeu transparent omului. Prin ea, omul se simte legat de 
Dumnezeu ca for suprem, în măsura în care omul se actualizează mai mult ca fiinţă 
responsabilă sau ca om adevărat pentru oameni, Dumnezeu îi devine mai transparent, 
mai impunător prin autoritatea Lui asupra sa şi viceversa. în măsura în care omul îşi 
exercită mai mult responsabilitatea, îl arată pe Dumnezeu devenit mai transparent ca 
autoritate ce-1 face răspunzător şi îi accentuează responsabilitatea şi viceversa. Dar 
exerciţiul responsabilităţii ni-L face pe Dumnezeu transparent ca autoritate ce ne face 
responsabili sau viceversa, nu numai pentru timpul vieţii pământeşti, ci şi ca pe Cel 
ce ne va cere la începutul veşniciei socoteală de împlinirea responsabilităţii noastre 
în cursul vieţii pământeşti. Sau această transparenţă a lui Dumnezeu, ca Cel ce-i va 
cere odată omului această socoteală, îi ajută anticipat acestuia să-şi exercite respon- 
sabilitatea lui. Căci omul e conştient că va avea să dea odată răspunsul final despre 
împlinirea generală a responsabilităţii lui. Şi el se roagă încă în timpul vieţii pământeşti 
lui Dumnezeu să-1 ajute să dea atunci „răspuns bun" despre împlinirea responsa- 
bilităţii lui, adică să-1 ajute să-şi împlinească responsabilitatea pe pământ, pentru ca 
să poată da „răspuns bun" sau pozitiv despre aceasta la judecata din urmă. 

In conştiinţa responsabilităţii sale, omul are un nou element al conştiinţei de sine. 
El îl ajută la accentuarea conştiinţei sale de sine. Ea cere fiinţei sale să se împlinească 
tot mai mult ca om. Mai mult, el are în tăria cu care i se impune această respon- 
sabilitate conştiinţa sporită că nu va sfârşi o dată cu moartea trupului, căci va avea să 
dea socoteală pentru împlinirea responsabilităţii sale la începutul vieţii sale veşnice, 
pentru toată viaţa pământească în trup, el ştie că acea viaţă va depinde, în calitatea ei 
bună sau rea, de împlinirea sau neîmplinirea responsabilităţii sale pe pământ. O 
înăbuşire a conştiinţei responsabilităţii sale pe pământ are ca efect sau drept cauză 
slăbirea conştiinţei duratei şi slăbeşte în conştiinţa responsabilităţii sale şi viceversa. 
In conştiinţa responsabilităţii sale, se accentuează ştiinţa sa că nu e singur, ci că stă 
în faţa lui Dumnezeu; în conştiinţa ei licăreşte lumina prezenţei lui Dumnezeu. Şi că 
va sta veşnic în faţa Lui. 

Forul personal suprem, când 1-a creat pe om, ca fiinţă responsabilă, sau ca fiinţă 
care are să răspundă pentru sine şi semenii săi, i-a acordat o valoare eternă, valoarea 
unei fiinţe care-şi poate câştiga calitatea de partener iubitor etern în dialogul cu 
semenii săi şi cu Dumnezeu însuşi; i-a acordat calitatea unei fiinţe capabile de 
comuniune cu Dumnezeu şi cu semenii în eternitate. Omul este prin responasbilitatea 
sa, care îi cere să se ia în serios şi prin care e luat în serios, o fiinţă îndreptată spre 
eshatologicul veşnic şi în ea are puterea de a se pregăti pentru desăvârşirea şi fericirea 
eternă. Numai din importanţa eternă a mea în ochii lui Dumnezeu pentru alţii şi a 
altora pentru mine rezultă şi răspunderea fiecărei persoane pentru cealaltă, dar şi 
răspunderea fiecărei persoane pentru ea însăşi, adică pentru dezvoltarea ei prin ea 
însăşi, deci prin propria responsabilitate. 

Chiar în întoarcerea eului meu spre mine e dată răspunderea mea de sinea mea, 
trăită în conştiinţă. De răspunderea omului pentru altul se vorbeşte mult. Dar el are 
nu numai o răspundere pentru ^alţii, ci şi pentru sine. Cine îi impune această 
răspundere? I-o impune sinea sa? îti acest caz nu s-ar simţi atât de obligat să răspundă 
la ea. Omul răspunde deci altui for superior sieşi, dar iubitor de el pentru sine însuşi. 
Nu răspunde şinei sale de grija de ea. Nu poate răspunde lui însuşi de grija de sine. 
Nu poate fi el însuşi superior lui. Nu poate fi supus lui însuşi ca inferior sieşi. 

Dar forul căruia îi răspunde omul de sine însuşi e atât de intim legat de 
sine, încât nu poate cugeta o viaţă conştientă fără acest for şi fără răspunderea 
de sine în faţa lui. Fără un astfel de for suprem nu poate exista, pur şi simplu, 
în om o răspundere, deci o seriozitate în raport cu sine însăşi, această înaltă 
calitate a sa. Sinea de care răspunde omul îi e dată în grijă de acel for superior, 
în răspunderea de sine e dată prezenţa lui Dumnezeu. Şi Dumnezeu e prezent 
continuu ca Cel ce a dat şi dă omului sinea lui în grija proprie, ca Cel în faţa 
Căruia trebuie să răspundă de sine în veci. Dumnezeu îşi arată El însuşi grija 
de om, chiar prin om, căruia i-a dat grija de sine ca răspundere faţă de El. In 
aceasta se arată şi autoritatea lui Dumnezeu, dar şi importanţa acordată de El 
omului în mod îndoit: prin grija dată chiar omului de sine şi prin valoarea ce 
se acordă astfel existenţei lui, ca să nu mai vorbim de faptul că Dumnezeu însuşi 
arată prin aceasta grija de om, ca de o existenţă importantă. Dacă Dumnezeu 
nu i-ar fi dat şi omului grija de sine, l-ar trata pe om ca pe un obiect, cel mult 
ca pe un giuvaer preţios, dar lipsit de libertate, deci de o proprie demnitate. 

Astfel, eu fiind îndoit spre mine, sunt îndoit în faţa şi din porunca unui for 
suprem. Acest for mă face să stau întors spre mine, prin care-L văd însă şi pe El. 
Acest for îmi face posibilă conştiinţa serioasă despre mine, ca implicând în existenţa 
mea pe Dumnezeu, sau îmi face posibilă viaţa conştientă încărcată de răspunderea 
faţă de Dumnezeu. „Con-ştiinţa" e nu numai ştiinţa mea ca subiect cunoscător izolat, 
despre mine ca eu cunoscut, ci şi o ştiinţă a mea despre mine în faţa forului superior 
Care m-a încredinţat pe mine mie însumi, arătând că vrea să poarte grijă de mine prin 
mine însumi în care e prezent. Aceasta e o dualitate mai reală decât dualitatea rezultată 
din îndoirea mea spre mine. Dumnezeu îmi dă, prin aceasta, totodată o mai mare 
putere de a mă îngriji de mine. Dar îmi dă şi cinstea de a se bucura de preţuirea pe 
care o acordă legăturii mele cu El şi adevăratei mele dezvoltări. 

Omul nu se poate sustrage de sub autoritatea acestui for. Valoarea sa se 
împacă cu puterea ce i-o dă autoritatea acestui for. Dacă s-ar putea sustrage de 

acea autoritate, ar fi golit de răspundere şi, deci, şi de puterea care susţine 
seriozitatea lui în conştiinţa de sine. Iar un om lipsit de sentimentul răspunderii 
de sme nu mai e om, ci sau animal sau criminal fără scrupule. Astfel, omul se 

aţine ca om şi se dezvoltă ca om atât prin Dumnezeu cât şi prin sine însuşi. 
Uneori, omul vrea să se considere răspunzător nu în faţa forului conştient 

supremă autoritate de care depinde totul în mod absolut, ci în faţa unui for 

din lume, de autoritate relativă: societate, neam, patrie, familie, natură. Dar omul 

poate să se scuze în conştiinţa sa de neîmplinirea răspunderii în faţa oricăreia 

din acestea, contestându-i pe drept cuvânt autoritatea absolută. O dovadă despre 

aceasta este faptul că poate alege pe una sau pe alta din ele, ca for în faţa căruia 

să răspundă, sau îşi poate scuza neîmplinirea răspunderii în faţa uneia cu 

împlinirea răspunderii în faţa alteia. De fapt, omul răspunde şi în faţa acestora. 

Dar aceasta e mai mult o răspundere pentru ele decât o răspundere în faţa lor. 

Căci, pe de altă parte, răspunde pentru ele şi de ele în faţa unui for superior 

tuturor, deci suprem. Fiindcă e dator să facă şi el ceva pentru ele. Şi aceasta 

înseamnă că poate face ceva pentru ele, sau că ele au nevoie de o anumită 

lucrare a lui. Deci, într-un fel depind şi ele de om, nu au un caracter absolut, 

nu au toată puterea în ele. De aceea trebuie să şi răspundă unui for superior 

pentru împlinirea datoriilor lui faţă de ele. Şi numai El îi dă puterea să răspundă 

cu adevărat pentru ele sau pentru dreapta lor propăşire. Desigur, propăşirea lui 

depinde de ele, dar nu numai de ele, ci şi de el şi mai ales de Dumnezeu. 

Deci, orice răspundere a omului faţă de altă realitate din lume e în acelaşi 
timp o răspundere pentru ea în faţa unui for suprem, care n-are nevoie pentru 
existenţa şi desăvârşirea lui de împlinirile omului. Omul nu are o răspundere şi 
pentru acel for, ci numai faţă de el. 

Accentuăm că în împlinirea răspunderii pentru acele corpuri şi instituţii 
sociale este implicată împlinirea răspunderii omului pentru sine, cum e implicată 
răspunderea pentru sine în împlinirea răspunderii pentru alţii. Căci de ea depinde 
viaţa dreaptă a altor semeni ai săi, dar şi a sa, pe lângă faptul că el însuşi 
înaintează în desăvârşire, răspunzând pentru acele instituţii şi implicit pentru 
oamenii care vieţuiesc în cadrul lor. Dar de nici una din ele nu depinde existenţa 
sa eternă, cum depinde de forul absolut. 

In Apocalipsă, se vorbeşte cu insistenţă despre fericirea ce o vor primi 
neamurile, ca atare, în împărăţia lui Dumnezeu (XX, 24-25; XXII, 22). Aceasta 
înseamnă că, în mod deosebit, cel aparţinător unui neam are răspunderea pentru 
neamul său în faţa lui Dumnezeu, ca să ajungă el însuşi la acea fericire dăruită 
de El, dar şi că el se va bucura de ea în cadrul neamului său. El trebuie să aibă 
grijă să se pregătească pentru împărăţia cerurilor, pentru că prin aceasta are grijă 
de atâţia oameni apropiaţi lui, care constituie împreună cu el neamul său; şi 
pentru că de ambianţa ce s-a creat în neamul său, la a cărei formare are şi el 
un rol, depinde mântuirea sau pierderea atâtor semeni ai săi şi a sa însuşi. Eu 
nu mă pot deci dezinteresa^ de neamul meu. Dar veşnicia membrilor lui nu o 
asigură decât Dumnezeu. însăşi responsabilitatea în faţa lui Dumnezeu îmi 
impune grija de el. Dacă omul n-ar aparţine unui neam, n-ar avea o limbă în 
care aude de mic solia lui Dumnezeu şi în care o comunică şi el altora, din grija 

sa pentru ei. Iar dacă nu are răspunderea pentru neam în faţa lui Dumnezeu, nu 
crede în eternitatea membrilor lui şi nu are toată grija de el. 

Dar din cele de mai sus rezultă că omul nu e răspunzător numai pentru 
alţii, ci şi pentru sine; nici numai pentru sine, ci şi pentru alţii. El trebuie să 
aibă grijă nu numai de alţii, ci şi de sine, căci dacă n-ar avea grijă de viaţa sa 
în vederea mântuirii sale, nu s-ar simţi îndemnat să lucreze nici pentru mântuirea 
semenilor săi. Această grijă de sine nu e o grijă egoistă. în această grijă de sine 
e implicată grija de alţii. El trebuie să aibă grijă de sine pentru a se desăvârşi 
prin grija de alţii. Trebuie să se facă pe sine un model-focar al grijii de alţii. 
El trebuie să fie răspunzător şi de sine în faţa lui Dumnezeu, pentru că e făptura 
Lui şi pentru că ceea ce face cu sine iradiază asupra altora. De aceea, grija de 
sine şi-o împlineşte având grijă de alţii. Mai e de observat că în răspunderea 
pentru corpuri şi instituţii sociale se arată că omul nu e răspunzător numai pentru 
omul cu care e în relaţie directă de eu - tu, ci şi împreună cu tu al său pentru 
oricare el de care ştiu sau vor şti amândoi. Mai mult chiar, în relaţia mea directă 
cu tine, fiecare din noi doi trezeşte responsabilitatea celuilalt pentru un al treilea, 
care e departe de criticarea şi batjocorirea aceluia. De aceea, în general, doi inşi 
sau mai mulţi vorbesc de altul care nu e de faţă, sau de alţii. Aceasta arată că 
din fiecare tu cu care stau de vorbă sau din mine care vorbesc cu tine îmi 
vorbeşte forul personal suprem pentru el Se manifestă aci răspunderea noastră 
comună pentru ei. Omul e o fiinţă permanent şi profund răspunzătoare, pentru 
că e permanent şi profund solicitată. Şi numai un alt eu mă poate solicita. Iar 
prin el în mod necondiţionat Dumnezeu, ca subiect suprem. Trebuie să. existe 
de fapt în faţa eului propriu un Tu sau El suprem care îmi trimite printr-un tu 
sau prin mulţi ei concreţi solicitarea Lui pentru aceştia. Numai o persoană poate 
solicita pe alta şi poate răspunde solicitărilor ei. 

Răspunderea aceasta pentru el o trăiesc însă şi când sunt singur. Aceasta 
arată că şi din el îmi vorbeşte forul suprem, solicitându-mă. Această răspundere 
pentru al treilea în faţa forului suprem o trăiesc însă, mai ales, când îl ştiu având 
nevoie de ajutorul meu. Dar o trăiesc şi în datoria de a nu ispiti la rele prin 
pilda vieţii mele pe toţi cei ce sunt în jurul meu sau care pot cunoaşte viaţa 
mea. Răspunderea faţă de el multiplicat îmi este intensificată când unul sau altul 
din ei mi-a fost cândva un tu şi când îl ştiu într-o situaţie grea. Dar aceasta mă 
obligă să nu aştept numai ca aceia să-mi devină întâmplător un tu, ci trebuie să 
caut prilejul să mi-1 fac un tu, ca să-i aud şi să-i simt direct nevoile şi solicitările. 
Deci, să-1 vizitez, să alerg la el, când îl ştiu într-o situaţie în care are nevoie de 
mine, sau să-i transmit printr-un tu actual iubirea mea. Iisus ne-a spus că mai 
ales prin cel aflat într-o greutate ne vorbeşte El sau ne solicită, trezindu-ne 
răspunderea, şi ne-a cerut ca pe acela să ni-1 facem un tu, sau să ne fi făcut un 
tu din cât mai" mulţi oameni ce trăiesc în apropiere de noi, ca să trăim mai viu 
şi mai intens răspunderea faţă de El prin el, când ajunge în greutăţi. 

Accentuăm că semenul nostru ni-1 face transparent pe Iisus, Dumnezeu cel 
întrupat, ca solicitant, mai ales în neputinţele, în greutăţile lui. Orice om ni-1 
face transparent pe Dumnezeu, pe de o parte, prin graniţa ce ne-o pune, 
arătându-ne că nu putem trece peste el, deci şi că nu suntem singuri, dar, pe de 
alta, prin insuficienţele lui, care ne arată că nu e prin el, ci prin Dumnezeu şi 

ne e dat în această situaţie în mod deosebit în grija noastră, manifestându-se 
chiar în aceasta grija Lui de a-i remedia insuficienţele, dar şi voinţa de a înmuia 
învârtoşarea noastră prin punerea în faţa noastră a greutăţilor aceluia. 

De aceea Dumnezeu însuşi S-a făcut nu numai seamăn al nostru, în general, 
ci un seamăn sărman. Ni s-a arătat însă şi puternic, dar puternic prin Duh, nu 
prin cele materiale şi sociale, dar şi sărman purtător al neputinţelor noastre, ca 
să ne trezească prin amândouă acestea simţirea, impunându-ne, ca Dumnezeu, 
răspunderea pentru omul dat şi în grija noastră nu numai pentru ajutorarea lui, 
ci şi pentru mântuirea noastră. 

Faptul că Fiul lui Dumnezeu S-a făcut sărman ca să ne trezească răspunderea 
faţă de alţii, ne arată că şi atunci când ne întâlnim ca unii ce nu avem nevoie 
să ne ajutăm material sau social, suntem datori să simţim solicitarea Lui prin 
nevoia spirituală, poate inconştientă, a celorlalţi ca să ne trezim răspunderea faţă 
de El. Numai aşa ne exercităm răspunderea pentru mântuirea altora şi ne putem 
face şi în această situaţie transparent pe Dumnezeu Cel întrupat unul altuia, 
arătându-ne adevărata limită a noastră, o dată cu nevoia unuia de altul, şi prezenţa 
întăritoare şi poruncitoare a lui Dumnezeu, Care S-a făcut om spre mântuirea 
noastră. Dumnezeu lucrează, cel mai des, asupra omului prin alt om. 

Astfel, fiecare om trebuie să răspundă de sine în faţa forului suprem, întrucât 
răspunde şi pentru alţii; Omul trăieşte prin aceasta într-un cadru întreit, în care 
fiecare membru are existenţă deplin reală: eu-tu, el Iar deasupra acestui cadru 
şi transparent prin el îl trăieşte pe Dumnezeu. 

Aceasta înseamnă că forul suprem m-a dat nu numai pe mine în grija mea, ci şi 
pe ceilalţi, urmând să mă solicite fie ei înşişi, fie El prin ei. Eu sunt legat de semenii 
mei prin forul suprem, sau prin semenii mei sunt legat de forul suprem. 

în conştiinţa de mine şi în răspunderea mea pentru mine e implicată astfel 
răspunderea mea pentru seamănul meu în faţa forului suprem. Acest for mă 
uneşte cu acela prin autoritatea exercitată asupra mea în favoarea aceluia, prin 
solicitarea mea de către El prin acela, prin grija Lui faţă de noi în comun. El 
întinde şi adânceşte prin aceasta lumina Lui în noi şi între noi, prin solicitarea 
ce mi-o adresează prin altul şi prin răspunderea faţă de acela, ce mi-o trezeşte 
prin această solicitare. Dacă omul n-ar trăi răspunderea faţă de sine, n-ar trăi 
nici răspunderea pentru alţii. Dar şi invers. Sunt răspunzător de calitatea mea 
de fiinţă răspunzătoare pentru alţii. Dar celălalt nu poate fi forul care să întreţină 
în mine răspunderea absolută pentru el, o dată ce are nevoie de mine. Nici eu 
însumi nu-mi pot impune răspunderea pentru mine şi pentru altul, nici altul 
nu-mi poate impune ca ultimul for răspunderea pentru el sau pentru mine. Chiar 
în răspunderea pentru mine, în dedublarea răspunzătoare ce o trăiesc, se arată 
că eu nu pot trăi această dedublare răspunzătoare, decât pentru că stau prin 
conştiinţă în faţa lui Dumnezeu. Şi chiar faptul că sunt răspunzător de sinea mea 
arată că sinea mea nu mi-am dat-o eu. Văd prin ea pe Dumnezeu. Iar faptul că 
sunt răspunzător pentru alţii arată că nu numai eu îmi sunt dat de Dumnezeu, 
ci şi ceilalţi îmi sunt daţi de El şi El îmi cere şi mie să am grijă de ei. Forul 
suprem 1-a dat pe fiecare, prin creaţie, în grija sa şi pe unii în grija altora în 
mod reciproc. Dar faptul că această răspundere e o răspundere în faţa Lui arată 

că nu prin grija sa exclusivă omul poate procura mântuirea sa şi a altora. El 
trebuie să-şi manifeste chiar şi în împlinirea răspunderii sale toată smerenia sa. 
în dedublarea omului e implicată realitatea legăturii lui cu alţii, dar mai presus 
de toate cu Dumnezeu. Omul poate zice tu altuia, pentru că îşi poate zice tu sieşi, fără 
ca acest tu al său să aibă realitatea lui tu al altuia. Numai pentru că exista un altul îşi 
poate zice tu sieşi: sau legătura strânsă cu tu al altuia îşi are baza în dedublarea între 
eul cunoscător şi eul cunoscut sau în răspunderea omului de sine însuşi. Dar fără forul 
suprem n-ar fi posibilă nici dedublarea interioară, nici doimea interpersonală. Peste 

tot omul e în atârnare de al Treilea, ca Absolut personal 

Nici o voinţă nu mă poate scoate din conştiinţa răspunderii, decât raderea 
totală din umanitate printr-o accentuată superficialitate. Aceasta înseamnă că 
nimic nu mă poate rupe total, câtă vreme sunt cu adevărat om, de cel de care 
răspund şi de Cel în faţa căruia răspund. Omul poate ajunge singur, dar într-o 
singurătate chinuită de neputinţa de a uita de cei de care face totul să uite, sau 
să-i depărteze cât mai mult de sine prin dispreţ prin amintirea răului ce i l-au 
făcut, prin egoismul exagerat. Omul poate încerca să-1 considere ca pe al Treilea 
suprem pe un semen, sau o instituţie, sau colectivitatea umană. Dar nimic din 
planul pământesc nu-1 poate despovăra de răspunderea cu adevărat necondiţionată 
în faţa forului suprem, sau a lui Dumnezeu. în singurătatea sa reală sau voită, 
el nu poate scăpa, cel puţin în anumite clipe, de simţirea prezenţei lui Dumnezeu 
şi de un anumit răspuns pe care trebuie să-1 dea Lui. 

Dar din faptul că forul suprem ne-a creat împreună cu alţii sau Dumnezeu 
ne-a legat prin aceasta pe unii cu alţii prin mijlocirea solicitării şi răspunderii, 
şi că de respectarea acestei legături depinde rămânerea fiecărei persoane în 
umanitate, rezultă că fiecare are o valoare eternă pentru alte persoane. Dar aceasta 
înseamnă că o persoană are răspunderea pentru alte persoane cunoscute şi după 
trecerea lor din viaţa pământească. De aceea nu le poate uita nici atunci. Eu 
trebuie să mă rog deci pentru ele. Numai aşa rămân eu însumi în mod real în 
umanitate. Numai aşa păstrez nădejdea de a rămâne etern şi fericit în umanitate. 
O dată cu aceasta trebuie să regret neîncetat lipsa de grijă arătată persoanelor 
cu care am fost în legătură şi au trecut din viaţa aceasta. Sf. Varsanufie afirmă 
că nu se poate înfăţişa nimeni în faţa lui Dumnezeu, fără cei care i-au cerut 
rugăciunile şi sfaturile folositoare mântuirii, cât au fost în viaţă. Dumnezeu mă 
va întreba pentru fiecare din cei cunoscuţi, dacă mi-am împlinit sau nu răspun- 
derea pentru ei. 

Faptul că omul se simte responsabil în faţa unui for suprem, având să 
răspundă o dată dacă şi-a împlinit datoriile sau nu, şi, în funcţie de aceasta, să 
aibă parte de nişte urmări veşnice, iar acest răspuns nu-1 dă în mod definitiv în 
viaţa aceasta, arată că va avea de dat acest răspuns după sfârşitul acestei vieţi 
şi după cum va fi aflat că şi-a împlinit datoriile lui sau nu, va primi atunci o 
viaţă eternă fericită sau chinuită. Aceasta e judecata din urmă. Atunci se va 
constata dacă a făcut pentru ceilalţi şi deci şi pentru sine ceea ce trebuia şi putea 
face pentru veşnica fericire a lor şi a sa. Responsabilitatea lui e aşa de mare 
pentru că de ea depinde nu felul vieţii pământeşti trecătoare, ci felul vieţii eterne 
a altora şi a sa. Răspunsul pozitiv sau negativ al fiecăruia va avea să fie verificat 
cu urmarea stării vrednice de fericire sau de osândă a sa şi a altora, stare la 

care a contribuit el prin împlinirea sau neîmplinirea datoriilor sale. De aceea, 
fiecare se va înfăţişa la judecata din urmă împreună cu toţi cei asupra cărora a 
putut exercita o influenţă bună sau rea. împlinirea sau neîmplinirea răspunderii 
noastre se va arăta şi în faptul că ne-am silit sau nu să trezim şi în cei cu care 
am avut întâlniri pe pământ, propria lor răspundere pentru ei şi pentru alţii în 
faţa lui Dumnezeu. 

Din cele spuse despre responsabilitatea care e sădită de Creatorul în firea 
omului rezultă două concluzii: 

a) Cu cât sporeşte omul în credinţa în forul conştient suprem, şi în conştiinţa 
valorii eterne a sa şi a semenilor săi, cu atât sporeşte în depăşirea egoismului 
dornic de satisfacţii trecătoare şi cu atât devine mai conştient de responsabilitatea 
sa pentru alţii şi face eforturi mai mari pentru a împlini îndatoririle ce i se impun 
de ea în fiecare împrejurare. 

b) Nici un om nu poate socoti că a ajuns sau că va putea ajunge prin el 
însuşi la desăvârşita împlinire a îndatoririlor răspunderii sale, dar umanitatea e 
chemată spre acest capăt. Ea trebuie să fi ajuns la acest capăt într-o realizare 
concretă a ei, prin Dumnezeu. De aceea S-a făcut ipostasul Fiului lui Dumnezeu 
om, pentru ca în El umanitatea să-şi împlinească desăvârşit răspunderea ei şi să 
ne arate tuturor aceasta prin pilda vieţii şi prin jertfa totală şi prea curată pentru 
noi în faţa lui Dumnezeu. Numai în unire cu El pot oamenii să urce la treapta 
unei cât mai înalte împliniri a răspunderii lor. Fără această împlinire, de către 
Fiul lui Dumnezeu făcut om, a deplinei răspunderi umane şi cu ajutorul ei şi în 
unire cu ea a răspunderii umanităţii în general, conştiinţa acestei responsabilităţi 
necondiţionate şi a cerinţei ei după împlinirea desăvârşită ar fi contrară firii 
omeneşti şi n-ar fi o greşeală de a nu o lua în serios. 

Dar nu se poate vorbi despre responsabilitate fără să se vorbească despre 
libertate. Dacă omul n-ar fi liber, n-ar fi responsabil. Iar dacă n-ar fi o fiinţă 
responsabilă, n-ar fi dotat cu libertate. Există o strânsă legătură între respon- 
sabilitate şi libertate. Adeseori se vorbeşte de libertatea omului ca de o însuşire 
nelegată de nici o condiţie ca scop şi de nici o precondiţie cu caracter de cauză. 
Jakob Bohme consideră pe om ca pe cel ce-şi scoate libertatea lui din nimic sau 
o consideră pe ea însăşi ca ieşind din nimic. Poate prin aceasta înţelege că ea 
e un produs al voinţei omului. 

De fapt, omul e adus la existenţă dotat cu libertate. Deci nu şi-o dă el. Dar 
libertatea cu care e adus la existenţă nu e ca un bun pe care-1 constată fiinţând 
sau funcţionând de la sine, cum fiinţează şi funcţionează trupul sau sufletul. 
Libertatea e dată omului ca o însuşire pe care trebuie să o primească şi să o 
folosească el însuşi cu voia lui. El e liber nu numai întrucât 1-a făcut Dumnezeu 
liber, ci întrucât vrea şi el să fie liber. Căci depinde de el modul folosirii libertăţii 
şi întărirea în libertate. Iar această capacitate e atât de importantă, încât fără ea 
omul n-ar fi liber. Astfel, libertatea e, pe de o parte, dată omului, pe de alta, e 
actualizată şi întărită de el. Iar libertatea se arată în toată lucrarea şi fiinţa lui. 
Omul e liber întrucât nu lucrează şi nu-şi păstrează existenţa pământească decât 
dacă voieşte el şi cum voieşte el. El poate aproba, prin aceasta, sau refuza tot 
ce i-a dat Dumnezeu sau ceea ce îi propune Dumnezeu ca să facă din sine. în 

faptul că omul e liber se arată nu numai că libertatea e darul lui Dumnezeu, ci 
şi că e actualizată de voinţa lui. 

Fără îndoială, Dumnezeu i-a dat omului darul libertăţii, ca să fie folosit cu 
voinţa lui în conformitate cu responsabilitatea ce i s-a dat şi ea pentru sine şi 
pentru alţii în faţa lui Dumnezeu. Dar precum împlinirea răspunderii aşa şi 
întărirea libertăţii o câştigăm în faţa lui Dumnezeu. Dar acest dar, deci şi 
capacitatea de a face uz de el, nu i se ia omului nici când nu face uz de el spre 
împlinirea responsabilităţii lui. însă, în acest caz, libertatea ce i s-a dat n-ar fi 
o adevărată libertate şi împlinirea responsabilităţii nu s-ar realiza, fiindcă omul 
n-ar fi, propriu-zis, responsabil şi liber. 

Omul e lăsat cu darul libertăţii şi cu putinţa de a face uz de el cum voieşte, 
deci şi contrar responsabilităţii lui, însă are în sine oricând potenţa împlinirii 
responsabilităţii şi a întăririi libertăţii lui. 

S-a remarcat de unii, cum am spus, că omul refuză uneori să-şi lege 
libertatea de condiţia împlinirii responsabilităţii lui, pentru că aceasta i se pare 
o restrângere sau o diminuare a libertăţii. Şi el preferă uneori, din acest motiv, 
afirmarea libertăţii pentru ea însăşi, A nelegată de nici un scop, de nici o respon- 
sabilitate în faţa unui for superior. în libertatea lui socoteşte ca are mijlocul de 
a nu recunoaşte pe nimeni superior lui, de a fi absolut independent. Vrea să fie 
el însuşi forul suprem al vieţii lui, să fie ca Dumnezeu. Poate şi în acest sens 
spune Jakob Bohme că omul îşi scoate libertatea din nimic sau nu vrea să şi-o 
întemeieze pe nimic. 

Şi Dumnezeu îl lasă pe om în libertatea lui, deci şi în existenţă, chiar când 
se socoteşte ca aboslut independent şi-şi manifestă libertatea, arătând aceasta. 

Dumnezeu nu vrea să priveze pe om de libertate nici în acest caz. Căci 
privându-1 de libertate, în acest caz, sau de existenţa care foloseşte libertatea în 
acest mod, l-ar priva de calitatea de om sau ar considera existenţa omului 
depinzând de un unic mod de folosire a libertăţii lui. 

Dumnezeu îi lasă existenţa chiar în folosirea libertăţii într-un mod contrar 
responsabilităţii faţă de El, ca să-1 arate pe om, în aceasta, ca un chip real al Său. 

Dar în acest caz, chipul dumnezeiesc al omului se strâmbă. Omul îşi trăieşte 
caracterul absolut ca chip al lui Dumnezeu, dar într-un mod strâmbat. El trăieşte ca 
cel ce se socoteşte că are existenţa prin sine şi şi-o ţine prin sine. Dar şi atunci e lăsat 
să existe în veci, deci să trăiască într-un anumit fel eternitatea şi nemărginirea, dar o 
eternitate şi o nemărginire golită la extrem, ca o veşnicie sărăcită şi monotonă, până 
a simţi în acelaşi timp marginea cea mai îngustă a lui. 

Pentru a înţelege aceasta, trebuie să vedem mai întâi cum îşi poate trai 
omul libertatea unită cu responsabilitatea, fără ca libertatea lui să se îngusteze, 
ci procurându-i în acelaşi timp o bogăţie şi o adâncime mereu sporită de viaţă, 
pe care nu i-o poate procura libertatea fără responsabilitate 9 . 

Dumnezeu îl lasă pe om să-şi trăiască libertatea şi în cazul că nu o 
foloseşte unită cu responsabilitatea, dar tot aşa îl lasă să-şi trăiască libertatea 
în unire cu responsabilitatea, căci aceasta sporeşte şi adânceşte viaţa omului 
din Dumnezeu. Dumnezeu nu-i impune silnic omului împlinirea răspunderii. 
Ci îl cucereşte pentru împlinirea acesteia, coborându-se la nivelul celui ce-şi 
împlineşte el mai întâi răspunderea pentru om faţă de Dumnezeu în mod 

absolut benevol, ca să-1 umple pe om de iubire faţă de El şi să-1 îndemne 
din recunoştinţă la aceeaşi împlinire a răspunderii sale în mod liber. Aceasta 
a făcut-o Dumnezeu primind să Se facă om şi chiar să sufere moartea 
pentru om. El Se face slujitorul oamenilor ca ei să se facă, la rândul lor, 
în mod liber, slujitori ai Lui şi între ei, recunoscându-L ca mai mare prin 
împlinirea unei mai mari răspunderi şi în mod anticipat. Şi aşa le recomandă 
să facă şi între ei {Matei XX, 26-28). Sau dacă nu pot să vadă pe Fiul lui 
Dumnezeu făcut om împlinindu-Şi El mai întâi răspunderea pentru ei, 
experienţa relaţiilor între oameni, aşa cum le-a lăsat Dumnezeu, îi face să-şi 
dea seama că, de cele mai multe ori, premergând vreunul cu împlinirea 

responsabilităţii sale pentru altul, acela îi urmează pilda, cucerit de el. 

în tot cazul, nici Dumnezeu şi nici omul făcut de Dumnezeu după 
chipul Lui nu cere cuiva să-şi împlinească responsabilitatea faţă de el 
silindu-1 să renunţe la libertatea lui, ci făcându-1 să se simtă şi mai liber 



în împlinirea acestei responsabilităţi. 

Libertatea în împlinirea responsabilităţii pentru om faţă de Dumnezeu, 

din partea lui Dumnezeu făcut om (Hristos) sau a altor oameni, îl provoacă 

pe om să-şi împlinească şi el răspunderea sa în deplină libertate. Nici 

Dumnezeu, nici seamănul meu nu mă pune într-o situaţie inferioară, cerându-mi 

împlinirea responsabilităţii, când şi-o împlinesc între ei, ci Dumnezeu îmi 

dă pilda acestei împliniri anticipat, iar seamănul, dacă nu anticipat, în mod 

aproape sigur consecutiv, mă va face să simt cât de mult respectă libertatea 

mea în împlinirea răspunderii pentru mine. La baza împlinirii responsabilităţii 

şi a bucuriei de această împlinire stă de fapt iubirea. Şi prin ea se întăreşte 

iubirea. Dumnezeu, făcându-ne răspunzători şi liberi, ne-a făcut astfel ca să 

ne iubim, ca să ne putem arăta şi întări iubirea. Iar în iubire e libertate. 

Manifestarea libertăţii, legată de împlinirea responsabilităţii, creează astfel co- 
muniunea între Dumnezeu şi om, sau între om şi om, care, pe de o parte, îl bucură 
pe fiecare, pe de alta, îi face pe cei ce înaintează spre ea sau au realizat-o prin 
împlinirea responsabilităţii reciproce, să se simtă la fel de liberi sau să-şi arate reciproc 
respectul libertăţii. Manifestarea libertăţii, legată de împlinirea răspunderii reciproce, 
creează în Cel faţă de care şi în cel pentru care e împlinită o răspundere o cu atât mai 

îngustă iubire în libertate, făcându-1 să facă şi el la fel. 

Bucuria aceasta nu o are însă cel ce-şi afirmă libertatea nesocotind 

răspunderea faţă de alţii. El se dovedeşte, până la urmă, rob egoismului 

său şi închis în el însuşi. El e liber, dar închis undelor de viaţă ce-i vin 

din mulţumirea celorlalţi şi din pornirea lor de a-şi arăta această mulţumire 

prin acte deplin libere ale răspunsurilor lor. E o închisoare liber aleasă, dar 

e totuşi o închisoare. E libertatea sterilă, uscată, dispreţuitoare, care se mişcă 

liber în cuşca egoismului propriu, în cuşca nepăsării proprii de alţii şi a 

dispreţului de cei de afară, dar care e o cuşcă chinuitoare prin îngustimea 

şi prin existenţa monotonă în care îl face să trăiască pe cel ce s-a închis 

în ea. 

4. Omul, unitatea contrastelor suflet şi trup, 

capabil să înainteze la nesfârşit în cuprinderea 

şi transfigurarea tuturor prin unirea cu Dumnezeu 



Natura sau fiinţa omului este una, deşi e alcătuită din suflet şi trup. Iar 
această alcătuire a ei îi dă omului putinţa să unească în sine toată întinderea 
realităţii, de la Dumnezeu până la cele văzute. 

a) Sufletul nu e nici o clipă fără trup şi nici trupul fără suflet. Ele nu 
sunt contrarii prin fiinţă, ci întregitoare, deşi îşi pot deveni şi contrarii. în 
suflet sunt puterile formatoare ale trupului din materie şi lucrătoare prin el. 
El nu începe să existe decât împreună cu trupul. Prin puterile acestea sufletul 
înalţă materia, o ridică la treapta de mijloc a vieţii spirituale. Sufletul începe 
să prefacă materia în trup chiar de la conceperea omului. Chiar din acel 

moment omul e suflet şi trup. 

Sf. Grigorie de Nyssa afirmă această unitate în felul următor: „Precum în 

bobul de grâu sau în alta dintre seminţe, spunem că se cuprinde în potentă toată 

specia spicului... şi nici una din componentele ei nu spunem că se face mai 

înainte de firea seminţei, ci printr-o rânduială naturală oarecare se arată aflându-se 

potenţa lor în sămânţă neintroducându-se în ea altă fire, la fel socotim că şi 

sămânţa omenească are de la prima ivire a compoziţiei (existenţa ei) puterea 

firii, dar se extinde şi se arată printr-o dezvoltare naturală, înaintând spre 

deplinătate şi neadăugându-şi şi ceva din afară în mişcarea spre deplinătate. 

Astfel, nu e drept a zice că sufletul e înaintea trupului, nici că trupul e fără 

suflet, ci amândouă au un unic început, întemeiat după raţiunea mai înaltă, în 

voia primă a lui Dumnezeu, iar după a doua aflându-se în începutul facerii" 10 . 

Sf. Maxim Mărturisitorul afirmă şi el în mod categoric prezenţa sufletului 

în embrionul copilului, din prima clipă a formării lui, ca putere formatoare a 

lui. Copilul e, şi ca suflet, copil al unui tată şi al unei mame. Adresându-se celor 

ce afirmau, urmând lui Origen, că sufletul vine ulterior într-un embrion conceput, 

Sf. Maxim spune: „Orice fel de viaţă aţi admite că are sămânţa la zămislire, ar 

trebui să o socotiţi ca proprietate a unui suflet care formează deosebirea 

constitutivă a fiinţei respective de cele care nu sunt ca ea. Iar dacă împinşi de 

forţa adevărului, trebuie să recunoaşteţi că embrionul are şi el suflet, se cuvine 

şi sunteţi datori să spuneţi voi înşivă ce şi cum este acesta şi cum poate fi înţeles 

şi numit. Dacă afirmaţi că e numai suflet nutritiv şi cauzator de creştere, adică 

numai ca al unei plante şi nu ca al omului, în baza acestui cuvânt, trupul va fi 

după voi ceea ce e hrănit şi făcut să crească. Dar oricât de mult aş cugeta, nu 

înţeleg cum poate fi omul tată al plantei, care nu are după fire câtuşi de puţin 

existenţa de la om. Iar dacă atribuiţi omului numai sufletul înzestrat cu puterea 

senzaţiei, embrionul va fi recunoscut la zămislire, desigur, ca având suflet de 

cal sau de bou sau de alte animale de uscat sau de aer şi, după voi, omul n-ar 

mai fi, după fire, tată al omului la începutul formării lui, ci, precum am zis, al 

oarecărei plante sau al vreunui animal din cele de pe pământ. Şi ce va fi mai 

absurd şi mai nebunesc decât aceasta?" 11 

Că embrionul are de la început şi sufletul raţional în el se vede şi din faptul 
că conceperea copilului e şi temeiul unei transcenderi continue a ambilor părinţi 
în grija conştientă, serioasă pentru copil, întărită cu deosebire din clipa în care 
ştiu că el s-a conceput. Ei îşi trăiesc astfel continuu răspunderea reciprocă pentru 
copil, ca faţă de un om întreg. 

Afirmând atât conceperea simultană a copilului ca om întreg, deci rolul 
părinţilor în aceasta, cât şi cauza chipului noului om în actul preştiinţei şi lucrării 
lui Dumnezeu, Sf. Maxim spune: „Căci a susţine că nu coexistă de la prima 
constituire a celor existente determinantele proprii ale subzistenţei lor conform 
diferenţei naturale neschimbate, înseamnă a amesteca între toate cele şi a afirma 
că nici una dintre existenţe nu este în chip propriu ceea ce este şi se numeşte. 
Iar răul şi mai mare e că această afirmare implică în chip vădit cea mai mare 
calomnie la adresa înţelepciunii şi a puterii dumnezeieşti. Căci, dacă toate cele 
ce sunt în orice fel au deplinătatea în raţiunea proprie dinainte de facerea lor, 
după prestanţa lui Dumnezeu, e vădit că încă din clipa în care încep să existe 
sau sunt aduse la existenţă, conform raţiunilor lor, vor avea în chip neştirbit 
deplinătatea în act. Căci, dacă făpturile au, după preştiinţă, deplinătatea de mai 
înainte, iar când sunt aduse la existenţă şi sunt făcute, nedeplinătatea, sau cele 
făcute nu sunt preştiute, ci sunt altele în loc de acestea, sau ele ar fi semnul 
unei slăbiciuni vădite şi clare a Făcătorului, care nu poate înfăţişa în chip deplin 
prin facere, în act, ceea ce este după fiinţă existenţa preştiută". 

Contribuţia părinţilor la aducerea unui om nou la existenţă poate fi văzută 
întemeiată în cuvântul Mântuitorului, Care zice despre omul întreg că e trup 
(purtat de suflet) născut din trup (din trupurile purtătoare de suflet ale părinţilor): 
„Tot ce se naşte din trup, trup este" (Ioan III, 5). La fel se zice în Psalmul L, 
6 despre omul întreg. „In păcate m-a născut maica mea". Pentru lucrarea lui 
Dumnezeu se pot invoca locurile: „Cel ce a sădit în deosebi sufletele lor" (Ps. 
XII, 15) şi „Cel ce zideşte duhul omului în el" (Zah. XII, 1). 

Potrivit acestor locuri, sufletul e considerat atât născut din părinţi cât şi 
creat de Dumnezeu. El ar fi rezultatul unei conlucrări a lui Dumnezeu cu părinţii. 
De fapt, chiar când spune că trupul e născut din părinţi, trupul fiind însufleţit 
de puterile vitale şi senzoriale şi organizat ca organ al funcţiilor conştiente ale 
sufletului care vine de la Dumnezeu, se poate socoti că această coloraborare 
între părinţi şi Dumnezeu se extinde nu numai asupra sufletului ci şi asupra 
trupului. Căci trupul fără funcţiile vitale, senzoriale şi raţionale ale sufletului, 
ce vin de la Dumnezeu nu e trup viu. Deci, chiar la conceperea trupului lucrează 
şi sufletul creat, precum pentru apariţia sufletului cu funcţiile lui vitale, senzoriale 
şi raţionale e necesară conceperea trupului prin unirea părinţilor. Omul întreg e 
adus pe lume şi de părinţi şi de Dumnezeu, dar puterea fundamentală lucrătoare 
e a lui Dumnezeu. 

Trupurile părinţilor ce se unesc transmit, pe de altă parte, raţionalitatea lor 
unită, susţinută de funcţiile vitale, senzoriale şi raţionale ale sufletului lor, sau 
chiar de sufletele lor întregi, trupului ce se concepe. Dar la formarea lui sunt 
active în mod copleşitor funcţiile vitale, senzoriale şi spirituale ale noului suflet 
creat de Dumnezeu şi însuşi acest suflet în întregimea lui. 

Lucrarea lui Dumnezeu se vede în pecetea unicităţii ce se imprimă chiar 
de la conceperea fiecărui om adus pe lume. Iar unicitatea care distinge pe orice 
om de părinţi sau de sinteza lor trupească şi sufletească, ca şi de orice alt om, 
e una cu relaţia unică în care se află fiecare om cu Dumnezeu. Prin ea fiecare 
om e realizat ca partener distinct al dialogului cu Dumnezeu. 

H, Andrutsos în dogmatica" sa (trad. rom. p. 146-8) arătând dificultăţile 
legate de fiecare din cele două teorii, nu s-a decis pentru una din ele luată 
separat: transplantarea sufletului din părinţi, pornind eventual de la Adam şi 
Eva, în care ar fi fost date virtual toate sufletele, şi creaţionismul. 

In ceea ce priveşte păcatul strămoşesc, el socoteşte că amândouă fac dificilă, 
fie luate separat, fie împreună, moştenirea acestui păcat din părinţii creştini, 
curăţiţi de acest păcat la Botez. El nu admite explicarea locului de la Romani 
V, 12 prin „întru care toţi au păcătuit". O oarecare explicaţie ar putea fi 
următoarea: păcatul primilor oameni s-a prelungit în firea omenească, asupra 
urmaşilor. Din el trebuie să iasă fiecare om în mod personal prin alipirea la 
Hristos. Părinţii creştini au ieşit personal din acest păcat prin botezul lor. Dar 
întrucât ei poartă nu o fire închisă în ei înşişi, ruptă de firea umană generală, 
în existenţa lor personală au ieşit din acest păcat, dar în firea generală a tuturor, 
cu care sunt în legătură, păcatul acesta a rămas şi din el trebuie să iasă orice 
om venit la existenţă personală, prin hotărârea lui proprie. S-ar putea spune că, 
în ceea ce se uneşte din părinţi, păcatul acesta intră ca printr-o uşă din firea 
omenească generală, pentru că ceea ce se uneşte din ei nu-i reprezintă atât pe 
ei, ci natura generală, deci şi a oamenilor viitori. Când persoanele cuprinse ca 
virtualităţi în această fire sunt aduse la existenţă actuală ca persoane, ele trebuie 
să se hotărască pentru ieşirea din păcatul firii generale. Ele trebuie să intre în 
mod personal în relaţie cu Dumnezeu, oferită de El prin suflarea Duhului la 
Botez, aşa cum au intrat în această relaţie părinţii lor la Botez, primind din nou 
suflarea Duhului Sfânt, asemenea lui Adam la crearea lui. 

Deci, dacă în naşterea omului născut din părinţi e activă şi lucrarea lui 
Dumnezeu, această lucrare nu e una cu suflarea Duhului Sfânt, ci atunci 
Dumnezeu face numai să vină la existenţă o persoană originală din potentele 
încă nepersonalizate ale firii omeneşti. Aceasta, după ce se va actualiza ca 
persoană, va trebui să intre şi prin voia acestei persoane în relaţie cu Dumnezeu 
prin Botez, primind suflarea Duhului Sfânt. Dacă n-ar fi fost, în prealabil, adusă 
din ea la existenţă de Dumnezeu o altă persoană n-ar putea să ia această hotărâre, 
ca persoană, după aceea. Astfel se unesc aceste două momente în personalizarea 
omului: crearea lui ca persoană prin Dumnezeu, la naştere, şi împlinirea acestei 
calităţi a lui prin acceptarea dialogului cu Dumnezeu de către el însuşi, prin 
aderarea la Hristos în Botez. Lucrarea lui Dumnezeu în aducerea unui nou om 
la existenţă se arată în întemeierea lui ca persoană sau ca partener al dialogului 
cu Sine. Dar omul născut trebuie să se decidă şi el pentru această calitate. Prin 
aceasta se uneşte cu Hristos, Care a unit pe noul om cu Sine, în calitatea de 
partener neezitant al dialogului cu Dumnezeu, având ca ipostas al umanităţii 
chiar pe Dumnezeu Cuvântul. Prin aceasta, Hristos extinde asupra noului născut 
şi pe Duhul Lui cel Sfânt prin suflare, ca pe un Duh de Fiu. Aceasta se întâmplă 

cu omul la Botez. El intră prin aceasta ca partener chiar în dialogul Treimii şi 
o dată cu aceasta reface dialogul cu semenii săi, membri ai Bisericii, în Hristos. 
în general vorbind, omul ce se concepe nu e numai o sinteză a trupurilor 
şi sufletelor părinţilor sau a unora din puterile aflate în ele. Trupul nou ce 
se formează, potrivit sufletului existent de la început în el, are şi el o 
unicitate, datorită sufletului nou al lui. în aceasta se arată puterea creatoare 
a lui Dumnezeu, a Cărui imaginaţie e atât de bogată, încât nu e silită să 
se repete în crearea de noi oameni. Căci în fiecare, Dumnezeu a pus pecetea 
unei valori eterne unice. Fiecare persoana dă ceva nou celorlalte în eternitate, 
pentru că niciodată nu se poate comunica în întregime taina ei de origine 
divină şi nu se poate contopi cu altă persoană. Toate persoanele umane se 
îmbogăţesc în eternitate prin toate persoanele. Unicitatea fiecărei persoane, 
dar şi nevoia fiecăreia de celelalte, condamnă atât separatismul individualist, 
cât şi încercarea de uniformizare sau de contopire a lor în masă. în unicitatea 
fiecărei persoane şi în necesitatea eternă a comuniunii între ele se manifestă 

în alt fel bogăţia spirituală infinită a lui Dumnezeu. 

Fiecare suflet vine de la Dumnezeu, dar e şi într-o legătură cu părinţii 
din care se naşte omul al cărui suflet este, iar trupul lui este influenţat de 
sufletul care-1 organizează, precum şi viceversa. Dumnezeu n-a voit să aducă 
un om nou la existenţă fără colaborarea părinţilor, fără ca omul nou să nu 
fie în legături cu alţi oameni de la începutul formării lui, legături care sunt 
simţite de părinţi ca legături de iubire de la început, iar de noul om din 
primul moment al apariţiei conştiinţei sale. Dar legăturile acestea contribuie 
şi ele la unicitatea lui. Fiecare om se determină ca persoană unică şi prin 
relaţii deosebite în care se află de la început cu alţi părinţi, cu alţi oameni 
din jurul lor, în alte împrejurări ale vieţii lui. 

Fiecărei persoane i se transmite această unicitate şi prin unicitatea trupului, 
dar şi a sufletului deosebit de către o altă mamă, în alte împrejurări ale vieţii 
ei, apoi prin toată căldura din timpul creşterii ei. Căldura unei legături deosebite 
i se transmite în mod deosebit pruncului şi prin tatăl său prin comunitatea 
deosebită a părinţilor, uniţi în iubirea faţă de el. 

Persoana nu e adusă pe lume de Dumnezeu în mod izolat, ca o realizare 
uniformă, abstractă, separată a naturii umane. Ea e adusă pe lume în contextul 
complex al legăturilor de iubire şi de grijă ale altor persoane faţă de ea, ale unor 
persoane deosebite de altele. 

In general, în faptul că sufletul şi trupul alcătuiesc o unică fiinţă, se arată 
că omul nu e numai material. Trupul lui e materie organizată şi înălţată spiritual, 
străbătută şi făcută organism complex al spiritului, iar în spirit sunt toate puterile 
care organizează şi care se manifestă prin trup. Dacă omul ar fi numai materie, 
cum s-ar reţine în conştiinţa sau în memoria omului, ca depozit statornic actualizat 
sau potenţial, toate cele întâmplate cu el? Spiritul unit cu trupul îl face pe om 
un adânc inepuizabil şi unic în manifestările lui multiple şi un mister insondabil 
pentru cunoaştere. Aceasta îl face pe fiecare om o persoană unică, neredusă la 
unele legi uniforme şi la fel repetate. Prin spirit, mişcările trupului şi multe din 
trup devin mişcări voite, simţite şi alese conştient. 

Aceasta îl arată pe om nu ca pe o maşină automată, absurdă şi fără sens, 
ci ca pe un mister unitar şi unic, plin de sensuri şi simţiri nesfârşite, cu o pecete 
proprie lui şi, prin aceasta, prin spirit chiar trupul e legat în mod unic de Spiritul 
absolut. Omul, ca trup, poate fi considerat ca un obiect şi supus unui tratament 
asemenea obiectelor, dar faptul că cele ce se petrec cu el sunt simţite conştient, 
şi că la actele lui participă şi el, arată că nu e numai materie, ci trupul e unit 
în mod negrăit cu sufletul liber, conştient şi cugetător şi penetrat de el, rămânând 
ca atare totodată mai presus de starea de obiect, până e trup viu sau trup organizat 
propriu-zis. Căci prin despărţirea de suflet, destrămându-se organizarea lui, nu 
mai e trup. 

Se vorbeşte de materia tânără şi de materia bătrână a trupului. Dar nu 
materia în sine e tânără şi bătrână. Nu materia în sine merge spre moarte. Ci 
sufletul îşi slăbeşte funcţiile vitale şi senzoriale în trupul omului, care în animal 
sunt concentrate într-un principiu propriu, fapt valabil în plante numai pentru 
funcţii care produc planta şi o fac să crească. 

Moartea e un fenomen pregătit de slăbirea spiritului omenesc şi extins de 
la om la natura animală şi vegetală. Mai bine zis, e un fenomen produs de 
slăbirea funcţiilor vitale şi senzoriale ale sufletului, cu ultima origine în sufletul 
care s-a rupt prin păcat, în mod conştient şi liber de Dumnezeu, Izvorul spiritual 
al vieţii. Această slăbire a funcţiilor vitale şi senzoriale ale sufletului e cauza 
procesului de corupere a materiei trupului, a stricăciunii sau îmbătrânirii ei. 

Sufletul şi-a slăbit, prin ieşirea din comunicarea cu Dumnezeu, funcţiile de 
închegare şi susţinere a materiei în trup, iar oprirea totală a activităţii acestor 
funcţii este una cu moartea trupului. 

Dacă coruperea materiei trupului şi moartea rămân şi în cei ce au reintrat 
prin Botez în legătură cu Dumnezeu, aceasta se datoreşte mai multor cauze: 

1. Spiritul a rămas într-o slăbiciune care nu-i mai permite să revină la 
stăpânirea dintru început asupra materiei trupului, deşi unii asceţi ajung departe 
în stăpânirea ei; 

2. Materia a căpătat o rigiditate care nu mai poate fi biruită de spirit, ca 
s-o facă elastică faţă de acţiunea lui şi uşor de adus, prin înviere, la transparenţa 
deplină. Aceste două cauze au fost învinse de Hristos, căci în El trupul a fost 
luat în ipostasul dumnezeiesc; 

3. Coruperea şi moartea au rămas ca lege generală a trupurilor omeneşti 
pentru a se permite omului botezat să înainteze şi prin eforturile sale într-o 
creştere spirituală, care să-1 facă apt pentru învierea întru fericire la sfârşitul 
chipului actual al creaţiei. De aceea nu lasă nici Hristos să se reverse puterea 
trupului Său înviat peste toată materia lumii şi a trupurilor oamenilor din timpul 
vieţii pământeşti, ca s-o ridice din rigiditatea şi opacitatea pe care o au în urma 
căderii. Materia lumii viitoare şi a trupurilor înviate va fi cu adevărat o materie 
veşnic tânără, pentru că spiritul va fi veşnic puternic în unirea deplină cu 
Dumnezeu, copleşind materia fără să o desfiinţeze. Ea va arăta aşa cum este în 
esenţă: energie luminoasă (în iad întunecoasă) uşor şi clar imprimabilă de spirit, 
ridicată în trup la o sensibilitate spiritualizată. 

Dar e greu de făcut o descriere exactă a acestei tainice unităţi a contrastelor, 
pe care o reprezintă omul ca suflet şi trup, chiar în viaţa dinainte de înviere. 



88 DUMITRU STĂNILOAE 



Eul cunoscător este în temelia lui spirituală. Dar el nu cunoaşte şi nu se 
cunoaşte decât pentru motivul că are sau a avut în sine trupul, penetrându-1. 
Trupul e atât de unit cu sufletul, încât face parte din eul omului, sau participă 
la calitatea lui de subiect sau de eu cunoscător. însă, în acelaşi timp, trupul este 
şi obiect cunoscut, tot aşa precum este, în parte, şi sufletul. Trupul însă e ca 
obiect cunoscut în mod vizibil, organizat şi sesizat prin simţuri, cum nu e sufletul 
ca realitate cunoscută. Dar e organizat prin suflet şi are sufletul în el şi, de 
aceea, nu poate fi cunoscut separat de suflet, cum de altfel nu e cunoscut şi nu 
se cunoaşte nici sufletul în mod separat de trup. 

în amândouă calităţile sale, trupul se resimte de lucrarea sufletului. Atât în 
calitatea de obiect, cât şi de participant la subiectivitatea persoanei, trupul e 
penetrat de calităţile sufletului, sau acestea se prelungesc în trup. De aceea şi 
sufletul cunoaşte şi e cunoscut prin trup, Sufletul nu vede fără ochi, mintea nu 
cugetă fără creier. Ochii materiali participă la vederea sufletului, orice mişcare 
a trupului participă la mişcarea sufletului. în organizarea şi funcţionarea trupului 
meu e ceva care transcende ceea ce nu s-ar putea numi materialitatea lui şi 
mişcările ei automate, supuse unor legi ale repetiţiei oarbe; e ceva care nu se 
poate reduce la proprietăţile lui materiale 12 . 

Există o non-obiectivitate a trupului, unită cu obiectivitatea lui, având un 
caracter deosebit de obiectivitatea lucrurilor pur materiale. Trupul este în ambele 
calităţi interior sufletului. Rădăcinile lui de obiect cunoscut şi de participant la 
calitatea de subiect cunoscător, simţitor şi activ, sunt în suflet. De aceea, el e 
un transparent al sufletului şi al simţurilor lui, care sunt provocate de trup. Omul, 
ca fiinţă sufletesc-trupească, are chiar această misiune de a face materia 
organizată în trup tot mai transparentă pentru suflet, tot mai înălţată peste 
automatismul materiei, tot mai participantă la viaţa conştientă umană. 

Raţiunile spiritului, ca suflet omenesc, se prelungesc în cele două calităţi 
ale trupului, sau au în ele puterea de a organiza materia ca trup complex în cele 
două calităţi ale lui, de obiect cunoscut şi de părtaş la subiectul cunoscător, 
corespunzătoare calităţilor sufletului. Ele se pot arăta ca atare în trupul omului. 
Dar aceste raţiuni se unesc cu materia şi produc simţirea conştiinţei. Sufletul se 
actualizează, organizând materia în trupul de extraordinară complexitate, cores- 
punzător aceleiaşi complexităţi a sufletului, ca acesta să lucreze prin organele 
trupului. Se actualizează prin bogăţia de simţiri produse de sensibilitatea trupului, 
atât de complex organizat de suflet. Prin aceasta, materia se organizează ca trup 
participant la suflet, ca eu cunoscător şi ca un cunoscut tot mai îmbogăţit. 

Trupul viu, sensibil şi organizat, arată în el raţiunea cunoscătoare şi 
raţionalitatea organizatoare a sufletului, lucrătoare în materia lui, făcută sensibilă 
şi în relaţiile lui cu materia exterioară. Acestea însă nu se epuizează în lucrarea 
lor în trup, ci persistă în spiritul omenesc unit cu trupul, ca într-un izvor din 
care curg continuu puterile şi luminile lor, ca într-un izvor care el însuşi are 
raţiunea şi raţionalitatea făcute să dea forma văzută a trupului, fiind oarecum 
prin fire, din momentul venirii la existenţă, formator de trup (somatoform). Dar 
sufletul îşi prelungeşte puterea raţională organizatoare şi lucrătoare în trup, 
folosindu-se de materie ca raţionalitate plasticizată, dată prin creaţie la o treaptă 
inferioară. Când trupul moare, raţiunea şi raţionalitatea care s-au manifestat în 

trup, organizându-1, menţinându-1 şi săvârşind prin el fapte cugetate, voite şi 
simţite, nu se pierd, ci rămân în sufletul îmbogăţit cu efectele gândurilor, 
simţirilor şi faptelor practicate şi trăite prin trup. 

Din cele spuse, rezultă că raţiunea cunoscătoare şi raţionalitatea cognoscibilă 
ce lucrează, din spiritul uman (din suflet) la formarea trupului şi în faptele 
săvârşite prin trup nu au numai un caracter teoretic, ci şi o virtualitate capabilă 
să devină simţire ce însoţeşte lucrarea lor în trupul alcătuit din materia făcută 
sensibilă. Aşa se face că sufletul trăieşte durerile şi plăcerile trupului, cum nu 
le poate trăi materia prin sine. Trupul ca simplă materie nu le-ar putea simţi şi 
nici spiritul ca realitate separată. Animalul suportă şi el durerile şi plăcerile din 
trupul său, dar nu lejrăieşte în mod conştient, nu reţine amintirea lor şi nu 
doreşte revenirea lor. în el nu e o raţiune ca subiect cunoscător, întins conştient 
spre trecut şi viitor, ci numai o raţionalitate plasticizată, ca obiect cunoscut de 
către om şi ca sensibilitate inconştientă. La om există o „simţire spirituală". 

Ceea ce se petrece în om, ca existenţă purtătoare a chipului lui Dumnezeu, 
ne face să credem că chiar Dumnezeu Cuvântul „prin care toate s-au făcut" are, 
în raţiunile ale căror chipuri formează sufletele omeneşti şi care se prelungesc 
în trupurile lor, o anumită sensibilitate virtuală, care le dă o capacitate de a 
câştiga o simţire lucrând în materia sensibilă. Căci simţirea contribuie şi ea la 
cunoaştere. Deci, se poate presupune că chiar în Dumnezeu există o anumită 
formă superioară şi infinit de bogată de simţire. E o simţire prin care se iubesc 
Persoanele dumnezeieşti care le face capabile de înţelegere şi de milă faţă de 
oamenii care suferă şi se bucură. Această simţire 1-a făcut pe Dumnezeu Cuvântul 
să-Şi formeze prin suflet (prin minte - nous, cum zic Părinţii) un trup în care a 
putut pătimi durerile de pe cruce, care nu erau numai ale trupului, ci le simţea 
în oarecare fel prin suflet şi prin trup şi Dumnezeu Cuvântul însuşi, făcut ipostas 
al lor. Aşa putem înţelege şi afirmaţiile Sf. Maxim Mărturisitorul cum că Iisus 
Hristos săvârşea minunile prin poruncă sau prin putere şi prin atingere tru- 
pească. Acestea două se puteau uni într-o singură lucrare, fără să se contopească 
în ea lucrarea dumnezeiască şi cea omenească, deşi cel ce experia atingerea Lui 
simţea nu numai lucrarea omenească, ci şi puterea dumnezeiască prin ea. 

Prin aceasta, s-ar putea veni şi în întâmpinarea tendinţei teologiei occiden- 
tale contemporane, care ar vrea să înţeleagă pe Dumnezeu nu cu totul nepărtinitor, 
ci ca participând în oarecare mod la durerile trupului de pe cruce, şi prin milă, 
la durerile oamenilor, în general. 

Desigur, însă, că această capacitate de simţire a lui Dumnezeu nu trebuie 
înţeleasă ca privând pe Dumnezeu de puterea de a-şi stăpâni simţirea. El participă 
prin mila Lui la suferinţa omenilor, dar nu participă fără voie. El participă la 
suferinţă şi e puternic în acelaşi timp, 

înţelegerea aceasta a raţionalităţii şi sensibilităţii trupului cu originea şi cu 
ecou în spirit, dar activându-se în mod deosebit în materia organizată de spirit 
în trup, depăşeşte atât derivarea monistă sau panteistă a spiritualităţii raţionale 
şi sensibile exclusiv de materie sau exclusiv din spirit (ca pretinsă esenţă 
fundamentală unică a realităţii), cât şi dualismul care desparte prea mult sufletul 
de trupul omului, atribuind sufletului numai cugetarea teoretică, iar trupului 
numai sensibilitatea. Toată spiritualitatea omului îşi are izvorul J&jspiriJul lui, 






- » -^t. 

dar înţeles ca izvor al cugetării şi sensibilităţii ce se actualizează în mod deosebit 
în materia trupului şi din întâlnirea cu ea. Aceasta e explicarea cea mai 
corespunzătoare a realităţii omului, nu explicarea monistă sau separatistă. Numai 
ea ţine seama de taina unirii între componentele contrastante ale omului. Aceasta 
explică mai cuprinzător atât viaţa omului cât şi legătura experiată între lumea 
văzută şi cea nevăzută sau unirea între Dumnezeu şi lumea creată, care s-a 

realizat culminant în Iisus Hristos. 

Trupul meu, imprimat de spiritul meu, în care se află sau de care e străbătut, 
organizat şi susţinut, formează ecranul subiectiv şi sensibil al tuturor obiectelor cu 
care ajunge în legătură sau al imaginilor lor văzute; în el se întipăresc, în acelaşi timp, 
toate simţurile conştiente, produse de obiectele şi persoanele altora. Dar trupul im- 
primat de spirit e totodată participant subiectiv la sesizarea lor, la definirea 
înţelesurilor lor şi la exprimarea lor prin cuvinte adresate altora. Dar pentru aceasta 
trebuie să fie, în acelaşi timp, într-o legătură prin simţuri cu lucrurile, cu persoanele 
şi cu imaginile lor. Trupul ia parte la actele mele de simţire, de gândire a tuturor 
lucrurilor, de simţire şi cunoaştere a simţirilor şi gândurilor comunicate de alţii, dar 
e şi obiect al cunoaşterii, al gândirii imprimate de ele. Are loc şi cu el, ca penetrat de 
spirit, o întoarcere a lui asupra sa. îl văd, îl cuget şi îl simt ca obiect, dar îl văd, îl 
cuget şi îl simt prin el, sau ia totodată parte la vederea, la cugetarea şi la simţirea lui 
şi a realităţilor lumii imprimate în el. El îmi uşurează, ca participant la calitatea mea 
de subiect, gândirea, vederea, simţirea tuturor, dar îl şi sesizez ca obiect în care se 
împrimă acestea. Dacă ar fi numai participant la calitatea de subiect gânditor şi 
simţitor al sufletului, nu s-ar aduna în el ca într-un obiect central imaginile şi simţirile 
tuturor lucrurilor, persoanelor şi însuşirilor lor şi, deci, nu ar fî o punte între mine ca 
subiect şi lume. Dacă ar fi numai obiect cunoscut, în care se imprimă lumea obiectelor, 
ar lipsi iarăşi o legătură între spiritul meu şi cunoaşterea şi simţirea lumii prin trup. 

Trupul e adaptat continuu spiritului, în calitatea de participant la actele lui 
de cunoaştere şi de simţire ca subiect, dar şi în calitatea lui de ecran obiectiv 
în care se adună imaginile, însuşirile şi simţirile lucrurilor şi persoanelor, ecran 
care nu e lipsit totodată de calitatea de subiect. Când spun „eu mă spăl", exprim 
atât calitatea de subiect a trupului meu, mai precis a mâinilor mele, prin faptul 
că sunt străbătute de spiritul meu, cât şi calitatea trupului meu de obiect. El 
vibrează, în acelaşi timp, în mod diferit în aceste două calităţi ale sale. Trupul 
este ca punte a spiritului, penetrat de spirit, o rezervă de nenumărate posibilităţi 
liber alese şi activate, aflate la dispoziţia posibilităţilor liber activate de spirit, 
accentuând, în actualizarea lor, vibraţia trăită de spirit. Fără trup, posibilităţile 
ce pornesc din spirit nu s-ar putea actualiza, dar nici posibilităţile corespunzătoare 
ale trupului, fără spiritul care le prelungeşte pe ale sale prin trup. 

Omul dă, pornind din spirit, o formă liber aleasă mişcărilor mâinii şi prin 
aceasta imprimă o mare complexitate în mâna prin care lucrează: el dă nuanţe 
nenumărate, liber alese, mişcării ochilor, tonalităţi de mare bogăţie şi fineţe, 
liber alese, glasului. Fiecare om e unic în bogăţia acestor nuanţe manifestate 
prin mişcările organelor sale cognitive, comunicative şi receptive. Ele vin din 
spirit prin circumvoluţiunile creierului şi se imprimă prin ele organelor simţurilor, 
mâinilor şi altor organe ale trupului. 

S-a spus că trupul este imaginea şi senzaţia primă, generală şi fundamentală 
a tuturor imaginilor şi senzaţiilor subiectului uman. Dar trupul nu e numai 
imaginea sau senzaţia-obiect în care se adună şi se imprimă ca pe un ecran 
multiplele imagini senzitive ale lucrurilor, făcând din trup o imagine şi o senzaţie 
de negrăită complexitate concentrată, ci şi senzaţia-subiect, care se sesizează pe 
sine ca imagine şi senzaţie unitară sau ca obiect-ecran pe care se imprimă 
imaginile şi senzaţiile primite şi apoi comunicate. Trupul penetrat de spirit are 
acest dublu rol de subiect care primeşte, simte, gândeşte imaginile şi senzaţiile 
pline de înţelesuri, ca şi de obiect pe care se imprimă şi se cunosc. Ba chiar se 
poate vorbi de o concomitentă repetată a acestor două calităţi la alte şi alte 
niveluri. Văd şi simt un lucru prin vederea subiectivă, dar mă văd şi mă simt 
imprimat în ochii mei, în trupul meu, de vederea lucrului respectiv. Iar această 
vedere a ceea ce se imprimă din nou la un alt nivel în trupul meu, în calitatea 
lui de obiect, îl arată şi ca subiect care trăieşte ceea ce se imprimă în el mereu 
în alt mod, cu alte înţelegeri şi simţiri. ^ _ 

Nu am senzaţia unui lucru sau a unei însuşiri a lui prin trup, tara sa 
aflu în ea un înţeles nou. Funcţia senzitivă a trupului e nedespărţită de 
funcţia înţelegătoare, conştientă, legată de ea, ceea ce arată şi mai mult 
participarea lui la calitatea de subiect a spiritului. Dar e un lucru greu de 
înţeles cum eu trăiesc conştient, deci spiritual, senzaţia durerii sau a plăcerii 
trupului. Căci ea nu e numai a trupului, dar nici numai a spiritului. Animalele 
au senzaţii pur vitale, care pun trupul în mişcare fără voie şi în mod 
inconştient. Omul nu are senzaţii mai puternice fără să fie sesizate şi trăite 
conştient. Aceasta nu se poate explica decât prin faptul că plăcerile şi 
durerile sunt trăite de trupul penetrat de spirit sau de spiritul în care îşi 
are trupul rădăcinile sau raţionalitatea lui plină de virtualităţile senzitive. 

Nu pot vedea ceva frumos cu ochii trupului fără să mă bucur spiritual. Nu 
pot trăi o bucurie netrupească sau cu o participare trupească mai subţiată, fără 
să mă bucur şi cu trupul. Nu pot ajunge la o înţelegere spirituală - sau cu o 
participare trupească mai subţiată - fără să am o senzaţie plăcută în ţrup.^ 

în faptul că trupul meu nu poate fi văzut numai ca obiect, ci el însuşi 
participă la vederea lui, se arată că el depăşeşte calitatea pur materială. Omul 
trăieşte spiritual atingerile, înţepăturile, sunetele produse material, în trup sau în 
contactul trupului cu lumea obiectelor; sau trupul le trăieşte pe acestea spiritual. 
Privirea omului, auzul, faţa lui arată în ele spiritul lui personal şi tot ce se 
întâmplă cu trupul îmbogăţeşte viaţa spirituală a persoanei. Faţa copilului, ochii 
lui, încă nu sunt complet definite spiritual. La bătrâneţe, spiritul se vede în mod 
„definit" pe faţă, în gesturi şi chiar în forma lui personală specifică. Puterile 
spiritului se prelungesc astfel în organizarea complexă şi în mişcările trupului, 
dând trupului întipărirea lor, dar primind şi el în forme nuanţate viaţa trăită prin 
trup. Sf. Grigorie de Nyssa afirmă că mâinile dau omului putinţa spirituală să 
vorbească. Animalele nu vorbesc pentru că gura lor e prea ocupată cu prelucrarea 
hranei ce o mănâncă, pe când în cazul omului acestea sunt pregătite de mâini, 
în general, tot trupul e organizat în vederea vorbirii 13 . Dar cine organizează 
trupul în vederea vorbirii, dacă nu sufletul înţelegător şi raţional? Prin aceasta, 

trupul participă la actele spirituale ale omului. Mâinile nu rămân nici ele organe 
pur materiale, ci se imprimă de o mare complexitate spirituală. 

S-a produs astfel o anumită spiritualizare în sens bun sau rău a trupului în 
cursul vieţii, dar s-a imprimat şi o pecete vie a trupului în suflet, pecete luată 
de trup printr-un anumit mod de folosire a lui de către suflet. Sufletul, rămas 
la moarte cu întipărirea actelor şi simţirilor lui în trup, se cere după arătarea lor 
exterioară şi această cerinţă i se va împlini la înviere. Atunci, dacă pecetea pusă 
de el pe trup a fost pecetea unui trup dominat de spirit, trupul ce şi-1 va da 
sufletul va face la maximum spiritualizată forma cea bună ce i s-a dat, precum 
va face foarte vizibilă şi forma cea rea câştigată de suflet în viaţa de aici, prin trup. 

Sf. Grigorie Palama spune că aşa cum în viaţa de aici sufletul se vede prin 
trup, aşa se va vedea în viaţa viitoare, după înviere, trapul prin suflet. Trupul 
se va menţine, dar va fi imprimat în mod copleşitor de spiritualitate sau de 
puterile spiritului, care se vor vedea în trup aşa cum au fost activate. Astfel, 
sufletul omului se va vedea în mod accentuat în trăsăturile trupului, încât,' 
întâlnindu-te cu cineva, aproape că nu vei observa că cel cu care vorbeşti mai 
are un trup. Dar aceasta va însemna şi o negrăită iradiere hnnmoasă * 



1 de simţiri spiritualizate prin trupul lui. Trupul nu va mai S im zid despărţitor 
al omului în faţa altora, ci un transparent luminos şi mi mîfloc de comunicare 
neîmpiedicată. Trupul, care constituie pereţii sufletului, va fi ai totul străveziu 



luminează departe. Sufletul nu se va mai ascunde cu nes™^~«* 



*« — ^v^wsii «w luiiuua ouii&miui uni ci. ouiiciui necaruia s^ va comunica deplin 
altora, fără să se confunde cu al lor, şi va iradia depane. Va fi cu toţi cei la 
care se gândeşte cu^ iubire, apărându-le tuturor prin trcpal străveziu, prin care 

inceriiaie. pentru că nu 
va mai avea nimic rau pe care sâ-1 ascundă. El nu va avea în sine decâi iubirea 
pe care voieşte să o comunice. 

Se va petrece ceva asemănător cu trupul învia: al DcnmshiL Deosebirea e 
că trupul înviat al lui Hristos, rămânând o vreme între oamenii ai trupuri 
pământeşti, s-a putut lăsa şi acoperit, pentru că aceia nu aveau o deschidere 
sufletească spre El. Dar precum celor înviaţi la viata vestici Hrisios le va fi 
prezent tuturor prin trupul străveziu, aşa vor fi prezenţi în Hrisss toci tuturor, 
o data ce trupurile lor se vor bucura de o maximă trssspEresiîi. O anumită 



■1 



, ii va mcmoe spurcai mm altora, 
prin conmakare- o oocsiaîîcare a 



icpui&iei unora raţa ae alţii, o comunicare de care nu doi sctoa si rars e iciodată 
o mare însingurare. Precum trupurile le-au fost prileî de c^âÂwiz. m vîaiE de 
aici, aşa le vor fi acolo sufletele, prilej de şi mai mare dezbi 

^ — jaf a. — . J _ __ _ i * j > ** * « ■ — 



¥ ~£7£» isotdcsi se va 
âzuî ci seejîh oi?iscl Dar 



in calitatea aceasta nu e văzut de posesorul lui si nu mai e rcogc k _■ . 

mai ia la cunoştinţă, nu mai simte nimic şi nu se mai imprimi* îs £ ss^Tcâre 





** sc imprime şi sunetului, uit trăieşte omul pe pimâs. M no 
obiect organele lui externe prin care lucrează, iar radiosccoic si crs 
Dar cel ce le vede ca obiect şi le vede, întrucât eie sasx si 

lui de subiect. Dar în această calitate nu se poate vedea. Deci trupul nu se poate 

vedea nicicând numai ca obiect. 

Omul nu poate face ceva cu trupul său ca obiect, decât folosindu-se de 
trupul său ca părtaş la calitatea sa de subiect. Când nu se mai poate folosi de 
trupul său ca părtaş la calitatea sa de subiect, nu mai poate face cu el nimic. 
La eul care lucrează asupra trupului său ca obiect participă trupul său ca subiect. 
Iar aceasta înseamnă că chiar în calitate de obiect, trupul nu e numai obiect, 
precum în calitate de subiect, nu e numai subiect. 

Chiar văzându-mi trupul din exterior, în oglindă, nu-1 văd în întregime 
numai ca obiect, pentru că dacă n-ar fi în acelaşi timp şi părtaş la calitatea mea 
de subiect care-1 vede, nu l-aş vedea. Căci ca subiect nu mă pot vedea. Nu văd 
actul subiectiv al vederii mele sau, văzându-mă ca subiect, rămân în această 
calitate nevăzut, transcendent calităţii de obiect. îmi văd ochii ca organe obiective, 
dar nu-i văd pe ei în calitatea lor de participanţi la calitatea mea de subiect. îi 
văd printr-un act pe care nu-1 văd, la care ei participă. 

Dar nu numai trupul meu îmi rămâne nedeplin obiect, deci nedeplin 
cunoscut, ci şi trupul altuia. Eu nu trăiesc calitatea lui de subiect nici măcar 
cum o trăieşte el, deşi o simt prin faptul că-1 văd privindu-mă pe mine ca obiect 
al calităţii lui de subiect, care mă priveşte şi mă cunoaşte, sau îi cunosc această 
calitate printr-o tainică comunicare între mine ca subiect şi el ca subiect. II simt 
ca subiect când îl am în faţa mea, când îi aud cuvintele, când îi simt faptele 
îndreptate spre mine. Dar prin aceasta el îmi este totodată obiect. Pe lângă aceea, 
chiar simţindu-1 ca subiect, eu nu-1 pot trăi ca subiect cum se trăieşte el însuşi. 
Deci îmi rămâne şi mai puţin cunoscut ca subiect, decât sunt cunoscut eu de 
către mine în această calitate. Ideea teologului grec Yannaras despre „metafizica 
trupului" se poate înţelege în acest sens. 

Aceasta arată cât suntem de reductibili unul la altul în calitatea de subiect, 
deşi ne putem deveni interiori unul altuia într-un anumit fel ca obiecte şi în 
altfel ca subiecte. Mai ales ca subiecte, trăim ireductibilitatea unuia la altul. Insă 
tocmai aceasta ne arată că nu suntem nici unul singur. Pentru că, deşi nu pot 
trăi pe altul ca subiect cum mă trăiesc pe mine ca subiect, totuşi mă simt sub 
atenţia lui chiar prin trupul lui. Şi în aceasta simt că lui nu-i sunt indiferent. 

Pot face trupul altuia rob al meu ca obiect. Dar nu-mi pot însuşi trăirea 
acestei stări de către el. El îmi rămâne egal şi opus în mod mai mult sau mai 
puţin simţit în calitatea mea de subiect. Trăirea lui ca subiect rămâne în sanctuarul 
lui. E demnitatea de care nu poate fi dezbrăcat nici de alţii, nici de el însuşi. In 
aceasta constă prin excelenţă chipul lui Dumnezeu în om, chipul Subiectului 
suprem. El poate fi în această calitate în comunicare cu mine într-un fel sau 
altul, dar nu anulat. 

b) In unele remarci de până acum, dar mai ales în cele referitoare la relaţia 
ce o are omul prin trup cu semenul său, s-a văzut implicat rolul trupului de 
punte a omului spre lumea obiectelor şi a persoanelor. 

Prin simţurile trupului, omul percepe lumea obiectelor şi a celorlalte 
persoane, iar prin înţelegerea asociată cu ele sesizează înţelesurile lor şi intră în 
comunicare cu acele persoane. Prin simţurile trupului, omul prinde în simţirea 
lui nu numai cele ce se petrec în trupul lui, ci şi cele ce cad sub simţurile lui. 

El simte durerile produse în trupul lui de loviturile lucrurilor din afară, plăcerile 
produse de dulceaţa unora dintre ele, gustul sărat sau amar al altora. Dar prin 
cugetarea lui lucrătoare, prin creier, cunoaşte organizarea lucrurilor într-un mod 
corespunzător între ele şi putinţa de înţelegere şi folosire a lor. Prin trup, sesizează 
o raţionalitate plasticizată de mare varietate şi armonie între lucruri şi între ea 
şi raţionalitatea plasticizată a trupului. între lucruri sunt unele sărate satisfăcând 
o necesitate a trupului, iar altele dulci, care satisfac o altă necesitate şi prin ele 
producând o simţire plăcută sufletului. 

Omul cuprinde prin ochi în mod conştient un cadru larg al naturii, iar prin 
capacitatea de mişcare a trupului în spaţiu şi prin memoria sufletului, poate lărgi 
şi reţine în conştiinţă un cadru din ce în ce mai larg. Prin instrumentele ce şi 
le construieşte ca prelungiri ale văzului, sau ale posibilităţii de mişcare, omul 
poate lărgi în dimensiuni uriaşe cadrul, sesizat prin privire şi chiar prin întâlnire 
directă, al lucrurilor văzute. Lumea devine pe întinderi tot mai mari simţită prin 
trup sau un fel de trup de al doilea grad al sufletului. 

Tot prin trup, omul intră în legătură de percepere, de înţelegere, de 
comunicare, cu semenii săi, datorită faptului că ei au trupuri prin care sunt 
percepuţi, se fac înţeleşi şi comunică. Datorită trupului de natură identică, 
străbătut de suflet, oamenii îşi pot vorbi, lărgindu-şi orizontul spiritual şi 
comuniunea care nu-i confundă, ci îi îmbogăţeşte spiritual. Ei se constată astfel 
ca raţiuni şi simţiri identice, sesizând în comun o raţionalitate sensibilizată, 
variată şi armonioasă a lumii văzute. Lumea li se descoperă şi actualizează astfel, 
ca un trup comun de al doilea grad, fără să-i confunde, ci întărind comuniunea 
între ei şi îmbogăţindu-se prin ea spiritul în mod reciproc, căci fiecare vede, 
înţelege şi comunică altfel, conform deosebirii spirituale între ei. 

Prin trup, omul e capabil să cuprindă din ce în ce mai mult universul şi să 
întărească legătura cu tot mai mulţi semeni ai săi. Dar cum această sete nu e 
deplin satisfăcută în viaţa pământească a oamenilor, e de cugetat că ei vor ajunge 

la aceasta continuând pe alt plan viaţa lor, cuprinzând tot universul şi intrând 
în comuniune desăvârşită cu toţi semenii. 

Dar cum omul tinde la o depăşire prin cunoaştere şi la o îmbogăţire a ceea 
ce-i poate da chiar universul întreg şi toţi oamenii, e de cugetat că el e destinat 
să ajungă la o cunoaştere şi la o comunicare cu Absolutul personal infinit, de 
care se simte atras încă în existenţa pământească. 

Dar la această cunoaştere şi unire deplină cu Dumnezeu şi cu oamenii nu 
poate ajunge omul prin trup, decât printr-o mai profundă spiritualizare a trupului, 
fără desfiinţarea lui. Astfel, omul e făcut să cuprindă prin trup totul de la 
Dumnezeu, până la tot ce are lumea în rădăcinile ei afundate în Dumnezeu. 

c) Dar calitatea trupului de părtaş la caracterul omului de subiect, destinat 
să cunoască şi să simtă cu bucurie, în bogăţia lor nesfârşită, toate, şi în calitatea 
lui de obiect, destinat imprimării de toate, rezultă răspunderea omului faţă de 
trupul său. Omul e răspunzător nu numai de sufletul său, ci şi de trupul său. E 
răspunzător de trupul său, chiar prin trupul său. Dacă trupul lui n-ar fi şi obiect 
şi părtaş la calitatea de subiect, omul n-ar putea fi răspunzător de sine. Dar omul 
trăieşte şi participarea trupului la răspunderea faţă de sufletul său, în calitatea 
trupului de participant la însuşirea lui de subiect. Căci un trup fără această 

calitate n-ar putea accepta de bună voie trăirea unei responsabilităţi pentru suriei. 
Şi răspunderea aceasta a omului de amândouă componentele sale, prin amândouă 
e unită cu răspunderea pentru alţii în faţa lui Dumnezeu. Toate formele răspun- 
derii sunt susţinute de răspunderea omului în faţa lui Dumnezeu, care i-a dat 
omului şi sufletul şi trupul în grijă ca obiecte, dar şi în calitatea lor întregitoare 
a demnităţii lui de subiect răspunzător pentru sine şi pentru toţi şi toate. 
Răspunderea omului faţă de trup arată că nici pe el nu şi-1 dă omul, ci îi este 
dat ca dar şi în grijă de Subiectul suprem. Părinţii Bisericii vor spune că trupul 
este dat omului ca un „rob", pe care trebuie să-1 conducă „legat". Aceasta arată 
că este inferior sufletului şi, ca atare, depinde în mai mare măsură de sufletul 
omului, decât sufletul de trupul lui. 

Totuşi, trupul trebuie să se împace şi el cu starea de „rob", dezlegat", de 
condus. Grija omului pentru trup nu e numai una negativă, de înfrânare a lui, 
ci şi una pozitivă. Ba însăşi grija pozitivă nu constă numai în a-1 întreţine, fiindcă 
în sensul acesta are şi trupul o mai mare grijă de el, ci şi în a-1 înfrâna în 
pretenţiile de preocupare exagerată şi exclusivă de el, în a-i stăpâni mişcările 
pentru a le face cuviincioase, frumoase. Deci chiar în grija negativă e un element 
pozitiv. Aceeaşi grijă pozitivă şi negativă constă în folosirea trupului ca mijloc 
de ajutorare a altora, făcându-1 harnic şi deprinzându-1 în dexterităţile unei 
ocupaţii, care cere şi ea o înfrânare a trupului de la o viaţă fără rânduială. Orice 
osteneală sau muncă are în ea ceva negativ şi ceva pozitiv. Chiar şi munca 
intelectuală şi rugăciunea cer atât o lucrare pozitivă, cât şi o înfrânare. Omul 
trebuie să aibă grijă să întreţină puterile trupului ca punte reală şi tot mai străvezie 
între suflet şi lume, pentru cunoaşterea lumii şi pentru lucrarea în ea în folosul 
comun. Pe de altă parte, omul mai trebuie să-şi înfrâneze trupul şi să-1 facă tot 
mai mult mediu de manifestare a puterilor spiritului asupra lumii, spre a-L face 
pe Dumnezeu transparent în lume şi lumea mijloc de înfrăţire cu oamenii, prin 
ajutorarea adusă lor în folosirea lumii, necesară tuturor. Trupul este dat omului 
spre folos, dar poate să nu-i mai fie spre folos, ci spre pieire, când omul nu-1 
mai ţine în frâu şi nu-1 mai educă pozitiv. El poate aduce, în acest caz o slăbire 
a sufletului, ba chiar o părere despre inexistenţa sufletului şi deci o nesocotire 
totală a lui. Iar prin aceasta, poate promova şi necredinţa în Dumnezeu. Deci, 
prin înfrânarea trupului, acesta poate sluji şi el omului ca un mijloc de întărire 
a spiritului, de înălţare a lui la legătura cu Dumnezeu. Prin aceasta, chiar trupul 
e ridicat la treapta unui mijloc de comunicare uşoară şi de arătare străvezie a 
ceea ce e bun în cei ce comunică. Aceasta înseamnă că trupul împreună cu 
lumea îşi pot face vădite raţiunile lor corespunzătoare susţinute lui Dumnezeu. 
Chiar prin înfrânarea trupului, se face şi sufletul nu numai tare în bunătate, în 
iubirea de oameni, ci şi văzător al raţiunilor adânci ale trupului şi ale lumii 
scăldate în lumina Creatorului. Chiar prin înfrânare, e descoperită frumuseţea 
spirituală a trupului în calitatea de organ şi locaş al spiritului. 

Patimile sunt forme ale egoismului, ale închiderii omului în sine, ale 
reducerii sale mai mult sau mai puţin la trup. Căutarea plăcerilor trupului măreşte 
egoismul în suflet, slăbind sufletul în ceea ce este propriu lui: întinderea spre 
Dumnezeu şi spre alţii prin trup, deschiderea spre lumina spirituală. Ele inten- 
sifică sensibilitatea exclusivă şi oarbă a trupului şi acoperă realitatea luminoasă 

2 spiritului şi împiedică vederea lui adevărată în om. Patimile ascund dimensiunea 
spiritului adâncit în lumina lui Dumnezeu şi taina adâncă şi virtual atotcu- 
prinzătoare, împreună cu Dumnezeu a omului. Infrânarea de la patimi micşorează 
egoismul îngust şi întunecat şi redescoperă realitatea tot mai adâncă şi mai 
luminoasă a spiritului şi, prin aceasta, înţelegerea de către spirit a tainei sale, a 
lumii şi a lui Dumnezeu Care stă la temelia lui şi a tuturor şi din Care se hrăneşte 
viaţa în continuă creştere a spiritului omului. Teama de dureri trupeşti duce la 
acte de laşitate spirituală şi exagerarea prin închipuire a unor situaţii neplăcute 
poate duce până la stări delirante, vecine cu nebunia. Frica îngustează vederea 
spirituală şi slăbeşte raţiunea, mărind panica şi dezordinea în cugetarea şi faptele 
omului. Atât prin căutarea exagerată a plăcerilor, fie ele chiar plăceri ale 
mândriei, cât şi prin frica exagerată a durerii, omul dă dovadă că a îngăduit 
trupului orbit să ocupe locul principal în preocuparea lui. Prin aceasta, omul îşi 
pierde controlul asupra sa datorită slăbiciunii adusă de ele spiritului, adică voinţei 
lui, şi datorită întunecării vederii lui spirituale şi dreptei lui judecăţi. 

Omul, slăbindu-şi răspunderea pentru trup, îşi slăbeşte şi răspunderea 
pentru sinea sa spirituală. Deci şi răspunderea în faţa lui Dumnezeu pentru 
trup, pentru sine şi pentru alţii. îşi pierde calitatea de fiinţă reflexivă, devine 
aproape exclusiv obiect purtat de patimi, sau de porniri inferioare, atât în 
trup cât şi în suflet. Trupul nu mai e robul omului, ci al celor din afară. 
Sau devine aproape numai trup. Aceasta aduce o însingurare, o dată cu 
întunecarea conştiinţei de sine, însoţită de dispariţia oricărui sens al existenţei. 
E o stare însoţită sau urmată de o tristeţe şi de o disperare greu de vindecat 
sau cel puţin de o nepăsare animalică; deci şi de o ieşire din normalitatea 
umană şi de o prăbuşire nervoasă, sau în cruzime inconştientă şi oarbă, 
justificată uneori de o raţionalitate fără orizont. 

Scăparea de ispita plăcerilor şi de frica durerilor nu e uşoară, decât dacă 
omul se obişnuieşte să nu dea o valoare majoră plăcerilor, satisfacerilor or- 
golioase şi durerilor trupeşti produse de lume, decât dacă se obişnuieşte să vadă 
caracterul trecător al lor, depăşind, în viaţa trupului şi în relaţia cu lumea, ceea 
ce le poate procura pe acestea, sau frânând simţirea îngustă a contactului cu ele. 
Atunci nu va mai fugi cu orice preţ după plăceri şi după cele ce le pot prilejui 
şi va răbda cu tărie necazurile ce vin asupra lui, considerându-le legate de viaţa 
trecătoare din lume. Atunci va vedea viaţa de aici nu ca o „cetate stătătoare" ci 
ca un drum spre viaţa eternă de dincolo de ea. Aceasta nu înseamnă o dispreţuire 
a lumii, ci o înţelegere a ei, ca transparent şi prilej al comunicării cu planul 
superior ei, ca un târg în care îşi cumpără cu faptele sale trecătoare viaţa veşnică. 
Aşa cum cei din târg ştiu că ziua târgului va ajunge repede la sfârşit şi se 
gândesc mereu la folosul ce-1 pot avea după aceea, acasă, de cele ce le cumpără, 
dacă sunt consistente, aşa vor fi şi cei ce trăiesc viaţa în lume, ca prilej trecător 
de câştigare a vieţii veşnice şi poartă ostenelile din cursul acestei vieţi cu bărbăţie. 
Numai această relativizare a lumii văzută ca drum, ca mijloc, ca transparent, 
dar nu ca realitate ultimă, poate scăpa pe oameni de disperarea atât de frecventă 
azi, disperare ce-i duce la grave tulburări nervoase; numai aceasta îi poate scăpa 
de urile neîmpăcate din ei, susţinute de atâtea false valori. 

Grija lor în târg nu va fi să-şi cumpere cele de trebuinţă numai în ziua 
târgului, ci cele care le vor face bucurie după aceea. Heidegger a scos în relief 
cât de mult sunt înecaţi oamenii în grija pentru cele din lume şi cât de mult îşi 
pierd în ea existenţa lor autentică. Dar el n-a văzut opusă acestei griji decât o 
teamă de ceva misterios. însă aceasta nu poate elibera pe om de grijile egoiste 
de sine şi nici nu poate instaura relaţii de frăţietate şi de reciprocă şi superioară 
răspundere, pricinuitoare de bucurie, între oameni. Omul se poate elibera 
întrucâtva de povara grijilor opace şi poate ieşi din sentimentul de „aruncat în 
lume" numai prin dorinţa de a se trăi pe el însuşi prin speranţa că nu „există 
spre moarte" definitivă, ci spre înviere pentru eternitate. 

Aceasta poate uşura pe om de griji, nu numai printr-o îmbătare trecătoare, 
ci şi prin elanul statornic spre înfrăţirea cu ceilalţi şi prin nădejdea că, răbdând 
crucea necazurilor şi a morţii, va trece la învierea în viaţa de veci, la plenitudinea 
vieţii în Dumnezeu, care 1-a dat sieşi în lume pentru a răspunde de sine şi de 
ceilalţi, nu pentru o viaţă trecătoare fără sens, ci pentru pregătirea sa şi a celorlalţi 
spre viaţa de veci. Căci cine i-a sădit omului răspunderea de sine şi de alţii, a 
făcut-o cu siguranţă pentru că ţine la valoarea lui şi a tuturor semenilor săi, 
trăită de toţi în comuniunea lor, şi a făcut din împlinirea acestei răspunderi un 
mijloc de a ajunge toţi la viaţa netrecătoare şi fără necazuri. 

Dacă omului i s-a dat în grijă trupul, dar nu pentru a-i procura numai cele 
ce-i asigură decât viaţa pământească, ci pentru a-1 creşte ca punte pentru 
Dumnezeu şi ca mijloc transparent şi comunicant al prieteniei şi iubirii faţă de 
alţii, înseamnă că trupului i s-a dat o importanţă veşnică. De aceea, omul nu se 
teme nici de moarte, chiar dacă ştie că va muri cu trupul. Căci el ştie, de 
asemenea, că ea va putea să fie învinsă, fiindcă dacă omul există pentru eternitate, 
în întregimea sa unică, el se va bucura de învierea cu trupul. 

Avem deci, în atitudinea omului faţă de trupul său, posibilitatea unei noi 
alternative: omul poate face din trupul său fie un mijloc de ajutorare a altora, 
de comunicare frăţească cu ei, de transparent al iubirii sale curate şi de 
manifestare prin fapte a iubirii lui Dumnezeu, de care se poate umple şi el, fie 
un pretext de ceartă, de dezbinare, de egoism, un zid de întuneric şi de repulsie, 
un mijloc de ispite, un mijloc de iradiere a duşmăniei, de lovituri şi asupriri 
reciproce între oameni. Aceasta e o grijă falsă de trup, o grijă susţinută de 
convingerea amăgitoare că el e cea mai de preţ realitate sau o realitate dincolo 
de care nu există alta. Aceasta se întâmplă atunci când omul uită că trupul îi 
este dat de un for superior, ca mijloc de comunicare frăţească cu alţii, de ajutorare 
reciprocă între oameni, spre pregătirea sa pentru o existenţă superioară celeia 
din trupul actual, în lumina care iradiază din Creatorul şi Susţinătorul tuturor. 

Iar când omul are grijă să facă din trup un astfel de mijloc de comunicare 
cu ceilalţi, aceasta se vede chiar prin trupul lui. Atunci însuşi trupul lui 
devine un transparent al conştiinţei omului de a fi responsabil în faţa lui 
Dumnezeu, pentru a se depăşi în întregime ca subiect ce tinde spre o viaţă 
superioară şi netrecătoare. El poate deveni atunci ajutător al omului ca 
existenţă destinată eternităţii sau comunicării cu ceilalţi în eternitate. Dar 
puterea acestei depăşiri de sine a omului ca subiect, spre cine s-ar putea 
îndrepta sau cine i-ar putea-o uşura, dacă nu Subiectul superior lui. Şi cine 

ar putea-o susţine, dacă nu subiectul său, care se poate depăşi în mod liber, 
în conştiinţa că va rămâne şi se va întări în unirea cu Subiectul suprem şi 
el ca subiect? Ea e o depăşire spre Subiectul suprem, în comunicarea sa 
liberă ca subiect cu Acela şi din puterea Lui, Numai în faţa acelui Subiect 
şi din puterea Lui, omul poate fi responsabil ca subiect, adică se poate 
depăşi pe sine, întărindu-se ca subiect. Omul primeşte tăria ca subiect 
responsabil de la un Subiect superior lui, dar care-1 consideră şi-1 va considera 
în veci ca subiect, acordându-i chiar prin responsabilitatea ce i-o dă cinstirea 
cuvenită unui subiect. Omul n-ar trăi responsabilitatea dacă n-ar fi subiect, 
dar n-ar trăi-o nici dacă n-ar fi subiect în faţa şi din puterea unui Subiect 
suprem. Omul nu poate avea responsabilitatea şi nici caracterul ei necon- 
diţionat de la sine şi în faţa sa însuşi; dar nici de la un alt om sau de la 
vreo instituţie sau formaţie umană, care n-are nimic deasupra ei. Tăria 
împlinirii responsabilităţii nu i-o .poate da decât Cel care are autoritatea 
incontestabilă de a-1 face pe om responsabil în mod necondiţionat şi de a-1 
ţine mereu în această relaţie cu Sine. 

Căci tăria aceasta e o adevărată tărie numai când îl face pe om capabil să 
meargă în împlinirea răspunderii sale până la jertfa de sine prin trup, întărit de 
siguranţa că Cel care 1-a făcut responsabil şi în faţa Căruia este responsabil are 
o putere de exigenţă nemărginită şi-i poate asigura pentru jertfa de sine cu trupul, 
ca împlinire desăvârşită a responsabilităţii în faţa Lui, existenţa în continuare 
veşnică şi pe un plan desăvârşit. Şi omul e în stare să meargă în împlinirea 
răspunderii sale până la jertfa vieţii în trup, pentru că primeşte tăria de la Cel 
care i-a sădit, o dată cu responsabilitatea, şi tăria împlinirii ei, chiar cu riscul 
vieţii lui în trup. în aceasta se arată o altă mare valoare ce s-a dat trupului: aceea 
de a asigura eternitatea omului, primind să se jertfească cu trupul. Iar omul 
dovedeşte în aceasta cea mai mare încredere în Dumnezeu. 

Alternativa la împlinirea acestei responsabilităţi şi la tăria ei este grija 
egoistă, fricoasă de viaţa pământească trecătoare, pe care omul o va pierde în 
mod sigur, fără să primească nimic în schimb, dacă grija de trup îl întunecă aşa 
de mult încât pierde din vedere eternitatea pentru care e făcut. Acesta crede că 
se salvează prin grija sa de trup, nu prin încrederea nelimitată în Dumnezeu. 

Omul n-a putut, nici în acest caz, să trăiască sub o răspundere. Dar el şi-a 
ales o falsă răspundere pentru trup, o răspundere comodă, plăcută, mincinoasă, 
care îl dezbracă de orice tărie şi-1 desparte de oameni, şi-1 învrăjmăşeşte cu ei, 
reducând răspunderea sa multiplă la unica răspundere de viaţa pământească a 
trupului său. Ea e urmată de moartea veşnică. Aceasta nu mai e o răspundere 
în faţa forului suprem, singurul în faţa căruia omul e dator să răspundă cu 
adevărat şi care îi poate asigura, în schimb, viaţa eternă. A fi răspunzător cu 
adevărat înseamnă a fi răspunzător în faţa forului suprem, mai bine zis, în faţa 
forului atât de tare, care-1 poate face şi pe om tare sau om adevărat. E o 
răspundere cu atât mai mare, cu cât ştie că preţul pentru ea e mai mare: viaţa 
sa eternă. 

întrucât Dumnezeu i-a făcut pe oameni capabili să răspundă unul pentru 
altul, le-a dat şi cuvântul prin care îşi pot manifesta răspunderea unul pentru 
altul, dar pot să-şi şi trezească răspunderea reciprocă. Acesta e unul din impor- 

tantele rosturi ale cuvântului. Avându-şi originea în Cuvântul personal al lui 
Dumnezeu, cuvântul folosit de oameni le arată că nu sunt produse fără rost ale 
naturii, având să se piardă iarăşi în ea, ci sunt aduşi la existenţă de un for 
conştient superior, care-i preţuieşte, care face dependentă viaţa fericită eternă a 
lor de împlinirea răspunderii unora pentru alţii, adică de faptele lor libere de 
ajutorare. In aceasta se arată sensul de mare preţ al existenţei lor. Ei sunt făcuţi 
pentru viaţa fericită eternă, dar aceasta depinde nu numai de Dumnezeu, ci şi 
de ei înşişi şi de ajutorul reciproc ce şi-1 dau. Valoarea lor e arătată nu numai 
în faptul că au fost creaţi pentru eternitate, ci şi în faptul că eternitatea lor fericită 
depinde şi de valoarea reciprocă ce şi-o dau ei înşişi. Prin cuvântul prin care îşi 
manifestă respectul şi răspunderea unul faţă de altul şi îşi trezesc reciproc 
răspunderea, se arată că această valoare reciprocă şi proprie li s-a dat ca să şi-o 
cunoască şi să şi-o apere şi ei, fiecare pentru sine, dar şi pentru altul. 

Vom vedea cum cuvântul poate fi folosit şi pentru întunecarea acestui sens 
major al persoanei umane şi al ei însăşi, prin folosirea lui spre menţinerea 
semenilor, spre dezbinarea lor, spre împiedicarea exercitării responsabilităţii 
unuia pentru altul, prin folosirea lui pentru înaintarea lor spre o nefericire veşnică. 
Menţionăm aici, cu anticipaţie, că cuvântul îşi pierde rostul şi când e folosit cu 
mândrie de unii, pentru a arăta cât pot complica legăturile clare între cuvinte, 
rostul lor de a pregăti pe oameni pentru eternitatea fericită, cât de abstractă îşi 
pot face unii, din mândrie, vorbirea, încât să nu mai poată vedea aproape nimeni 
un înţeles periculos în ea, ci s-o laude pentru rafinata ei împletire formală. Astfel 
de oameni fac din cuvânt un „chimval răsunător", un sunet pompos fără conţinut. 
Nici în această formă cuvântul nu mai e „conventus", venire la un loc, comunicare 
reală, spre întărirea reciprocă în viaţa adevărată. 

Sf. Maxim afirmă că în sfinţi contrastele suflet şi trup au ajuns la o maximă 
unitate, fără să se anuleze unul pe altul. Şi, prin aceasta, au ajuns şi la unitatea 
cu Dumnezeu. Căci trupul s-a umplut întreg de suflet, care e plin de Dumnezeu. 
„Sfinţii s-au ridicat mai presus de doimea materială, pentru unirea cugetată în 
Treime... Depăşind-o, ei s-au unit cu Dumnezeu şi s-au învrednicit să se unească 
cu lumina preacurată. Aceasta înseamnă că au lepădat afecţiunea sufletului faţă 
de trup şi, prin trup, faţă de materie... Şi-au îmbrăţişat sincer numai dorul de 
Dumnezeu". Trupul e copleşit întru totul de sufletul umplut de Duhul Sfânt. Mai 
bine zis, Dumnezeu copleşeşte cu viaţa Lui luminoasă atât sufletul cât şi trupul, 
întreg sufletul şi Dumnezeu însuşi se vede prin trup. Omul e unit şi transformat 
întreg de însuşirile lui Dumnezeu întreg 14 . Trupul a devenit mediu total 
transparent al sufletului şi al lui Dumnezeu. Iar un trup transfigurat este un 
mediu pentru transfigurarea întregii naturi văzute. Prin el iradiază lumina lui 
Dumnezeu peste cosmos, cu care sufletul e în legătură prin trup. Sensurile depline 
descoperite într-un astfel de trup sunt în legătură intimă cu sensurile descoperite 
ale cosmosului. Această împlinire deplină a rostului trupului se va realiza în 
viaţa viitoare. De aceea e făcut omul ca fiinţă integrală din suflet şi trup, pentru 
eternitate. Dumnezeu însuşi Se întinde peste cosmos sau în cosmos cu lumina 
Lui deplină, prin asumarea trupului şi prin învierea cu trupul. 

La desăvârşirea penetrării trupului de către suflet şi prin suflet de către 
Dumnezeire şi la împlinirea deplină a rostului trupului de mediu de răspândire 

a luminii Dumnezeirii în lumea văzută, sau de transfigurare a cosmosului, a 

ajuns trupul omenesc în Hristos. în Hristos s-a arătat suprema cinste la care a 

fost ridicat trupul omenesc, fiind făcut de Fiul lui Dumnezeu organ al Său de 

transfigurare a cosmosului, părtaş la calitatea de Subiect sau de Ipostas al Fiului 

lui Dumnezeu, Hristos a arătat şi prin aceasta la ce rol suprem e chemată firea 

omenească şi purtătorii ei, în unire cu Fiul lui Dumnezeu, făcut Ipostas al firii 
omeneşti. 

Prin trup se face transparentă Dumnezeirea, prin trup se realizează şi se 
vede sfinţenia oamenilor, care se alipesc de Hristos. Sfinţenia şi delicateţea ei 
nu s-ar putea manifesta şi cunoaşte fără trup. 



5, Nevoia omului, ca persoană, de alte persoane omeneşti 

şi, prin ele, de Dumnezeu ca Persoană 



S-a vorbit într-un capitol anterior despre răspunderea mea faţă de 
ceilalţi. Dar în răspunderea aceasta e implicată necesitatea lor pentru mine, 
e implicată nevoia mea de a solicita pe alţii. E ceea ce pune în evidenţă 
valoarea fiecăruia pentru celălalt, dar şi puterea ce o are fiecare de la acela. 
S-a văzut că, fără răspunsul la solicitarea altora, nu poate fi cineva om cu 
adevărat. Dar eu îi trăiesc pe alţii nu numai ca pe cei pentru care sunt 
răspunzător, ci şi ca pe cei ce mă susţin în existenţă, nu numai prin răspunsul 
lor la solicitările mele, ci chiar prin importanţa ce mi-o acordă prin solicitările 
lor. Iar ei, la rândul lor, mă trăiesc pe mine la fel de necesar lor în ambele 
roluri. Sunt adus la existenţă prin alţii, alţii mă îngrijesc în anii copilăriei, 
alţii mă ajută după aceea. Iar în ajutorarea lor de către mine găsesc un rost 
şi o bucurie a existenţei mele şi mă dezvolt eu însumi spiritual. Eu îi ajut 
şi ei mă ajută; mă ajută chiar făcându-mă să-i ajut şi îi ajut chiar ajutându-mă 
ei. Şi ne ajutăm unii pe alţii nu numai cu fapte, ci şi prin cuvânt. Ei îmi 
dau conţinutul spiritual al vieţii, mă încurajează în greutăţi, mă mângâie în 
întristări, îmi arată milă împreună suferitoare în durerile mele, îmi produc 
bucurii, îmi sporesc bucuria pe care o am din oarecare pricină, participând 
la ea. Dar şi ei găsesc o bucurie în aceasta. Altul e tăria mea, sprijinitorul 
meu. Dar acesta sunt şi eu pentru alţii. Există o legătură misterioasă între 
om şi om. Cum se explică această tărie ce o simt venindu-mi mie de la 
el, fie el cât de slab în putere, şi o simte el venindu-i de la mine, chiar 
de a^ fi la fel de slab în putere? 

In Facerea, Dumnezeu motivează după aducerea la existenţă a lui Adam, 
aducerea la existenţă a celui de al doilea, a Evei, cu temeiul că „nu este bine 
să fie omul singur". 

Prin acest cuvânt, s-a indicat în primul rând necesitatea bărbatului de femeie 
şi viceversa. Aceasta a arătat-o şi Hristos cu prilejul participării la nunta de la 
Cana Galileei. Legătura între ei este importantă pentru că din unirea lor rezultă 
aducerea altor oameni la existenţă. Iar unirea prin care se aduce la existenţă alt 
om nu este numai trupească, căci trupul nu e despărţit de suflet. Deci există o 
legătură deosebită între un bărbat şi o femeie, pentru a dezvolta între ei o unitate 
de cuget şi simţiri, care să dea nu numai naştere unui altui om, ci să dea copilului 
şi o creştere unitară. Dar, în afară de aceasta, ei se ajută unul pe altul, aducând 
fiecare ceea ce îi este propriu. Fiecare se depăşeşte în ceea ce e trupesc în unirea 
cu celălalt, dar ei se depăşesc nu numai având în vedere copilul adus prin ei la 
existenţă, ci şi împlinind o răspundere accentuată a unuia faţă de celălalt. Legătura 
permanentă între un bărbat şi o femeie scoate în relief o responsabilitate specială 
între ei, dar şi o responsabilitate unită a lor faţă de copii şi faţă de Dumnezeu. 
Prin aceasta, familia devine o şcoală de deprindere a omului în responsabilitatea 
lui faţă de alţii şi faţă de Dumnezeu. Căci în răspunderea pentru copii, părinţii 
simt răspunderea, recunoştinţa şi îndemnul la rugăciune în faţa lui Dumnezeu. 
Fiindcă El îi face părinţi ai copiilor lor, pentru că în naşterea copiilor se află în 
lucrare şi puterea lui Dumnezeu. Copiii sunt ai părinţilor, dar le sunt daţi şi de 
Dumnezeu, cu o legătură între ei, prin care să se depăşească ca fiinţe singulare, 
pentru a se crea în ei o unitate de cuget, de simţiri şi de cerere comună către 
Dumnezeu. Omul n-ar reuşi să aibă pe un altul ca un tu unit permanent cu eul 
său, dacă nu ar avea pe un al treilea într-o răspundere comună. Ar schimba 
mereu pe un tu cu altul şi el ar deveni mereu un tu al altuia, niciodată unit 
permanent în această calitate cu acelaşi. 

O schimbare deasă a bărbatului sau a femeii nu realizează depăşirea de 
sine a nici unuia din ei, pentru că nu actualizează răspunderea lor comună faţă 
de un al treilea. Unitatea creată între ei, prin această permanentă legătură, dă 
fiecăruia o înţelegere mai mare pentru celălalt. Fiecare îl ajută şi îl încurajează 
din această înţelegere, dar îi şi corectează fără mândrie. Ei sunt una şi tatuşi 
doi. Această unitate duală le dă puterea să se înţeleagă, să se ajute şi să se 
corecteze fără să se umilească. Fiecare îl ajută, îl încurajează, îl corectează pe 
celălalt ca pe sine, prin pilda responsabilă pe care o dă, silindu-se în acest scop 
şi din această răspundere să fie mereu mai bun. Fiecare trăieşte reuşitele celuilalt 
ca pe ale sale şi se simte responsabil faţă de celălalt ca de sine, pentru că îl 
trăieşte pe celălalt ca dat lui de Dumnezeu. Nu numai cele materiale le sunt 
comune, ci şi darurile şi bucuriile sufleteşti. Eu am nevoie de cineva să mă 
descopere, să mă înţeleagă, să mă întregească şi întărească cât mai deplin; nu-mi 
ajunge să mă descopăr numai eu; sau nu mă pot descoperi deplin fără să-mi fiu 
descoperit cu dragoste şi de altul în cele bune, dar şi în cele în care trebuie să 
devin şi mai bun. E o descoperire a unuia de către celălalt, care e, în acelaşi 
timp, un ajutor reciproc pentru înaintarea în bine. Şi numai soţii permanenţi, 
care se bucură împreună şi se tolerează în mod deosebit, pot împlini această 
funcţie. E un alt sens în care bărbatul are nevoie de femeie şi femeia de bărbat. 

Astfel, în cuvântul lui Dumnezeu: „Nu e bine să fie omul singur", e 
implicată o astfel de iubire între bărbat şi femeie, care trebuie să se spiritualizeze 
mereu prin ajutorul ce şi-1 dau, de a se transcende în ceea ce sunt şi a transcende 

unul pe celălalt în răspunderea comună pentru copii şi în faţa lui Dumnezeu. 
Cei doi nu s-ar iubi în mod spiritual mai înalt, dacă s-ar mişca în mod exclusiv 
şi închis unul spre altul. Spiritualitatea acestei iubiri e făcută posibilă prin arătarea 
ei comună faţă de un al treilea, faţă de copil. Bucuria fiecăruia faţă de copil 
devine astfel mai mare şi, în acelaşi timp, se spiritualizează. în această deschidere 
spre copil e dată şi necesitatea deschiderii spre ceilalţi oameni. Aceasta le ajută, 
de asemenea, celor doi să-şi spiritualizeze iubirea. 

Văd în celălalt soţ noi dimensiuni, când îl văd iubit şi de copil şi 
iubind şi pe copil. Iubesc mai mult pe soţia mea, când, văd iubindu-şi 
copiii, care sunt şi ai mei. Pe de altă parte, mama rămâne mamă numai 
pentru copii, dar mi se luminează mai deplin în bunătatea ei, când o văd 
îndreptată şi spre alţii, dar altfel decât ca iubire de mamă. Şi nici alţii nu 
trebuie să pretindă iubirea ei, ca iubirea pe care o are în calitate de mamă 
faţă de copiii ei sau ca soţie faţă de soţul ei. Iubirea are multiple dimensiuni 
şi în fiecare din ea se poate progresa la nesfârşit. 

Dar nu numai cel pe care-1 iubesc capătă pentru mine noi înălţări, când 
iubeşte şi pe altul şi e iubit şi de alţii, ci şi eu capăt multiple noi dimensiuni 
spirituale când îi iubesc pe alţii, potrivit cu multiplele situaţii şi relaţii în care 
ajung oamenii. In general,, legătura cu fiecare persoană îmi pune noi probleme 
şi răspunsuri, actualizează noi posibilităţi şi simţiri în mine. Iar în iubirea între 
mine şi altul nu mă transcend numai eu spre el, ci şi el spre mine, chiar dacă 
eu îl văd numai pe el şi nu şi pe mine. Se mişcă şi el în multiple transcenderi 
de sine, deşi se transcende într-un fel unic spre mine în iubirea faţă de mine. 
Şi eu, la fel, mă transcend în alte feluri spre alţii, chiar dacă mă transcend într-un 
fel unic spre el. Iar aceste transcenderi au toate în ele o sete de infinit. Un tată 
îşi iubeşte în mod unic şi absolut fiecare copil, dar se transcende altfel spre 
fiecare. De asemenea, îl am întreg pe cel ce mă iubeşte şi totuşi îl simt cu 
bucurie mai bogat spiritual, când se transcende tot mai mult şi spre alţii. 

Dar cine poate face ca să-1 am total pe cel ce-1 iubesc şi mă iubeşte cu 
toate transcenderile lui spre alţii, dacă nu Dumnezeu pe care-L găsesc unit în 
chip total şi totuşi unic cu fiecare? 

De unde vine această tărie ce mi-o dă altul, chiar şi numai prin simplul 
fapt că stă cu sufletul lângă mine sau că îmi spune un cuvânt de încurajare, de 
reducere a importanţei greutăţilor ce le am de suportat? Şi de unde vine tăria 
ce aflu că o dau eu altuia? Văd în prezenţa altuia lângă mine, în primul rând, 
o alta judecată care relativizează greutatea căreia eu îi dau proporţii covârşitoare, 
sau importanţa plăcerii ce mi se pare că o voi afla într-o faptă care mă atrage 
cu prea multă uşurinţă. E un fel de aducere a mea la realitate, la realitatea 
adevărată, dincolo de cea de suprafaţă. Văd că nu trebuie să absolutizez 
importanţa greutăţilor şi a plăcerilor prezente. Am mai mult în persoana altuia, 
ce stă lângă mine, decât în orice greutate sau plăcere egoistă. Şi îmi ajută să 
mă descopăr în ceea ce e mai adânc şi mai netrecător în mine şi îmi dă puterea 
să covârşesc greutăţile şi ispita plăcerilor prezente. Prin aceasta, mi se deschide 
vederea spre un alt plan al vieţii, superior celei trecătoare. Celălalt mă duce la 
o cuminţenie mai mare, când sunt pe cale să mă arunc cu nesocotinţă în plăceri 
prezente, periculoase, uitând de semenii mei, gândindu-mă numai la mine sau, 

a M §i de primire a ei. E un izvor care nu încetează niciodată de a se revărsa 
şi un vas a cărui sete de a primi revărsarea altor izvoare în el nu se satură 

niciodată. 

Omul îşi comunică prin cuvânt nu numai gândurile, ci şi bucuriile şi durerile. 

Sau chiar în comunicarea gândurilor e o bucurie şi uneori o durere pe care şi-o 
alină prin aceasta. Bucuria comunicată prin cuvânt se măreşte, căci face să se 
adauge la ea bucuria celui căruia i se comunică. Durerea comunicată prin cuvânt 
se micşorează, căci povara ei e preluată de altul, sau e relativizată de acela. A 
avea un om lângă tine înseamnă a avea o putere, care micşorează puterea durerii 
proprii. în acelaşi timp, fiecare îşi comunică prin cuvânt misterul său sau adâncul 
incomunicabil. Aceasta se vede mai ales în neputinţa de a face pe altul să simtă 
durerea lui aşa cum o simte el. E un mister cum pot simţi durerea altuia, dar 
n-aş putea-o simţi fără cuvântul prin care mi-o comunică, iar durerea trezită în 
mine e altfel decât durerea trăită de el. în cuvânt vine în mine celălalt cu durerea 
lui, dar totuşi nu se confundă cu mine. Căci durerea ce o trezeşte în mine durerea 
lui e com-pătimire, nu pătimirea lui pur şi simplu. Participarea mea, mila mea, 
i-o comunic prin cuvânt ca altuia deosebit de mine. Dacă acela s-ar confunda 
cu mine, n-ar mai exista în mine mila. Prin cuvânt pătrund în altul cu mila mea, 
dar rămân altul, căci altfel* nu l-aş putea mângâia în durerea lui. Nu ne putem 
comunica exact stările de durere şi de bucurie, dar unul le poate trăi în felul lui 
pe ale altuia, şi celălalt simte această participare, care e a altuia decât a lui, 
arătându-i mulţumire pentru aceasta prin cuvântul său. Devenim interiori unul 
altuia, dar neconfundaţi. Dar tocmai prin aceasta ne uşurăm durerea, ne întărim 
faţă de ea. Prin aceasta, viaţa noastră interioară câştigă o tot mai mare bogăţie 
şi o întărire reală. Cuvântul uneşte şi ţine persoanele distincte. Prin cuvânt, se 
comunică unul altuia, dar bucuria lor este că în această comunicare fiecare îl 
simte pe celălalt ca deosebit. In comunicarea durerilor prin cuvânt şi în par- 
ticiparea la ele prin cuvânt, fiecare întăreşte umanitatea celuilalt şi şi-o întăreşte, 
în acelaşi timp, pe a sa proprie. Fără schimbul de cuvinte, oamenii n-ar fi oameni, 
n-ar avea o umanitate comună şi totuşi nespus de variată şi în mişcare de 
îmbogăţire în fiecare prin ceilalţi. Ei se mângâie se întăresc în umanitate pentru 
că sunt distinşi ca persoane şi pentru că în această calitate îşi comunică şi îşi 
trăiesc umanitatea comună, sau fiecare trăieşte astfel umanitatea comună cu 
nesfârşita ei varietate, bogăţie personală şi într-o reciprocă întărire. Fiecare devine 
tot mai altfel pentru ceilalţi, prin comunicările făcute de el, dar şi mai familiar 
cu el. Nu rămân în monotonia identică şi separată a animalelor. 

Astfel, mijlocul spiritual principal prin care omul se comunică altora şi alţii 
se comunică lui ca izvoare complementare de sensuri de simţiri, mijlocul de 
îmbogăţire şi de întărire reciprocă, este cuvântul, prin care oamenii îşi întăresc 
umanitatea comună, pentru că îşi comunică această întărire prin faptul că sunt 
distincţi. Dacă n-ar fi distincţi, n-ar avea ce să-şi comunice. Cel ce-şi comunică 
apa vieţii sale prin cuvânt este el însuşi nu numai izvor al acestei ape, ci şi 
însetat de a se umple, din izvoare deosebite, de apa acelora, prin ascultarea 
cuvântului lor. Dar aceste izvoare nu sunt de la ele, pentru că omul nu vorbeşte 
numai pentru că vrea să vorbească, ci pentru că simte trebuinţa să vorbească, 
pentru că e făcut ca fiinţă cuvântătoare. Oamenii se adapă spiritual unul pe altul 

prin cuvinte, dar dintr-o trebuinţă sădită în ei de o putere mai presus de ei. Iar 
cuvintele nu sunt importante pentru ei prin faptul că sună, ci prin faptul că ele 
comunică apa lor ca izvoare spirituale, legate subteran între ele şi cu oceanul 
spiritual suprem. Omul însuşi vine în cel ce-i aude cuvintele şi el însuşi se 
deschide celui ce i le comunică. Omul însuşi e apă vie, prin faptul că se dă pe 
sine însuşi şi adapă pe cel căruia i se dă prin cuvânt. Şi fiecare e o apă deosebită 
de celălalt şi adapă pe celălalt numai în măsura în care se dă pe sine însuşi şi 
nu foloseşte cuvintele mai mult pentru a ascunde ceea ce gândeşte şi simte, sau 
pentru sine însuşi. în cazul din urmă, nici cel ce aude cuvintele altuia nu se 
încrede în ele, pentru că îl simte pe cel ce i le spune rămânând în voinţa de a 
nu se comunica cu adevărat. Cuvintele îşi împlinesc rostul lor, de a uni şi întări 
pe oameni, când sunt rostite şi simţite ca o comunicare de sine a unuia către 
altul. în aceasta se face înţeleasă afirmaţia despre Cuvântul suprem că e în acelaşi 
timp şi Persoană. între oameni, trăirea cuvântului seamănului, ca dăruire a lui 
însuşi, e cu atât mai intensă, cu cât cel ce se comunică prin cuvânt însoţeşte 
mai mult comunicarea prin fapte de autodăruire până la jertfa de sine, fără să 
se piardă prin aceasta definitiv. Numai aceasta aduce bucurie şi fericire reală 
atât celui ce vorbeşte cât şi celui căruia i se vorbeşte. Această acoperire între 
cuvânt şi faptă a realizat-o în gradul maxim Cuvântul suprem, făcându-Se om 
şi adeverind cu jertfa Lui cuvintele de iubire ce ni le-a spus. 

Omul care vorbeşte sincer simte, astfel, trebuinţa să se şi dăruiască, dar şi 
să dorească ca celălalt să i se dăruiască prin ascultarea lui deplină şi prin răspunsul 
lui. Fiecare e un cuvânt ipostatic sau personificat inepuizabil, care simte trebuinţa 
să se comunice, ca atare, la nesfârşit, dar şi să primească pe altul ca răspuns 
personificat la cuvântul său personificat. Sau fiecare e un cuvânt personificat, 
distinct ca solicitare şi ca răspuns. Căci cine se comunică altuia îşi manifestă 
chiar prin aceasta pornirea de-a se da şi cererea de a-1 vedea pe celălalt ca 
răspuns, arătându-se pe sine, chiar prin aceasta, ca persoană ce are nevoie de 
celălalt sau răspunde nevoii celuilalt. 

Dar de unde trebuinţa omului de a se dărui prin cuvânt şi de a cere celuilalt să 
i se dăruiască prin răspuns? Chiar în faptul că se dăruieşte prin comunicare şi solicită 
pe celălalt ca răspuns se arată că omul nu poate exista prin sine. O persoană nu poate 
exista singură, pentru că în ea se personifică o natură care e personificată şi în alte 
persoane. Dar nici amândouă nu se simt împlinite prin comunicarea-solicitare şi prin 
răspunsul ce şi-1 dau; sau se află în trebuinţa de a-şi căuta împlinirea în comunicarea 
cu o realitate personală supremă. în aceasta se reflectă Sfânta Treime, în care una şi 
aceeaşi fiinţă e ipostatică în trei Persoane şi îşi face simţită unirea şi distincţia şi în 
relaţia dintre persoanele umane de aceeaşi natură, sau în natura umană cea una, 
manifestată concret în mai multe persoane necesare unele altora şi având nevoie de 
comunicarea cu un izvor personal suprem. 

Pe de altă parte, chiar în simţirea trebuinţei omului de a se dărui ca şi 
cuvânt de comunicare şi ca răspuns, indiferent de faptul că e cerut ca atare, se 
arată necesitatea depăşirii de sine, necesitatea de a nu rămâne în sine şi de a nu 
fi mulţumit cu sine. Chiar în nevoia de a se comunica, se arată trebuinţa de a 
însemna ceva pentru altul şi de a trăi în fapta dăruirii împlinirea sa, fapt care 
se completează prin dăruirea de sine cu care îi răspunde altul. Văzând valoarea 

altuia, văd în ea un temei adânc şi o întărire deosebită a preţuirii pe care acela 
mi-o dă mie. Dacă n-aş acorda nici o valoare altuia, n-aş pune nici un preţ pe 
faptul de a mă comunica lui şi pe atenţia pe care mi-o dă el mie. 

Omul, în calitate de cuvânt ipostatic sau ontologic, trebuie să întregească 
un alt cuvânt ipostatic sau ontologic, cum se întregeşte o parte a plămânului cu 
cealaltă. Fiecare persoană e numai o jumătate de cuvânt şi se cere după altă 
persoană, ca cealaltă jumătate. Când unul e cuvânt-cerere sau cuvânt-comunicare, 
celălalt e cuvânt-răspuns. Dar fiecare e şi una şi alta în relaţie cu altul. Suflarea 
unuia către altul e condiţia sau urmarea suflării altuia către el. 

Omul e cuvânt ipostatic, legat de alţii prin cuvinte ipostatice. El se bucură 
cu altul, suferă cu altul, se veseleşte şi plânge cu altul. Viaţa nu e întreagă sau 
nu e notă propriu-zisă decât în comuniune. Viaţa fiecăruia vibrează în comuniune 
cu altul. Omul e ipostas cuvântător, pentru că e ipostas-comunicare. El nu-şi 
este suficient sieşi, nu este un adevărat întreg în sine. 

Dar acest rost al cuvântului de a împlini pe om prin cerere-comunicare şi 
răspuns către altul, fapt în care se manifestă nevoia unuia de altul, cere o explicare 

mai adâncă. 

Necesitatea omului de a se adresa altuia cu o cerere fiinţială şi de a se da 
altuia ca răspuns fiinţial, nu-i poate fi impusă nici unuia de către celalalt, ca 
factor ultim. E drept că fiecare se poate sustrage de sub această trebuinţă, dar 
suferă când o face şi n-o poate face permanent. El poate, mai ales, să nu se 
dăruiască altuia, şi poate să nu ceară altuia să i se dăruiască când îl dispreţuieşte 
pe acela. Dar cuvântul tot îl foloseşte, măcar ca să dea impresia că se dăruieşte, 
răspunzând cererii altuia să i se dăruiască. Şi chiar dacă cere altuia să i se 
dăruiască dintr-o poftă superficială sau din mândrie, nu dintr-o necesitate de 
împlinire fiinţială, tot are nevoie de cuvânt şi deci de altul. 

Dar numai dăruirea şi răspunsul real îi poate procura viaţa adevărată. Iar 
trebuinţa aceasta nu poate veni decât de la Cel Care a adus pe fiecare în existenţă 
ca om, împreună cu alţii, o dată ce are această necesitate sădită în fiinţa sa, mai 
presus de voia sa. Chiar când caută să se sustragă prin voinţă necesităţii de a 
se dărui altuia şi de a cere altuia să i se dăruiască spre împlinirea lui fiinţială, 
sustragerea aceasta nu-i lasă fiinţa în normalitatea ei, ci e mai degrabă strâmbarea 
ei, pervertirea ei. Iar ea are ca urmare o cădere a omului de la starea sa de om 
adevărat sau deplin. Omul poate perverti nevoia de altul, prin care creşte spiritual, 
într-o satisfacere egoistă a ei, căutând să se folosească numai el de altul şi 
satisfăcând nevoia ce o are altul de el numai în măsura în care aceasta serveşte 
până la urmă interesului său. Aceasta e o falsă împlinire a nevoii unuia de altul, 
care închide pe fiecare în egoismul său şi-1 face opac altuia şi Izvorului suprem, 
ce L-a făcut şi-L adapta pe fiecare ca izvor al altuia, spre a sluji în mod real 
nevoii celuilalt, spre hrănirea şi creşterea spirituală a fiecăruia. 

Omul se împlineşte cu adevărat ca om pe linia firii sale, numai dăruindu-se 
ca răspuns altuia şi primind pe altul ca răspuns fiinţial la cererea sa, deci 
recunoscându-şi nevoia de a se dărui şi de a cere altuia ca răspuns dăruirea lui. 

Alternativa negaţiei la împlinirea prin comunicare şi dăruire, sădită în firea 
omului, dovedeşte numai libertatea dată omului de a dezvolta în mod normal 

firea dată lui, sau de a refuza să facă aceasta, cu riscul pervertirii firii sale şi a 
dezordinii dureroase adusă prin aceasta în relaţiile dintre oameni. 

Necesitatea ce îi este dată omului de a se comunica altuia prin cuvânt şi 

prin fapte, dar şi de a dori ca altul să i se comunice, pentru a se realiza ca om 
adevărat şi de a trăi în frăţie ajutătoare cu altul, arată că cuvântul, fie în el 
însuşi, fie întrupat în fapta de dăruire, este de la Creatorul omului. Omul e 
cuvânt ipostatic pentru că e creat prin Cuvântul dumnezeiesc ipostatic după 
chipul Lui; deoarece, Cuvântul suprem creându-1, Şi-a imprimat, prin puterea 
creatoare, chipul Său de Cuvânt în el. Iar omul, fiind structurat ca cuvânt ipostatic, 
e susţinut în această calitate şi tensiune cuvântătoare de puterea Cuvântului 
suprem, Care nu Se desparte de el, sau mai bine zis de dialogul în care rămâne 
Cuvântul suprem cu omul, chiar când ultimul nu e conştient de aceasta. Iar 
pentru că noi nu ne satisfacem nevoia de împlinire între noi prin cuvinte, însuşi 
Cuvântul creator S-a făcut om sau Cuvântul Creat care împlineşte această nevoie 
în veci, dăruindu-ni-Se desăvârşit şi refăcând în noi puterea dăruirii. 

Cuvântul dumnezeiesc Şi-a imprimat chiar prin creaţie chipul Său în om 
ca Cuvânt în acţiune, Cuvânt cuvântător, deci Şi-a suflat grăirea în om, pentru 
ca acesta, pe de o parte, să grăiască şi el altuia în numele Domnului şi pentru 
ca să poată auzi spiritual Cuvântul dumnezeiesc prin cuvântul altuia şi să-i poată 
răspunde şi să se silească a-i răspunde, ca din porunca Domnului sau ca Domnului 
însuşi. Auzind cuvântul altuia, omul trebuie să audă în adâncul său pe Cuvântul 
suprem şi rostind cuvântul său, să simtă că prin el se comunică cuvântul 
dumnezeiesc, fără să se considere însuşi Dumnezeu. Cuvântul ipostatic este cel 
ce grăieşte prin el şi prin altul şi Cel pe care-1 aude în fond omul şi Căruia îi 
răspunde, o dată ce trebuinţa şi putinţa de a vorbi şi de a asculta e sădită în el 
de Cuvântul creator. Cuvântul ipostatic creator îi leagă pe toţi cu Sine şi între 
ei fără să-i confunde cu Sine şi între ei, ci accentându-le prin aceasta importanţa 
distinctă a unuia pentru altul şi a fiecăruia în ochii Săi, ca mijloace prin care 
Se comunică şi primeşte răspunsul lor. Deci şi ca parteneri ai unui dialog cu El 

şi intre ei. 

Omul e mânat la grăirea către altul şi la trebuinţa de a răspunde grăirii 
altuia, de grăirea Cuvântului către el prin altul. Auzind pe altul grăindu-i, aude 
pe Cel ce-i grăieşte prin acela, fără să-1 confunde pe ultimul cu Primul; şi trebuie 
să-i răspundă altuia pentru că aude Cuvântul dumnezeiesc grăindu-i prin acela. 
Dar aceasta se întâmplă când în el s-a trezit cunoştinţa şi simţirea că în acela 
grăieşte Cuvântul. în^ acest caz, dialogul între oameni este un mijloc de maximă 
conştientizare a lor. în acest caz, cuvântul celuilalt e simţit ca mijloc de venire 
a Domnului la el şi cel ce ascultă acel cuvânt mulţumeşte Domnului. Şi nu se 
mai simte acum numai un om lângă el, ci simte prin el îndreptată spre sine 
atenţia Domnului şi puterea Lui, dar şi porunca Lui de-a grăi altuia. Aceasta o 
simt cu deosebire la „binecuvântările" adresate de preot în biserică credincioşilor 
şi în mulţumirile şi laudele ce le aduc ei ca răspuns lui Dumnezeu. 

Dar şi când nu grăieşte cineva altuia cu conştiinţa că vorbeşte în numele 
Domnului şi nu îi răspunde aceluia cu conştiinţa că îi răpunde Lui obiectiv, 
cuvântul de adresare al unuia şi cel de răspuns al celuilalt arată legătura necesară 
stabilită între ei prin cuvânt de Dumnezeu Cuvântul, chiar dacă oamenii pot 

strâmba folosirea acestei legături şi îşi pot comunica prin ea stări care-i slăbesc 
spiritual şi-i ţin în conştiinţă departe de Dumnezeu Cuvântul şi de folosirea 
dreaptă a puterii cuvântului dăruită lor. Astfel, oamenii pot pierde, în fapt, 
conştiinţa acestei legături, cuvintele ce şi le spun unii altora fiind cuvinte lipsite 
de iubire, de dăruire reciprocă, ba mai mult, cuvinte duşmănoase, producătoare 
de dezbinare, de neîncredere şi de ură între ei. Sau omul poate folosi cuvintele 
în mod mincinos, pentru a-şi ascunde gândurile rele faţă de alţii, sau pentru a-i 
înşela, ca să nu se apere de planurile lui contrare lor, pentru a se folosi de ele 
în mod defavorabil semenilor săi. Omului i s-a dat şi putinţa acestei alternative. 
Dar chiar şi în această folosire a cuvintelor, contrară rostului lor, între oameni, 
totuşi, se susţine prin ele o legătură. Chiar şi în acest caz, se manifestă o nevoie 
a omului de ceilalţi, care nu se satură niciodată. Setea de exploatare şi amăgire 
a altora, manifestată de om prin cuvinte mincinoase, este şi ea nesfârşită. Şi 
chiar pentru cuvintele deşarte omul va da socoteală la judecată (Matei XII, 36), 
căci prin cuvinte oamenii îşi pot face cele mai mari rele. 

Numai când au încetat cu totul să-şi mai vorbească, oamenii au încetat să 
mai folosească legătura pusă între ei de Dumnezeu, dar şi legătura lor cu 
Dumnezeu. însă singurătatea aceasta completă nu are loc decât în iad. De aceea, 
acolo, viaţa omului se împuţinează la maxim. Sau e pervertită în forma cea mai 
chinuitoare. Dar omul rămâne şi atunci în existenţă, pentru că Dumnezeu nu 
revocă total, în veci, existenţa lui creată ca persoană de neînlocuit. Dar omul a 
redus existenţa dată lui de Dumnezeu până acolo încât să nu mai vadă în ea 
decât chin. Acest om nu mai vorbeşte altuia, pentru că nu mai are ce comunica 
bun altuia. îi e silă să mai vorbească altuia şi să-1 mai audă. El nu mai vede în 
sine şi în altul nici un sens vrednic de comunicat, nici o simţire care să-1 mâne 
spre comunicarea cu altul. Se află în întunericul total şi în uscăciunea completă. 
Existenţa lui rămâne mai departe ca fapt obiectiv, dar nu mai are pentru el nici 
un sens. Dar şi în această silă se gândeşte la ceilalţi şi simte sila lor şi sila de 

ei. E o singurătate ştiutoare de alţii. 

Scăparea de toate formele de folosire a cuvintelor spre dezbinare, spre 
înşelarea altora prin dominarea lor, de folosire a lor ca mijloace contrare 
comunicării, nu o poate da decât conştiinţa că trebuinţa de ele ne e sădită în 
fire de Dumnezeu; nu o poate da decât conştiinţa că prin ele ne uneşte Dumnezeu 
cu Sine şi între noi într-o adevărată viaţă. 

Din cele spuse, s-a văzut că cuvântul este o însuşire esenţială şi inalienabilă a 
persoanei. Dacă omul n-ar fi persoană distinctă între persoane, n-ar fi cuvânt. Cu- 
vântul e manifestarea conştiinţei de sine a unei persoane către alta sau în relaţie cu 
alta, manifestarea nevoii unei persoane de altă persoană, a nevoii de a se comunica 
una alteia. De aceea, cuvântul presupune conştiinţa de sine şi de alte persoane. 
Cuvântul este expresia lumii proiectate de subiectul conştient asupra sa, pentru a se 
comunica pe sine altora. Dar aceasta înseamnă că în cuvânt se manifestă conştiinţa 
naturii umane, actualizată în persoane distincte şi legate una de alta. Prin cuvânt, 
persoanele se arată conştiente de ele şi de unitatea lor. întoarcerea persoanei spre sine 
naşte cuvântul interior al persoanei conştiente de legătura ei cu altă persoană. în cuvânt 
se vede persoana unită pe sine cu altele. Se vede că e de o natură comună cu altele, 
dar distinctă de ele, şi că trebuie să întărească conştient această unitate. Dar existenţa, 

ca unitate vie între persoane, e dată de o Cauză supremă, care Ea însăşi e de felul 
acesta şi susţine înaintarea persoanelor umane în unitatea lor de natură în veci. ca 
întemeiată pe unitatea de natură tripersonală a lui Dumnezeu. Se vede Dumnezeu 
Cuvântul ca susţinător al persoanei în comuniune cu altele şi aceasta se vede având 
o răspundere pentru sine, dar şi pentru alţii, de a întări veşnic existenţa sa şi a celorlalţi 
în legătură cât mai strânsă cu Logosul comun şi suprem. Persoana se vede astfel nu 
numanivând cuvânt pentru şine, ci şi pentru alţii. Chiar când îşi vorbeşte sieşi, omul 
îi are în vedere şi pe alţii. In acelaşi timp, se vede ca şi cuvânt creat de Cuvântul 
dumnezeiesc pentru a-I răspunde Lui, spre împlinirea sa prin cuvânt către alţii. îşi 
vede sensul său, sau pe sine ca sens sau cuvânt ipostatic şi cuprinzător ce se specifică 
în sensuri sau cuvinte fără sfârşit, provenind din Cuvântul suprem, ca un izvor unitar 
de cuvinte, şi având să se îndrepte spre El ca răspuns, prin răspunsurile date altora. 
De aceea, se vede, în acelaşi timp, ca cuvânt ipostatic izvorâtor de cuvinte pentru alţii 
din puterea Cuvântului creator. Omul ca cuvânt ipostatic, izvorâtor de cuvinte 
nesfârşite din necesitate lăuntrică, se vede avându-şi originea şi temeiul în Cuvântul 
dumnezeiesc, ca cuvânt ipostatic pentru alte cuvinte ipostatice, cu datoria de a se 
comunica altora şi de a se dărui lor prin comunicare şi răspuns la dăruirea acelora 
prin cuvintele lor. Astfel, omul este „animal cuvântător", dar e aceasta în relaţie cu 
alţii şi din puterea Cuvântului suprem care 1-a creat şi-1 susţine astfel ca Izvor al 
cuvintelor lui şi ca ţintă ultimă a lor. în aceasta constă creşterea lui spirituală şi 
apropierea lui tot mai mare de bogăţia nesfârşită a Cuvântului suprem. 

Dacă cuvintele sunt viaţa comunicată ca sensuri şi simţiri de o persoană altei 
persoane, faptul acesta îşi are originea în ceea ce se petrece în existenţa supremă şi 
creatoare a Sfintei Treimi v Căci în Ea fiecare persoană divină se comunică altor două 
Persoane divine din veci. In legătură cu Persoanele divine ce se comunică una alteia, 
este şi omul izvor de viaţă sau de sensuri şi simţiri, activat şi pus în lumină în 
comunicarea cu alte persoane. Mai bine zis, omul, ca bogăţie de sensuri exprimate 
prin cuvânt, e o cale vie cu originea în adevărul atotcuprinzător şi cu ţinta în El, adică 
ta Cuvântul suprem. De aceea S-a făcut şi Cuvântul dumnezeiesc om ca o asemenea 
cale, dar şi ca ţintă. In acest înţeles a putut spune Mântuitorul Iisus, Cuvântul lui 
Dumnezeu făcut de om, că e Adevărul cuprinzător al tuturor sensurilor sau al întregii 
existenţe, dar şi Calea spre El. Dar Persoana lui divină întrupată în comuniune cu 
celelalte două Persoane divine, dar şi cu noi, este totodată Viaţa. Căci Adevărul nu 
poate să nu fie Viaţa sau viceversa. Adevărul nu poate să nu aibă în el Viaţa şi să fie 
neroditor de Viaţă sau mort. Adevărul nu poate fi inconştient de Sine. Căci dacă nu 
e conştient de Sine, nu poate trăi ca Viaţă şi nu Se poate comunica altora ca Izvorâtor 
de viaţă, ca iubire faţă de ei. De aceea, Adevărul nu poate fi decât Persoană iubitoare 
din veci a altor Persoane, sau Persoană între Persoane. Persoana, comunicându-Se 
altei Persoane, îi comunică aceleia viaţa, pentru că e ca însăşi viaţa. Adevărul dă viaţă 
nu numai întrucât este Persoană supremă, ci şi comuniune de Persoane. Dumnezeu 
este Adevărul nu numai întrucât e realitatea nemărginită în Sine şi existenţa prin Sine, 
ci şi întrucât e şi comuniune cu Sine. Ca atare, are puterea de a da viaţă altor persoane 
în mod creator, datorită faptului că e comuniune în Sine. 

Comunicarea între Persoanele divine este forma supremă a comunicării. 
Naşterea Cuvântului e forma supremă de mişcare a Tatălui spre altă Persoană, 
rămânând totuşi în veci Tatăl acesteia. Iar Fiul e Persoana supremă, Cuvânt 

comunicat de Tatăl şi Cuvânt ce răspunde Tatălui, împlinindu-Se prin aceasta 
Cuvântul în Dumnezeu. Aşa se uneşte în calitatea Lui de Cuvânt caracterul 
ontologic şi dinamic. Cuvântul e Persoană şi, în acelaşi timp, mişcare spre o 
altă Persoană din care este. E Persoană născută din Persoana Tatălui ce Se 
dăruieşte în întregime, precum şi Persoană caracterizată prin trebuinţa şi elanul 
de a răspunde prin dăruirea ei dăruirii Tatălui. 

Această unire paradoxală între Persoane ca entitate ontologică şi ca mişcare 
spre alte persoane, caracterizează şi pe om ca chip al Cuvântului, întrucât e creat 
de El. Omul e persoană, dar persoană ca izvor al mişcării comunicante. Nu e 
persoană care să nu vorbească altei persoane, căci e, în acelaşi timp, cuvânt spre 
altă persoană. Faptul că oamenii trebuie să-şi vorbească arată că la originea 
existenţei trebuie să fie o comuniune de Persoane ce se dăruiesc una alteia, una 
având iniţiativa, cealaltă răspunzând. Prin aceasta se comunică una alteia fără 

să se contopească şi fără să-şi schimbe rolurile. 

Mai ales în cazul omului, trebuie să se spună că el e o persoană, dar în 

această calitate e izvor de energie în mişcare conştientă spre altul, în primul 
rând prin cuvânt. E cuvânt cuvântător la nesfârşit. Dar e cuvânt cuvântător legat 
de alt cuvânt cuvântător. E cuvânt ce nu se epuizează în nici un cuvânt rostit 
şi nu se satură de auzirea cuvintelor altora. Are în sine o sursă inepuizabilă de 
cuvinte şi o sete de auzire a cuvintelor altora. E prin aceasta în el o infinitate 
a setei de dăruire, prin cuvintele sale şi de ascultare a cuvintelor altora, deci şi 
o infinitate însetată de a primi dăruirea altora. E focar emiţător şi atractiv de 
comunicare la nesfârşit. Dacă nu mai vrea să comunice şi să i se comunice, 
slăbeşte ca persoană, E persoană în continuă actualizare numai prin comunicarea 
sa altor persoane şi prin primirea comunicării altor persoane. In faptul de a nu 
se epuiza niciodată în cuvintele comunicate şi dorite, se arată că e după chipul 
Cuvântului suprem, dar şi un canal legat de el, însă nu după fiinţă, ci printr-o 
anumită putere dăruită lui, Care i-a dat existenţă şi îl susţine în existenţă prin 
setea A de a se comunica şi de a primi comunicarea. 

In legătură cu faptul că omul e un cuvânt-persoană comunitară, sau persoană 
în comuniune, mai trebuie remarcat faptul că omul nu vorbeşte decât unei 
persoane, căreia i se adresează direct ca unui tu. Despre persoanele în rolul de 
el şi despre lucruri se poate vorbi sau chiar trebuie să se vorbească. Dar omul 
nu vorbeşte despre ele decât persoanei a doua. Cu ea se învaţă omul să vorbească. 
Iar în trebuinţa aceasta, de a vorbi persoanei a doua, omul trăieşte o directă 
transcendere a sa. Ba mai mult, aceasta arată că transcenderea cea mai simţită 
a noastră o trăim către Dumnezeu, văzut ca Tu. Altfel îl simţim când îi vorbim 
ca unui Tu, deci în rugăciune şi altfel când vorbim despre El. Aceasta e calitatea 
în care ne impune, în ultimă analiză, să-I vorbim în mod direct. Dacă n-ar fi 
Persoana supremă şi dacă n-am trăi legătura cu această Persoană ca şi cu una 
care ne impune să I ne adresăm direct sau să-I răspundem direct ca unui Tu 
suprem, n-am simţi trebuinţa să-I vorbim. De aceea, şi în omul ca tu al nostru 
simţim mai mult pe Dumnezeu căruia îi vorbim; sau prin semenul nostru în 
acest rol simţim prezenţa mai puternică a Persoanei absolute a lui Dumnezeu. 
Simţim presiunea Lui de a-I vorbi, fie şi printr-un tu uman. 

In Dumnezeu însuşi trebuie sa fie un dialog interpersonal atotcuprinzător; 
o comunicare a tuturor sensurilor şi a întregii vieţi de către o Persoană altei 
Persoane. Iar sensurile sunt desăvârşit mulţumitoare, când sunt sensuri care 
exprimă iubirea. Căci numai în iubirea dintre persoane se află sensurile deplin 
mulţumitoare ale existenţei. Şi numai pentru că există o convorbire între persoane 
în Dumnezeu, El ne vorbeşte şi nouă creând persoane cărora să le vorbească în 
mod direct. în cursul vieţii pământeşti, oamenii îşi comunică din sensurile pe 
care le primesc de la Dumnezeu într-un mod mai puţin luminos. în viaţa viitoare 
le vor primi însă de la Dumnezeu şi le vor comunica în toată bogăţia şi lumina 
lor. Aceasta va însemna o unire deosebit de intimă cu Dumnezeu Cuvântul şi 
între oameni, fără să se confunde cu El şi între ei. Căci numai persoana poate 
comunica sensuri. Şi le comunică numai persoanelor şi aştepată numai de la ele 
să i se comunice. Căci nu sensul în sine interesează, ci persoana. Ea e sensul 
viu atotcuprinzător. Sau nu e sens adevărat unde nu e persoană. Şi fiecare 
persoană ţine la altă persoană, ca aceea să nu se confunde cu ea, pentru că altfel 
ar fi lipsită de o parte a sensului existenţei. Sensul deplin e numai în comunicarea 
de sine a unei persoane altei persoane. Şi numai în comunicarea ambelor, ele 
se luminează ca sensuri vii. 

Din sensurile comunicate de Tatăl Cuvântul, comunică şi Cuvântul oame- 
nilor, sau însuşi Tatăl le comunică prin Fiul şi Cuvântul Său. Căci îi face şi pe 
ei fii prin aceasta, arătându-le dragostea Sa. Şi sensurile ce ei le comunică 
oamenilor la nivelul înţelegerii lor constau tocmai în preţuirea ce le-o acordă 
Dumnezeu prin aceasta, făcându-i fii şi cerându-le să-I răspundă. Propriu-zis, 
însuşi Fiul şi Tatăl Se comunică oamenilor ca sensuri ale lor, iar oamenii le 
sesizează cu înţelegerea şi sensibilitatea lor deosebită, sesizând în ele dragostea 
Tatălui şi a Fiului faţă de ei. Căci le află pe acestea, întrucât află că sunt fii ai 
aceluiaşi Tată şi fraţi între ei şi fraţi după har cu Fiul. Iar aceasta le dă cea mai 
mare întărire în existenţă. De aceea, sensurile ce ni le comunică Dumnezeu sunt, 
pe de o parte, pe măsura înţelegerii noastre, pe de alta, au în ele o adâncime ce 
depăşeşte orice înţelegere omenească, chemându-ne la o înaintare veşnică în 
înţelegerea lor şi în simţirea iubirii Persoanelor divine şi a tăriei de existenţă a 
lor comunicată prin ele. în viaţa viitoare le vom primi însă într-o negrăită 
îmbelşugare şi într-un grad cu mult mai inteligibil, deşi vor avea şi atunci în 
ele adâncimi rezervate unei înţelegeri şi simţiri mereu sporite. Nivelul şi gradul 
cu mult mai înalt la care vor primi, va însemna o pătrundere cu mult mai intimă 
în legătură cu Persoana Cuvântului întrupat, fără să ne confundăm cu El, dat 
fiind rezerva de sensuri încă neînţelese primite în această intimitate şi faptul că 
numai Persoana Lui deosebită de noi ne comunică sensuri şi ni le comunică 
numai ca unor persoane deosebite; dat fiind faptul că numai o persoană neconfun- 
dată comunică cu persoana mea neconfundată. El e sensul suprem pentru mine. 

Cuvintele sau sensurile comunicate aduc una în alta persoanele sau arată 
unitatea de fiinţă când se comunică, fie între Persoanele dumnezeieşti, fie între 
persoanele omeneşti. Dar în nici un caz, ele nu se confundă. Iar când se comunică 
de Persoanele dumnezeieşti persoanelor omeneşti şi invers, se arată că oamenii 
sunt creaţi de Dumnezeu după chipul Lui, deci El e sensul lor şi că El se poate 
afla în dialog comunicant şi susţinător cu oamenii şi aceştia cu El, că Dumnezeu 

poate coborî la înţelegerea omenilor în sensurile ce li se comunică şi la bucuria 
de sensurile comunicate Lui de ei, în cuvintele ce le sunt proprii şi a înţelegerii 
de către ei a sensurilor primite de El şi rodite în ei. 

Căci oamenii nu sunt numai primitori ai cuvintelor comunicate lor de 
Tatăl prin Cuvântul Său, sau al darului prezenţei Lui, ci şi răspunzători la 
acele cuvinte prin dăruirea lor spre bucuria Lui. Căci creându-ne ca chipuri 
ale Fiului Său, Tatăl ne-a creat prin aceasta ca chipuri vii ale Cuvântului, 
sau ca nişte cuvinte cuvântătoare. De aceea, prin noi poate vorbi altora şi 
se poate dărui la nivelul nostru însuşi Cuvântul. Şi cel mai clar ne vorbeşte 
după ce S-a făcut om. Dar Se dăruieşte totodată la nivelul Lui, însă în 
forma umană, Tatălui, în numele nostru. 

Cuvintele lui Dumnezeu adresate nouă sunt totodată apeluri şi ajutoare 
de a adânci chipul Lui în noi, de a ne face asemenea Lui, iar acestea sunt 
apeluri la iubirea noastră, la răspunsul nostru la iubirea Lui. Numai astfel 
sporim în unirea cu Dumnezeu. Cel ce vorbeşte şi cel care răspunde afirmativ 
Aceluia realizează, chiar prin aceasta, o unire între ei. Cel ce vorbeşte ajută, 
chiar prin aceasta, unirii cu El a celui căruia îi vorbeşte. Dacă în cuvintele 
Sale, Dumnezeu ni se comunică pe Sine însuşi în puterea Sa creatoare şi 
dătătoare de viaţă, noi trebuie să arătăm şi să rodim această viaţă primită 
de El prin răspunsul iubirii noastre, deci prin cuvintele noastre răspunzătoare, 
care sunt o formă de dăruire a noastră. Numai aşa ne însuşim viaţa pe care 
ne-o dă Dumnezeu. Şi numai aceasta îi face bucurie Lui. Cuvintele Lui, 
prin care ni se dă ca Adevăr şi Viaţă, ne fac să răspundem prin mulţumirea 
şi dăruirea noastră, prin lauda ce I-o aducem prin mărturia bucuriei noastre 
pentru viaţa primită, prin cererea de mai multă viaţă. Căci Dumnezeu nu 
ne-ar putea adresa cuvintele Sale dacă am fi numai nişte obiecte. Nici nu 
ne-ar putea adresa cuvinte un „dumnezeu" care n-ar fi persoană, ci o esenţă 
inconştientă. El ne creează ca subiecte, nu numai capabile să primim cuvintele 
Lui, ci şi doritoare să ni le dea şi capabile să le răspundem. El ne creează 
pentru a Se bucura de primirea de către noi a cuvintelor Lui şi de răspunsul 
nostru la ele. Dacă n-am fi făcuţi capabili să răspundem cuvintelor Lui, cu 
bucuria conştientă că-i facem Lui însuşi bucurie, n-am fi făcuţi ca parteneri 
ai Lui, n-am fi făcuţi ca vrednici să asculte şi El cuvântul nostru de răspuns 
sau să primească cu bucurie dăruirea noastră. Dumnezeu ne poate face 
perteneri ai dialogului cu El ca persoane, pentru că El însuşi este Persoană. 
Ambii parteneri sunt persoane ce se bucură una de alta. El S-a coborât, 
creându-ne ca fiinţe cuvântătoare, la starea celui ce are bucuria să asculte 
răspunsul nostru sau să primească cu bucurie dăruirea noastră, ca răspuns 
dat cuvintelor Lui prin cuvintele noastre. Şi El nu a întemeiat acest dialog 
cu noi şi nu-1 susţine pentru că ar avea nevoie de bucuria pe care I-o 
producem noi prin aceasta, ci din iubirea de Tată şi de Frate mai mare, 
Care se bucură de dragostea copilului sau fratelui mai mic, oricât ar fi el 
de mic şi de neajutorat. El vrea să ne crească prin aceasta spre tot mai 
multă înţelegere a iubirii Lui şi spre voinţa de a-I răspunde cu iubirea 
noastră. Prin aceasta ne-a dat cinstea să ne facă răspunzători în faţa Lui 
pentru creşterea noastră şi a altora la tot mai înalte nivele ale acestei stări. 

Dumnezeu Cuvântul e în stare să aibă El însuşi grijă de toate creaturile 
Sale. Dar dacă nu ne-ar chema şi pe noi A la această răspundere de noi şi 
unii de alţii, ne-ar trata ca pe nişte obiecte. însă dându-ne şi nouă răspunderea 
pentru noi şi pentru alţii, ne-a făcut capabili să răspundem grijii ce o cere 
de la noi, pentru noi şi pentru alţii. Prin aceasta ne ridică la treapta de 
împreună-răspunzători cu El pentru noi şi pentru alţii, sau de desăvârşitori 
ai noştri prin puterea Lui. Fără răspunsul nostru la apelul Lui de a avea 
grijă de noi, nu ne putem mântui, nu ne putem asigura viaţa de veci; iar 
fără răpsunsul ce ni-1 cere de a avea grijă de alţii se poate primejdui uneori 
mântuirea altora, dar în mod sigur mântuirea noastră. Nu depinde întru totul 
de noi mântuirea altora, pentru că aceasta le-ar lua calitatea de subiecte 
răspunzătoare, pe care o au şi ei, dar depinde de colaborarea noastră cu El 
în grija de noi şi de alţii, mântuirea noastră arătându-se în aceasta că suntem 
şi noi subiecte libere şi de sine dăruitoare şi că trebuie să ne manifestăm 
ca atare, nu ca obiecte pasive. Căci misterul persoanei umane stă nu numai 
în bogăţia inepuizabilă de sensuri sădite în ea şi primită de ea prin Cuvântul 
de supremă comuniune, prin faptul că e Unul din Persoanele Treimii, ci şi 
în setea şi datoria persoanei umane de-a le primi şi de a şi le comunica. 
Iar în aceasta se implică trebuinţa de a răspunde fiecare de sine, dar şi de 
alţii, în mod liber în faţa unui Subiect suprem. Răspunderea de sine a 
omului include atât caracterul său de ultim for decizional cu privire la sine, 
cât şi dependenţa mântuirii lui de Subiectul suprem. 

Fără acest Subiect suprem şi fără relaţia cu El, eu sunt inexplicabil ca 
subiect, sunt inexplicabil în demnitatea mea de ultim for decizional pentru mine. 
Numai un Subiect suprem m-a putut aduce la existenţă şi mă susţine ca subiect, 
mă susţine ca liber chiar în El însuşi, ca o astfel de formă deplină şi deplin 
demnă a existenţei. Căci subiectul domneşte asupra obiectelor prin conştiinţă, 
nu invers. Dar e stăpân şi asupra lui însuşi în ce priveşte mântuirea sau fericirea 
sa veşnică. Dar numai în faţa unui Subiect suprem mă pot simţi responsabil şi 
pot accepta şi exercita liber această calitate. Şi numai în comuniune liberă cu 
El mă pot mântui. Şi numai făcându-mă El pe mine responsabil, deci factor liber 
al actelor mele, mi-a dat demnitatea de a fi subiect, şi nu obiect, care trebuie 
să contribuie, şi el, la mântuirea sa proprie. M-a făcut să depind de mine în 
eternitatea mea. Numai un subiect suprem, de supremă valoare, m-a putut aduce 
şi pe mine la existenţă ca pe un subiect de valoare netrecătoare şi de o demnitate, 
care mă face forul deciziilor mele cu privire la mine. Numai El m-a putut face 
subiect responsabil pentru mine în faţa Lui, investindu-mă chiar prin aceasta, 
cu cea mai mare demnitate şi valoare, cu atât mai mult cu cât a făcut să depindă 
de această responsabilitate a mea însăşi existenţa mea eternă. 

Ca subiect, nu mă pot face exclusiv obiect nici măcar pentru mine. Când 
mă privesc pe mine ca pe un subiect, eu mă ridic în calitatea aceasta peste forma 
de obiect ce mi-am putut-o da prin faptul că sunt subiect. Numai subiectul poate 
aşeza în stare de obiecte cele ce le vede, le face şi le cunoaşte. Dar pe mine nu 
mă pot face în nici un fel numai obiect. Şi nici altul nu mă poate face numai 
obiect. Iar prin calitatea mea de subiect scap cu totul de sub puterea lui. Eu urc 
mereu ca subiect deasupra mea; când mă văd ca obiect mă urc deasupra mea 

în calitatea de ultim for decizional asupra destinului meu veşnic, simţindu-mă 
pătruns de răspunderea faţă de Forul decizional suprem, care mai mult mă ajută 
prin aceasta decât mă anulează ca subiect. O simt ştiind că pot refuza împlinirea 
răspunderii înaintea acestui for, deşi ştiu că pot face aceasta numai cu riscul 
neîmplinirii sale ca om adevărat. Propriu-zis, numai trăindu-L pe Dumnezeu ca 
Persoană, pot simţi răspunderea faţă de El, deci mă simt şi pe mine ca persoană. 
Iar în refuzul neîmplinirii răspunderii mele nu-i atât o afirmare a libertăţii mele 
de subiect, ci mai mult o acceptare a domniei unor patimi inferioare asupra mea, 

care mă diminuează ca subiect. 

Misterul persoanei stă în demnitatea ei de a fi un for decizional ultim în 
tot ce face, deşi nu există în această calitate prin ea însăşi şi nu poate manifesta 
această demnitate decât pentru sau contra unui for decizional suprem şi referin- 
du-se la persoanele şi cosmosul ce le are în faţa ei, pe care ştie că nu le are de 

la sine, cum nu este nici ea de la sine. 

Existenţa persoanei ca subiect presupune existenţa unui Subiect creator al 
ei şi al tuturor celor pentru care se simte făcută şi ea răspunzătoare, având în 
aceasta nu numai trebuinţa de a ţine seama de acel Subiect şi de ele, ci şi o 
anumită putere faţă de cele din urmă. Aci apare un alt caracter paradoxal al 
persoanei umane, o altă unitate a contrastelor prin care se caracterizează; pe de 
o parte, e subiect ce nu poate fi redus la starea de obiect nici de sine, nici de 
celelalte subiecte umane, nici chiar de Dumnezeu; pe de alta, nu poate dispune 
de ele şi nu există prin sine şi nici singură fără ele. Ea se mişcă ca subiect de 
sine, dar se menţine ca atare recunoscând în mod liber dependenţa de un Subiect 
suprem, căruia Ii este răspunzătoare pentru sine însăşi, pentru alţi oameni şi 

pentru dreapta folosire a puterilor ce i s-au dat. 

Eu nu pot ieşi niciodată deplin din calitatea de subiect, nu numai pentru 
că, trebuind să mă depăşesc mereu pentru a mă cunoaşte, mă regăsesc mereu 
ca subiect care cunoaşte, ci şi pentru că stau în faţa altuia pe care, oricât aş 
vrea, nu-1 pot reduce la starea de obiect sau numai la starea de obiect, ci îl simt 
mereu şi pe el ca subiect, ca un eu propriu care răspunde iubirii mele, sau o 
refuză şi ştiu că e răspunzător şi el pentru mine. Iar aceasta se întâmplă şi când 
simţim împreună pe un al treilea răspunzând dragostei noastre comune, cu 
dragostea lui, sau refuzând să ne răspundă. 

Dar nu putem cugeta că Subiectul suprem Se face şi El obiect al Său, ca noi. 
Aceasta pentru că e îndreptat întreg spre Altul într-o iubire care, împreună cu iubirea 
cu care răspunde Acela, îl face şi pe Acela numai Subiect. Acel Altul nu poate fi nici 
El obiect, pentru că e trăit numai ca Subiect iubitor în relaţie cu Sine. 

Dumnezeu e Subiect pentru că nu e singur şi e numai Subiect pentru că 

nu e în nici un fel despărţit de alte Subiecte. Şi numai pentru că e Subiect pur 
şi întreit, El poate fi creator nesupus unei necesităţi interne, sau vreunei condiţii 
deosebite de EL Şi mai e Subiect pur, pentru că se poate manifesta ca Subiect 
creând subiecte din nimic, din pura Sa iubire, menţinându-ne în viaţă ca subiecte 
libere prin iubirea Sa curată şi plină de toată puterea, vrând să fie trăit de alte 
subiecte ca întreit şi pur Subiect iubitor, sau ca să răspundă iubirii Lui prin 
iubirea lor ca subiecte. De aceea ne dă putinţa să fim subiecte şi vrea să fim 

subiecte. Dar pentru că ne vrea să iubim liber, ne dă şi putinţa de a rămâne 
subiecte chiar în refuzul nostru de a iubi şi de a face pe alţii obiecte. 

La baza întregii realităţi trebuie să fie o existenţă care e numai Subiect 
nesupus ca obiect vreunor legi; un Subiect care, chiar prin această calitate, e 
iubitor, deci în comuniune desăvârşită. 

Dar trebuie precizat că nevoia omului de om şi de Dumnezeu e atât 
de importantă prin faptul că ea e o nevoie de om şi de Dumnezeu ca 
persoane, deci ca subiecte, şi că omul numai în relaţie cu celălalt om şi 
cu Dumnezeu ca persoane se defineşte ca existenţă distinctă, conştientă de 
sine şi liberă, sau ca persoană. Eu nu pot cugeta la mine ca persoană 
distinctă decât în relaţie cu altul ca persoană distinctă. Numai experiind 
libertatea altuia, experiez şi libertatea mea, sau viceversa. Nu mă pot experia 
pe mine ca persoană decât în legătură cu altă persoană. Toate amintirile 
despre mine sunt unite cu amintirile despre alţii ca persoane. Chiar sihastrul 
care a reuşit să uite de toţi, sau să gândească la ei cu totul liber, prin faptul 
că stăruie numai în rugăciune către Dumnezeu, trăieşte în relaţie cu 
Dumnezeu ca persoană. 

Eu sunt eu, pentru conştiinţa mea, pentru că sunt eu în relaţie cu alte 
persoane. Prin numele meu de care sunt conştient, mă disting de alţii ca 
cineva, sau constat că mă disting ceilalţi de ei înşişi şi de alţii ca pe cineva, 
nu ca pe ceva. Numai persoanele primesc şi dau nume şi numai persoanelor, 
pentru că numai ele trăiesc reciproc şi conştient ca persoane distincte la 
care se apelează şi nu sunt manipulate. 

Pe de o parte, mă ştiu unic şi liber în relaţiile cu ceilalţi, pe de alta, nu 
mă ştiu în această unicitate şi libertate decât în relaţie cu alţii. 

Mă disting ca persoană unică în relaţiile cu alte persoane, pentru că 
nu mă pot comunica liber decât altor persoane distincte şi libere şi numai 
prin comunicarea către ele sau cu ele ies liber din indefinitul meu, 
definindu-mă ca o persoană deosebită şi liberă, unică faţă de ele, ca persoane 
unice şi libere. Faptul că nu mă pot comunica în întregime altora îmi 
descoperă calitatea de mister inepuizabil, dar nici ca mister nu mă ştiu decât 
prin faptul că mă comunic altora. Sau misterul meu nu contrazice faptul 
că mă ştiu ca persoană ce se comunică altor persoane, care mi se vădesc 
ca mistere. 

Dacă nu m-aş comunica altor persoane, n-aş şti de mine nici ca persoană 
distinctă şi liberă, nici ca mister. Ba nici că sunt peste tot. Dar pot zice că sunt, 
înainte de comunicare, ca o natură indistinctă, devenită persoană distinctă prin 
comunicare. îndată ce exist, eu comunic, căci încep să exist ca persoană. S-ar 
putea spune că copilul nu comunică liber îndată după naştere, deci n-ar fi 
persoană de la început. Dar e persoană pentru cei din jurul lui. Şi ceilalţi i se 
adresează ca unei persoane. El este văzut ca o persoană care poate primi 
comunicări. De aceea i se dă un nume, ca să se ştie de la început ca adresat şi 
să-1 ştie şi ceilalţi ca pe un adresat deosebit de toţi şi să-i promoveze libertatea. 
Iar faptul că e făcut ca persoană pentru persoane se arată în pornirea lui de a 
vedea persoane chiar în lucruri. Nu se poate, deci, spune că la început copilul 
e natură generală şi apoi persoană. Omul e de la început persoană. Natura umană 

nu e decât în persoană. De aceea, fiind de la început persoană, nu e născut decât 
de către alte persoane cu care de la început e în relaţie. Nu e produs de natură. 
La început, când n-a fost nici o persoană umană, prima persoană a fost adusă 
la existenţă de Persoana lui Dumnezeu, Care i-a vorbit îndată şi Căreia i-a 
răspuns prima persoană umană. A doua persoană umană a fost adusă la existenţă 
tot de către Persoana lui Dumnezeu, dar din prima persoană umană. Faptul că 
la început a trebuit să fie o persoană, dar ea n-a putut veni la existenţă decât 
dintr-o altă persoană, iar altă persoană omenească nu exista, arată că ea a trebuit 
să fie adusă la existenţă de Persoana divină. Iar Persoana divină însăşi, neputând 
fi singură, a trebuit să fie din veci în relaţie cu o altă Persoană, mai bine zis, 
cu alte două Persoane. Necesitatea Persoanei divine pentru om ca persoană se 
arată în faptul că omul se cere după Dumnezeu Cel personal, pentru cea mai 
deplină comunicare. 

Primul om n-a putut fi decât persoană şi n-a putut fi persoană decât 
fiind adus la existenţă de persoana dumnezeiască şi vorbindu-i-se îndată de 
către Dumnezeu, iar ca persoană fiind partenerul potenţial al comunicării 
cu altă persoană, care e adusă îndată la existenţă din prima. 

Persoana nu e niciodată decât cu o altă persoană. E o persoană în 
relaţie cu alta, deşi are în această relaţie o valoare unică. 

Rostul persoanelor existente şi definirea lor mutuală ca persoane, sunt 
accentuate de chemarea lor de a contribui la aducerea pe lume a altor persoane, 
prin iubirea dintre ele, ridicată la calitatea de iubire comună faţă de acelea la a 
căror aducere la existenţă contribuie. Dar ele pot cădea şi în privinţa aceasta din 
responsabilitatea lor, evitând nu numai dezvoltarea persoanelor existente prin 
iubirea lor, ci şi contribuţia la aducerea altor persoane la existenţă. Iubirea dintre 
bărbat şi femeie cade, prin aceasta, la mişcarea unei voluptăţi egoiste, pur trupeşti. 

Din toate cele spuse despre nevoia omului de om, se poate vedea că la 
temelia acestei nevoi şi, de aceea, şi ţinta ei este iubirea. Omul trăieşte, ca 
mişcare esenţială, nevoia de a iubi şi de a fi iubit pusă în acţiune, indiferent în 
câte forme se poate manifesta ea. Nevoia de a iubi şi de a fi iubit este, pe de 
altă parte, nevoia unei persoane de altă persoană, pentru că numai o persoană 
poate iubi şi numai de la ea se poate aştepta iubirea. Iar nevoia aceasta nu e 
trăită A ca săturată niciodată. Ea e fără sfârşit. 

In Dumnezeu această nevoie e satisfăcută din veci în mod desăvârşit şi într-o 
reciprocă dăruire desăvârşită. Pe oameni El nu-i iubeşte dintr-o nevoie de a găsi în 
afara Lui o completare a iubirii, ci ca o revărsare liberă a iubirii şi dăruirii Sale 
lăuntrice desăvârşite spre alte persoane create în acest scop, deci nefăcând parte din 
existenţa Sa veşnică. Oamenii, iubind, simt trebuinţa să crească în iubire nesfârşită 
faţă de alţii şi a altora faţă de sine. De aceea, iubirea lor este în continuă mişcare de 
sporire la nesfârşit. Iubirea deplină o vor avea numai de la Dumnezeu, când vor fi 
crescut ei înşişi cât s-a putut în iubire, în condiţiile vieţii lor pământeşti. Atunci iubirea 
arătată de ei şi iubirea lui Dumnezeu simţită de ei va fi ajuns la desăvârşire sau la 
odihnă, ceea ce nu înseamnă încetarea ei, ci o gustare continuă a plinătăţii ei. 

6. Omul şi lumea exterioară şi transparenţa 
în veci sporită a lui Dumnezeu prin ea 



Omul e nedespărţit de lumea minerală, vegetală şi animală prin trupul lui. 
El îşi întreţine trupul prin ea, sau preface materia ei în trupul său. Dar se şi 
minunează de ordinea ei şi transcende prin ea spre Creatorul ei transcendent, 
dându-şi seama din insuficienţele ei că nu este prin ea însăşi, iar în măreţia ei 
deducând acelaşi lucru. El o trăieşte conştient în suflet prin atingerile cu ea prin 
simţiri. Ea se face prin aceasta conţinut al vieţii lui sufleteşti. 

Sufletul lui cuprinde universul. Chiar dacă o persoană sau alta nu cunoaşte 
decât o parte a universului, în ceea ce cunoaşte e dat virtual universul întreg. 
Şi progresând treptat în cunoaşterea şi trăirea lui, omul nu-şi schimbă statutul 
său de subiect care adună universul în conştiinţa sa. Pe de altă parte, dacă n-ar fi 
universul obiectelor, omul nu şi-ar putea trăi calitatea de subiect cunoscător al 
lui şi lucrător în el. Spre deosebire de Dumnezeu, Care are în Treimea Sa toată 
puterea de a Se trăi ca Subiect, crearea lumii nefiindu-I necesară în acest scop, 
omul are, prin faptul că e nu numai suflet ci şi trup, nevoie în trăirea sa ca 
subiect, nu obiecte ale sale, legate indisolubil de sine. Lumea nu-i rămâne omului 
numai exterioară. Ea este într-un anumit sens şi grad interioară. O parte din 
materia ei se preface în trupul lui, iar imaginile ei intră în sufletul lui cu sensurile 
lor. Mai mult, el nu poate fi subiect fără a o avea participând prin ceea ce dă 
ea ochilor, glasului, auzului său, făcându-1, prin aceasta, capabil să funcţioneze 
în calitatea lui de subiect. Universul întreg îi este omului sau sufletului său, trup, 
întrucât puterile lui sufleteşti se prelungesc în el sau el constituie un organ şi 
un conţinut tot mai bogat şi mai larg al sufletului său. Dar spre deosebire de 
trupul în sens strict, universul este un trup comun tuturor oamenilor. Insă fiecare 
îl foloseşte conform specificului său personal. In aceasta se arată faptul că omul 
nu pierde unicitatea lui personală, confundându-se cu alţii, dar nici nu se separă 
complet de alţii în folosirea lumii. 

Omul trebuie să menţină în raport cu lumea un echilibru între folosirea ei 
pentru trupul său, atât cât îi trebuie, şi între comuniunea cu alţii în această 
folosire a ei. Comuniunea aceasta nu implică nici o dificultate când e vorba de 
folosirea ei comună pentru îmbogăţirea spiritului oamenilor. 

Ascetica ortodoxă e de un mare folos în menţinerea amintitului echilibru. 
Ea afirmă în mod paradoxal, pe de o parte, trebuinţa de lume, pe de alta, 
necesitatea lepădării de lume sau a unei anumite dezlipiri de ea, ca mijloc de 
satisfacere a trebuinţelor trupului. Amândouă sunt necesare omului pentru între- 
ţinerea trupului, dar şi pentru a creşte spiritual şi pentru a dezvolta comuniunea 
sa cu altul. El are nevoie de ochii în care intră şi lumea, atât ca factor de 
întreţinere a trupului, cât şi ca element constitutiv al sufletului său, pentru a 
creşte spiritual, dar nu trebuie să ocupe sufletul său numai cu imaginile lumii, 
ci şi cu sensurile care o arată a fi creaţie minunată a lui Dumnezeu, Care o 
transcende. Creşterea spirituală a omului nu se realizează printr-o despărţire 
totală de lume, printr-o slăbire extremă a trupului, ci printr-o folosire a ei şi a 

lui în măsura strictei trebuinţe a trupului, o dată cu depăşirea ei spre Cel ce e 
mai presus de ea. Trupul trebuie spiritualizat prin această reducere a trebuinţelor 
de ea la ceea ce este necesar pentru întreţinerea lui, nu dispreţuit. Aceasta 
înseamnă o relativizare a sclipirii biologice la lume, o înfrângere în folosirea ei. 
Lumea trebuie folosită, dar cu măsură; ea trebuie privită ca o minune pentru 
ordinea şi frumuseţile aflate în ea, dar nu socotită ca ultima realitate: „Toate 
îmi sunt îngăduite, dar nu mă voi lăsa biruit de ceva" (/. Cor. VII, 12). Sau: 
„Şi cei ce plâng să fie ca şi cum n-ar plânge, şi cei ce se bucură ca şi cum nu 
s-ar bucura; şi cei ce cumpără, ca şi cum n-ar dobândi; şi cei ce se folosesc de 
lumea aceasta, ca şi cum nu s-ar folosi deplin de ea. Căci chipul acestei lumi 
trece" (/. Cor. VII, 30-31). Oamenii trebuie să caute în folosirea lor de lume şi 
o armonie şi o bună înţelegere între ei, fără să fie pasionaţi de posedarea şi 
folosirea exagerată a lucrurilor; dar nici rupându-se cu totul de ea, căci aceasta 
ar face imposibilă viaţa lor în trup şi legătura dintre ei. Fiind avizaţi la legătura 
cu lumea, ei trebuie să nu-i dea importanţă absolută, ajungând la lupta pentru 
împărţirea ei. Alimentele trebuincioase omului nu sunt prea multe şi se alterează 
repede, dacă sunt adunate pentru mult timp, precum se învechesc şi obiectele 
de care se foloseşte. Omul singur merge mai departe, în veci. 

In general, oamenii trebuie să se întâlnească în folosirea lumii în mod 
amical. Ei trebuie să se ajute în folosirea ei, nu să se dezbine. Ei trebuie să 
îmbine folosirea personală a ei cu întrajutorarea între ei. în loc să facă din 
folosirea ei un prilej de luptă între ei, să facă din aceasta un prilej de manifestare 
şi sporire a iubirii. Oamenii trebuie să trăiască toţi şi în privinţa aceasta ca 
subiecte, dar ca subiecte nu pot trăi decât într-un respect reciproc, în colaborare, 
în preţuire iubitoare şi în reciproca dăruire a lucrurilor lumii. Spre a se trăi 
fiecare pe sine, dar şi pe altul ca subiect, e necesar de a trăi ca o comunitate 
de subiecte, recunoscând că fiecare are nevoie de ceilalţi în folosirea lumii 
obiectelor. Căci lumea nu poate fi stăpânită decât de mai mulţi împreună. însuşi 
Dumnezeu a spus la plural: „Creşteţi şi vă înmulţiţi şi umpleţi pământul şi îl 
stăpâniţi" {Gen. I, 28). 

Deci lumea e dată tuturor ca bun comun, spre a fi umplută şi stăpânită în 
sens fizic şi spiritual în comun. Toţi simt că ea nu vine de la ei, dar că prin ea 
sunt obligaţi de creatorul ei să fie împreună şi să se ajute, căci numai aşa o pot 
stăpâni. Numai aşa poate avea fiecare mai mult de la ea şi poate înţelege mai 
bine sensurile ei, care vin de la Dumnezeu. Numai aşa sporesc în iubirea între 
ei. Lumea cere fiecăruia să se depăşească pe sine spre ceilalţi şi spre Dumnezeu. 
Prin aceasta le cere tuturor să-şi recunoască dependenţa de El şi unii de alţii. 
Lumea durează în sine, dar ceea ce trebuie omului din ea e trecător. El şi semenii 
săi rămân, pentru că nu sunt obiecte pentru alţii, asemenea lucrurilor din lume. 

E necesară o anumită depăşire a lumii, fără a căuta o totală desprindere de 
ea ca întreg. Lumea ca realitate obiectivă e inferioară omului, dar şi necesară 
lui ca astfel de realitate. Dar şi ca participantă la sesizarea ei subiectivă de către 
el. Ca atare, ea îndeamnă pe om să o depăşească, dar totodată ea leagă pe oameni 
de ea. Dar dacă îi leagă prea tare, îi poate şi dezbina, fapt pentru care, pe de 
altă parte, ea se cere să nu fie absolutizată, pentru ca oamenii să se lege cu 
adevărat prin ea între ei. 

însuşi faptul că omul simte nevoia să o depăşească prin trebuinţele lui 
superioare şi de alt ordin, sau însuşi faptul că omul se vădeşte prin aceasta 
superior ei, arată că chiar moartea lui, ca despărţire de ea^ nu poate fi un sfârşit 
al lui, ci mai degrabă cea mai deplină transcendere a ei. însuşi faptul că ea i se 
vădeşte omului trecătoare, iar prin aceasta el poate şi trebuie să adopte q poziţie 
superioară faţă de ea, arată că omul nu e trecător; însuşi acest fapt face lumea 
transparentă pentru un alt plan de viaţă. Ea se face omului netransparentă, când 
acesta, scufundat cu totul în ceea ce-i poate da ea, o socoteşte ca ultima realitate, 
când nu se vede pe sine având să treacă, prin ea, dincolo de ea. Omul e trecător 
faţă de lume, pentru că n-are nevoie veşnică de ea, ci trece dincolo de ea; iar 
ea e trecătoare pentru om, pentru că nu satisface decât trebuinţele lui trecătoare. 

Lumea însăşi, cu insuficienţa satisfacţiilor ce ni le poate da şi prin durerile 
ce ni le pricinuieşte, dar şi prin evidenţa caracterului trecător al vieţii noastre 
în ea, ne îndeamnă la o transcendere a ei, dar nu să ne rupem total de ea, cât 
trăim în ea. Dar această transcendere e, pe de altă parte, o condiţie a întăririi 
spirituale a omului. Aceasta înseamnă că el trebuie să treacă mai sus de ea, după 
ce a folosit ceea ce-i poate da ea bun, dar a trecut şi peste ispitele prin care ea 
îl ţine legat de ea şi îl coboară. Omul trebuie să cunoască importanţa ei ca drum 
prin care urcă dincolo de ea. Dar trebuie să aibă şi tăria de a o socoti numai 
drum. Socotită ca tot ce poţi avea, e periculoasă. E altceva să renunţi la lumea 
pe care ai cunoscut-o, decât la o lume pe care nu ai cunoscut-o. 

întrucât lumea e, prin insuficienţele ei de a satisface trebuinţele superioare 
ale omului, dar şi prin taina existenţei şi a măreţiei ei, un transparent al unui 
alt plan de viaţă, adică al lui Dumnezeu, sau un mediu care se cere depăşit sau 
invită la transcenderea ei, ea e, într-un anumit fel, un mijloc de îmbogăţire 
spirituală printr-o cunoaştere spirituală. 

Lumea este şi o realitate în stare să satisfacă trebuinţele trupeşti ale 
oamenilor şi, ca atare, îndeamnă la cercetarea resurselor ei prin care aceste 
trebuinţe pot fi satisfăcute, pentru a afla în ea mereu alte resurse ascunse capabile 
să satisfacă noi şi noi trebuinţe. Dar chiar prin aceasta, lumea se poate face un 
mediu transparent tot mai minunat al lui Dumnezeu Cel negrăit de bogat, Care 
Şi-a arătat puterea şi imaginaţia Lui în minunata potrivire a ei cu multiplele 
trebuinţe umane. Cercetarea ei în scopul aflării noilor resurse corespunzătoare 
unor noi trebuinţe şi adaptării lor la ele, face să se nască şi să se dezvolte ştiinţa 
şi tehnica, dar acestea ajută şi ele să se vadă mai amănunţit marea înţelepciune 
a lui Dumnezeu, Care a pus în creaţia Sa atâtea energii şi mijloace 
coresponzătoare trebuinţelor omului. Această conformitate a lumii cu trebuinţele 
vieţii trupeşti ale omului, şi, deci, înţelepciunea Creatorului se arată în ea şi 
până nu se cunosc în concret şi în amănunt resursele naturii, corespunzătoare 
cu tot mai marile trebuinţe umane. Omul vede şi înainte de aceea, în lume, 
înţelepciunea lui Dumnezeu în faptul că soarele luminează viaţa în cursul zilei, 
luna şi stelele în cursul nopţii, că aerul îl ajută să respire, apa şi atâtea materii 
îi întreţin existenţa trupului. Psalmistul a putut spune pe temeiul acesteî experienţe 
şi observaţii generale a bunei orânduiri a lumii: „Cât s-au mărit lucrurile Tale, 
Doamne! Toate întru înţelepciune le-ai făcut" (Ps. CUI, 25). 

Dar vederea minunatelor corespondenţe ale puterilor din lume cu trebuinţele 
mai mari ale oamenilor pot fi motivate de a o considera ca realitate ultimă 
sau opacă. Dar în nici unul din aceste două cazuri nu se pot trece cu vederea 
insuficienţele lumii. însă, în primul caz, insatisfacţiile, bolile, şi moartea se 
consideră ca dovezi ale faptului că ea nu e realitatea supremă, dar şi că nu a 
rămas în strânsă comunicare cu Creatorul. în al doilea caz, se consideră că lumea 
are în ea resursele pentru tot ce dorim, dar încă nu sunt cunoscute toate. Dar 
toate progresele în descoperirea lor nu înlătură insuficienţele lumii. De aceea, e 
mai îndreptăţită socotinţa că ordinea minunată a lucrurilor, potrivită pentru viaţa 
în trupul actual al oamenilor, îndeamnă mintea omului la o transcendere spre 
un Făcător şi Proniator înţelept şi atotputernic al ei; iar insuficienţa lumii în a 
satisface în toate privinţele aspiraţiile omului, îndeamnă la fel, la o astfel de 
transcendere spre Dumnezeu, ca ţintă spre care oamenii au să înainteze, 
pregătindu-se pentru comuniunea cu El Care le va da totul. Lumea are importanţa 
dar şi insuficienţa unui drum care nu-ţi oferă în el însuşi odihna, ci te ţine în 
osteneala înaintării spre odihnă, osteneală care arată că trebuie să ne pregătim 
şi noi pentru ea. Ca atare, lumea se prezintă ca un drum care trebuie parcurs şi 
peste care trebuie trecut prin sfârşitul lui, care e moartea, la odihna fără sfârşit. 
Şi e bine când omul vede lumea nu numai ca folositoare trupului, pe care până 
la urmă îl duce la moarte, ci şi ca drum spre ceea ce e dincolo de ea. 

Judecând bine, omul vede că ştiinţa şi meşteşugurile nu-i pot produce noi 
resurse de hrană, ci doar descoperă pe unele din cele date prin creaţie şi le pot 
face mai adaptate şi mai uşor accesibile oamenilor. în special ştiinţa şi tehnica 
contemporană au descoperit noi resurse de lumină (electricitatea), energii motrice 



pentru vehicule (petrol), în scopul mişcării mai rapide a omenilor, a construirii 
de maşini, de case, în scopul uşurării muncii fizice, a găsit noi utilizări energetice 
căldurii. Tot universul se descoperă astfel din ce în ce mai mult constând din 
tot felul de energii folositoare. Ba în aceste energii ştiinţa şi tehnica modernă 
au aflat şi puterea de a duce glasul şi chipul omului şi al lucrurilor la mari 
distanţe. Prin aceasta, însăşi puterea omului poate ajunge la mari distanţe, lucrând 
asupra lucrurilor şi oamenilor de departe, conform gândului său. Prin descoperirea 
unor noi utilităţi ascunse în energiile naturii, omul va putea fi prezent tot mai 
uşor la mari distanţe, arătându-se că aspiraţiei lui de depăşire a spaţiului şi 
timpului de către el cu fiinţa, cu simţurile, îi corespund forţe care-1 ajută să fie 
prezent oarecum cu însăşi puterea lui, încă de pe acum, la distanţe mari şi să 
facă să dureze în veşnicie imaginea sa. 

Omul se poate verifica astfel ca un stăpân al întregului univers în sens 
foarte real, fiecare putând fi în tot spaţiul şi în tot timpul de după ei şi având 
tot universul ca un trup al lui. în putinţa de actualizare prin energiile cosmosului 
a unor puteri mai mari ale omului decât a satisfacerii unor sporite forme ale 
necesităţii de hrană, se arată că universul e chemat şi spre sporirea puterilor 
spirituale ale lui sau, mai ales, pentru aceasta. Poate că în această putere dată 
omului de a fi prezent într-un oarecare grad în tot spaţiul, se anticipează o 
prezenţă deplină spirituală a omului în tot universul, în viaţa viitoare. 

Căci cel ce judecă bine vede că victoria asupra spaţiului prin spirit e totuşi 
de altă natură decât cea uşurată de energiile fizice ale universului, E altceva să 

vezi, prin tăria spiritului, cu ochii departe sau să auzi glasul cuiva de departe, 
fără mijloace tehnice, decât prin ele. Poţi să cunoşti şi prin telefon durerea cuiva 
şi îl poţi mângâia. Dar e altceva să-ţi fi devenit trupul, prin puterea spiritului 
din el, iradiant de la distanţă sau receptiv celor ce se petrec la distanţă, decât 
a-1 uşura să audă glasul cuiva de la distanţă prin mijloace tehnice şi să-şi 
comunice participarea prin astfel de mijloace. E altceva să devii în universul 
întreg o prezenţă interioară, cum eşti în trup o astfel de prezenţă, ca într-o 
realitate în care se prelungesc puterile spiritului omenesc, decât a-1 influenţa prin 
mijloace tehnice. E altceva să comunici puterile tale altora în mod direct, decât 
prin mijloace tehnice. Dar tehnica face cunoscute spaţiile depărtate cu persoanele 
ce locuiesc în ele, asupra cărora poţi să-ţi extinzi când voieşti ajutorul şi 
mângâierea prin puterea spiritului. Iisus a făcut să se cutremure pământ când 
trupul Lui suferea pe cruce şi a vindecat boli prin simpla poruncă. Prezenţa prin 
spirit la distanţă e semnul unei transcenderi a universului material de către fiinţa 
vie a omului, cu toată întregimea puterilor ei, cum nu e trimiterea unui cuvânt 
de la distanţă prin mijloace tehnice. în această putere a spiritului lucrător la 
distanţă se arată în mod vădit depăşirea graniţelor universului prin omul viu 
întreg. Dar aceasta o poate face omul numai umplându-se de Duhul dumnezeiesc. 

Dar lumea materială se vădeşte ca un mediu al transcenderii şi prin faptul că 
este un mediu de comunicări, fie prin puterea directă a spiritului, fie prin mijloace 
materiale simple sau tehnice. Chiar prin mijloace materiale sau tehnice, oamenii îşi 
comunică gândurile, simţirile, voile, planurile lor deşi ei înşişi rămân distanţaţi, 
neputându-şi da unul altuia toată puterea lor vie. Dar în amândouă formele, chiar 
universul material e un mediu care leagă pe oameni spiritual. Precum comunică 
oamenii spiritual prin trupuri, aşa, sau de aceea, comunică spiritual prin universul 
material. Spiritul prezent în trup extinde puterea sa şi asupra universului. Dar altă 
putere exercită omul la distanţă prin Duhul dumnezeiesc. 

Dar comunicarea nu constă numai în a se face cunoscuţi şi prezenţi unii altora, 
ci şi în a se dărui mai mult sau mai puţin unii altora. Ei se dăruiesc spiritual şi prin 
mijloacele materiale ale universului; dăruindu-şi unele din lucrurile materiale, îşi 
dăruiesc un gând, o simţire spirituală, cum e când îşi dau un pahar cu apă, o bucată 
de pâine. De cele mai multe ori, ei imprimă în lucrurile ce le dăruiesc munca lor; 
pâinea pe care o dăruiesc poartă în ea o muncă a lor, făcută din atenţie faţă de alţii; 
strugurii pe care îi dăruiesc, la fel. De aceea, darurile ce şi le fac unii altora, ca lucruri 
prelucrate de ei, sunt lucruri prin care îşi comunică spiritual gândurile imprimate în 
acele lucruri şi simţirile de atenţie, de iubire. Universul îi leagă deci pe oameni şi prin 
fapte bune: fapte de iubire, de milă, de preţuire. E un nou mod al oamenilor de a se 
transcende unii spre alţii prin universul material. 

Dar fiecare caută pe semenul său prin universul material, pentru că se simte 
mânat de o pornire din sinea sa pe care nu şi-a dat-o el, nici semenul său. El 
transcende astfel universul material pentru Dumnezeu, pentru că Dumnezeu 1-a 
dat să treacă prin el spre Dumnezeu, să facă voia lui Dumnezeu. Uneori se 
comunică mai mult prin unele lucruri de folos, prin unele fapte de ajutor, adică 
prin fapte care reprezintă un sacrificiu al lor, alteori mai mult prin anumite 
semne, simboluri (o floare). Ele sunt prin ele lucruri de importanţă minoră sau 
cuvinte, ca expresii ale lucrurilor. Poetul francez Pierre Emmanuel a putut spune 

de aceea: ,JDire c'est aimef. Cuvintele sunt şi ele, în înţelesurile lor, limitate. 
Dar pot sugera nelimitatul. Cuvintele, în general, sunt mijloace finite prin care 
se exprimă sau sugerează indefinitul, sau chiar infinitul. De aceea şi prin cuvintele 
limitate ca înţeles ce şi le comunică oamenii, ei trăiesc o transcendere spre 
indefinit, sau spre Dumnezeu Cel infinit, arătând prin aceasta că ei îl simt prezent 
în mod activ în spiritul lor, fie că le rostesc, fie că le ascultă cu bucurie. Chiar 
în tot mai mare mulţime de cuvinte, determinate social, folosite de omul de azi, 
el se simte, pe de o parte, exprimând un inţeles limitat al său dar, în acelaşi 
timp, ocazia folosirii acestor cuvinte îl face să-şi trăiască „indefinitul său, chiar 
în detaliile vieţii cotidiene... Această dialectică... constituie dialogul între finit şi 
infinit. Mă bucur uneori de a fi indefinibil, care e cel mai bun dar ce mi 1-a 
făcut Cel ce este, darul de a fi deschis la ceea ce este neexhaustibil; dar mă 
bucur, de asemenea, de limită, de aceea ce e mijlociu, de locul comun în sărăcia 
sa inepuizabilă" 15 . Pentru că şi în ceea ce e limitat văd dincolo de limită, 
inifinitatea. Sau în cuvintele cu înţeles limitat, încăpute în sunete şi purtate de 
undele aerului, introduc indefinitul mai presus de el. Aceasta o poate face omul 
cu orice parte a universului, fie ea cât de mică, atunci când o dăruieşte. Căci în 
lucrul şi cuvântul limitat omul pune o simţire de iubire nelimitată a sa. 

Omul e o fiinţă nesfârşit mai bogată, mai adâncă, mai complexă, ca să poată fi 
închis în lume; are o aspiraţie nesfârşit mai înaltă, ca să poată fi satisfăcută de lume. 
E un alt sens, în care se spune că nu omul e făcut pentru lume, ci lumea e făcută 
pentru om. Ea nu are rostul să-1 îngusteze în limitele ei, ci el are capacitatea, prin 
unirea spirituală cu Dumnezeu, prin cugetare şi dorinţă, să lărgească lumea şi s-o facă, 
în cursul istoriei mai puţin, iar la sfârşitul istoriei mediu deplin transparent al lui 

Dumnezeu, Izvorul vieţii veşnice şi nelimitate. 

Când omul înţelege lumea ca răspunzând unor trebuinţe strict materiale, nu 
numai că ea devine o limită opacă şi se acoperă de ceaţă pentru vederea spirituală, 
ci se face un mijloc de dezbinare între oameni, fiecare căutând să acapareze tot 
mai mult din ea, tratând-o ca pe o pradă, din care toţi se luptă să rupă o cât 
mai mare parte. Căci prin trupul văzut ca organizare pur materială, nu se 
comunică nimic altceva, ci numai se caută să se absoarbă cât mai mult din lumea 
văzută şi ea ca materie netransparentă. Oamenii nu se mai întâlnesc în acest caz 
în aceeaşi înţelegere a ceea ce se arată prin ea, ca plan de existenţă indivi- 
dualizabilă, capabilă să nutrească o îmbogăţire comună, mai bine zis comunitară, 
a persoanelor umane din ea. 

Lumea nu mai e, în acest caz, drum şi mediu transparent care trage pe toţi 
în comun, ci pradă ultimă şi opacă din care fiecare ins sau grup luptă să rupă 
o cât mai mare parte. 

Căderea umanităţii în această stare s-a făcut îndată după începutul existenţei 
ei, prin alipirea exclusivă la ceea ce e „bun la gustare şi plăcut ochilor la vedere", 
socotindu-se că în aceasta constă ea, precum şi toată cunoaşterea binelui şi răului. 

Iar omul ieşit astfel în mare parte din legătura cu izvorul conţinutului său 
spiritual, care ţinea trupul lui incoruptibil şi nemuritor, a făcut ca şi lumea care 
nu-i mai comunică conţinutul ei spiritual, transparent prin ea, să acopere acest 
conţinut şi să se supună procesului de corupere ( Rom. VIII, 20-22). Faptele 
omului îndreptate spre alţii nu mai sunt fapte bune, de înfrăţire, ci rele, 

duşmănoase sau aparent bune. Legătura exclusiva a omului prm trup cu lumea 
face ca deşertul spiritual din el să se întindă şi în lume, sau să nu se mai vadă 
lumea ca transparent al unui conţinut spiritual (Rom. VIII, 20). 

Totuşi, conţinutul spiritual din om nu s-a pierdut cu totul ci, în parte, s-a pervertit, 
iar în parte a rămas o nostalgie lipsită de putere. Faptul acesta face ca omul să nu se 
simtă satisfăcut în ea decât în parte, în trupul său devenit muritor, iar pentru sufletul 
lui să aştepte satisfacerea adevărată după moarte, când nu şi-a pierdut de tot simţirea 
existenţei acestui conţinut, iar pentru sine, ca om întreg, să aştepte deplina satisfacere 
într- un chip al lumii de după sfârşitul chipului acesta. 

în orice caz, numai o transcendere prin nădejde a vieţii în chipul actual al 
lumii şi a însuşi chipului acesta al ei poate da un sens existenţei umane şi în 

forma actuală a lumii. 

Astfel, omul, făcut să adune lumea în el, trebuie să o adune nu ca pe o lume 
opacă, care e închisă în ea însăşi şi îl închide şi pe el în ea, ci ca pe o lume pe care o 
depăşeşte, descoperind în transparenţa ei pe Creatorul ei şi capacitatea de a-1 pune pe 
om în legătură cu El. în orice sens, omul e şi avizat în lume, dar trebuie să o şi 
depăşească. Ea trebuie să-i fie numai un drum de care are nevoie, care-1 duce la mai 
multă lumină. Omul nu e un „aruncat în lume", ca un condamnat, cum zice Heidegger, 
ci pus în ea ca pe un drum pe care are să înainteze spre Dumnezeu, ca ţintă a drumului, 
având să ajungă la El cu tot ce a învăţat bun din ea, dar şi prin deprinderea de a nu 

o vedea ca realitate ultimă. 

La transcenderea omului spre semenul său şi spre Dumnezeu prin el, sau 
împreună cu el, îi servesc şi cuvintele ce şi le comunică unul altuia despre 
lucruri, dar în care pune fiecare ceea ce are în sine superior lucrurilor, precum 
împiedicarea transcenderii are drept cauză folosirea lor mincinoasă, dat fiind că 
minciuna vine din omul închis în sine şi în lume. Omul vorbeşte fiindcă e o 
persoană legată de altă persoană. De aceea, vorbeşte şi în cazul al doilea. 

Dar persoana omenească nu s-ar putea comunica alteia prin cuvinte, dacă 
n-ar avea lumea într-un anumit fel comună, iar în alt fel văzută de fiecare din 
punctul său de vedere, ca persoană distinctă nu s-ar comunica sincer, dacă n-ar 
avea lumea ca un loc comun în care lucrează fiecare în mod diferit, ca persoană 
diferită, dar nu în opoziţie cu lucrarea celorlalţi, ci în armonie cu a lor, şi nu 
în folosul său egoist, ci şi al celorlalţi. 

Lămurirea sensului vieţii omului în lume, ca un drum în transparenţa tot mai 
luminoasă a ei, a dat-o Sf. Maxim Mărturisitorul. Omul este în lume un pelerin ce 
înaintează în lumina tot mai clară care iradiază din Sfânta Cetate, nu un condamnat 
să se piardă în ea. Omul vieţuieşte în lume şi în timp, dar e şi mai presus de lume şi 
de timp, ridicându-se în acest sens tot mai sus şi ridcând-o şi pe ea. La moarte, se 
desparte de ea, ducând însă mai tot ce a câştigat bun din ea, sau un chip transparent 
al ei. Făcând aşa, se pregăteşte ca să-o aibă la înviere din nou cu sine, dar transfigurată. 
El e o fiinţă meteorică. El duce lumea întreagă spre hotarul între corporalitate şi 
Dumnezeu. Ţinând cineva surplusul de pâine pentru sine, acesta se strică. Dându-1 
celui lipsit, îl câştigă şi pe acela pentru Dumnezeu, dar se spiritualizează şi el şi umple 
materia pâinii de lumina spiritului, sau umple corporalitatea ei de Dumnezeu. De 
aceea, credincioşii ortodocşi, aducând cele ce le vor dărui altora la biserică, spre 
sfinţire, arată legătura dintre sfinţire şi dăruire. Ei cred, pe drept cuvânt, că haina 

dăruită unui sărac îi aşteaptă transfigurată la înviere. Se afirmă aci perspectiva 
transfigurării cosmosului întreg, ca să nu mai vorbim de imprimarea credinciosului 
de fapte bune pe care le-a făcut, dându-i un chip luminos sau de slavă. împărăţia lui 
Dumnezeu sau a desăvârşitei comuniuni va însemna comunicarea întreolaltă a tot ce 
au, stare spre care se pregătesc de aici. Dar dacă n-ar avea lumea, pe de o parte, 
răspunzând unor trebuinţe identice, pe de alta, ca pe un dar pe care să şi-1 poată face 
unii altora, cum ar servi ea spre împlinirea acestei perspective? Prin aceasta, oamenii 
îşi formează şi un vocabular comun, ca să-şi comunice gândurile despre lumea 
comună, sau să şi-o descopere unii altora ca pe un conţinut comun al vieţii. Cel ce 
le-a dat lumea ca un dar comun, le-a dat şi vocabularul comun, sau capacitatea de a 
şi-1 alcătui pentru a-şi vorbi despre ea. Şi în măsura în care lumea le este mai comună 
prin dăruire iubitoare, se contrazic sau se înşală tot mai puţin prin cuvinte. 

Propriu-zis, cuvintele, ca raţiuni exprimate, reflectă raţiunile pe care oamenii 
le descoperă împreună în lucruri, din corespondenţa raţiunii lor cu ele. Fiecare 
om, dar împreună cu ceilalţi, are în cuvinte cosmosul întreg în sensurile lui 
sesizate în colaborare. Fiecare îl are explicitat în aceste sensuri împreună cu alţii 
ca să şi-1 poată comunica şi prin cuvinte comune. Fiecare e purtătorul spiritual 
al cosmosului şi îl comunică din perspectiva lui proprie, ca să se îmbogăţească 
împreună, dovedind că el ascunde în sine atâtea moduri de a fi înţeles câţi 
oameni sunt, dar toate modurile se cer unite în înţelegerea fiecăruia, pentru ca 
să devină toţi mai bogaţi spiritual şi uniţi la un nivel tot mai înalt, în descoperirea 
tot mai adâncilor sensuri ale lumii şi ale înţelegerii lor. 

Raţiunile lucrurilor le descoperă oamenii prin raţiunea lor comună, cunoscă- 
toare. Ele sunt făcute ca să fie sesizate de raţiunea lor, care are capacitatea să 
sesizeze raţiunile lucrurilor. Aceasta arată că raţiunile lucrurilor sunt făcute pentru 
raţiunea omului şi pentru ca oamenii să se poată uni în cunoaşterea lor, 
îmbogăţindu-se atât prin aceasta, cât şi prin ceea ce aduce fiecare în înţelegerea 
lor. Omul nu ar putea descoperi şi exprima raţiunile lucrurilor în tot mai marea 
lor varietate, dacă nu ar folosi lucrurile tot mai complex şi e problematic dacă 
le-ar putea folosi astfel, fără conlucrarea cu ceilalţi, fără să-şi comunice, pe de 
altă parte, prin cuvinte, mereu mai îmbogăţite, unul altuia înţelegerea lor şi fără 

să aibă aceasta la baza conlucrării lor şi a unirii tot mai strânse între ei. 

Pe măsură ce omul cunoaşte mai mult ţesăturile posibile dintre componentele 
lumii, se fac mai complexe şi ţesăturile dintre cuvintele spuse de către unul celorlalţi. 
In felul acesta, raţiunea omului îşi actualizează tot mai mult potentele negrăite de 
nuanţare în înţelegere şi exprimare. Omul se dezvoltă spiritual în legătură cu lumea 
prin trup, dar împreună cu ceilalţi. Dar în aceasta, el trăieşte totodată superioritatea 
lui faţă de lume şi devine tot mai conştient de această superioritate, care i se descoperă 
tot mai mult. Lumea rămâne mereu obiect al omului şi omul trebuie să-şi dea seama 
de aceasta, adică de situarea lui pe alt plan şi de destinarea lui spre alt plan mai înalt, 
spre care are să înalţe şi lumea în baza virtualităţilor ei şi ale lui. Uneori poate înţelege 
mai bine lumea prin intuiţii simple, unitare, decât ramifîcându-se în multe idei şi multe 
cuvinte. Căci nu poate epuiza niciodată înţelesurile lumii prin cuvinte, pentru că nu 
poate epuiza capacitatea de înţelegere a minţii sale, căreia îi e încredinţată lumea spre 
înţelegere. El o trăieşte de aceea pe aceasta adeseori mai bine prin intuiţia simplă a 



NEMURIREA OMULUI IMPLICATĂ ÎN MIŞCAREA NESFÂRŞITĂ SPRE SINE 12 



/ 



«* 



misterului ei superior bogăţiei de înţelesuri explicitate ale lumii. De aceea „vremea 
este a vorbi şi vremea este a tăcea", cum se expune în Ecclesiast III, 7. 

Pe de altă parte, raţiunea le e dată tuturor ca să actualizeze resursele ei în 
comun prin cuvinte, în aplicarea lor la lumea raţională şi în legătura lor cu 
izvorul comun creator. Fiecare se transcende prin raţiunea sa aplicată lumii spre 
Izvorul creator al raţiunii şi spre semenii săi, ca spre cei cu care o să o actualizeze 
pe ea în explicitarea lumii şi în intuirea Absolutului creator. Dar toţi trăiesc ca 
fiinţe ce se transcend în comun şi se ajută în această transcendere de raţiuni 
aflate în comun în lucruri de către raţiunea lor, spre Cel ce le-a dat lucrurile ca 
raţiuni ni n ştiri zate ne măsura raţiunii lor. ca drum amolu sore Cel ce este 

însă omul poate să folosească şi altfel aceste raţiuni. Şi poate socoti şi în 
acest caz că le foloseşte conform lor şi conform raţiunii sale, aşa cum i-au fost 
date de Dumnezeu. Sau, în silinţa sa de a descoperi raţiunile adevărate ale 
lucrurilor prin raţiunea sa, le poate folosi la diferite trepte, iar în buna lor folosire 
poate afla diferite moduri. In aceasta se arată capacitatea de contribuţie proprie 
a omului. Dumnezeu, creând lucrurile conform raţiunilor Sale şi pe om cu 
raţiunea de a le cunoaşte şi folosi şi de a-L descoperi prin ele pe El însuşi, 1-a 
înzestrat pe acesta şi cu libertatea de a le folosi în moduri diferite. Dar în aceasta 
se poate manifesta şi o discrepanţă între raţiunile lui Dumnezeu referitoare la 
lucruri şi între formele ce le iau chipurile acestor raţiuni încorporate în lucruri, 
în folosirea lor de către om, sau în raţiunea omului aşa cum e gândită de 
Dumnezeu şi forma pe care o ia chipul ei în om. 

Dumnezeu însuşi i-a dat omului această libertate, sau latitudine în folosirea 
chipurilor raţiunilor Sale. Sf. Maxim Mărturisitorul spune că „raţiunile" sunt 
gândite din veci de Dumnezeu, dar „modurile" în care sunt ele folosite depind 
de oameni. Insă aceste moduri, chiar când sunt deosebite de modurile conforme 
raţiunilor lor, nu ies totuşi din cadrul raţiunilor lor. Omul nu poate ieşi, prin 
nici un fel de moduri de folosire a raţiunilor, din legătura cu ele. Omul rămâne 
om, chiar când nu se dezvoltă ca omul voit de Dumnezeu prin raţiunea dată lui. 
In ultimul caz, omul nu se mai transcende în mod real şi pozitiv spre a se 
dezvolta conform virtualităţii pozitive a raţiunii lui şi a raţiunilor lucrurilor, aşa 
cum 1-a voit Dumnezeu din veci să se actualizeze. Dar el rămâne totuşi într-o 
dependenţă de transcendenţă divină. El înaintează şi aşa într-o actualizare a sa 
şi a creaţiei, susţinută în veci de Dumnezeu. Dar aceasta e o actualizare strâmbată 
a sa prin care nu dezvoltă nici raţiunile lucrurilor, conform virtualităţilor pozitive 
incluse în ele. 

A prevăzut Dumnezeu şi modurile strâmbate ale chipurilor raţiunilor Sale? 
E o chestiune la care e greu să se răspundă. Se poate răspunde că le-a prevăzut, 
deci le-a şi admis, pentru că n-a voit să creeze oameni fără libertate, pentru că 
ei vor actualiza moduri strâmbate ale chipurilor raţiunilor Sale gândite din veci. 
El n-a voit să se comporte faţă de om ca o autoritate rigidă, silindu-1 să actualizeze 
chipurile raţiunilor Sale, aşa cum le-a gândit El. Dumnezeu, creând pe om ca 
persoană, a voit să Se manifeste în relaţie cu el ca şi cu o persoană într-un 
anumit fel egală prin capacitatea de dispunere de libertatea lui; ca şi cu o persoană 
liberă în relaţia cu El ca Persoană liberă. Un om, lucrând ca un automat, n-ar 
mai fi om. Dumnezeu a voit, într-un mod neînţeles de noi, ca omul să fie o 
fiinţă capabilă să-I facă şi surprize prin libertatea cu care 1-a înzestrat. Căci 
persoanele îşi pot face surprize. De aceea, unele se silesc să fie cât mai atente 
cu celelalte pentru a nu le face surprize neplăcute. Dar Dumnezeu nu e periclitat 
prin surprizele ce le lasă posibile din partea omului. Prin aceste surprize, omul 
nu ajunge să-L strâmtoreze pe Dumnezeu, Creator şi Izvor al vieţii, întrucât, 
nerămânând în comuniune cu El, sau strâmbându-se mai degrabă el însuşi prin 
voinţa de strâmbare a lucrurilor, sfârşeşte în chinurile pricinuite fie de sărăcia 
vieţii sale, fie de deformarea ei. Căci natura cosmică anulează efectele rele ale 
omului în lucruri şi natura umană îl chinuie pe cel ce o strâmbă, deşi omul îşi 
poate da sieşi o formă hidoasă, neanulabilă de Dumnezeu. Şi Dumnezeu a 

prevăzut aceasta în general şi a şi spus în Sfânta Scriptură: „Cei ce nu vor lucra 
cele bune, vor avea parte de cele rele" (Deut. XXXI, 29). 

Sf. Maxim declară că omul trebuie să înainteze în a vedea lucrurile în 
sensurile ce ni le-a dat Dumnezeu creându-le, purificate de patimile ce le-a 
adăugat el acestor sensuri: „Altceva este lucrul, altceva faţelesul lui şi altceva 
patima. Lucrul este, de pildă, bărbat, femeie, aur ş.a.m.d. înţelesul este amintirea 
simplă a vreunuia din cele de mai sus x Iar patima este iubirea neraţională, sau 
ura fără judecată a vreuneia din ele. înţeles pătimaş este gândul compus din 
patimă şi înţeles. Să despărţim patima de înţeles şi va rămâne gândul simplu" 16 . 

In starea dinainte de cădere, oamenii vedeau lumea din afară ca sfântă, prin 
absenţa patimilor egoiste şi trupeşti în ei. De aceea, pentru sfinţirea naturii şi a 
lucrurilor, trebuie să tindem spre dezlipirea pătimaşă de lucruri, prin dăruirea lor fără 
greutate altora. Lucrurile dăruite nu mai sunt văzute în chip pătimaş. în modul cel 
mai radical se sfinţeşte acum omul pe sine şi lumea, prin jertfa de sine. Astfel, lumea 
ne e de folos spre mântuire nu atât prin dispreţuirea ei, cât prin folosirea lucrurilor 
din ea ca daruri pentru alţii sau ca mijloace prin care ne comunicăm iubirea faţă de 
ei. Şi ne sfinţim la maximum viaţa nu prin renunţarea la ea din scârbă de ea, ci în 
folosirea ei spre sporirea iubirii între oameni. 

Prin aceasta, lumea câştigă din nou transparenţa pentru Dumnezeu, pe care 
o avea în starea dinainte de cădere. Dacă lumea ne-a fost dată de Dumnezeu ca 
un dar pentru toţi, noi o folosim cel mai mult în această calitate a ei, făcând cu 
uşurinţă din lucruri daruri ale noastre către alţii, arătând prin aceasta că de fapt 
ele au fost date de Dumnezeu tuturor. Atunci vedem dincolo de ele pe Dumnezeu, 
Dăruitorul lor pe seama tuturor. Atunci le transcendem fără să socotim inutilă 
existenţa lor. Dumnezeu, Care ni le-a dat în dar tuturor, ne învaţă prin aceasta 
să le folosim şi noi ca daruri între noi, să nu le acoperim acest rol mijlocitor 
de iubire întreolaltă imprimat în ele de Dumnezeu, ca în lucrurile menite să 
treacă din iubire de la persoană la persoană. Aşa cum Dumnezeu ne-a arătat 
iubirea Sa faţă de noi şi voinţa iubirii între noi, dându-ni-le ca daruri pentru 
toţi, aşa trebuie să arătăm şi noi iubirea noastră întreolaltă voită de El, folosindu-le 
ca daruri între noi. Lucrurile, în loc de a fi ziduri opace şi pricini de dezbinare 
şi ură între noi, pierzându-şi caracterul de punte a iubirii lui Dumnezeu faţă de 
noi şi între noi, îşi împlinesc în acest caz rostul cu care ne-au fost date, devenind 
mijloace de înfrăţire între noi. Prin aceasta, noi ne facem totodată stăpâni peste 
ele, nu mai suntem robii lor. Căci ele ne stăpânesc prin aparenta dominare egoistă 
a noastră asupra lor. Dăruindu-le, ne unim prin ele cu semenii noştri, depăşindu-ne 
pe noi înşine; şi ne unim prin ele cu Dumnezeu, prin aceeaşi depăşire. în acest 
caz, prin ele ne devine transparent Dumnezeu, ca Dăruitor iubitor al lor şi ne 
facem transparenţi prin ele unii altora. Când privesc la un lucru dăruit mie de 
altul, îl văd pe acela. Când văd lucrurile ca dăruite de Dumnezeu, îl văd pe El. 
Trebuinţa de dăruire a lucrurilor o exprimă creştinii făcând peste ele semnul 
crucii. Căci crucea înseamnă renunţare, înfrânare, despătimire, eliberare de ele. 
înălţare la Dumnezeu. Iar în asumarea crucii, ni s-a făcut model Fiul lui 
Dumnezeu. Crucea înseamnă transcendere peste ele şi peste noi la Dumnezeu, 
transcendere de la persoana proprie la celălalt, văzut în lumina lui Dumnezeu. 
Numai crucea, ca înfrânare şi jertfa reciprocă din iubire, ne pot uni în Dumnezeu. 

Prin cruce, ne-a arătat Hristos toată iubirea Sa: însuşindu-ne crucea Lui, ne-o 
arătăm şi noi faţă de El şi întreolaltă. O lume fără cruce devine o lume 
netransparentă, realitatea ultimă de care ne alipim cu aviditate egoistă, ca neavând 
ceva mai sus de ea. Prin cruce ne dăm pe noi şi lumea unii altora şi lui 
Dumnezeu. De aceea, crucea ne face şi face lumea transparentă între noi şi 
pentru Dumnezeu. Crucea o face transparentă şi uşor de depăşit între om şi om, 
deveniţi şi ei transparenţi pentru Dumnezeu. Crucea sfinţeşte lumea, ne sfinţeşte 
pe noi, întrucât nimic pătimaş nu mai întinează raporturile noastre cu lumea; 
nimic egoist nu ne mai închide în lume şi în noi înşine, văzuţi ca realităţi 
materiale şi ultime. 

Lumea ne face transparent pe Dumnezeu şi prin insuficienţele resurselor 
ei de a satisface în mod nelimitat, aşa cum se credea, trebuinţele mereu 
crescânde ale tuturor. Ea se arată prin aceasta că este creată din nimic şi 
arată pe om ca reprezentând şi o graniţă pentru om, oprindu-se unul pe 
altul de a-şi extinde lăcomia la nesfârşit. Comunicarea spirituală şi limitarea 
lăcomiei merg mână în mână. Aceasta impune omului un nou motiv de 
asceză. Pe de altă parte, neputinţa omului singur de a-şi procura energiile 
necesare noilor sale trebuinţe impune şi mai mult ca în trecut o muncă 
comună, ca un alt îndemn la comuniune, împreunat cu înfrânare şi osteneală. 
Voinţa de a-şi satisface trebuinţele materiale crescute în cursul timpului 
prin folosirea unor noi energii necesare face, pe de altă parte, inutilizabile 
unele din mijloacele de existenţă care stăteau cu uşurinţă mai înainte la 
dispoziţia cât mai multora. Acesta e un nou avertisment ce se dă oamenilor 
spre înfrânarea prea marilor trebuinţe pe care s-au obişnuit să le satisfacă. 
Voinţa de lărgire a graniţelor care limitează pe oameni în general şi pe 
unii faţă de alţii pune în evidenţă alte îngustări ale posibilităţilor creaţiei. 
Prin toate acestea, se arată că creaţia permite o dezvoltare continuă a 
oamenilor pe plan spiritual, prin comuniunea între ei şi prin sporirea în 
unirea lor cu Dumnezeu, dar această dezvoltare trebuie să se concilieze cu 
o înfrânare a trebuinţelor trupeşti, care promovează şi ea dezvoltarea 
spirituală. Sunt noi sensuri ale crucii puse pe creaţie. 



7. Omul, fiinţă care transcende timpul spre veşnicie, 

prin nădejde şi pocăinţă 



Omul nu poate trăi închis în nici o clipă în prezent. El nu e satisfăcut niciodată 
de ceea ce îi dă prezentul. El speră la ceva mai mult de la viitor. El speră că poate 
scăpa de greutăţile prezente, în viitorul mai apropiat sau mai depărtat; sau că va avea 
mai mult decât îi dă prezentul; sau că va rămâne în fericirea prezentă. El se transcende 
mereu spre viitor. Niciodată nu socoteşte că a ajuns la capătul drumului, că are totul 

şi pentru totdeauna în prezent. Chiar despre moarte, nu crede că va încheia existenţa 
lui. El aspiră spre absolut, care nu-i poate fi dat în viaţa pământească. Aceasta îl face 
să vadă în moarte nu un final, ci mai degrabă o trecere, deci să vadă în ea şi ceva 
pozitiv. Omul crede că va ajunge la absolut, trecând prin moarte din viaţa aceasta, în 
care nu află absolutul. Astfel, nu mai aşteaptă moartea numai cu frică, ci şi cu nădejde. 
Nădejdea sădită în fiinţa lui nu-1 lasă să admită că fiinţa lui e destinată unui sfârşit 
total prin moarte. Heidegger, care a analizat o seamă de trăsături existenţiale ale fiinţei 
omului, n-a văzut şi trăsătura existenţială a nădejdii. De aceea, a conchis că omul este 
o „existenţă spre moarte". Se poate spune că omul este o existenţă spre moarte, dacă 
se are în vedere existenţa lui pur pământească. Dar nădejdea nu poate admite că 
existenţa pământească e singura pe care o are omul. 

Omul nu e numai cât se vede. Nădejdea nu se limitează la cele ce se văd 
şi se pot avea în viaţa aceasta. Aceasta arată că transcenderea trăită de om nu 
e 6 simplă transcendere spre un viitor al vieţii sale pământeşti, ci o transcendere 
adevărată spre existenţa sa de după moarte, în unire cu Absolutul. Iar Absolutul, 
de la care speră că-1 poate satisface deplin, nu poate fi găsit în lumea aceasta. 
De aceea, omul este stăpânit de aspiraţia spre o adevărată transcendere, care nu 
merită acest nume când se limitează la trecerea de la o clipă la alta în viaţa 
pământească. Omul e stăpânit de aspiraţia spre Absolut; el vrea transcenderea 

spre Absolut. 

Camus socoteşte nădejdea ca o amăgire nerealistă. Lumea ni se revelează 
ca o absurditate neraţională şi prin faptul că nu ne îndreptăţeşte la nici o nădejde. 
Trebuie să acceptăm lipsa de nădejde ca cea mai realistă atitudine. Dar împlinirea 
nădejdii nu trebuie să aşteptăm să ne vină din lumea exterioară. Mai este şi o 
altă existenţă superioară lumii. Nădejdea ţine de fiinţa omului, căci aceasta nu 
poate fi gândită şi trăită fără o astfel de nădejde. Aceasta ar paraliza orice voinţă 
de activitate a omului. Ar face pe om mort spiritual în fiecare clipă. Viitorul 
n-ar fi considerat ca făcut şi de noi sau ca interesându-ne prea mult. Cugetându-1 
astfel, am rămâne într-o atitudine de resemnare fatalistă. Dacă am nădăjdui numai 
într-un viitor pământesc, am accepta că va fi produsul exclusiv al unor forţe, al 
unor legi ce nu depind şi de noi. în zadar socoteşte Camus că renunţă de a 
vedea o anumită lege în lume. El vede o lege asupra căreia omul nu are nici o 
putere. El admite o oarecare nădejde în împlinirea unor dorinţe pământeşti, legate 
de trup. Dar nu admite o nădejde a unei vieţi viitoare, ridicată la alt plan decât 
al satisfacţiilor pur materiale şi trecătoare. Moartea are ultimul cuvânt. De aceea, 

lumea e absurdă. 

Dar de aici se vede iarăşi că absurdul nu stăpâneşte asupra lumii decât 

pentru cei ce nu văd în ea altceva decât ceea ce interesează trupul. Absolutul e 

implicat în reducerea lumii la materie şi la legile ei. Aceasta elimină orice sens 

din existenţă. Dar pe ce se întemeiază contestarea îndreptăţirii unei trăsături atât 

de esenţiale a naturii omului, ca nădejdea şi credinţa într-un sens al existenţei? 

Pe încrederea exclusivă în ceea ce se întâmplă cu trupul. Pe negarea întregii 

complexităţi a vieţii spirituale, care deosebeşte pe om de animal. Pe încrederea 

exclusivă în simţuri uitându-se că în simţuri nu e prezentă numai o senzaţie 

biologică, ci că lucrarea lor e plină de o conştiinţă şi o gândire. 

Existenţa spiritului fiind pentru om o evidenţă de care nu se poate face 
abstracţie, el e îndreptăţit să recunoască şi speranţa unei vieţi viitoare după 
moartea trupului. Identitatea şi unicitatea omului nu se reduc la trup. Sau are 
foarte puţin izvorul de trup. E mai raţional pentru om să creadă că spiritul de 
care e legată identitatea sa, la care ţine, nu dispare o dată cu trupul. Dacă omul 
nu e numai obiect al unor legi oarbe, chiar şi în calitate de trup, ca participant 
la subiectivitate, e superior lor. Şi atunci are drept să spere că existenţa sa nu 
este supusă în întregime unor astfel de legi. Şi e îndreptăţit să creadă că există 
Subiect având totală putere asupra acestor legi. 

Mai e de observat că nădejdea e dorinţa unei persoane de a vedea împlinite 
anumite bucurii ale ei de alte persoane. Iar cum aceste împliniri nu se realizează 
deplin în lumea aceasta, nădejdea se îndreaptă spre o viaţă viitoare şi, o dată 
cu aceasta, şi spre o Persoană supremă eternă, Care asigură această viaţă viitoare 

şi împlinirea omului. 

Heidegger a asimilat în mod total nădejdea cu grija. Fără îndoială, este 

între ele o legătură, sau ceva comun. Dar la ce ar fi atât de stăpânitoare asupra 
noastră grija, dacă n-am avea nici o siguranţă că viaţa noastră se întinde şi după 
moarte? De ce ne-am îngriji atât de mult de viaţa noastră, dacă e atât de 
trecătoare? De fapt, grija nu se poate explica fără nădejde. Dar nădejdea, care 
stă la temelia grijii, nu se poate întinde numai spre un timp atât de scurt, cât e 
dat vieţii noastre pământeşti. Numai pentru că omul e o existenţă care speră, 
caută să ajungă la cele nădăjduite prin grijă. Dar există grijă şi grijă, pentru că 
există nădejde şi nădejde. Totuşi ele sunt legate în rădăcina lor. E o grijă pentru 
cele ale vieţii pământeşti, pentru că e şi o nădejde îndreptată spre scăparea de 
greutăţile pământeşti şi spre asigurarea unei vieţi mai bune pe pământ. 

a Dar omul nu se restrânge la această nădejde, deci nici la grija pusă în slujba 
ei. în acest caz, el n-ar fi stăpânit atât de mult de grijă. El însuşi nu poate 
distinge hotărât între ele. Faptul că nu-1 mulţumesc nicicând deplin cele pămân- 
teşti îl face, mai ales spre bătrâneţe, după experienţa repetată a golului ce îi lasă 
în suflet cele pământeşti, să-şi îndrepte tot mai mult nădejdea, sau s-ar putea 
spune grija, spre viaţa de dincolo de cele de aici, adică grija de a se pregăti 
pentru ea. Astfel, de cele mai multe ori, cele două nădejdi şi cele două griji sunt 

împletite. 

Şi, în orice caz, în amândouă, se arată că omul e o fiinţă deschisă mereu 
spre viitor, neputând cugeta niciodată că a ajuns la sfârşitul existenţei sale. El 
e o fiinţă în mişcare neîncetată spre viitor, spre o viaţă de fericire fără sfârşit. 
Nu se opreşte niciodată din această mişcare în spiritul său, nici chiar pe patul 
de moarte. Mişcarea lui e spre o veşnicie fericită. Aceasta e ţinta lui. Fără 
mişcarea spre această ţintă, existenţa omului nu se poate concepe. Omul ar fi, 
fără această mişcare, nu numai inert sau mort spiritual, ci şi neraţional. De aceea 
spune Sf. Maxim Mărturisitorul că voinţa e mişcarea raţională a fiinţei omeneşti, 
sau mişcarea fiinţei raţionale umane, chiar dacă omul dă o direcţie strâmbă 
raţiunii de care e imprimată voinţa lui sau voinţa de care e imprimată raţiunea 
lui. Animalul nu are grijă şi nădejde, pentru că nu e deschis spre viitor, spre 
viitor fără sfârşit, pentru că nu e raţional. în cazul în care omul foloseşte drept 
raţiunea ce se manifestă în voinţa lui, el pune nădejdea în grija celor pământeşti 

în slujba nădejdii vieţii veşnice; grija lui devine grija de pregătire pentru 
dobândirea ei. 

înrudită cu grija e şi frica de un viitor nefericit. Deci şi prin aceasta, omul 
e deschis viitorului. Şi aceasta îl ajută să-şi pregătească un viitor fericit. 

în fond, omul urmăreşte fericirea eternă. Dar fericirea nu se găseşte în gustarea 
singuratică a unor bunuri materiale sau spirituale (în sănătate, belşug de hrană, orizont 
larg de cunoaştere etc.), ci ta comunitate cu alţii sau cu alte persoane. Nu poţi avea 
bucurie de nimic ta mod separat, total şi definitiv, de alţi oameni. Nu te bucură 
belşugul de hrană, când eşti singur. Nu-ţi trebuie nici viitor ta singurătate. Când eşti 
singur ta mod total şi definitiv, nu-ţi mai trebuie nimic. Bucuria prezentă şi viitoare 
stă ta mod principal ta comuniunea cu alţii: „Iată acum ce este bun şi ce este frumos 
fără numai a fi fraţi împreună" (Ps. CLXII, 2). Persoana altuia e izvorul vieţii mele, 
ea e însăşi viaţa mea, când mi se comunică cu iubire totală; bucuria de a mă putea 
comunica ei, de a primi ca să i mă comunic este şi ea viaţa mea. Poate că aceasta e 
cea mai proprie definiţie a persoanei: izvor de viaţă pentru altul şi bucurie de viaţă 
primită de la altul Aceasta o indică totodată ca mister cu neputinţă de înţeles vreodată 
complet şi de a se epuiza. Dar numai Dumnezeu, comuniune desăvârşită de Persoane, 
poate să mi se dăruiască ta mod desăvârşit, ca să mă dăruiesc şi eu, şi poate hrăni şi 
persoana seamănului meu cu o iubire care s-o facă să mi se comunice total. Dumnezeu 
e în sensul acesta supremul Mister, Misterul iradiant de viaţă nesfârşită şi de lumină 
inepuizabilă. Nicăieri ta Sf. Scriptură nu se spune că fericirea omului constă ta altceva 
decât ta vederea lui Dumnezeu, Care caută cu iubire la om. Numai persoana poate 
iradia viaţă şi deci poate da altuia fericirea. Numai persoana poate primi pe altă 
persoană ca viaţă inepuizabilă şi neconfundată cu sine. Nu din lucruri şi din valori 
spirituale abstracte trăite ta izolare se hrăneşte viaţa plenară sau fericirea omului, ci 
din altă persoană. Dar numai dintr-o supremă Persoană poate iradia toată viaţa sau 
fericirea fiinţelor umane, care au fost create ca persoane pentru a putea fi în comu- 
niune cu Dumnezeu Cel personal şi între ele. 

Cuvântul „fericire" pare oarecum pretenţios, dar deasa lui folosire arată că 
el trebuie să aibă o acoperire, că ea este experiată măcar în frânturi de către om 
şi că e experiată fie măcar în frânturi în comuniune cu altă persoană. Fiecare 
îşi dă seama că fericirea sa nu depinde numai de el. De aceea, trebuie să existe 
o realitate personală capabilă de atâta iubire, de atâta dăruire, încât să poată da 
fericirea deplină şi veşnică tuturor. Fără Dumnezeu Cel personal, omul nu poate 
găsi fericirea deplină după care însetează. Viaţa lui fără El e mai mult moarte 
decât viaţă. Comuniunea exclusivă între oameni produce o fericire foarte 
ambiguă. De aceea spune psalmistul: „Să nu întorci faţa Ta de la mine, căci mă 
voi asemăna celor ce se pogoară în groapă" (Ps. CXLII, 7). Iubirea lui Dumnezeu 
manifestată în comuniunea treimică desăvârşită de Persoane e fericirea Lui, dar 
ea explică şi iubirea Lui faţă de mine şi a mea faţă de El. Dar iubirea aceasta 
e şi izvorul iubirii mele faţă de oameni. Ba atunci când câştig iubirea lor prin 
iubirea mea, simt în ea chiar iubirea lui Dumnezeu şi fericirea mea. Sf. Apostol 
Ioan spune: „Cel ce nu iubeşte n-a cunoscut pe Dumnezeu. Căci Dumnezeu este 
iubire" (/. Ioan IV, 8). El poate să speculeze despre Dumnezeu, dar nu-i simie 
prezenţa iubitoare. Poate să spună chiar că-L iubeşte, dar dacă nu iubeşte pe 
oameni, nu iubeşte real nici pe Dumnezeu şi nu simte nici iubirea lui Dumnezeu 

m ei (/. Ioan IV, 20). De aceea, chiar în iubirea neezitantă de oameni, trăieşte 
cineva iubirea faţă de Dumnezeu şi deci iubirea lui Dumnezeu faţă de sine. 
Astfel, chiar în iubirea neezitantă de oameni trăieşte întâlnirea cu Dumnezeu. în 
iubire nu poţi despărţi pe Dumnezeu de oameni, nici viceversa. Dar e necesar 

ca omul să se ridice la conştiinţa acestui fapt. 

Sf. Apostol Petru vede la Schimbarea la faţă a lui Iisus fericirea lui Petre, 
Iacov şi Ioan de a fi în mod statornic, împreună nu numai cu Iisus, ci şi cu 
Moise şi cu Ilie, care stăteau de vorbă cu Iisus, a Cărui faţă străluceşte ca soarele: 
„Doamne, bine este nouă să fim aici; dacă voieşti voi face aci trei colibe: Ţie 
una, lui Moise una şi lui Ilie una". {Matei XVII, 4). E cea mai mare fericire a 
fi în comuniune desăvârşită cu oamenii. Dar aceasta e nedespărţită de comuniunea 
cu Dumnezeu. Pe de altă parte, fiecare îşi are coliba lui, adică rămâne necon- 
fundat cu ceilalţi. Căci cum ar simţi altfel fericirea că e cu altul şi cu Dumnezeu? 

Prin oamenii iubitori şi iubiţi, sau prin oamenii sfinţi, se transcende cel mai 
uşor la Dumnezeu, sau Dumnezeu e transparent în gradul cel mai accentuat. 

Numai câştigând inima oamenilor, ceea ce nu se poate face fără a le face 
transparentă şi simţită prin noi bunătatea lui Dumnezeu, ei ne devin transparenţi 
pentru Dumnezeu şi medii active ale iubirii Lui. Chiar în actul prin care ne 
arătăm responsabili pentru ei lui Dumnezeu, ne facem şi pe noi nouă şi lor, şi-i 
facem şi pe ei lor şi nouă transparenţi lui Dumnezeu. 

Mântuitorul a indicat nu numai fericirea ca ţintă finală a omului, iar pe 
aceasta ca fiind una cu comunicarea cu Dumnezeu şi cu semenii, ci şi câteva 
moduri concrete prin care omul poate ajunge la această fericire. Toate sunt 
moduri de deschidere iubitoare a inimii spre seamănul nostru. Prin aceasta vede 
omul pe Dumnezeu şi se deschide Lui. Căci chiar dacă unele din aceste moduri 
par să indice un raport direct cu Dumnezeu, totuşi nici în ele întâlnirea omului 
cu Dumnezeu în iubire nu e despărţită de intâlnirea cu oamenii în iubire. Şi 
chiar dacă unele par să indice că iubitorul de oameni îşi găseşte fericirea în 
întâlnirea cu omul iubit, neamintindu-se de Dumnezeu, întâlnirea iubitoare cu 
omul iubit nu e în afara întâlnirii cu Dumnezeu. 

Când Iisus spune că fericiţi vor fi cei săraci cu duhul, că a lor este împărăţia 
cerurilor, înţelegem că împărăţia aceasta va fi întâlnirea celui smerit nu numai 
cu Dumnezeu, ci şi cu oamenii faţă de care s-a smerit, deschizându-le acelora 
inima şi prin aceasta şi prin unirea lor cu aceia, simţind întâlnirea cu Dumnezeu. 
Iar mângâierea ce o vor avea cei ce plâng va fi de la Dumnezeu prin cei pentru 
care au plâns, precum împărăţia cerurilor ce o vor avea cei prigoniţi pentru 
dreptate, o vor avea pentru că au fost prigoniţi din cauza intervenţiei pentru 
dreptatea celor nedreptăţiţi, deschizându-le prin aceasta inima acelora şi prin 
inima lor arătându-li-Se Dumnezeu. Din solidaritatea cu cei nedreptăţiţi vom 
vedea setea lor de dreptate satisfăcută deplin nu de oameni, ci de Dumnezeu 
arătat prin aceia. Mila de care se vor bucura cei ce au avut milă de oameni, nu 
va fi nici ea propriu-zis mila de la oameni sau numai de la ei, ci prin ei în mod 
deplin de la Dumnezeu. Iar cei blânzi vor moşteni pământul adevărat sau 
împărăţia cerurilor, care îi va hrăni pe ei cu bunurile spirituale, nu numai de la 
oameni, ci de la Dumnezeu prin ei, pentru că au fost blânzi cu oamenii. 

Cu Dumnezeu Cel aducător de fericire se întâlneşte omul în sufletul său 
încă de aici, pentru că sufletul său s-a întâlnit încă de aici cu Dumnezeu prin 
oamenii cărora le-a arătat iubirea. Şi fericirea din suflet se revarsă pe faţa lui, 
deci în trupul lui, copleşind greutăţile şi durerile cărora le este supus. 

Sf. Grigorie de Nazianz numeşte împărăţia cerurilor chiar Sfânta Treime, 
deci suprema comuniune personală. Nu fiinţa divină o vor contempla drepţii în 
viaţa viitoare, ci se vor hrăni din iubirea desăvârşită a comuniunii Persoanelor 
Sfintei Treimi, Din iubirea Aceleia se va revărsa unda iubirii peste oameni, care 
va realiza comuniunea între ei, fericindu-i: „Şi atunci, pe aceia îi va primi lumina 
negrăită şi contemplarea Sfintei şi împărăteştii Treimi, Care-i va lumina mai 
limpede şi mai curat şi se va uni întreagă, cu mintea întreagă. Pe aceasta singură 
o şi numesc eu împărăţia cerurilor" 17 . Iar Sfântul Maxim Mărturisitorul precizează 
că lumina iubitoare a Sfintei Treimi va umple de dulceaţă şi va veseli pe cei ce 
se vor întâlni cu Ea, şi între ei. „Această dulceaţă mă va îndulci şi mă va veseli, 
ca să îndrăznesc să unesc ale mele cu ale Ei, înţelegând prin mine toată creaţia 
raţională a îngerilor şi a omenilor... Pe aceştia îi va străbate cu totul Dumnezeu 
întreg, asemenea sufletului... Căci El îi va umple de slava şi de fericirea proprie, 
dându-le viaţa cea pururea fericită" 18 . Comuniunea treimeică, îşi face simţită 
prezenţa în îngeri şi în oameni, unindu-i prin aceasta pe toţi: aceasta e fericirea 
veşnică. Limba românească are un cuvânt special prin care exprima atârnarea 
fericirii nu de posesiunea vreunor lucruri materiale sau a unor bogăţii spirituale 
trăite în izolare, ci de comuniunea cu persoanele iubite, fericire care se hrăneşte 
din comuniunea între Persoanele Sfintei Treimi. Este cuvântul „dor". Limba 
greacă nu are decât cuvântul „dorinţă", care se referă atât la bunurile impersonale 
cât şi la persoane, sau „poftă", care se referă la lucruri. Nici alte limbi nu ştiu 
să aibă un cuvânt care exprimă în mod deosebit aşteptarea persoanei iubite. 
Numai „dorul" îl arată pe om aşteptându-şi fericirea de la reîntâlnirea cu persoana 
iubită, nu din posesia individuală a unor bunuri materiale sau spirituale. Când 
se zice uneori „dor de ţară", sau de satul natal, acestea sunt înţelese ca pline de 
persoanele iubite, sau de urmele spirituale lăsate de acelea în ele. Pot să am cât 
de multe bunuri materiale sau spirituale. Dacă nu le am împreună cu persoanele 
iubite, nu mă fac fericit. Numai în „dor" arată omul setea de transcendere reala 
a sa spre altă persoană iubită absentă. 

Dar persoana umană, oricât e de dorită, după ce vine, nu dă toată fericirea 
aşteptată celui ce a dorit-o. Tinzând spre fericirea nemărginită, omul arată că 
tinde spre Persoana absolută, Care are în Sine comuniunea desăvârşită din veci 
cu alte două Persoane şi poate să-i facă parte şi omului de ea. Rămâne în noi, 
după întâlnirea cu oricare persoană dorită, mereu un dor după o fericire deplină, 
pe care n-ar putea-o aduce decât întâlnirea netrecătoare cu Persoana care ne 
poate arăta o iubire etern atotsatisfăcătoare, având-o aceasta în Ea. însăşi prin 
comuniunea din veci cu alte două Persoane. De aceea, se vorbeşte în limba 
românească despre un „dor nestins", expresie care arată că omul tinde prin fire 
spre Persoana desăvârşit iubitoare, Care poate satisface cu adevărat setea 
nesatisfăcută de fericire a omului. Sf. Maxim Mărturisitorul zice: „Cel ce a adus 
la existenţă toată firea cu înţelepciune şi a sădit în chip ascuns în fiecare dintre 
fiinţele raţionale, ca primă putere, cunoaşterea Sa, ne-a dat şi nouă. umiliţilor 

oameni, ca un stăpân preadarnic, prin fire, dorul de El, împletind cu aceasta în 
chip natural puterea raţiunii, ca să putem cunoaşte cu uşurinţă modurile împlinirii 
dorului, ca nu cumva, greşind, să nu nimerim la ceea ce ne străduim să ajungem. 
Deci, mişcându-ne potrivit acestui dor în jurul Adevărului însuşi, şi al înţelep- 
ciunii şi al Cârmuirii ce se arată tuturor în chip bine orânduit, suntem ajutaţi de 
aceasta să ne silim să ajungem la Acela spre care am primit dorul". 

Iar, în continuare, tot Sf . Maxim repetă că Acela la care se silesc oamenii 
să ajungă, mânaţi de dorul întipărit în firea lor, este una cu Adevărul Cei ce 
şi-au pregătit sufletul în acest scop, „se vor muta, fără osteneală, după viaţa 
aceasta, la Adevărul viitor, care li s-a conturat lor bine încă din viaţa de aici, 
prin înţelesuri tot mai dumnezeieşti". „Căci după ce au luat aici chipurile 

Adevărului, li se va adăuga atunci Adevărul descoperit" 19 . 

Adevărul este Persoana, sau Comuniunea personală supremă. Căci ea este 
existenţa plenară, existenţa de sine şi fără sfârşit, existenţa vie şi dăruitoare de 
iubire. Adevărul nu e un principiu cugetat, o lege, o formulă generală, pe care 
o putem face posesiunea raţiunii noastre. Adevărul este existenţa supremă 
independentă de noi, care ne dă viaţă şi ne ţine în viaţă, care e una cu viaţa de 
Sine şi în Sine şi care singur are puterea să creeze şi să susţină toate, dându-le 
tuturor viaţă cu voia Sa, nu silită de o lege sau de o putere care ar fi superioară 
ei, ci numai prin iubirea Sa liberă (Ioan XIV, 6). El e apa vie, după care fiinţa 
omenească va înseta în veci, sau de care nu va socoti niciodată că s-a săturat 
(Ioan IV, 15). Numai întrucât omul este şi el persoană după chipul Persoanei 
supreme, care Se comunică din veci altor Persoane, este şi el adevăr, putându-se 
dărui ca adevărată viaţă şi apă vie şi el altora. Dar calitatea sa de chip al 
Adevărului, atârnător de El şi-o vede omul mai ales în dorul nestins, sau în setea 
nestinsă după comuniunea cu Persoana supremă aflată din veci în comuniune 
cu alte două Persoane supreme, ca şi în faptul că, în calitate de chip al acelei 
Persoane în comuniune cu alte două Persoane supreme, nu are viaţa decât în 
comuniune cu alte persoane. 

Dumnezeu, fiind în comuniune întreită de Persoane, este Adevărul şi 
Misterul viu atotcuprinzător, sau întregul Mister al vieţii, care nu se poate 
cunoaşte prin speculaţii, ci prin sorbirea de către om a vieţii lui din El, iar 
persoana umană este şi ea un mister viu, care nu se poate cunoaşte de alte 
persoane decât în primirea ei de către acelea. 

Preocuparea de viitor prin nădejde umple clipa prezentă a omului, în aşa 
fel că aproape nu o mai trăieşte ca o clipă prezentă. Aceasta e tensiunea spre 
viitor. Fiecare clipă prezentă e în sine, dar şi prin aşteptare, trecere spre viitor, 
prima clipă a viitorului, prag al unei alte încăperi. Prezentul e deja viitor; viitor 
care ni se pune la dispoziţie şi de care dispunem în parte imediat. Dar e şi trecut, 
atunci când ne îndreptăm atenţia spre această clipă actuală. Prin ea, se pregăteşte 
şi se deschide omul pentru un viitor mai bun, despre care speră să i se dăruiască 
şi care-1 umple de nădejde. Dar se pregăteşte şi se deschide lui nu numai prin 
fapte mai bune ca cele trecute, ci şi prin iertarea celor ce l-au supărat şi prin 
cererea iertării de la Dumnezeu pentru greşelile făcute de el. Omul ţine această 
clipă prezentă deschisă şi spre trecut, aducând trecutul în clipa de faţă şi, din 
el, un ajutor pentru un viitor mai bun, aşteptat cu nădejde. Trecutul e numai 

trecut şi viitorul se deschide mai bun nădejdii prin curăţirea fiinţei noastre de 
greşelile trecutului aduse în faţă, prin regretarea lor. Trecutul nu stăpâneşte ca 
o fatalitate fiinţa noastră. Animalul nu are trecutul şi viitorul în conştiinţă, deci 
nu are putere asupra lor. El nu are conştiinţa timpului, nici putere asupra lui. 
Omul îşi pregăteşte în prezent viitorul, prin repararea urmelor rele ale trecutului 
sau prin eliberarea de un trecut rău. îşi poate schimba trecutul în clipele prezente, 
regretând ceea ce e rău în el şi îşi poate pregăti, prin aceasta, viitorul pe care-1 
voieşte şi-1 nădăjduieşte mai bun. Timpul trecut nu lasă urme ireparabile. Omul 
e stăpân, în parte, în clipa prezentă, pe toate cele trei dimensiuni ale timpului. 
„Mai drept priveşte în urmă spre cele ce-or să vie" 20 , se spune într-o poezie. Le 
are însă cu atât mai adunate în clipa prezentă, cu cât are prin ele prezentă 

veşnicia. 

Pe măsură ce omul a adăugat la trecutul lui, e tot mai preocupat de repararea 
a ceea ce n-a făcut cum trebuie în acest trecut. Regretă neatenţiile voite faţă de 
cei ce i-au fost aproape, spre a le repara în viitor. Retrăieşte în alt mod acele 
clipe, regretându-şi reparând ceea ce a făcut greşit în ele. Regretele, ca remuşcări 
şi modificări ale fiinţei, sunt mai persistente faţă de cel ce n-a fost atent în mod 
conştient, decât faţă de cel ce n-a fost atent, fără să-şi fi dat seama. Dar regretă 
şi în acest caz faptul că nu s-a silit să-şi dea seama. Prin aceasta, omul devine 
mai atent în trăirea sa. El devine mai sensibil faţă de amintirile sale, iar această 
sensibilitate îl face mai atent cu cei pe care i-a nesocotit, spre a câştiga iertarea 
lor şi a lui Dumnezeu. 

Dacă viitorul umple clipele noastre prezente prin aşteptarea unei fericiri în 
comuniune cu semenii şi în mod deplin în comuniune cu Dumnezeu, trecutul, cu 
greşelile sale, e prezent ca cel ce ne poate lipsi de această fericire viitoare în comu- 
niunea cu Dumnezeu şi cu semenii, dar ne şi poate ajuta, prin căinţă şi reparare, în 
înaintarea spre ea. în prezenţa aceasta apăsătoare a trecutului ni se fac transparenţi, 
ca prezenţi cu faţa mustrătoare, cei cărora le-am greşit, chiar dacă au murit. Ei ne 
apar ca unii ce n-au dispărut cu totul din legătura cu noi, ci continuă să ne apese chiar 
cu o prezenţă mai persistentă, ca putând să influenţeze existenţa noastră eventual 
pentru veci, fie în rău, fie în bine, dacă ne căim pentru răul făcut lor. Ne apasă mai 
ales faptul de a nu fi fost recunoscători faţă de cei ce ne-au ajutat (părinţi, binefăcători) 
şi de a nu ne fi împlinit datoria recunoştinţei faţă de ei. în amintirea involuntară şi 
voluntară a lor licăreşte veşnicia noastră viitoare, fie rea, fie bună, dacă regretăm şi 

reparăm nerecunoştinţa noastră. 

Astfel, tot timpul nostru, trecut şi viitor, e trăit în fiecare clipă prezentă ca 
unitate existenţială ocupată de prezenţa altor persoane şi deschisă veşniciei. 
Aceasta ne face transparent atât Absolutul personal, cu perspectiva comuniunii 
eterne cu El, sau a întoarcerii Lui de la noi, cât şi pe semenii noştri cărora le-am 
greşit, putându-ne mustra în veci pentru greşelile faţă de ei sau bucura cu iertarea 
lor. în fiecare clipă prezentă putem trăi teama de o veşnicie chinuită, dar şi 
nădejdea că vom putea câştiga veşnicia fericită dacă ne vom căi de greşelile 
făcute şi ne vom pregăti pentru ea. Trecutul şi viitorul sunt trăite în prezent 
într-o unitate existenţială nu numai între ele, ci şi cu cei pe care i-am cunoscuî 
şi cu Dumnezeu şi, prin aceasta, cu veşnicia. Cu cât e mai prezent trecutul, ca 
căinţa pentru greşelile din cursul lui, cu atât suntem mai preocupaţi de viitorul 

veşnic. Şi cu cât e preocupat cineva mai puţin de viitorul eshatologic, cu atât 
se gândeşte la trecut cu mai puţină căinţă. Acela se închide în prezentul trăit în 
mare măsură în mod inconştient şi fără orizont, asemenea animalului. Acela nu 
adună tot timpul în prezent şi nu e deschis veşniciei. 

Dar nu ajunge să regretăm trecutul fără a face din acest regret o forţă pentru 
fapte de reparaţie în viitor şi pentru viitor, sau măcar fără a trezi în noi, prin 
pomenirea celor cărora le-am greşit şi prin fapte săvârşite în numele lor, 
sensibilitatea noastră reparatoare faţă de ei. Prin aceasta, căinţa pentru trecut ne 
ajută şi mai mult la schimbarea întregului nostru trecut înscris în fiinţa noastră 
şi la câştigarea viitoarei eternităţi fericite; devine şi mai mult o forţă pregătitoare 
a viitorului bun. Mai trebuie amintit că trecutul trebuie să ne îndemne şi la 
iertarea greşelilor făcute faţă de noi de cei ce nu ne mai pot fi de faţă, poate 
pentru niciodată, în viaţa de aici, ca să-i ajutăm la despovărarea lor în viaţa 
veşnică. Căci ţinerea lor sub povara neiertării noastre ne poate ţine pe noi înşine, 
şi aici şi în veci, sub această povară, datorită învârtoşării noastre faţă de ei. 
Prezenţa trecutului şi a viitorului în conştiinţa noastră prezentă e o prezenţă a 
altora în noi pentru veşnicie, fie spre răul, fie spre binele nostru. Aceasta depinde 
de noi. Aceasta ne poate scăpa şi pe noi şi pe ei de fatalitatea timpului şi ne 
poate deschide veşnicia fericită. Dar ne poate şi ţine robii ei. De aceea, nu putem 
uita persoanele cu care am avut vreodată legătură, dar putem schimba faţa lor 
şi a noastră. Persoanele lor ne pot deveni favorabile şi noi lor, ca să ne ajute 
în mişcarea noastră spre un viitor fără de greşeli şi spre o reparare a trecutului, 
prin facerea de bine de aici înainte iar, prin aceasta, spre veşnicie fericită. Aceasta 
este semnificaţia timpului concentrat în prezent, prin persoane, pentru persoane. 
El nu e o linie cronologică singulară şi indiferentă, ci un prilej de creştere 
spirituală, de transcendere continuă spre comuniunea cu ceilalţi şi cu Sfânta 
Treime. Prin căinţă, noi transformăm trecutul din forţă determinantă spre relele 
identice, în forţă spre binele reparator. 

Trecutul poate fi viu pentru noi în clipa de faţă, ca putere prin care începem 
un viitor mai bun, sau un viitor în care se va repara ceea ce ne împiedică 
înaintarea spre veşnicia fericită. Astfel, nu numai trecutul determină viitorul, ci 
şi viitorul schimbă trecutul, pentru cei convinşi că înaintează spre veşnicie, în 
care cei din trecut şi cei ce vor trăi în viitor se vor întâlni. Trecutul se face 
astfel viu şi posibil de îndreptat pentru noi în fiecare clipă, ca mijloc prin care 
ne transcendem spre comuniunea desăvârşită între noi, în unire cu Sfânta Treime, 
şi spre eternitatea noastră fericită, în care ne vom întâlni cu cei din trecut. în 
acest mod putem repara trecutul. Dacă nu-i mai avem în trup pe cei faţă de care 
ne-am făcut vinovaţi, îi avem pe alţii cărora le putem face bine. Şi prin aceasta 
facem bucurie lui Dumnezeu şi celor cărora le-am făcut rău în trecut, căci ei 
văd din regretul pentru relele ce le-am făcut lor faptul că ne simţim îndemnaţi 
să facem bine acum altora, îndreptându-ne pe noi înşine din cauza lor, deci şi 
faţă de ei. Astfel, dacă generaţiile de la începutul istoriei determină numai viitorul, 
iar cele de la sfârşitul ei pot repara urmele trecutului, cele din cursul istoriei pot 
repara şi urmele trecutului, dar pot influenţa prin aceasta în bine şi viitorul. Şi 
astfel, generaţiile din toate timpurile se pot ajuta unele pe altele să înainteze 
spre veşnicie şi spre comuniunea între ele. 

Căci trecutul trăieşte în noi ca prezenţă presantă în clipele de faţă, numai 
dacă aşteptăm de la repararea lui un viitor etern. Altfel, nu mai trăim cu interes 
vibrant în clipa prezentă nici trecutul, nici viitorul, ci închidem în plăcerea 
trecătoare a prezentului atât trecutul cât şi viitorul, apropiindu-ne de animal 
Numai simţindu-ne înaintând spre eternitate retrăim în clipa de faţă trecutul ca 
temei pentru un viitor mai bun, modificând urmările lui în noi. Numai aşa omul 
trăieşte în sine timpul deschis eternităţii. Numai aşa, omul vrea să ducă cu sine 
în eternitate fiinţa sa mai curăţită în relaţie cu semenii şi cu cosmosul. Nu putem 
înainta spre împărăţia cerurilor, care este o viaţă de comuniune deplină, ca 
persoane izolate, nepăsătoare de alţii, ci numai pregătindu-ne spre acea împărăţie 
a comuniunii, prin efortul spre o comuniune cât mai accentuată în cursul timpului, 
sau spre o reparare a tot ce a slăbit în noi putinţa de comunicare. 

Dar aceasta o putem face nu numai regretând trecutul greşit, ci hotărându-ne 
pentru un viitor mai bun. Astfel, ar însemna să nu valorificăm, începând în 
prezent, prin reparare, trecutul pentru viitor. Căci, pentru valorificarea aceasta, 
e necesar să trecem la fapta bună imediată. Prin aceasta, noi trăim în mod real 
şi clipa prezentă din puterea trecutului regretat şi a nădăjduirii viitorului bun şi 
a eternităţii fericite. Altfel, ne închidem în clipa prezentă faţă de trecutul nereparat 
prin căinţa însoţită de fapte, şi faţă de viitorul sterp prin obişnuinţa de a amâna 
mereu pentru viitor schimbarea trecutului greşit şi îmbunătăţirea viitorului prin 
repararea trecutului. Prin aceasta, nu facem din timpul nostru o unitate şi o forţă 
de înaintare spre veşnicie, ci îl fărâmiţăm în clipe prezente fără legătură între 
ele, care prin aceasta nu duc nicăieri, sau care sunt legate doar prin impulsurile 
inferioare, pe care nu le stăpânim, ci care ne ţin fără voia noastră într-o existenţă 
lipsită de orizont. închizându-ne în prezent, nu reparăm trecutul şi nu pregătim 
viitorul cel bun şi veşnicia fericită, ci rămânem mereu la mişcări spre plăcerile 
clipei care ne stăpânesc, mişcări pe care nu le conducem în mod liber spre o 
ţintă bună. Prezentul e rodnic prin regretele trecutului, însoţite de fapte bune 
imediate, care dau putere hotărârii de a continua aceste fapte în viitor. Atât 
trecutul cât şi viitorul sunt eficiente în prezent prin regretul a ceea ce a fost rău 
în trecut şi prin hotărârea spre cele bune pentru viitor, întărită prin fapta bună 
imediată. Acest regret şi această hotărâre reprezintă însăşi prezenţa eficieintă a 
trecutului şi a viitorului din clipa prezentă, dar şi puterea acesteia asupra lor. 
Avem astfel tot timpul rodind în clipa prezentă. Dacă nu se întâmplă aceasta, 
clipele prezente nu ne mai ajută să înaintăm, reparând trecutul, spre un viitor 
mai bun. Timpul trece ca o înşiruire de clipe goale şi sterpe, nestăpânite de noi, 
lipsite de unitate, de tensiune, de o ţintă. 

Deci, numai prin fapta imediată, prezentul e trăit real şi eficient şi, o dată 
cu aceasta, noi stăpânim şi trecutul şi viitorul. Altfel, gândirea la trecut şi la 
viitor rămâne mereu o teorie, care nu schimbă timpul şi fiinţa noastră. O zicală 
românească cere „să sărim în ajutorul" celui ce are nevoie de el. Prin aceasta. 
poporul nostru şi-a dat seama de valoarea faptei imediate. Astfel, se tot amână 
săvârşirea faptelor pentru îndreptarea trecutului spre un viitor mai bun. Şi prin 
această amânare, clipele prezente rămân mereu sterpe. Deci, tot timpul care ni 
s-a dat. Fiinţa noastră nu înaintează în timp cu putere spre ţinta cea buna a 
eternităţii fericite. 

Poate că iadul nu e decât neputinţa de a mai face pentru alţii, în prezent 
şi în viitor, ceea ce n-am Scut pentru ei în trecut, fiindcă ne-am obişnuit cu un 
prezent şi un viitor steril. Vom fi într-un chin pentru trecut, pe care nu-1 mai 
putem repara, sau pe care nu mai vrem să-1 reparăm, pentru că ne-am obişnuit 
să nu-1 mai reparăm, dar care, totuşi şi tocmai prin aceasta, ne chinuieşte. Pe 
pământ avem pe alţii pe care îi putem ajuta, făcându-le în prezent binele ce nu 
l-am făcut celor din trecut. în iad nu mai avem pe nimeni. Acolo nu mai e o 
istorie în care să putem îndrepta în prezent ceea ce am făcut rău în trecut şi 
spre un viitor bun al ei şi spre o veşnicie fericită. Neînaintându-se în iad spre 
o ţintă oarecare, nu se înaintează prin îndreptare spre o veşnicie. Este un prezent 
identic cu o veşnicie chinuitoare, sterilă, imposibil de schimbat. Putinţa înaintării 
în timp implică în ea putinţa înaintării spre o ţintă desăvârşită, care e una cu 
veşnicia. însăşi mişcarea în timp implică faptul că timpul e făcut pentru înaintarea 
spre veşnicie. 

Chinul iadului constă şi într-o neputinţă a oricărei transcenderi din situaţia 
în care ne aflăm, într-o eternitate dureroasă a nemişcării, pentru faptul că ne-am 
obişnuit cu ea pe pământ. 

Nu mai e în iad o nădejde a viitorului, nici credinţa că putem repara ceva 
din trecut. Nu ne mai putem transcende spre alţii, nu mai putem să ne transcendem 
spre misterul lor real, deci nici spre misterul nostru şi al lui Dumnezeu Cel în 
Treime. Am uitat de Dumnezeu şi Dumnezeu nu ne mai poate ajuta. Nu-i mai 
putem iubi pe alţii şi alţii nu ne mai pot iubi pe noi. Nu mai găsim nimic vrednic 
de iubit unii pe alţii. Şi aceasta va dura veşnic. Suntem singuri pentru veci. Şi 
ştim că vom fi singuri pentru veci. Suntem într-o superficialitate, într-o tocire 
etern neschimbată, într-o opacitate sau într-un întuneric chiar în raport cu fiinţa 
noastră. Existenţa noastră e redusă la monotonia eternă a închiderii în super- 
ficialitate şi singurătate. Nu ne putem comunica nimănui şi nimeni nu ni se poate 
comunica, pentru că nu mai avem încredere în nimeni. Nu avem ceva mai bun 
de comunicat. Ne comunicăm numai mustrarea, ne comunicăm numai neîncre- 
derea. Nu vedem decât răul în jurul nostru şi de fapt nu e decât răul. Iar întrucât 
în iad vom fi cu trupul, chinul singurătăţii, al nemângâierii, al neîncrederii 
dureroase va fi intensificat la maximum şi în trupul nostru, prin răceala, nepăsarea 
şi neîncrederea văzută a tuturor. 



CAPITOLUL IU 

ÎMPLINIREA OMULUI ÎN IISUS HRISTOS 



1. Aspiraţia persoanelor speciei umane după unirea 
deplină cu Dumnezeu şi după nemurirea cu trupul, 

împlinită în Hristos, Dumnezeu-Omul 



Umanitatea este una în fiinţa sau în specia ei, dar această fiinţă sau 
specie nu există decât în persoane diferite între ele. Faptul acesta a fost 
clarificat de Părinţii Bisericii din Răsărit. Trebuinţa explicării lui Dumnezeu 
Unul în Treime i-a ajutat să facă deosebirea între firea comună şi persoanele 
diferite, atât cu referire la Dumnezeu, cât şi la oameni. Ei au remarcat trei 
elemente ale persoanei care o deosebesc de fire: a) starea concretă de sine 
a firii sau a fiinţei; b) anumite trăsături distincte ale fiecărei persoane, deci 
care nu sunt comune întregii naturi, deşi ea nu există concret fără aceste 
trăsături care disting persoanele; c) Dar firea comună şi trăsăturile distincte 
imprimă persoanelor, ca al treilea element, nevoia unora de altele. Iar faptul 
că toate persoanele au nevoie şi de natura universală şi trăiesc dependenţa 
de un Absolut şi aspiraţia după El implică o anumită legătură a naturii 
umane cu natura universală şi cu acel Absolut, faţă de care trebuie să aibă 
o responsabilitate, ceea ce înseamnă că El are caracter personal. 

Referindu-se la Sfânta Treime, Sf. Grigorie de Nazianz spunea: „Trebuie să 
mărturisim şi pe Dumnezeu Cel Unul şi să mărturisim şi cele trei Persoane şi pe 
fiecare cu proprietăţile Ei... Iar cele trei ipostasuri să le mărturisim fără să cugetăm 
pe nici una contopită, sau despărţită sau amestecată, ca să nu se desfiinţeze totul. Căci 
prin ele se laudă Dumnezeu şi mai mult sau se arată ca bun. Prin aceasta să se înţeleagă 
că Dumnezeu cel Unul şi Acelaşi, ca să-L numesc aşa, are mişcare şi viaţă, dar şi 
identitatea de fiinţă" (Cuvântarea 29: Despre dogme). 

După acest Sfânt Părinte, dacă s-ar afirma numai ipostasurile divine, s-ar 
cădea în politeism; iar dacă s-ar afirma numai fiinţa, s-ar tăgădui Dumnezeul 
Cel viu şi personal, Dumnezeul iubirii supus unor legi ale esenţei. în natura 
divină cea una este o mişcare, o viaţă, o voinţă, o bunătate. Dar această viaţă 
şi bunătate nu se află într-o natură divină preexistentă celor trei Persoane, ci 
chiar în relaţiile dintre ele, relaţii care le ţin şi unite dar şi distincte. 

Sf. Maxim Mărturisitorul a văzut această deosebire între unitatea fiinţei şi 
varietatea persoanelor şi la oameni. „Iar dacă fiinţa şi firea sunt acelaşi lucru, 
precum acelaşi lucru sunt persoana şi ipostasul, e vădit că cele de aceeaşi fire 
şi fiinţă sunt diferite între ele ca ipostasuri. Căci în nici una dintre făpturi, cele 
două, adică firea şi ipostasul, nu le vedem identice,.. Cele unite în una şi aceeaşi 

fiinţă sau fire sunt numaidecât de o fiinţă între ele, dar de ipostasuri diferite. 
Sunt de o fiinţă prin raţiunea comunităţii de fiinţă văzută neschimbată în ele, în 
identitatea firii, raţiune după care nu este unul mai mult ca altul, ceea ce este 
şi se numeşte (căci toate primesc una şi aceeaşi definiţie şi raţiune a fiinţei). 
Dar de ipostasuri diferite, prin raţiunea alterităţii personale care-1 deosebeşte, 
raţiunea după care unul se deosebeşte de altul, neconfundându-se între ele prin 
proprietăţile caracteristice ipostatic, ci fiecare, prin convergenţa unor proprietăţi 
deosebite, poartă raţiunea cu totul particulară a ipostasului propriu, după care 
nu are comunitatea cu cele de o fire şi de o fiinţă. Iar cele unite în unul şi 
acelaşi ipostas, sau persoană, adică cele ce se completează prin unire în unul şi 
acelaşi ipostas prin raţiunea unităţii personale neîmpărţite, completată prin unirea 
între cele proprii lui, raţiune după care cele ce sunt părtaşe de aceleaşi însuşiri 
ale fiinţei comune, primesc, prin întâlnirea între ele în existenţă, trăsăturile 
caracteristice ale unui ipostas completat de ele, în care se vede identitatea lor 
întreolaltă, neprimind nici o deosebire. Aşa e cazul cu sufletul şi cu trupul 
omenesc. Căci cele ce despart trupul cuiva de celelalte trupuri şi sufletul cuiva 
de celelalte suflete, concurgând prin unire, caracterizează şi totodată despart de 
ceilalţi oameni ipostasul completat de ele, dar nu sufletul lui Petru şi al lui Pavel 
de trupul propriu al unuia sau altuia. Căci sufletul şi trupul au o identitate prin 
raţiunea ipostasului cel unul completat de ele prin unire, pentru că nici unul din 
acestea n-a stat de sine, despărţit de celălalt, înainte de compunerea lor, în 
aducerea la existenţă a (ipostasului) speciei... 

Iar dacă cineva se alcătuieşte ca om, concurgând deodată sufletul şi trupul 
la formarea (ipostasului) speciei, prin raţiunea a ceea ce au comun părţile proprii 
salvând deofiinţimea cu alţi oameni, iar prin raţiunea particularităţilor lor păstrând 
alteritatea faţă de alţi oameni, el e unit prin comunitatea după firi a părţilor sale 
cu alţi oameni şi poartă cu ei aceeaşi fire după specie, dar e despărţit prin 
particularităţile părţilor de ceilalţi oameni, faţă de care este o altă şi diferită 
persoană după ipostas. Căci, prin raţiunea de persoană, se distinge de alţi oameni, 
dar păstrează unitatea monadei neîmpărţite a persoanei sale cu desăvârşirea nedeose- 
bită în ea. însă tot prin aceeaşi raţiune e unit cu alţi oameni, salvând deosebirea 
alterităţii fiinţiale a părţilor sale neamestecată" (P.G. 91, col. 549, 552, 553). 

Cele spuse de Sf. Maxim au în ele un conţinut care se cere clarificat mai pe larg. 

Pentru realizarea unei comuniuni între oameni e necesară atât unitatea lor 
de natură, cât şi deosebirea lor ca persoană. Căci fără unitatea de natură, 
persoanele n-ar avea între ele nimic în comun, iar fără deosebirea lor ca persoane, 
n-ar avea ce să-şi spună şi să-şi dea una alteia. Sf. Maxim descrie comunitatea 
de fiinţă mai mult ca fapt ontologic. Dar astăzi noi vedem mai mult şi comuniunea 
ca fapt spiritual. Iar comuniunea ca fapt spiritual are ca bază nu numai fiinţa 
comună, ci şi necesitatea de întregire a persoanelor înzestrate cu alte şi alte 
particularităţi. Natura umană nerealizată în persoane diferite ar fi o masă fără 
viaţă şi mereu aceeaşi, cum am văzut că spune Sf. Grigorie de Nazianz că ar 
fi şi natura divină, dacă n-ar fi realizată în persoane. Iar persoanele deosebite 
fără o fiinţă comună ar fi nişte entităţi total rupte între ele. Numai actualizată 
în persoane diferite, natura umană se arată că e animată de iubire şi e vie, 
putându-se îmbogăţi, fie prin actualizarea a ceea ce are în ea, fie prin creşterea 

ei. De aceea, nu se poate cugeta natura umană nerealizată în persoane şi nici 
persoanele fără o natură comună. Sau natura umană apare realizată în mod 
necesar în varietatea de persoane. Natura comună nu se vede decât în persoane 
variate. Numai prin abstracţie se poate gândi la o natură nerealizată în persoane 
variate. în concret nu există decât natura realizată în persoane, înzestrată deci 
cu note personale distincte. Prin aceasta se deosebesc de la persoană la persoană, 
totuşi natura nu poate exista în concret şi nu poate avea viaţă fără ele. Relaţiile 
interumane nu se pot realiza fără deosebirea persoanelor prin aceste note. De 
aceea spune Sf. Maxim că tot prin raţiunea de persoane, omul e şi distinct dar 
şi unit cu ceilalţi. 

Precum am spus, numai existând în persoane variate, umanitatea poate fi 
explorată şi revelată, ba chiar îmbogăţită la nesfârşit fie prin actualizarea a ceea 
ce are în ea, fie şi prin creşterea ei spirituală reală. Şi prin aceasta, chiar 
persoanele se îmbogăţesc. Căci fiinţa e comună persoanelor, dar persoanele în 
care se realizează sunt variate. Nici despărţirea individualistă, nici uniformizarea 
în masă nu revelează bogăţia naturii comune şi, deci, nici nu îmbogăţesc 
persoanele. Iar modelul acestei vieţi umane adevărate e dat în Sfânta Treime. 

De aceea, îmbogăţirea spirituală e cu atât mai mare, cu cât persoanele în 
care se realizează natura umană în concret sunt mai multe şi mereu altele. Dar 
ea se datoreşte şi faptului că chiar acejeaşi persoane într-o relaţie continuă sunt 
inepuizabile, prin indefinitul naturii comune pe care fiecare o trăieşte altfel şi 
şi-o comunică conform cu modul deosebit al trăirii ei de fiecare. Fiecare persoană 
este indefinită în conţinutul pe care-1 poate comunica, pentru că actualizează în 
alt mod firea umană integrală şi relaţiile ei cu lumea, însă nu ca unitate 
independentă. Astfel, în persoane se multiplică umanitatea în alte şi alte moduri, 
prin modurile particulare imprimate în persoanele în care se concretizează şi 
prin faptul că aceste moduri îşi sunt necesare unele altora, sau se întregesc unele 
pe altele, realizând, pe de altă parte, o singură umanitate tot mai îmbogăţită. 
Aceasta pune în evidenţă valoarea eternă a fiecărei persoane, întrucât nici una 
nu termină vreodată de a comunica în modul ei tot conţinutul naturii umane 
concretizate în ea. Nici o persoană nu poate fi înlocuită în modul propriu în 
care trăieşte şi comunică celorlalte persoane umanitatea şi nu termină de a o 
comunica vreodată pe aceasta în modul ei. 

Insă indefinitul naturii umane, realizat în persoane mereu deosebite, se 
datoreşte şi faptului că ea e destinată prin raţiunea şi prin aspiraţia ei spre tot 
mai multă cuprindere. Omul nu se socoteşte niciodată ajuns la capătul cunoştinţei 
prin raţiunea sa, cum am văzut că spune Sf. Atanasie cel Mare. El vede în orice 
părticică a fiinţei sale şi în orice lucru o raţiune plasticizată, dar vede şi o legătură 
raţională între toate pe care nu o poate epuiza nicicând prin raţiunea sa. Omul 
e, în fiinţa sa, o logică întrupată, dar vede o logică extinsă şi de neepuizat prin 
analizele sale şi în legăturile sale cu tot universul. E o logică care poate fi 
totodată modelată în diferite feluri de libertatea lui. Dar vede o logică şi în 
relaţiile sale cu celelalte persoane, iar logica aceasta o vede schimbându-se, 
îmbogăţindu-se prin relaţiile cu acelea. Lumea obiectelor şi a semenilor le poate 
descoperi oamenilor alte şi alte posibilităţi, alte şi alte forme de armonie sau de 
dezarmonie ce-şi au cauza în libertatea lor, în relaţiile lor de iubire sau în cele 

animate de egoism şi de duşmănie. Insă omul trăieşte în mod normal o sete de 
iubire nesfârşită, care deschide şi logicii legăturilor între oameni şi dintre ei şi 
natură perspective nesfârşite. Dacă această posibilitate de modelare a trupurilor, 
a vieţii economice a lumii şi a relaţiilor sociale între oameni de către ei înşişi, 
sau de relaţiile interpersonale ale umanităţii, ar vedea-o medicina şi alte ştiinţe, 
ar da mai multă atenţie ridicării nivelului etic al spiritului şi aceasta le -ar feri 
de nedeplină eficienţă, care le vine din socotinţa că bolile şi conflictele sociale 
se datoresc unei naturi care nu poate fi decât aşa cum este. Ar vedea că lumea 
e în mare măsură aşa cum o fac oamenii şi că ei ar putea ridica la niveluri de tot 
mai înaltă calitate relaţiile între ei şi între ei şi realitatea lumii şi, deci, şi cunoştinţa 
lor s-ar putea înălţa şi lărgi cu mult mai mult şi ar pierde din rigiditatea lor. 

Dar această posibilitate de schimbare şi de înălţare a relaţiilor dintre oameni 
şi a vieţii lumii depinde nu numai de libertatea lor, ci şi de aspiraţia spiritului 
lor spre unirea tot mai intimă cu Absolutul, de Care se ştie omul dependent şi 
faţă de Care, când e luminat în conştiinţă, se simte responsabil şi de la Care 
ştie că îi vine o tot mai înaltă şi bogată viaţă spirituală. Omul se vrea împlinit, 
dar experiază faptul că nu se poate împlini numai cu ceea ce îi oferă semenii 
săi şi lumea exterioară. Totodată ştie că, în împlinirea aceasta, trebuie să înainteze 
etern şi poate înainta. Aceasta implică din nou calitatea fiecărei persoane ca 
entitate destinată eternităţii. 

Omul poate coborî în adâncimea persoanei sale şi a celorlalţi în relaţia cu 
ei, pentru că e legat, prin aspiraţia sa, în spiritul său, cu Absolutul personal. Pe 
măsură ce se adânceşte mai mult în sine, se simte mai unit cu Absolutul, mai 
penetrat de El, fără să se confunde cu El şi invers, aşa cum, pe măsură ce se 
simte mai unit cu altul în comunicare, îşi trăieşte tot mai intens sinea proprie. 
Căci numai în bucuria comuniunii îşi trăieşte orice persoană, în grad intens şi 
în pornirea de expansiune comunicativă, sinea proprie; sau numai împreună cu 
sinea altuia îşi trăieşte cineva mai deplin şi mai bogat sinea sa. 

Dar spiritul uman e legat atât de intim de trupul său, încât în sinea sa îşi 
trăieşte şi trupul său. Omul trăieşte penetrat deci de Absolut, ca persoană 
compusă, spiritual-trupească. Dar prin trupul său prin simţurile şi faptele sale 
condiţionate de trup, spiritul îşi trăieşte unirea cu Absolutul, extinsă şi asupra 
universului exterior. 

Iar în înaintarea fără sfârşit a acestei trăiri e implicat din nou faptul că 
omul e făcut pentru eternitate. Omul e fiinţa care devine tot mai conştientă de 
prezenţa lui Dumnezeu în lume, care constată şi face tot mai reală şi mai vizibilă 
prezenţa infinităţii puterii şi iubirii Lui în lume, pornind de la vederea şi 
intensificarea lor în sine însuşi. 

Omul e chemat, prin aceasta, la opera de transfigurare prin Dumnezeu, nu 
numai a trupului său, ci şi a întregii materii a universului, operă pe care o 
împlineşte cu atât mai mult cu cât e într-o mai strânsă colaborare cu alţii prin 
comuniune. Prin spiritul său, el mijloceşte o mai eficientă prezenţă a lui 
Dumnezeu şi în lumea exterioară, pe baza faptului că această prezenţă a lui 
Dumnezeu există „obiectiv" (real) în om şi în lume şi leagă pe om cu lumea în 
mod obiectiv, înainte de activitatea omului care o intensifică şi o face mai 
evidentă. 

Din acestea se deduce că natura umană nu e o realitate închisă în sine» Ea 
e în legătură cu fiinţa divină. Iar în faptul că fiinţa umană există în persoane 
variate şi îşi activează umanitatea ca iubire prin ele, se arată că şi în această 
privinţă se întâmplă cu ea ceea ce se săvârşeşte în Dumnezeu. 

De aceea, se poate spune că lucrarea prin care persoanele umane transfi- 
gurează prin spiritul uman, prezent ca suflet personal în fiecare om, întregul 
univers, umplându-1 mai deplin de Dumnezeu, e o lucrare susţinută de lucrarea 
lui Dumnezeu şi, precum omul împlineşte această lucrare a sa în comuniunea 
iubitoare cu ceilalţi, aşa o împlineşte şi Dumnezeu în calitatea Sa de Treime a 
Persoanelor pline de iubirea între Ele şi faţă de toată creaţia. Din unirea cu 
Dumnezeul Treimii iubitoare iau oamenii puterea de a vedea, prin comuniune 
pe Dumnezeu, în natura materială şi de a o transfigura, iar o dată cu aceasta 
puterea de a birui moartea cu trupul. 

Dar la acest capăt nu poate duce omul aspiraţia lui, pentru că prin păcat a 
slăbit legătura lui cu Dumnezeu şi puterea spiritului său de a covârşi pornirile 
spre plăcere ale trupului şi, prin aceasta, de a-1 face nemuritor şi de a transforma 
o dată cu el şi materia universală prin colaborarea unei comuniuni desăvârşite 
cu semenii. 

De aceea, Fiul lui Dumnezeu S-a făcut om, manifestându-Se în El iubirea 
desăvârşită a persoanelor Sfintei Treimi faţă de creaţia Ei. In scopul acesta ia 
Hristos sufletul omenesc unit cu trupul, ca să le unească pe acestea amândouă 
în mod deplin cu Sine şi, prin aceasta, să biruie moartea trupului şi prin trupul 
Său înviat, să transfigureze la sfârşit întreaga materie şi să învie pe toţi oamenii, 
împlinind aspiraţia lor după nemurirea cu trupul. 

In aceasta se activează în mod deplin, prin har, legătura, într- un sens chiar 
ontologică, ce există între natura umană actualizată în persoane şi natura divină 
actualizată de asemenea în Persoane, dar legătură slăbită prin păcat. Transcen- 
denţa naturii divine nu a făcut imposibilă adunarea Ei cu natura umană într-o 
Persoană, o dată ce natura umană e după chipul lui Dumnezeu, fapt care se arată 
în mod deosebit în setea de cunoaştere şi de iubire infinită a acesteia, adică 
într-o deschidere a ei spre infinit. 

Dacă în om sufletul se poate aduna cu materia constituită de el în trup, 
într-o persoană, cu baza în suflet, cu atât mai uşor se poate aduna firea 
dumnezeiască cu cea omenească într-o Persoană, mai precis în ipostasul Cuvân- 
tului dumnezeiesc. 

A 

Insă, dat fiind că aci una din firi e a lui Dumnezeu Creatorul, iar alta e creată, 
deci una e a lui Dumnezeu Care îşi arată în puterea creatoare libertatea Lui absolută 
faţă de creaţie, iar cea creată se arată prin aceasta cu totul dependentă de venirea ei 
la existenţă de Dumnezeu, această libertate a lui Dumnezeu, care Se face om, şi 
dependenţa de El a venirii la existenţă a firii Lui umane, se arată şi în modul cum îşi 
aduce Dumnezeu Cuvântul firea omenească, pe care o uneşte cu firea Sa 
dumnezeiască, la existenţă. Fiind preexistent din veci ca ipostas al firii Sale dum- 
nezeieşti, El îşi „asumă" firea Sa omenească, făcând uz într-un anumit grad de puterea 
Sa creatoare prin care-Şi formează firea Sa omenească fără de sămânţă bărbătească, 
dar din Fecioara Măria, pentru a ţine totuşi în solidaritate firea omenească asumată 
de El cu umanitatea noastră, a tuturor. El nu Se face om prin puterea unei legi generale, 

stabilite desigur tot de El, în virtutea căreia se naşte orice om fără voia lui, ca un 
exemplar al speciei generale, prin aducerea deodată la existenţă a unui suflet nou, unit 
cu un trup nou, într-o persoană de sine, deosebită de persoanele dumnezeieşti sau de 

oricare din cele omeneşti. 

Dar Fiul lui Dumnezeu Se face om din Fecioară şi pentru a învinge de la 
început sensibilitatea excesivă a trupului, devenită uşor înclinată spre plăcere 
după căderea speciei umane din legătura strânsă cu Dumnezeu, fapt care a 
micşorat puterea spiritului uman de a opri procesul coruperii trupului, ce duce 
la moartea lui. 

Numai prin zămislirea şi naşterea Sa ca om din Fecioară, Fiul lui Dumnezeu 
a dat putere spiritului Său uman de a birui moartea cu trupul, iar prin aceasta 
şi oamenilor ce se vor alipi de El prin credinţă. între zămislirea din Fecioară şi 
înviere este aşadar o strânsă legătură. Fiul lui Dumnezeu îşi formează firea Sa 
umană din Fecioară nu numai pentru a-Şi arăta libertatea Lui faţă de legea 
generală a formării oamenilor conform rânduielii speciei, ci şi pentru a pune o 
stăpânire deplină asupra trupului însufleţit al celorlalţi oameni cu suflet slăbit, 
El având sufletul întărit chiar de la început. Sfântul Maxim indică libertatea 
Cuvântului în actul înomenirii Sale, subliniind faptul că El a luat (a „asumat") 
firea noastră, preexistând din veci ca ipostas dumnezeiesc. „Cel ce spune - zice 
Sf . Maxim - că întruparea s-a făcut prin asumarea trupului, salvează şi existenţa 
dinainte de veci a lui Dumnezeu Cuvântul, dar mărturiseşte în chip binecredincios 
şi întruparea Lui voită şi liber hotărâtă în timp" (P.G. 91, col. 531). Aceasta a 
făcut-o v nu spre împlinirea unui întreg supus unei specii" (Ibid. 532). 

El îşi păstrează necontenit această libertate şi în umanitatea asumată de El 
ca ipostas al ei, deci o întăreşte şi pe ea în libertate. El suportă efectele ei 
ireproşabile (foamea, setea, oboseala, durerea), patimile şi chiar moartea, nu de 
silă, ci cu voia. De aceea le poate şi birui. Dar le suportă în mod real, pentru 
ca să le biruiască în mod real şi, prin aceasta, să ne dea şi nouă, prin comunicare 
cu Sine, ca Cel ce a devenit om între oameni, puterea de a le suporta cu o 
anumită stăpânire de noi înşine. 

Căci stăpânirea ce o are asupra firii omeneşti asumate în actul aducerii ei 
la existenţă, prin şi în ipostasul Lui, ca şi în suportarea efectelor ei ireproşabile, 
nu înseamnă o robire a ei, ci o ridicare a ei la starea de fire a ipostasului Său 
liber, infuzând şi sufletului ei libertatea. Căci a luat firea noastră „fără pasivitate", 
cum spune Sf. Maxim Mărturisitorul (P.G. 91, 532). Şi prin aceasta, Hristos 
aduce o împlinire a aspiraţiei firii noastre după stăpânirea asupra afectelor şi 
după o libertate faţă de ele şi chiar faţă de legile naturii, stare de care ne 
învrednicim noi prin alipirea la El şi prin comunicarea cu El, putând fie modela, 
fie chiar birui uneori aceste legi prin minuni, biruinţă de care ne vom împărtăşi 
deplin la învierea noastră. 

Chiar în această concepere nepasională, Hristos arată, dar şi depăşeşte o 
prezenţă mai simţită a lui Dumnezeu în naşterea omului, cum s-ar fi întâmplat 
dacă omul n-ar fi căzut. Căci Dumnezeu lucrează şi după cădere în perechea de 
oameni, la conceperea unui om nou, dar această lucrare a Lui e acoperită de 
senzaţia violentă a unirii prin trupuri în urma sensibilizării exagerate a trupurilor 
lor după căderea în păcat. Dacă bărbatul şi femeia nu s-ar fi tocit spiritual, prin 

cădere, faţă de simţirea lucrării lui Dumnezeu în unirea lor trupească, aceasta 
ar fi echivalat cu o copleşire de către ea a simţirii violente a plăcerii trupeşti 
care îi stăpâneşte. Ei ar simţi însă prin iubirea lor spirituală, nelipsită de libertate, 
mai intens lucrarea şi libertatea lui Dumnezeu, iar aceasta ar fi imprimat şi 
pruncului conceput o mai accentuată putere virtuală a libertăţii. Totuşi, ceea ce 
s-ar fi conceput din părinţi ar fi fost tot un ipostas simplu omenesc, de sine. în 
cazul lui Hristos, însă, firea umană asumată de ipostasul Lui nu stă într-un 
ipostas de sine. Deci, fiind ea efectul lucrării Lui exclusive, trăită şi înlesnită 
de curăţirea Fecioarei, libertatea Lui se exprimă şi în voinţa firii Lui omeneşti. 
Poate de aceea spun Părinţii că Fiul lui Dumnezeu a lucrat la zămislirea firii 
Lui prin sufletul Lui înţelegător. Şi nu se poate contesta puterea spiritului de a 
declanşa procese în trup. 

Astfel, după căderea în păcat, de spiritualizarea mai deplină a trupului şi, prin 
aceasta, a materiei, nu ne putem împărtăşi decât prin comuniunea cu Hristos, dar nu 
fără a pune în lucrare şi libertatea noastră, care tot prin El se întăreşte în noi. De aceea, 
Sf . Maxim a luptat cu atâta hotărâre pentru voia omenească a lui Hristos, din care se 
întăreşte şi voia noastră. Hristos a pus în lucrare voia omenească în El însuşi, atât în 
suportarea efectelor şi a morţii, cât şi în biruirea lor. 

El a învins moartea, suportând-o cu tăria deplin refăcută a spiritului 
omenesc, evidentă în învierea din ea. Dar această tărie a putut-o da spiritului 
Său omenesc, pentru că El însuşi, ca Dumnezeu, era ipostasul Lui şi al trupului 
Lui. Sau El însuşi ca ipostas dumnezeiesc era subiectul voii Sale omeneşti. 

El nu era ca omul obişnuit, care e un subiect de sine, lipsit de puterea sau 
atotputernicia divină. Ipostasul firii sale omeneşti nu era altul decât ipostasul 
dumnezeiesc. între El, ca ipostas al firii dumnezeieşti, şi firea omenească nu se 
intercala un subiect omenesc al acesteia. între ipostasul purtător al firii dum- 
nezeieşti şi cel al firii omeneşti nu era neidentificarea ce există între orice ipostas 
uman şi cel dumnezeiesc. 

Totuşi firea omenească asumată de El era firea noastră reală. El purta în 
ipostasul Lui şi trăsăturile firii noastre şi anume cu particularităţile proprii unui 
ipostas deosebit în umanitatea Lui, de toate celelalte ipostasuri umane, cum a 
evidenţiat Sfântul Teodor Studitul. 

Faptul acesta 1-a pus în relief mai pe larg Felix Heinzer {Gottes Sohn als 
Mensch, Freiburg, Schweitz, 1980) folosindu-se de comentariul Sf. Ioan Damas- 
chin la textele lui Leonţiu de Bizanţ şi Sf. Maxim. Acest Sfânt a arătat că 
umanitatea lui Hristos nu se identifică nici cu specia fără atributele ipostatice 
(căci aceasta nu există), nici cu proprietăţile unui ipostas, ca cele ce apr aţin 
speciei, ci cu cele ale ipostasului divin imprimate ei de Fiul lui Dumnezeu ca 
ipostas al ei, sau că Fiul lui Dumnezeu cel născut din Tatăl, luând firea noastră 
din Fecioară şi făcând-o părtaşă la ipostasul Lui, a dat şi firii Sale omeneşti 
trăsătura filiaţiei divine (Expositio 55: III, 11) (Heinzer, op. cit p. 78, 200). 
Hristos prelungeşte în umanitatea Sa caracterul Său ipostatic de Fiu, dar acum 
e trăit nu numai cu simţire divină, ci şi cu simţire umană. El Se simte şi ca om 
Fiu al Tatălui. 

Dacă firea omenească n-ar fi fost încadrată în ipostasul Fiului nu s-ar fi 
la ea calitatea filiaţiei divine şi nici Fiul n-ar fi devenit Fiu al Tatălui şi ca om 

Dar, luând firea noastră, El a putut intra prin ea şi în comuniunea cu 
ipostasurile umane obişnuite, însă le-a adus nu numai întregirea spirituală ce 
şi-o aduc ele, ci le-a actualizat deplin relaţia filială cu Dumnezeu, iar prin aceasta, 
şi potenţa învierii cu trupul. Căci, prin faptul că firea omenească e, în cazul Lui, 
firea ipostasului divin al Fiului, El a putut învinge în ea moartea. Şi pe toţi 
purtătorii acestei firi, readuşi la treapta de fii, Tatăl vrea să-i învie la o viaţă 
eternă împreună cu Fiul Lui. Astfel, toate aspiraţiile persoanelor umane obişnuite 
se împlinesc în Hristos, în ipostasul divin filial purtător al firii omeneşti: întărirea 
spirituală prin filiaţie divină în creştere neîncetată, puterea de suportare şi deci 
de biruire a afectelor, sau libertatea mereu sporită faţă de ele, biruirea, la sfârşitul 
lumii, a morţii cu trupul, eternitatea, comuniunea noastră cea mai intimă cu 
comuniunea desăvârşită a Sfintei Treimi, ca fii ai Tatălui şi fraţi ai Fiului după har. 

Deşi s-ar părea că între ipostasul divin purtător al firii umane şi ipostasurile 
umane obişnuite este un şanţ despărţitor, de fapt nu este aşa, căci ipostasul divin 
filial, făcându-Se ca unul dintre noi, S-a^ făcut frate al nostru, primind să aibă 
comună cu noi firea noastră omenească, în acelaşi timp, însă, El singur a putut 
învinge moartea prin Sine, aflându-se în comuniune^ şi cu Dumnezeu Tatăl şi cu 
Duhul Sfânt, prin firea Sa dumnezeiască. Aceasta îl deosebeşte de noi. Dar El 
e în acelaşi timp tot aşa de unit cu noi, cum e cu Tatăl şi cu Duhul Sfânt şi e 
totodată tot aşa de unit cu noi, cum suntem noi între noi, dar aducându-ne ceva 
ce nu putem aduce nici unul dintre noi celorlalţi, aducându-ne adică învierea şi 
viaţa în Dumnezeu ca fii refăcuţi ai Lui. Ne aduce învierea pentru că e în 
comuniune cu Tatăl şi cu Duhul Sfânt şi ne ridică şi pe noi în această comuniune. 
Prin aceasta ne aduce, în comuniunea Lui cu noi, o putere cum nu ne putem 
aduce noi înşine unii altora. Căci, luând firea noastră, se face şi Fratele nostru, 
făcându-ne împreună fii cu El şi Tatălui. 

Dar întrebarea principală e: cum se poate face ipostasul divin ipostas al 
firii omeneşti? Sau cum se pot uni, într-un unic ipostas, firea dumnezeiască şi 
cea omenească? 

Am menţionat că temeiul cel mai adânc al acestei posibilităţi stă în faptul 
că firea omenească este creată de Dumnezeu după chipul Lui. Adică în firea 
omenească asumată se actualizează* prin Fiul întrupat al lui Dumnezeu, deplin 
virtualitatea Lui de model al omului, capabil de a se manifesta ca şi creatură în 
mod înrudit cu Dumnezeu, precum în Dumnezeu e dată posibilitatea de a se 
face om şi de a se manifesta într-un mod înrudit cu omul şi, prin aceasta, de a 
se face şi ca om Fiul Tatălui, frate cu omul. Creatura umană redă în mod 
dependent de Dumnezeu şi în grad infinit de redus pe Dumnezeu însuşi. Dar în 
aspiraţia după infinitatea lui Dumnezeu se arată totodată capacitatea ei de a se 
îmbogăţi la nesfârşit din El. Iar ipostasul divin filial, devenind subiect al chipului 
Său uman, trăieşte această filiaţie divină a lui în mod deplin actualizată. 

Ce L-ar împiedica deci pe Dumnezeu să unească cu Sine, ca model al 
umanului şi ca origine a lui, umanul ca chip al Său creat? Iar acest chip uman 
existent virtual în Cuvântul poate să-1 actualizeze deplin pe acesta, când îl asumă 
făcându-i-se ipostas, pentru că şi fiinţa lui Dumnezeu există numai în ipostasuri 
şi pentru că aşa există şi chipul Lui omenesc creat. S-ar părea că Fiul lui 
Dumnezeu, neasumând firea omenească cu ipostasul ei, nu o asumă ca un chip 

deplin al Lui. însă nu se poate spune că firea omenească nu primeşte şi în Fiul 
lui Dumnezeu Cel întrupat starea existenţei concrete, aşa cum o primeşte în 
celelalte ipostasuri. Dar ea îşi primeşte această stare în asumarea chipului său 
în Fiul lui Dumnezeu, întrucât El devine, prin aceasta, şi A ca om, atât Fiu al 
Tatălui cât şi Frate cu oamenii. Deci ipostasul Cuvântului însuşi trebuie să fie 
posibilitatea ca pe lângă crearea omului după chipul Lui să-şi asume acest chip 
chiar în starea Lui de sine, sau în ipostasul Lui, adică să se facă cu voia Lui 
starea de sine a chipului şi temei al firii umane asumate. El are adică puterea 
de a fi în El însuşi Cel în care să poată exista firea omenească, ţinând locul sau 
înlocuind starea ei de sine. Astfel, Hristos are tot ce e propiu omului şi în 
calitatea acestuia de persoană, dar nu ca persoană deosebită de cea divină, ci 
chiar în Persoana Lui divină poate primi firea umană, imprimând în ea trăsăturile 
Sale personale, ca trăsături personale ale omului. El este, cum au spus călugării 
daco-romani din Scytia Minor, la 519-520, apoi Leonţiu de Bizanţ şi Sfântul 
Maxim Mărturisitorul „o Persoană compusă". Dar e o „Persoană compusă" nu 
în sensul de persoană dublă. Nici cum e omul o persoană compusă din trup şi 
suflet în baza legilor speciei sale, ci El e o Persoană compusă în baza virtualităţii 
proprii ca şi Creator al omului după chipul Său de a se face şi om, virtualitate 
umană actualizată în mod deplin, prin voia Sa, dar pe de altă parte, prin naştere 

din om cum se naşte omul. 

în sensul acesta, Dumnezeu Cuvântul împlineşte El însuşi rolul de „sămânţă" 

spirituală a firii Sale ce Se zămisleşte şi Se formează în Fecioara Măria. El 

însuşi e ipostasul virtual al firii Sale umane şi, ca atare, poate pune în mişcare 

formarea firii Sale omeneşti, devenindu-i ipostas actual. 

în această expresie a Sfântului Maxim Mărturisitorul socotim că e implicată 
posibilitatea virtuală a ipostasului dumnezeiesc al Cuvântului de a Se face ipostas 
al firii omeneşti, sau Fiu al Tatălui şi ca om şi, prin aceasta, Frate al oamenilor. 
Firea Lui omenească nu e formată printr-un proces exterior Lui şi nu-i rămâne 
asociată fără o legătură mai profundă între El şi ea. 

în felul acesta, umanul îşi găseşte în Hristos împlinirea aspiraţiei sale spre 

desăvârşita unire cu Dumnezeu şi, prin El, cu toată creatura, sau poate uni pe 

Dumnezeu cu toată zidirea la maximum fără să se desfiinţeze deosebirea între 

El şi uman. Hristos este astfel, ca Dumnezeu făcut de om, adevăratul Mijlocitor 

între Dumnezeu şi întreaga creaţiune, actualizând în aceasta rolul necondiţionat 

necesar al omului în această lucrare, întrucât numai prin umanitatea făcută proprie 

Lui poate împlini Dumnezeu această operă. 

Numai omul se poate uni prin spiritul său creat cu materia creată şi, în 

acelaşi timp, numai el se deschide conştient lui Dumnezeu şi infinităţii Lui. Dar 
mijlocirea omului luat în sine nu e desăvârşită, pentru că el nu are spiritul uman 
ca ipostas dumnezeiesc, cum îl are Iisus Hristos. în Hristos, pe de altă parte, 
fiecare om întâlneşte nu numai un seamăn al său, ci şi pe Dumnezeu, pentru că 
El este, după altă fire a Lui, Dumnezeu. Deci, toţi oamenii se întâlnesc în Hristos 
cu Dumnezeu, spre care tind toţi, şi în trupurile lor aduc şi natura materială în 
întâlnirea cu Dumnezeu pe care o are şi El prin trupul Lui. Dar trupul lui Hristos 
e nu numai trupul unui om obişnuit, ci însuşi trupul CuvântuluLdsaSîezeftser 

De aceea, toţi pot vedea chiar prin trupul lui Hristos pe Dumnezeu şi pot primi 
prin el pe Dumnezeu însuşi, Care a adunat în Sine şi universul material. 

Astfel, în Hristos se împlineşte cu adevărat aspiraţia oamenilor de a se 
întâlni toţi cu toate în mod deplin în Dumnezeu şi între ei, ca fii ai Tatălui şi 
fraţi între ei. Până când rămân numai între ei, înaintează într-o anumită cunoaştere 
şi unire cu Dumnezeu şi cu universul prin spiritul lor, dar, pe de altă parte, ei 
rămân închişi în legea creaturală a speciei lor. în umanitatea lui Hristos, comună 
cu a noastră, îl întâlnim pe Dumnezeu însuşi ca ipostas al ei, căci ea nu mai 
rămâne, în realizarea ei ca ipostas uman concret, închisă în specia umană. în 
Hristos a străbătut între oameni, ca ipostas al umanităţii comune cu a lor, însuşi 
Cuvântul dumnezeiesc. Dar El nu împlineşte această operă prin umanitate fără 
a uni şi varietatea ipostasurilor în comuniune cu Sine şi întreolaltă, desăvârşind 
o comunitate care există între ipostasurile umane prin ea însăşi. 

Dar umanul rămâne uman şi creaţiunea creaţiune în această unire a lor cu 
Dumnezeu şi în îndumnezeirea omului, o dată cu transfigurarea creaţiei, deşi 
Dumnezeu Cuvântul nu le adună pe acestea în Sine în mod exterior, ci le face 
ale Sale. în acelaşi timp, face umanitatea să se simtă şi ea unită prin iubire cu 
Dumnezeu, iar creaţiunea să devină transparentă pentru Dumnezeu în penetrarea 
ei de spiritul uman văzător deplin de Dumnezeu împreună cu trupul. 

Fiul lui Dumnezeu, întrupându-Se, nu adoptă ca om numai sentimentul de 
Fiu al lui Dumnezeu, făcându-i şi pe oameni să se simtă astfel cu toată calitatea 
lor de oameni, ci Se face Fiu real al omului sau Frate cu el, dar se trăieşte şi 
ca om în mod real Fiu al lui Dumnezeu. Şi toţi oamenii primesc prin aceasta, 
în calitatea Jor de oameni, demnitatea de fii ai lui Dumnezeu. Iar pe Fiul lui 
Dumnezeu îl trăiesc în mod obiectiv ca „Fratele" lor în umanitate. Şi Dumnezeu 
Tatăl îi are în mod obiectiv ca fii, în calitatea lor de oameni, întrucât au fost 
făcuţi în mod obiectiv fraţi ai Fiului Său Unul Născut, făcut om. Iar Fiul îi are 
şi obiectiv şi îi trăieşte şi subiectiv ca fraţi ai Săi întru umanitate. De aceea, pe 
cât se îndumnezeiesc oamenii, pe atât se înomeneşte Dumnezeu, sau viceversa. 

Ceea ce se imprimă în umanitatea lui Hristos, sau ceea ce se duce la 
împlinire în ea, este calitatea filiaţiei faţă de Tatăl şi a frăţiei faţă de oameni. 
Prin aceasta, se desăvârşeşte în ea calitatea de chip după modelul Fiului Unuia 
Născut din Tatăl. Iar aceasta e ceea ce imprimă umanităţii asumate de El 
caracterul Lui personal, întărind prin aceasta în toţi cei ce se alipesc la El acest 
caracter. Sf. Maxim subliniază ca trăsătură particulară a ipostasului unitar al lui 
Hristos menţinerea şi în calitatea Lui de om a trăsăturii Lui ipostatice dum- 
nezeieşti. Dar aceasta este însuşirea Lui de Fiu. Trăsătura de Fiu e cea care face 
pe Hristos un ipostas unitar, dar totuşi compus. El trăieşte ca Fiu al Tatălui nu 
numai înainte de întrupare ci şi după ce se întrupează şi devine Fiu al omului, 
adică nu numai până ce e de o fiinţă cu Tatăl, ci şi după ce se face de o fiinţă 
cu oamenii: deci, S-a făcut Fiu al Tatălui şi în calitate de om. Dar aceasta este 
trăsătura principală a omenilor, ca oameni în raport cu Dumnezeu, calitatea de 
fii. Şi aceasta le-a dat-o Fiul chiar prin crearea lor. Şi tot El o restabileşte şi o 
desăvârşeşte în oameni prin întrupare, în calitatea lor de oameni, întrucât şi-o 
însuşeşte şi El făcându-Se om. El iubeşte pe Tatăl şi e iubit de Tatăl nu numai 
ca Fiul Unul Născut, ci şi ca om, împreună cu oamenii. 

S-ar putea spune că Cuvântul uneşte în firea Sa omenească, calitatea Sa de 
Fiu al Tatălui şi de Frate al oamenilor, acceptând şi El calitatea deplină de Frate 
al oamenilor şi făcând-o astfel izvor de întărire a filiaţiei noastre divine şi a 
frăţietăţii dintre noi. 

Noi însă suntem chiar ca oameni fii ai Tatălui şi fraţi între noi, întrucât 
suntem creaţi de Tatăl prin Fiul. Noi nu suntem aceasta prin noi înşine şi, de 
aceea, nici nu avem puterea de a desăvârşi aceasta de la noi. Hristos însă e şi 
ca om Fiu desăvârşit al Tatălui şi Frate al nostru prin El însuşi. Căci El se 
creează El însuşi şi ca om. El trăieşte cu intensitate nesfârşită aceste două calităţi 
de Fiu al Tatălui şi de Frate al nostru. Şi fiind cu aceste calităţi între noi, ca 
om, le poate întări şi desăvârşi şi între noi prin relaţie sau comuniune nemijlocită. 

Vom da, ca încheiere, unele texte din Sf. Maxim Mărturisitorul pentru 
aceste reflexiuni, referitoare la consecinţele unirii celor două firi în ipostasul 
Fiului lui Dumnezeu. 

El afirmă în aceeaşi propoziţie atât rolul de „sămânţă" al Fiului lui 
Dumnezeu în formarea firii sale din Fecioară, cât şi că aceasta şi-a primit în el 
nu numai „existenţa", ci şi „subsistenţa", sau participarea la calitatea Lui de 
ipostas; ba încă şi faptul că ipostasul Lui s-a făcut compus prin aceasta şi că 
firea omenească a fost „asumată" de El: 

„Cuvântul lui Dumnezeu... întrupându-Se din Duhul Sfânt şi din Sfânta 
Născătoare de Dumnezeu şi pururea Fecioara Măria S-a înomenit desăvârşit, 
adică S-a făcut om desăvârşit, prin asumarea trupului înzestrat cu suflet 
înţelegător şi raţional, care a primit în el firea şi ipostasul, adică existenţa şi 
subsistenţa prin însăşi zămislirea Cuvântului. Fiindcă însuşi Cuvântul S-a făcut 
cu voia în loc de sămânţă, sau mai bine zis sămânţa întrupării, şi S-a făcut 
compus după ipostas, Cel prin fire simplu şi necompus, Unul şi Acelaşi rămânând 
în persistenţa părţilor din care S-a constituit neschimbat, neîmpărţit şi neames- 
tecat, ca să fie după ipostas Mijlocitorul între părţile din care S-a compus, 
depăşind în Sine despărţirea extremelor" (P.G. 91, 553, 556). 

Iar după aceasta afirmă iarăşi atât neconfundarea părţilor (firilor) din care 
S-a constituit, cât şi unitatea ipostatică realizată de El, între ele: „Căci unit după 
fire cu Tatăl şi cu Maica Sa prin raţiunea comunităţii de fiinţă a părţilor din 
care s-a compus, s-a arătat salvând deosebirea părţilor din care s-a compus. Iar 
distingându-se de extreme, adică de Tatăl şi de Maica Sa prin raţiunea 
particularităţii după ipostas a părţilor Sale, s-a arătat păstrând unitatea ipostasului 
Său cu totul nediferenţiată, unind părţile Sale între ele în identitatea personală 
extremă" (P.G. 91, col. 556). 

Şi iarăşi: „Iar proprietatea particulară după ipostas a ambelor părţi ale lui 
Hristos unite într-o compoziţie a întregului Hristos, înţeleasă împreună cu 
comunitatea lor după fiinţă (cu Tatăl şi cu Maica Sa, n.n.) a constituit trăsătura 
comună a părţilor ce caracterizează ipostasul cel unul completat din ele. Căci 
spunem că S-a făcut comun ipostasul cel unul completat al lui Hristos, din trup 
şi dumnezeire prin unirea negrăită, înfăptuită prin faptul că au concurat într-o 
unire naturală, sau adevărată şi reală a firilor. Ii spunem comun, pentru că S-a 
arătat ca Unul şi Acelaşi ipostas cu totul particular al părţilor din unirea Ion 
mai bine zis, ca fiind ipostasul cel Unul şi Acelaşi al Cuvântului acum şi înainte. 

dar înainte fără cauză, simplu şi necompus, iar pe urmă datorită cauzei, prin 
asumarea trupului însufleţit mintal, devenind în mod neschimbat compus cu 
adevărat" (P.G. 91, col 546 D), 

Iisus Hristos arată, prin unirea firii omeneşti cu cea dumnezeiască în 
ipostasul Său unic, că umanitatea nu e închisă în mod fatal în îngustimea 

ipostasurilor unei specii supuse legilor imanenţei, dar nici dumnezeirea nu rămâne 
închisă în transcendenţa ei. Ne arată că umanitatea poate fi făcută mediul libertăţii 
şi infinităţii unui ipostas absolut al Dumnezeirii treimice iubitoare, fiind făcută 
fire a Fiului însuşi, sau El făcându-Se Fratele oamenilor în care se adună toţi 
ca fii, în comuniune directă cu Tatăl 

Frăţia dintre oameni are deci o bază adâncă şi un izvor direct inepuizabil 
de întărire în Hristos, sau în ipostasul divin făcut om şi devenit Fratele nostru 
central sau nemărginit de puternic prin dumnezeirea Lui, în atracţia exercitată 
asupra noastră prin iubirea şi forţa Sa de model şi izvor dumnezeiesc al filiaţiei 
noastre divine şi al frăţietăţii care decurge din ea. Noi înaintăm astfel nu numai 
revelând şi dezvoltând împreună potentele naturii noastre umane, sporite prin 
legătura ei cu cea dumnezeiască în baza creaţiei, ci şi primind prin ipostasul ei 
central, prin Hristos, în baza comunicării directe a noastră cu el ca Fiu al Tatălui 
puterile fără sfârşit ale dumnezeirii, în care ne adâncim prin comunicarea cu 
ipostasul ei divin. Şi fiecare din noi, dacă ne alipim Lui prin credinţă, primind 
prin comuniunea cu El aceste puteri, le comunicăm altora, precum alţii ni le 
comunică nouă. Prin toţi se revarsă în noi puterile dumnezeieşti ale lui Hristos 
şi numai aşa ne satisfacem, la nesfârşit, nevoia noastră de comuniune şi de 
completare. Numai în Hristos se poate realiza deplina unitate între oameni, străină 
atât de anularea persoanelor, cât şi de despărţirea lor individuală. 

Dar Hristos, făcându-Se om format din suflet şi trup, ne-a arătat şi valoarea 
ce o dă Dumnezeu trupului omenesc, chemat prin înviere şi el la eternitate. însă 
trupul nu are valoare numai ca entitate închisă în ea însăşi, ci prin penetrarea 
prin el a întregului cosmos de spiritul uman. Fiul lui Dumnezeu, luând şi El 
trupul omenesc, duce şi prin aceasta la îndeplinire destinaţia omului, penetrând 
prin trupul Lui cosmosul material şi ajutând şi trupurilor noastre să facă aceasta 
împreună cu El, din puterea Lui. Astfel, Fiul întrupat şi înviat cu trupul pentru 
veci aduce toată creaţia în El şi o spiritualizează. 

In trupul omenesc asumat de Fiul lui Dumnezeu e temeiul şi izvorul sfinţirii 
întregului cosmos material şi din El luăm putere să colaborăm şi noi, prin trupul 
nostru, la sfinţirea cosmosului, pentru ca, privind în chip curat la cosmos şi 
lucrând în el, să se întoarcă prin trup la noi starea de sfinţenie pe care am 
introdus-o în el într-un şi mai mare grad. 

Toate aceste trei: calitatea de fii ai Tatălui şi de fraţi între noi în Fiul Cel 
întrupat, învierea cu trupul pentru eternitate, sfinţirea şi transfigurarea cos- 
mosului, provin din faptul că Hristos e Fiul lui Dumnezeu, născut El însuşi din 
Fecioara Născătoare de Dumnezeu, acestea două fiind legate organic împreună. 
Dacă nu credem în acestea două, cad şi primele trei. Căci, în acest caz, Iisus 
nu e decât un om, care are lângă El pe Dumnezeu, ca proorocii Vechiului 
Testament: e un Iisus ca cel conceput de denominaţiunile neoprotestante. 

In Creştinism, nu omul e înghiţit de cosmos, ci cosmosul e transfigurat de 
om, pentru că e creat de Dumnezeul treimic din care o Persoană Se face om 
pentru veci. In Creştinism, se afirmă valorile umane şi deci persoana umană nu 
e o esenţă inconştientă supusă unor legi faţă de care persoanele nu sunt decât 
nişte apariţii trecătoare şi fără un sens propriu. 



2. Dialogul cu Dumnezeu prin Revelaţia Vechiului Testament 
şi prin rugăciune, în general, către Dumnezeu Cel neîntrupat 



S-a insistat până acum asupra descrierii transcenderii omului către Dum- 
nezeu prin sinea sa, prin semenii săi şi prin natura exterioară. Dar omul aspiră 
la o întâlnire reală cu Dumnezeu ca partener de dialog. însă la acest dialog nu 
se poate ridica fără să vină şi Dumnezeu, din iniţiativa Lui, în întâmpinarea 
omului. Numai prin aceasta omul e ridicat la un dialog direct cu Dumnezeu, în 
care Dumnezeu e experiat de om în mod clar şi intens ca Persoană, aşa cum 
doreşte el. E experiat ca Persoană Care se adresează şi El omului, într-un dialog 
început şi susţinut de El, sau Care răspunde dorinţei omului după întâlnirea cu 
El în mod direct. Căci dacă nu trăieşte ca om fără a fi în dialog cu seamănul 
său, aceasta înseamnă că el se doreşte prin fire după dialogul cu Persoana 
supremă, ca spre cea mai deplină comunicare, ca spre cea mai reală întâlnire cu 
Dumnezeu. 

De fapt, omul a fost pus în dialogul cu Dumnezeu de la creaţia sa. Dar 
aplecarea spre o viaţă nutrită mai mult din cunoaşterea proprie decât din dialogul 
cu Dumnezeu a slăbit acest dialog. Căci dialogul cere şi ascultare, deci smerenie. 
Când Dumnezeu îl agrăieşte după căderea din relaţia directă cu El, omul se 
ascunde în tufişul naturii. Dacă mai aude glasul lui Dumnezeu, îl aude ca glas 
mustrător, fără să-L vadă pe Dumnezeu. 

Totuşi, aşa slăbit, dialogul s-a mai păstrat cu unii din oameni o vreme (până 
la Noe), dar nici acesta ca un fapt permanent. Dar cei mai mulţi din oameni au 
ieşit total din acest dialog prin voinţa lor, încă din primele timpuri ale umanităţii, 
ca după o vreme să iasă toţi din eh Dar ei n-au putut ieşi cu totul din necesitatea 
transcenderii spre Absolut. Necesitatea aceasta era întipărită în firea lor. Persoana 
creată, conştientă de relativitatea sa, aspiră după Absolut. Dar căutând să facă 
transcenderea prin sinea sa, prin semeni şi prin natură, acestea nu-i permiteau 
o adevărată transcendere şi, de aceea, nu-i descopereau în mod clar pe Dumnezeu 
ca Persoană şi, deci, ca susţinând prin voinţa Lui şi prin interesul Lui dialogul 
cu oamenii. Rămânând mai mult la cunoaşterea lui Dumnezeu prin puterile 
proprii din natură, aceasta mai mult îl acoperea pe Dumnezeu ca Persoană, 
coborându-L la treapta inferioară a unei esenţe-obiect, sau nu lăsa decât o vagă 
bănuială a caracterului de Persoană a Lui. Şi bazându-se, în voinţa lor de 

transcendere spre Absolut, mai mult pe iniţiativa lor, oamenii şi-au format 
concepţiile proprii despre Absolut, amestecând în el diverse trăsături ale relati- 
vului. Aşa şi-au format religiile lor naturale, cu zei prea puţin deosebiţi de natură, 
religii menţinute până azi de o bună parte din omenire. Oamenii L-au făcut pe 
Dumnezeu esenţă, asemenea naturii, reducându-L din mândrie la structura 
raţională a unui obiect, pe care-L pot cuprinde prin raţiunea lor dornică de a-L 
limita şi de a-L cuprinde în întregime, ferindu-se să-L admită ca Persoană, a 
cărei taină şi iniţiativă nu stau la dispoziţia lor, nici a vreunor legi cognoscibile 

prin oameni. 

Dar dacă Dumnezeu este Absolutul real, El este şi Dumnezeu Creatorul, 
deci nesupus legilor naturii, ca esenţele din ea, ci superior lor. El este şi un 
Dumnezeu al iubirii şi deci al iniţiativei şi voinţei libere. Căci nu face nimic 
silit, ci din proprie voinţă şi iubire. Ca atare, El n-a creat nici pe oameni dintr-o 
necesitate internă, ci din dorinţa de a aduce la existenţă şi alte fiinţe care să se 
bucure de tot ce pot primi din ceea ce vrea să ne dea El din iubirea Sa liberă, 
proprie Persoanei. Acesta fiind motivul creării oamenilor, era firesc ca Dumnezeu 
să nu-i lase pe oameni în necunoaşterea iubirii Lui, care se arată cel mai direct 
în dialogul personal, dar care în acelaşi timp îl menţine ca persoană, neepuizabil 
prin cunoaştere în taina Lui, asemenea unei esenţe. De aceea, El reintră din 
proprie iniţiativă în dialog cu ei. Dar reintră în dialog direct numai cu cei ce 
sunt dispuşi să-L admită, cu smerenie, ca Persoană şi deci pregătiţi pentru acest 
dialog. Şi numai prin mijlocirea acestora se descoperă şi celorlalţi ca Persoană. 
Căci, ca Persoană, El poate cunoaşte şi alege pe cei pregătiţi ca să primească 
dialogul cu El. Chiar faptul că nu se descoperă tuturor în acest dialog II arată 

ca Persoană. 

Prin aceasta, e satisfăcută setea firească a omenilor după întâlnirea reală şi 

comunicantă cu Absolutul adevărat în dialogul cu El, voit şi din partea Lui, este 
satisfăcută voinţa lor de neîncetată transcendere. Dar Dumnezeu îi şi pregăteşte 
prin aceasta pe cei mai mulţi dintre oameni, prin unii mai în stare să intre în 
acest dialog. Dumnezeu restabileşte astfel dialogul cu Avraam şi cu ceilalţi 
patriarhi din Vechiul Testament. Prin aceasta, se revine prin el la credinţa în 
Dumnezeu cel adevărat, părăsindu-se de către urmaşii patriarhilor religiile pro- 
duse de raţiunea omenească. Căci acum se descoperă Dumnezeu însuşi ca 
Persoană, cum este de fapt, superior naturii şi deosebit de ea. Dialogul reînceput 
de Dumnezeu prin patriarhi ajunge astfel să fie folositor urmaşilor lor. Deşi 
Dumnezeu nu vorbeşte direct cu toţi urmaşii lor, dialogul cu patriarhii şi proorocii 
e crezut ca un dialog real de tot poporul Israel, datorită credibilităţii de care se 
bucură patriarhii A ca părinţi ai lor şi proorociseşi dintre ei, prin convingerea cu 
care le vorbesc. în acest dialog, Dumnezeu însuşi Se descoperă ca ceea ce este 
în realitate, sau ca Persoană şi nu e cunoscut prin efortul omenesc. Descoperirea 
Lui sporeşte prin dialogul continuat cu proorocii. Acesta e, de asemenea, un 
dialog în care Dumnezeu voieşte să ducă şi mai departe şi să ţină în legătura 
cu Sine poporul Israel. Astfel, poporul Israel fiind ajutat ca să stăruie în această 
legătură cu Dumnezeu, va putea să ajute omenirea întreagă la acceptarea 
dialogului în forma directă şi desăvârşită cu Dumnezeu. Un Dumnezeu personal 
poate da şi o putere spre împlinirea voii Lui, comunicată prin dialog. 

Dar, precum am văzut, nici descoperirea lui Dumnezeu în dialogul restabilit cu 
poporul Israel, nici dialogul însuşi n-a luat o formă deplin directă şi desăvârşită cu 
toţi oamenii, prin patriarhi şi prooroci. Aceasta se arată în faptul că Dumnezeu rămâne 
încă distant faţă de marea mulţime de oameni în grăirea Lui prin patriarhi şi prooroci, 
ba într-un anumit fel El rămânea distant chiar patriarhilor şi proorocilor. Căci El 
rămânea în alt plan când comunica, prin dialogul cu ei, voia Sa. Iar aceasta cerea, 
când era transmisă celorlalţi oameni, o exprimare a ei de către prooroci prin cuvintele 
lor. Dar setea oamenilor de Absolut şi iubirea Lui de oameni cerea ca dialogul acesta 
al iubirii să fie dus la o treaptă şi mai înaltă, sau la treapta cea mai din vârf pentru 
posibilităţile oamenilor, cu toţi oamenii care voiesc. Şi Dumnezeu a dus la deplinătate 

descoperirea Sa prin dialogul direct cu oamenii, în faptul că însuşi Fiul Său Se face 
om şi descoperă pe Dumnezeu în Sine, într-un dialog în care le-a devenit partener la 
nivelul lor, dar fără să înceteze de a rămâne totodată Dumnezeu. Aceasta s-a petrecut 
în Hristos. Acum Fiul lui Dumnezeu Cel de o fiinţă cu Tatăl Său, a coborât până la 
nivelul omului, nemairămânând nici o distanţă între El ca Dumnezeu şi oameni. în 
felul acesta intră El într-un dialog direct cu toţi oamenii, grăind El însuşi în limba lor 
şi pe înţelesul lor, deşi prin ceea ce le grăieşte le deschide poarta spre prezenţa Sa şi 

spre viaţa Sa niciodată posibil de înţeles şi de exprimat în infinitatea ei. 

Dar despre această coborâre a lui Dumnezeu şi despre ridicarea oamenilor 

la primirea deplinei Lui descoperiri în modul accesibil lor, în dialogul cu totul 

direct cu El, se va vorbi în capitolele următoare. 

Aici mai arătăm numai câteva din însuşirile prin care Revelaţia prin patriarhi 
şi prooroci e superioară transcenderii naturale a omului spre Dumnezeu. 

Dumnezeu nu se mai descoperă acum numai prin ceea ce a pus în natură 
şi în om la creaţie, căci acest fel de descoperire a Lui şi de transcendere a 
oamenilor putea lăsa de multe ori, cum am văzut, pe oameni cu impresia că 
ceea ce li se descoperă nu e decât natura şi firea lor umană. Proorocilor, El li 
se descoperă direct, ca să nu mai poată fi confundat de ei cu natura. Se vede 
în aceasta o iniţiativă a Lui deosebită de lucrarea Lui în natură, prin ceea ce s-a 
pus în ea prin creaţie. Apar deodată cu aceasta cunoaşterea lumii ca fiind creată 
de Dumnezeu Creatorul, Cel transcendent ei. Proorocii au experienţa clară că 
lor le vorbeşte Dumnezeu, ca Unul ce e deosebit de firea lor şi a semenilor şi 
de natura cosmică. Ei „aud" cuvântul Lui direct, ca un cuvânt al voinţei şi al 
iubirii unei Persoane; ei nu interpretează voia Lui din natură şi din ei înşişi şi 
din alţii. Ei se văd ajutaţi în acest dialog şi de fapte ale lui Dumnezeu în natură, 
dar mai presus de natură, prin fapte săvârşite uneori de Dumnezeu prin ei. Iar 
proorocii transmit şi celorlalţi oameni această „auzire" a lui Dumnezeu ca 
Persoană şi le dau spre vedere faptele lui Dumnezeu, deosebite de ale naturii, 
săvârşite de El direct în natură sau prin ei. 

Deci, s-ar putea spune că această descoperire a lui Dumnezeu e nu numai 
o transcendere a omului la Dumnezeu, în baza potentelor firii, ci şi o coborâre 
deosebită a lui Dumnezeu la relaţia directă cu omul, deşi, pe de altă parte, 
această descoperire e o ridicare a omului de către Dumnezeu la legătura cu El 
însuşi într-un mod mai clar, mai sigur, mai direct decât prin firea lor şi prin 
natură. Şi oamenii au nevoie de această intrare sigură în legătură cu Dumnezeu 

Cel personal, căci le-o cere însăşi firea lor prin trebuinţa de a ajunge prin continua 
transcendere la capătul ei, unde e întâlnirea sigură cu Dumnezeu Cel personal 

Dar s-ar mai putea pune întrebarea: de ce nu vorbeşte atunci Dumnezeu 
tuturor oamenilor? La această întrebare s-a răspuns înainte. La acest răspuns se 
mai poate adăuga că, deşi Dumnezeu vorbeşte unora, El îşi arată în această 
vorbire intenţia de a Se adresa tuturor prin faptul că, vorbindu-le acelora, îi 
trimite să comunice cele ce li le-a comunicat şi celorlalţi. Le vorbeşte unora 
pentru ca să spună celorlalţi. Prin aceasta, trăiesc şi ceilalţi, pe de o parte, faptul 
că Dumnezeu le vorbeşte şi lor, deci e o Persoană care Se interesează de ei, iar, 
pe de alta, se unesc în credinţa în jurul spuselor proorocilor şi cunosc că ceea 
ce aud de la Dumnezeu prin ei nu e un proces care se petrece în ei prin firea 
lor. Cel ce simte porunca de a comunica şi altora ceea ce i se spune lui, simte 
prin aceasta că porunca îi vine de la o Persoană; şi cei ce văd convingerea celor 
ce le vorbesc, că le vorbesc din necesitatea de a împlini o poruncă, fiind în stare 
să meargă până la moarte în împlinirea acestei porunci, simt şi ei în aceasta că 
cei ce le vorbesc le grăiesc de fapt din porunca unei Persoane. 

S-a scris într-un capitol anterior despre calitatea cuvântului de a fi apel sau 
solicitare a unei persoane adresată altei persoane, de la care se aşteaptă răspunsul. 
In cazul vorbirii lui Dumnezeu către prooroci şi prin ei celorlalţi oameni, cererea 
lui Dumnezeu adresată proorocilor e chemarea la auzirea şi împlinirea datoriei 
lor de a spune celorlalţi ceea ce le-a spus El. Chemarea lor e legată de trimiterea 
lor. Şi chiar în aceasta proorocii îl simt pe Dumnezeu ca Persoană. Dar prin 
aceasta, Dumnezeu le adresează şi celorlalţi, ca Persoană, chemarea de a crede 
şi împlini ceea ce se cuvine să împlinească ei din cele ce li se spun despre 
prooroci. E chemarea de a veni prin aceasta mai aproape de El. 

Dar această chemare e totodată o chemare la un grad mai înalt de existenţă, 
la o transcendere mai înaltă a lor spre Dumnezeu. Oamenii cresc nu numai prin 
ceea ce le dă Dumnezeu ca viaţă prin vorbirea Lui, ci şi prin ascultarea şi 
împlinirea din puterea chemării ce le-o adresează Dumnezeu, care coboară la 
ei, a ceea ce le cere El ca să-i atragă mai aproape de El. O esenţă nu poate 
chema şi coborî din ea însăşi şi nu poate atrage pe oameni spre stări mai înalte 
decât cele permise de legile naturii. Numai Dumnezeu personal poate face 
aceasta. Şi numai El îi poate ajuta pe oameni să se ridice mai presus de ceea 
ce le impun legile naturii. 

Orice om îl ajută pe altul să crească, cerându-i prin cuvântul lui să se ridice 
la o treaptă mai înaltă. îl şi ajută să se apropie de starea mai înaltă cerută, căci 
se află el însuşi în ea. Dar acest ajutor îl dă prin excelenţă chemarea lui Dumnezeu 
prin prooroci. 

Astfel, Dumnezeu Se arată prin revelaţia Sa nu numai ca Persoană, care 
se descoperă luminând pe oameni în privinţa Sa, ci şi ca factor care-i ajută să 
crească, să ducă mai sus existenţa dată lor prin creaţie. E o creştere care 
echivalează cu înaintarea lor în apropierea de El, în unirea cu El, ca Persoană 
mai presus de natură. Dacă panteismul îi lasă pe oameni închişi în ceea ce au 
prin fire, în ceea ce se poate dezvolta prin potentele ei, Dumnezeu Cel personal 
îi ajută prin Revelaţia Lui să sporească în unirea lor cu El şi, prin aceasta, să 
depăşească cadrul fatal al legilor naturii. Chemarea lui Dumnezeu porneşte de 

la o Persoană superioară naturii, la altă persoană, ca ultima să răspundă, depăşind 
închiderea în simplele posibilităţi ale naturii. 

Dar în revelaţia Vechiului Testament, Dumnezeu le comunică oamenilor, 
prin dialogul cu ei, numai anumite puteri superioare naturii şi, în plus, făgăduinţa 
viitoarei lor mântuiri, ca fiinţe întregi, prin asigurarea învierii cu trupul şi a vieţii 
veşnice. Fiul Său însă, luând firea noastră în ipostasul Său, nu-i dă acesteia 
numai nişte puteri superioare limitate şi făgăduinţa mântuirii viitoare, ci o face 
părtaşă la viaţa Lui veşnică, biruind cu totul despărţirea ei de Dumnezeu. Iar 
prin unitatea ei fiinţială cu firea noastră, îi comunică şi ei învierea cu trupul şi 
viaţa veşnică plenară pe care o are El ca om. Drepţii din Vechiul Testament se 
duc după moarte la o viaţă mai apropiată de Dumnezeu, dar petrecerea în Raiul 
comuniunii cu Fiul lui Dumnezeu făcut om şi învierea în trup le rămâne numai 
ca o făgăduinţă. 

Dar oamenii arată că trăiesc întâlnirea cu Dumnezeu Cel personal în dialog, 
în baza descoperirii Lui ca Persoană, răspunzând nu numai cu împlinirea celor 
cerute de Ei, ci şi prin rugăciune. Căci prin rugăciune, nu se vorbeşte numai 
despre Dumnezeu, ci omul se adresează direct lui Dumnezeu. Dacă Dumnezeu, 
revelându-Se prin cuvânt, se adresează ca Persoana întâi omului ca persoana a 
doua, prin rugăciune rolurile se inversează; omul vorbeşte ca persoana întâi, lui 
Dumnezeu ca Persoana a doua. Amândouă pun în lumină valoarea omului, 
calitatea lui de partener ridicat la înălţimea dialogului cu Dumnezeu; amândouă 
II arată pe Dumnezeu ca Persoană, atent la persoana omului, atât prin ceea ce 
îi cere să împlinească, arătându-şi bucuria pentru ascultarea acestuia, cât şi prin 
ascultarea la cererea omului. 

Rugăciunea nu se poate adresa decât unui Dumnezeu personal, nu unei 
naturi supusă legilor ei. S-a spus că rugăciunea l-ar umili pe om. De fapt, 
Dumnezeu îi acordă o mare cinste omului, arătându-Se ascultător la ceea ce îi 
cere el şi dându-i prin aceasta puterea să iasă de sub robia legilor naturii, cum 
nu poate face aceasta omul în panteism. în religiile panteiste nu e rugăciune, 
pentru că omul nu poate înfrânge legile naturii şi nu le poate depăşi, pentru că 
nu e un Dumnezeu Persoană Absolută, stăpână asupra legilor naturii şi dând şi 
omului puterea să le stăpânească, dacă omul o cere. Numai un Dumnezeu Care 
S-a revelat prin vorbire e Persoană şi numai El dă temei rugăciunii, ca adresare 
directă a omenilor către El. Numai un astfel de Dumnezeu poate da oamenilor 
cinstea de a avea şi ei iniţiativa de a realiza un dialog cu El, Dumnezeu 
arătându-Se totdeauna dispus să asculte pe om. De aceea, rugăciunea e cel mai 
înalt mod de transcendere reală a omului către Dumnezeu Cel personal, cu totul 
superior naturii şi omului. Dumnezeu Care S-a descoperit prin Revelaţie ca 
Persoană, S-a coborât la oameni din atenţia faţă de ei şi face aceasta şi în 
ascultarea de rugăciunea omului. Dacă prin creaţie omul e negrăit mai prejos 
de Dumnezeu, prin rugăciune, Dumnezeu îl ridică la treapta partenerului de 
dialog egal cu Sine. Numai Persoana Se poate coborî din iniţiativa Ei şi numai 
Ea poate face şi persoana la care Se coboară să urce la înălţimea Ei. De aceea, 
numai ajutat de Revelaţie şi prin rugăciune, omul se transcende cu adevărat pe 
sine şi natura, fiind ridicat până la înălţimea de partener al lui Dumnezeu. O 
rugăciune se practica şi în Vechiul Testament şi se practică şi în mahomedanism, 

pentru că şi în ele Dumnezeu e crezut ca Persoană. Dar de o înălţime desăvârşită 
a omului la nivelul lui Dumnezeu nu se poate vorbi decât în Creştinism, unde 
Fiul lui Dumnezeu Se face Om, dar rămâne şi Dumnezeu. 

Am văzut că fiinţa comunitară a omului, sau calitatea lui de membru al 
comunităţii umane, se întemeiază pe dependenţa lui de Treimea de Persoane a 
Fiinţei dumnezeieşti, izvor a toată viaţa şi lucrarea în comuniune. Oamenii nu 
s-ar simţi în unire reciprocă între ei, dacă n-ar fi în fiinţa lor dependenţi de 
suprema comuniune personală a lui Dumnezeu. Omul n-ar simţi datoria necon- 
diţionată să răspundă solicitării semenilor săi prin fapte şi cuvinte, nici nevoia 
de a-i solicita pe alţii să-i răspundă, dacă n-ar avea în fiinţa lui pecetea relaţiei 
dintre Persoanele Sfintei Treimi. Nu ar simţi trebuinţa să ceară sfatul şi ajutorul 
semenilor săi şi să le dea pe ale sale celorlalţi, dacă nu s-ar simţi în unitate cu 
ei, după asemănarea Persoanelor comuniunii supreme. Insuficienţa existenţei în 
izolare, dar şi o anumită insuficienţă a comuniunii dintre om şi om, îl îndeamnă 
să ceară împlinirea ei de la comuniunea desăvârşită a Sfintei Treimi. 

Iar Dumnezeu găseşte modul de a da omului această împlinire şi prin 

oamenii mai sensibili la comunicarea Lui. 

Aşa se pune omul într-o relaţie mai clară cu Dumnezeu, prin Revelaţia Lui 
şi prin rugăciunea sa, datorită caracterului tripersonal al lui Dumnezeu. Cu acest 
Dumnezeu se întâlneşte omul în Revelaţie şi în rugăciune şi acest Dumnezeu îl 
împlineşte pe om. Dar acestea nu-1 scot pe om din relaţia cu semenii săi, ci-1 
întăresc în ea. Aşa cum descifrează cuvintele lui Dumnezeu din natura creată, 
în colaboare cu semenii săi, aşa aude cuvântul lui Dumnezeu pe care-L solicită, 
mai clar prin alţi oameni, îndeosebi prin prooroci, iar deplin prin Fiul lui 
Dumnezeu făcut om. Şi aşa cum cere ajutor şi învăţătură de la oameni, 
simţindu-se mânat la aceasta de insuficienţa sa şi de legătura în care i-a pus pe 
unii cu alţii comuniunea creatoare de mai presus de ei, aşa cere ajutorul lui 
Dumnezeu şi învăţătura Lui prin alţii, îndemnat de alţii, în comuniune cu alţii, 
în învăţătura şi ajutorul ce i-1 dau oamenii în viaţa naturală, deşi apar pe primul 
plan oamenii, e simţit de el adeseori şi Dumnezeu vorbind şi lucrând de dincolo 
de ei, prin ei; în învăţătura revelată şi în rugăciune îi apare omului însă pe primul 
plan Dumnezeu, dar nu scoţându-L din legătura cu oamenii, ci printr-o 
transparenţă mai mare, cerându-I să întărească comuniunea cu ei în El, ca o 
condiţie necesară pentru a spori în vederea şi simţirea Lui. 

Aceasta arată că umanul însuşi a fost făcut capabil de a fi şi de a se face 
tot mai transparent omului pentru Absolutul personal. Omul a fost făcut capabil 
să asculte cuvântul lui Dumnezeu, să-1 înţeleagă şi să răspundă, ba chiar cu 
necesitatea de a-i cere cuvântul, şi de a împlini ceea ce îi spune Dumnezeu Cel 
în Treime, prin om. Dar, prin aceasta, este şi organ prin care Dumnezeu îşi 
comunică cuvântul Său altora. Aceasta pentru că fiecare om e nu numai una cu 
celălalt prin fiinţă, ci şi deosebit de el ca persoană, căreia îi poate comunica şi 
de la care poate primi cuvântul şi care, prin aceasta, împlineşte condiţia de a 
putea fi mijlocitor al lui Dumnezeu care-i vorbeşte. Omul însă nu se mulţumeşte 
cu ceea ce îi dă lumea sau semenii săi de la ei înşişi. El se cere după comuniunea 
personală absolută. El nu se poate opri pe nici o treaptă a cunoaşterii şi a 
comuniunii cu semenii săi. Căci simte trebuinţa să urce la o nouă treaptă. El 

simte existenţa Absolutului şi în forma neputinţei de a se opri la vreo treaptă 
oarecare în comunicarea sa cu alţii. Căci fiecare îi trezeşte o sete după o treaptă 
mai înaltă, neputându-se opri decât la comunicarea cu Dumnezeu Cel în Treime. 
El stă în forma aceasta în permanentă legătură potenţială cu Absolutul. Acesta 
însuşi i se arată în forma aceasta, ca Unul în Treime ce-1 atrage neîncetat şi la 
niveluri tot mai înalte. Căci omul simte trebuinţa să urce tot mai sus ca persoană 
comunitară, neieşind din calitatea de persoană dornică de o tot mai deplină 
comuniune. El nu poate urca spre o deplinătate tot mai înaltă, spre deplinătatea 
primită din Absolut, decât ca o persoană în comuniune spre altă persoană de tot 
mai adâncă comuniune. Treptele perfecţiunii, atinse prin chemare şi efort, sunt 
ale persoanei şi spre persoane, aflătoare amândouă în comuniune, nu ale esenţei 
şi nu spre esenţă. Şi vârful ei nu poate fi decât Persoana, aflătoare în suprema 
comuniune personală, cu o esenţă în care trebuie să se topească. Perfecţiunea 
vieţii nu e una care poate fi văzută la vârful unui urcuş, care e una cu o esenţă. 
Căci de viaţa adevărată ţine conştiinţa, proprie persoanei în comuniune cu altă 
persoană distinctă de ea, care trăieşte comuniunea din veci. 

Numai un astfel de vârf Personal, absolut, al desăvârşirii în comuniune 
poate ajuta şi da sens urcuşului spre El al altor persoane, prin chemarea şi 
îndrumarea comunicată de El în forma cuvântului, căreia îi răspunde omul prin 
rugăciune şi fapte de îmbunătăţire continuă, ajutat de puterea lui Dumnezeu Cel 
Atotbun, deci ca Dumnezeu al comuniunii desăvârşite. 

în rugăciune, ca şi în cuvântul spus de om sau spus omului, se manifestă 
caracterul de persoană al omului. Dar pe când în cuvânt, fie el cuvânt de 
învăţătură şi de încurajare spus omului, fie cuvânt de cerere a învăţăturii şi 
ajutorului, se manifestă pe lângă relaţia omului cu Dumnezeu şi relaţia omului 
cu semenii săi, în rugăciune se manifestă în mod direct relaţia omului cu 
Absolutul personal. Numai persoana creată se poate ruga şi numai Persoanei 
absolute i se poate adresa rugăciunea, chiar dacă omul poate cere ceva şi altor 
fiinţe conştiente create. Nu se poate ruga esenţa şi nu se poate adresa rugăciunea 
esenţei. în aceasta totul se mişcă conform unor legi. Puterea unor părţi ale esenţei 
poate fi întrecută de puterea din alte părţi ale esenţei. Dar aci nu e vorba de 
raporturi personale: de milă, de iubire, de libertate propriu-zisă, care pot fi mai 
tari ca puterile manifestate în legile esenţei. Rugăciunea şi împlinirea ei aparţin 
altui mod de existenţă; aparţin modului superior al relaţiei între persoane. In 
ascultarea rugăciunii de către Persoana absolută se arată din nou valoarea ce a 
dat-o aceasta persoanei create, dar şi libertatea şi puterea ce o are Persoana 
absolută prin ea însăşi asupra naturii, mai bine zis comuniunea personală absolută. 
Dispreţuirea rugăciunii de unii filosofi, ca manifestare de umilinţă umană, vine 
dintr-o concepţie panteistă, în care, de fapt, omul nu are nici o libertate şi nici 
o valoare, ci e o piesă într-un automat complicat. 

Puterea rugăciunii e mai mare decât legile naturale, decât legile esenţei. E 
mai mare pentru că se adresează lui Dumnezeu Cel personal, mai presus de 
legile unei esenţe socotită de unii ca unicul fundament a tot ce există. De aceea, 
puterea rugăciunii nu stă în puterea mai mare a unei părţi a esenţei asupra puterii 
altei părţi, cum stă puterea descântecului. Puterea rugăciunii stă în ascultarea cu 
care e trăită şi împlinită de Dumnezeu Cel personal, superior esenţei lumii, cum 

e Subiectul atotputernic superior obiectului. Cel ce se roagă se încrede în această 
putere a lui Dumnezeu Cel personal. Puterea rugăciunii vine din credinţa omului 
în Dumnezeu, nu din nişte puteri ascunse în esenţa generală aflată şi în om. 

Rugăciunea se adresează lui Dumnezeu ca lui Tu suprem, sau lui El suprem, 
ea nu e un meşteşug al omului de a declanşa o putere oarecare în firea sa sau 
în natură, peste tot. In rugăciune, nu se pune în mişcare o forţă impersonală spre 
unirea cu o altă forţă impersonală sau împotriva ei. în rugăciune, omul nu e 
singur, mai bine-zis nu se manifestă o mişcare ce pare a fi a unei persoane, dar 
care numai aparent şi trecător e a persoanei. în rugăciune nu e resemnarea într-un 
fatalism, care numai trecător lasă impresia că poate fi încovoiat. 

Rugăciunea e o relaţie a persoanei umane cu Absolutul personal şi iubitor al 
Treimii. Ea certifică despre atenţia ce o acordă Absolutul, ca comuniune personală, 
existenţei create ca persoană. în rugăciune persoana umană se ştie încurajată de 
Absolutul iubitor personal al Treimii, mai presus de toate legile, să-I atragă atenţia 
Lui asupra ei ca s-o ajute să le biruiască. E o cinste deosebită pe care comuniunea 
absolută a Treimii o acordă persoanei create, nelăsând-o roaba naturii generale, ci 
încurajând-o să I se adreseze Ei prin rugăciune, cultivând relaţia personală cu Ea. Prin 
rugăciune se arată că omul e făcut să fie cineva în faţa Treimii personale absolute. 
Dumnezeu poate lucra, prin persoana umană care se roagă, minunile proprii Lui, sau 
fapte mai presus de toate legile naturii. 

Căci Dumnezeu 1-a făcut pe om ca pe o fiinţă pe care nu numai că o ascultă, ci 
prin care şi poate săvârşi faptele Sale minunate, mai presus de puterile naturii. 
Dumnezeu i~a dat omului o valoare şi o structură spiritual-corporală aşa de 
minunate, încât îl ridică la nivelul Său, sau alături de Sine, în săvârşirea faptelor 
Sale mai presus de legile naturii; îl face dumnezeu Lui, sau Dumnezeu după har. 

Aşa cum Dumnezeu 1-a făcut pe om capabil să înţeleagă prin minte cuvântul 
Său direct sau revelat, tot aşa 1-a făcut capabil să se facă, prin rugăciune, împreună 
- subiect al faptelor Sale mai presus de fire: mintea şi organele trupului omenesc 
sunt capabile să primească şi să slujească, ca organe de împlinire şi de comu- 
nicare, puterilor mai presus de sine ale lui Dumnezeu. Mintea omului se înalţă 
şi se lărgeşte pentru a prinde înţelesurile comunicate de Dumnezeu, organele 
trupului său se imprimă de spiritualitatea puterilor dumnezeieşti superioare legilor 
naturii. Omul se face încăpător şi împreună - subiect al lucrărilor lui Dumnezeu 
şi al vieţii dumnezeieşti. 

Prin rugăciune, omul pătrunde în interiorul lui Dumnezeu ca subiect şi 
Dumnezeu pătrunde în interiorul omului ca Subiect. Rugăciunea e mijlocul 
experienţei umane prin excelenţă a lui Dumnezeu. Ea îl ridică pe om mai presus 
de sine, fără ca să înceteze de a rămâne om. Omul întreg devine prin rugăciune 
un organ de percepere al lui Dumnezeu şi de folosire a puterilor Lui, al lui 
Dumnezeu ca ascultător binevoitor şi milostiv al lui, nu al unui „dumnezeu" 
supus omului de puterea acestuia. 

Omul în rugăciune se adresează lui Dumnezeu ca Celui ce e mai presus 
de orice determinare, ca liber stăpân peste toate şi nestăpânit de nimic; îl trăieşte 
ca pe Absolutul personal iubitor, adică aşa cum este de fapt Dumnezeu, dar 
ascultând cu bunăvoinţă, din milă şi preţuire, rugăciunea omului. Iar pe sine, 
omul se trăieşte în rugăciune ca existenţă desăvârşit smerită, dependentă de 

Dumnezeu şi numai de El, dar şi iubită de El şi eliberată de toate şi stăpână cu 
El peste toate. în rugăciune participă şi omul la calitatea Absolutului, fiind 
eliberat de toate legile naturii, S-a eliberat de toată grija, căci a aruncat-o asupra 
Celui ce-1 poate elibera de ea. Trăieşte cu Dumnezeu deasupra grijilor. Trăieşte 
cu Dumnezeu cu sentimentul că este deasupra tuturor, că se împărtăşeşte de 
treapta Lui personală absolută, dar nu din puterea proprie, ci din bunăvoinţa lui 
Dumnezeu şi din iubirea Lui. E mai tare ca toate, dar, în acelaşi timp, se află 
într-o smerenie totală pentru că tăria ce o simte în el e tăria mâinii celei tari a 
lui Dumnezeu. „Deci, smeriţi-vă sub mâna cea tare a lui Dumnezeu, ca să vă 



malţe la timpul cuvenit. Lăsaţi-I Lui toată grija voastră, căci El are grijă de voi" 
(I Petru V, 6-7). Cel ce se roagă simte pe Dumnezeu ascultându-1 cu atenţia 
Lui personală, ca izvor de nemărginită putere. Trăieşte cea mai intimă întâlnire 
personală şi reciprocă interiorizare cu Dumnezeu, cu încrederea că El îl va scăpa 
de toate grijile sale. 

Dar aceasta nu exclude pomenirea altora în rugăciune. însă nu se simte nici 
în privinţa acestora împovărat de griji, ci asigurat de Dumnezeu că va lua de la 
ei, şi A deci şi de la sine, grija lor, fără să-1 lase nepăsător. 

în rugăciune, uiţi de presiunea tuturor grijilor ce ţi le face lumea, nu mai 
vezi decât pe Dumnezeu copleşindu-le pe toate, apărându-te pe tine şi pe cei 
pentru care te rogi de toate şi dându-vi-le pe toate cele cerute. Eşti deasupra 
tuturor cu Dumnezeu, sau nid pe tine nu te mai vezi, socotindu-te că eşti ceva 
sau că faci ceva prin tine, ci îl vezi numai pe Dumnezeu, revărsând ţisupra ta 
şi a celorlalţi puterea Lui atotmilostivă. Eşti concentrat într-o stare de maximă 
percepere şi experiere a lui Dumnezeu şi a revărsării luminii şi milei Lui iubitoare 
peste tine şi în tine şi peste cei pentru care te rogi. în rugăciune Dumnezeu e 
pus în lumină în gradul cel mai înalt şi mai covârşitor, dar fără să te anuleze, 
ci îmbrăţişându-te cu iubirea şi mila Lui. 

Poetul Pierre Emmanuel a făcut remarci interesante despre cuvântul rugă- 
ciunii, ca mijloc de transcendere a omului spre Diumnezeu şi despre cuvântul 
poetului, care e preocupat de exprimarea cât mai nuanţată a trăirilor şinei proprii. 
Reproducem unele din ele aici, reamintind că tot el a arătat cum oamenii trăiesc, 
şi în cuvintele nepretenţioase de comunicare între ei, adeseori sentimentul că, 
dincolo de imperfecţiunea cuvintelor, se află indefinitul propriu şi infinitul divin. 
„Remarcăm aci o nouă deosebire - cea mai frapantă - între poet şi omul de 
rugăciunii. Poetul se simte exilat în banalitate când priveşte spre altceva, sau 
spre altcineva, privat de perfecta imanenţă al cărei vis îl urmăreşte înlăuntrul 
său, printr-o interiorizare care îl desparte tot mai mult de exterior. Omul 
rugăciunii este fericit în banalitatea sa şi a lumii; el oferă această banalitate, aşa 
cum este, Singurului care are puterea să o transfigureze. Pentru un astfel de om, 
viaţa interioară şi viaţa exterioară coexistă, ţesute împreună pentru a forma un 
unic desen. Rugăciunea, din partea omului, este ofranda materialelor din care 
se împlineşte planul lui Dumnezeu; eu nu mă simt decât ceea ce faci Tu din 
mine. Singur tu eşti". Prin rugăciune, cerem să dispară zidurile ce le-am ridicat 
între noi. „Rugăciunea ne dă puterea să ne unim în Dumnezeu, să ne privim în 
El reciproc, nu unul contra altuia, ci în Dumnezeu. Orice rugăciune este o 
credinţă într-o modificare, o speranţă în ea, o mulţumire pentru însuşi strigătul 

care imploră această modificare. Căci acest strigăt este o energie care lucrează" . 
Dar în ea e prezentă totodată lucrarea lui Dumnezeu. 

Transfigurarea cuvintelor nu e numai o umplere a lor de un înţeles mai 
înalt, ci şi de o putere care ne înalţă, prin care ne transcendem. Dumnezeu însuşi 
ne ridică prin această putere deasupra noastră, din lumea creată, supusă legilor. 
Cuvintele, în general, sunt transfigurate când sunt adresate unei persoane respec- 
tate, iubite. Cu atât mai mult când sunt adresate lui Dumnezeu. Ele prind ca un 
paratrăsnet puterea de sus a lui Dumnezeu. Relaţia iubitoare între persoane 
transfigurează cuvintele, le umple de o putere şi de înţelesuri mai presus de 
înţelesurile lor naturale. Persoanele dau puteri şi înţelesuri mereu noi cuvintelor. 
Când mă întâlnesc cu tine într-o comunicare de cerere şi de dar, nu pot stabili 
o graniţă între ceea ce dau eu şi ceea ce dai tu ca putere, ca înţelegere; între 
ceea ce dau eu chiar cerând şi între ceea ce primeşti tu, împlinindu-mi cererea. 
Aşa nu se poate stabili o graniţă între lucrarea celui ce se roagă şi a lui Dumnezeu 
în rugăciune. Chiar căldura cererii care înduioşează pe Dumnezeu e de la 
Dumnezeu. Dumnezeu m-a făcut partener al lucrării comune cu Sine. Dar ceea 
ce dau eu vine în fond tot de la El. Eu nu sunt făcut partener al Lui, când mă 
simt slab în faţa Lui. „Când sunt slab atunci sunt tare". (II Cor, XII, 10). Toate 
stau aici sub puterea lui Dumnezeu, devenită puterea mea, pentru că este o putere 
a iubirii noastre unite sau o putere a iubirii Lui, care a făcut să nască iubirea 
mea. 



3. întruparea Fiului lui Dumnezeu ca întemeiere a dialogului 

deplin iubitor şi comunicant ca între Frate şi frate 

şi ca între Tată şi fiu, între Dumnezeu şi om 



Am văzut că omul e însetat să se ridice la cea mai deplină întâlnire cu 
Absolutul personal, fără să se confunde cu El. Dar la aceasta nu poate ajunge 
omul din iniţiativa şi puterea lui, tocmai pentru că Absolutul adevărat e personal 
şi, de aceea, se cere şi voinţa Lui şi, mai precis^ iniţiativa Lui ca să realizeze 
între El şi om, un dialog real, ca între persoane. Intr-un astfel de dialog a intrat 
Dumnezeu cu omul prin patriarhi şi prooroci sau prin Revelaţia Vechiului 
Testament. Dar am văzut că dialogul acela nu era cel mai deplin dialog după 
care înseta omul şi, deci, nici cea mai înaltă treaptă a Revelaţiei lui Dumnezeu, 

Care nu se descoperă în mod deschis decât în dialog. 

Pentru această supremă treaptă a dialogului, care e şi dialogul supremei 
iubiri, dar şi al descoperirii celei mai depline pentru măsurile posibile omului, 
se cerea ca însuşi Dumnezeu să coboare în dialog la treapta de partener uman 
al omului, dar să rămână şi Dumnezeu. Dar, pentru realizarea acestui dialog 
suprem, nu se cerea ca omul să fie făcut Dumnezeu după fire, pentru că aceasta 

l-ar fi anulat pe om şi ar fi fost contrar dragostei lui Dumnezeu faţă de el şi 
l-ar fi arătat ca putând fi rodul unui act de voinţă al lui Dumnezeu, Numai un 
Dumnezeu făcut El însuşi om, coborât la treapta de om, fără să înceteze a fi şi 
Dumnezeu, putea ridica la deplinătate dialogul Lui cu omul şi duce la capăt 
descoperirea Sa, fără să dea altora, de pe o treaptă superioară, încredinţarea să 
vorbească oamenilor despre Sine şi despre iubirea Sa, cu gura lor, cuvintele lor, 
ci vorbind El însuşi despre Sine cu gură de om şi arătându-Şi chiar prin aceasta 
iubirea Sa fără echivoc faţă de om. Această coborâre la treapta de partener al 
omului, la nivelul lui, în dialogul cu el, era cerută atât de iubirea lui Dumnezeu 
faţă de om cât şi de setea omului după iubirea totală a Persoanei absolute faţă 
de sine. 

Dar realizarea acestui dialog cu adevărat intim şi a acestei descoperiri 
depline în modul accesibil omului, nu se putea face decât din iniţiativa lui 
Dumnezeu. El îl descoperea pe Dumnezeu în modul cel mai sigur ca ceea ce 
este, ca Persoană iubitoare de oameni, până la coborârea Lui la nivelul lor. 

Dar o astfel de coborâr e a lui D umngzeuJa^ riv e lul on rehrir**^---'^^ 
realiza decâLpr4rh-â^Bareâ-tîecatre EnTumanului. Prin aceasta avea să se arate 

totodată marea cinste ce o acordă Dumnezeu umanului. Era o cinste care nu se 
putea arăta numai în faptul că Dumnezeu se adresează omului dje departe, 
rămânând totuşi exclusiv Dumnezeu, ci în faptul că Se face El însuşi om, fără 
să înceteze de a rămâne şi Dumnezeu. Căci dacă n-ar fi rămas Dumnezeu, S-ar 
fi arătat ca un Dumnezeu având nevoie să Se facă om, deci nefiind în esenţă 
mai presus de om. Şi, în acest caz, nu i-ar fi venit omului o cinste de la Cineva 
mai presus de el şi nici o înălţare reală prin ridicarea în dialogul cu El şi prin 
puterile comunicate lui de Dumnezeu. Astfel, însuşi ipostasul dumnezeiesc Se 
face şi ipostas al umanului. Eul său nu va rămâne numai Eul divin, ci Se face 
şi Eu uman pentru orice tu dintre oameni. El coboară până a Se face experiat 
de noi ca Tu nemijlocit, ca orice tu omenesc, dar rămânându-ne şi Tu divin, şi 
până a mă face prin aceasta pe mine, El care e Dumnezeu, un tu la nivelul Său. 
Şi nimic nu e mai apropiat omului prin cunoaştere şi afecţiune ca semenul său 
în poziţia lui de tu sau de eu, care-1 face tu. 

S-ar putea obiecta că,în Vechiul Testament, Dumnezeu, apropiindu-Se de 
om numai ca Dumnezeu, îşi făcea simţită dumnezeirea într-un mod mult mai 
copleşitor. El îşi făcea acolo simţită prezenţa prin tunete şi fulgere sau şezând 
pe un tron înalt, cântat de serafimi. Dar, prin aceasta, rămânea totodată în negură, 
sau Se arăta o clipă pe un tron, distant, într-o casă care se umplea repede de 
fum. în Hristos, Dumnezeu vine însă cu viaţa şi cu faţa noastră, apropiată şi 
blândă, ba chiar ca un slujitor al nostru, Care spală picioarele ucenicilor Săi şi 
merge din iubirea faţă de noi până la jertfa de Sine. Ii slujesc şi Lui îngerii, dar 
ca Celui ce suferă pentru noi (Mt. IV, 11; XI, 22, 43); şi El se arată în lumină, 
dar cu faţă de om şi vorbind după aceea de patima Sa pentru noi. Ne arată că 
faţa complexă şi conştientă a omului, luminată de înţelegere şi de iubire, trăite 
omeneşte, poate fi un mediu mai adecvat al măreţiei lui Dumnezeu. în undele 
de blândeţe ce iradiază din ea ni se descoperă mai adecvat infinitatea superiorităţii 
lui Dumnezeu, decât în cutremurul şi focul ce ne înspăimântă, cum ne spune 
proorocul Ilie (III Imp.Xl, 11-12). Pentru scurtă vreme, Dumnezeu era mai mult 

o prevestire a întrupării Sale viitoare, nu o asumare reală a umanului pentru 
veci. Omul nu era încă maturizat pentru înţelegerea unei aşa de mari cinstiri ce 
i-o dă Dumnezeu, luând viaţa şi faţa omenească, asemenea Lui. Putea fi ispitit 
la o idolatrizare a umanului. Trebuia ca omul să ajungă să-şi dea seama că 
Dumnezeu poate lua faţă de om pentru veci, dar nu se confundă cu umanul; 
trebuia să ajungă să-şi dea seama de adâncimea spirituală de dincolo de om, ce 
se poate arăta prin faţa omenească nu mândră, ci înduhovnicită. 

"nt ruparea luj J Dumnezeu cao m arată pe „Qm-ca fiirţa, n».a mai f.apghjjj^rie. 
a devenimediu al arătării IurDuînnezeu. Arată că se pot întrezări, prin om, 
axtâncimite-înfînite ale lui DuînnezeurCuvintele omeneşti însuşite de Dumnezeu, 
deci înţelese de mine, îmi deschid orizonturi infinite şi îmi comunică revendicări 
absolute. Omul e fiinţa cea mai accesibilă nouă şi totuşi cea mai revelatoare a 
Misterului absolut, mai presus de noi. Dar nu orice faţă şi nu orice cuvinte, ci 
ridicate la cel mai înalt nivel duhovnicesc. 

Dar Fiul lui Dumnezeu făcându-Se Tu la nivelul meu pentru mine, şi eul 
care mă face pe mine un tu la nivelul Său, rămâne pentru mine, spre deosebire 
de orice tu pur uman, mereu un Tu care, deşi nu e numai uman, îmi este mereu 
în poziţia imediată de Tu. Depinde numai de mine să-L trăiesc ca atare, mereu 
în relaţie directă, chiar dacă nu-mi este vizibil. Căci fiind şi Dumnezeu, este ca 
ipostas al umanului mereu în faţa mea şi a oricărui om. 

Astfel, iubirea maximă a lui Dumnezeu faţă de om se arată în dialogul în 
care intră şi rămâne în veci cu orice om care voieşte, prin asumarea umanităţii 
de către Fiul Său Cel Unul-Născut. Căci Acesta luând în ipostasul Său umanitatea 
noastră, se face, şi ca purtător al ei, Fiul Tatălui. Şi, aflându-se în legătură cu 
noi prin firea omenească comună, ne face şi pe noi împreună fii cu Sine ai 
Tatălui, ţinând numai de noi să actualizăm această calitate dată nouă, sau iubirea 
lui Dumnezeu ca Tată faţă de noi şi a noastră faţă de Dumnezeu ca Tată. Astfel, 
a împăcat lisus pe Dumnezeu cu oamenii la un nivel suprem, la nivelul relaţiei 
între Tată şi fii, sau de Frate şi fraţi. 

Prin aceasta, dialogul Lui cu noi nu rămâne numai un dialog în scopul 
învăţării noastre şi al comunicării unor porunci, unor legi, pe care ne cere să le 
împlinim cu puterile noastre şi al asigurării unei ajutorări în situaţiile dificile în 
relaţiile cu natura şi cu oamenii. Ci devine un dialog al comunicării continue 
de putere transformatoare, de maximă şi veşnică ridicare spirituală a noastră în 
comuniunea cu Dumnezeu. Căci Fiul, având în umanitatea Sa pe Duhul Sfânt, 
prin aceasta trece Duhul şi la noi, dacă voim să-L primim prin credinţă. Acesta 
e harul care ni s-a dat prin Hristos. Iar punerea noastră în relaţie de fii cu Tatăl, 
prin Duhul şi Fiul, ne descoperă Treimea ca o comuniune a iubirii şi izvorâtoare 
de iubire faţă de noi. Iar prin aceasta ne descoperă adevărul suprem, care dă 
sens existenţei. Astfel, „din plinătatea Lui am luat har peste har. Căci legea prin 
Moise ni s-a dat, iar harul şi adevărul prin lisus Hristos" (Ioan I, 16-17). în 
Hristos, umanul a fost ridicat astfel la cea mai înaltă treaptă a vieţii, prin unirea 
cu Dumnezeu, treaptă după care însetează în pornirea lui de continuă 
transcendere. 




creator, Care are în Sine şi puterea recre atoare. Se 



face om şi intră în dialogul comunicam directe, recreatoare si îndumnezeitoare cu 

oamenii, care e prin ace asta ff "W"""™** <fe pntp . rp . ro nîimia. CâcLrămâne in 

cqmunî^^ 

dar şî Dumnezeu pretutindeni prezent. Luând în ipostasul Său umanitatea noastră 

pentru veci, se leagă intim cu oamenii, ca orice om cu semenii săi. Prin aceasta. 
Dumnezeu uneşte toată creaţiunea cu Sine în ipostasul Său. 

Dar Cuvântul, care Şi-a făcut proprie umanitatea şi Se comunică prin ea 
oricărui om, lucrează în chip deosebit în omul care se reactualizează ca un cuvânt 
răspunzător faţă de el. Prin aceasta îl arde cu Duhul iubirii Sale, trezindu-1 din 
nepăsarea lui, deşi face aceasta în mod nevăzut. De aceea, e cu neputinţă de a 
separa între lucrarea Cuvântului transformator şi între lucrarea omului trezit ca 

şi cuvânt răspunzător. 

Oamenii fiind căzuţi într-o slăbiciune care era susţinută şi de voia lor - 
căci e greu de distins între slăbiciunea firii şi acordul voinţei cu ea - a trebuit 
ca asupra lor să lucreze din focarul Cuvântului creator şi recreator duhul Lui. 
Aceasta pentru ca să-i scoată din slăbiciunea firii căzute, care are şi o slăbiciune 
a voinţei, sau un acord al voii ca păcatul despărţirii de Dumnezeu, şi să-i ridice 
într-o comuniune deplină cu Fiul lui Dumnezeu devenit om sau chip deplin 

restabilit al lui Dumnezeu. 

însă pentru a putea tămădui neputinţa oamenilor de a primi pe Fiul lui 
Dumnezeu prin firea omenească asumată de Acela, mai trebuia ca Acela să ia 
umanitatea într-o stare aprinsă ea însăşi de Duhul iubirii curate. 

Astfel, dat fiind greutatea pentru om de a restabili comunicarea cu Absolutul 
personal, o dată ce nu poate restabili o comuniune desăvârşită cu seamănul său, 
Absolutul personal nu se mai opreşte la învăţătura ce i-o dă prin creaţie şi prin 
cuvântul proorocilor, sau numai la o astfel de descoperire a Sa de la distanţă 
prin alţi oameni, ei intră într-o relaţie cu totul directă cu El, prin aceea că Se 
face El însuşi om desăvârşit, ca să intre prin aceasta în comunicare directă şi 
de maximă intensitate şi totală iubire cu oamenii, sau să-i atragă la o astfel de 
comunicare directă cu Sine, prin puterea de comunicare umană deplină a Lui. 
De aceea, a venit în maximă apropiere de ei, ca Unul din ei, vorbind El însuşi 
cu ei şi comunicându-le puterea în forma în care şi-o comunică oamenii, dar 
arătându-le totuşi că El nu a încetat să fie Dumnezeu, sau că, în calitatea de om 
desăvârşit pe care a adoptat-o, le comunică de la Sine în mod direct o invăţătură 
şi o pildă despre viaţa deplină a omului în Dumnezeu şi o dragoste pe care 
numai Dumnezeu le-o poate comunica prin om, adică în forma umană, imediată, 

accesibilă lor. 

Totodată, Iisus, deşi om, a dat prin desăvârşirea cuvintelor şi faptelor Sale 
toate dovezile că e în acelaşi timp Dumnezeu. Oamenii se mai puteau îndoi de 
afirmaţia unui prooroc sau altul că lui i-a vorbit Dumnezeu. Căci, prin prooroc. 
Dumnezeu vorbea în interiorul unui singur om. De aceea, se mai putea socoti 
că proorocul s-a scufundat în esenţa ultimă a existenţei proprii oricărui om, cu 
iluzia că a găsit pe Dumnezeu ca Persoană şi a vorbit cu El. Acum vine de 
vorbeşte şi lucrează Fiul lui Dumnezeu însuşi în moduri ce depăşesc puterile 
omului, multora aflaţi împreună în mod vizibil. Se adevereşte ca atare multora, 
prin desăvârşirea unei umanităţi pe care nu a putut-o realiza nimeni, dar pe care 
o arată realizată în El, a unei umanităţi care, prin comunicarea reală şi deplină 

în care intră cu oamenii, dar şi prin puterea ce vine de dincolo de ea, prin ea, 
ca superioară ei şi superioară legilor naturii, nu poate să nu fie, după mărturisirea 
comună a multora aflaţi în apropierea Lui, purtată de Dumnezeu. 

Face aceasta ca să^-i convingă pe oameni că prin umanitatea Lui vorbeşte 
şi lucrează Dumnezeu însuşi. O face ca să-i ajute pe oameni să întâlnească în 
umanitatea Lui desăvârşită, asumată de El, prezenţa Lui ca Dumnezeu şi să le 
comunice prin ea puterea dumnezeiască spre înălţarea lor, care va sfârşi în 
învierea lor şi în fericirea eternă. De aceea, Fiul lui Dumnezeu ia umanitatea 
noastră, moştenită de noi de la primii oameni, pe de o parte, ca să poată intra 
prin ea în legătură „naturală" cu umanitatea noastră ca Cel „de o fiinţă cu ea" 
iar, pe de altă parte, ca să realizeze prin Sine, ca om, şi apoi şi în noi, suprema 
transcendere spre Absolut din partea omenească şi maxima coborâre a Lui ca 
Dumnezeu la oameni. Trupul omenesc însuşi e făcut prin aceasta organ străveziu 
al tainei infinite a lui Dumnezeu. 

El S-a coborât, dar nu ca să-Şi piardă calitatea de Absolut nesupus legilor 
firii, mai ales celor de după cădere, începând cu cea datorită căreia omul se 
concepe prin unirea dintre bărbat şi femeie, asociată cu o voluptate pătimaşă. 
Numai aşa a putut tămădui neputinţa oamenilor de a vedea prin faţa seamănului 
pe Dumnezeu însuşi şi neputinţa acestei feţe de a arăta prin ea pe Dumnezeu. 
Dar pentru aceasta trebuie să-şi ia umanitatea dintr-o persoană umană, care a 
făcut şi ea eforturile de a se ridica peste această lege ce domina prin plăcere, 
cu violenţă firea noastră, aducând din partea omenească contribuţia ce se cerea 
şi de la ea pentru reluarea şi desăvârşirea legăturii depline între om şi Dumnezeu. 
Numai aşa putea comunica El şi celorlalţi oameni prin firea asumată puterea 
unei renaşteri în curăţia şi transparenţa deplină pentru Dumnezeu prin Duhul 
Sfânt. în scopul de mai sus, Fiul lui Dumnezeu S-a coborât la noi, luând firea 
noastră, dar înălţând-o, de la începutul formării ei, de la curăţia deplină şi în 
pornirea de dăruire desăvârşită, prin faptul că şi-a luat-o dintr-o Fecioară curată, 
desăvârşită, dăruită lui Dumnezeu şi a încadrat-o în însuşi ipostasul dumnezeiesc. 

Prin aceasta, n-a scos-o din unitatea contrastelor, dar le-a lărgit pe acestea, 
cuprinzând între ele şi divinul, şi le-a unit la maximum. Umanitatea noastră, 
devenită umanitatea lui Dumnezeu, a rămas umanitate, pe de o parte, ca să 
participe Dumnezeu prin ea la mărginirile şi modurile noastre de a vieţui, a 
vorbi şi a pătimi, pe de alta, ca s-o ridice în acestea şi în toate celelalte la 
măririle Sale dumnezeieşti. Cuvintele Lui, deşi cuvinte omeneşti, au putut reda 
pe seama noastră, prin adevărul de necontestat, prin neclintirea convingerii şi 
prin infinitatea exprimată a Celui ce le grăia, experienţa infinităţii Lui dum- 
nezeieşti, iar faptele Lui, deşi săvârşite prin trupul omenesc, au depăşit, în curăţie 
şi unele din ele prin puterea lor mai presus de legile firii, nivelul faptelor omului. 

Sf. Maxim vede această înălţare a firii asumate de Cuvântul din Fecioara 
constând mai precis în următoarele trăsături imprimate ei, trăsături care au fost 
de mare importanţă pentru mântuirea oamenilor în general: „Cel ce din cauza 
facerii primului Adam a primit să Se facă om nu a refuzat să Se nască din 
pricina căderii aceluia, acceptând facerea ca o coborâre la cel căzut, iar naşterea 
ca golire de bună voie (kenoză) în favoarea celui osândit. Facerea l-a adus la 
identitatea cu omul de la început prin suflare de viaţă dătătoare, din care luând 

«după chipul» ca om, a păstrat libertatea nepierdută şi nepăcătuirea nepătată; 
prin naştere a îmbrăcat, la întrupare, asemănarea cu omul stricăciunii 
(coruperii), întrucât a luat chipul de rob şi a suferit ca un vinovat Cel ce era 
fără de păcat, supunându-Se cu voia aceloraşi afecte (pătimiri, trebuinţe) naturale 
ca şi noi, afară de păcat. Astfel, a luat aceste laturi din amândoi. Căci acceptând 
prin coborâre facerea lui Adam dinainte de cădere şi deci luând la zămislire prin 
insuflare în chip natural nepăcătuirea, nu a luat şi nestricăciunea (incorup- 
tibilitatea). Iar prin naşterea sub osândă de după cădere, luând, prin umilirea Sa 
de bună voie (kenoză), în chip natural caracterul pătimitor (afectele), nu a luat 
şi păcătoşenia" 22 . 

Fiul lui Dumnezeu Se face şi Se naşte ca om cu amândouă laturile pentru 
că Se concepe dintr-o Fecioară, dar ia umanitatea adevărată dintr-o făptură 
omenească adevărată. Fiind făcut, e fără păcat ca Adam dinainte de cădere; fiind 
şi născut are totuşi şi stricăciunea din Adam de după cădere. Le uneşte pe 
amândouă pentru că Se naşte din Fecioară. Numai aşa poate mântui pe om, 

murind pentru el, dar şi înviind. 

Fiul lui Dumnezeu îşi asumă umanitatea noastră din Fecioară, deci şi din 
puterea lui Dumnezeu, şi deci fără de păcat; dar asumând-o dintr-o femeie, care 
aparţinea neamului omenesc de după cădere, şi care deci a moştenit afectele de 
după păcat şi moartea, a primit de la ea aceste afecte şi moartea/ De aceea a 
putut folosi pătimirea şi moartea pentru a le birui în umanitatea Sa primită prin 
naştere, datorită nepăcătoşeniei primite prin facere. Aşa poate transmite fraţilor 
Săi întru umanitatea primită prin naştere obişnuită puterea Lui curăţitoare ce-o 
are prin facere, prin a doua naştere a lor din Duh. El Se face deci şi ca om liber 
de puterile înrobitoare ale păcatului şi, prin aceasta, se eliberează de puterile 
înrobitoare ale pătimirii şi morţii, moştenite prin naştere. El e deschis prin 
umanitatea Sa asumată prin naşterea din Fecioară, trăirii dumnezeirii. Aceasta 
pentru că umanitatea Sa este unită cu dumnezeirea, de la zămislire, în aceeaşi 
Persoană, dar şi pentru nepăcătoşenia primită prin facere, adică prin curăţia care 
nu o mai poate despărţi de Dumnezeu, datorită faptului că umanitatea Sa este 
unită de la conceperea din Fecioară cu Dumnezeirea în acelaşi Ipostas. Dar acest 
fapt sau această unire a fost posibilă datorită conceperii ei din Fecioară, sau 
această concepere a fost urmarea încadrării ei în ipostasul divin. Prin aceasta El 
a asumat afectele dar, neprimind păcatul, le-a biruit. A primit să suporte afectele 
de durere şi moartea pentru a le birui în umanitatea Sa şi a rezistat celor de 
plăcere, fiind, datorită conceperii din Fecioară şi încadrării în ipostasul divin, 
lipsit de păcatul care-L ispitea spre ele. A suportat pe primele şi a rezistat 
ultimelor cu tărie biruitoare, nelăsându-Se dus de ele la păcat. El primeşte odihna 
şi hrana necesare trupului, dar rămâne necucerit lăuntric de plăcerea păcătoasă 
a lor. El Se eliberează astfel ca om de afecte. Trăieşte cu putere biruitoare, 
având umanitatea unită cu Dumnezeirea în ipostasul Său dumnezeiesc şi născută 
fără de păcat din Fecioară. El biruie ca om orice frică şi plăcere ce L-ar putea 
face să Se îngrijească de Sine, fiind şi rămânând fără egoismul păcatului. El Se 
dăruia întreg oamenilor, cu iubirea ce o răspândea şi pe care Şi-o însuşea în 
umanitatea Lui din dumnezeirea Lui şi care nu era slăbită de vreun egoism 
păcătos al acesteia. Umanitatea Lui era ridicată la starea la care aspiră firea 

uoasiră autentică. Nu S-ar fi putut concepe din Fecioară, dacă nu era umanitatea 
Cuvântului şi n-ar fi fost fără de păcat, dacă nu S-ar fi conceput din Fecioară. 
Iar fiind fără de păcat şi asumată de Cuvântul, ea a putut fi mediu al întregii 
comunicabilităţi a Cuvântului. 

Umanitatea noastră a ajuns la culmea ei în Hristos. Căci era participantă 
la comunicabili tatea iubitoare şi la caracterul absolut al ipostasului Său dum- 
nezeiesc şi, prin aceasta, participa la libertatea Lui absolută faţă de tot ce-o putea 
robi în mod egoist. Prin aceasta, ne dă şi nouă mâna să urcăm spre culmea la 
care se află ea. Ne face şi pe noi, cei de o fiinţă cu El după umanitate, persoane 
capabile de o desăvârşită comuniune, libere de orice egoism. 

El Se pune, ca om, în întregime în slujba oamenilor în mod benevol, datorită 
faptului că e cu totul stăpân pe Sine, sau faptul că El e însuşi Fiul lui Dumnezeu Care, 
smerindu-Se, S-a pus în slujba lor prin întrupare, iar umanitatea Lui născută din 
Fecioară nu se naşte cu egoismul păcătos al plăcerii celor născuţi pe calea obişnuită. 

Umanitatea Lui este ridicată la treapta de supremă transcendere pentru Sine 
în Dumnezeu, peste grija de sine în ascultare deplină de Dumnezeu, fiind asumată 
ca umanitate a ipostasului dumnezeiesc, dar fără a fi confundată cu El. El e 
Subiectul ei, iar ea participă la calitatea Lui de Subiect, fără să se piardă ca 
umanitate. Părinţii vorbesc, de aceea, de ipostasul Lui compus. Trăieşte cu 
umanitatea adâncimea misterului uman în adâncimea misterului suprem al 
dumnezeirii Sale. De aceea, Misterul dumnezeiesc îşi dezvăluie, prin umanitatea 
asumată, adâncul Lui izvorâtor de lumină şi o desăvârşeşte şi pe ea, ca mister 
deplin mijlocitor şi revelator al Misterului divin. 

El S-a putut pune şi ca om întreg în slujba mântuirii oamenilor din robia 
păcatului, a afectelor şi morţii, adică Şi-a înălţat umanitatea în această treaptă 
supremă pentru noi, nu folosind-o ca pe un obiect, ci dându-i şi ei cinstea să 
voiască aceasta. Aceasta pentru că o ia fără de piedică şi umbra păcatului şi 
gata de colaborare prin voinţa ei în acest scop, întrucât din primul moment S-a 
conceput dintr-o Fecioară care s-a hotărât să rămână pentru totdeauna Fecioară 
şi s-a păstrat aşa, ba mai mult, s-a opus prin voia ei oricărui păcat personal, sau 
oricărei obişnuinţe moştenite care impingea la orice fel de păcătuire sau de 
întrerupere a comunicării cu Dumnezeu. Cu această stare de transcendere a 
Fecioarei S-a întâlnit desăvârşind-o însuşi Absolutul personal, sau Fiul lui 
Dumnezeu care S-a sălăşluit în Ea, întărindu-i pregătirea şi dându-i puterea 
pentru a-I da umanitatea. Prin aceasta, El Şi-a luat din Ea nu numai umanitatea 
Sa curată, ci a realizat şi cu primul om deosebit de Sine dialogul deplin al iubirii, 
fapt care a echivalat cu curăţirea Fecioarei de păcatul strămoşesc. 

In Fecioară, umanitatea noastră a realizat cea mai înaltă transcendere peste 
legea intrată în firea noastră prin păcat, spre Absolutul personal, cu împreuna 
Lui, lucrare. Iar prin coborârea Lui în Ea, El a efectuat cea mai deplină coborâre 
la om, luându-Şi însăşi umanitatea Lui din Ea, cu colaborarea Ei. Astfel, 
umanitatea asumată din Ea, cu consimţământul Ei, este rodul acestei coborâri 
depline a Fiului lui Dumnezeu la un om şi a transcenderii maxime a acestui om 
spre El, cu ajutorul Lui. 

In Hristos, Dumnezeu Se coboară în gradul maxim la oameni, făcându-Şi 
în umanitatea noastră propria umanitate sau devenind Subiectul ei. Iar umanitatea 

e ridicată în El la maximum în Dumnezeu, învrednicind-o Dumnezeu să fie 
umanitatea Lui. Dacă ipostasul e starea de sine a firii în Hristos, această stare 
de sine a firii e primită de starea de Sine a lui Dumnezeu Cuvântul. Eul ei 
ipostatic este Eul de adâncime infinită a Cuvântului dumnezeiesc. Dar acest Eu 
ia şi trăsături umane, suportă ca ale Sale mărginirile umane, pătrunzându-le cu 
razele pornite din infinitatea dumnezeirii Sale şi deschizându-le Aceleia. Prin 
aceasta, El S-a făcut cel mai adânc fundament al nostru, sau centru ipostatic al 
nostru al tuturor, purtătorul celei mai simţite responsabilităţi sau griji pentru toţi, 
iar, prin aceasta, comunicându-ne şi nouă, atât cât putem primi, din simţirea Lui 
pentru semenii noştri. 

Mai mult nu Se poate coborî Dumnezeu la om, mai mult nu putea fi ridicată 
umanitatea la Dumnezeu. Dacă Dumnezeu este Dumnezeul iubirii - şi numai 
aşa poate fi Dumnezeu Cel adevărat -, Care a creat din iubire pe oameni, nu 
era nimic mai firesc decât ca El să fi mers până la această desăvârşită coborâre 
la ei, pentru unirea Sa cu ei şi pentru fericirea lor veşnică în această unire a lor 
cu El. Dar în aceasta se arată că umanitatea a fost creată capabilă să se facă 
umanitatea Subiectului divin, marcată ea însăşi de Subiectul divin, ca să poată 
El însuşi gândi prin mintea ei, voi prin voinţa ei, simţi prin simţirea ei şi exprima 
prin cuvintele ei. In aceasta se valorifică la maximum calitatea făpturii umane 
de chip al lui Dumnezeu cu toate facultăţile ei. Chipul e ca un fel de proiecţie 
în care se vede şi e prezent originalul, cu atât mai curat cu cât proiecţia e mai 
curată, spune Sf, Grigorie de Nyssa. Sau mai amănunţit: „Dat fiind că Dumnezeu 
e Binele cel mai mare şi mai înalt, spre care tind toate câte au dorinţa binelui, 
de aceea spunem că mintea, ca una ce a fost făcută după chipul Celui prea bun, 
până ce participă la asemănarea arhetipului pe cât e cu putinţă, rămâne şi ea în 
bine" 23 . In mod firesc, omul, ca chip al lui Dumnezeu participă la Dumnezeu 
ca la supremul bine. Iar de bine nu se satură cineva niciodată şi nu se opreşte 
niciodată în înaintarea mai departe în el. Dar când, prin voinţă, a slăbit legătura 
omului cu el, Fiul lui Dumnezeu însuşi se face ca supremul Bine şi izvorul lui, 
Subiectul umanităţii care aspiră şi participă de bună voie la o tot mai deplină 
unire cu Binele, pentru ca aceasta să nu mai poată cădea niciodată din bine, 
odată ajunsă la cea mai mare unire şi asemănare cu originalul. Iar în noi, ca 
persoane deosebite de Cuvântul întrupat, participarea maximă la Bine şi unirea 
maximă cu el are forma dialogului iubitor cu El şi între noi în El. Căci cei 
însufleţiţi de bine tind chiar prin aceasta spre unirea neconfundată între ei. 

Dar în bine nu se poate menţine umanitatea şi nu poate progresa fără voinţa 
proprie. Un bine făcut de silă nu e bine. Hristos S-a făcut om şi pentru a face 
umanitatea bună din voinţa ei. De aceea, umanitatea asumată de Hristos şi ridicată 
la cea mai înaltă treaptă a împărtăşirii voite de bine, nu e ridicată şi nu se află 
în această stare ca obiect, ci cu colaborarea ei. Şi de aceea, Hristos n-a luat din 
Fecioară o umanitate care să nu aibă şi în ea dorinţa binelui. Dar aceasta înseamnă 
că însăşi Fecioara, care îi comunică Fiului lui Dumnezeu umanitatea voitoare 
de bine din sine, avea voinţa binelui, voinţa de a se uni cât mai mult cu Binele 
în Persoana, prin dialogul cu El. De aceea, nu este uşor de spus ce are umanitatea 
lui Hristos de la Fecioară şi ce are din partea lui Dumnezeu, în voinţa ei spre 
bine. „Nu se poate descrie deplin şi adecvat ceea ce în experienţa noastră este 

în mod real numai experienţa noastră, a ceea ce putem noi şi a puterilor care 
sunt în mod harnic în noi" . Această îmbinare are loc chiar în cei ce sunt 
conştienţi de ea. Dar cu cât mai mult a trebuit să fie aşa în umanitatea ce se 
forma în Fecioara, ba şi în umanitatea Fecioarei. 

Avem în acestea şi mai ales în ceea ce am citit din Sf. Grigorie de Nyssa 
o altă formă a „hristologiei transcedentale" de care vorbeşte Karl Rahner 25 . Avem 
o implicare a posibilităţii întrupării Fiului lui Dumnezeu şi a voinţei Lui pentru 
aceasta, pusă de El chiar în aspiraţia naturii umane spre unirea ei maximă cu 

El, ca Bine suprem. 

în conceperea şi formarea umanităţii Sale din Fecioară, Fiul lui Dumnezeu 
a fost într-o lucrare de negrăită eficienţă. Dar ea nu a exclus lucrarea umanităţii 
Sale şi a Fecioarei. Dimpotrivă, a ridicat la maxim colaborarea acestora. Căci, 
cu cât mai eficientă era lucrarea iubitoare de umanitate a Dumnezeirii, cu atât 



era mai simţită de umanitatea Lui şi a Fecioarei, deci cu atât mai întărită in 
propria lor lucrare de colaborare iubitoare. Sufletul omenesc al lui Hristos lucra 
şi el la formarea umanităţii Sale, precum lucra şi trupul şi sufletul Fecioarei. 
Dar pentru ca Fiul lui Dumnezeu să-Şi ia umanitate curată sau deplin iubitoare 
a Lui, era necesar ca aceasta să nu fie opera unei iniţiative omeneşti, susţinută 
şi dusă la îndeplinire numai de o pereche de oameni concentraţi prea mult şi 
prea orb unul spre altul, în plăcerea unuia de altul. Ci are nevoie de „fa- 
cerea"dumnezeiască, dar cu consimţirea Fecioarei, care era concentrată numai 
spre Dumnezeu. De aceea, însăşi conceperea şi naşterea umanităţii se produce 
aci, din iniţiativa şi cu lucrarea principală a Celui ce s-a făcut om (facere). El 
însuşi îşi formează umanitatea, dar nu exclude nici naşterea ei din umanitatea 
existentă, reprezentată printr-o femeie şi consimţită de ea, dar dintr-o femeie 
Fecioară, deci implicând şi „facerea" Celui ce se năştea din Ea. Aici „facerea" 
dumnezeiască are rolul covârşitor şi de aceea şi naşterea este din iniţiativa şi 

lucrarea lui Dumnezeu. 

„Facerea" s-a săvârşit şi în cazul lui Adam. Dar pe când, în Adam, Dumnezeu 
„face" un om ca persoană de sine, fără colaborarea unei Fecioare, aici Fiul lui 
Dumnezeu îşi formează umanitatea ca a^Sa, articulată în ipostasul Său dum- 
nezeiesc existent de mai înainte. Şi totuşi, îşi formează această umanitate dintr-o 
femeie, ca persoană umană existentă, deci cu o colaborare omenească. „Facerea" 
umanităţii Sale e mai asemănătoare „facerii" Evei din Adam. Dar acolo, Adam 
dormea, în timp ce era scoasă Eva din trupul lui. Fecioara însă nu doarme, ci 
colaborează. Dar nu din puterea Ei. Aici, umanitatea aduce de la început o 
colaborare a voinţei concentrată în întregime spre Dumnezeu, imprimând şi firii 
omeneşti a Celui ce se naşte din Ea o colaborare. Umanitatea concepută nu e 
nici ea obiect, ci e chemată la o existenţă înzestrată cu voinţă. Ipostasul 
dumnezeiesc al umanităţii asumate, având o conştiinţă, nu se poate să nu păstreze 
şi conştiinţa umanităţii, împreună cu conştiinţa Fecioarei. Dar umanitatea lui 
Hristos nu e o umanitate animată de voinţa unei existenţe de sine. Sf. Ioan 
Botezătorul are şi el o conştiinţă de sine în pântecele mamei, deşi nu participă 
la conceperea sa, cum nu participă nici ceilalţi oameni şi nici Adam şi Eva. 

O „facere" a umanităţii de către Dumnezeu nu absentează cu totul nici în 
aducerea oricărui om la existenţă după cădere, dar pe de altă parte, naşterea 

Fiului lui Dumnezeu ca om are şi o colaborare omenească. De altfel, naşterea 
oricărui om e un eveniment de taină, produs de lucrarea lui Dumnezeu şi de 
colaborarea umanului care naşte, încă din primul moment al conceperii,ji de 
lucrare a celui ce se naşte. De aceea, Fiul lui Dumnezeu Se poate face El însuşi 
om numai din femeie, dar El Se face om din Fecioară, deci „facerea" în cazul 
Lui are un rol negrăit mai mare ca la ceilalţi oameni. Prin aceasta, se arată 
totodată că El are în Sine nu numai capacitatea de a fi prototipul creator al unor 
persoane de sine stătătoare, ci şi capacitatea de a Se face El însuşi chipul Său 
uman (Filip II, 7) şi prin aceasta ridică umanitatea la suprema înălţime. Faptul 
că ea nu are în el un ipostas aparte (în sens nestorian), nu o micşorează, pentru 
că însuşi Ipostasul divin Se face şi ipostas al umanităţii şi capacitatea acesteia 
de a se face fire a Ipostasului divin. Ipostasul divin purtător al Fiinţei divine 
poate uni cu ea şi firea umană sau se poate face şi ipostasul acesteia. Aşa cum, 
în umanitatea comună a omului obişnuit, e prezentă şi unitatea lui de persoană 
distinctă, aşa e atât în Dumnezeirea comună cât şi în umanitatea comună a lui 
Hristos prezent în acelaşi unic ipostas, aceeaşi unică persoană distinctă. Se 
realizează în Hristos o unitate a contrastelor, dar a tuturor contrastelor în unitatea 
cea mai strânsă a laturilor celor mai extreme ale realităţii într-un ipostas unic. 
Acest Ipostas divin dă umanităţii lui Hristos putinţa de a actualiza în modul cel 
mai înalt toate resursele firii omeneşti, cum nu sunt realizate ele în nici un 
ipostas simplu uman, rămânând etern în mişcare spre această realizare. Dar 
aceste resurse sunt păstrate în mod integral şi nealterat umane. Ipostasul divin, 
devenind ipostas al firii omeneşti, umanitatea Lui devine şi ea participantă la 
calitatea Lui de Subiect, la săvârşirea de către El a tuturor faptelor Lui, la trăirea 

vieţii Lui integrale divino-umane. 

Fecioara trăieşte tot timpul anterior în ascultarea şi răspunsul la cuvintele 
lui Dumnezeu, cuvinte în care-L simte ca lucrător pe Cuvântul ca ipostas. Dar 
când aude cuvântul Arhanghelului, aude prin el şi Cuvântul ipostatic dum- 
nezeiesc, spunându-i că voieşte să-Şi formeze umanitatea din Ea şi, în acelaşi 
moment, Ea şi simte începând în Ea formarea umanităţii Lui, sau pe Cuvântul 
în această lucrare a Lui. „Deodată cu glasul, Te-a văzut pe tine, Doamne, 
întrupat", se spune în acatistul Bunei Vestiri 6 ' (Icos I). Cuvântul lui Dumnezeu 
are în sine puterea de a face când Se rosteşte, din Sine, cele ce le spune. Căci 
are în Sine modelele tuturor cărora le dă o existenţă concretă. Cum n-ar avea 
atunci puterea să-Şi producă chipul Său uman propriu din trupul Fecioarei? Cum 
n-ar avea puterea să facă pe Fecioara să răspundă la cuvântul Lui, nu numai 
prin cuvânt, ci cu toată fiinţa Ei, cu mişcarea fiinţei Ei de formare a umanităţii 

Lui din Ea? 

Fecioara e numită în cântările Bisericii nu numai Maica lui Dumnezeu, ci 
şi Mireasa Lui. El produce, prin puterea Lui creatoare în trupul Fecioarei, 
mişcarea de formare a umanităţii Sale ca chip uman concret al ipostasului Său, 
ca chip uman concret al Său, aflat virtual în Sine. 

Fecioara, cu sensibilitatea ei duhovnicească, aude oarecum spiritual vestirea 
adusă prin Arhanghel, dar aude şi-şi dă seama spiritual că fiinţa pe care o simte 
că s-a apropiat de Ea şi-i vorbeşte nu e Fiinţa supremă, căci o simte vorbindu-i 
cu frică în numele supremului Stăpân. Dar ea îl simte totodată pe însuşi Acela 



172 DUMITRU STĂNILOAE 



vorbindu-i. Şi cuvântul Lui, sau pe El însuşi, Cuvântul -Persoană supremă îl simte 
pătrunzând prin spiritul Ei în fiinţa Ei trupească şi începând formarea umanităţii 
Lui în Ea. 

St Grigorie de Nyssa stăruie asupra faptului că trupul omului e organizat 
prin spirit şi prin raţiunea lui, ca aceastea să se poată manifesta prin el 26 . 
ŞL Maxim Mărturisitorul, continuând ideea, spune că şi Cuvântul lui Dumnezeu 
îşi formează sau îşi organizează trupul din Fecioara „prin mijlocirea sufletului 
raţional şi nu a primit prin mijlocirea trupului neînsufleţit un suflet raţional venit 
după aceea" 27 . m 

Dar aceasta înseamnă că în sufletul raţional sau în spirit sunt puterile de 
organizare a trupului, ca un fel de rădăcini spirituale ale lui. 

Cuvântul lui Dumnezeu Se sălăşluieşte întâi în sufletul înţelegător al Fecioarei, 
formându-Şi cu consimţământul ei, sufletul Său înţelegător plin de puterile sau 
rădăcinile spirituale ale trupului Său şi, prin aceasta, îşi formează din trugul Fecioarei 
trupul Său. Sălăşluindu-Se Cuvântul în spiritul omenesc al Fecioarei, îşi formează 
întâi spiritul Său omenesc plin de rădăcinile spirituale ale trupului Său. Cuvântul 
dumnezeiesc Se sălăşluieşte ipostatic, în cea mai intimă comuniune cu ea, Căruia Ea 
I se dăruieşte deplin. Din întâlnirea aceasta, care e în acelaşi timp o interiorizare a 
Lui în ea, rezultă formarea trupului Lui în trupul ei. Fecioara trăieşte în sine viaţa 
dumnezeiască a Cuvântului, ce începe să-i formeze în ea firea omenească a Lui, care 
continuă să crească ca viaţă a Stăpânului absolut. Ea începe să trăiască ca Maică şi 
Mireasă a Stăpânului absolut ce se face om, sau Fiul Ei omenesc. Aceasta o trăieşte 
ca o slăvire a ei, dar cu negrăită smerenie. Ea măreşte pe Dumnezeu Cel ce Se 
formează din ea ca om. Ea măreşte pe Dumnezeu care a mărit-o, căutând spre 
smerenia roabei Sale. Ea ştie că o vor ferici toate neamurile pentru această slăvire ce 
s-a adus smereniei ei. 

Dar, în întruparea Fiului lui Dumnezeu ca om din Fecioara, se poate descifra şi 
un alt sens al lucrării Lui în ea, un sens important pentru naşterea noastră din nou. 

Adam este adus la existenţă numai de Dumnezeu prin „facere", cum spune 
Sf. Maxim Mărturisitorul. Şi nu e adus numai prin cuvântul: „fie-se" (Fiat) ca 
toate celelalte creaturi. Ci Dumnezeu intervine cu o lucrare deosebită în formarea 
trupului Lui din pământ. Aceasta arată că în mod nevăzut trupul lui Adam era 
organizat prin lucrarea lui Dumnezeu ca trup personal, deosebit de felul cum se 
constituiau, cu grămada, prin voia lui Dumnezeu, trupurile vii ale celorlalte specii 
diferite de animale. Dar acest trup personal al omului nu putea să nu aibă în el 
ceea ce e propriu omului, adică sufletul raţional formator al lui. Iar Părinţii spun, 
în general, că prin suflarea de viaţă dată de Dumnezeu acestui trup specific 
omenesc se înţelege harul dumnezeiesc, unit intim cu sufletul raţional de calitate 
personală. Vladimir Lossky, urmând Sfântului Grigorie Palama spune: „Suflarea 
divină indică un mod de creaţie, în virtutea căreia spiritul uman e intim legat 
de har" 28 . Dacă totuşi facerea" vorbeşte de suflarea sufletului viu în Adam, 
în mod deosebit de formarea trupului lui, e pentru a arăta că sufletul raţional 
nu e din pământ sau din materie, ca trupul, iar harul e necreat. 

Dar harul îl arată şi mai mult pe Adam ca persoană. Căci harul cere primirea 
lui (măcar virtulă) de către persoană şi colaborarea omului cu el sau relaţia 
voluntară cu Dumnezeu şi aspiraţia spre tot mai deplina unire cu Dumnezeu. 

De aceea, s-ar putea ca Adam să fi fost format dintr-o dată ca trup imprimat 
de suflet, în poziţia de primitor (actual sau virtual) al Duhului Sfânt. 

Pe Eva n-o mai creează Dumnezeudin pământ, ci din Adam. Deci tot 
printr-un act de „facere", nu de naştere. în aducerea la existenţă a femeii din 
bărbat se mai arată că în bărbat se cuprinde virtual femeia şi în femeie bărbatul 
şi că în Cuvântul lui Dumnezeu, „prin care toate s-au făcut", se cuprind 
concentrat, ca în modelul lor, chipul ambelor feluri ale persoanelor umane. De 
aceea, nu se cere în actul facerii femeii o colaborare conştientă a lui Adam şi 
deci e exclusă şi o simţire de plăcere pătimaşă în actul aducerii ei la existenţă. 
Aceasta o arată faptul că ea e adusă din Adam la existenţă în starea lui de somn. 
Prin aceasta se arată totuşi calitatea ei de partener al actualizării naturii umane. 
Fiind adusă la existenţă şi ea fără unirea pătimaşă între bărbat şi femeie, e de 
presupus că şi ea s-a împărtăşit de suflarea Duhului Sfânt, pe care-1 avea Adam 
unit cu sufletul lui raţional. 

Sf. Grigorie de Nyssa declară că, dacă nu s-ar fi produs căderea în păcat, 
nici ceilalţi oameni nu s-ar fi „născut" din unirea pătimaşă între bărbat şi femeie, 
ci s-ar fi creat ca îngerii. Dar e probabil că el nu exclude că Dumnezeu nu S-ar 
fi folosit în acest caz, în aducerea celorlalţi oameni la existenţă, de bărbaţii şi 
de femeile existente în colaborare iubitoare, cum s-a folosit la facerea Evei din 
Adam, pentru a-i încadra în solidaritatea umană, dar într-un mod nepătimaş, cum 
nu ne este dat nouă să ştim; în orice caz, într-un mod în care puterea spiritului 
plin de har comunicată între ei, nu ar fi îngăduit apariţia în trupuri a senzitivităţii 
pătimaşe. Ar fi fost un mod de aducere a lor la existenţă după o altă „lege", 
cum spune Sf. Maxim Mărturisitorul, după o lege a iubirii spirituale care 
copleşeşte senzitivitatea pătimaşă. 

După căderea în păcat, oamenii au venit la existenţă prin „naştere" din 
unirea pătimaşă între bărbat şi femeie, şi nu se poate exclude şi o anumită lucrare 
de „facere" din partea lui Dumnezeu, precum nu se poate exclude o anumită 
legătură a oamenilor cu Dumnezeu şi după cădere. E un fapt care-i menţine ca 
chipuri ale lui Dumnezeu şi explică o persistenţă a raţiunii şi a libertăţii, care 
sunt legate de calitatea de chip, chiar dacă raţiunea şi libertatea şi, deci şi legătura 
cu Dumnezeu, au o formă slăbită. Aceasta se vede şi în necesitatea unei 
transcenderi de sine a omului spre Absolut, chiar dacă acesta e gândit în mod 
umbrit şi strâmbat. „Facerea" din partea lui Dumnezeu se referă mai ales la 
suflet: „Deci facerea sufletului... nu se înfăptuieşte dintr-o materie ce subzistă 
ca trupurile, ci din voia lui Dumnezeu, prin insuflarea de viaţă făcătoare în mod 
negrăit şi necunoscut, cum singur Făcătorul ştie. Sufletul, primind existenţa la 
zămislire o dată cu trupul, e adus la existenţă spre întregirea unui om, iar trupul 
se face din materia subzistentă, adică a altui trup, primind la zămislire deodată 
cu aceasta, compunerea cu sufletul spre a fi o specie cu acela" 29 . 

Sufletul e adus la existenţă prin voia lui Dumnezeu nu numai concomitent 
cu trupul provenit din trupul părinţilor, ci şi într-o unitate negrăită cu trupul 
celui ce se naşte din părinţi: mai bine zis, e un suflet ce are în sine puterile 
corespunzătoare trupului personal, care începe să se formeze nu fără lucrarea 
sufletului la zămislirea lui de părinţi. De aceea se poate numi cel ce se naşte şi 
după suflet fiu al părinţilor săi. E imposibil de distins în concret între suflet şi 

Unitatea lor negrăită e atât de mare, încât se poate spune că cel ce se naşte 
moşteneşte păcatul strămoşesc în întregul fiinţei lui. Dumnezeu aduce la existenţă 
un suflet conform firii omeneşti căzute, dar conform şi persoanei care o 
actualizează. Şi în acest suflet sunt puse puterile care lucrează la formarea 
trupului corespunzător lui chiar de la conceperea omului. Părinţii nu sunt singura 
cauză a aducerii la existenţă a pruncilor, deşi ei sunt folosiţi ca factori ce 
prilejuiesc conceperea şi formarea lor şi dau din trupurile lor materia pentru 
trupurile pruncilor, care se organizează influenţate de sufletele lor, dar şi de 
sufletul fiecărui prunc corespunzător trupului lui. 

în cazul întrupării Fiului lui Dumnezeu, asupra umanităţii Lui se produce 
suflarea Duhului Sfânt chiar de la început, ca şi în cazul facerii lui Adam, dar 
într-o măsură negrăit mai mare. Căci cel ce se concepe acum ca om nu mai e 
numai om, ci e însuşi Fiul lui Dumnezeu, care are în Sine pe Duhul Sfânt din 
veci. Căci îngerul ^spune Fecioarei: „Duhul Sfânt se va coborî peste Tine şi 
puterea Celui Prea înalt (Fiul lui Dumnezeu) te va umbri" (JLuca I, 35). El poate 
primi de la concepere pe Duhul Sfânt, ca om, căci Cel care se concepe ca om 
există ca Ipostas dumnezeiesc în mod conştient de mai înainte şi porneşte la 
formarea firii Sale ca atare, deci poate primi şi în calitatea de om de la început 
pe Duhul Sfânt, dându-şi-L El însuşi ca Dumnezeu Sieşi ca om, dar dându-L şi 
Maicii Lui spre a se putea concepe în Ea ca om, deşi e Fecioară. Duhul Sfânt 
o face totodată să-şi dea consimţământul conştient şi hotărât la acest act şi 
credinţa neîndoielnică în el, ştiind că e mai presus de fire, deci din puterea 
dumnezeiască. 

Acest nou Adam, Care are pe Duhul nu ca om de sine, care se poate despărţi 
de El, ci ca om care fiind totodată şi Dumnezeu nu mai poate pierde pe Duhul 
Sfânt, îl va comunica şi tuturor fraţilor Săi întru umanitate prin mijlocirea văzută 
a apei. De aceea Se va boteza în apa Iordanului, având unit cu Sine pe Tatăl şi 
pe Duhul Sfânt, ca să poată primi şi el pe Duhul Sfânt prin Botez, când Se 
afundă în apa Botezului în numele Sfintei Treimi. Mai menţionăm că Duhul 
Sfânt, pe care-L comunică Dumnezeu Cuvântul umanităţii Sale chiar de la 
conceperea ei din Fecioară, făcând ca această umanitate să fie fără de păcat, 
cum a fost şi primul Adam la facerea lui, comunicându-se în acelaşi timp şi 
Fecioarei, o scoate şi pe Ea din păcatul strămoşesc atât ca să poată da din trupul 
şi sângele Ei, trupul omenesc al Fiului ei dumnezeiesc lipsit de păcatul stră- 
moşesc, cât şi ca să-L poată naşte ca Fecioară. 

Ea n-a primit chiar de la conceperea din părinţii Ei pe Duhul Sfânt şi deci curăţia 
de păcatul strămoşesc, căci n-a fost scoasă din solidaritatea cu oamenii de după cădere, 
ci a fost ridicată la această stare în mod deosebit de ei, prin şi pentru conceperea Fiului 
lui Dumnezeu din Ea ca om, prin prima intrare a Lui în unire cu umanitatea, care a 
însemnat şi o decizie a ei pentru deplina unire cu El. 

Am văzut înainte că fiecare om trebuie să iasă prin decizie personală din 
păcatul strămoşesc al firii omeneşti, chiar dacă părinţii sunt creştini. 

Dar capacitatea de decizie i-o dă fiecăruia, pe de altă parte, Duhul Sfânt 
înainte de Botez. El dă puterea deplinei personalizări prin dezrobirea de 
slăbiciunile depersonalizante ale naturii căzute şi. prin intrarea în dialogul cu 
Dumnezeu. Propriu-zis, e greu să se distingă între puterea de decizie ce o dă 



ÎMPLINIREA OMULUI ÎN IISUS HRISTOS 1 75 



m* 



Duhul şi între decizia ce o aduce omul pentru a primi în Botez pe Duhul Sfânt, 
cu puterea ce i-o dă El omului de a se decide pentru o viaţă dezrobită de păcat, 
sau pentru oferta de dialog cu Dumnezeu ce i se face prin Duhul Sfânt. Existenţa 
cea nouă vine omului în legătură cu Cosmosul, reprezentat de apă, prin Duhul 
Sfânt lucrător prin acelaşi Cosmos, reprezentat de apă, simbol al comunicabilităţii 
Duhului Sfânt, care dă şi omului puterea de comunicare contrară egoismului. 

Din starea de simplă existenţă la care sunt aduşi prin naşterea din părinţi, 
pruncii trebuie să intre în existenţa deplin liberă renăscută în Hristos, sau în 
dialogul cu Dumnezeu, printr-o naştere pentru care se decid în mod activ, 
personal, stăpâni pe ei înşişi şi slujitori liberi ai lui Hristos. Aceasta nu înseamnă 
că cei născuţi din părinţi creştini nu pot fi botezaţi la vârsta prunciei, căci strânsa 
unire sufletească dintre ei şi creştinii maturi lângă care trăiesc dă garanţia că ei 
îşi vor însuşi prin proprie hotărâre naşterea din Duhul Sfânt al libertăţii prin 
Botez, sau vor actualiza dialogul cu Dumnezeu, în care au intrat virtual prin 
Botez. Din conştiinţa plină de Hristos celor care sunt în jurul lor, vor actualiza 
şi în ei conştiinţa prezenţei lui Hristos şi libertatea lor în El, care a venit în ei 
prin Botez. în general, toţi cei ce primesc pe Hristos în Botez pot să se şi 
împărtăşească de trupul şi sângele Lui eliberate de orice robie a egoismului, 
apropiindu-se prin aceasta spiritual de Fecioara, deşi nu ca unii ce-L nasc pe El 
după trup. Ei constituie prin aceasta trupul tainic al lui Hristos, sau Biserica. 
Dacă cuvântul omenesc ţine pe oamenii slăbiţi de păcat într-o legătură slabă, 
sau chiar într-o legătură a luptei între ei, pentru că fiecare exprimă prin cuvânt 
părerea că văd unul în altul pe acelaşi Cuvânt al lui Dumnezeu, din al cărui 
cuvânt vin şi revin toate la existenţa deplină în unitate. 

Prin Botez, omul intră în mod personal pe calea unei vieţi umane adevărate, 
prin unirea cu Hristos în Duhul Sfânt. Aceasta e o personalizare adevărată şi 
deplin comunicantă a lui, prin acceptarea în comun cu ceilalţi a calităţii de fiu 
al Tatălui după har, împreună cu Fiul Cel de o fiinţă cu Tatăl, putând spune 
după aceea către Tatăl: „Avva, Părinte", întărit de Duhul Sfânt, Duh al Fiului. 
El se naşte la nivelul superior de fiu al Tatălui, depăşind cu totul starea de rob 
al naturii, mai precis al naturii căzute sub puterea^unor impulsuri inferioare şi 
lipsite de puterea de a rezista unor influenţe rele. în om, la Botez, ia existenţă 
şi putere conştiinţa de fiu liber al lui Dumnezeu, cu totul superior legilor naturii 
căzute. Aceasta i-o aduce Duhul Sfânt. „Unde este Duhul Domnului, acolo este 
libertatea" (I Con III, 17). „Staţi deci tari în libertatea în care Hristos ne-a făcut 
liberi şi nu vă prindeţi iarăşi în jugul robiei" {Gal V, 1). Dar în tăria acestei 
libertăţi, omul este ajutat şi de cei din jurul lui, dacă s-au unit şi ei prin Botez 

cu Duhul lui Hristos. 

O oarecare putinţă de a distinge între decizia omului pentru Botez şi puterea 
de decizie ce i-o dă Duhul înainte de Botez, ne oferă faptul că Duhul îl cheamă 
pe om înainte de Botez, la decizia pentru Botez, adică îi dă conştiinţa de chemau 
sau tensiunea spre unirea deplină cu Duhul în Botez. Distincţia între chemarea 
simţită de om ca atracţie exercitată asupra sa de către Duhul Sfânt, manifestată 
în pornirea lui de a se mişca spre unirea deplină cu Dumnezeu în Botez şi între 
decizia pentru Botez, o arată Biserica primelor secole în faptul că cei chemau 
nu puteau sta la Sfânta Liturghie până la sfârşitul ei. Dacă creştinii botezaţi se 

împărtăşeau toţi, cei chemaţi trebuiau mai întâi să se boteze. Omul era chemat 
spre Botez. Cel chemat simte că e atras de Dumnezeu, dar că merge şi el spre 
Dumnezeu. Dumnezeu îi vine în întâmpinare ca Părintele în întâmpinarea fiului 
pierdut din Evanghelie. Trebuie observat că dacă nu poate fi chemată decât o 
persoană, ea nu poate fi chemată decât de o altă persoană şi unirea dintre ele 
le lasă neconfundate. De aceea, la Botez, cel ce se botează primeşte un nume 
ca persoană pentru veci în împărăţia cerurilor. Pe baza pregătirii prin chemare, 
cel ce se botează poate spune cu hotărâre, la întrebarea preotului, că se leapădă 
de satana şi se uneşte cu Hristos. 

Botezul este pus în legătură şi cu moartea lui Hristos, cum vom vedea mai 
pe larg în capitolul următor. Căci primele botezuri s-au săvârşit după moartea 
şi învierea lui Hristos. Fiindcă numai după aceea a iradiat deplin Duhul Sfânt 
din trupul lui Hristos, putând face şi pe cei ce se vor boteza să se unească cu 
Hristos în Duh. Dar prin faptul că Botezul ni se dă cât suntem pe pământ pentru 
o viaţă personalizată în Hristos, el ne dă în primul rând puterea s-o trăim pe 
pământ, ca o jertfă adusă Tatălui împreună cu Hristos şi puterea Duhului lui 
Hristos, aşa cum a trăit-o Hristos după naşterea ca om. Prin aceasta, chipul 
dumnezeiesc în om este restabilit în deplinătatea lui prin sufletul raţional unit 
cu Duhul Sfânt, după ce a murit omul cel vechi înstrăinat de Dumnezeu, după 
ce s-a născut omul curăţit de păcatul strămoşesc, asemenea lui Hristos. Hristos 
n-a trebuit să moară spiritual la Botez ca să trăiască o viaţă curată, căci El e de 
la naşterea cu trupul om nou. Omul trebuie să moară spiritual la Botez, ca să 
înceapă cu şi din Hristos o viaţă nouă. Dar ia puterea să moară din moartea pe 
cruce a lui Hristos, care are alt sens. Astfel, omul uneşte în sine în Botez moartea 
pe cruce a lui Hristos şi naşterea Lui, ca să trăiască cu Hristos viaţa Lui de 
după naştere. Botezul e un nou act de creare a omului de către Cuvântul. Hristos 
Se botează înainte de moartea Sa pe cruce, pentru a introduce în ape pe Duhul 
Sfânt, prin Care va crea din nou pe oameni. Dar dă Botezului şi puterea morţii 
Sale de pe cruce, a morţii omului vechi spre viaţa omului nou. Despre naşterea 
noastră cu Hristos în Botez vorbeşte, în sec. XIV, Teofan al Niceei, implicând 
în această naştere renunţarea la viaţa moartă de mai înainte, cum a renunţat 
oarecum Hristos prin moartea pe cruce, la viaţa purtătoare a afectelor de după 
păcatul strămoşesc. Omul nu e omorât, ci moare de bunăvoie, cum nu e născut 
ca om nou, fără să voiască şi el. 

„Aflând (Dumnezeu Cuvântul) chipul Său zdrobit de păcat şi asemănarea 
dumnezeiască cu totul lepădată, a socotit că trebuie mai întâi să-1 retopească şi 
să-1 remodeleze pe acesta şi aşa să-1 readucă la frumuseţea de la început, mai 
bine zis la una şi mai mare. O face deci aceasta prin dumnezeiescul Botez. Căci 
introduce în apă puterea Sa creatoare prin care a zidit pe om după chipul şi 
asemănarea dumnezeiască, vrând Creatorul să-1 refacă prin ea din nou... De 
aceea, intră El însuşi în apă şi Se botează, în primul rând ca să dăruiască apei 
harul remodelator, căci nu avea nevoie de curăţire Cel ce ridică păcatul lumii; 
în al doilea rând, ca să ridice la frăţia cu Sine pe cei renăscuţi prin botez... 
datorită aceluiaşi mod de renaştere mai presus de fire după trup. Şi de fapt face 
cristelniţa dumnezeiescului Botez un chip al pântecelui feciorelnic şi neprihănit, 
în care Şi-a format firea noastră şi S-a născut. Căci, precum pătrunzând în acel 

fericit şi de Dumnezeu încăpător pântece cu dumnezeirea dezvelită, a rezidit şi 
remodelat pârga frământării noastre, dându-i existenţă în sine şi făcând-o Fiu al 
lui Dumnezeu, în acelaşi ipostas cu Sine, prin venirea Sfântului Duh, fără 
împreunare bărbătească, aşa intrând pe urmă în apă, dar nu cu dumnezeirea 
goală, ci cu pârga frământării noastre rezidită în colimvitra (cristelniţa) originară 
(în pântecele Fecioarei) a făcut-o, prin prezenţa Sa şi a Sfântului Duh, oarecum 
alt Pântece remodelator al întregii noastre firi. Căci a arătat-o şi pe aceasta izvor 
al mântuirii în stare să renască din nou în chip supranatural fără împreunare 
trupească... pe cei ce vin la Hristos cu credinţă şi să-i facă fii ai lui Dumnezeu 
şi fraţi ai Săi după har... 

Negreşit este şi o mare deosebire între primul pântece şi al doilea. Cu atât 
mai mare, cu cât e mai mare Domnul născut din pântecele Fecioarei, faţă de 
cei născuţi din nou din pântecele Botezului... cei născuţi din nou din al doilea 
pântece sunt fraţi după har ai Fiului lui Dumnezeu născut din primul... Totuşi 
deosebirea între al doilea şi primul e atât de mare, pe cât de mare e prin fire 
deosebirea între simbolul exterior şi adevăr. Căci noi din apă nu primim nimic 
spre aducerea la fiinţă a omului nou zidit după Dumnezeu. Fiindcă tot ce ne dă 
această naştere din nou şi rezidire dumnezeiască e din prezenţa Sfântului Duh" 30 . 

Fecioara a fost Născătoare conştientă din puterea Sfântului Duh a Fiului lui 
Dumnezeu însuşi ca om. Ea a trăit acest fapt cu totul supranatural şi cutremurător. 
Duhul Sfânt i-a dat Ei suprema conştiinţă a acestui eveniment ce se petrecea în Ea şi 
i-a acordat calitatea de Născătoare de Dumnezeu, dându-i puterea să nască fără de 
păcat pe Fiul lui Dumnezeu. Prin aceasta, se naşte din nou ea însăşi cu o consimţire 
şi cu o conştiinţă de o intensitate care întrece orice intensitate a conştiinţei noastre 
despre prezenţa şi lucrarea Duhului Sfânt la naşterea noastră din nou la Botez. Căci 
El îi dă trăirea unei lucrări extraordinare ce se petrece în însuşi trupul ei. Ea intră în 
viaţă nouă, ca să dea viaţă nouă umanităţii luate de Fiul lui Dumnezeu. Trăieşte faptul 
că în ea se petrece nu numai venirea Absolutului personal, ci şi conlucrarea ei la 
asumarea unei umanităţi noi de către El din ea. Trăieşte o vie comunicare între trupul 
ei înnoit şi trupul nou al Cuvântului ce se formează în ea şi aceasta înseamnă că este 
o astfel de comunicare şi între conştiinţa ei şi Cuvântul însuşi. 

La oamenii care primesc Botezul, acest rol în unirea şi în conştientizarea 
faptului unirii cu Cuvântul, ca oameni noi cu Omul nou, îl are de asemenea 
Duhul Sfânt. Duhul Sfânt e factorul conştientizării omului despre ridicarea lui 
prin El din viaţa automată sau robită a naturii căzute, la înnoire prin unirea 
înţelegătoare (cuvântătoare) cu Dumnezeu Cuvântul născut ca om nou. 

Fiul lui Dumnezeu, deşi Se naşte ca om fără de păcatul strămoşesc din 
Fecioară, deşi primeşte pe Duhul Sfânt Cel curăţitor şi sfinţitor încă de la 
începutul conceperii Sale ca om o dată cu ea, totuşi Se botează şi din apă, nu 
pentru curăţirea Sa de păcatul strămoşesc şi înnoirea Sa ca om, ci pentru ca EL 
Cel curat şi nou, să sfinţească apele din Duhul Sfânt, ca cel ce se botează din 
ele să ia din Duhul Lui de om nou puterea unei vieţi noi, comunicante, asemenea 
Lui. Pe lângă aceea, El vrea să arate că S-a făcut cu adevărat om ca noi şi vrea 
să scape şi umanitatea noastră de păcat, aşa cum a scăpat-o pe a Sa. Deci, în 
Botezul Său, El ia atitudine pentru noi împotriva păcatului strămoşesc al nostru, 
ale cărui urmări încă le poartă, ca să ne îndemne şi pe noi să ne botezăm luând 

atitudine împotriva acestui păcat. Această atitudine a Lui va ajunge la capătul 
curâţitor al urmărilor păcatului în firea omenească, în primirea morţii pe cruce. 
Duhul Sfânt revine prin Botezul lui Hristos în mişcarea Sa de la început de 
deasupra apelor, ca să dea putere oamenilor să se nască din nou ca persoane in 
legătură cu Dumnezeu Cuvântul, aşa cum la începutul creaţiei dădea putere 
acesteia să genereze din ea existenţele specificate umane, dar şi pământului, ca 
din el prin lucrarea specială a lui Dumnezeu, să vină la existenţă trupul primului 
om fără de păcat. Ba se poate spune că, dacă atunci Duhul S-a mişcat uitai 
asupra apelor, apoi a fost suflat şi asupra lui Adam în particular, acum El se 
redă întâi umanităţii lui Hristos, apoi Se mişcă din umanitatea lui Hristos, redând 
apelor calitatea de mijloc pentru naşterea din nou a oamenilor în starea tara de 
păcat vie şi uşor comunicabilă, neegoistă de la început, asemenea lui Hristos 
ca om. Căci cuvântul din care Se mişcă atunci Duhul Sfânt asupra apelor e 
acum Cuvântul întrupat. Prin Duhul Sfânt, El recreează întâi umanitatea Sa, unita 
cu Sine în ipostas. Trebuia să aibă loc acum această inversare a ordinii coborârii 
Duhului. Căci mântuirea începe acum de la umanitatea Cuvântului făcut om. La 
Botez El e declarat de Tatăl Fiu, ca reprezentant al umanităţii, arătându-se ca 
toţi sunt chemaţi să vină la această calitate şi anume prin Duhul^ Sfânt revenit, 
de astă dată nu din Cuvântul neîntrupat, ci din Cuvântul făcut El însuşi om nou, 
asupra apelor; prin aceasta, toţi sunt ridicaţi la starea mai înalta de fu pnntr-o 
a doua naştere, care de astă dată e şi voluntară, cum a fost şi naşterea ca om a 
Fiului lui Dumnezeu. Căci El Se botează în numele lor, ca reprezentant al lor, 
nu pentru Sine. El le arată ce se face şi ce trebuie să facă ei înşişi premergându-le 
cu pilda Lui. El Se botează ca Cel făcut Fiu, ca om pentru a-i face pe toţi 
oamenii fii, dându-le virtual la Botezul Său, prin ape, Duhul Său deplin, împlinind 
lucrarea pe care o binevoieşte Tatăl: „Acesta este Fiul Meu Cel iubit, intru Care 
am binevoit" (Matei III, 17). Se botează ca Mântuitor al lor, ca primul născut 
dintre mulţi fraţi ai Săi. O face aceasta la vârsta de treizeci de am, de om nou 
matur, când îşi începe lucrarea mântuitoare. „ A . e t , A 

Iar lucrarea aceasta o porneşte, începând să biruiască in Sine aîecteie de 
pe urma păcatului strămoşesc, care se manifestă în noi toţi şi pe care le-a luat 
şi El asupra Sa. De aceea Se duce să le biruiască întâi în pustie, în dezlipirea 
de ispitele lumii. Căci a luat şi El foamea noastră, a luat şi El osteneala şi 
umilirea simţită de cei asupriţi şi dispreţuiţi, dar le-a biruit, arătând aceasta în 
cursul întregii Lui vieţi. De abia la sfârşit, după învăţătura dată despre El şi 
după arătarea prin pildă a vieţii ce trebuie să o ducă şi oamenii, au biruit ei şi 
moartea, cea mai grea urmare a păcatului, asumată şi de El, din solidaritate cu 
noi. Aceasta ne arată că şi noi trebuie să luptăm, după Botezul nostru, împotriva 
urmărilor păcatului strămoşesc, ca să le biruim şi să biruim chiar moartea, 
primind-o cu credinţa că nu vom rămâne definitiv în ea. 

De aceea, noi ne unim la Botez nu numai cu Hristos, Care S-a născut ca om 
nou, fără de păcat din Fecioara şi vrea să Se unească în această stare cu noi, ci şi cu 
Hristos, Care a biruit urmările păcatului strămoşesc şi chiar moartea, dându-ne şi nouă 
putere pentru această biruinţă totală asupra morţii, pe care a repurtat-o Hristos pentru 
noi prin învierea Sa, cum a arătat prin scoaterea de sub stăpânirea morţii definitive, 

adică din iad, a drepţilor din Vechiul Testament şi chiar a lui Adam şi a Evei, ca 
începători şi reprezentanţi ai întregului neam omenesc. 

Noi ne botezăm în acest Hristos, ca prin unirea cu El şi tăria de oameni 
noi să biruim şi noi urmările păcatului strămoşesc, după curăţirea de păcatul 
însuşi în Botez, dar nu fără lupta noastră în acest scop. 

Această putere de eliberare de sub toate robiile, inclusiv a morţii, ne-o dă 

Duhul lui Hristos prin Botez; ne-o dă Duhul Care e nu numai al lui Hristos- 

Dumnezeu, ci şi al lui Hristos-Omul Cel nou. 

Astfel, în Botez ne şi naştem ca oameni noi cu Hristos Cel Ce S-a născut 

ca om nou din Fecioară, fără de păcatul strămoşesc, dar şi murim cu Hristos 
Cel Ce a murit, ca urmare a naşterii sale ca om nou, tuturor urmărilor păcatului 
strămoşesc, inclusiv morţii. Botezul e şi simbolul pântecului feciorelnic, dar şi 
al mormântului lui Hristos, din care S-a născut viaţa biruitoare a morţii, la viaţa 
veşnică ca om, Mântuitorul nostru. 

Dar între naşterea Fiului lui Dumnezeu din Fecioara şi naşterea noastră din 

nou din Duhul Sfânt este şi o mare deosebire. El Se naşte ca om real din 
Fecioară, rămânând şi Dumnezeu. El îşi face din firea omenească firea ipostasului 
Său dumnezeiesc. Omul obişnuit care se naşte din Botez nu e Dumnezeu după 
fire, Care Şi-a luat firea omenească. 

Omul obişnuit se naşte din nou din Duhul Sfânt, rămânând numai în firea 
omenească. El se naşte din nou primind harul înnoirii sale ca om, sau Duhul 
lui Hristos. Duhul Sfânt, Care din Fiul ca Dumnezeu a pătruns şi în firea lui 
omenească, Se extinde şi în fiecare om care se botează, înnoind şi firea 
omenească cu care se naşte fiecare. Cei ce se botează devin numai fii după har 
ai Tatălui ceresc, nu fii prin încadrarea firii omeneşti în ipostasul Fiului Unul 
Născut. Toţi devin fii, rămânând oameni, dar uniţi cu Fiul Unul-Născut, prin 
Duhul extins de firea omenească a Lui şi în firea lor, pe care o au comună cu 
El. Fiul lui Dumnezeu S-a coborât mai mult la starea noastră de oameni, decât 
ne-am înălţat noi la El ca Dumnezeu. El Se face Subiectul real al firii noastre 
omeneşti: noi nu ne facem subiecte ale firii dumnezeieşti. Dumnezeu Se face 
om, ca noi să ne facem dumnezei, dar nu dumnezei după fire, cum S-a făcut 
El om după fire, ci după har. El Se face cu mult mai mult om, decât ne facem 
noi dumnezeu. Dar numai prin aceasta ne împărtăşim de calitatea Lui de Fiu al 
lui Dumnezeu, după umanitatea pe care Şi-a însuşit-o. 

El trăieşte umanitatea asumată ca a Sa şi ea se află în comunicare deplină 
în ipostasul Lui, cu dumnezeirea Lui. El trăieşte ca om dumnezeirea Sa în altă 
unire cu umanitatea Sa, decât cea în care trăim noi umanitatea noastră, pătrunsă 
de Duhul Său cel Sfânt, cu dumnezeirea Lui. 

Chiar Fecioara a trăit altfel dumnezeirea Celui ce S-a făcut Fiul ei, decât o trăim 
noi. Ea o trăia ca dumnezeirea Fiului Ei, care Se năştea ca om din ea şi a rămas cu 
ea ca Dumnezeu în relaţia afectuoasă de Fiul cu Maica Lui. Noi o trăim numai ca 
dumnezeirea Fratelui nostru, dar a Fratelui numai după umanitate. 

Dar cum se poate trăi conştient Absolutul personal în umanitatea Lui? Sau 
cum îşi poate face Dumnezeu din umanitatea asumată o umanitate a ipostasului 
sau a Persoanei Sale? 

Am spus înainte, în mod general, că această unitate a Absolutului personal 
cu umanitatea asumată şi simţirea Lui de către noi prin ea, e făcută posibilă de 
calitatea omului de chip al lui Dumnezeu. Dacă chipul are aspiraţia nesfârşită 
spre Binele absolut, adică spre Subiectul Lui, spre dialogul deplin al iubirii cu 
El, omul e într-un fel oarecum deschis Lui. 

Dacă Sf. Grigorie de Nyssa ar fi spus că diferenţa între prototip şi chip 
constă numai în binele mai mare reprezentat de Dumnezeu faţă de binele mai 
mic reprezentat de om, s-ar fi putut trage concluzia că umanitatea în Hristos nu 
se deosebeşte de dumnezeire în mod esenţial şi că poate ajunge ca şi dumnezeirea, 

prin progres. 

Dar spunând Sf. Grigorie că Dumnezeu e Binele necreat şi neschimbabil, 
pe când omul e un bine creat şi schimbător, a indicat şi ceva care distinge în 
esenţă pe Dumnezeu de om şi faptul că omul niciodată nu poate ajunge la treapta 
lui Dumnezeu: deci, că între Dumnezeu şi umanitate este nu numai ceva comun, 
deosebit doar după grad, ci şi o deosebire de netrecut: sau că în Binele 
dumnezeiesc este ceva veşnic apofatic şi din alt plan pentru umanitate, deşi ea 
poate înainta veşnic în unirea cu El şi deşi El poate fi tot mai mult în ea. 

Totuşi, între om ca chip şi Dumnezeu ca prototip este şi ceva asemănător. 
Avem aici aceeaşi unitate a contrastelor, pe care am văzut-o caracterizând pe 
om în multe privinţe. Această unitate dă putinţă omului să se apropie mereu de 
Dumnezeu şi lui Dumnezeu să fie tot mai prezent în om, dar aceasta nu-i va 

confunda niciodată. 

Se poate spune, deci, că, în aspiraţia omului spre Binele absolut, Care e comu- 
niune interpersonală de supremă desăvârşire în iubire, omul poate ajunge pe trepte 
tot mai înalte, dar cu toate acestea, omul nu se poate identifica niciodată cu Dumnezeu 
şi Dumnezeu rămâne în veci un mister pentru om, dar un Mister din care iradiază tot 



mai multă lumină, tot mai multă iubire şi viaţă trăită de către om, tot mai mult 
Dumnezeu însuşi, în calitate de Bunătate supremă trăită în comuniune personală, 
coboară spre cei ce se înalţă spre El din dorinţa de a ajunge la cât mai mult bine, 
făcându-i să-I simtă bunătatea tot mai mult, iar, prin acestea, tot mai mult caracterul 
personal sau de comuniune interpersonală. Căci bunătatea e proprie persoanei sau 
comuniunii între persoane şi, ca atare, e trăită şi de noi în dialog cu Ea şi ne atrage 
tot mai mult. Dar totuşi rămâne în fiinţa ei deosebită de om. 

Pe treapta cea mai înaltă s-a înălţat spre Dumnezeu,jiintre oameni, Fecioara 
Măria, iar cea mai mare coborâre a lui Dumnezeu Cel bun spre oameni a fost 
cea a întrupării Fiului lui Dumnezeu săvârşită în Maica Fecioară şi apoi cea prin 
jertfa Lui de pe cruce pentru noi, jertfă pe care o poartă în El ca faptă a iubirii 
trăită în veci. Iar dacă bunătatea poate încovoia şi copleşi legile rigide ale 
materiei, în întruparea Fiului lui Dumnezeu ca om, această copleşire a putut 
atinge un grad maxim asumând umanitatea noastră. 

Iar în unirea prin credinţă, din iubire, cu Hristos, Subiectul absolut, simţim 
şi noi această înălţare continuă în comuniunea cu Cel Atotbun, coborât şi El în 
întâmpinarea noastră. Şi această trăire a noastră cu El, bazată pe coborârea Lui 
la noi, începe în noi la Botez. Această trăire e şi o trăire a transcenderii noastre, 
care include şi o transcendere a trupului de către suflet dincolo de trup, dar şi 
o transcendere a trupului însuşi, străbătut de suflet, dincolo de sine. Şi, prin 

aceasta, a omului întreg spre Dumnezeu, Subiectul absolut. Această transcendere 
o poate realiza orice om ca chip al lui Dumnezeu, pe care-1 păstrează şi după 
cădere, sădit în firea lui ca aspiraţie spre Absolut. Dar la cea mai intensă trăire 
a lui Dumnezeu, Subiectul absolut, a ajuns Fecioara pentru că El însuşi S-a 
coborât prin sufletul ei în trupul ei, făcându-Şi chiar un trup propriu din trupul 
ei. De aceea, ea a ajuns până la trăirea lui Dumnezeu^cel transcendent în ea, ca 
Persoană deosebită de ea, dar unită la maximum cu ea. în Hristos însă, umanitatea 
a ajuns şi mai sus, căci s-a trăit şi se trăieşte veşnic nu ca Persoană deosebită, 
ci ca umanitate a Subiectului absolut însuşi. Ipostasul dumnezeiesc nu-i mai 
este ei străin, ci propriu, iar în aceasta trăieşte o maximă unire, pe care nu o 
poate înţelege omul, pentru că nu o poate experia. Ca să revenim la deosebirea 
între trăirea bunătăţii lui Dumnezeu de către om şi de către El însuşi, omul 
trăieşte această bunătate sporită de mila Lui, Care a binevoit să vină ca om la 
noi, o trăieşte în mod accentuat prin smerenia fiinţei Sale, simţind şi prin aceasta 
cât de mult ne depăşeşte Dumnezeu prin bunătatea Lui, şi deci simţind chiar în 
această coborâre ^superioritatea Lui absolută ca Dumnezeu. 

Numai Cel înalt Se poate coborî şi, în simţirea coborârii cuiva, e prezentă 
simţirea înălţimii Celui ce S-a coborât. 

Sf. Grigorie Nyssa arată şi prin alte consideraţii că Dumnezeu nu e, pe de 
o parte, bun într-un sens înrudit cu noi, făcuţi după chipul Lui, iar pe de alta, 
într-un sens care depăşeşte tot ce intră sub puterea înţelegerii noastre. Primul 
lucru îl spune prin cuvintele: „Dacă Dumnezeu este plinătatea bunătăţilor, chipul 
Lui propriu nouă, stă în a avea toate felurile binelui, adică toată virtutea, 
înţelepciunea şi tot ce se cugetă ca bun, iar unul dintre toate e şi a fi liber şi a 
nu fi supus vreunei stăpâniri a naturii, şi a fi de sine stăpânitor în ceea^ ce vrem 
să alegem; căci virtutea este ceva nesupus firii şi de bună voie, fiindcă virtutea 
nu poate fi ceva silit şi forţat". Al doilea lucru îl spune Sf. Grigorie de Nyssa, 
zicând: „Dumnezeu e prin firea Lui tot ce se poate cugeta că e bine; mai bine-zis, 
e dincolo de tot binele ce se poate cugeta" 3 . 

Expresia „Dumnezeu e dincolo de tot binele ce se poate cugeta" nu înseamnă 
că e altceva decât binele, ci că e dincolo de binele aşa cum îl putem cugeta noi. 
El are în Dumnezeu nişte trăsături şi simţiri neînţelese, necuprinse de noi. Este 
caracterul Lui necreat şi neschimbat. E în aceasta poate cea mai deplină 
spontaneitate din veci, căci binele nu se face din necesitatea unei legi. 

De fapt, în ce ar putea consta „binele necreat" şi „binele mai presus de tot 
ce înţelegem noi ca bine"? Binele, în general, stă în primul rând în a fi în mod 
plenar. Dacă e aşa, Binele suprem e binele necreat, care e în veci prin sine ca 
o deplină şi veşnică spontaneitate şi nu se epuizează niciodată în existenţa şi în 
această calitate a lui. în al doilea rând, binele constă în a se bucura în mod 
conştient de existenţă. Dar bucuria vine din a avea în sine o putere de iradiere 
eternă, de dăruire nemărginită, de cea mai înaltă calitate şi simţire. Acesta e 
binele pe care noi nu-1 putem înţelege: existenţa identică cu puterea de iradiere 
eternă, inepuizabilă şi conştientă sau bucuroasă de această iradiere. Aceasta 
adâncime de existenţă dăruitoare neajunsă e un mister, care e neînţeles de noi. 
Căci e inexplicabilă prin vreo cauză. Din veci, trebuie să fie în Dumnezeu c 
pornire spre dăruire şi iubire, fără margini. De aceea, trebuie să fie în El cineva 



J82 DUMITRU STĂNILOAE 



care dăruieşte totul din această iubire nemărginită şi cineva care primeşte 
existenţa plenară din veci, dintr-o astfel de dăruire şi iubire. Numai aceasta dă 
bucuria adevărată şi celui ce dăruieşte şi celui ce primeşte. Dar e mai presus de 
înţelegere cum poate iubi Cineva pe altul din veci şi totuşi să-i dea El însuşi 
existenţa, să-i dea totul, să Se dea pe Sine însuşi. Iar bucuria Celui ce dă şi a 
Celui ce primeşte e deplină când are fiecare pe un al Doilea, sau amândoi pe 
un al Treilea, Care Se bucură împreună cu Cel ce dăruieşte şi cu Cel ce primeşte. 
Deci, în binele dumnezeiesc e implicată Treimea Persoanelor. Doi inşi nu se pot 
bucura deplin unul de altul, dacă nu au pe un al treilea care să se bucure împreună 

cu fiecare de celălalt. 

Infinitatea de existenţă, înţelegerea de sine a acestei existenţe, dărnicia 
iubitoare între Persoane eterne sunt trăsături ale Binelui dumnezeiesc mai presus 
de înţelegerea noastră, dar dând sens adevărat, pe de altă parte întregii existenţe. 
Dar noi trăim în noi legătura cu aceste Persoane şi o oarecare reflectare a legăturii 
iubitoare între ele în noi. Căci cum s-ar explica altfel binele din noi? Iar ca chip, 
are şi umanitatea în binele ei implicate conştiinţa bucuroasă şi dărnicia iubitoare. 
Dar nu le are acestea de la sine şi în grad nesfârşit. Ci simte că binele din ea 
e de la un Bine plenar, existent etern prin el însuşi. Simte că ea e ajutată ca să 
fie bună, ca să facă binele. E o taină şi existenţa omului, dar cu atât mai mare 
în existenţa nesfârşită a lui Dumnezeu care e prin Sine, şi fără de Care nu se 
poate explica cea a omului. Omul are nevoie continuă să recurgă la altceva 
pentru a se explica şi simte mereu trebuinţa unui ajutor superior pentru a fi bun 
şi pentru a face binele. E o conştiinţă de sine şi în om, o conştiinţă că e bun, 
dar nu ca în Dumnezeu, Care e conştient de Sine ca fiind de la Sine şi ca fiind 
bun prin El însuşi. E o dărnicie şi o comuniune şi între oameni, dar nu ca în 
Dumnezeu. Căci oamenii au nevoie de o continuă transcendere în comuniunea 
lor spre o treaptă mai înaltă, pe când Dumnezeu e într-o comuniune pe care nu 
simte nevoia să o depăşească, spre o comuniune mai înaltă. Toate acestea sunt 
mai presus de înţelegere, dar sunt mai presus de înţelegere mai ales în Dumnezeu, 
însă nu le putem cugeta fără Dumnezeu. în om, binele se poate întări, dar poate 
şi slăbi. Se poate întări însă măsura în care oamenii transcend mai mult spre 
Dumnezeu, Izvorul binelui din ei. Prin aceasta, el poate spori. Din Dumnezeu 
se poate câştiga o existenţă mereu sporită şi se poate ajunge la o tot mai mare 
înţelegere a ei, dar prin aceasta se poate ajunge şi la trăirea unui tot mai mare 
mister al Lui şi la un sentiment de tot mai mare dependenţă de El. Existenţa lui 
Dumnezeu e atât de deosebită de a noastră ca oameni, dar se poate zice, în 
acelaşi timp, că e cea mai plină de sens existenţă, sau existenţa prin excelenţă, 
nemaitrebuind să întrebi de nimic altceva pentru a o explica. Dar tocmai de 
aceea e şi existenţa mai presus de orice explicare. De aceea, se poate spune că 
acolo unde nu se crede în Sfânta Treime, toată realitatea devine fără sens, se 
relativizează, devine inexplicabilă, insuficientul e confundat cu infinitul, binele 
cu răul, totul e văzut ca de aceeaşi valoare şi fără valoare, totul e justificabil şi 
contestabil printr-o dialectică inexplicabilă şi nesatisfăcătoare. Toate se explică 
numai prin Misterul dătător de sens dar, în acelaşi timp, mai presus de înţelegere 
al Sfintei Treimi. Dacă Tatăl nu mai e Tată etern, nici eu nu mai sunt eu însumi 
pentru veci, ci devin mereu altul, sau nimic. Dar pe Tatăl etern nu-L pot explica 

din nimic altceva. Totul se afirmă şi totul se neaga unde nu e acest i ata. uaca 
toate apar dintr-o esenţă unică, ea e şi izvorul războiului între ele. Şi în acest 
caz, nimic în existenţă nu mai are vreun sens. Inexplicabilul Sfintei Treimi are 
un sens, inexplicabilul războiului întreţinut de aceeaşi esenţă n-are nici un sens. 
Cele spuse despre bine pot fi aplicate şi la raportul umanităţii lui Hristos cu 
dumnezeirea Lui. Hristos trăieşte în umanitatea Sa o existenţă dăruită de dumnezeirea 
Sa şi capabilă să primească dăruirea ei, având în aceasta o oarecare înrudire cu 
dumnezeirea, dar fiind şi deosebită de ea. Umanitatea Lui are toată tăria la care poate 
ajunge umanitatea omenească, dar o are din plinătatea neclintită şi veşnică a Lui. 
Inexplicabilul Sfintei Treimi dă un sens tuturor; al esenţei din care ar ieşi războiul lor 
nu le dă nici un sens. Inexplicabilul Sfintei Treimi e mai presus de înţelegere; al esenţei 
născătoare a războiului e contrar înţelegerii şi raţiunii. Inexplicabilul Sfintei Treimi e 
un apofatic luminos, izvorâtor al binelui, care ne bucură; cel al esenţei producătoare 
de război e un apofatic întunecat, izvorâtor al răului, care nu e acceptat decât de silă. 
Dumnezeirea pe care Fiul întrupat o are din Tatăl Se trăieşte ca cel mai înalt bine 
care-1 poate bucura pe om, deci binele trăit de om îşi are izvorul în dumnezeirea Lui. 
Iar lisus îşi trăieşte cu umanitatea Sa dumnezeirea Sa pline amândouă de bucurie 

filială pentru Tatăl. 

Aceste adâncimi inexplicabile ale existenţei, fiind adâncimi ale binelui, nu opun 
pe Dumnezeu omului, nu-L împiedică pe Dumnezeu Cuvântul să-Şi facă umanitatea 
proprie ipostasului Său, nici să-Şi trăiască dulceaţa bunătăţii Lui ca Dumnezeu prin 
umanitatea asumată de El, făcută şi ea pentru bine şi capabilă de a se bucura de bine. 
Chiar faptul de a Se şti dăruită în asemenea măsură umanităţii, face dumnezeirea Lui 
să-Şi trăiască această dulceaţă de care e însetată şi s-o manifeste în dăruirea şi către 
dumnezeire. Dar noi nu putem experia toată dulceaţa bunătăţii dumnezeieşti, trăită 
omeneşte de Hristos, însă o experiem în parte. Iar bunătatea aceasta e plină de sensuri, 
pe care de asemenea nu le putem înţelege deplin. De aceea, noi nu putem cunoaşte 
nici toată bogăţia de sensuri ale bunătăţii Dumnezeirii cunoscute de umanitatea lui 
Hristos, fiind departe de cunoaşterea şi înţelegerea pe care o are El ca om despre sine, 

ca Dumnezeu. 

Dar poate cunoaşte El dumnezeirea Lui şi toată plinătatea ei prin umanitatea 

Lui? întrucât este acelaşi Subiect al dumnezeirii şi al umanităţii, nu se poate spune 
că, cu o parte a Eului Său cunoaşte dumnezeirea Sa şi toate ale Ei, iar cu alta nu le 
cunoaşte. Dar cu umanitatea Lui îşi cunoaşte adâncimea dumnezeiască şi toate ale ei 
în modul propriu umanităţii, lărgită şi adâncită la maximum, dar nu desfiinţată. El are 
în umanitatea Sa cunoştinţa că e unit în aceeaşi Persoană cu dumnezeirea şi trăieşte 
dumnezeirea ca izvorul a toată cunoştinţa, puterea, bucuria şi adâncimea umanităţii 
Sale. El nu-şi vede umanitatea confundată cu dumnezeirea, dar nici nepărtaşă a unora 
din bunurile dumnezeirii în modul ei propriu. El trăieşte umanitatea Lui şi o vede pe 
aceasta deschisă fără îngustarea bunătăţii, iubirii şi înţelegerii dumnezeirii, dar 
conştientă că acestea nu sunt ale ei prin fire, ci se revarsă în ea din dumnezeire. El 
traiste rn îirrmnitfltpa sa în orizontul infinit care e nronriu dumnezeirii Lui, dar nu 



propriu, ci prin fire. 

îşi simţea umanitatea ridicată la treapta de umanitate a Persoanei Sale 
dumnezeieşti, dar trăia înainte de moarte şi slăbiciunile ei apărute de pe 




umanitatea 

Sa făcând încă eforturi în această direcţie, căci ea îşi păstra voia şi lucrarea ei 
omenească. Nu trăia confundarea ei cu dumnezeirea Sa. Trăia în Sine 
transcenderea umanităţii Sale până la treapta de umanitate a Sa ca unitate a lui 
Dumnezeu, dar trăia şi voinţa şi setea ei ajutate de ipostasul ei divin de a urca 
şi mai mult în această transcendere, spre transfigurarea ei deplină şi trăirea cu 
ea a dumnezeirii Sale. Aceasta se făcea prin voia ei prin care se depăşea mereu. 
Dar deplin se va realiza această transcendere a ei prin primirea morţii pe cruce 
şi, în mod culminant, biruirea morţii prin înviere. Dar nici prin înviere nu se va 
confunda umanitatea cu dumnezeirea, de care se va simţi desăvârşit străbătută 
şi transfigurată în starea de înviere. Umanitatea Lui nu Se pierde în dumnezeirea 
în sens panteist, în veci, deşi ea se îndumnezeieşte la culme. Ea trăieşte fericirea 
supremă a omenescului în unire maximă cu dumnezeirea în aceeaşi Persoană şi 
trăieşte El însuşi, ca ipostas dumnezeiesc, această fericire a umanităţii Sale. El 
trăieşte o dată cu infinitatea fericirii dumnezeieşti şi participarea omenească şi 
în formă omenească la această fericire. 

Hristos trăieşte cu umanitatea Sa iubirea infinită faţă de om a dumnezeirii 
Lui, deci nu ca iubire ce o are de la această umanitate, ci ca revărsată în ea din 
dumnezeirea Lui. Dar trăieşte această iubire şi faţă de fraţii Săi, cunoscând în 
acelaşi timp toată nevoia lor de iubire. Concomitent, cunoaşte şi iubirea umanităţii 
Sale faţă de Dumnezeu, o dată ce ea s-a umplut de puterea iubitoare adusă ei 
de dumnezeirea Lui. Şi această iubire faţă de Dumnezeu din partea umanităţii 
Sale o comunică şi celorlalţi oameni, fraţi ai Săi, şi prin aceeaşi umanitate a Sa 
o înţelege, rămânând ca aceştia să şi-o însuşească şi prin efortul lor, în gradul 
în care fiecare face acest efort pe care El de asemenea îl înţelege. Sf. Grigorie 
de Nyssa spune că prin toate privirile omului se vede mintea lui: „La fel se 
poate minuna cineva şi de lucrarea privirilor. Căci şi prin ele mintea lucrează 
asupra celor din afară ale trupului şi atrage spre sine chipurile celor văzute, 
imprimând în sine pecetea celor văzute" 32 . Dar în Hristos, mintea care aduna 
prin ochii trupului imaginile celor din afară, a fost făcută mintea Ipostasului 
dumnezeiesc. Se poate deci spune că prin ochii lui Hristos priveşte Cel ce e 
totodată Dumnezeu, deci El îi priveşte pe oameni ca pe fraţii Săi, cu înţelegere 
de Frate întru umanitate. Umanitatea este ridicată în El la calitatea de organ şi 
mediu suprem al dumnezeirii, al înţelegerii simţitoare şi iubitoare a oamenilor 
de către Dumnezeu întrupat ca om. 

Şi cine poate privi cu mai multă înţelegere la oameni decât Omul care e 
în acelaşi timp Dumnezeu? Ce ochi se puteau umple de atâta milă faţă de oameni, 
ca ochii Omului care era totodată şi Dumnezeu? Şi cine le putea arăta atât de 
multă înţelegere şi le putea comunica aceasta prin modulaţiile glasului Său, decât 
omul care era totodată şi Dumnezeu? S-a spus că Dumnezeu S-a făcut Om, ca 
să îndumnezeiască pe Om. Dar nu trebuie să trecem aşa de uşor peste partea 
întâi a afirmaţiei. Dumnezeu S-a făcut Om atât de mult cât 1-a îndumnezeit pe 
Om. Adică pe cât de mult s-a îndumnezeit omenescul lui Hristos, pe atât de 
mult S-a înomenit dumnezeirea Lui. Dar nici dumnezeirea Lui nu ieşea din firea 
ei, nici umanitatea Lui, ci fiecare se arăta cu atât mai mult ca ea însăşi, cu cât 
o făcea mai mult pe cealaltă mai asemenea ei. Omul e cu atât mai mult 
îndumnezeit, cu cât e mai om şi Dumnezeu Se arată cu atât mai Dumnezeu cu 

cât Se apropie mai mult de umanitate. Cu cât mai mult Se face Dumnezeu 0m ? 
cu atât mai mult Se arată ca model al omului, plin de iubirea pe care vrea s-o 
aibă şi omul; de asemenea, cu cât mai mult se face omul dumnezeu prin unirea 
cu Dumnezeu, cu atât mai mult se arată ca om, aşa cum îl vrea Dumnezeu. Cu 
cât e Dumnezeu mai aproape de om prin iubire, cu atât e mai luminoasă arătarea 
dumnezeirii Lui. 

Ştim că sufletul simte înţepăturile trupului, căci trupul singur n-ar putea 
simţi durerea lor. Dar pe linia sufletului lui Hristos se întinde dincolo de El 
dumnezeirea Lui, strâns unită cu sufletul şi, prin el, cu trupul. Oare nu simte 
durerile trupului ipostasul dumnezeiesc prin şi împreună cu sufletul omenesc al 
Lui? N-a simţit pe cruce aceste dureri ipostasul lui Hristos, care nu era numai 
al dumnezeirii ci şi al trupului? Dacă prin ochii trupului nostru arată mintea 
însăşi durerile ei pentru alţii, oare nu se vedeau durerile ipostasului dumnezeiesc 
al lui Hristos purtător al umanităţii prin ochii trupului, dureri trăite pentru noi 
de mintea omenească a Lui? Dar durerile văzute prin ochii lui Hristos nu erau 
durerile Subiectului Său, care era totodată Subiect dumnezeiesc? Putem spune 
că nimeni n-a compătimit şi nu compătimeşte mai mult ca Fiul lui Dumnezeu, 
Care S-a făcut om din iubire pentru noi. De aceea, nimeni n-a pătimit mai mult 
pentru noi în trupul său, ca Fiul lui Dumnezeu Cel făcut om pentru noi. Acesta 
e sensul expresiei „Unul din Treime a pătimit cu trupul", pentru care au luptat 
cu mare energie călugării daco-romani din Dobrogeana începutul sec. V, şi 
care, până la urmă, s-a impus ca hristologie a Bisericii. în toate acestea se vede 
sensul viu, concret, al „coborârii" lui Dumnezeu la noi. 

El îşi arată autoritatea supremă, dându-ne porunci ce ni se impun, dar 
acestea sunt poruncile iubirii, pe care o manifestă întâi El însuşi ca nimeni altul. 
Ne porunceşte să ne iubim unii pe alţii, cum ne iubeşte El pe noi. Iar prin 
aceasta ne cere să ne înţelegem unii pe alţii şi să ne acordăm unii altora cea 
mai mare preţuire, cum ne înţelege şi precum ne acordă această preţuire El 
însuşi. Dar iubirea ne face, în acelaşi timp, liberi faţă de noi înşine şi de toate 
şi ne cere condiţie pentru ea libertatea. 

Ne cere să ne smerim şi să fim blânzi, dar ne dă şi puterea necesară spre 
aceasta prin pilda Lui. Ne cere să luăm jugul Lui, dar acesta e jugul smereniei 
şi blândeţii Lui susţinute de libertatea ce ne-o întăreşte El. Şi pentru o conştiinţă 
accentuată nu e jug mai izvorâtor de responsabilitate decât jugul smereniei şi al 
blândeţii libere. Nu ne cere să fim şi să facem decât ceea ce este şi ce face EL 
Dar nu e poruncă mai puternică decât aceea pe care o împlineşte Cel ce o dă. 
Ne cere să ne eliberăm de patimile noastre, prin care suntem robii noştri şi 
robim pe alţii, dar o face aceasta prin pilda şi prin puterea libertăţii Lui, afirmată 
prin răbdarea şi prin înfrânarea Lui. Şi prin aceasta ne dă puterea să ne eliberăm 
şi noi şi ni se ia orice drept de sustragere de la acestea, prin scuza că prin 
această poruncă voieşte să ne facă robii Lui. Manifestă astfel autoritatea Celui 
ce vrea să participăm şi noi la puterea şi libertatea Lui prin iubire şi smerenie. 
In El se realizează întrepătrunderea contrastelor celor mai extreme: a dumnezeirii 
cu creaţia, sau cu omul constând din suflet şi trup, atât de slab în putere. El îşi 
ia un chip supus în faţa actelor duşmanilor din afară, ca să poată simţi durerile 
fraţilor Săi şi să poată fi răstignit pentru ei. Dar uneşte cu această stare de obiect 

voluntar al lor simţirea de Subiect liber absolut, care primeşte El însuşi să se 
aducă jertfă şi să suporte durerile şi moartea, ca să le biruiască, dându-ne şi 

nouă^această putere. 

în toate ni se arată ca Absolutul personal al iubirii, Care suportă toate 
de bunăvoie, ca să le biruiască pe toate, vrând să ne unească cu El în 

această calitate a Lui. 

Toate acestea ni-L fac accesibil, dar simţit ca Subiect plin de o putere mai presus 
de noi. îl trăim ca Absolutul personal, dar simţim în umanitatea asumată de El trăirea 
de către El a slăbiciunii noastre în mod benevol şi, prin aceasta, compătimirea Lui 
reală şi înţelegătoare, Care Se supune voluntar tuturor durerilor pentru noi. D ştim ca 
pe Cel ce e mai presus de orice îl poate stăpâni, dar primind benevol pentru noi 
pătimiri mai mari decât cele pe care le purtăm noi. Tocmai în această apropiere 
benevolă a Lui, de A noi, mai mult decât a oricărui om, tocmai în înţelegerea extremă 
a Lui pentru noi. îl simţim ca Absolutul personal al iubirii, Care stă ca ipostas la 
temelia umanităţii Lui şi a noastră. Simţim realizată în El cea mai înaltă culme a 
umanităţii pentru că e susţinută de ipostasul Lui dumnezeiesc. îl simţim ca vârf spre 
care trebuie să tindem ca oameni în veci, fără să ne putem identifica niciodată cu El, 
El este viitorul nostru etern, perspectiva nesfârşitei noastre umanizări, echivalentă cu 

îndumnezeirea. 

Acest Absolut, luând faţa noastră omenească, a făcut-o supraomenesc de 
omenească, prin faptul că e faţa omenească a Absolutului nesfârşit în iubirea 
Lui. Dar a făcut faţa noastră atât de supraomenesc de omenească în Sine, pentru 
a ne atrage şi pe noi spre această stare a ei. Dar tocmai prin aceasta a făcut-o 
iubită Tatălui ceresc. A făcut-o iubită ca faţă a Fiului Unul-Născut al Lui. S-a 
făcut şi prin faţa omenească tot aşa de iubit de Tatăl ceresc, ca şi în calitatea 

de Fiu de o fiinţă cu El. 

Aceasta nu numai pentru că în umanitatea Lui e întipărită o iubire 
dumnezeiască accesibilă nouă, faţă de noi, ci şi pentru că, rămânând Fiul Tatălui 
în această calitate de om, a rămas şi în această calitate în iubirea din veci faţă 
de Tatăl, pe care imprimând-o şi umanităţii Sale, a făcut ca iubirea din veci a 
Tatălui faţă de El, ca faţă de Fiul Unul-Născut, să fie şi o iubire faţă de El în 
calitatea Lui de om. Aceasta, pentru ca să iubească pe toţi cei iubiţi de Fiul Său 
întrupat, ca pe Cel ce S-a făcut frate al lor şi ca toţi să-L iubească pe Tatăl Lui 
ca pe Tatăl lor. 33 Căci Fiul întrupat, câştigându-ne iubirea faţă de El, prin iubirea 
ce ne-o arată, ne câştigă şi iubirea faţă de Tatăl Său, hrănită din iubirea ce o 

are El faţă de Tatăl Său. 

în Fiul întrupat Care ne iubeşte, vedem pe Tatăl Lui Care II iubeşte din 

veci şi ne iubeşte şi pe noi şi Care, din voinţa de a ne câştiga şi iubirea noastră 

firească, L-a trimis pe Fiul Său să ne câştige prin iubirea Lui ca om faţă de 

Tatăl şi iubirea noastră faţă de Tatăl Lui, dar şi iubirea faţă de El ca Unul ce 

S-a făcut Frate al nostru. 

Iar iubirea aceasta faţă de Fiul Tatălui şi faţă de Tatăl însuşi îi pune pe 
toţi în comunicare cu Absolutul personal al Sfintei Treimi. Dar numai în iubirea 
noastră, care nu cade niciodată, trăim iubirea absolută a Persoanelor Sfintei 
Treimi, dăruită şi nouă. Numai având-o pe ea, avem fericirea şi siguranţa valorii 
noastre eterne, valoarea nerelativă a persoanei proprii şi a celorlalţi. Fiul, iubind 

pe Tatăl şi ca om în modul absolut, cum îl iubeşte din veci ca Dumnezeu, ne 
ajută să-L iubim şi noi pe Tatăl cu această iubire, iar Tatăl iubind pe Fiul ca 
om cu iubire absolută din veci, ne iubeşte şi pe noi cu această iubire, dând o 
valoare absolută persoanelor omeneşti şi făcându-le să-şi acorde şi ele această 
valoare, iubindu-se cu iubirea cu care le iubeşte Tatăl ceresc, cu iubirea cu care 
îşi iubeşte El pe Fiul Său Unul Născut şi cu care ne iubeşte Acesta, ca Cel făcut 
frate al nostru. 

Dar aceasta nu anulează modul specific omenesc al iubirii Fiului întrupat 
faţă de Tatăl şi modul omenesc în care trăim noi în fiul pe Tatăl şi potrivit cu 
care ne iubeşte Tatăl pe noi. Căci Fiul şi Tatăl voiesc ca noi să fim oameni în 
veci şi ne iubeşte în această calitate. Fiul însuşi S-a coborât pentru veci la această 
calitate a noastră, dar prin ea ne-a ridicat pe noi la calitatea Lui de Fiu iubit din 
veci de Tatăl şi iubitor al Tatălui. Iubirea Fiului şi Tatălui faţă de noi ne confirmă 
în umanitatea noastră. Ei arată că au bucurie să ne iubească pe noi, ca pe oameni, 
dar în gradul absolut, şi voiesc ca noi să-I iubim pe Ei în calitatea noastră de 
oameni, dar ca pe Absolut. Noi păstrăm modul omenesc al iubirii şi Fiul îşi 
însuşeşte acest mod omenesc al iubirii faţă de Tatăl, iar Tatăl se bucură de 
iubirea noastră omenească faţă de El, însuşită şi de Fiul Lui, iubindu-ne şi El, 
ca pe Acela. 



4. Moartea jertfelnică a lui Hristos, cea mai mare coborâre a Lui 

la noi în timp şi cea mai mare apropiere a Lui 

ca om de Tatăl; şi jertfa noastră în Hristos, 

cea mai mare unire între noi şi Dumnezeu, în timp 



Moartea, în care se sfârşeşte fiecare viaţă omenească de pe pământ, nu a 
putut fi imprimată umanităţii de către Creatorul ei. Dumnezeu nu a putut crea 
pe oameni ca fiinţe cunoascătoare şi cu puteri transformatoare în lume, ca fiinţe 
capabile de o nesfârşită înaintare în bine, spre a muri. Moartea s-a introdus prin 
despărţirea lor voluntară de Dumnezeu, Izvorul vieţii. Iar odată introdusă, nu 
mai putea fi depărtată din lume de către ei înşişi, oricât de mult voiau. Insă nici 
Dumnezeu nu putea A să accepte moartea ca sfârşit definitiv al oamenilor. De 
aceea întreprinde El însuşi învingerea ei. în acest scop Se face om însuşi Fiul 
lui Dumnezeu, ca să învingă în umanitatea Sa moartea pentru oameni. Dar nu 
o învinge neprimind-o, victoria asupra ei nu putea fi completă decât producându- 
se chiar de către Cel asupra căruia s-a exercitat puterea ei până la capăt. Numai 
aşa s-a putut imprima în firea umană a tuturor puterea biruitoare a morţii. 

Astfel, Fiul lui Dumnezeu, întrupându-Se, foloseşte chiar moartea pentru a 
învinge moartea. El întoarce rostul morţii. în loc de mijloc de trecere la cel mai 
redus grad de viaţă, ea e folosită de El ca mijloc de biruire a ei şi de intrare ca 



*. ._„ 



X 




DUMITRU STĂNILOAE 



om în viaţa veşnică. Dumnezeu dă astfel în Fiul Său Cel întrupat un rost pozitiv 
chiar jnorţii. 

în acest scop, îi dă întâi rostul pozitiv de a evidenţia şi susţine prin suportarea 
perspectivei ei şi a ei însăşi de către om, adevărul unei vieţi mai înalte. Acest adevăr 
îl afirmă mai întâi Fiul prin viaţa şi cuvântul Său. Prin aceasta El îşi atrage moartea 
violentă din partea unei forţe publice, care păzeşte la nivelul existent ordinea vieţii 
omeneşti. El Îşi atrage moartea pentru că nu Se conformează interdicţiilor acestei foiţe 
de a chema pe oameni spre o viaţă mai înaltă, de mai sinceră împlinire a datoriilor 
lor faţă de Dumnezeu şi de aproapele. Forţa pedepseşte uneori cu moartea pe cei ce 
nu se supun legilor ei. Dar îi pedepseşte şi pe cei ce cheamă pe oameni la o viaţă mai 
înaltă decât cea a compromisurilor reciproc tolerate ale unei orânduiri exterioare de 
nivel nu prea înalt. Hristos face astfel din jertfa vieţii Sale un mijloc de atragere a 
oamenilor spre o viaţă de relaţii mai frăţeşti între ei, prin iubire arătată de El lui 
Dumnezeu şi semenilor lor. 

Dar adevărul pe care-1 propovăduieşte şi pentru care suferă Hristos moartea nu 
constă numai din atâta. El suferă moartea pentru că Se prezintă ca Fiul lui Dumnezeu 
Cel întrupat, venit să scape pe oameni de moarte prin moartea Sa. O spune aceasta 
de mai multe ori: „Că aşa a iubit Dumnezeu lumea, că şi pe Fiul Său Unul-Născut 
L-a dat, ca oricine crede în El să nu piară, ci să aibă viaţă veşnică" (Ioan III, 17). Sau: 
„Fiul omului n-a venit ca să I se slujească, ci ca să slujească şi să-şi dea sufletul său 
ca răscumpărare pentru mulţi" (Matei XX, 28; Marcu X, 45). Acelaşi lucru îl dă de 
înţeles de câte ori spune că „va fi dat la moarte, dar a treia zi va învia" (Matei XVI, 
21; Matei XX, 18-19). Dar dacă va fi dat la moarte pentru neamul omenesc (Ioan XI, 
31), fiind nu numai om, ci şi Dumnezeu, desigur că tot pentru el va învinge moartea. 
Tot despre învingerea morţii, prin moartea Sa pentru toţi, vorbeşte Iisus, după Sfântul 
Evanghelist Ioan, şi când spune: „Iar Eu când mă voi înălţa de pe pământ îi voi atrage 
pe toţi la Mine. Iar aceasta o spunea arătând cu ce moarte va muri" (Ioan XII, 32-33). 
Despre biruirea morţii prin moarte grăieşte Iisus şi când zice: „Dărâmaţi templul 
acesta şi în trei zile îl voi ridica". Căci Sfântul Evanghelist Ioan adaugă: „Iar El vorbea 
despre templul trupului Său. După ce S-a sculat din morţi, ucenicii Lui şi-au adus 
aminte că aceasta o spusese El şi au crezut Scripturii şi cuvintelor pe care le spusese 
Iisus" (Ioan II, 19, 21). 

Că va suporta moartea pentru mulţi, pentru ca şi viaţa cea nouă la care se 
va ridica după moarte prin biruirea ei să fie în folosul oamenilor, o spune 
Mântuitorul şi la Cina cea de Taină, declarând: „Beţi dintru acesta toţi, că acesta 
este sângele Meu, al legii celei noi, care pentru voi şi pentru mulţi se varsă, 
spre iertarea păcatelor". 

Iisus a fost deci dat la moarte mai ales pentru că susţinea că e Fiul lui Dumnezeu, 
Care a venit să scape lumea de moarte, prin moartea Lui. Voinţa forţei publice de a-L 
supune morţii s-a întâlnit cu voinţa Lui de a primi moartea, pentru a o birui. 

Era inevitabil pentru o societate în care religia era întemeiată pe ideea unui 
Dumnezeu Care nu Se poate face om ca să moară pentru oameni, pentru o 
societate care nu putea înţelege aceasta şi nu putea admite să i se zdruncine 
ordinea ei întemeiată pe credinţa într-un astfel de Dumnezeu, să dea la moarte 
pe Cel ce contrazicea fundamentul ordinii ei, precum era inevitabil ca Dumnezeu 
Cel întrupat să învingă moartea acceptând-o, să nu se ferească de moartea care 

I se impunea ca mijloc de a învinge moartea. Dacă n-ar fi făcut-o, ar fi lăsat 
mai departe pe oameni în ideea că moartea care aşteaptă pe orice om e o încheiere 

definitivă a vieţii. 

Hristos oferea umanităţii, prin moartea Lui, o unire maximă cu Absolutul, 
pe care reprezentanţii oficiali ai respectării lui Dumnezeu de la distanţă nu o 
puteau crede. Era absurd ca ei să accepte ideea că se poate învinge moartea de 
cineva care e supus morţii, ca orice om muritor. Forţa aceasta voia să arate 
oamenilor, prin moartea ce i-o impunea, că Hristos nu e Dumnezeu şi nu poate 
învinge moartea, spre a nu se slăbi ordinea întemeiată pe o distanţă a lui 
Dumnezeu, pentru că o acceptă ca să o învingă. 

Apostolii, după ce L-au văzut pe Hristos înviat, s-au convins în mod 
neîndoielnic că El a învins moartea pentru El şi pentru toţi şi prin aceasta îi 

place lui Dumnezeu, satisfăcându-L în acest sens. Chiar prin moartea suportată 
cu umanitatea Sa, Hristos S-a arătat pe Sine că ţine ca om mai mult la Dumnezeu, 
decât la lucrurile lumii şi chiar la viaţa Sa în lume. Iar prin unirea noastră tainică 
cu Hristos Cel mort cu trupul acestor lucruri, ne însuşim şi noi moartea Lui faţă 
de cele ale lumii, prin care păcătuim, alipindu-ne şi noi de Dumnezeu şi, prin 
aceasta, sfinţindu-ne. E o mutaţie radicală care se produce astfel în uman prin 
reintrarea în legătură cu Dumnezeu. „Dar pe voi care oarecând eraţi înstrăinaţi 
şi vrăjmaşi cu cugetarea voastră, arătată în faptele viclene, acum v-a împăcat în 
trupul cărnii Lui prin moarte, ca să vă pună înaintea Sa sfinţi fără de prihană 
şi nevinovaţi" (Col I, 21-22). 

In acest mod, Hristos a transformat moartea, din pedeapsă pentru păcat, în 
mijloc de înălţare a umanului la Dumnezeu şi de întărire a lui. Ea devine jertfa 
prin care omul reîntărit spiritual se reuneşte cu Dumnezeu şi cu semenii săi în 
iubire. Iar prin aceasta se sfinţeşte. 

Moartea suportată de Hristos creează în noi, dacă ne unim cu El, o stare nouă, 
de încetare a alipirii egoiste şi pătimaşe la cele ale lumii şi de dăruire Tatălui şi voinţei 
Lui de a ne iubi unii pe alţii. Iar aceasta ne dă tăria biruirii morţii. 

Acest lucru îl spune Sf. Apostol Pavel în Filip. III, 10-11, declarând că, 
prin credinţă, eu vreau „să-L cunosc (să experiez) pe El şi puterea învierii Lui 
(putere ce vine din starea Lui înviată) şi să fiu primit părtaş la patimile Lui, 
făcându-mă asemenea cu El şi moartea Lui (imprimând în mine starea spirituală 
a morţii Lui), ca, doar, să pot ajunge la învierea cea din morţi". Cine voieşte 
să ajungă la învierea reală cu Hristos, trebuie să trăiască cu putere şi moartea 
lui cu El. E vorba mai întâi nu de o moarte ca despărţire a trupului de suflet, 
ci de^o stare în care trupul e mort faţă de toate faptele care înstrăinează. 

In acest sens, în Epistola către EvreiX, 12-14, se spune: „Acesta dimpotrivă, 
aducând o singură jertfă pentru păcate, S-a aşezat pentru veci de-a dreapta lui 
Dumnezeu şi aşteaptă până ce vrăjmaşii Lui vor fi puşi aşternut picioarelor Lui. 
Căci printr-o singură jertfă adusă, a adus la desăvârşire pentru veci pe cei câţi 
în Hristos au fost sfinţiţi". Aceasta o spune Sf. Apostol Pavel, după ce a vorbit 
de jertfa repetată în fiecare an a arhiereului din Vechiul Testament. 

Moartea este, astfel, ea însăşi, pe de o parte, poartă de intrare a umanităţii 
lui Hristos şi, după ea, şi a celor ce se unesc cu El la o stare de supremă întâlnire 
cu Dumnezeu, de desăvârşită intimitate cu El, o stare care rămâne ca atare în 
Hristos şi în care îi ridică tot mai mult şi pe cei ce îşi însuşesc prin unirea cu 
El moartea Lui. E o stare de deplină transcendere a umanului la Dumnezeu cel 
absolut în viaţa Lui, sau independent de toate. 

Moartea lui Hristos este desfiinţarea afectelor, ca urmări ale păcatelor lor 
în umanitatea Lui. Iar alipirea la El ne dă putere şi nouă, încă în cursul vieţii 
acesteia, să ne eliberăm, în parte, de puterea acestor afecte, sau puterea de a ne 
înfrâna de la păcatul prilejuit adeseori de ele. Moartea e pentru Hristos ca om 
o biruire a morţii, ca ultima urmare a păcatului şi de o deschidere a căii spre 
înviere, iar pentru noi, prin alipirea la El, în Botez, începutul căii de biruire a 
afectelor şi de pregătire pentru a trece prin moartea trupească, atunci când va 
veni, la fericirea unei mai mari apropieri de Dumnezeu cu sufletul şi, la sfârşitul 
chipului acesta al lumii, la învierea cu trupul. 

Hristos înlătură afectele în umanitatea Sa, suferindu-le până la capăt cu tărie pe 
cele de durere şi refuzând cu aceeaşi tărie pe cele de plăcere; El le biruie cu contribuţia 
umanităţii Sale, întrucât aceasta are, în nepăcătuirea ei şi în faptul că e a ipostasului 
divin, puterea de a le suporta pe unele şi refuza pe altele până la capăt, istovindu-le 
puterea, prin puterea lui de răbdare sau de refuz. 

Moartea lui Hristos este în realitate o omorâre a morţii înţeleasă ca închidere 
în îngustimea opacă a vieţii în trup şi lume, a vieţii care, după scurte plăceri, 
duce la moartea definitivă. Moartea lui Hristos şi a noastră din unirea cu El, 
Care a murit şi a inviat, e transcenderea totală spre unirea cu Dumnezeu, pentru 
Hristos ca om spre unirea desăvârşită, pentru noi spre o unire tot mai mare, 
până la unirea deplină cu Hristos şi cu Tatăl prin înviere. Pe Hristos moartea 
ca jertfă L-a aşezat ca înviat de-a dreapta Tatălui, lucrând de acolo cu iubirea 
maximă faţă de noi arătată pe cruce, la veşnica desăvârşire a celor ce cred şi la 
supunerea definitivă sau la privarea totală de putere a vrăjmaşilor Lui, adică a 
demonilor şi a celor ce nu vor crede în EL Ultimilor le poate da în cursul acestei 
vieţi şi putinţa să se schimbe, iar demonilor le ia puterea în sensul că cei ispitiţi 
pot să lupte în această viaţă împotriva lor şi să se facă tari spiritual. 

Omorârea morţii noastre, înţeleasă ca închidere în îngustimea şi în 
întunericul vieţii opace în lume şi în trup, şi ca moarte finală cu trupul, a luat 
puterea din omorârea morţii în Hristos, prin învierea Lui. Aceasta se spune în 
Epistolele Sfinţilor Apostoli. Ele descriu starea de dreptate ca echivalentă cu 
această omorâre a morţii de către cei ce se unesc cu Hristos. Celor scăpaţi de 
moarte, înţeleasă ca o astfel de opacitate, li se face transparent Fiul lui Dumnezeu 
Cel nemuritor, întrupat ca om şi înviat, Care le comunică viaţa Lui o dată cu 
puterea de a se comunica şi ei altora. Căci o dată înviat Hristos cu trupul, ei II 
au în totală transparenţă şi comunicare, spre o desăvârşită comunicare altora. 

Sf. Apostol Pavel spune: „Iar acum harul iubirii lui Dumnezeu s-a dat pe 
faţă prin arătarea Mântuitorului nostru Iisus Hristos, Cel ce a nimicit moartea 
şi a adus la lumină viaţa şi nemurirea prin Evanghelie" (II Tim. 1, 10). Nimicind 
El moartea, a luat şi puterea întunericului duşman care-i ducea spre moarte pe 
cei ce trăiau, potrivit ispitei lui, o viaţă opacă, robită, despărţită de Dumnezeu. 
„Deci de vreme ce copiii (daţi lui Hristos de Dumnezeu) s-au făcut părtaşi 
sângelui şi trupului, în acelaşi fel şi El s-a împărtăşit acestora, ca să surpe prin 
moartea Sa pe cel ce are stăpânirea morţii, adică pe diavol" (Evr. II, 14). El a 
putut învinge moartea şi pe susţinătorul ei chiar prin umanitatea Sa, pentru că 
chiar în starea Sa de muritor prin umanitate avea, ca lipsit în această umanitate 
de păcatul despărţitor de Dumnezeu Tatăl şi ca purtător dumnezeiesc al ei, sau 
ca Fiul lui Dumnezeu întrupat, transparenţa pentru a fi comunicarea iubitoare 
cu Dumnezeu Tatăl. De aceea, El n-a fost învins definitiv de moarte, ca de o 
putere nimicitoare mai tare ca El, ci a gustat-o numai, şi aceasta pentru fraţii 
Săi. Sfântul Chirii al Alexandriei o socoteşte ca un somn. Iar biruind-o prin 
umanitatea Sa, nu fără colaborarea acesteia, această biruinţă I-a adus slavi 
umanităţii Lui şi, prin ea, tuturor celor ce, în unire cu El, se vor ridica prin 
moarte la lumina vieţii eliberată de non-sens, sau de întunericul definitivei morp: 
„Pe Cel ce, scurtă vreme, a fost pus mai prejos de îngeri, pe Iisus, II vedem 

harul lui Dumnezeu, El a gustat moartea pentru fiecare om. Căci ducând 
pe mulţi oameni la mărire, I se cădea Aceluia, pentru care sunt toate şi prin 
care sunt toate (Tatălui) ca să desăvârşească prin pătimire pe începătorul mântuirii 
lor (Evr. II, 10). 

Moartea i-a adus lui Hristos preaînălţarea umanităţii (Filip II, 9), nu ca o 
plată dată exterior ci prin însăşi suportarea ei, sau prin faptul că puterea acestei 
suportări în acţiune a fost trecerea spre viaţa biruitoare a morţii (pasca). 

Chiar prin pătimire şi moarte, Hristos învinge pătimirea şi moartea, dovedin- 
du-Se mai tare ca ele. Aceasta nu numai pentru că umanitatea Lui era în 
comunicare conştientă neîmpiedicată cu Dumnezeu, fiindcă era nepăcătoasă, ci 
şi pentru că El a primit pătimirea şi moartea umanităţii Sale nu pentru Sine, ci 
din milă atotgeneroasă, şi deci plină de putere ea însăşi, pentru fraţii sau pentru 
copiii Săi. Ele n-au avut în ele pentru El puterea să-L impingă la păcat, pentru 
că n-au avut nici originea în păcatul adoptat personal, care arată o slăbiciune a 
firii, ci au fost simple prilejuri de suferire altruistă pentru ceilalţi, dar şi de 
biruire a lor prin răbdarea lor cu toată tăria. Ele n-au fost ocazii de a-L face şi 
mai netransparent pe Dumnezeu umanităţii. Prin suportarea lor S-a arătat şi mai 
înţelegător şi mai milos pentru fraţii Săi în umanitate şi le-a dat pilda şi puterea 
de a lupta şi ei pentru eliberarea de sub robia slăbiciunii trupului, prin alipirea 
la Dumnezeu, Izvorul tăriei spirituale şi al libertăţii. Căci din milă pentru alţii 
a luat putere şi a dat putere de răbdare şi de biruire a durerilor şi morţii. Fiindcă 
cel milos se depăşeşte pe sine din dragoste, până la a pătimi şi suporta moartea 
pentru alţii cu tărie. Mila şi dragostea sporesc puterile de răbdare a pătimirii şi 
a morţii. Iar în Hristos, Care e şi Dumnezeu, răbdarea din milă a avut atâta 
putere, că a copleşit patima şi L-a ridicat din moarte. 

în pătimirea şi în jertfa vieţii pentru alţii, ajung chiar eu dincolo de mine. 
Şi chiar când nu o fac cu conştiinţa că mă îndrept spre Dumnezeu, tot mă îndrept 
spre El prin tăria spiritului. Cu atât mai mult când o fac cu conştiinţa că o fac 
adresându-mă lui Dumnezeu pentru fraţii mei. Hristos S-a scufundat cu uma- 
nitatea Sa plină de iubire pentru fraţii Săi în dumnezeirea Tatălui, deci şi a Sa, 
mişcând ca răspuns dragostea şi puterea Tatălui pentru umanitatea Sa, dar şi 
pentru toţi pentru care se aducea jertfă. Numai uitând practic deplin de tine, în 
dăruirea ta altuia, te scufunzi deplin în el, provocând ca răspuns unda dragostei 
lui. Iar când o faci pentru alţii dăruindu-te lui Dumnezeu, unda dragostei Lui e 
mişcată ca răspuns la dragostea ta şi pentru cei pe care îi iubeşti, până la a uita 
de tine pentru ei. Dar prin aceasta, cel ce se uită pe sine se înalţă totodată pe 
sine, în unirea cu Acela, căruia se aduce pe sine pentru ei şi pe aceia înşişi prin 
pilda şi puterea Lui. Iar dacă moartea ca jertfă ridică la viaţă mai înaltă pe cel 
ce se jertfeşte şi pe cel pentru care se jertfeşte, moartea ca jertfă nu poate fi 
decât a persoanei către persoană şi pentru persoană. 

Hristos ca om, dăruindu-Se Tatălui pentru fraţii Săi, S-a urcat ca nimeni 
altul la înălţimea totalei uniri cu Tatăl şi în umanitatea Sa, cum era în dumnezeirea 
Sa. Şi în această înălţime pot urca şi fraţii Săi oamenii, dacă-L primesc ca jertfă 
adusă pentru ei, adică pătrunşi sufleteşte de ea. Cel ce se jertfeşte de bună voie, 
trăieşte ca un eliberat de tot ce-1 robeşte, chiar şi de sine: trăieşte părtaş la 
Absolutul personal, mai ales când se dăruieşte Lui. Hristos, în special, învinge 

ca nimeni altul moartea prin moartea Lui, pentru că în acceptarea morţii de către 
El, ca totală dăruire Tatălui pentru cei făcuţi de El fraţi ai Săi, din iubire, se 
manifestă o supremă tărie iubitoare a persoanei Sale faţă de Tatăl pentru oameni. 
Iar tăria cu care intră în starea de moarte, sau de renunţare la un mod inferior 
de viaţă, care e totodată puterea intrării la un mod superior, îi venea umanităţii 
lui Hristos din dumnezeirea Lui. Ea era primită de El cu umanitatea Lui 
nepăcătoasă, prin toată puterea aflată potenţial în ea şi care se potenţează la 
maximum prin unirea cu dumnezeirea. O umanitate eliberată de slăbiciunea 
păcatului şi devenită şi prin aceasta total transparentă pentru Dumnezeirea cu 
care era unită într-un ipostas, în comunicare cu Ea şi pătrunsă de Ea, actualizează 
în sine însăşi resurse negrăite, sporite de tăria ce-i vine de la Dumnezeu pentru 
victoria asupra celei mai mari slăbiciuni umane. Căci în Hristos fiind moarte 
toate pornirile ce o despart de Dumnezeu, umanitatea Lui Se deschide în mod 
deplin puterilor lui Dumnezeu. 

Starea de moarte a lui Hristos ca stare de trecere spre viaţa nouă, acceptată pentru 
Dumnezeu şi în Dumnezeu, noi o primim prin Botez, o dată cu mărturisirea credinţei 
în puterea ce ne-o dă primirea Lui în starea morţii ca trecere spre înviere şi Sfânta 
Treime, din iubirea şi deci şi din puterea căreia va trăi cel ce se botează, slăbind 
afectele care sunt urmări ale păcatului omenesc în umanitatea lui, sau slăbiciunile de 
pe urma păcatului şi biruind atracţia mult mai slabă a lor. De aceea, ne botezăm în 
moartea lui Hristos, în numele Sfintei Treimi. Ne botezăm în iubirea lui Hristos, Care 
a murit pentru noi, ca să ridice umanitatea la o viaţă mai presus de moarte; dar şi în 
numele Sfintei Treimi, a Cărei iubire ne-a adus-o Fiul lui Dumnezeu făcându-Se om 
şi murind pentru noi. 

Sf. Apostol Pavel leagă strâns botezarea, sau scufundarea în Hristos care 
a murit, de viaţa nouă a Lui primită de noi, viaţă plină de putere împotriva 
păcatului, viaţă în care am intrat. „Noi care am murit păcatului, cum vom mai 
trăi în păcat? Au nu ştiţi că toţi câţi în Hristos Iisus ne-am botezat, întru moartea 
Lui ne-am botezat? Deci, ne-am îngropat cu El în moarte prin botez, pentru că, 
precum Hristos a inviat din morţi, prin slava Tatălui, aşa să umblăm şi noi întru 
înnoirea vieţii... Căci cunoaştem că omul cel vechi a fost răstignit împreună cu 
El ca să se nimicească trupul păcatului, pentru a nu mai fi rob păcatului. Căci 
cel care a murit este eliberat de păcate. Iar dacă am murit împreună cu Hristos, 
credem că vom şi vieţui împreună cu El... Căci cel ce a murit, a murit păcatului 
o dată pentru totdeauna, iar cel ce trăieşte, trăieşte pentru Dumnezeu. Aşa şi 
voi, socotiţi-vă că sunteţi morţi păcatului, dar vii pentru Dumnezeu, în Hristos 
Iisus, Domnul nostru" {Rom. VI, 3-13). 

Moartea lui Hristos, pe care o purtăm în noi e echivalentă cu viaţa Lui fără 
de afecte la care a trecut. De aceea putem birui şi noi orice ispită sau greutate, 
rămânând în El. Numai voia noastră ne poate despărţi de viaţa în El. Moartea 
în Hristos ca viaţă superioară a omorât moartea vieţii în păcat, care e o slăbiciune 
ce ne duce spre moartea definitivă, deci care e tare numai la aparenţă: „Doborâţi 
fiind, dar nu nimiciţi; purtând totdeauna în trup moartea lui Iisus, ca şi viata lui 
Iisus, să se arate în trupul nostru" (I Cor. IV, 10). Moartea lui Iisus faţă de 
viaţa în păcate trebuie să fie definitivă în noi, definitivă pentru a rezista prin 

pună stăpânire pe noi. 

Ea trebuie să fie o stare continuă de jertfă, echivalentă cu forţa cea 
mai adevărată, cum e şi în Hristos, în sensul că poate totdeauna să ne 
insufle puterea Lui de jertfă, dar chiar prin aceasta, puterea vieţii adevărate 
fiind o totală dăruire a umanităţii Sale lui Dumnezeu. Iar condiţia pentru 
această continuă capacitate de jertfă ne e dată în acelaşi timp de trupul 
nostru muritor. Cum poţi arăta tăria dacă n-ai o slăbiciune pe care să o 
invingi? Pe de altă parte, aceasta fiind echivalentă cu moartea faţă de păcat, 
e una cu viaţa de continuă comuniune cu Dumnezeu, de continuă transcendere 
spre EL Aceasta e însă proprie stării de jertfă. Dar în gradul cel mai înalt 
al acestei jertfe se află Hristos cu umanitatea Lui. Şi numai uniţi cu El 
putem fi şi noi în ea. Avem deci paradoxul; pe de o parte, ne dăm total 
sau renunţăm la noi, pe de alta, ne umplem total de Dumnezeu şi de puterea 
Lui. Numai în starea de jertfă totală se poate intra la Tatăl. Dar noi nu 
putem face aceasta decât uniţi cu Hristos, spune Sfântul Chirii al Alexandriei, 
în scrierea sa Jnchinare în Duh şi Adevăr 6 ', Numai renunţând total la mine, 
mă umplu total de celălalt şi de adevărata putere din el. Deci nu renunţ 
dintr-un sentiment că totul e nimic, ci din dorinţa de a mă dărui şi deci 
de-a mă deschide celuilalt Absolut personal. Nu te poţi dărui din iubire în 
mod conştient esenţei impersonale, în care nu găseşti o iubire conştientă. 
Nu există jertfă în concepţiile panteiste. Acolo sunt legi de apariţii şi 
dispariţii ale individuaţiunilor cărora li te supui cu resemnare, vrând-nevrând. 
Sunt apariţii şi dispariţii inexplicabile, fără sens. 

Numai dăruindu-te total, ca jertfă, altuia, din libertate, intri în sanctuarul 
intimităţii sau al inimii lui. Numai aşa îţi răspunde acela cu darul vieţii lui 
plină de iubire. Numai dăruindu-Şi Hristos în mod total umanitatea Tatălui 
a intrat cu ea în Sfânta Sfintelor dumnezeirii Lui. Dar îi ajută să intre cu 
El şi pe cei care, unindu-se cu El în stare de jertfă, îşi însuşesc şi ei această 
stare. Căci în acest scop S-a adus El jertfă. Aceasta înseamnă că S-a adus 
pentru noi. Datorită acestei iubiri, Hristos nu aşteaptă pasiv să ne unim cu 
El în starea de jertfă, ci răspândeşte din această stare a Lui, stare de iubire, 
care L-a adus până la jertfa pentru noi, puterea atractivă de a ne uni cu 
El în starea Lui de jertfă. O mamă care suferă pentru fiul ei, îl atrage ea 
însăşi pe el ca să ia parte la suferinţa ei plină de iubire pentru el, şi prin 
aceasta, să iasă din egoismul lui nepăsător. 

Aşa cum Hristos ca om, jertfindu-Se Tatălui, nu mai trăieşte decât 
Tatălui dar trăieşte Tatălui pentru noi, fiind la maximum unit cu Tatăl şi 
cu noi, aşa şi noi, murind tuturor lucrurilor şi nouă înşine de dragul Lui, 
trăim numai Lui şi Tatălui, Căruia i-a murit El, dar trăim cum voieşte El, 
şi altora. „Căci dragostea lui Hristos ne ţine împreună pe noi, care socotim 
că dacă Unul a murit pentru toţi, toţi au murit. Şi a murit pentru toţi ca 
toţi cei ce viază să nu mai vieze loruşi, ci Aceluia care a murit şi a inviat 

pentru ei" (II Cor. V, 14-15). 

Sfântul Chirii al Alexandriei a pus în evidenţă faptul că prin moartea 
ca jertfă (fie ea şi numai o moarte spirituală) noi intrăm împreună cu Hristos 

la Tatăl. El repetă stăruitor afirmaţia că la Tatăl nu se poate intra decât în 
stare de jertfă curată. Iar la starea de jertfă curată, nu ne putem ridica decât 
în Hristos. Prin jertfa curată, care a părăsit orice egoism, intră omul cu 
Hristos la inima Tatălui, cum intră de altfel şi la inima fraţilor săi, aşa 
cum voieşte Tatăh 

Astfel, Fiul lui Dumnezeu Se face om pentru ca să ridice umanul 
înstrăinat de Dumnezeu iarăşi la Dumnezeu, nu numai în Sine, ci în toţi 
cei ce se alipesc Lui prin credinţă. 

Dacă Fiul lui Dumnezeu a făcut umanul iubit de Tatăl prin faptul că 
S-a făcut El însuşi om, prin jertfa cu care S-a dăruit El Tatălui ca om, a 
făcut ca iubirea Tatălui faţă de om să urce la o treaptă supremă. Dar prin 
jertfa ca om pentru oameni, Fiul lui Dumnezeu a comunicat şi fraţilor Săi 
pentru umanitate puterea iubirii Sale până la jertfa faţă de Tatăl. 

In jertfa lui Hristos ca om şi în jertfa noastră din puterea jertfei Lui, umanul 
trăieşte cea mai înaltă transcendere la Absolutul personal, cea mai înaltă unire cu El. 

Din puterea jertfei lui Hristos ne unim şi noi cu Tatăl şi între noi în 
Botez. Căci fără pornirea spre jertfă, trezită în noi de Duhul lui Hristos, 
nu ne-am putea renaşte ca oameni noi şi uniţi cu Hristos în comunicare 
între noi în Biserică. De aceea ne botezăm nu numai în Hristos, ca să ne 
renaştem ca oameni fără de păcat, străini de egoism, ci şi în Tatăl şi în 
Duhul Sfânt, în comunicarea izvorâtoare de iubire a Tatălui, intrând prin 
Botez la Tatăl prin Duhul împreună cu Fiul. Ne facem şi noi fii ai Tatălui 
împreună cu Fiul, Care s-a jertfit din dragoste pentru noi, jertfindu-ne şi 
noi împreună cu El Tatălui din dragoste faţă de Tatăl, comunicată nouă de 
Fiul. Dar această înălţare la Tatăl face să ni se deschidă izvoarele vieţii 
nemuritoare din Tatăl. Iar în aceasta trăim şi mai mult uniţi şi cu Hristos 
Care S-a răstignit şi a inviat pentru noi. Dar la această unire ne ridică în 
mod culminant Hristos, prin împărtăşirea noastră de trupul şi sângele Lui. 
Acesta împlineşte unirea noastră cu Hristos şi deci intrarea noastră ca jertfe 
cu El, ca jertfă la Tatăl. 

Lucrurile acestea ni se spun în Epistola către Evrei: „El a intrat o 
smgură dată în Sfânta Sfintelor, nu cu sânge de ţapi şi de viţei, ci cu însuşi 
sângele Său şi a dobândit o veşnică răscumpărare... Drept aceea, fraţilor 
având îndrăzneală, să intrăm în Sfânta Sfintelor prin sângele lui Iisus, pe 
calea cea nouă şi vie pe care pentru noi a înnoit-o prin catapeteasmă, adică 
prin trupul Său" (Evr. IX, 12; X, 19-20). însuşi sângele nostru se curăţă 
prin sângele Lui jertfit de pornirile spre plăceri egoiste. 

Moartea lui Hristos purtată în noi este o transcendere a noastră spre 
Absolutul personal, este eliberarea noastră de orice robie. Cea mai înaltă 
transcendere a realizat-o umanitatea lui Hristos. Aceasta o spune cuvântul: 
„Şi a şezut de-a dreapta tronului slavei" (Evr. VIII, 1) în Sfânta Sfintelor. 
Şi numai în unirea prin credinţa cu El, unire pe care o face posibilă unirea 
noastră după fire cu umanitatea Lui şi, deci, şi iubirea Lui de frate comunicată 
nouă, avem şi noi putinţa unei depline transcenderi. 

Hristos 



sfârşitul transcenderii umane spre Absolutul personal 

şi cea mai deplină coborâre eternizată a Lui la om, 

o dată cu cea mai mare înălţare eternizată a noastră la El 



Hristos nu rămâne în starea morţii decât atâta cat sa se vadă ca bl a murit cu 
adevărat, adică până a treia zi. Unirea deplină ca om cu Tatăl prin jertfă B aduce fără 
întârziere starea de înviere. Aceasta arată că nu se ajunge la înviere fără să se treacă 
prin moartea ca jertfă, dar nu numai ca să se arate că trebuie să se treacă de la trupul 
acesta muritor la cel nemuritor, ci şi pentru că starea la care se ajunge prin moartea 
ca jertfă e o stare de unire deplină cu Dumnezeu, deci cu totul superioară celei trăite 
în trupul muritor. E o stare la care trece prin moarte cel ce va învia. Hristos ajunge 
la înviere îndată după starea în care intră prin moartea primită ca jertfă, dar noi 
aîiincxem la ea la sfârşitul acestui chiD al lumii, când materia întreagă se va transfigura, 



>rm; 



Hristos 



să ne rugăm aici cu înţelegere, pentru cei ce au fost pe pământ înaintea noastră, 
învierea fără întârziere a lui Hristos e preînălţarea Lui (Filip II, 9) pentru că El a primit 
Cel dintâi moartea ca jertfă de bunăvoie şi pentru ca El să ne fie nădejdea învierii 
tuturor şi ca focar de atracţie spre ea. învierea lui Hristos prevesteşte deplina „trecere" 
de la viaţa robită legilor naturii în starea actuală, la viaţa din Dumnezeu Cel absolut, 
în care materia va fi ridicată în Duhul Sfânt peste legile care o robesc şi prin care 

robeşte pe om. 

Starea morţii noastre faţă de păcatele plăcerilor egoiste e o treaptă mai 
înaltă la care urcă omul în transcenderea sa. Prin moartea cu trupul, acceptată 
din credinţă, va trece la o treaptă şi mai înaltă. Iar învierea cu trupul va fi 
trecerea la cea mai înaltă treaptă. Starea morţii faţă de păcat e o biruire a prea 
marilor dependenţe ale omului de lume şi de trupul ajuns într-o robie faţă de 
ea prin păcat, sau prin slăbirea legăturilor cu Absolutul personal. Starea morţii 
cu trupul va fi o eliberare completă a trupului de aceste dependenţe. Dar starea 
de înviere va fi ridicarea trupului de către sufletul înălţat la treapta atinsă printr-o 
mai mare penetrare a lui de Dumnezeu, o dată cu moartea trupească, la starea 
de transparenţă desăvârşită a lui Dumnezeu prin omul întreg. Sufletul reunifică 
prin aceasta trupul cu sine şi, prin aceasta, cu Dumnezeu la nivelul cel mai înalt, 
după asemănarea lui Hristos. Se restabileşte omul întreg, dar la treapta de supremă 
transcendere şi de deplina transparenţă a lui Dumnezeu prin el, asemenea lui 

Hristos şi în unire maximă cu El. 

La învierea cu trupurile vor fi duşi, la sfârşitul chipului actual al lumii şi 
cei ce nu au lucrat deloc la pregătirea lor, pentru un trup deplin transparent şi 
care, deci, n-au trecut cu sufletul prin moarte la o treaptă mai luminoasă. Căci 
şi aceia vor ajunge la o eternitate a lor cu trupul, fiindcă Hristos, înviind, a 
eternizat identitatea tuturor oamenilor creaţi de Dumnezeu în întregimea lor 
sufletesc-trupească. Dar trupurile acelora vor avea o opacitate dusă la extrem şi 
chinurile de patimi imposibil de satisfăcut, în aşa fel că nu va mai fi în ei nici 

o mişcare de spiritualizare a lor, datorită extremei slăbiciuni la care a ajuns 
spiritul lor. Opacitatea în care vor fi încremeniţi va fi o rigiditate chinuitoare în 
rău, echivalentă cu extrema neputinţă spirituală a comunicării. Aceasta, nelăsând 
să se vadă din sufletul lor nici o mişcare spre bine, spre lumină, nici pentru ei, 
nici pentru alţii, nu le va permite nici o deschidere. Deosebiţi de ei vor fi cei 
ce s-au pregătit insuficient pentru transparenţa învierii. Deşi sufletele lor trec 
după moarte într-o stare oarecum întunecoasă, vor putea fi ajutaţi pentru o înviere 
fericită de rugăciunile altora. 

Omul nu e om cu adevărat fără trup. Dumnezeu a voit să se facă transparent pe 
Sine şi spiritul omului şi prin materie. De aceea a creat pe om cu trup. Numai prin 
trup spiritul lui se comunică în întregime. înţelegerea de către om a nesfârşitelor 
nuanţe ale existenţei nesfârşit de variate, bucuria Lui deosebită de fiecare om, bună- 
tatea de toate felurile manifestată în tot felul de acte, toate potenţate de puterile 
corespunzătoare ale lui Dumnezeu, lucrătoare în om, iau aspecte de frumuseţi negră- 
ite, arătându-se prin ochii trupului, prin dulceaţa glasului, prin toată delicateţea şi 
curăţia feţei. Dar aceasta înseamnă o transparenţă a trupului dusă până la un grad care 

face imposibilă contestarea realităţii spiritului. 

Dar despărţirea omului de Dumnezeu, Izvorul infinitei vieţii spirituale, a 
slăbit, pe de o parte, forţa de iradiere a spiritului omenesc prin trup, pe de alta, 
a făcut trupul în mare parte opac şi faţa hidoasă, nesimpatică, prin faptul că 
omul s-a ocupat în cea mai mare măsură, dacă nu exclusiv, de plăcerile sale 
egoiste. Mişcările pătimaşe din el au fost şi cauza descompunerii treptate a 
trupului, descompunere terminată prin moarte. Omul aproape că şi-a pierdut 
conştiinţa că are un spirit stăpân pe mişcările pătimaşe şi însetat după îmbogăţirea 
din Absolutul personal. Spiritul şi-a pierdut puterea asupra trupului, care, agitat 
de lăcomie, de voluptăţi şi de eforturile consumului, capătă o faţă urâtă, nesinceră 
i se descompune treptat. Dar el totuşi va învia cu urâţenia ce i-a devenit proprie, 
încă din cele mai vechi timpuri, oamenii au devenit, pentru conştiinţa şi 
preocuparea lor, numai trupuri {Gen. VI, 3) netransparente spiritual. 

Pentru refacerea trupului ca mediu transparent al spiritului şi al Absolutului 
personal, S-a întrupat Fiul lui Dumnezeu, suprema Existenţă spirituală S-a adus 
jertfă şi a înviat ca om, pentru a face pe toţi oamenii care se unesc cu El prin 
credinţă să recâştige prin puterea spiritului reîntărit în ei de prezenţa lui Hristos, 
trupurile în starea de supremă şi veşnică transparenţă. Dar cei ce nu fac şi din 
partea lor eforturi în această direcţie vor învia cu trupurile stăpânite şi cu feţele 
urâţite de patimi. 

învierea lui Hristos n-a fost deci o readucere a trupului Său la starea dinainte 
de moarte, căci aceasta L-ar fi ţinut iarăşi supus stricăciunii (coruperii) şi morţii. 
Dar n-a putut fi nici formarea unui trup cu totul străin de cel dinainte de moarte. 
Ci a fost o readucere la viaţă a trupului Său dinainte de moarte, dar spiritualizat 
la maximum, pătruns desăvârşit de armonia şi comunicativitatea spiritului unit 
cu Dumnezeu. Trupul lui Hristos păstra urmele cuielor. Prin el apărea viaţa 
sufletului Său propriu, imprimată de gândurile şi faptele Lui generoase şi 
mântuitoare, purtat de extrem de luminosul său ipostas divin. Apostolii au 
cunoscut în trupul lui Hristos cel înviat, trupul Lui dinainte de moarte, dar ridicai 
la cea mai luminoasă slavă, transparenţă şi frumuseţe duhovnicească. 

Datorită stării lui în duhovnicite, era un trup total transparent pentru sufletul şi 



dumnezeirea Sa şi deci cei ce-1 vedeau îşi dădeau seama de prezenţa dumnezeiru in 
el. Era un trup eliberat de orice dependenţă de condiţiile vieţii în lume. Participa deplin 
la viaţa Absolutului personal. Era prin aceasta un trup luminat de slava Absolutului. 
Era un trup al libertăţii desăvârşite şi un transparent neumbrit al raţiunii, al înţelegerii 
şi al simţirUor curate. Prin el nu se vede decât lumina. Deci, un trup care nu mai era 
supus necesităţilor comune cu cele ale animalelor. în acest fel de trup se va îmbrăca 
fiecare om iubitor de Hristos la înviere, dar păstrând notele lui personale şi tot ce s-a 



imprimat în el prin faptele şi gândurile lui cele bune din timpul vieţii pământeşti. 

a 4 i *-* r*A .41 * T^ 1 ^ .1 _______ A__._t-_^ _______ î? ___.__. _*-_-. 




slavei Lui" (Filip III, 20). E aceeaşi slavă în care s-a îmbrăcat trupul înviat al 
Domnului, care e atât de copleşit de Duhul, încât se poate spune că Domnul cel înviat 
e Duhul. Iar aceasta înseamnă că trupul Lui are desăvârşita libertate. Sfântul Apostol 
Pavel spune aceasta prin cuvintele: „Domnul este Duh. Şi unde este Duhul Domnului 
acolo este libertatea. Iar noi toţi privind ca în oglindă, cu faţa descoperită, slava 
Domnului, ne prefacem în acelaşi chip din slavă în slavă ca la Duhul Domnului" (II 

Cor. III, 18). 

Trupul înviat va fi în starea spre care a fost creat trupul, prin ridicarea la 
participarea deplină la Absolut, prin „trecerea" lui la viaţa total liberă a Ab- 
solutului, trecere numită în evreieşte „Paşte". învierea lui Hristos e „Pastele" 
Lui şi temelia „Paştelui" nostru al tuturor. 

Despre caracterul duhovnicesc şi, de aceea, plin de slavă sau de lumină 
al trupului înviat al lui Hristos vorbeşte Sfântul Apostol Pavel şi când 
declară că învierea va face şi trupurile noastre trupuri duhovniceşti, 
nestricăcioase şi pline de slavă: „Făcutu-s-a omul cel dintâi, Adam, cu suflet 
viu, iar Adam cel de pe urmă (Hristos) cu Duh de viaţă dătător". De aceea 
şi trupul nostru „se seamănă întru stricăciune, învie întru nestricăciune; se 
seamănă întru necinste, învie întru slavă... Se seamănă trup natural, învie 

trup duhovnicesc" (I Cor. XV, 45). 

Sfântul Grigorie de Nyssa consideră aspiraţia şi chiar mişcarea spre înviere 
sădite în fiinţa noastră de Dumnezeu. De aceea, tot Dumnezeu o şi susţine, dar 
nu împiedică pe om să o săvârşească şi el. „Răul nu e mai tare ca puterea cea 
bună... Nici nu poate fi schimbarea şi alterarea mai tare şi mai persistentă decât 
Cel ce e pururea, la fel şi fixat în bine. Dar voia dumnezeiască e neschimbabilă, 
iar caracterul schimbător al firii noastre nu rămâne fără nici un rău. Dar ceea 
ce se mişcă pururea, dacă înaintează spre bine, nu va sfârşi niciodată mişcarea 
înainte, dat fiind drumul de parcurs. Căci nu va afla vreodată vreun capăt a ceea 
ce caută, ca să se oprească din mişcarea spre aceea" 34 . Faţă de cei ce aduc ca 
obiecţie împotriva mişcării spre înviere faptul că trupurile se descompun prin 
moarte şi judecă dumnezeirea după măsuri omeneşti, declarând că nici Dumnezeu 
nu poate învia trupul, Sfântul Grigorie spune: „Este în suflet o afecţiune şi iubire 
naturală faţă de trupul cu care a convieţuit, o afecţiune şi o cunoştinţă de pe 
urma puterii sădite în fire, în baza unirii sufletului cu EL Iar prin aceasta rămâne 
într-o comuniune neconfundată cu trupul propriu, care distinge pe unii de alţii. 
Deci, sufletul atrăgând iarăşi la sine ceea ce-i este înrudit şi propriu, ce greutate 

ar sili puterea dumnezeiască să oprească cele ce sunt familiare ca să se mişte 
fiecare spre ceea ce îi este propriu, pnntr-o atracţie negrăita a fini/ 

Dumnezeu a pus deci firea omenească într-o mişcare veşnică, care, după 
despărţirea sufletului de trup, le face să tindă a se readuna. Contribuţia Lui la 
învierea celor morţi e în primul rând aceea de a nu se opune pornirii sufletului 

de a se readuna cu trupul. 

Concepţia Sfântului Grigorie despre tendinţa sufletului după trupul ce 1-a avut, 
corespunde învăţăturii despre unitatea de fiinţă a omului, constând din trup şi suflet. 
De asemenea, şi ideii lui despre aspiraţia spre existenţă fără sfârşit a omului ca întreg. 

în învăţătura creştină oamenii, odată căzuţi în păcatul strămoşesc, nu se 
mai pot elibera ei înşişi de moartea trupului. Rolul lui Hristos, Fiul lui Dumnezeu 
cel întrupat, este indispensabil în scopul acesta, pentru că omul nu poate reintra 
prin sine în cea mai deplină legătură cu Dumnezeu înţeleasă ca şi comunicare, 
fără să înceapă această comunicare de la Dumnezeu. Iar învierea depinde de 
aceasta. Dacă cei plecaţi de aici încremeniţi în rău nu mai pot să se întoarcă 
spre bine nici cu ajutorul lui Hristos, chiar dacă învie şi ei, ceilalţi ajung la 
invierea definitivă întru fericire. în amândouă cazurile, oamenii ajung la o oprire 
a mişcării. Cei dintâi se opresc în odihna fericită. Aceasta pentru că umanitatea 
încadrată în ipostasul Fiului lui Dumnezeu e într-o comunicare desăvârşită cu 
dumnezeirea, în veci neschimbată, din care li se comunică şi lor această stabilitate 
de înviere, dacă din partea lor s-au unit cu Hristos prin credinţă. Dulceaţa unirii 
desăvârşite cu Hristos e aşa de mare în starea lor de înviere, că mişcarea lor se 
opreşte într-o veşnică odihnă comunicativă în Hristos şi cu Hristos Cel înviat. 
E o idee pe care a clarificat-o Sf. Maxim Mărturisitorul. Numai asumarea firii 
omeneşti în ipostasul Cuvântului, prin încadrarea în acest sân suprem de 
desăvârşită iubire al existenţei, asigură pe cei ce voiesc împotriva morţii definitive 
sau a unor reîncarnări nesfârşite, provocate de etern nedepline mulţumiri. 
Oamenii se pot uni uşor cu Fiul lui Dumnezeu, Care a intrat în putinţa comunicării 
veşnice cu ei prin umanitatea asumată şi prin iubirea nemărginită pe care le-o 
comunică prin ea. Iar prin aceasta îi ţine statornici în fericirea maximă a odihnei 
în Ei, încât nu mai doresc o mişcare mai departe, care se poate schimba din 
bună în rea, din iluzia că e mai bună. în această odihnă veşnic comunicantă şi 
în continuă sporire în El, îi ţine Hristos nu numai prin faptul că e ca Dumnezeu 
infinit în puterea de viaţă dătătoare a învierii, ci şi prin faptul că e Persoană şi 
nu o esenţă, ca în platonism şi origenism, incapabilă de o iubire conştientă. E 
o Persoană dumnezeiască inepuizabilă în dragostea nesfârşită ce ne-o arată. La 
aceasta se adaugă faptul că această Persoană e totodată om, arătându-ne, în 
dragostea Ei neţărmurită capabilă de alte şi alte manifestări, o intimitate şi o 
înţelegere umană, dincolo de care nu mai simţim trebuinţa să trecem la una mai 
înaltă. în felul acesta, Omul Hristos însuşi e şi culmea^existenţei fericite la care 
ajunge omul. Căci în El Omul însuşi e şi Dumnezeu. în Omul însuşi află omul 
odihna fericirii eterne şi infinite. Dar tocmai de aceea cel ce refuză comuniunea 

cu Hristos refuză totul. 

De altfel, însuşi Sf. Grigorie de Nyssa afirmă, de pe de altă parte, 
neschimbarea mişcării din bine, când vorbeşte de mişcarea stabilă sau de 
stabilitatea mobilă a celor înaintaţi în desăvârşire. Iar dacă există o stabilitate 

eternă în bine a celor desăvârşiţi, de ce n-ar exista şi o nemişcare din 
agitaţia în rău a celor învârtoşaţi în el? E o nemişcare care totuşi nu e o 
odihnă. Aceasta ne arată învierea în fericire, ca o culme a întregului uman, 
ca o ridicare a lui din relativitatea unei continue insatisfacţii şi ca o împlinire 
a aspiraţiei fundamentale care-1 stăpâneşte pe om. Iar învierea în nefericire, 
ca o insatisfacţie fără nădejdea scăpării din ea. Dar odihna în culmea reală 
a fericirii nu-i o încremenire, ci o stabilitate mobilă, cât şi o bucurie continuă 
în gustarea aceleiaşi iubiri infinite, sau în iubirea fericită a aceluiaşi Subiect 
infinit de iubitor. Iubirea desăvârşită e şi etern stabilă şi etern mobilă pentru 
că e vie şi dă viaţă, pentru că cel ce iubeşte e mereu viu în manifestarea 
iubirii lui către cel iubit, e mereu viu în comunicarea plenară cu cel iubit 
şi cel iubit mereu viu în iubirea nesfârşită ce i se arată. 

Această fericire culminantă, în comuniune cu Fiul lui Dumnezeu, Cel 
întrupat şi înviat ca om pentru veci, şi cu toţi cei uniţi în această comuniune, 
nu poate avea loc fără transparenţa spirituală maximă şi prea curată a trupurilor, 
deci fără înduhovnicirea desăvârşită a lor, sau o are ca efect pe aceasta. Iubirea, 
transparenţa spirituală prin trupuri, care asigură în acelaşi timp integritatea 
complexă a fiinţei şi a vieţii umane, şi înduhovnicirea egală cu o negrăită 
îmbogăţire şi adâncire spirituală, ţin la un loc. 

Dar la această culme a fericirii prin înviere nu poate ajunge omul de unul 
singur după moartea sa, ci toţi împreună la sfârşitul lumii. Căci ea e o comuniune 
universală, o bucurie a fiecăruia de fiecare. Dar ea e dăruită unora şi refuzată 
altora, pe temeiul unei judecăţi de obşte. La judecata aceasta se va osândi, sau 
se va pune în evidenţă pentru veci, ceea ce au făcut cei mai dinainte din istorie 
pentru înălţarea sau degradarea urmaşilor şi în ce măsură urmaşii s-au rugat 
pentru păcatele înaintaşilor şi au topit prin faptele lor bune faptele rele ale acelora 
şi urmările lor în ei, şi în aceia, în baza comunicării din iubire între ei şi aceia. 
Antecesorii se vor mântui prin bunele influenţe lăsate asupra urmaşilor, iar 
urmaşii se vor mântui pe ei şi pe cei dinaintea lor prin rugăciunile şi faptele lor 
bune pentru înaintaşi, dar şi prin influenţele lăsate asupra urmaşilor, iar urmaşii 
se vor mântui pe ei şi pe cei dinaintea lor, prin rugăciunile şi faptele lor bune 
pentru înaintaşi, dar şi prin influenţele bune lăsate asupra urmaşilor, care mai 
vin după ei la existenţă, sau prin rugăciunile şi faptele sale în numele acelora. 
Aceasta va descoperi rostul succesiunii generaţiilor în istorie, sau va lumina 
însuşi rostul istoriei, ca umanitate succesivă chemată să înainteze, dar nu în mod 
silit, spre ţinta de supremă desăvârşire a ei în Dumnezeu, în mare măsură, în 
mod solidar. Istoria se va arăta solidară prin reciprocul bine sau rău ce şi l-au 
făcut generaţiile anterioare şi cele posterioare. Ea e chemată la o purificare 
continuă până la judecata din urmă pentru împărăţia de veci. Dar faptele pentru 
înaintaşi şi urmaşi nu pot să nu fie şi fapte pentru contemporani. Aşa ne preparăm 
pentru împărăţia veşnicei iubiri între noi. 

Cei buni se vor face atunci deplin transparenţi prin trupuri, iar cei răi îşi 
vor arăta chiar în opacitatea lor nu atât materială, cât întunecoasă spiritual, egală 
cu însingurarea lor, egoismul şi duşmănia pe care le-au întreţinut în istorie, 
indiferent în care timp au trăit. Cei de la sfârşit vor fi condamnaţi nu pentru 
influenţa rea asupra urmaşilor, ci pentru lipsa rugăciunilor şi a faptelor bune 



ÎMPLINIREA OMUL UI ÎN IISUS HRISTOS 201 



MM 



altruiste către contemporani, pentru predecesori. Toţi trebuie să creştem spiritual 
prin iubirea faţă de toţi. Toţi avem datorii faţă de toţi. Vom fi mântuiţi şi duşi 
în împărăţia iubirii, sau osândiţi la o însingurare schizofrenică pentru ceea ce 
am făcut sau nu am făcut tuturor. Aceasta pune în lumină importanţa fiecăruia 
ca far de lumină sau ca izvor de întuneric, de ură şi de amăgire în istoria omenirii, 
oricât de modest ar fi, întrucât s-a Scut prin influenţa avută în ea, o pricină de 
osândă sau de mântuire şi mai mare pentru sine şi pentru alţii. 

Dar de transparenţa spirituală oamenilor prin trupuri, care se va arăta atunci, 
ţine şi transparenţa lor prin lumea obiectelor, prin cosmos. Cei buni vor lumina 
atunci deplin, comunicându-se mai mult şi prin lumea materială. Cei răi o vor 
acoperi de întuneric şi o vor face o piedică în comunicare. Aceasta îşi va 
descoperi prin cei buni, pe de altă parte, sau în modul acesta, sensurile ei adânci 
şi frumuseţea armoniilor din ea, căci oamenii nu vor mai fi opriţi la uzul 
lucrurilor, ca mijloace de întreţinere a trupurilor. Mişcările de suprafaţă a forţelor 
din ea, corespunzătoare trebuinţelor trupeşti, vor fi copleşite de arătarea adâncimii 
lor spirituale, de revelarea tot mai mare a minunatelor lor armonii, ca şi de 
contemplarea liniştită a acelor sensuri de către oameni, care vor vedea în ele pe 
Dumnezeu, concomitent cu adâncirea lor în ei înşişi şi în ceilalţi, prin comuniunea 

dintre ei. 

Nu se poate să nu tindă şi lumea spre o ţintă a desăvârşirii ei, care 

nu poate fi decât o deplină revelare a frumuseţilor ei în Duhul Sfânt. Numai 

mişcarea spre o astfel de ţintă a deplinei ei transparenţe şi iluminări pentru 

Dumnezeu şi spre starea de mediu de comunicare desăvârşită între oameni, 

îi poate revela sensul de operă creată prin Cuvântul în Duhul Sfânt, pentru 

a se umple tot mai mult de Ei. 

Acesta va fi „cerul nou şi pământul în care locuieşte dreptatea" (77 

Petru III, 13; Apoc. XXI, 1), sau viaţa comuniunii în iubire. Acestea vor 
fi aduse nu printr-o transformare evolutivă, ci după multe zguduiri sociale, 
dependente de voia oamenilor şi de o influenţă demonică asupra ei şi 
printr-un foc care va desface stihiile arzându-le şi va face să piară cerurile 
de acum (II Petru III, 10). Dar şi ele vor contribui la creşterea spirituală 
a unora, ca să ajungă şi ei la învierea întru fericire. Nu numai omul, ci şi 
universul trebuie să treacă prin moarte pentru a transcende starea actuală 
supusă unor legi rigide, pentru a deveni mediu transparent al Absolutului 
personal, care va copleşi legile ce robesc acum pe oameni prin iubirea 
comunicantă a acelui Absolut, care va umple şi persoanele umane. 

învierea lui Hristos ne-a revelat chipul actual al lumii ca destinat sfârşitului, 

sau transfigurării. Până la învierea lui Hristos nu se ştia de aceasta. Se cugeta 
că chipul acesta al lumii, în care persoanele apar şi par că mor definitiv, va dura 
veşnic în non-sensul lui, ca un Cronos care naşte mereu prunci noi, pe care-i 
mănâncă. învierea lui Hristos ni s-a arătat ca începutul părţii finale ale acestui 
chip al lumii, căci Hristos lucrează la învierea Lui, prin trupul eliberat de 
rigiditatea lui, asupra lumii ca să o ridice la starea de mediu potrivit vieţii 
oamenilor înviaţi cu trupul pentru veşnicie. De aceea, Apostolii prezintă timpul 
de după învierea lui Hristos, ca timpul de pe urmă. 

Prin ea s-a proiectat asupra lumii şi a timpului lumina sensului. Lumea 
aceasta nu poate fi din veci şi nu poate dura în veci, ca o lume care naşte oameni 
ca să-i omoare. Aceasta ar arăta-o ca o existenţă prin sine, dar profund imperfectă, 
profund imprimată de rău, ceea ce implică o totală contradicţie; sau ca o existenţă 
care în această îmbinare de bine şi rău, sau mai degrabă dominată de rău, nu 
are nimic mai puternic deasupra ei, în non-sensul ei. învierea lui Hristos „a 
umplut toate de lumină". învierea lui Hristos şi învierea noastră în El arată 
victoria finală a binelui în ea, ca adevărată relaţie între oameni. Ea dă un sens 
şi o ţintă pornirii de transcendere spre comuniune, trăită de oameni în lume şi 
arată pe Dumnezeu lucrând pentru transparenţa Sa tot mai luminoasă, chiar prin 
trupurile oamenilor şi prin cosmosul legat de ele, ducându-le spre eternitatea 
fericită a deplinei transparenţe şi comunicări ale Sale şi a oamenilor întrp ei. 



6. Tainele Bisericii ca trepte ale transcenderii noastre 

spre Dumnezeu Cel în Treime slăvit, 
prin Hristos, în cursul vieţii noastre pământeşti 



In Hristos vmanifflsa^^ sa de a se transcen^e 

până laUnîrea "cea l maLdeplină cu .DAxmnezeu^Absolutul t^ersonal. Pentru aceasta 
a trebuit ca unirea cu El să se facă în trei moduri: 

a) Trebuia ca umanul să se unească cu dumnezeirea într-un unic ipostas, 
Cel al Fiului lui Dumnezeu, pentru oameni, ca aceştia unindu-se cu El ca şi cu 
un om, să se unească în El cu Fiul lui Dumnezeu însuşi, devenind pentru veci 
fii ai Tatălui ceresc. 

b) Pentru aceasta, Fiul lui Dumnezeu trebuia să Se unească în mod deosebit 
cu o Fecioară, luându-Şi din Ea umanitatea curată de păcat, deschisă spiritual 
total lui Dumnezeu. 

persoa ne distincte, a şa cum au fost creaţi deJDurrmezeu, neeonfundaţi nici^cu 

Dumnezeu, nici rn^HT 

""T^tea "sunt ceîe trei moduri de transcendere a umanului până la unirea 

cu Dumnezeu, primele două fiind necesare celui de al treilea. 

Mo dul din urmă se realizează în trepte,„„_care se numesc Taine. Prin ele 
oamenii urcă în transcenderea lor până la capăt, atât spre Dumnezeu cât şi 
întreolaltă, omul aspirând spre amândouă. Prin de realizează de fapl ^alâUinirea 
cu Dumnezeu până la capăt, cât şi unirea întreolaltă. Dar capătul transcenderii 
nu înseamnă şi oprirea nemişcată în ea. Niciodată omuljiu rămâne nemişcat în 
transcenderea spre Dumnezeu şi spre semenul său. în veci, Dumnezeu şi 
seamănul său şi chiar sinea proprie îi rămân mistere în a căror comunicare 
nesfârşită se poate pătrunde tot mai mult, dar de la un anumit loc fără să se mai 

treapt 



i din ele, ci odihnindu-se > 

formă a transcenderii pest 

repetăm că Tainele nu sui 

îţBiolutuT^ 

se realiza şi înainte de Hristos, prin gândirea omului la sine şi prin relaţiile cu 
semenii, cu natura şi cu Dumnezeu, care Se făcea oarecum simţit şi necesar de 
cugetat prin toate. 

Dar cea mai deplină şi clară transcendere spre Absolutul necreat nu s-a 
putut face decât atunci când a venit El însuşi ca om, în întâmpinarea oamenilor 
în Hristos, intrând pentru veci în dialogul cu el 

Credinţa creştină afirmă că această unire în trepte nu e o operă a omului 
şi nici o confundare cu Dumnezeu (lucru care e arătat şi de faptul că Fiul lui 
Dumnezeu Se face un om distinct de noi, sau ia umanitatea noastră în ipostasul 
Său veşnic distinct, în mod neconfundat, prin învăţătura că transcenderea aceasta 
are loc prin harul venit prin Hristos, în comunicare cu EL 

Iar făptuirea relaţia intimă cu Dumnezeu, în_care intră prin Taine, accen- 
tuează, isalitaieaj^ de "sub forţa 
naturii depersonalizate prin patimi, sc'WSSTMlvm^Iîa^M^^Ljâ Dumnezeu 
Insu §* ?_ o^eim^aeTerSDHn^^^ în^ăceea că în fiecare Taină, omul care o 
primeşte este indicat cu numele. El e primit în fiecare Taină ca persoană unică 
în comuniunea pentru veci prin Hristos, Persoana dumnezeiască devenită şi om 
pentru veci, în comuniune cu Treimea Persoanelor dumnezeieşti, indicate şi Ele 
cu numele, asigurându-i-se prin aceasta fericirea veşnică. 

Dacă la naştere omul primeşte un nume din partea persoanelor existente, 
pentru că în relaţia cu ele se defineşte ca persoană nouă, unică, de neînlocuit, 
prin Taine i se asigură existenţa eternă ca persoană unică, prin faptul că e primit 
de Dumnezeu în comuniunea cu Sine, comuniune supremă de Persoane necon- 
fundate între Ele şi de aceea purtătoare şi Ele de nume distincte. Numai 
persoanele pot da fericire şi nume altor persoane. 

Intâi^se^asigură_ persoanei umane existenţajrin naşterea din nou, după 



egoismul său, comunicant cu Persoanele Sfintei Treimi şi cu semenii E un fapt arătat 

• J?___1 1 • A W • <f 4 • - ^ - _ JT^_ * 



pnu diminuarea iui ui apa, simooi şi organ ai Duhului Stânt, care încorporează numita 
persoană în mod neconfundat în comunitatea de persoane neconfundate ale Bisericii, 
toate în comuniune cu Sfânta Treime, prin Hristos. 

Astfel, în Botez se naşte omul nou în Hristos, deplin personalizat şi deschis 
comunicării cu Sfânta Treime şi cu semenii. De aceea, atunci se săvârşeşte şi 
prima treaptă a transcenderii adevărate a omului spre semenii săi, sau unirea cu 
ei prin comunicarea frăţească în Biserică, ca trup tainic şi viu, multipersonal, al 
Domnului^ încredinţându-se totodată şi răspunderii celorlalţi, reprezentaţi prin 
naşi, care îl ţin în unitate cu ei prin credinţă. Am mai văzut că ea este o naştere 
a omului cu concursul voinţei proprii prin Duhul Sfânt, Care face să răsară în 
om în mod clar conştiinţa lui de om nou, ca fiu al Tatălui, unit cu Hristos, ca 
frate al Lui, comunicant cu Hristos şi prin El cu Tatăl şi cu semenii săi, ceilalţi 
fii ai Tatălui şi fraţi ai lui Hristos şi ai săi. Botezul s-ar putea numi de aceea şi 

Taina deplinei înfrăţiri a omenilor înfiaţi de Tatăl, în Hristos prin Duhul Sfânt 
şi, deci, vii în comunicarea lor iubitoare cu Dumnezeu şi cu ceilalţi. 

De o.npuă transcendere, în calitate de persoană ce a ieşit de sub robia 
foiţelor jmţuruj^ prin Taina Mirungerii, care este q întărire 

a luLîa jrtarea^^^ o întărire în viaţa 

cea nouă în Hristos şi în conştiinţa de bărbat şi de împărat peste aceste forţe, 
ce i-o trezeşte această taină în viaţa de toate zilele; o întărire în lupta bărbătească 
cu patimile înrobitoare. Acum Duhul Se imprimă mai ferm în om şi se îmbibă 
şi mai mult în toate mădularele, ca un untdelemn greu de distins de ele, 
înmuindu-i rigiditatea egoistă, imprimându-se ca o pecete în toate organele 
trupeşti prin care lucrează sufletul lui, în care s-a sălăşluit Duhul Sfânt, dându-i 
chipul luminos al dragostei faţă de Tatăl, împreună cu Hristos şi cu ceilalţi fraţi 
în Hristos şi curajul să spună din puterea Duhului aflător în el împreună cu 
Hristos: „Awa Părinte". 

Dar cel ce a devenit om nou în Hristos sau în unirea cu El şi a fost 
imprimat în toate puterile sufletului şi în organele simţurilor şi ale trupului 
de Duhul Sfânt, poate înainta mai departe în unirea cu Hristos, poate realiza 
o nouă treaptă a transcenderii. Aceasta are loc în dumnezeiasca Euharistie. 

■■| -|-- fc_ .7 -' Ţ-U J -- : - J ^ pfT ~""' uuJ^3ft^' ~ 

Acum nu mai pătrunde în om Hristos numai prin harul. sau prin energia 

Lui, asemenea apeL^^untdelemniilui, ci _cu_însuşi trupul şi sângele Lui, 
primile„de_ jjm^ Unire a cu Hrisios-.^ ajuns .„acum_ la 

treapta cea mai îna Iţă, . Omul are acum JiLfiinţa^sa^Jnipul şl sângel e lui 
Hristos pline dejlumnezw^ el trupul şi sângele lui 

Hrisf6^]^penffu a le ăvea^comune pe ale sale cil ale Lui, atât el Cât şi 
Hristos. OmuîTîu Tsîmfe însă acest fapt cum simte Hristos umanitatea Sa 
unită cu El ca ipostas dumnezeiesc. Omul are doar o conştiinţă a împlinirii 
acestui fapt şi aceasta îi pune în mişcare mai mult sau mai puţin simţirea 
sa. El e ridicat de Hristos, ca Cel ce poartă simţirea de jertfă imprimată 
în El, la treapta cea mai înaltă de persoană, adică la treapta de persoană 
gata de dăruire jertfitoare Tatălui, pentru semenii săi, împreună cu Hristos. 
Cu _ gâj te dăruieşt i mai mult, cu atât eşti maOnăliaLxâi^^ 

^^^"^^ b ^™^^^^^* ' "" ■'■ - m 1 1 iii»i ,i | im- mii . in n ■ li III ** * ™ ■■!■■ %+ — 

comuniune mai accentuată cu cel căruia te dăruieşti. Pentru adâncirea 
continuă a acestei sîmţîrT i se dă omului putinţa unei mereu repetate 
împărtăşiri cu trupul şi cu sângele lui Hristos, pentru o intensificare neîncetată 
a acestei conştientizări şi personalizări dezvoltate pe măsura dăruirii de 
Sine. Responsabilitatea lui e trezită cât mai mult prin rostirea numelui lui. 
Valoarea cu care e îmbrăcat prin primirea lui Hristos Cel înviat prin jertfa 
ca om, la viaţa de veci se afirmă prin asigurarea vieţii de veci pe seama 
lui. El va fi în veci unit cu Hristos, dar neconfundat cu El. 

T£e£ii£a_a£&sld~xf£^^^ «. chemare, „spre 

împărtăşire. Aceasta este anticipată şi ea de o chemare a celor ce o vor primi: 
GuL&ică. deJDum^ să vă apropiaţi". Iar unirea 

tot mai adâncă cu Hristos, sau transcenderea neîncetată spre Absolutul coborât 
la om, cu care omul nu se poate totuşi identifica în veci, deşi 1-a ridicat la o 
comunicare eternă cu El, se exprimă din partea credincioşilor prin rugăciune: 



?* 



\i 

„Dă-ne nouă să ne înroărtiisimjcu^ 
(pururea luminoasă) a 

Că Cel cu care ne unim sau spre care ne transcendem continuu pe pământ 
este o Persoană deosebită de noi, pe de o parte, mai presus de noi ca Dumnezeu, 
pe de altă parte, coborâtă la noi ca om, se arată în faptul că omul nu-şi dă singur 
Tainele şi nu printr-un semn întru totul ca sine, ci prin preot, care e, pe de o 
parte, om ca noi, pe de alta, investit cu un har deosebit din partea lui Hristos. 
In viaţa viitoare, Hristos însuşi ni se va face sesizat ca prezent în împărtăşirea 
de El, pe de o parte, ca om, pe de alta, deplin luminat de dumnezeirea Sa şi 
inepuizabil în comunicarea de Sine. 

Mai menţionăm că omul, realizând mereu transcenderea de sine şi deci şi 
înaintarea spre adevărata sine a sa, prin primirea deasă a trupului şi sângelui lui 
Hristos, e tot mai conştient, cât trăieşte pe pământ de greşelile ce le-a săvârşit 
şi le săvârşeşte, împiedincându-1 în această înaintare. De aceea, el trebuie să-şi 
întărească trăirea transcenderii şi practicarea comunicabilităţii în Sfânta Euharis- 
tie, prin cererea şi obţinerea iertării greşelilor sale şi prin împăcarea cu ceilalţi. 
Iar acesta e primul lucru pe care trebuie să-1 facă, adresându-se lui Hristos tot 
prin preot, din conştiinţa că nu şi-a greşit sieşi şi nu-şi cere de la sine şi nu-şi 
dă singur iertare, sau cine ştie ce esenţă impersonală aflată în adâncul său. Căci 
nu poţi cere iertare decât de la o Persoană conştientă şi care te ajută să trăieşti 
în legătură cu ea: Persoana lui Dumnezeu. Numai aceasta îţi poate da iertare de 
greşelile săvârşite faţă de persoane şi, în ultimă analiză, faţă de Ea, Care iubeşte 
toate persoanele create de Ea, Numai printr-o mărturisire deasă devii tot mai 
mult persoană conştientă de responsabilitatea proprie. Ea e un exerciţiu în 
comunicarea sinceră şi în înălţarea prin smerenie. 

Căci greşelile sunt săvârşite nu numai faţă de oameni şi iertarea nu se 
obţine numai de la £i. Nici un om nu te poate elibera deplin de conştiinţa vinei. 
De aceea, iertarea se cere şi se obţine prin preotul ""investit de~ Hristos cu un har 
deosebit, de trimis al Lui. Spovedania este astfel şi ea un act de transcendere, 
o trecere peste o piedică a legăturii netulburate cu Dumnezeu, o trecere care nu 
se poate face f ără^ajutorul lui^DLumnezeu4nsuşi. Ea este înlăturarea unei piedici 
ce se ridică din tine, de aceea şi din partea lui Hristos, în calea unirii mântuitoare 
cu El în Sfânta împărtăşanie. 

Dar prin Sfânta împărtăşanie ne unim într-o comunicare tot mai neîmpiedicată 
şi mai mult nu numai cu Hristos, ci şi cu toţi cei ce se împărtăşesc cu acelaşi trup şi 
sânge al Lui, prin care ne comunică dragostea Lui tuturor, vrând să ne unească în 
modul cel mai strâns cu Sine şi între noi. Ne depăşim astfel în acelaşi mod continuu 
pe noi înşine, nu numai spre Dumnezeu făcut om, ci şi spre ceilalţi, devenind tot mai 
mult împreună cu ei, prin comunicare, un trup al lui Hristos. Căci nu ajungem 
niciodată la viaţa deplină proprie trupului comun, fără comunicare cu ceilalţi, ci 
rămânem celule uscate, bolnave. Pe de altă parte, trăim totdeauna mai deplin misterul 
propriu în întâlnirea noastră comună cu misterul celuilalt, în misterul lui Hristos ca 
Dumnezeu făcut om. Această comunicare cu ei în Hristos provoacă în noi trăiri de 
fericire, pe care nu le-am putut avea altfel, pregătindu-ne pentru fericirea veşnică. 
Fără smerenia mărturisirii nu depăşim rigiditatea mândriei noastre, nu ne pregătim şi 
noi înşine pentru comunicarea a cărei putere o primim din împărtăşirea cu Hristos, 

nu facem şi din partea noastră transcenderea necesară înălţării şi umanizării noastre 
continue. 

Iar această comunicare o trăim şi în cererea şi obţinerea iertării greşelilor 
noastre tot mai abil mascate faţă de Dumnezeu şi de semenii noştri, greşeli care, 
mai ales când ocolim mărturisirea lor din mândrie, slăbesc comunicabilitatea şi 
unirea noastră cu Dumnezeu şi cu ei. 

Dar e de menţionat că în Sfintele Taine ne transcendem spre o unire 
comunicativă tot mai adâncă _cu Hristos si împreună cu El, ca fii, spre Tatăl în 




in conştiinţa că însăşi transcenderea aceasta, care ne pare că o 
facem dm~ putere a noa stră, e din puterea lui TDumnezeu. 

TăFDumnezeu e AbsoluhffT^ pentru că e Treimea 

de Persoane şi, ca atare, nu are nimic în el străin de EL El are în Sine totul, 
pentru că e existenţa nemărginită de la Sine şi iubirea interpersonală în Sine. 
Treimea Cea de o fiinţă Se arată în iubirea fiecărei Persoane faţă de fiecare 
Persoană, iubire desăvârşită şi prin iubirea comună dintre eu şi tine, faţă de al 
treilea şi prin bucuria celui de al treilea de iubirea fiecărei persoane faţă de alta. 
Această iubire ne-o aduce Fiul întrupat al lui Dumnezeu, dăruindu-ni-Se prin 
trupul şi sângele Său, care a făcut prin jertfa adusă Tatălui pentru noi, iubirea 
Sfintei Treimi accesibilă nouă şi lucrătoare în noi în forma cea mai impresionantă 
şi mai eficientă. 

Spre acest Absolut al iubirii Sfintei Treimi ne transcendem în Sfintele Taine, 
din puterea iubirii Ei ce ni se comunică în Sfintele Taine, ca umplându-ne de 
ea să ne iubim şi mai mult unul pe altul şi împreună să iubim pe al treilea, sau 
să avem bucuria unuia faţă de altul, sporită de bucuria Celui de al treilea. 

Dar ne ridicăm în iubirea Sfintei Treimi, în care se arată unitatea ei de 
fiinţă, ajutaţi de Unul din Treime, coborât la noi ca om. Acesta S-a umplut şi 
ca om de iubirea proprie Persoanelor Sfintei Treimi întreolaltă, comunicând-o 
şi nouă treptat, în măsura în care o putem primi ca să ajungem la suprema 
treaptă a ei în viaţa viitoare. El ne-a adus această iubire şi nouă, ca să le putem 
iubi şi noi pe Ele şi să ne iubim tot mai mult unul pe altul şi pe Ele, cu iubirea 
cu care iubesc şi ne iubesc persoanele Sfintei Treimi. 

De aceea, JnJ Sfintele Taine ne unim jauLHristas^dar : jpriELDuhul Lui, care ne dă 
Mbir§â4L£imţirea^ 



a Sfintei Treimi. Deci ne unim prin Fiul lui Dumnezeu făcut om cu Sfânta Treime. 
A ~~"*~ se arată şi prin începerea Sfintelor Taine cu binecuvântarea împărăţiei Sfintei 




treimi, cu excepţia Spovedaniei şi a Maslului, care-1 arată pe om slăbit în calitatea 
de membru al împărăţiei Sfintei Treimi. Astfel, ne ridicăm în alt sens la împărtăşirea 
de putere iubitoare şi de libertatea absolută a Sfintei Treimi, scăpaţi de sub robia 
oricărei patimi egoiste. 

Sunt trei motive pentru care ne botezăm în numele Sfintei Treimi şi afirmăm 
lucrarea ei in toate Tainele ce le primim: 

a) Pentru persistenţa celor trei Persoane din veci şi până în veci, ceea ce 
constituie temelia pentru durata fiecărei Persoane create în veci; 

b) Precum în Sfânta Treime, fiecare Persoană durează în veci în unicitatea 
sau identitatea ei, aşa durează după creaţie şi vieţuieşte prin participarea veşnică 
la fericirea Sfintei Treimi fiecare persoană umană care stă în legătură cu Ea, 

prin credinţă în Aceea şi în veşnica unicitate a Persoanelor Ei. Precum Tatăl 
rămâne veşnic Tatăl şi Fiul veşnic Fiul şi Duhul Sfânt veşnic Duhul Sfânt, aşa 
rămâne în veci fiecare persoană umană ea însăşi, netopindu-se în sens panteist 
în marea şi tulburătoarea esenţă, nici schimbându-se prin reîncarnări în acelaşi 

sens panteist; 

c) Fericirea persoanelor umane ce durează veşnic în legătură cu Sfânta 
Treime, constă în iubirea între ele şi Sfânta Treime şi în iubirea întreolaltă. 
Această unire cu Sfânta Treime şi între noi în iubire ne-o aduce Unul din Treime, 
Fiul cel Unul Născut prin întruparea Lui. Dacă n-ar fi Unul , din Treime, Hristos 
n-aj^avea nici o putere să ne dăruiască viaţa Veşnică, întru fericirea de-a fi iubiţi 
deTatăl infinit de bun, de Fiul "devenit Frate ăTn^ 

JnuL din_-Sfânta„ Treime .întrupat ca om se săvâi 

x em &nţele^ ^ 

eimi creatoare şi susţină^ nouă şijm care, ffupă„şia5Tf e 

ei prin căderea omului în păcat7fevîhe în plinătateFl^ făcut om 

şi prin Duhul Sfânt, ca să ne-o facă din nou mijloc spre spiritualizare şi spre 
viaţa veşnică. Hrisip^în^ji,_cobor^Jn ^ă ji_£rjmiiid şi ca om pe Duhul în 

această coborâre, ^-iăcă din" nou^pabu^ 

şi a puterilor refăcute ale fkii umane, arătând că la temelia efde element curăţitbr 
şi de viaţă susţinător în sens fizic şi biologic, revine din nou în mod plenar ca 
viaţă spirituală nemărginită, Duhul Sfânt din Fiul făcut om, aşa cum la început, 
iradiind din Cuvâ ntul se purta d easupra apelor, exercitândikşi ' "~ 

M- , m u mm ' A ^" ~ "* " ■■ ■■■■■! '■ ' "~1 """ 'in — "■"■ " * ■ n~T-~ ■ ** 



___ curăţire 

şfputerea comu nîcari vă 'de vi^Ţă"^irituală şi veşnică; deci „că Sfânta Trdme 
întreabă' f acelarăşLprîn JHristos Jiatur ajn^diu comunicant al jub ir i i Sale faţă de 

oam eni ş i îirtre„oamenL_. 

Iar pâinea şi vinul, ca susţinătoare ale vieţii noastre trupeşti, sunt făcute de 
Hristos ca Cina cea de Taină din nou, tot prin Duhul Său Cel Sfânt, semne 
văzute ale trupului şi sângelui Său, umplute de viaţa dumnezeiască şi veşnică, 
deci comunicante ale Fiului lui Dumnezeu făcut om, jertfit Tatălui, înviat pentru 
noi şi iubit de Tatăl, cu care suntem uniţi şi noi. Dacă co smosul e f a caL£a~să 
ne transcendem prin el unii sprealtji şi s pre Dumneze %dar sayină şi Dum 
la fiQrprm-eirjjr^^ are loc prin Duhul Sfânt cea mai de pana y 






r a -stăji^nscender^ 

prin toate^erurgiilefDacflirHristos^ lalîotez şi la Cina cea de taină, această 
trahscendere'şTcoborâre s-a făcut în Unul pentru toţi, în Sfintele Taine se face 

în fiecare persoană. 

1 1 întree e arătat astfel legat cu noi nu numai pentru existent 

/ noas^tH^pHântească, ci şi pentru cea spirituala şi veşnica. Noi transcendem 
^ starea Tui de acum, dar riu-I anulăm, ci-1 "folosim transfigurat de energia 
iubitoare a Sfintei Treimi lucrătoare în noi şi în el a spre mântuirea şi 
spiritualizarea noastră. Urcăm prin el „ jBreJjrisţgs,,sau^ găsim jrin l e 1 pe 
Hristos şi prin Hristos pe„SfintjL_Treime, fără să ne dispensăm de el. Prin 
aceasta se sfinţeşte el însuşi şi e făcut mijloc de sfinţire a noastră, sau de 
unire a noastră, cu Sfânta Treime şi între noi, cum nu se întâmplă în starea 
noastră de păcat, sau de egoism trupesc. Aceasta ne arată că în toată viaţa 

-*' noastră, în care trebuie să ne folosim de el, trebuie să transcendem, pe de 
\ altă parte, starea lui obişnuită ca să ne devină tot mai transparent pentru 
^ Dumnezeu, tot mai umplut de lumina şi puterea Lui, tot mai comunicant 
al puterii Lui, care-1 ridică peste starea în care ne îngreunează în realizarea 
acestei uniri în iubire. 

Dar în transcenderea spre Sfânta Treime şi în coborârea Ei la noi, ne 

folosim nu numai de elementele văzute ale creaţiei, ci şi de cuvintele şi 

gesturile simbolice ate preotului, care, rostite şi săvârşite In numele "lui 

Hrîstos şî ^ puterii lucrătoare a lui 

V Hristos şi al lui Dumnezeu Cel în Treime, fiind ele însele cuvinte şi gesturi 

^-d6 transceriâere spre Dumnezeu si de coborâre a Lui la noi. Căci ele, 




repetând cuvintele şi amintind faptele mântuitoare ale lui Hristos, Acesta şi 
le recunoaşte şi le retrăieşte ca ale Sale proprii, retrăind în Sine starea 
Celui jertfit şi având starea Celui înviat pentru fraţii cei mulţi şi a Celui 
aşezat ca om de-a dreapta Tatălui, ca să ne ridice şi pe noi lângă Sine sau 
în Sine, fără să ne confundăm în această maximă unire cu El şi între noi. 
De altfel, toate binecuvântările lui Dumnezeu în Treime vin la noi prin 
cuvinte însoţite de semnul crucii. 

Prin aceasta, Sfânta Treime ne pregăteşte ca la sfârşitul chipului actual 
al lumii, iubirea din sânul Ei să se reverse întreagă peste toate fiinţele 
conştiente, dar şi peste tot cosmosul, ca să fie toate în comunicare cu Ea 
şi între ele, ca să A fie toate unite în Ea, cum sunt unite Persoanele Sfintei 
Treimi. Aceasta e împărăţia veşnică a Tatălui şi a Fiului şi a Sfântului Duh, 
în care toţi ce au crezut vor fi fii ai Tatălui şi fraţi ai Fiului, plini împreună 
de Duhul Sfânt. 

Iubirea existentă în lume şi preţuită cu cea mai necontestată valoare, 
arată că la originea ei stă iubirea unei comuniuni desăvârşite de Persoane 
supreme şi că lumea e rânduită să fie dusă cu colaborarea ei spre iubirea 
desăvârşită din care şi-a luat originea. 



7. Unirea finală şi eternă a tuturor în Hristos 
şi, împreună cu El, în Sfânta Treime 



O întrebare de mare importanţă este cum vor fi împreună persoanele 



desăvârşite? 



Impărăţ 



O încercare de a răspunde la această întrebare trebuie să ţină seama 
de diferitele moduri în care persoanele pot fi împreună. 

Mai întâi, suntem împreună între noi şi cu Dumnezeu prin credinţa în 
vremea existenţei noastre în trupuri. Suntem împreună sufleteşte când ne 

iubim într-un fel de „interioritate reciprocă" 36 . Dar „interioritatea reciprocă" 
poate avea loc chiar dacă suntem despărţiţi prin trupuri. Căci „interioritatea 
reciprocă" se conciliază cu existenţa de sine a fiecărei persoane. Continuăm 
să fim împreună cu toţi cei cu care am fost vreodată împreună, comunicând 
sufleteşte, chiar fiind despărţiţi trupeşte. îi avem pe cei iubiţi lângă noi şi 
în noi, în măsura în care ne-am apropiat de ei sufleteşte. Mă duc prin 
gândurile mele în mod real la cel pe care îl iubesc şi el vine la mine prin 
gândurile lui, chiar dacă nici eu, nici el nu vedem această apropiere reală. 

Dacă e aşa, eu pot fi şi cu cei decedaţi prin gândurile ce li le trimit 
şi ei vin la mine prin gândurile lor, unii pentru că au nevoie de rugăciunile 
mele pentru ei, alţii ca să mă întărească cu rugăciunile lor. Aceasta chiar 
dacă eu nu simt prezenţa mea lângă cei ce au nevoie de rugăciunile mele 
pentru ei şi poate nici ei nu simt prezenţa lor lângă mine. 

Cu atât mai mult e prezent Dumnezeu cu noi, nu numai ca Cel ce e 
pretutindeni prezent, ci şi prin atenţia Lui îndreptată spre noi, pe care de 
asemenea, o simţim într-un anumit fel pe măsura gradului nostru de „simţire 
spirituală" de care vorbesc Părinţii Bisericii. Sfinţii simt cel mai mult 
prezenţa lui Dumnezeu, chiar în viaţa lor pământească. 

Sufletele celor decedaţi îşi simt şi ele prezenţa reciprocă în măsura în 
care au fost într-o comunicare în viaţa pământească. Se află într-o stare de 
interioritate reciprocă, chiar mai accentuată decât cea din viaţa pământească, 
în care au fost despărţite prin trupuri. Cei ce s-au bucurat de binele făcut 
lor de alţii, îi simt pe aceia, gândindu-se cu recunoştinţă la binele ce li 
l-au făcut aceia în viaţă. Numai cei din iad sunt cu totul singuri, fiindcă 
nu au făcut nici un bine în viaţa de aici şi n-au preţuit binele făcut lor 
aici. Gândurile lor la cei cărora le-au făcut rău sau care le-au făcut lor rău 
şi pe care nu i-au iertat, sau al căror bine făcut lor nu-1 socotesc ca atare, 
nu-i apropie de aceia; sau se gândesc cu neplăcere unii la alţii. 

Dar sufletele care se gândesc aşa de mult unele la altele cu sentimente de 
recunoştinţă, de iertare şi cu voinţă de comunicare, se pregătesc pentru a-şi fi 
interioare şi prin viitoarele lor trupuri înviate. Căci aceste trupuri, fiind cu totul 
transparente şi fără necesităţi de hrană şi tendinţe spre alte plăceri, nu vor mai 
fi o piedică în calea acestei interiorizări reciproce şi ea nu va mai fi slăbită de 
o distanţă spaţială între trupuri şi de o anumită opacitate, care pune distanţă 
spaţială şi un întuneric peste suflete şi le ţine despărţite. 

Intr-o deplină interioritate reciprocă vor fi toţi aceştia, fără o piedică 
din partea trupurilor, şi cu Hristos, prezent tuturor şi în toţi cu trupul Lui. 
mediu central iradiant al dumnezeirii şi al afecţiunii de Frate şi, prin aceasta! 
izvorul stării de înviere şi de nemurire al tuturor. Lumina bunătăţii Lui! 
transparentă prin trupul Lui, îl face aproape de toţi şi îl arată într-o maximă 
comunicare cu toţi, ceea ce le uşurează şi comunicarea între ei, umplându-i 
pe toţi de bucurie. 

Rolul hotărâtor în unirea finală şi eternă a tuturor îl are de aceea 
Hristos, căci lumina bunătăţii Lui, umplându-i la fel pe ei, îi face şi pe ei 
apropiaţi şi uniţi prin comunicare (Ioan XVII, 21). De aceea, El este cu 
adevărat Izvorul mântuirii sau al fericirii eterne, sau Mântuitorul tuturor. 

Căci e Ipostasul dumnezeiesc, Care ca atare ne-a creat pe toţi, ne susţine 
pe toţi şi ne dă tuturor prin trupul Lui asumat, puterea mântuitoare aşezata 
tu f ir ea Lui dumnezeiască. El e nu numai un ipostas mai puternic prin 
faptele Sale omeneşti pentru toţi, ci şi ipostasul care ne cuprinde fără să 
ne confunde cu Sine. Fiind Dumnezeu, S-a făcut Unul dintre noi, a intrat 
pentru veci în relaţie cu noi ca Unul din noi, dar rămânând Dumnezeu, 
deci totodată cuprinzându-ne pe toţi. Unit cu mine prin firea Lui omenească 
comună cu a mea, El mă şi încadrează într-un anumit fel în Sine, mai bine 
zis ne încadrează pe toţi. Dar ne dă şi puterea să I ne comunicăm ca 
persoane unite cu El, cum nu ne dă nici o altă pesoană, însă să ne comunicăm 
şi noi întreolaltă, desăvârşindu-ne totodată ca persoane proprii. Şi astfel, 
fiecare îi află în Hristos pe toţi, sau se uneşte în El într-un mod superior 
cu toţi cei ce, prin credinţă, primesc de la El puterea comunicării cu El şi 
între ei. Toţi vor ajunge să se cunoască şi să trăiască în Hristos în plinătatea 
lor, toţi pot ajunge să-L simtă pe El ca pe un ipostas comun şi propriu, 
care însă nu-i confundă cu El, ci îl descoperă pe fiecare sieşi şi celorlalţi 
la maximum, vrednic de iubirea maximă. Aceasta pentru că toţi sunt încadraţi 
ontologic în ipostasul Lui, iradiant de iubire atotcuprinzătoare. Toţi pot 
ajunge prin aceasta să se simtă în El ca în sânul lor, ca acasă la ei, deşi 
e Fiul lui Dumnezeu, comunicând fiecare cu El şi cu toţi în modul cel mai 
familiar. Fiind ca Fiul lui Dumnezeu ipostasul central al ipostasurilor lor. 
El mişcă, ca ipostas superior, ipostasurile lor spre comunicarea cu El şi 
între ele. Acestea le spune Sf. Simeon Noul Teolog: 

„ Noi ne facem mădularele lui Hristos-şi Hristos se face mădularele mostre 
Hristos devine mâna mea, Hristos piciorul meu, al ticălosului de mine 

Şi mâna lui Hristos, piciorul lui Hristos, sunt eu, ticălosul! 

Eu mişc mâna mea şi mâna mea este Hristos întreg 

Căci nu uita că dumnezeirea e neîmpărţită, 

Eu mişc piciorul şi iată că el străluceşte ca Hristos! 

Nu m-acuza de blasfemie, ci primeşte acest adevăr 

Şi închină-te lui Hristos care te face aşa 

Fiindcă dacă voieşti, te vei face mădularul lui Hristos 

Şi aşa toate mădularele fiecăruia dintre noi ^ 

Se vor face mădulare ale lui Hristos şi Hristos mădularele noastre" 

Dacă Hristos e ipostasul superior al fiecăruia dintre noi, mădularele 
mele sunt ale Lui, dar şi gândurile mele sunt ale Lui. Şi cum ipostasul e 
prezent în mădulare, El e prezent în mod activ în fiecare mădular şi în 
fiecare gând al fiecăruia dintre noi şi fiecare mădular al meu e al lui Hristos, 
fără a înceta să fie al meu. Prin fiecare credincios sunt unit cu Hristos, 
sau, cu cât sunt mai unit cu Hristos, cu atât sunt mai unit cu fiecare. In 
fiecare văd frumuseţea lui Hristos. 

în trupurile noastre înviate şi deplin transparente, această unire a 
fiecăruia cu Hristos prin fiecare, va fi un fapt simţit cu negrăită intensitate 

şi bucurie. 

Iar unit cu Hristos prin fiecare, fiecare din noi şi toţi împreună ne 
vom simţi uniţi cu Tatăl şi plini de Duhul Sfânt, rămânând totuşi neconfundaţi 
unii cu alţii în trupurile şi sufletele noastre, deşi, pe de altă parte, ne vom 
fi într-o maximă interioritate de comunicare reciprocă. Văzându-se fiecare 
în fiecare, vede totodată în fiecare pe Hristos. Vom fi toţi într-o relaţie 
foarte apropiată aceleia în care se află Persoanele Sfintei Treimi, pentru că 
va fi prezentă la maximum Ea însăşi prin Hristos în noi. 

Dar după Sfinţii Părinţi, persoana sau ipostasul nu-i o simplă stare de 
sine a unei naturi comune, neaducând nimic deosebit acestei naturi. Persoana 
aduce „modul" ei propriu şi unic în activarea naturii comune sau a însuşirilor 
ei. De aceea, după Sfântul Maxim Mărturisitorul, în Hristos ipostasul divin 
poate face uz propriu de voinţa firii umane asumate (P.G. 91, col. 137). 
Voinţa aceasta rămâne în libertatea ei, căci ipostasul divin nu ridică 
umanitatea la desăvârşire fără voia ei. Putinţa de a ţine în armonie voinţa 
umană cu cea divină stă în faptul că cea dintâi îşi găseşte în ipostasul divin 
adevărata libertate, dar şi tăria de a persista în bine, căci nimic nu cucereşte 
atât de mult o voinţă adevărată ca binele, înţeles drept comuniune în iubire 
cu alţii. Şi ipostasul Cuvântului, ca ipostas creator, susţinător şi călăuzitor 
al voinţei tuturor spre bine, asumând în ipostasul Său voinţa umană, a 
ridicat-o la acest uz firesc suprem, câştigându-i libertatea pentru bine, deci 
pentru iubirea faţă de El cu Dumnezeu şi faţă de noi în chip desăvârşit. 

Astfel, umanitatea ridicată în ipostasul divin la cea mai deplină şi mai 
firească libertate, se împărtăşeşte de caracterul Lui absolut, sau de voinţa 
superioară prin iubire peste toate şi pentru toţi, nemaiputând fi robită de 
nimic. în aceasta se arată că a ajuns voinţa Ipostasului divin. Totuşi, ea nu 
e anulată. Căci Hristos voieşte şi ca om în chipul cel mai firesc şi mai 
desăvârşit, ceea ce face bucurie omului şi semenilor. El nu trăieşte numai 
bucuria dumnezeiască pentru binele ce-1 trăieşte şi-1 face, ci şi bucuria 
umană pentru unirea cu acest bine. El vrea binele pentru toţi nu numai ca 
Dumnezeu, ci şi ca om. El vrea şi ca om unirea şi comunicarea cu toţi. O 
vrea aceasta ca Dumnezeu în mod dumnezeiesc şi ca om cu afecţiunea 
omenească, susţinută de familiaritatea Lui cu noi. 

în general, ipostasul sau persoana poate actualiza în mod mai deplin 
şi mai drept, sau mai puţin deplin şi drept, sau deloc drept, potentele firii 
umane comune, folosindu-le, în primul caz, spre întărirea unităţii ei prin 
iubirea între persoane, ca purtătoare ale aceleiaşi firi, iar, în al doilea caz, 
spre sfârşirea ei prin dezbinare egoistă şi prin folosirea mai redusă şi mai 
strâmbă a acelor potente. Cu cât vrea o persoană să le folosească mai mult 
pentru sine^ cu atât le pune în valoare mai puţin, sau în mod păgubitor 
pentru ea. In acest sens, se poate spune că în Hristos resursele firii umane 
s-au actualizat deplin, folosindu-se spre bine şi spre întărirea unităţii tuturor 
în Hristos, ca ipostas dumnezeiesc comun al lor. Dar resursele firii j£ 
actualizează mai deplin printr-o comunicare reciprocă între ipostasuri ^ 




212 DUMITRU STĂNILOAE 



aceea, păcatul ca patimă egoistă, ţine închise potentele multiple ale firii. 
Cea mai desăvârşită actualizare a firii umane a realizat-o ipostasul divin în 
Hristos, pentru că El, ca ipostas creator şi susţinător şi mântuitor al tuturor, 
are cea mai cuprinzătoare generozitate. Având în Sine unul, infinit, atot- 
luminos, mai presus de fiinţă al Dumnezeirii, ca Izvor al resurselor infinite 
de viaţă în unitate şi făcând firea noastră asumată de El deschisă la maximum 
resurselor divine, Hristos pune în valoarea lor maximă potentele firii noastre, 
prin actualizarea lor de către potentele divine creatoare ale lor şi prin 
îndreptarea lor generoasă spre Dumnezeu şi spre semeni. El duce astfel la 
o împlinire deplină aspiraţia firii umane create prin El, după modelul celei 
divine, ca sursă de bunătăţi negrăit de bogate, deschisă îmbogăţirii la nesfârşit 
cu bunătăţile dorite, care se voiesc nelimitat dăruite. 

Prin aceasta, Hristos devine centrul care satisface aspiraţia ipostasurilor 
umane spre îmbogăţirea cu bunătăţi la nesfârşit şi spre unitatea iubitoare 
desăvârşită între ele. Fiul lui Dumnezeu nu trebuie să Se facă în scopul 
acesta ipostas divin în fiecare om. Prin aceasta, toată umanitatea ar fi purtată 
de un unic ipostas şi deci ar înceta posibilitatea iubirii între ipostasuri umane 
neconfundate, deci setea firii umane după iubire şi posibilitatea de satisfacere 
a ei prin relaţie între persoane deosebite. 

Dar revărsarea de iubire din centrul şi vârful umanităţii care este 
Hristos, este atât de puternică încât atrage cu supremă tărie în comuniune 
cu El şi deci şi între ei pe oameni, dar neanulându-le libertatea. Prin aceasta, 
Hristos conduce firea umană purtată de multiple ipostasuri spre o unitate 
iubitoare pluriipostatică tot mai mare, asemenea celei din Sfânta Treime, 
înlăturând dezbinările produse în ea de ipostasurile căzute în egoism. Fiecare 
persoană umană, trăind în alt mod bogăţia nesfârşită a bunătăţilor divine 
primite prin Hristos şi pornirea de a le comunica tuturor, ca şi dorinţa de 
a primi infinitatea bogăţiei divine în toate formele personale, trăieşte cea 
mai vie comunicare cu toate. Dar bogăţia de bunătăţi trăite şi comunicate 
lui Hristos în mod variat de toţi, e bogăţia de bunătăţi a Sfintei Treimi 
comunicate tuturor prin umanitatea Lui. 

Unind pe oameni cu Sine prin umanitatea Sa, ridicată la generozitatea 
nemărginită, Hristos uneşte cu Sine pe toţi şi ca Fiul Tatălui şi, prin aceasta, 
îi face pe toţi uniţi şi cu Tatăl în Duhul Sfânt. Astfel, Dumnezeu Cel în 
Treime Se face totul în toate, fără să le desfiinţeze, pentru că le iubeşte 
pe toate. Spre acest scop a creat Dumnezeu umanitatea pluripersonală: pentru 
a uni pe oameni între ei şi cu Dumnezeu în toate bunătăţile dumnezeirii. 
Dumnezeu însuşi îşi revelează astfel un nou mod al iubirii din interiorul 
Său. El nu are nevoie de umanitate pentru a realiza acest nou mod al iubirii 
Sale, pentru că bucuria de iubire din interiorul Lui copleşeşte infinit bucuria 
ce o poate avea din manifestarea ei ca iubire între Sine şi oameni, arătată 
şi între oamenii înşişi. O face aceasta în mod liber. De altfel, o iubire care 
n-ar fi deplin liberă, n-ar fi propriu-zis iubire. 

Creştinismul II arată astfel pe Dumnezeu în stare de o preocupare 
afectuasă de oameni şi de trăirea unei bucurii din iubirea ce Lo arată ei şi 
şi-o arată ei, ca pe un alt mod al ei, în calitatea lor de persoane umane 

unice. Dumnezeu nu-i ţine nici separat de Sine, ca în religiile unui Dumnezeu 
monopersonal, nici nu-i duce la contopirea cu Sine, ca în religiile panteiste 
(buddhism, hinduism etc.). Aceasta nu l-ar mai da putinţa unui nou mod 
de manifestare şi a unui nou mod al bucuriei Lui din ea. Nu L-ar mai arăta 
pe Dumnezeu liber pentru acest mod de iubire şi de bucurie. în scopul 
acesta, una din Persoanele divine Se face şi om, ca să-i unească în Sine 
pe oameni în iubire în gradul maxim, în care-L poate primi umanitatea, 
realizându-se prin el unitatea Lui ca om cu oamenii şi a lor cu Sfânta 
Treime, modelul unităţii noastre de fiinţă în persoane iubitoare deosebite, 
neconfundate între ele şi cu Creatorul ei. 

In mod deosebit de accentuat se arată preocuparea lui Dumnezeu pentru 
fiecare om şi în interesul pe care El îl manifestă pentru relaţia în istorie 
cu fiecare om, dar şi în concluzia ce o trage, la Judecata din urmă, din 
seriozitatea sau din neseriozitatea cu care şi-a jucat fiecare prin lucrarea lui 
rolul în viaţa familiei, a cunoscuţilor, a neamului, a omenirii. 

Iubirea lui Dumnezeu faţă de oameni nu nesocoteşte valoarea acordată 
acţiunii fiecăruia dintre ei în cursul vieţii pământeşti. Aceasta ar însemna 
că Dumnezeu nu ia în serios felul bun sau rău, cum s-a comportat fiecare 
şi nici pe ei ca persoane, sau pe cei asupra cărora a avut unul sau altul 
un efect bun sau rău. Dumnezeu nu uită felul cum au folosit oamenii puterea 
de iubire dată lor nici la acea judecată, care va da pe faţă tot ce s-a făcut 
de ei bun şi rău. Dar iubirea Lui se va arăta ca iertare pentru cei ce vor 
recunoaşte cu căinţă răul făcut şi nu se vor mândri şi atunci cu acest rău, 
lăudându-se cu el, ca un pretins bine, ţinând la o judecată proprie. Aceasta 
va face ca cei cărora li se va face parte de fericire, deşi au făcut şi rele, 
să nu creadă că primesc această fericire prin meritul lor. 

Prin aceasta, toate ambiguităţile care au acoperit viaţa istorică cu 
ipocrizie neruşinată vor fi înlăturate şi supuse unei ultime ruşinări. Firea 
autentică a omului se cere după ultima descoperire a adevărului în toate. 
Trebuie să se arate odată în strălucirea lui reală sensul istoriei şi măsura 
în care i-a slujit fiecare om, sau a căutat să-1 pervertească. Trebuie să se 
condamne odată toată minciuna ce s-a dat drept adevăr şi să se pună în 
lumină adevărul. Şi anume, atunci când nu se va mai putea continua 
încercarea de a relativiza din nou adevărul, fiind pus astfel în mod definitiv 
în lumină. Trebuia să fie arătată odată pentru veci strălucirea celor ce au 
slujit adevărului, dar au fost dispreţuiţi de cei ce au stăpânit cu ajutorul 
minciunii. Fiecare se va arăta atunci în faţa tuturor pentru veci aşa cum 
este; cei ce au făcut cele bune, acoperiţi de modestie, îmbrăcaţi în cinstea 
şi slava veşnică care nu li s-a recunoscut, dar pe care au meritat-o, cei ce 
au făcut cele rele, cu chipul lor dezbrăcat de falsa slavă, dar putând să 
primească şi ei o fericire prin iertare, dacă s-au smerit şi căit, recunoscând 
falsitatea slavei pe care au căutat-o. Vor fi văzuţi în mod descoperit cei ce 
au făcut rău, în mod mai mult sau mai puţin acoperit şi care s-au căit şi 
au recunoscut importanţa rugăciunilor care s-au făcut pentru ei înainte de 
acea judecată. Numai mândriile încăpăţânate vor rămâne în rigiditatea lor, 
dar, în acelaşi timp, dezbrăcate de falsa slavă care au pretins şi pretind mai 

departe că le este o podoabă. Vor fi văzuţi unii în bunătatea reală pe care 
au avut-o, dar au acoperit-o cu modestie şi aceasta le va aduce slavă, dar 
şi în gândurile şi faptele rele pe care au căutat să le acopere şi care le vor 
aduce ruşine şi aceasta îi va smeri. Vom vedea neîmplinirile datoriei noastre 
din neputinţă reală, sau scuzate cu o pretinsă neputinţă şi dacă ne vom fi 
căit de ele, vom primi iertarea, iar dacă nu ne-am căit şi ne-am obişnuit 
să le afirmăm mai departe, bazându-ne mai mult pe propria judecată, vom 
rămâne în chinurile veşnice produse de necomuniune. 

Din marea şi universala unitate şi comunicare a tuturor în Hristos, Care 
va îmbogăţi pe fiecare cu tot ce are deosebit fiecare, vor lipsi numai cei 
ce s-au încremenit atât de mult în mândria lor izolatoare, încât nu vor mai 
putea voi să se elibereze de ea. 

Norma vie, după care vor fi judecaţi toţi, va fi Hristos, şi aceasta 
înseamnă că El ne va judeca şi toţi cei ce ne vom aduna în comuniunea 
fericită, ne vom aduna deplin în Hristos, iar toţi cei rămaşi în izolare şi în 
chinurile ei, vor fi cei care nu au voit să se apropie de Hristos. 

